
PARTEA A II-A 


Viaţa — aşa cum este ea în realitate — 
nu e o luptă între bine și rău, ci între rău 
și mai rău. 

JOSEPH BRODSKY 


CHIPUL LIBERTĂȚII 


Vârful cazmalei muşcă în țărână, cu un hârșâit 
ascuţit de metal pe pământ. Un sunet extrem de fa- 
miliar. Nu mușcă adânc, cu tot efortul din spatele ei, 
căci solul era tare ca piatra și uscat de soare. 

Dar n-avea de gând să se lase descurajată de niţel 
pământ tare. 

Fusese nevoită să sape prea multe gropi, și în 
pământ mai greu de săpat ca acesta. 

Când lupta ia sfârșit, sapi, dacă rămâi în viață, sapi 
morminte pentru tovarăși tăi morți. Un ultim semn 
de respect, oricât de puţin ai fi ţinut la ei. Sapi cât 
de adânc te înduri, apoi îi arunci înăuntru, îi acoperi, 
ei putrezesc şi sunt uitaţi. Aşa a fost dintotdeauna. 

Își smuci umărul şi azvârli în aer o lopată de ţărână. 
Ochu ei urmăriră firele de pământ și câteva pietre, 
despărțindu-se în aer și apoi căzând pe faţa unuia din- 
tre soldați. Un ochi o fixa cu reproş. Celălalt avea una 
dintre săgețile ei ruptă înăuntru. Câteva muşte îi 
bâzâiau leneșe în jurul feţei. El nu va avea parte de 

înmormântare, mormintele erau pentru oamenii ei. 
El şi amicii lui ticăloși n-aveau decât să zacă în soa- 
rele nemilos. 

În definitiv, vulturii trebuie să mănânce. 

Tăişul cazmalei șuieră prin aer și mușcă din nou. 
Un alt bulgăre de pământ săltă departe. Ea se îndreptă 
ȘI îşi şterse sudoarea de pe faţă. Privi cerul, cu ochii 
mijiți. Soarele strălucea chiar deasupra, absorbind 
toată umezeala care mai rămăsese în regiunea pră- 
foasă, uscând sângele de pe pietre. Se uită la cele două 
morminte de lângă ea. Încă unul și gata. Avea să-l 
termine pe acesta, să arunce pământul peste cei trei 
nătărăi, o clipă de odihnă, apoi la drum. 

Aveau să vină alții după ea, cât de curând. 

Înfipse cazmaua în pământ, înhăță plosca de apă 
şi scoase dopul. Luă câteva înghiţituri călduţe, chiar 
işi ingădui luxul să-și toarne un firicel în mâna mur- 
dară și să se stropească pe față. Morile premature ale 
tovarășilor ei puseseră capăt, cel puţin, nesfârșitelor 
ciorovăieli pentru apă. 

Acum va avea din belșug. 

- Apă... gâfâi soldatul de lângă pietre. 

Surprinzător, era încă viu. Săgeata ei nu-i nimerise 
inima, dar, totuși, îl omorâse - însă ceva mai puţin 
repede decât intenționase ea. Reușise să se târască până 
la pietre, dar zilele lui chinuite se sfârșiseră. Pietrele 
din jurul lui erau acoperite de sânge negru. Căldura și 
săgeata aceea aveau să-i vină în curând de hac, oricât 
era de rezistent. 


tăişul sabiei 9 


Ei nu-i era sete, dar avea apă de prisos şi n-avea cum 
s-o care pe toată. Mai luă câteva inghițituri, lăsând-o 
să i se reverse din gură, pe gât. O desfătare rară aici, 
in Ținuturile Aspre, să lași apa să curgă. Picături sclipi- 
toare se împrăștiară pe pământul uscat, înnegrindu-l. 
Se mai stropi încă puţin pe față, își linse buzele și se 
uită către soldat. 

- Îndurare... hârâi el, cu o mână la piept, în locul 
de unde ieșea săgeata, și cu cealaltă întinsă fără vlagă 
spre ea. 

- Indurare? Ha! Apăsă dopul la loc, apoi aruncă 
plosca langă mormânt. Nu ştii cine sunt? Apucă må- 
nerul cazmalei și vârful mușcă iarăși din pământ. 

- Ferro Maljinn! veni un glas de undeva din spa- 
tele ei. Eu știu cine eşti! 

O evoluţie cât se poate de nedorită. 

Balansă din nou cazmaua, cu mintea în alertă. Arcul 
zăcea pe Jos la o intindere de mână, lângă primul mor- 
mânt pe care îl săpase. Azvârli niţel pământ, cu ume- 
rii asudați cuprinși de furnicături la gândul prezenţei 
nevăzute. Aruncă o privire către soldatul muribund. 
Se uita fix într-un punct din spatele ei și asta îi oferi un 
bun indiciu despre locul unde se afla acest nou-sosit. 

Înfipse din nou în pământ vârful cazmalei, apoi o 
lăsă din mână și săltă afară din groapă, rostogolindu-se 
pe pământ, înhățându-și între timp arcul, potrivind 
O săgeată, întinzând coarda, cu o singură mișcare lină. 
La vreo zece paşi stătea un bătrân. Nu se apropia, nu 
avea nicio armă. Doar stătea acolo, privind-o cu un 
zâmbet blajin. 

Dădu drumul săgeți. 

Trebuie spus că Ferro era cât se poate de pericu- 
loasă, cu un arc în mână. Cei zece soldaţi morţi ar fi 
putut depune mărturie, dacă ar fi avut cum. Șase din- 
tre ei aveau săgețile înfipte în trup și în lupta aceea 
Ferro nu ratase nici măcar o singură dată. Nu-și amin- 
tea să fi ratat vreodată de aproape, oricât de iute ar fi 
tras şi omorâse oameni la distanţe de zece ori mai mari 
decât se afla acum acest ticălos bătrân care zâmbea. 

Însă de data aceasta rată. 

Săgeata păru să se arcuiască în aer. O pană stricată, 
poate, dar tot nu părea tocmai firesc. Bătrânul nu se 
clinti, nici măcar cât un fir de păr. Rămase pur și sim- 
plu, zâmbind, exact acolo unde stătuse de la început, 
iar săgeata îl rată la câțiva centimetri și dispăru în josul 
povârnișului. 

Şi asta lăsă fiecăruia timp să cântărească situaţia. 

Era un om ciudat, bătrânul acesta. Foarte oacheș, 
negru ca tăciunele, ceea ce însemna că era din Sudul 
Îndepărtat, de dincolo de vastul și potrivnicul deșert. 
Asta nu era o călătorie ușor de suportat, iar Ferro 
văzuse arareori asemenea oameni. Înalt şi slab, cu 
braţe lungi și viguroase și un veșmânt simplu înfășurat 
peste trup. În jurul încheieturilor avea niște brățări 
ciudate, îngrămădite în așa fel încât îi acopereau ju- 
mătate din antebraţ, aruncând scântei de lumină și 
întuneric sub soarele necruţător. 

Părul lui era o claie de sfori cenușii in preajma feței, 
unele atârnându-i până la brâu, iar pe bărbia-i sfrijită, 
ascuţită, avea o mirişte căruntă. Avea un burduf mare 

de apă prins peste piept şi un mănunchi de saci de 
piele in jurul brâului, atârnațu de centură. Nimic alt- 
ceva. Nicio armă. Era lucrul cel mai ciudat dintre 
toate, la un om aflat aici, in Ținuturile Aspre. Nimeni 
nu venea în acest loc uitat de lume în afară de cei care 
fugeau și de cei trimiși să-i urmărească. Și unii, și alții 
trebuiau să fie bine înarmaţi. 

Nu era un soldat din Gurkhul, nu era o lepădătură 
venită pentru recompensa pusă pe capul ei. Nu era 
un bandit, nici un sclav evadat. Ce era, atunci? Și de 
ce se afla acolo? Mai mult ca sigur că venise după ea. 
Putea fi unul dintre ei. 

Un devorator. 

Cine altcineva ar cutreiera Ținuturile Aspre fără 
armă? Nu-şi dăduse seama că o voiau atât de mult. 

Bătrânul rămase acolo neclintit, zâmbindu-i. Ferro 
intinse mâna încet după o altă săgeată și ochii lui o 
urmăriră fără urmă de îngrijorare. 

- Chiar nu e necesar, spuse el, cu glas domol, grav. 

Ferro potrivi săgeata în arc. Bătrânul nu se mișcă. 
Ea ridică din umeri și ținti fără grabă. Bătrânul con- 
tinua să zâmbească, fără nicio grijă pe lume. Ea dădu 
drumul săgeţii. Îl rată din nou la câţiva centime- 
tri, de data asta în partea cealaltă și zbură în josul 
povârnișului. 

O dată era o posibilitate, trebuia să recunoască 
asta, dar de două ori însemna că ceva era în neregulă. 
Dacă Ferro știa ceva, atunci ştia cum să ucidă. Bătrâ- 
nul nătărău ar fi trebuit să-şi verse ultimele picături 
de sânge pe pământul pietros, străpuns de săgeată. 

Dar prin felul cum stătea neclintit și zâmbitor, 
părea să spună: „Tu ştii mai puţine decât crezi, eu 
știu mai multe.“ 

Asta era exasperant. 

- Cine eşti, bătrân ticălos? 

- Mi se spune Yulwei. 

- Bătrân ticălos ţi se potriveşte mai bine! 

Își azvârli arcul pe jos, îşi lăsă braţele să cadă Într-o 
parte și-n alta, astfel că trupul îi ascundea mâna dreaptă 
de privirea lui. Îşi răsuci încheietura și cuțitul curbat 
ii alunecă din mânecă în palma care-l aștepta. Există 
multe feluri de a ucide un om și, dacă unul eșuează, 
trebuie să încerci altul. 

Ferro nu fusese niciodată una care să renunţe la 
prima poticneală. 

Yulwei începu să înainteze încet spre ea, cu pi- 
cioarele goale lipăind pe pietre, cu brățările zornăind 
ușor. Era foarte ciudat, acum, că se gândea la asta. 
Dacă făcea zgomot la fiecare mișcare, cum reuşise să 
se furișeze atât de aproape de ea? 

- Ce vrei? 

— Să te ajut. 

Bătrânul se apropie și mai mult, până când era 
doar la un braţ depărtare, apoi se opri şi rămase acolo, 
zâmbindu-i larg. 

Trebuie spus că Ferro era iute ca un șarpe și de 
două ori mai periculoasă, cu un cuțit în mână, așa cum 
ar fi putut depune mărturie acei soldați, dacă ar fi avut 
cum. Lama era un abur strălucitor în aer, legănată cu 
toată puterea și toată furia ei. Dacă bătrânul ar fi stat 

unde credea ea că stă, capul i-ar fi atârnat acum. Numai 
că nu stătea. Era cam la o jumătate de pas spre stânga. 

Se năpusti asupra lui cu un strigăt de luptă, vâ- 
rându-i vârful scânteietor al cuţitului în inimă. Dar 
străpunse numai aer. El era tot acolo, neclintit și zâm- 
bitor în tot acest timp. Foarte ciudat. Il ocoli tiptil, 
cu grijă, târșâindu-și sandalele în praf, cu mâna stângă 
rotindu-se în aer, în faţa ei, cu dreapta strânsă pe mô- 
nerul cuțitului. Trebuia să fie prudentă - era o vrajă 
la mijloc. 

- N-ai de ce să te înfurii. Sunt aici ca să te ajut. 

- La naiba cu ajutorul tău! șuieră ea, drept răspuns. 

- Dar ai nevoie de el, și incă foarte mult. Sunt pe 
urmele tale, Ferro. Sunt soldați în munți, mulț soldați. 

- N-or să m-ajungă. 

- Sunt prea mulți, nu poți fugi de toți. 

Ferro aruncă o privire imprejur, la trupurile 
străpunse de săgeți. 

- Atunci am să-i dau vulturilor. 

- Nu de data asta. Nu sunt singuri. Au ajutor. 
Glasul lui grav cobori și mai mult când ajunse la cu- 
vântul „ajutor“. 

Ferro se iîncruntă. 

- Preoți? 

- Da, și alții pe lângă ei. Ochii i se măriră. Un de- 
vorator, șopti el. Vor să te captureze vie. Împăratul 
vrea să te dea drept exemplu. Are de gând să te expună 
in piaţa publică. 

Ferro pufni: 

- L-arăt eu împăratului. 

- Am auzit că deja i-ai arătat ce era de arătat. 

Ferro mârâi şi ridică din nou cuțitul, dar nu era un 
cuțit. Un șarpe îi sâsâia în mână, un șarpe veninos, cu 
gura deschisă să muște. 

- Pfui! 

Îl aruncă pe jos, își coborî piciorul pe capul lui, 
insă călcă pe cuțitul ei. Lama plesni cu un sunet 
puternic. 

- Te vor prinde, zise bătrânul. Te vor prinde și 
iţi vor rupe picioarele cu ciocanele în piaţa orașului, 
ca să nu mai poți fugi vreodată. Apoi te vor plimba 
goală pe străzile din Shaffa, călare de-a-ndoaselea pe 
un măgar, cu capul ras, în timp ce oamenii vor sta 
înșirați pe străzi și-ți vor striga vorbe de ocară. Ferro 
se încruntă la el, dar Yulwei nu se opri. Te vor înfo- 
meta până la moarte într-o cușcă așezată în fața pa- 
latului, prăjindu-te în soarele fierbinte, în timp ce 
bunii oameni din Gurkhul te vor batjocori şi te vor 
scuipa și vor arunca în tine cu bălegar printre gratii. 
Poate că-ţi vor da să bei urină, dacă ai noroc. Când, 
în cele din urmă, vei muri, te vor lăsa să putrezeşti, 
iar muştele te vor mânca, fărâmă cu fărâmă, și toți 
ceilalți sclavi vor vedea cum arată libertatea și vor 
decide că le e mai bine așa cum sunt. 

Ferro era plictisită de asta. Puteau să vină, cu tot 
cu devorator. N-avea să moară într-o cușcă. Avea să-și 
taie beregata, dacă se ajungea până acolo. Îi întoarse 
spatele, cu o privire încruntată, înhăță cazmaua și 
începu să sape cu furie ultimul mormânt. Curând era 
destul de adânc. 

Destul de adânc pentru o lepădătură care avea să 
putrezească în el. 

Se intoarse. Yulwei era în genunchi lângă solda- 
tul muribund, dându-i apă din burduful pe care-l avea 
la piept. 

- La naiba! strigă ea, apropiindu-se cu paşi mari, 
cu degetele strânse pe coada cazinalei. 

Bătrânul se ridică în picioare, când Ferro ajunse 
mai aproape. 

- Îndurare... horcăi soldatul întinzând mâna. 

- Am să-ți dau eu îndurare! Muchia cazmalei mușcă 
adânc în craniul soldatului. Trupul zvâcni scurt, apoi 
rămase neclintit. Se întoarse către bătrân cu un aer de 
triumf. El o privi cu tristeţe. Era ceva în privirea lui. 
Milă, poate. 

- Ce vrei, Ferro Maljinn? 

- Ce? 

- De ce-ai făcut asta? Yulwei arătă către bărbatul 
mort. Ce vrei? 

- Răzbunare, spuse ea, scuipând cuvântul. 

- Împotriva tuturor? Împotriva întregului popor 
din Gurkhul? Vrei să te răzbuni pe fiecare bărbat, 
femeie şi copil? 

- Pe toți! 

Bătrânul își roti privirea peste cadavre. 

- Atunci trebuie să fii foarte mulțumită cu isprava 
de astăzi. 


Ferro se forță să zâmbească. 
- Da. 

Dar nu era foarte mulțumită. Nu-și putea aminti 
senzația. Zambetul păru străin, nefiresc, strâmb. 

- Şi doar la răzbunare te gândeşti, în fiecare minut 
a] fiecărei zile? E singura ta dorință? 

- Da. 

— Să-i rănești pe et? Să-i ucizi pe eti? Să-i termini pe er? 

- Da! 

- Nu vrei nimic pentru tine? 

Rămase o clipă tăcută. 

- Cum? 

- Pentru tine. Tu ce vrei? 

Se uită ţintă la bătrân, bănuitoare, dar nu-i veni în 
minte niciun răspuns. Yulwei clătină cu tristețe din cap. 

— Pare-mr-se, Ferro Maljinn, că eşti mai sclavă decât 
ai fost vreodată. Sau vei fi vreodată. 

Bătrânul se așeză pe o piatră, cu picioarele 
încrucișate. 

Fa îl fixă cu privirea o clipă, încurcată. Pe urmă 
furia clocoti din nou, fierbinte și liniştitoare. 

- Dacă ai venit să mă ajuţi, mă poți ajuta să-i îngrop. 
Arătă către cele trei cadavre însângerate, înșirate lângă 
morminte. 

- O, nu. Asta e treaba ta. 

Ferro îi întoarse spatele, înjurând cu glas scăzut și 
se îndreptă către tovarășii ei de odinioară. Luă cada- 
vrul lui Shebed sub braţ și îl târî până la primul mor- 
mânt, săpând două șanțuri în ţărână cu călcâiele lui. 
Când ajunse lângă groapă, îl rostogoli înăuntru. Urmă- 
torul fu Alugai. O ploaie de pământ uscat se prăvăli 
peste el, când își găsi odihna pe fundul mormântului. 

Se întoarse spre leșul lui Nasar. Fusese ucis de o 
tăietură de sabie peste faţă. Ferro era de părere că 
înfățișarea lui avusese de câștigat. 

- Acela arată ca un om de treabă, zise Yulwei. 

- Nasar. Ferro râse fără voioşie. Un violator, un 
hoț, un laş. Horcăi și scuipă pe fața lui moartă. Flegma 
căzu, împrăștiindu-se, pe fruntea bărbatului. De 
departe cel mai rău dintre cei trei. Ferro privi în jos, 
la morminte. Dar au fost toți acelaşi rahat. 

- Frumos anturaj al. 

- Cei urmăriți n-au privilegiul să-și aleagă tovarășii. 
Ferro se uită la faţa însângerată a lui Nasar. lei ceea 
ce ţi se oferă. 

- Dacă i-ai disprețuit atât de mult, de ce nu-i lași 
vulturilor, așa cum i-ai lăsat pe ceilalți? Yulwei făcu 
un semn larg cu braţul spre soldații nimiciţi întinși 
pe pământ. 

- Pe ai tăi îi îngropi. ÎL împinse pe Nasar cu pi- 
ciorul în groapă. Acesta se rostogoli, cu braţele flu- 
turând și căzu în mormânt cu faţa în jos. Așa a fost 
dintotdeauna. 

Ferro luă cazmaua și începu să-i arunce pe spate 
pământul pietros. Muncea în tăcere, cu sudoarea 
adunându-i-se pe faţă și apoi picurând pe pământ. 
Yulwei o urmărea, în timp ce gropile se umpleau. 
Încă trei grămezi de pământ în pustiu. Ferro az- 
vârli cazmaua, care săltă pe unul dintre trupuri și 
zăngăni printre pietre. Un roi de muște negre se 
ridică, bazâind cu furie, de pe cadavru, pe urmă 
se intoarse. 

Ferro își luă arcul și săgețile, săltându-şi-le peste 
umăr. Apucă burduful cu apă, îl cântări cu grijă, apoi 
îl puse și pe acesta pe umăr. După care cercetă cu 
atenţie trupurile soldaţilor. Unul dintre ei - părea să 
fie șeful - avea o sabie curbată pe cinste. Nici măcar 
nu reușise s-o scoată, înainte ca săgeata ei să-l nime- 
rească în gât. Ferro o luă acum și o testă cu câteva 
mișcări prin aer. Era strașnică: bine echilibrată, cu lama 
lungă scânteind, ucigător de ascuţită, cu soarele oglin- 
dit pe metalul strălucitor al mânerului. Avea și un cuțit 
pe potrivă. Ferro apucă armele și le vâri la cingătoare. 

Cercetă cu atenţie celelalte trupuri, dar nu prea 
avea ce lua. Tăie săgețile din cadavre, acolo unde 
putu. Găsi niște monede şi le azvârli cât colo. N-ar 
face decât s-o împovăreze și ce să cumpere acolo, în 
Ținuturile Aspre? 'Ţărână? Asta era tot ce se găsea, 
ȘI era gratis. 

Soldaţii aveau câteva fărâme de mâncare cu ei, 
dar nu ajungeau nici măcar pentru încă o zi. Asta 
însemna că mai existau și alţii, probabil o grămadă, 
și nu departe. Yulwei spunea adevărul, dar pentru ea 
nu conta. 

Ferro se întoarse și porni spre sud, în josul 
muntelui și către marele deșert, lăsându-l pe bătrân 
în urmă. 

- Nu e bine în direcţia aceea, spuse el. 

Ea se opri, privindu-l cu ochii mijiţi, în soarele 
strălucitor. 

- Nu vin soldații? 

Ochii lui Yulwei scânteiară. 

- Există multe căi de a rămâne neobservat, chiar 
Și aici, în Ținuturile Aspre. 

Ferro privi către nord, peste întinderea monotonă 
a câmpiei. Hăt, departe, către Gurkhul. Nicio colină, 
niciun pom, nici măcar un tufiș, cât vedeai cu ochiu. 
Niciun loc unde să te ascunzi. 

- Neobservat, chiar și pentru un devorator? 

Bătrânul rase. 

- Mai cu seamă pentru porcii ăia aroganţi. Nu sunt 
nici pe jumătate atât de deştepţi precum se consideră. 
Cum crezi că am ajuns aici? Am venit prin el, prin- 
tre ei, prinprejurul lor: merg unde vreau şi iau cu mine 
pe cine vreau. 

Ferro își umbri ochii cu mâna și privi către sud. 
Pustiul se întindea în depărtare, cât vedeai cu ochii. 
Putea supraviețui aici, în sălbăticie, cine ştie, dar 
acolo, în acel creuzet de nisipuri mișcătoare și 
căldură nemiloasă? 

Bătrânul părea să-i citească gândurile. 

- Sunt nisipuri nesfârşite. Eu le-am mai traversat. 
Se poate. Dar tu nu poți. 

Avea dreptate, fir-ar să fie. Ferro era suplă și re- 
zistentă ca un arc, dar asta nu însemna decât că avea 
să se învârtă în cerc ceva mai mult inainte să se pră- 
bușească. Era de preferat deşertul în locul cuștii din 
fața palatului, ca loc unde să mori, dar nu cu mult. 
Voia să rămână în viață. Mai avea multe de făcut. 

Bătrânul şedea acolo, cu picioarele încrucișate, 
zâmbind. Cine era el? Ferro nu avea încredere în ni- 
meni, dar dacă bătrânul ar fi avut de gând s-o dea pe 

mâna împăratului, ar fi putut s-o lovească în cap pe 
când săpa, în loc să-și vestească sosirea. Avea puteri 
magice, văzuse asta cu ochii ei, și o șansă infimă era 
mai bună decât niciuna. 

Dar oare ce-o fi vrând în schimb? Lumea nu-i 
dăduse niciodată nimic pe gratis lui Ferro și nu se 
aştepta ca lucrurile să înceapă să se schimbe tocmai 
acum. Își îngustă ochii. 

— Ce vrei de la mine, Yulwei? 

Bătrânul râse. Râsul acela devenea foarte sâcâitor. 

- Să zicem că-ți voi fi făcut o favoare. Mai târziu, 
imi poți face tu una în schimb. 

Era un răspuns îngrozitor de zgârcit în detalii, dar 
când ţi-e viaţa la mezat, trebuie să iei ceea ce ţi se oferă. 
Ferro ura să se lase în puterea altcuiva, dar se părea 
că n-avea de ales. Dacă voia să supraviețuiască acestei 
săptămâni, adică. 

- Ce facem? 

- Trebuie să așteptăm căderea nopţii. Yulwei aruncă 
o privire către trupurile contorsionate împrăștiate pe 
pământ şi își încreți nasul: Dar poate nu aici. 

Ferro ridică din umeri şi se așeză pe mormântul 
din mijloc. 

- Aici e bine, declară ea. Am de gând să privesc 
vulturii mâncând. 


Deasupra, cerul senin al nopții era presărat cu stele 
strălucitoare, iar aerul devenise răcoros, rece chiar. 
Jos, în câmpia neagră și prăfoasă, ardeau focuri, o linie 
arcuită de focuri, care părea să-i impresoare, ținându-i 


tâăişul sabiei 21 


la marginea deșertului. Ea, Yulwei, cele zece cadavre 
Și cele trei morminte erau în capcană pe coama dea- 
lului. Mâine, la primele raze de lumină aveau să se 
strecoare peste ținutul arid, soldații aveau să părăsească 
acele focuri și să se furişeze către dealuri. Dacă Ferro 
mai era acolo când soseau, va fi, cu siguranţă, omo- 
râtă sau, mai rău, capturată. Nu putea să înfrunte atât 
de mulți de una singură, chiar presupunând că nu era 
niciun devorator cu ei. 

Nu-i plăcea s-o recunoască, dar viaţa ei era acum 
in mâinile lui Yulwei. 

Ridică ochii spre cerul înstelat. 

- E timpul, spuse el. 

Coborâră panta stâncoasă pe întuneric, alegându-și 
cu grijă calea printre bolovani și tufele răzlețe spi- 
noase, pe jumătate uscate. Spre nord, spre Gurkhul. 
Yulwei se mișca surprinzător de repede şi Ferro era 
nevoită aproape să fugă ca să țină pasul cu el, cu pri- 
virea în pământ, atentă unde pune piciorul printre 
pietrele uscate. Când, în cele din urmă, ajunseră la 
poalele muntelui și ridică privirea, văzu că Yulwei 
o conducea către capătul din stânga al liniei, unde 
focurile erau mai numeroase. 

- Stai, şopti ea, apucându-l de umăr. Îi arătă spre 
dreapta. Acolo erau mai puţine focuri și le-ar fi fost 
mai ușor să se strecoare printre ele. Ce-ar fi să mer- 
gem pe-acolo? 

Zări doar dinţii lui Yulwei zâmbind albi în lumina 
stelelor. 

- O, nu, Ferro Maljinn. Acolo sunt cei mai mulți 
soldați... și celălalt prieten al nostru. Nu se străduia 
defel să vorbească încet și asta o scotea din sărite. Pe 
acolo se așteaptă să vii, dacă alegi să mergi spre nord. 
Dar nu te așteaptă. Se gândesc că vei prefera să te duci 
spre sud, să mori în deșert decât să riști să fii captu- 
rată, cum ai fi şi făcut, dacă n-aş fi fost eu aici. 

Yulwei se întoarse și porni mai departe, iar Ferro 
se furișă după el, mergând aplecată. Când se apropiară 
de focuri, văzu că bătrânul avusese dreptate. Se zăreau 
siluete așezate în jurul unora dintre ele, dar erau ri- 
sipite. Bătrânul se îndreptă hotărât către patru focuri 
aflate la stânga, dintre care doar unul era străjuit de 
oameni. Nu se străduia să stea aplecat, brățările îi 
zornăiau încetișor, picioarele goale îi lipăiau sonor pe 
pământul uscat. Erau destul de aproape ca să deslușească 
trăsăturile celor trei bărbați din preajma focului. Yul- 
wei avea să fie văzut, cu siguranță, dintr-o clipă în alta. 
Ferro fluieră după el, să-i atragă atenţia, convinsă că 
avea să fie auzită. 

Bătrânul se întoarse, cu un aer nedumerit, în lu- 
mina palidă a flăcărilor. 

- Ce-i? făcu el. Ferro tresări, așteptând să vadă 
soldaţii sărind în picioare, dar aceştia continuau să 
trăncănească nestingheriţi. Yulwei aruncă o privire 
spre ei. Nu ne vor vedea, nici nu ne vor auzi, dacă nu 
cumva începi să le strigi în urechi. Suntem în siguranță. 
Se intoarse şi își văzu de drum, ocolind soldaţii cu grijă. 
Ferro îl urmă, continuând să se furișeze tăcută, fie și 
numai din obișnuință. 

Când se apropie, Ferro începu să distingă cuvin- 
tele conversaţiei dintre oșteni. Încetini pasul, ascultând. 
Se întoarse. Porni spre foc. Yulwei întoarse capul. 

- Ce faci? întrebă el. 

Ferro se uită la cei trei. Un luptător încercat, 
vânjos, cu o înfățișare aspră, altul subțire, cu fața 
ascuţită și un tânăr cu un aspect de om cinstit, care 
nu prea aducea a soldat. Armele lor zăceau împre- 
jur, în teci, înfășurate, nepregătite. Îi ocoli, prudentă, 
ascultând. 

- Se zice că nu-i zdravănă la cap, îi şoptea cel slab 
tânărului, încercând să-l sperie. Se zice că a omorât 
o sută de oameni sau mai mulți. Dacă eşti arătos, îţi 
taie odoarele cât timp ești încă în viață - îl apucă 
strâns între picioare — şi ți le mănâncă în fața ta! 

- O, tacă-ţi gura, zise vânjosul, nu se apropie ea 
de noi. Arătă către locul unde focurile erau mai rare, 
coborând glasul până ce deveni o șoaptă: Se va duce 
la el, dacă vine cumva în direcția asta. 

- Fi, bine, eu sper că nu vine, spuse tânărul. Trăiește 
ŞI lasă-i și pe alții să trăiască, zic eu. 

Bărbatul slab se iîncruntă. 

- Şi cum rămâne cu toţi oamenii buni pe care i-a 
omorât? Cu femeile şi copiii? Ei n-ar fi trebuit Lăsați 
să trăiască? 

Ferro scrâșni din dinți. Nu omorâse niciodată 
copii, din câte își amintea. 

- Păi, păcat de ei, bineînțeles. Nu zic că n-ar tre- 
bui prinsă. Tânărul aruncă o privire imprejur, agitat. 
Dar poate nu tocmai de noi. 

Vânjosul izbucni în râs, la auzul acestor vorbe, 
însă bărbatul slab nu părea amuzat. 

- Eşti laş? 

- Nu! răspunse tânărul, furios, dar am o soție și 
o familie care au nevoie de mine și aș prefera să nu 
mor aici, atâta tot. Zâmbi larg. Aşteptăm încă un 
copil. Sperăm să fie băiat, de data asta. 

Vânjosul clătină din cap. 

- Fiul meu e aproape bărbat deja. Cresc așa de 
repede! 

Discuţiile despre copii, familii și speranțe nu făceau 
decât să strângă şi mai mult gheara furiei în pieptul 
lui Ferro. De ce ei aveau dreptul să aibă o viaţă, când 
ea nu avea nimic? Când ei şi ai lor îi luaseră totul? 
Scoase încet cuțitul curbat din teacă. 

- Ce faci, Ferro? şuieră Yulwei. 

Tânărul privi împrejur. 

- Aţi auzit ceva? 

Vânjosul râse. 

- Cred că te-am auzit făcând pe tine. 

Slăbănogul râse pe înfundate, iar tânărul zâmbi, 
jenat. Ferro se strecură chiar prin spatele lui. Era doar 
la un pas sau doi distanță, puternic luminată de foc, 
dar niciunul dintre soldați nu aruncă măcar o pri- 
vire spre ea. Înălță cuțitul. 

- Ferro! strigă Yulwel. 

Tânărul sări în picioare, scrută câmpia întune- 
cată, cu ochii mijiţi, cu fruntea iîncrețită. Se uita di- 
rect la Ferro, dar ochii lui erau concentrați departe, 

în spatele ei. Îi simţea răsuflarea. Lama cuţitului scân- 
teie la două degete de gâtul lui noduros. 

Acum. Acum era momentul. Putea să-l ucidă re- 
pede şi să ia și viaţa celorlalți doi, înainte să sune 
alarma. Ştia c-o putea face. Erau nepregătiți, iar ea 
era pregătită. Acum era momentul. 

Dar mâna nu i se clinti. 

- Ce ţi-a intrat în fund? întrebă soldatul vânjos. 
Nu-i nimic în pustietatea asta. 

- Aș fi putut jura c-am auzit ceva, zise tânărul, 
continuând s-o privească direct în față. 

- Stai! strigă bărbatul slab, sărind în picioare și 
arătând cu degetul. Uite-o acolo! Chiar în faţa ta! Ferro 
ingheță o clipă, holbându-se la el, apoi acesta și vån- 
josul începură să râdă. Cu un aer rușinat, soldatul tânăr 
se întoarse şi se așeză. 

- Mi s-a părut că aud ceva, atâta tot. 

- Nu-i nimeni acolo, zise vânjosul. 

Ferro începu să se retragă încet. Se simţea rău, cu 
gura plină de salivă acră, cu capul bubuind. Indesă 
cuțitul la loc în teacă, se întoarse şi se îndepărtă 
clătinându-se, cu Yulwei urmând-o în tăcere. 

Când lumina focurilor și sunetul vorbelor se pier- 
dură în depărtare, Ferro se opri și se prăbuşi pe pă- 
mânt. Un vânt rece bătea peste câmpia stearpă. Îi 
sufla praf înțepător în față, dar Ferro nici nu băga 
de seamă. Ura și furia dispăruseră, deocamdată, dar 
lăsaseră un gol pe care nu avea cu ce să-l umple. Se 
simţea pustie, înfrigurată, bolnavă și singură. Își strânse 
brațele la piept, legănându-se încetişor înainte și 

înapoi, apoi inchise ochii. Dar întunericul nu-i adu- 
cea alinare. 

Apoi simți mâna bătrânului apăsând-o pe umăr. 

În mod obișnuit, s-ar fi răsucit, l-ar fi azvârlit cât 
acolo, l-ar fi omorât, dacă ar fi putut. Dar toată pu- 
terea o părăsise. Ridică privirea, clipind. 

- N-a mai rămas nimic din mine. Ce sunt eu? Își 
apăsă o mână pe piept, dar abia simți. N-am nimic 
inăuntru. 

- Ei, bine, e ciudat că spui asta. Yulwei zâmbi spre 
cerul înstelat. Tocmai Începeam să mă gândesc că ar 
putea exista acolo, înăuntru, ceva care merită salvat. 


DREPTATEA REGELUI 


De îndată ce ajunseră în Piaţa Mareşalilor, Jezal 
îşi dădu seama că era ceva în neregulă. Nu era nicio- 
dată nici pe jumătate atât de aglomerată pentru o întâl- 
nire a Consiliului Deschis. Jezal aruncă o privire către 
grupurile de oameni în veşminte alese, în timp ce tre- 
cea în goană, ușor în întârziere și cu răsuflarea întretă- 
iată de pe urma ședinței lungi de antrenament: glasurile 
erau șoptite, fețele încordate, în aşteptare. 

Își croi drum prin mulțime, către Rotonda Lor- 
zilor, privind bănuitor la străjerii care flancau ușile 
incrustate. Ei, cel puţin, păreau la fel ca intotdeauna, 
ascunși în spatele vizierelor grele. 'Traversă antica- 
mera, cu tapiseriile viu colorate fluturând ușor în 
bătaia curentului, se strecură pe ușile interioare şi 
trecu în spaţiul vast şi rece de dincolo. Cupola aurită 
răsună de ecoul pașilor săi, în timp ce înainta grăbit 
de-a lungul culoarului, către masa de onoare. Jalen- 
horm stătea sub una dintre ferestrele înalte, cu faţa 
improșcată de lumina colorată a vitraliilor, privind 


28 joe abererobie 


incruntat către o banchetă cu o bară lungă de metal 
la bază, care fusese amplasată într-o parte. 

— Ce se petrece? 

- N-ai auzit? Glasul lui Jalenhorm era şoptit de 
emoție. Hoff a anunţat că se vor discuta treburi 
importante. 

- Ce anume? Englia? Oamenii Nordului? 

Bărbatul voinic clătină din cap. 

- Nu ştiu, dar vom vedea imediat. 

Jezal se încruntă. 

- Nu-mi plac surprizele. Ochii lui se opriră asu- 
pra băncii misterioase. Pentru ce-i asta? 

În clipa aceea, uşile mari se dădură în lături și un 
val de consilieri începură să se reverse de-a lungul 
culoarului. 

Obișnuitul amestec, presupunea Jezal, chiar dacă 
puțin mai hotărâți. Mezinii, reprezentanții plătiți... 
Jezal rămase cu răsuflarea tăiată: În frunte se afla un 
bărbat înalt, în veșminte somptuoase, chiar și pentru 
această augustă companie, cu un impozant colan de 
aur pe umeri și o impozantă încruntătură pe faţă. 

- Lordul Brock însuşi, şopti Jezal. 

- Ia uite-l pe Lordul Isher. Jalenhorm făcu semn cu 
capul către bătrânul cu aer grav aflat chiar în spatele 
lui Brock. Și pe Heugen şi Barezin. E ceva important. 
Trebuie să fie. 

Jezal trase adânc aer în piept, în timp ce patru din- 
tre cei mai puternici nobili ai Uniunii se așezară în rån- 
dul din față. Nu mai văzuse niciodată un Consiliu 
Deschis nici pe jumătate atât de plin. În semicercul de 

bănci al consilierilor abia dacă mai găseai un loc gol. 
Sus, deasupra lor, galeria publică era un cerc îngrămădit 
de fețe agitate. 

Hoff năvăli pe uși și în josul culoarului, și nu era 
singur. La dreapta sa plutea un bărbat înalt, slab, cu 
o înfățișare semeaţă, cu un veșmânt alb, imaculat şi o 
claie de păr alb. Arhilectorul Sull. La stânga lui pășea 
un alt bărbat, sprijinindu-se cu putere într-un baston, 
ușor aplecat, într-o mantie neagră cu auriu, cu barba 
lungă și căruntă. Înaltul Judecător Marovia. Lui Jezal 
nu-i venea să-și creadă ochilor. Trei membri ai Con- 
siliului Închis, aici. 

Jalenhorm se grăbi să-și ocupe locul, în timp ce 
conțopiştii își aşezară mormanele de registre și hârtii 
pe tăblia lustruită a mesei. Lordul Șambelan se aruncă 
in jilț, în mijlocul lor, și ceru imediat vin. Capul Inchi- 
ziţiei Maiestăţii Sale se strecură în jilțul său, lângă el, 
mustăcind. Înaltul Judecător Marovia se lăsă încet 
intr-un altul, încruntându-se în tot acest timp. 

Volumul șoaptelor agitate din sală crescu ușor, 
fețele marilor magnați din rândul din faţă erau aspre 
și bănuitoare. Crainicul își ocupă locul din faţa mesei, 
nu obișnuitul imbecil în haine sclipitoare, ci un bărbat 
tuciuriu, bărbos şi cu pieptul bombat. Își inălță toia- 
gul, apoi îl izbi de dale, de-ar fi putut trezi şi morții. 

- Chem la ordine Adunarea Consiliului Deschis 
al Uniunii! răcni el. 

Hărmălaia se potoli treptat. 

- Există doar o chestiune de discutat în dimineaţa 
aceasta, zise Lordul Șambelan, privind încruntat 

adunarea, pe sub sprâncenele-i grele, o chestiune legată 
de Dreptatea Regelui. Se auziră murmure răzlețe. O 
problemă care priveşte licenţa regală pentru negoțul 
in orașul Westport. Zgomotul crescu: șoapte furioase, 
foieli stânjenite ale nobilelor dosuri pe băncile lor, 
obişnuitul scârțâit al condeielor în imensele catastife. 
Jezal văzu sprâncenele Lordului Brock apropi- 
indu-se, colțurile gurii Lordului Heugen coborând. 
Nu părea să le placă. Lordul Șambelan pufni și luă o 
inghițitură de vin, așteptând să se potolească 
mormăiturile. Nu sunt cel mai calificat să vorbesc de- 
spre această chestiune, însă... 

- Nu, într-adevăr! izbucni Lordul Isher cu as- 
prime, foindu-se pe locul său din primul rând, cu o 
căutătură încruntată. 

Hoff îl fixă pe bătrân cu privirea. 

- Așadar, dau cuvântul unuia care este! Colegul 
meu din Consiliul Închis, Arhilectorul Sult. 

- Consiliul Deschis îl recunoaște pe Arhilectorul 
Sult! tună crainicul, în timp ce șeful Inchiziției cobori 
cu graţie treptele daisului și înaintă pe podeaua de les- 
pezi, zâmbind prietenos chipurilor încruntate întoarse 
către el. 

- Lorzii mei, începu el, cu un glas domol, muzi- 
cal, însoţindu-și vorbele cu mișcări domoale ale mâi- 
nilor, de șapte ani, de la glorioasa noastră victorie 
în războiul cu Gurkhul, în mâinile onorabilei Ghilde 
a Pânzarilor se află o licenţă regală exclusivă pentru 
negoț în orașul Westport. 

- Și au făcut treabă bună cu ea! strigă Lordul 
Heugen. 

- Ne-au ajutat să câştigăm acel război! răcni Ba- 
rezin, izbind cu pumnul cărnos în bancă, lângă el. 

- O treabă bună! 

- Bună! veniră strigătele. 

Arhilectorul clătină din cap, așteptând ca zgomo- 
tele să se domolească. 

= Într-adevăr, bună treabă au făcut, spuse el, pășind 
pe dale ca un dansator, în timp ce cuvintele sale își cro- 
iau drum, scârțâind, peste paginile catastifelor. Ar fi 
cel mai rău lucru să tăgăduim asta. O treabă bună! Se 
răsuci brusc, cu pulpanele mantiei albe pocnind, cu 
faţa strâmbată de mârâit sălbatic. O treabă bună, de 
eludare a dărilor Regelui! urlă el. Se auzi un oftat co- 
lectiv. O treabă bună, de încălcare a legii Regelui! Un 
alt oftat, mai sonor. O treabă bună, de înaltă trădare! 

Urmă un potop de proteste, de pumni agitaţi în aer 
şi de hârtii aruncate pe podea. Feţe livide priveau uluite 
in jos din galeria publică, altele, îimbujorate, tunau şi 
fulgerau de pe băncile din fața mesei de onoare. Jezal 
privi imprejur, nesigur dacă chiar auzise bine. 

- Cum îndrăznești, Sult? răcni Lordul Brock la 
Arhilector, în timp ce acesta se grăbea să urce înapoi 
treptele daisului, cu un zâmbet palid atârnat pe buze. 

- Cerem dovezi! urlă Lordul Heugen. Cerem 
dreptate! 

- Dreptatea Regelui! veniră strigăte din spate. 

- Trebuie să ne puneţi la dispoziție dovezi! strigă 
Isher, când zgomotul începu să se potolească. 

Arhilectorul își dădu la o parte, cu o smucitură, 
veşmântul alb și materialul delicat se undui în jurul 
lui, în timp ce se săltă lin înapoi pe scaun. 

- O, dar asta şi intenționăm, Lord Isher! 

Zăvorul greu al unei mici uși laterale zbură în 
lături cu un pocnet răsunător. Urmară foşnete, în timp 
ce lorzii și mandatarii se întoarseră, se ridicară, se 
uitară să vadă ce se întâmplă. Oamenii din galeria 
publică priviră peste balustradă, aplecându-se pericu- 
los de mult, în dorinţa lor de a vedea. Sala se cufundă 
în liniște. Jezal înghiți. În spatele ușii, se auzi un sunet 
scârţâit, bocănit, zornăit, pe urmă o procesiune ciu- 
dată şi sinistră se ivi din întuneric. 

Sand dan Glokta intră primul, şchiopătând ca 
intotdeauna şi sprijinindu-se cu putere în baston, însă 
cu capul ridicat și un rânjet ştirb pe faţa-i scofâlcită. 
Trei bărbaţi își târșâiau picioarele în spatele lui, legați 
impreună cu lanţuri, de mâini și de picioarele goale, 
zornăind și zăngănind către masa de onoare. Aveau 
capetele rase și erau îmbrăcaţi în pânză de sac maro. 
Veșmintele penitentului. Trădători mărturisiți. 

Primul dintre prizonieri își lingea buzele, cu ochii 
alergând de colo-colo, palid de spaimă. Cel de-al doi- 
lea, mai scund și mai îndesat, se împleticea, trăgându-și 
piciorul stâng după el, cocârjat, cu gura atârnând des- 
chisă. În timp ce Jezal îl privea, o linie subțire de salivă 
rozalie i se legănă pe buză și se scurse pe podea. Cel 
de-a] treilea bărbat, ingrozitor de slab, cu imense cer- 
curi întunecate în jurul ochilor, privi încet imprejur, 
clipind, cu ochii mari, dar, aparent, fără să-și dea seama 


tăişul sabiei 33 


de nimic. Jezal îl recunoscu numaidecât pe bărbatul 
din spatele celor trei prizonieri: uriașul albinos din 
noaptea aceea de pe stradă. Jezal își mută greutatea 
de pe un picior pe altul, simțindu-se dintr-odată înfri- 
gurat și stânjenit. 

Menirea băncii era acum evidentă. Cei trei pri- 
zonieri se prăbușiră pe ea, iar albinosul se aşeză în 
genunchi, prinzându-le cătuşele, cu un pocnet, de 
bara de la bază. Încăperea era cufundată cu totul în 
tăcere. Fiecare ochi era îndreptat spre inchizitorul 
infirm şi cei trei prizonieri ai săi. 

- Investigația noastră a început acum câteva luni, 
incepu Arhilectorul Sult, extrem de mulțumit să do- 
mine atât de bine adunarea. O chestiune simplă legată 
de nişte nereguli contabile. N-am să vă plictisesc cu 
detaliile. Le zâmbi lui Brock, lui Isher, lui Barezin. Știu 
că sunteți cu toții oameni foarte ocupați. Cine s-ar fi 
gândit atunci că o chestiune atât de măruntă ne va con- 
duce aici? Cine ar fi bănuit că rădăcinile trădării pot 
ajunge atât de adânc? 

= Într-adevăr, zise Lordul Șambelan, nerăbdător, 
ridicând privirea din pocalul său. Inchizitor Glokta, 
ai cuvântul. 

Crainicul izbi cu toiagul în lespezi. 

- Consiliul Deschis al Uniunii îl recunoaște pe 
Sand dan Glokta, Inchizitor Privilegiat! 

Infirmul aşteptă politicos ca scârțâitul condeielor 
să înceteze, sprijinindu-se în baston, în mijlocul sălii, 
vădit neimpresionat de importanţa evenimentului. 

- Ridică-te şi stai în faţa Consiliului Deschis, spuse 
el, întorcându-se către primul dintre prizonierii săi. 

Bărbatul îngrozit sări în picioare, cu lanţurile 
zornăind, ingându-și buzele palide, holbându-se la 
chipurile lorzilor din primul rând. 

- Numele tău! ceru Glokta. 

- Salem Rews. 

Jezal simţi un nod în gât. Salem Rews! Îl cunoștea! 
Tatăl său făcuse afaceri cu el, în trecut, într-o vreme 
fusese un musafir obișnuit al moșiei lor! Jezal îl cer- 
cetă cu oroare crescândă pe trădătorul îngrozit, cu capul 
ras. Mintea îi zbură la negustorul dolofan, bine îm- 
brăcat, mereu pus pe glume. Fl era, fără îndoială. Ochii 
li se întâlniră o clipă și Jezal își feri, neliniștit, privi- 
rea. Tatăl său vorbise cu omul acela în vestibulul lor. 
Își strânseseră mâinile. Acuzaţiile de trădare sunt ca 
niște boli — te poți molipsi doar aflându-te în aceeași 
incăpere. Ochii îi erau atrași inevitabil de acel chip ne- 
cunoscut Și totuși atât de îngrozitor de cunoscut. Cum 
îndrăznea să fie un trădător, ticălosul? 

- Eşti membru al onorabilei Ghilde a Pânzarilor? 
continuă Glokta, punând un accent sarcastic pe cu- 
vântul „onorabilei“. 

- Am fost, bâigui Rews. 

- Care a fost rolul tău în cadrul ghildei? Pânzarul 
cu țeasta rasă se holbă disperat împrejur. Rolul? ceru 
Glokta, asprindu-și glasul. 

- Am uneltit să-l inșel pe Rege! strigă negustorul, 
frângându-și mâinile. O undă de șoc străbătu sala. 
Jezal înghiţi salivă acră. ÎL văzu pe Sult zâmbind 


tăişul sabiei 35 


atotcunoscător spre Înaltul Judecător Marovia. Chi- 
pul bătrânului era neclintit ca o stâncă, dar pumnii îi 
erau încleștați pe masă, în fața lui. Am trădat! Pentru 
bani! Am făcut contrabandă, am mituit şi am mințit... 
am fost părtași cu toții! 

- Părtași cu toții? rânji Glokta, rotindu-și privi- 
rea peste întreaga adunare. Și dacă vreunul dintre voi 
se îndoiește de asta, avem registre, avem documente 
și avem cifre. Există o încăpere plină de ele în Casa 
Întrebărilor. O încăpere plină de secrete, de vinovăţie 
„şi de minciuni. Clătină încet din cap. O lectură jal- 
nică, vă pot spune. 

- A trebuit s-o fac! răcni Rews. M-au obligat! 
N-am avut de ales! 

Inchizitorul schilod de încruntă spre publicul său. 

- Fireşte că te-au obligat. Ne dăm seama că n-ai 
fost decât o cărămidă din această casă a infamiei. De 
curând s-a atentat la viaţa ta, nu-i așa? 

— Au încercat să mă omoare! 

- Cine a încercat? 

- Omul acesta, scânci Rews, cu glasul frânt, ară- 
tând cu un deget tremurător către prizonierul de lângă 
el și trăgându-se cât de departe îi ingăduiau lanţurile 
cu care erau legaţi. El a fost! El! Lanţurile zornăiră 
când își flutură brațele, împroșcând salivă. 

Se stârni un alt potop de glasuri furioase, mai 
sonor de data aceasta. Jezal văzu capul prizonieru- 
lui din mijloc coborând și omul se prăbuși într-o 
parte, însă matahala albinoasă îl înhăță și-l ridică 
inapoi. 

- Trezește-te, Maestre Carpi! strigă Glokta. Capul 
atârnat se ridică încet. Un chip necunoscut, umflat 
in mod ciudat și plin de ciupituri de acnee. 

Jezal observă cu dezgust că îi lipseau cei patru 
dinţi din faţă. Întocmai ca lui Glokta. 

- Eşti din Talins, da? Din Styria? Omul clătină 
din cap încet, prosteşte, ca unul pe jumătate ador- 
mit. Eşti plătit să omori oameni, da? Clătină din nou 
din cap. Și ai fost tocmit să ucizi zece dintre supușii 
Maiestăţii Sale, printre care acest trădător mărturisit, 
Salem Rews? Un firicel de sânge se scurgea încet din 
nasul bărbatului și ochii începură să i se rostogo- 
lească în fundul capului. Albinosul îl scutură de umăr 
ȘI acesta îşi reveni, clătinând ameţit din cap. Ce s-a 
ales de ceilalți nouă? 'Tăcere. I-ai omorât, nu-i așa? 
O altă încuviinţare și un straniu hârâit ieși din gât- 
lejul prizonierului. Glokta își roti o privire încrun- 
tată peste chipurile fascinate ale Consiliului. Vilem 
dan Robb, funcționar vamal, beregata tăiată de la o 
ureche la alta. Glokta își trecu degetele incet peste 
gât și o femeie din galerie scânci. Solimo Scandi, pân- 
zar, înjunghiat în spate de patru ori. Glokta ridică 
două degete, apoi și le infipse în stomac, ca şi cum 
i-ar fi fost rău. Lista sângeroasă continuă. Toţi uciși, 
pentru nimic altceva decât un profit mai mare. Cine 
te-a tocmit? 

- EI, făcu criminalul, cu glas răgușit, întorcându-și 
fața umflată spre omul sfrijit cu ochi sticloși, prăbușit 
pe bancă lângă el, străin de tot ceea ce se petrecea în 
jurul lui. 

Glokta se apropie șchiopătând, cu bastonul bocă- 
nind pe lespezi. 

- Cum te numești? 

Capul prizonierului țâșni în sus, ochii i se con- 
centrară asupra chipului diform al inchizitorului de 
deasupra lui. 

- Gofred Hornlach! răspunse el instantaneu, cu 
glas ascuţit. 

- Eşti un membru de vază al Ghildei Pânzarilor? 

- Da! răcni el, clipind prostește spre Glokta. 

- Unul dintre locţiitorii Magisterului Kault, de fapt? 

- Da! 

- Ai uneltit cu alți pânzari să-l înșeli pe Maiesta- 
tea Sa Regele? Ai tocmit un asasin să ucidă zece din- 
tre supușii Maiestăţii Sale? 

- Da! Da! 

- De ce? 

- Ne temeam că vor spune ce știu... că vor spune 
ce știu... că vor... Ochii goi ai lui Hornlach se îndrep- 
tară către una dintre ferestrele colorate. Gura încetă 
treptat să se miște. 

- Că vor spune ce ştiu? îl imboldi inchizitorul. 

- Despre activităţile trădătoare ale Ghildei, izbucni 
pânzarul, despre trădările noastre! Despre activitățile 
ghildei... activități... trădătoare... 

Glokta îi întrerupse tăios: 

- Acţionai de unul singur? 

- Nu! Nu! 

Inchizitorul lovi cu putere cu bastonul în podea, 
în faţa lui, şi se aplecă: 


38 joe apere be 


- Cine a dat ordinele? șuieră el. 

- Magisterul Kault! strigă Hornlach numaidecât, 
el a dat ordinele! Asistenţa rămase fără suflare. Arhi- 
lectorul Sult rânji puțin mai larg. Magisterul a fost! 
Condeiele scârțâiau nemiloase. El a dat ordinele! Toate 
ordinele! Magisterul Kault! 

- Mulţumesc, Maestre Hornlach. 

- Magisterul! El a dat ordinele! Magisterul Kault! 
Kault! Kault! 

- Ajunge! mârâi Glokta. 

Prizonierul său tăcu. Sala era inmărmurită. 

Arhilectorul Sult ridică mâna şi arătă către cei trei 
prizonieri. 

— Iată dovada voastră, lorziui mei! 

- E o înscenare! răcni Lordul Brock, sărind în 
picioare. E o insultă! 

Însă puţine glasuri îi veniră în ajutor, şi acelea cu 
jumătate de gură. Lordul Heugen se remarca prin 
tăcerea lui prudentă, studiindu-și cu mare atenţie pie- 
lea fină a pantofilor. Barezin se chircise, părând de 
două ori mai mic decât fusese cu un minut înainte. 
Lordul Isher se holba la un perete, pipăindu-și colanul 
greu de aur, cu un aer plictisit, de parcă soarta Ghil- 
dei Pânzarilor nu-l mai privea. Brock apelă la însuși 
Înaltul Judecător, neclintit în jilțul său înalt de la masa 
de onoare: 

- Lord Marovia, te implor! Eşti omul cel mai chib- 
zuit! Nu ingădui această... mascaradă! 

Sala se cufundă în tăcere, așteptând răspunsul 
bătrânului. Acesta se încruntă, mângâindu-și barba 

lungă. Aruncă o privire către zâmbitorul Arhilector. 
Își drese glasul. 

-Îți impărtășesc durerea, Lord Brock, zău ţi-o 
impărtășesc, dar se pare că aceasta nu e o zi pentru 
oameni chibzuiţi. Consiliul Închis a examinat cazul 
şi e satisfăcut. Am mâinile legate. 

Brock își frământă gura, simțind gustul înfrângerii. 

- Asta nu e dreptate! strigă el, întorcându-se să se 
adreseze colegilor săi. Este limpede că aceşti oameni 
au fost torturați! 

Gura Arhilectorului Sult se strâmbă cu dispreţ. 

- Cum ai fi vrut să ne purtăm cu trădătorii şi cri- 
minalii? strigă el, cu glas sfredelitor. Tu ai ridica un 
scut, Lord Brock, ca în spatele lui să se ascundă cei 
neloiali? Arhilectorul izbi cu pumnul în masă, de 
parcă ar fi putut fi şi ea vinovată de înaltă trădare. 
Eu, unul, n-am de gând să văd măreaţa noastră naţi- 
une dată pe mâna dușmanilor ei. Nici a celor din afară, 
nici a celor dinăuntru! 

- Jos cu pânzarii! veni un strigăt din balconul 
publicului. | 

- Dreptate aspră pentru trădători! 

- Dreptatea Regelui! răcni un bărbat gras, aflat 
in spate. 

Urmă un val de indignată aprobare dinspre sală, 
insoțit de strigăte ce îndemnau la măsuri aspre și pe- 
depse necruțătoare. 

Brock își roti privirea, căutându-și aliați în pri- 
mul rând, dar nu găsi niciunul. Își încleștă pumnii. 

- Asta nu e dreptate! strigă el, arătând către cei 
trei prizonieri. Asta nu e nicio dovadă! 

- Maiestatea Sa e de altă părere! răcni Hoff, și nu-ţi 
cere ție permisiunea! Hoff ridică un document mare. 
Drept care, Ghilda Pânzarilor se dizolvă! Licenţa lor 
este revocată prin decret regal! Comisia pentru Negoţ 
şi Comerţ a Maiestăţii Sale va revizui, în decursul 
următoarelor luni, cererile pentru drept de negoț în 
orașul Westport. Până se vor găsi candidaţii potriviţi, 
traseele vor fi administrate de mâini capabile, lotale. 
Mâinile Inchiziției Maiestăţii Sale. 

Arhilectorul Sult își înclină cu modestie capul, in- 
diferent la strigătele delegaților și ale galeriei publice 
deopotrivă. 

- Inchizitor Glokta! continuă Lordul Șambelan, 
Consiliul Deschis îţi mulțumește pentru sârguința ta 
Și îți cere să îndeplinești încă un serviciu în această 
chestiune. Hoff ridică o hârtie mai mică. Acesta este 
un mandat pentru arestarea Magisterului Kault, pur- 
tând semnătura Regelui însuși. Îţi cerem să-l duci nu- 
maidecât la îndeplinire. 

Glokta se înclină ceremonios şi luă hârtia din 
mâna întinsă a Lordului Șambelan. 

- Tu, zise Hoff, întorcându-și ochii către Jalenhorm. 

- Locotenent Jalenhorm, Lordul meu! strigă băr- 
batul vânjos, pășind prompt înainte. 

- În fine, pufni Hoff nerăbdător, ia douăzeci din 
Garda Regelui şi escortaţi-l pe Inchizitorul Glokta 
către Palatul Ghilde: Pânzarilor. Ai grijă ca nimeni 
şi nimic să nu părăsească clădirea fără ordinele lui! 

- De îndată, Lordul meu! 

Jalenhorm traversă spațiul din faţă şi alergă pe cu- 
loar, către ieșire, ţinând cu o mână sabia, ca să nui 
se mai lovească de picior. Glokta șontâcăi după el, 
cu bastonul bocănind pe trepte, cu mandatul de ares- 
tare pentru Magisterul Kault mototolit în pumnul 
încleștat. Între timp, monstruosul albinos smulsese 
prizonierii de pe bancă și îi conducea, zornăind și 
atârnând fără vlagă către ușa pe care intraseră. 

- Lord Șambelan! strigă Brock, cu un ultim efort. 

Jezal se întreba câți bani trebuie să fi făcut de la 
pânzari. Câţi mai sperase să facă? O grămadă, evident. 

Dar Hoff era imperturbabil. 

- Cu asta se încheie treaba noastră pentru astăzi, 
lorzii mei! 

Marovia era în picioare înainte ca Lordul $ambe- 
lan să termine de vorbit, vădit nerăbdător să plece. 
Catastifele uriașe fură închise bufnind. Soarta ono- 
rabilei Ghilde a Pânzarilor era pecetluită. Murmure 
agitate umplură din nou aerul, crescând treptat în 
volum şi însoţite curând de zornăieli și bocănituri, 
când delegaţii începură să se ridice şi să părăsească 
sala. Arhilectorul Sult rămase aşezat, privindu-și ad- 
versarii înfrânți cum părăsesc în șir rândul din față, 
fără tragere de inimă. Jezal întâlni ochii disperaţi 
ai lui Salem Rews pentru ultima oară, în timp ce 
era scos afară pe ușa mică, apoi Practicianul Frost 
smuci de lanţ și Rews se pierdu în întunericul de 
dincolo. 

Afară, piața era încă şi mai ticsită decât înainte, 
gloata compactă devenind din ce în ce mai tulburată 
pe măsură ce vestea dizolvării Ghildei Pânzarilor se 
răspândea printre cei care nu fuseseră înăuntru. Oa- 
menii rămâneau înmărmuriţi, nevenindu-le să creadă, 
sau alergau de colo-colo speriaţi, mirați, zăpăciți. Jezal 
văzu un bărbat holbându-se la el, holbându-se la ori- 
cine, cu fața palidă și mâinile tremurând. Un pânzar, 
probabil, sau un om prea apropiat de pânzari, destul 
de apropiat ca să fie distrus impreună cu ei. Aveau să 
fie mulți ca el. 

Jezal simţi dintr-odată un val de furnicături. Ardee 
West se sprijinea cu nonşalanţă de pietre, puțin mai 
departe. Nu se intâlniseră de ceva vreme, de când cu 
acea izbucnire la beție a ei, și era surprins cât de încân- 
tat era s-o vadă. Probabil fusese pedepsită destul, își 
spuse el. Oricine merita șansa să-și ceară iertare. Grăbi 
pasul spre ea, cu un zâmbet larg pe buze. Apoi observă 
cine o însoțea. 

- Ticălosul ăla mic, își șopti el în barbă. 

Locotenentul Brint trăncănea nestingherit, în uni- 
forma-i ieftină, aplecându-se mai aproape de Ardee 
decât considera Jezal că s-ar fi cuvenit și punctându-și 
remarcile anoste cu gesturi teatrale ale brațelor. Ea 
clătină din cap, zâmbind, apoi își dădu capul pe spate 
și râse, lovindu-l jucăuș pe locotenent peste piept. Brint 
râse și el, piticania hidoasă. Râseră împreună. Fără să 
ştie exact de ce, Jezal simţi un junghi ascuţit de furie. 

- Jezal, ce mai faci? strigă Brint, continuând să 
chicotească. 

Se apropie. 

- Căpitane Luthar, vrei să spui, scuipă el, şi ce fac 
nu-i treaba ta! N-ai nicio treabă de făcut? 

Gura lui Brint se căscă prostește o clipă, apoi 
fruntea i se adună într-o încruntătură morocănoasă. 

- Da, domnule, murmură el, întorcându-se și 
îndepărtându-se țanţoș. 

Jezal îl urmări plecând, cu un dispreț chiar mai 
profund decât de obicei. 

— Ei, bine, a fost încântător, zise Ardee. Astea sunt 
manierele pe care trebuie să le foloseşti în prezența 
unei doamne? 

- Sincer, n-aş putea spune. De ce? Era vreuna 
prin preajmă? 

Se intoarse să se uite la ea și prinse, doar pentru 
o clipă, un zâmbet mulțumit de sine. O expresie chiar 
nesuferită, de parcă ieșirea lui i-ar fi făcut plăcere. Se 
intrebă, preț de-o clipă năucă, dacă era posibil ca 
Ardee să fi aranjat întâlnirea, să se așeze impreună cu 
acel idiot într-un loc unde Jezal avea să-i vadă, spe- 
rând să-i stârnească gelozia... Apoi ea îi zâmbi și râse, 
iar Jezal simţi furia topindu-i-se. Ardee arăta foarte 
bine, gândi el, bronzată şi plină de viaţă în lumina 
soarelui, râzând zgomotos, fără să-i pese cine o aude. 
Foarte bine. Mai bine ca oricând, de fapt. O întâlnire 
întâmplătoare, atâta tot, ce altceva putea să fie? Ardee 
il fixă cu acei ochi întunecaţi și bănuielile lui dispărură. 

- Trebuia să fii atât de aspru cu el? întrebă ea. 

Jezal îşi încleştă maxilarul. 

- Un nimeni parvenit și arogant, probabil bas- 
tardul vreunui bogătaș. Fără obârşie, fără bani, fără 
maniere... 

- Mai mult decât mine, în toate cele trei privințe. 

Jezal îşi blestemă gura slobodă. În loc să-i smulgă 
O scuză, era acum nevoit să ofere el însuși una. Căută 
cu disperare o ieșire din capcana pe care și-o întin- 
sese singur. 

- O, dar e total imbecil, scânci el. 

- Ei, bine - și Jezal fu ușurat să vadă un colț al 
gurii lui Ardee ridicându-se într-un zâmbet hâtru - 
asta aşa e. Facem câţiva pași? 

Ardee își strecură mâna pe după braţul lui înainte 
ca el să apuce să răspundă și incepu să-l conducă spre 
Aleea Regelui. Jezal se lăsă călăuzit printre oamenii 
speriaţi, furioși, tulburaţi. 

- Aşadar, e adevărat? întrebă ea. 

- Ce să fie adevărat? 

- Că pânzarii sunt terminați. 

- Aşa se pare. Vechiul tău amic, Sand dan Glolkta, 
a fost în miezul evenimentelor. A oferit un spectacol 
pe cinste, pentru un schilod. 

Ardee îşi cobori privirea. 

- N-ai vrea să-i calci strâmb, așa schilod cum e. 

- Nu. Gândul lui Jezal zbură spre ochii ingroziți 
ai lui Salem Rews, privindu-l cu disperare când a dis- 
părut în bezna culoarului boltit. Nu, nimeni n-ar vrea. 

Se așternu între ei tăcerea, în timp ce străbăteau 
tacticos aleea, dar era o tăcere tihnită. Îi plăcea să se 
plimbe cu ea. Nu mai părea important dacă vreunul 

dintre ei își cerea scuze. Probabil avusese dreptate, 
oricum, în privinţa duelului. Numai puţin. Ardee 
părea să-i citească gândurile. 

- Cum merge cu scrima? întrebă ea. 

- Binișor. Cum merge cu băutura? 

Ea ridică o sprânceană întunecată. 

- Excelent. Numai de s-ar ține un Turnir pentru asta 
în fiecare an! Aș ajunge curând în atenția publicului. 

Jezal râse, coborându-și privirea spre ea, iar Ardee 
îi întoarse zâmbetul. Atât de deşteaptă, atât de ageră, 
atât de curajoasă. Atât de al naibii de arătoasă. Jezal 
se întreba dacă mai existase vreodată o femeie ca ea. 
De-ar avea obârşia potrivită, gândi el, și ceva bani. 


Mulţi bani. 


CALE DE SCĂPARE 


- Deschideţi ușa, în numele Maiestăţii Sale! tună 
locotenentul Jalenhorm pentru a treia oară, bubuind 
in lemn cu pumnu-i cărnos. 

Marele mocojan, De ce oamenii voinici tind să aibă 
creiere atât de mici? Probabil că se descurcă prea des cu 
mușchii si minţile lor se usucă asemenea prunelor la soare. 

Casa Ghildei Pânzarilor era o clădire impunătoare, 
intr-o piață aglomerată, nu departe de Agriont. O 
mulțime de gură-cască se adunaseră deja în jurul lui 
Glokta şi al escortei sale înarmate, curioşi, temători, 
fascinaţi, sporind cu fiecare clipă. Simt mirosul sån- 
gelui, se pare. Lui Glokta îi zvâcnea piciorul din pri- 
cina efortului de a ajunge repede acolo, dar se îndoia 
că pânzarii aveau să fie luaţi complet prin surprin- 
dere. Aruncă nerăbdător o privire imprejur, la străjerii 
in armuri, la practicienii mascaţi, la ochii neîndu- 
plecaţi ai lui Frost, la tânărul ofiţer care bătea în ușă. 

- Deschideţi... 

Destul cu nerozia asta. 

- Cred că te-au auzit, locotenente, zise precipitat 
Glokta, dar aleg să nu răspundă. Eşti atât de bun să 
spargi ușa? 

- Ce? Jalenhorm se uită cu gura căscată la el și pe 
urmă la ușile duble, grele, bine zăvorâte. Cum să... 

Practicianul Frost se repezi pe lângă el. Urmară 
un pârâit asurzitor și un sunet de lemn despicat, când 
își izbi umărul voinic de una dintre uşi, smulgând-o 
din balamale și trântind-o, sfărâmată, pe podeaua 
incăperii de dincolo. 

- Așa, mormăi Glokta, trecând prin bolta ușii, în 
timp ce țăndările abia se așezau. 

Jalenhorm îl urmă, cu un aer năuc, cu o duzină 
de soldaţi în armuri zăngănind în urma lui. 

Un slujbaș scandalizat blocă coridorul de dincolo: 

- Nu puteți pur și simplu... aau! strigă el, când 
Frost îl azvârli din calea lui şi faţa i se strivi de zid. 

- Arestaţi-l pe omul acela! strigă Glokta, flutu- 
rându-şi bastonul către secretarul amuţit. 

Unul dintre soldați îl apucă brutal cu pumnii înmă- 
nușați și îl azvârli în lumina zilei. Practicienii începură 
să se reverse prin ușile sparte, cu bâte grele în mâini, 
cu ochi fioroși deasupra măștilor. 

- Arestaţi pe toată lumea! strigă Glokta peste 
umăr, șchiopătând de-a lungul coridorului cât putea 
de repede, urmărind spatele lat al lui Frost în mărun- 
taiele clădirii. 

Prin ușa deschisă, inchizitorul zări un negustor în 
veşminte colorate, cu fața plină de sudoare, în timp ce 
arunca la grămadă documente într-un foc strălucitor. 

- Puneţi mâna pe el! urlă Glokta. 

Doi practicieni săltară pe lângă el în încăpere și 
începură să-l ciomăgească pe negustor cu bâtele. Acesta 
căzu, cu un strigăt, răsturnând masa și călcând în pi- 
cioare un teanc de catastife. Prin aer fâlfairă hârtii des- 
făcute și scântei de jăratic, în timp ce bâtele se ridicau 
ȘI cădeau. | 

Glokta își continuă drumul grăbit, în timp ce tros- 
netele și țipetele se răspândeau în clădire, în jurul lui. 
Locul era plin de miros de fum, de sudoare și de frică. 
Ușile sunt toate păzite, dar Kault ar putea avea o cale 
secretă de scăpare. E un individ alunecos. Să sperăm că 
n-am ajuns prea târziu. Fie blestemat piciorul ăsta al 
meu! Să nu fie prea târziu... 

Glokta rămase cu răsuflarea tăiată şi tresări de du- 
rere, clătinându-se când cineva îl trase de haină. 

- Ajută-mă! ţipă omul. Sunt nevinovat! 

Sânge pe o faţă dolofană. Degete agăţate de veş- 
mintele lui Glokta, amenințând să-l tragă la podea. 

- Luaţu-l de pe mine! strigă inchizitorul, lovindu-l 
fără vlagă cu bastonul, apucându-se cu mâinile de zid, 
in efortul de a rămâne în picioare. 

Unul dintre practicieni sări în faţă și îl lovi pe 
bărbat peste spate. 

- Mărturisesc! scânci negustorul, în timp ce bâta 
se ridică din nou, pocnindu-l în cap. 

Practicianul prinse de sub braţe trupul care se 
prăbușea și îl târî înapoi către ușă. Glokta înaintă 
grăbit, cu locotenentul Jalenhorm, uluit, lângă el. 
Ajunseră în dreptul unei scări largi și inchizitorul 

privi treptele cu ură. Vechii mei dușmani, mereu pre- 
zenti, în fața mea. Se căzni din răsputeri să le urce, 
făcându-i semn Practicianului Frost cu mâna liberă, 
să-l urmeze. Un negustor buimăcit fu târât pe lângă ei, 
bolborosind ceva despre drepturile lui, cu călcâiele 
lovindu-se de trepte. 

Glokta alunecă și fu cât pe ce să cadă cu faţa-n Jos, 
dar cineva îl prinse de cot şi îl sprijini. Era Jalenhorm, 
cu același aer dezorientat învăluindu-i faţa puternică, 
de om cinstit. Oamenii atât de voinici îşi au rostul lor, 
până la urmă. Tânărul ofiţer îl ajută să urce restul 
treptelor. Glokta nu avea energia să-l refuze. De ce 
să-mi fac griji? Omul trebuie să-și cunoască limitele. Nu 
e nimic nobil în a cădea cu nasul în jos. Eu ar trebui 
să stiu asta. 

În capul scărilor se afla o anticameră mare, somp- 
tuoasă, cu un covor gros și tapiserii colorate pe pereți. 
În faţa unei uși imense erau postați doi străjeri, cu 
săbiile trase, îmbrăcați în livreaua Ghildei Pânzarilor. 
Frost stătea în faţa lor, cu mâinile strânse în pumni 
albi. Jalenhorm scoase și el sabia, când ajunseră 
pe palier, apropiindu-se şi așezându-se lângă albinos. 
Glokta nu-și putu stăpâni un zâmbet. Torționarul fără 
limbă şi floarea cavalerismului. O asociere neverosimilă. 

- Am un mandat pentru Kault, semnat de mâna 
Regelui. Glokta arătă hârtia, ca străjerii s-o poată 
vedea. S-a isprăvit cu pânzarii. N-aveţi nimic de câș- 
tigat stând în calea noastră. Vârâți săbiile în teacă! Aveţi 
cuvântul meu, nu veți păţi nimic! 

Cei doi străjeri schimbară priviri nehotărâte. 

- Vârâți-le în teacă! strigă Jalenhorm, apropi- 
indu-se încă puţin. 

-În regulă! 

Unul dintre bărbaţi se aplecă și își trimise sabia 
alunecând peste podeaua de scânduri. Frost o prinse 
sub un picior. 

- Și tu! îi strigă Glokta celuilalt. Acum! 

Străjerul se supuse, aruncându-și sabia pe jos și ri- 
dicând mâinile. O clipă mai târziu, pumnul lui Frost 
il trosni în vârful bărbiei, lăsându-l rece şi izbindu-l 
de perete. 

- Dar...! strigă primul străjer. 

Frost îl înhăță de cămașă și îl azvârli pe scări în 
jos. Omul se răsuci şi se răsuci, bufnind pe trepte, 
prăbușindu-se până jos, unde rămase neclintit. Cu- 
nosc senzaţia. 

Jalenhorm stătea nemișcat, clipind, cu sabia încă 
ridicată. 

- Credeam c-aţi spus... 

- Nu-ţi face griji în privinţa asta. Frost, caută altă 
cale de intrare. 

- hî. 

Albinosul se indepărtă tiptil în josul coridorului. 
Glokta îi lăsă un moment, apoi se apropie și încercă 
ușa. Mânerul se răsuci spre marea lui surprindere și 
ușa se dădu în lături. 

Încăperea era opulenţa însăși, aproape cât un ham- 
bar de mare. Lucrătura de lemn de pe tavanul înalt 
era poleită cu foiţă de aur, cotoarele cărților de pe 
rafturi erau incrustate cu pietre prețioase, mobila 

monstruoasă era lustruită ca oglinda. Totul era su- 
pradimensionat, excesiv de împodobit, excesiv de 
scump. Dar cui îi trebuie gust, când are bani? Ca- 
mera avea mai multe ferestre după ultima modă, 
cu ochiuri mari despărțite de fire subțiri de plumb, 
oferind o splendidă panoramă a oraşului, a golfu- 
lui, cu corăbiile lui. Magisterul Kault şedea zâm- 
bind la imensul său birou aurit, în fața ferestrei din 
mijloc, inveşmântat în straiele sale fabuloase de ce- 
remonie, parțial umbrit de o imensă vitrină, pe ale 
cărei uși era gravat blazonul onorabilei Ghilde a 
Pânzarilor. 

Așadar, n-a scăpat, e al meu, Eu... În jurul picio- 
rului gros al vitrinei era legată o sfoară. Glokta îi 
urmări cu privirea traseul șerpuit pe podea. Celălalt 
capăt era legat în jurul gâtului Magisterului. A/ Deci 
are o cale de scăpare, pândă la urmă. 

- Inchizitor Glokta! Kault lăsă să-i scape un râs 
strident, nervos. Ce plăcere să te cunosc, în sfârșit! 
Am auzit totul despre investigaţiile tale! 

Degetele Magisterului traseră de nodul funiei, asi- 
gurându-se că era bine strâns. 

- Ţi-e colanul prea strâmt, Magister? Poate ar tre- 
bui să ţi-l scoţi? 

Un alt chițăit vesel. 

- O, nu cred! N-am de gând să răspund la niciuna 
dintre întrebările tale, mulțumesc! 

Cu coada ochiului, Glokta zări o ușă din lateral, 
deschizându-se pe furiș. O mână mare, albă, își făcu 
apariţia, cu degetele curbându-se încet peste tocul ușii. 

Frost. Mai avem speranţe să-l prindem, așadar. Trebuie 
să-l țin de vorbă. 

- N-au mai rămas întrebări la care trebuie 
răspuns. Știm totul. 

- Oare? chicoti Magisterul. 

Albinosul se strecură fără zgomot în cameră, ți- 
nându-se în umbra de lângă perete, ascuns de privirea 
lui Kault de corpul masiv al vitrinei. 

- Ştim despre Kalyne. Despre micul vostru 
aranjament. 

- Imbecilule! N-am avut niciun aranjament! Era 
mult prea onorabil să fie cumpărat! N-ar fi luat de 
la mine niciun sfanț! Atunci cum... Kault afişă un mic 
zâmbet dezgustat. Secretarul lui Sult, spuse el, chi- 
cotind din nou. Chiar sub nasul lui şi al tău, schi- 
lodule! Nâtărăz, nătărău — secretarul ducea mesajele, 
el a văzut mărturisirea, el a ştiut totul! N-am avut 
niciodată încredere în lingăul ăla. Kalyne a fost loial, 
așadar. 

Glokta ridică din umeri. 

- Toți mai facem greșeli. 

Magisterul afișă un rânjet sarcastic. 

- Greşeli? Asta e tot ce-ai făcut, idiotule? Lumea 
nu e deloc așa cum crezi! Nici măcar nu ştii de ce 
parte eşti! Nici măcar nu știi cine de ce parte e! 

- Sunt de partea regelui, iar tu nu ești. Asta e tot 
ce trebuie să ştiu. 

Frost reușise să ajungă la vitrină și era lipit de ea, 
mijindu-şi ochii roz, încercând să vadă după colț, fără 
să fie zărit. Încă puțin timp, încă puțin mai departe... 

- Nu ştii nimic, schilodule! O mică învârteală cu 
dările, nițică mită neînsemnată, doar de asta ne-am 
făcut vinovaţi? 

— Și de o bagatelă precum nouă crime. 

- N-am avut de ales! ţipă Kault. N-am avut În- 
cotro! Trebuia să plătim bancherii! Ne-au i imprumu- 
tat banii şi trebuia să plătim! Îi plăteam de ani de zile! 
Valint şi Balk, nişte lipitori! Le-am dat totul, dar voiau 
mereu mai mult! 

Valint şi Balk? Bancheri? Glokta aruncă un ochi 
peste penibila opulenţă. 

- Se pare că ai rămas pe linia de plutire. 

- Se pare! Se pare! Numai praf! Numai minciuni! 
Bancherii au totul! Bancherii ne au pe toți! Le 
datorăm mii! Milioane! Kault rase înfundat. Dar 
presupun că acum nu le vor mai căpăta niciodată, 
ce ZICI? 

- Nu, presupun că nu. 

Kault se aplecă peste birou, cu funia atârnând și 
atingând tăblia de piele. 

- Vrei criminali, Glokta? Vrei trădători? Dușmani 
ai Regelui și ai statului? Caută în Consiliul Închis. 
Caută în Casa Întrebărilor. Caută în Universitate. 
Caută în bănci, Glokta! 

Magisterul îl văzu pe Frost, strecurându-se pe 
după vitrină, la nici patru pași. Ochii i se lărgiră și 
dădu să se ridice din scaun. 

- Prinde.-l! răcni Glokta. 

Frost făcu un salt inainte, se aruncă peste 
birou, apucă de pulpana mișcătoare a veşmântului 

de ceremonie al lui Kault, în timp ce acesta se răsuci 
și se azvârli spre fereastră. A/ nostru e! 

Se auzi un pârâit dezgustător când haina se sfâșie 
in pumnul alb al lu: Frost. Kault păru incremenit în 
spaţiu preţ de o clipă, când toată sticla aceea scumpă 
se sfărâmă în jurul lui, cu cioburi și așchii sclipind 
in aer, apoi dispăru. Funia plesni încordată. 

- T'sssss! șuieră Frost, privind cu dușmănie la fe- 
reastra spartă. 

- A sărit! gafâi Jalenhorm, cu gura atârnând căscată. 

- Evident! Glokta se apropie șchiopătând de birou 
și luă bucata sfâșiată de pânză din mâinile lui Frost. 
Adunată, nu mai părea somptuoasă deloc: viu colo- 
rată, dar prost ţesută. Cine s-ar fi gândit? murmură 
el în barbă. Calitate proastă! 

Inchizitorul șchiopătă către fereastră și se uită prin 
gaura sfărâmată. Capul onorabilei Ghilde a Pânzari- 
lor se legăna încet încoace și incolo, la şapte metri de- 
desubr, cu veşmântul brodat cu aur, fluturând sfâșiat 
in bătaia vântului. Haine ieftine și ferestre scumpe. Dacă 
materialul ar fi fost mai rezistent, l-am fi prins. Dacă fe- 
reastra ar fi avut mai mult plumb, l-am fi prins. Vieţile 
atârnă de asemenea întâmplări. Jos, în stradă, o mul- 
țime îngrozită se aduna deja arătând, bolborosind. 
privind în sus la trupul spânzurat. O femeie ţipă. Tezmă 
sau exaltare? Sună la fel. 

- Locotenente, vrei să fii aşa de bun să cobori şi 
să imprăștii oamenii? Apoi putem să tăiem funia prie- 
tenului nostru şi să-l luăm cu noi. Jalenhorm îl privi 

cu ochi goi. Mort sau viu, mandatul regelui trebuie 
executat. 

- Da, desigur. 

Ofiţerul voinic își șterse sudoarea de pe frunte și 
se îndreptă, clătinâmdu-se ușor, spre ușă. 

Glokta se întoarse din nou spre fereastră și se uită 
în jos, la cadavrul care se legăna încet. Ultimele cu- 
vinte ale Magisterului Kault îi răsunară în minte. 

Caută în Consiliul Închis. Caută în Casa Întrebărilor. 
Caută în Universitate, Caută în bănci, Glokta! 


TREI SEMNE 


West se prăbuși în fund, cu una dintre arme alu- 
necându-i din mâini și peste pietrele de pavaj. 

- Asta e o tușă! strigă Mareșalul Varuz. Categoric, 
o tușă! Bine luptat, Jezal, bine luptat! 

West incepea să se sature să piardă. Era mai pu- 
ternic decât Jezal și mai înalt, cu o mai mare am- 
plitudine în mișcare, dar micul ticălos fudul era 
iute. Al naibii de iute și devenea tot mai iute. 
Cunoștea, de-acum, mai mult sau mai puţin, toate 
trucurile lui West și, dacă o ţinea tot așa, în curând 
avea să-l bată de fiecare dată. Jezal știa și el asta. 
Avea un zâmbet de enervantă ingâmfare pe față 
când îi întinse mâna lui West și îl ajută să se ridice 
de la pământ. 

- Așa mai merge! Varuz se plesni cu băţul peste 
picior, de încântare. S-ar putea chiar să ne alegem cu 
un campion, ce zici, maiorule? 

- Foarte posibil, domnule, zise West, frecându-și 
cotul, învineţit și zvâcnind de pe urma căzăturii. Se 

uită pieziș la Jezal, care se desfăta în căldura elogiu- 
lui Mareşalului. Dar nu trebuie să ne-o luăm în cap! 

- Nu, domnule! zise Jezal cu emfază. 

- Nu, într-adevăr, spuse Varuz. Maiorul West 
e un luptător capabil, desigur, iar tu ești privilegiat 
să-l ai drept partener, dar, ei bine - și îi zâmbi larg 
lui West - duelul e un sport pentru tineri, ce zici, 
maiorule? 

- Fireşte că aşa e, domnule, murmură West. Un 
sport pentru tineri. 

- Bremer dan Gorst, bănuiesc, va fi un alt fel de 
adversar, ca și ceilalți din Turnirul de anul acesta. Mai 
puţin din iscusința unui soldat bătrân, dar mai mult 
din vigoarea tinereții, ce zici, West? 

La cei treizeci de ani ai săi, West se simţea încă des- 
tul de viguros, dar n-avea rost să-l contrazică. Știa că 
nu fusese niciodată cel mai inzestrat săbier din lume. 

- Ai făcut progrese mari în ultima lună, mari pro- 
grese. Ai o șansă, dacă poți să-ți menţii concentrarea. 
Ai, categoric, o șansă! Ai făcut o treabă bună! Ne 
vedem cu toţii mâine. 

Și cu aceasta bătrânul Mareșal părăsi țanţoș 
curtea însorită. 

West se duse până la arma-i rătăcită, care zăcea 
lângă zid, pe pietrele pavajului. Șoldul îl mai durea 
şi acum din pricina căzăturii și fu nevoit să se aplece 
cu greu ca s-o 1a. 

- Trebuie să plec și eu, zise el printre dinți, în timp 
ce se ridică, încercând să-și ascundă disconfortul cât 
putea mai bine. 


58 joe abercro be 


- Treburi importante? 

- Mareșalul Burr a cerut să mă vadă. 

- Va fi război, aşadar? 

- Poate, habar n-am. West îl cercetă pe Jezal de 
sus până jos. Acesta îi evita privirea, dintr-un anumit 
motiv. Și tu? Ce-ai de gând să faci astăzi? 

Jezal se juca acum cu armele sale. 

- Ăă, n-am planificat nimic... nu chiar. 

Ridică pe furiș privirea. Pentru un luptător atât 
de bun, era un mincinos lamentabil. 

West simţi fiori de îngrijorare. 

- Ardee n-are, din întâmplare, vreo legătură cu 
lipsa ta de planuri, nu-i așa? 

- Aă... 

Fiorii deveniră palpitaţii reci. 

- Ei, bine? 

- Poate! se răsti Jezal. Ei, bine... da. 

West păși direct spre bărbatul mai tânăr. 

- Jezal, se auzi el spunând, încet, printre dinţii 
incleștaţi, sper că n-ai de gând să te culci cu sora mea. 

- Ascultă... 

Emoția dădu în clocot. Mâinile lui West îl apu- 
cară pe Jezal de umăr. 

- Nu, ascultă tu, mârâi el. N-ai să-ți baţi joc de ea, 
pricepi? A mai suferit și nu vreau s-o mai văd rănită. 
Nici de tine, nici de nimeni! N-am să inghit una ca 
asta! Să nu te joci cu ea, m-auzi? 

- În regulă, zise Jezal, cu faţa dintr-odată palidă. 
În regulă! Nu i-am pus gând rău! Suntem doar prie- 
teni, atâta tot. Îmi place! Nu cunoaşte pe nimeni aici 

ŞI... poţi avea încredere în mine... nu-i nimic rău în 
asta! Ah! Dă-mi drumul! 

West își dădu seama că îl strângea pe Jezal de brațe 
cu toată puterea. Cum se întâmplase? Nu intențio- 
nase decât să poarte o discuţie liniștită cu el și acum 
mersese prea departe. A mai suferit... la naiba! N-ar 
fi trebuit să spună asta! li dădu drumul brusc și se 
retrase, înghițindu-şi furia. 

- Nu vreau să te mai vezi cu ea, m-auzi? 

— Stai așa, West, cine ești tu să... 

Furia lui West începu să palpite din nou. 

- Jezal! răcni el. Sunt prietenul tău, așa că te rog! 
Se apropie din nou de el. Și sunt fratele ei, așa că te 
previn! Stai deoparte! Nu poate ieşi nimic bun din asta! 

Jezal se lipi de zid. 

- În regulă... în regulă! E sora ta! 

West se întoarse și se îndreptă cu pași mari către 
galeria boltită, frecându-și ceafa, cu capul bubuind. 


Lordul Mareşal Burr şedea și privea pe fereastră 
când West intră în biroul său. Un bărbat voinic, 
ursuz, cărnos, cu O barbă deasă, castanie, și o uniformă 
simplă. West se întreba cât de proastă putea fi vestea. 
Dacă faţa Mareşalului era un indiciu, atunci era, 
într-adevăr, o veste foarte proastă. 

- Maior West, zise el, privindu-l încruntat pe sub 
sprâncenele grele. Mulţumesc că ai venit. 

- Cu plăcere, domnule. 

West observă pe masă, lângă perete trei cutii 
butucănoase de lemn Burr văzu că se uită la ele. 

- Daruri, zise el cu amărăciune, de la amicul 
nostru din Nord, Bethod. 

- Darurn 

- Pentru rege, se pare. Mareșalul se încruntă, 
sugându-și dinţii. De ce nu te uiţi la ce ne-a tri- 
mis, maiorule? 

West se apropie de masă, intinse mâna și deschise 
cu prudență capacul uneia dintre cutii. Un miros 
neplăcut se revărsă afară, ca de carne putrezită, dar 
inăuntru nu era nimic decât pământ brun. Deschise 
următoarea cutie. Mirosul era și mai urât. Alt pământ 
brun, lipit de pereții interiori și niște păr, niște şuviţe 
de păr galben. West înghiți, ridică privirea către încrun- 
tatul Lord Mareşal. 

- Asta e tot, domnule? 

Burr pufni. 

- Bine-ar fi: Restul a trebuit să-l îngropăm. 

- Să-l îngropați? 

Mareșalul luă o coală de hârtie de pe birou. 

- Căpitanul Silber, căpitanul Hoss, colonelul Arin- 
horm. Numele astea îți spun ceva? i 

Pe West îl luă cu amețeli. Mirosul acela! Îi reamin- 
tea oarecum de Gurkhul, de câmpul de luptă. 

- Pe colonelul Arinhorm îl ştiu din auzite, bâi- 
gui el, holbându-se la cele trei cutii. E comandantul 
garnizoanei de la Dunbrec. 

— A fost, îl corectă Burr, şi ceilalți doi au fost la co- 
manda unor mici avanposturi din apropiere, pe graniţă. 

- Pe graniţă? şopti West, ghicind deja ce avea 
să urmeze. 

- Capetele lor, maiorule. Oamenii Nordului ne-au 
trimis capetele lor! West înghiți, uitându-se la firele 
de păr blond lipite în interiorul cutiei. Trei semne, 
au zis. Când va veni vremea. Burr se ridică din scaun 
şi rămase în picioare, privind pe fereastră. Avanpos- 
turile n-au fost nimic: construcții de lemn, în cea mai 
mare parte, o palisadă, șanțuri și aşa mai departe. Prost 
apărate. Fără mare importanţă strategică. Dunbrecul 
e altă treabă. 

- Are sub stăpânire vadurile de pe Șuvoiul Alb, zise 
West stupefiat, cea mai bună cale de ieşire din Englia. 

- Sau de intrare. Un punct vital. S-au cheltuit timp 
şi resurse considerabile pentru zidurile de apărare de 
acolo. S-au folosit cele mai noi proiecte, cei mai buni 
arhitecți ai noștri. O garnizoană de trei sute de oa- 
meni, cu provizii de muniţie şi hrană cât pentru un 
an întreg de asediu. Era considerat impenetrabil, pi- 
lonul central al planurilor noastre pentru apărarea 
frontierei. Burr se încruntă şi pe puntea nasului îi 
apărură şanţuri adânci. S-a dus. 

Pe West începuse din nou să-l doară capul. 

- Când, domnule? 

- Asta e întrebarea. Trebuie să se fi întâmplat cu 
cel puţin două săptămâni în urmă, ca aceste „daruri“ 
să fi putut ajunge la noi. Se spune că sunt defetist, zise 
Burr cu amărăciune, dar cred că oamenii Nordului au 
cale liberă și că au cucerit deja jumătate din Englia de 
Nord. O comunitate minieră sau două, mai multe co- 
lonii de deținuți, nimic de importanță majoră, până 
acum, niciun oraș despre care să se vorbească. Dar se 

apropie, West, și încă repede, poți fi sigur. Nu trimiţi 
capete dușmanilor tăi și apoi aștepți politicos răspunsul. 

- Ce măsuri se iau? 

- Extrem de puţine! Englia clocoteşte, desigur, 
Lordul Guvernator Meed adună toți oamenii, hotă- 
rât să pornească în marș și să-l înfrângă pe Bethod 
de unul singur, idiotul. Rapoarte diferite plasează oa- 
menii Nordului oriunde și pretutindeni, cu o mie de 
oameni sau o sută de mii. Porturile sunt sufocate 
de civili disperaţi să scape, abundă zvonurile despre 
spioni și criminali care umblă liberi prin ţară și gloate 
care Caută cetățeni cu sânge nordic și îi bat, îi jefuiesc, 
sau mai rău. Pe scurt, e un haos. Între timp, noi stăm 
aici pe fundurile noastre grase, așteptând. 

- Dar... n-am fost preveniți? N-am ştiut? 

- Ba da, fireşte - Burr își aruncă mâna groasă în 
aer — dar nimeni n-a luat-o foarte în serios, îţi vine să 
crezi! Un afurisit de sălbatic vopsit se înjunghie în sala 
Consiliului Deschis, ne provoacă în fața regelui și ni- 
meni nu face nimic! Conducere reprezentativă! Fie- 
care trage în direcția lui. Nu poţi decât să reacţionezi, 
niciodată să te pregăteşti! Mareșalul tuși, râgâi și scuipă 
pe jos. Pfui! La naiba! Indigestie blestemată! Se așeză 
inapoi pe scaun, masându-și nefericit stomacul. 

West nu ştia ce să zică. 

- Cum procedăm? mormăi el. 

- Ni s-a ordonat să ne ducem imediat în Nord, 
adică de îndată ce poate fi cineva convins să-mi dea 
oameni și arme. Regele, adică bețivul ăla de Hoff, 
mi-a poruncit să-i îngenunchez pe acești oameni ai 

Nordului. Douăsprezece regimente ale Armatei Re- 
gelui — șapte de infanterie și cinci de cavalerie, să fie 
ingroșate cu recruți din rândul aristocrației și ce-a mai 
lăsat Englia neatins înainte să ajungem noi acolo. 

West se foi stânjenit în scaun. 

- Ar trebui să fie o armată copleșitoare. 

- Ha! mârâi Mareșalul. Ar face bine să fie. E tot 
ce avem, mai mult sau mai puţin, și asta mă îngrijo- 
rează. West se încruntă. Dagoska, maiorule. Nu putem 
să înfruntăm gurkienii și oamenii Nordului deodată. 

- Dar, domnule, gurkienii n-ar risca un război atât 
de curând, nu-i așa? Credeam că totul e doar 
trăncăneală. 

- Aşa sper, așa sper. Burr mișcă absent niște hârtii 
pe birou. Dar acest nou împărat, Uthman, nu e ceea 
ce ne aşteptam. Era mezinul, dar când a aflat de moar- 
tea tatălui său... și-a sugrumat toți fraţii. I-a sugrumat 
cu mâna lui, zic unii. Uthman-ul-Dosht, așa i se spune. 
Uthman cel Nemilos. Și-a declarat intenţia de a recu- 
ceri Dagoska. Vorbe goale, poate. Sau poate nu. Burr 
iși ţuguie buzele. Se spune că are iscoade peste tot. Poate 
chiar în clipa asta află despre necazurile noastre în En- 
glia, poate chiar în clipa asta se pregăteşte să profite 
de slăbiciunea noastră. Trebuie să isprăvim rapid cu 
acești oameni ai Nordului. Foarte rapid. Douăsprezece 
regimente și recruți din rândul nobilimii. Și, din acest 
punct de vedere, nici că se putea un moment mai prost. 

- Domnule? 

- Afacerea cu pânzarii. O afacere proastă. Unii din- 
tre marii nobili au fost ţepuiţi. Brock, Isher, Barezin 

şi alții. Acum își târâie picioarele cu recruți. Cine 
ştie ce ne vor trimite sau când! Probabil o ceată de 
cerșetori lihniți de foame, neiînarmaţi, un pretext să-și 
curețe ținutul de căzături. O gloată inutilă și guri în 
plus de hrănit, de îmbrăcat, de înarmat, iar nouă ne 
lipsesc cu disperare ofiţerii buni. 

- Am câţiva oameni buni în batalionul meu. 

Burr zvâcni nerăbdător. 

- Oameni buni, da! Oameni cinstiţi, oameni en- 
tuziaşti, dar fără experienţă! Cei mai mulți dintre cei 
care au luptat în Sud n-au amintiri plăcute. Au părăsit 
armata şi n-au de gând să se întoarcă. Ai văzut cât 
de tineri sunt astăzi ofițerii? Suntem o afurisită de 
școală de perfecţionare! Iar acum Alteța Sa Prinţul 
şi-a exprimat interesul pentru un post de comandă. 
Nici măcar nu știe de unde se apucă sabia, dar i-a 
cășunat să se umple de glorie și nu-l pot refuza! 

- Prinţul Raynault? 

- Bine-ar fi! strigă Burr. Raynault chiar ar putea 
fi cât de cât folositor. Despre Ladisla vorbesc eu! Să 
comande o divizie! Un om care cheltuieşte lunar o 
mie de mărci pe haine! Indisciplina lui e notorie! Am 
auzit spunându-se că a siluit mai multe slujnice din 
palat, dar că Arhilectorul a reuşit să le reducă la tăcere. 

- Nu poate fi adevărat, zise West, deși, de fapt, 
auzise şi el asemenea zvonuri. 

- Moştenitorul tronului, pus în pericol, când sănă- 
tatea regelui e șubredă? O idee absurdă! Burr se ridică, 
sughițând și cutremurându-se. La naiba cu stomacul 
ăsta! Se îndreptă către fereastră și privi încruntat peste 

Agriont. Ei au impresia că e o problemă ușoară, 
spuse Burr cu glas scăzut. Cei din Consiliul Închis. 
O scurtă plimbare în Englia, isprăvită înainte de 
prima zăpadă. În ciuda acestui şoc cu Dunbrecul. Nu 
invață niciodată. Au spus același lucru despre războ- 
iul nostru cu gurkienii și aproape ne-a distrus. Aceşti 
oameni ai Nordului nu sunt primitivii care cred ei. 
Am luptat cu mercenari nordici în Starikland: oa- 
meni aspri, obişnuiţi cu vieți aspre, crescuţi în răz- 
boi, neînfricați și îndărătnici, experţi în lupta în 
munți, în păduri, în frig. Nu urmează regulile noas- 
tre, nici măcar nu le înţeleg. Vor aduce pe câmpul 
de luptă o violență și o sălbăticie care i-ar face pe gur- 
kieni să roșească. Burr se întoarse de la fereastră, pri- 
vindu-l din nou pe West. Tu te-ai născut în Englia, 
nu-i aşa, maiorule? 

- Da, domnule, în sud, lângă Ostenhorm. Acolo 
era ferma familiei mele, înainte de moartea tatălui 
meu... Glasul i se stinse. 

- Ai fost crescut acolo? 

- Da. 

- Atunci cunoşti ţinutul? 

West se incruntă. 

- În regiunea aceea, domnule, dar n-am mai fost de... 

- Îi cunoşti pe aceşti oameni ai Nordului? 

- Pe unii. Mai sunt mulți care trăiesc în Englia. 

- Le vorbeşti limba? 

- Da, puțin. Dar ei vorbesc multe... 

- Bun. Încerc să adun niște oșteni, oameni buni 
pe care mă pot bizui să-mi urmeze ordinele și vreau 

ca această armată a noastră să nu se destrame înainte 
să apuce să vină în contact cu inamicul. 

- Desigur, domnule. West își stoarse creierii. 
Căpitanul Luthar e un ofițer capabil și inteligent. Lo- 
cotenentul Jalenhorm... 

- Aş! strigă Burr, dând din mână a pagubă. Îl ştiu 
pe Luthar, băiatul e un idiot! Genul de copil vioi de- 
spre care vorbeam! De tine am nevoie, West! 

- De mine? 

- Da, de tine! Mareșalul Varuz, nimeni altul decât 
cel mai celebru oştean al Uniunii, ţi-a făcut o reco- 
mandare extrem de favorabilă. Spune că eşti un ofițer 
deosebit de devotat, de tenace și de muncitor. Exact 
calitățile de care am nevoie! Ca locotenent, ai lup- 
tat în Gurkhul sub comanda colonelului Glokta, 
nu-i aşa? 

West înghiți. 

- Păi, da. 

- Și e bine cunoscut faptul că ai pătruns primul 
in Ulrioch! 

- Ei, bine, printre primii. Am... 

- Ai condus oamenii pe câmpul de luptă și curajul 
tău e mai presus de orice îndoială! Nu-i nevoie să fii 
modest, domnule maior, eşti omul de care am nevoie! 
Burr se așeză, cu un zâmbet pe faţă, convins că își atin- 
sese ținta. Raâgâi din nou, ridicând mâna. Scuze... afu- 
risita de indigestie! 

- Domnule, pot să vorbesc pe șleau? 

- Nu sunt vreun curtean, West. Trebuie să vorbeşti 
intotdeauna pe șleau cu mine. Ţi-o cer! 

- O numire în comandamentul unui Lord Mareșal, 
domnule, trebuie să ințelegeți! Sunt fiul unui genti- 
lom. Un om de rând. Am și așa dificultăți în a câștiga 
respectul tinerilor ofițeri, în calitate de comandant de 
batalion. Oamenii cărora ar trebui să le dau ordine, 
domnule, dacă aș fi în comandamentul dumneavoastră, 
oameni de vază, cu sânge nobil... Se opri, așteptând. 
Mareșalul îl privi absent. Nu vor permite una ca asta! 

Sprâncenele lui Burr se impreunară. 

— Să permită? 

- Orgoliul nu le-o va îngădui, domnule. 

- La naiba cu orgoliul lor! Burr se apropie, cu 
ochii săi întunecaţi fixaţi pe chipul lui West. Acum 
ascultă-mă, și ascultă-mă cu atenție: Vremurile se 
schimbă. N-am nevoie de oameni cu sânge nobil. Am 
nevoie de oameni capabili să planifice și să organi- 
zeze, să dea ordine şi să le urmeze. Nu-și vor găsi loc 
in armata mea cei care nu pot face așa cum li se spune, 
indiferent cât sunt de nobili. Ca membru al coman- 
damentului meu, mă reprezinți pe mine și nu vei fi 
disprețuit sau nesocotit. Râgâi brusc și izbi cu pum- 
nul în masă. Am să am grijă de asta! răcni el. Vremu- 
rile se schimbă! Poate că unui nu miros încă asta, dar 
în curând o vor face! West îl privea fără grai. În orice 
caz — şi Burr flutură o mână, în semn de respingere — 
nu mă consult cu tine, te informez. Aceasta este noua 
ta numire. Regele tău are nevoie de tine, țara ta are 
nevoie de tine și asta e tot. Ai cinci zile să predai 
comanda batalionului tău. 

Și Lordul Mareşal se întoarse la hârtiile lui. 

- Da, domnule, bolborosi West. 

Închise ușa pe bâjbâite în urma lui, cu degetele 
amorțite, și porni încet de-a lungul culoarului, cu pri- 
virea în podea. Război. Război în Nord. Dunbrecul 
căzut, oamenii Nordului umblând în voie prin Englia. 
Ofițerii alergau în jurul lui. Cineva trecu în goană pe 
lângă el, dar el nici nu observă. Erau oameni în peri- 
col, în pericol de moarte! Oameni pe care-i cunoștea, 
poate, vecini de acasă. Se purtau lupte chiar acum, 
între graniţele Uniunii! West își scărpină bărbia. Acest 
război ar putea fi un lucru cumplit. Chiar mai rău 
decât fusese conflictul cu Gurkhul, iar el avea să fie 
în miezul lui. Un loc în comandamentul Lordului 
Mareşal. El? Collem West? Un om de rând? Încă nu-i 
venea să creadă. 

West simţi un tainic, vinovat, licăr de satisfacție. 
Tocmai pentru o asemenea numire muncise ca un 
câine în toți acești ani. Dacă se descurca bine acolo, 
cine știe unde ar putea ajunge. Războiul era un lucru 
rău, un lucru îngrozitor, fără îndoială. Simți că 
zâmbeşte. Un lucru îngrozitor. Dar tocmai lucrul 
care ar putea să-l ridice. 


PRĂVĂLIA DE COSTUME 


Puntea pârâia și se mișca sub picioarele sale, pânza 
de vele flutura domol, păsările mării se adunau și 
țipau în aerul sărat. 

- N-aş fi crezut vreodată că voi vedea așa ceva, 
murmură Logen. 

Orașul era o imensă semilună albă, desfășurându-se 
imprejurul golfului larg, albastru, răsfirându-se peste 
numeroase poduri, minuscule în zare, şi pe insulele 
stâncoase din mare. Ici și colo, prin talmeş-balmeşul 
de clădiri se conturau parcuri verzi, iar firișoarele gri 
ale râurilor şi canalelor străluceau în soare. Erau și 
ziduri, presărate cu turnuri, imprejmuind hotarul 
îndepărtat al orașului și țâșnind semeţe prin învălmă- 
șeala de case. Logen stătea prostit, cu gura căscată, cu 
ochii țâșnind de colo-colo, incapabil să cuprindă 
intreaga priveliște. 

- Adua, șopti Bayaz. Centrul lumii. Poeţii îi spun 
oraşul turnurilor albe. Frumos, nu-i așa, de la distanță? 

Magul se aplecă spre el. Dar crede-mă, duhneşte când 
te apropii. 

O cetate imensă se înălța din interiorul orașului, 
dominând cu zidurile-i albe și drepte covorul de 
clădiri dimprejur, cu soarele strălucitor scânteind pe 
cupolele-i sclipitoare. Logen nu visase vreodată la un 
lucru atât de măreț făcut de mâna omului, atât de 
semeţ, atât de puternic. Un turn se înălța în văzduh, 
deasupra tuturor celorlalte, o aglomerare conică de 
pilaștri netezi, întunecaţi, care păreau să sprijine 
însuși cerul. 

- Şi Bethod are de gând să cotropească acest oraș? 
şopti el. Trebuie să fie nebun. 

- Poate. Bethod, în ciuda nimicniciei şi a trufiei 
sale, înțelege Uniunea. Bayaz făcu semn cu capul către 
Oraş. Se pizmuiesc unii pe alţii, toți oamenii aceia. 
Poate că e o uniune, cu numele, dar se războiesc între 
ei pe viață și pe moarte. Mărunta zâzanie pentru flea- 
curi. Marile războaie secrete pentru putere și avere, 
ȘI ei numesc asta guvernare. Războaie de cuvinte, de 
șiretlicuri și de viclenie, dar nu mai puţin sângeroase, 
prin asta. Pierderile sunt numeroase. Magul oftă. În 
spatele acelor ziduri strigă şi se ceartă și se lovesc la 
nesfârşit, pe la spate. Vechile vrajbe nu se domolesc 
niciodată, ci înfloresc și prind rădăcini, iar rădăcinile 
cresc mai adânc cu fiecare an care trece. Mereu a fost 
așa. Ei nu sunt ca tine, Logen. Aici, un om poate să-ți 
zâmbească, să te lingușească şi să te numească prie- 
ten, să-ți dea daruri cu o mână, și să te înjunghie cu 
cealaltă. Vei găsi ciudat acest loc. 

Logen il găsea deja cel mai ciudat loc pe care-l 
văzuse vreodată. Nu se mai sfârşea. Pe măsură ce co- 
rabia lor pătrundea în golf, oraşul părea să crească 
din ce în ce mai mult. O pădure de clădiri albe, 
presărate cu ferestre întunecate, înconjurându-i din 
toate părțile, acoperind dealurile cu acoperișuri și tur- 
nuri, ingrămădindu-se, zid lângă zid, înghesuindu-se 
către apa de la țărm. 

Corăbii şi bărci de tot felul se luau la întrecere în 
golf, umflându-și pânzele, cu echipajele strigând peste 
zgomotul talazurilor, alergând pe punți și mișunând 
printre tachelaje. Unele erau mai mici chiar decât 
micul lor velier cu două catarge. Altele erau cu mult 
mai mari. Logen privi uluit, cu gura căscată, o imensă 
ambarcaţiune care -brăzda apele spre ei, înălțând 
stropi scânteietori la prora. Un munte de lemn, plu- 
tind prin cine ştie ce vrajă a mării. Corabia trecu, 
lăsându-i să se legene în urmă, dar mai erau altele și 
altele, acostate la nenumăratele cheiuri înşirate de-a 
lungul țărmului. 

Umbrindu-și ochii cu mâna, Logen începu să dis- 
tingă oameni pe întinsele docuri. Începu şi să-i audă, 
un vacarm îndepărtat de glasuri strigând, de care hu- 
ruind și de mărfuri troncănind pe pământ. Erau sute 
de siluete minuscule, roind printre corăbii și clădiri, 
ca nişte furnici negre. 

- Câţi oameni locuiesc aici? întrebă el cu glas șoptit. 

- Mii. Bayaz ridică din umeri. Sute de mii. Oameni 
din fiecare ţară din Cercul Lumii. Aici sunt oameni ai 
Nordului, kantici tuciurii din Gurkhul și de mai 

departe. Oameni din Vechiul Imperiu, din Vestul În- 
depărtat și negustori din Orașele Libere ale Styriei. 
ȘI alţii, din locuri încă și mai îndepărtate - din Cele 
O Mie de Insule, din indepărtatul Suljuk, din Thond, 
unde încă e venerat soarele. Alţii care nu pot fi numă- 
rați — trăind, murind, muncind, înmulțindu-se, căță- 
rându-se unul deasupra celuilalt. Bine ai venit - și Bayaz 
işi deschise larg braţele să cuprindă monstruosul, 
frumosul şi nesfârșitul oraș — în civilizaţie! 

Sute de mii. Logen se căznea să înțeleagă. Sute... 
de mii. Pot exista atât de mulți oameni în lume? Pri- 
vea pierdut orașul, de jur imprejurul lui, întrebându-se, 
frecându-se la ochii ce-l dureau. Cum ar putea să arate 
o sută de mii de oameni? 

O oră mai târziu știa. 

Doar în timpul luptei mai fusese Logen vreodată 
atât de strivit, de împrejmuit, de înghesuit de alți oa- 
meni. Era ca o bătălie, aici, pe docuri - țipetele, furia, 
imbulzeala, teama și confuzia. O bătălie în care ni- 
meni nu arăta pic de milă şi care nu avea nici sfârșit, 
nici învingători. Logen era obișnuit cu cerul deschis, 
cu aerul din jurul lui, cu propria companie. Pe drum, 
când Bayaz și Quai călăriseră aproape de el, se simţise 
strâmtorat. Acum avea oameni în toate părțile, 
impingându-se, inghiontindu-se, țipând. Sute! Mii! 
Sute de mii! Oare chiar puteau fi oameni cu toții? 
Oameni ca el, cu gânduri și toane şi visuri? Feţele se 
iveau Și treceau în goană — morocănoase, îngrijorate, 
incruntate, prinse în vârtejul ameţitor de culori. 
Logen înghițea, clipea. Avea gâtul cumplit de uscat. 

Capul i se învârtea. Acesta era iadul, cu siguranță. 
Știa că merita să fie aici, dar nu-și amintea să fi murit. 
- Malacus! șuieră el cu disperare. Ucenicul privi 
imprejur. Oprește-te o clipă! Logen își desfăcu gulerul, 
incercând să lase aerul să pătrundă. Nu pot respira! 

Quai rânji. 

- Poate că e din pricina mirosului. 

Era posibil. Docurile miroseau îngrozitor, fără 
doar și poate. Duhoarea de peşte împuţit, de miro- 
denii scârboase, de fructe putrede, de bălegar 
proaspăt, de cai asudaţi, de catâri și oameni, ameste- 
cate şi sporite sub soarele fierbinte şi devenite de de- 
parte mai insuportabile decât fiecare în parte. 

— Mişcă! 

Un umăr îl dădu cu brutalitate pe Logen la o parte 
ȘI dispăru. 

Se sprijini de zidul soios şi își șterse sudoarea de 
pe faţă. Bayaz zâmbea: 

- Nu e ca vastul și pustiul Nord, ai, Nouădegete? 

- Nu. 

Logen privi oamenii trecând buluc pe lângă el, cau, 
carele, nesfârșitele feţe. Un om îl privi cu suspiciune, 
când trecu pe lângă el. Un băiat arătă către el și strigă 
ceva. O femeie cu un coș îl ocoli cu grijă, ridicând o 
privire temătoare și îndepărtându-se în grabă. Acum 
avea un moment să se gândească: cu toții se uitau, îl ară- 
tau cu degetul, se holbau și nu păreau bucuroși să-l vadă. 

Logen se aplecă spre Malacus: 

- Sunt temut și urât pe tot cuprinsul Nordului. 
Nu-mi place asta, dar ştiu de ce. Un grup ursuz de 

marinari îl privi cu ochi aspri, șușotind. Îi urmări, 
nedumerit, până când dispărură în spatele unei căruțe 
huruitoare. De ce mă urăsc aici? 

- Bethod s-a mișcat repede, şopti Bayaz, privind 
încruntat mulțimile. Războiul său cu Uniunea a în- 
ceput deja. Mă tem că vom afla că Nordul nu e prea 
agreat în Ardua. 

- Dar de unde ştiu din ce parte sunt eu? 

Malacus ridică o sprânceană. 

- Te faci cumva remarcat. 

Logen tresări când doi tineri goniră râzând pe 
lângă el. 

- Zău? În mijlocul acestei mulțimi? 

- Doar ca un imens stâlp de poartă, murdar și 
zgâriat. i 

- Ah! Se cercetă de sus până jos. Înţeleg. 


Departe de docuri, mulțimea începea să se mai 
rărească, aerul devenea mai curat și zgomotul mai po- 
tolit. Aglomeraţia, duhoarea și gălăgia nu lipseau nici 
aici, dar Logen putea măcar să ia o gură de aer. 

Traversară largi piețe pavate, decorate cu plante 
şi statui, unde deasupra ușilor atârnau panouri de 
lemn viu colorate: peşti albaștri, porci roz, ciorchini 
violeți de struguri, felii brune de pâine. Afară, în 
soare, se aflau mese şi scaune unde oamenii şedeau 
și mâncau din străchini și beau din căni verzi de sticlă. 
Îşi croiră drum pe străduţe înguste, unde clădirile 
șubrede de lemn tencuit se înclinau peste ei, aproape 
întâlnindu-se deasupra capetelor lor, lăsând doar o 

fâșie subțire de cer albastru. Cutreierară pe străzi 
largi, pietruite, mișunând de oameni şi mărginite de 
monstruoase clădiri albe. Logen se uita clipind, cu 
gura căscată la tot ce-l înconjura. 

În nicio mlaștină, oricât de ceţoasă, în nicio 
pădure, oricât de deasă, nu se simţise Logen vreodată 
atât de pierdut. Nu avea idee în ce direcţia se afla co- 
rabia, deși o părăsiseră cu nu mai mult de o jumătate 
de oră în urmă. Soarele era ascuns în spatele clădirilor 
impunătoare și totul arăta la fel. Era îngrozit să nu 
rămână în urma lui Bayaz și Quai în mulțime și să 
se piardă pe veci. Grăbi pasul după ceafa pleșuvă a 
vrăjitorului, urmărindu-l până într-un spaţiu deschis. 
Un drum imens, mai mare decât oricare dintre cele 
pe care le văzuseră până acum, străjuit de palate albe 
in spatele unor ziduri și porți înalte și mărginit de 
copaci străvechi. 

Aici oamenii erau altfel. Aveau veşminte viu co- 
lorate, țipătoare, croite în stiluri ciudate care nu aveau 
niciun rost. Femeile nici nu semănau a oameni: pa- 
lide şi osoase, înfășurate în materiale strălucitoare, 
făcându-şi vânt în soarele fierbinte cu bucăţi de pânză 
intinse pe niște bețe. 

- Unde suntem? îi strigă el lui Bayaz. 

Dacă vrăjitorul i-ar fi răspuns că erau pe lună, 
Logen n-ar fi fost surprins. 

- Aceasta este Middleway, una dintre arterele 
principale ale orașului! Trece chiar prin mijlocul 
Agriontului! 

- Agniont. 

- Fortăreață, palat, cazărmi, sediul guvernului. Un 
oraș în oraş. Inima Uniunii. Acolo mergem. 

- Zău Un grup de tineri ursuzi îl priviră pe 
Logen cu suspiciune, când trecu pe lângă ei. O să ne 
lase să intrăm? 

- O, da. Dar n-o să le placă. 

Logen continua să-și croiască drum prin mulțime. 
Pretutindeni, soarele licărea pe ochiurile sutelor de 
ferestre de sticlă. Carleonul avea şi el câteva feres- 
tre de sticlă, la clădirile cele mai impozante, cel puțin 
inainte de a pustii ei orașul. Extrem de puţine după 
aceea, trebuia recunoscut. Extrem de puţin din orice. 
Copoiului îi plăcuse sunetul pe care-l făcea sticla când 
se spărgea. Obișnuita să Împungă ferestrele cu sulița, 
cu un zâmbet larg pe faţă, încântat de pocnet și 
de zornăit. 

Dar ăsta nu fusese nici pe departe cel mai rău 
lucru. Bethod dăduse orașul pe mâna oamenilor lui 
vreme de trei zile. Era obiceiul lui, iar ei îl iubeau 
pentru asta. Logen își pierduse degetul în luptă cu o 
zi înainte şi îi inchiseseră rana cu fierul înroșit. Rana 
a pulsat, a pulsat și durerea îl innebunise. De parcă 

e-atunci ar fi avut nevoie de o scuză pentru violență. 
Își amintea duhoarea de sânge, sudoare și fum. Ţipete, 
bubuituri şi râsete. 

- Te rog... Logen se împiedică și fu cât pe ce să 
cadă. Ceva il ţinea de picior. O femeie, așezată pe 
pământ, lângă un zid. Avea hainele murdare, jerpe- 
lite, faţa palidă, ascuțită de foame. Avea ceva în braţe. 
Un ghem de zdrenţe. Un copil. Te rog... Nimic 

altceva. Oamenii râdeau, trăncăneau și goneau în jurul 
lor, ca şi cum ei nici n-ar fi fost acolo. Te rog... 

- N-am nimic, mormăi el. La nu mai mult de cinci 
pași, un bărbat cu joben şedea la o masă și chicotea cu 
un prieten, îndopându-se dintr-o farfurie aburindă 
cu carne și legume. Logen se uită de la farfuria de mân- 
care la femeia hămesită. 

- Logen! Haide! 

Bayaz îl luase de cot și îl trăgea de acolo. 

- Dar n-ar trebui... 

- N-ai observat? Sunt pretutindeni. Regele are ne- 
voie de bani, așa că-i storc pe nobili. Nobilii își storc 
arendaşii, arendașii storc țăranii. Unii dintre ei, 
bătrânii, bolnavii, fiii și fiicele de prisos, ei sunt 
stârpiți din rădăcini. Prea multe guri de hrănit. Cei 
norocoși devin hoţi sau târfe, ceilalți sfârșesc prin 
a cerşi. 

- Dar... 

- Faceţi loc! 

Logen se impletici către zid și se lipi de el, cu Ma- 
lacus și Bayaz alături. Mulțimea se dădu la o parte 
şi O coloană lungă de oameni trecu greoi, păstorită 
de străjeri înarmaţi. Unii erau tineri, doar niște co- 
pilandri, alţii erau foarte bătrâni. Toţi erau murdari 
şi zdrenţăroși, iar câţiva dintre ei păreau sănătoși. 
Vreo doi erau ologi, fără doar şi poate, șchiopătând 
pe lângă ceilalți. Unul, aflat undeva în faţă, avea doar 
un braţ. Un trecător, într-o fabuloasă tunică purpu- 
rie, își ținea un petic de pânză peste nasul încrețit, 
până când cerșetorii treceau târșâindu-și picioarele. 

-Ce sunt aceștia? îi șopti Logen lui Bayaz. 
Răufăcători? 

Magul chicoti. 

- Soldați. 

Logen se holbă la ei - jegoși, tușind, șchiopătând, 
unii desculți. 

- Soldați? Ăştia? 

- O, da. Se duc să se lupte cu Bethod. 

Logen se frecă la tâmplă. 

- Odată, un clan șia trimis cel mai slab luptător, 
unul zis Forley Molâul, să mă înfrunte într-un duel. 
Gestul lor a fost un fel de capitulare. De ce-și trimite 
Uniunea oamenii cei mai slabi? Logen clătină din cap 
posomorât. Nu-l vor înfrânge pe Bethod cu unii ca ei. 

- Vor mai trimite alţii. Bayaz îi arătă un alt grup, 
mai mic. Și aceia sunt soldați. 

- Ăia? 

Era un grup de tineri înalţi, în veşminte țipătoare 
din pânză roşie sau de un verde strălucitor, câțiva cu 
pălării neobișnuit de mari. Aceștia, cel puţin, pur- 
tau un fel de săbii, dar nu arătau a luptători. A femei 
luptătoare, poate. Logen se încruntă, uitându-se de 
la un grup la altul. Cerșetori murdari și flăcăi în haine 
țipătoare. Îi era greu să spună care erau mai Ciudaţi. 


Un clopoțel zornăi şi ușa se deschise, iar Logen îl 
urmă pe Bayaz pe sub arcada scundă, cu Malacus după 
el. Prăvălia era întunecoasă, după strălucirea din 
stradă, și ochii lui Logen avură nevoie de o clipă să 
se adapteze. De perete erau sprijinite niște plăci de 

lemn, pictate copilăreşte cu imaginile unor clădiri, 
păduri, munţi. Lângă ele, pe niște cuiere, erau atârnate 
haine ciudate: mantii vaporoase, pelerine sângerii, 
armuri, pălării şi coifuri imense, inele și bijuterii, 
chiar și o coroană grea. Armele ocupau un mic rastel, 
săbii și sulițe bogat ornamentate. Logen păși mai 
aproape, încruntându-se. Erau falsuri. Nimic nu era 
real. Armele erau lemn pictat, coroana era făcută din 
tablă scorojită, giuvaierele erau sticlă colorată. 

- Ce e locul ăsta? 

Bayaz aruncă un ochi la mantuile de lângă perete. 

- O prăvălie de costume. 

- O ce? 

- Oamenii acestui oraș adoră spectacolul. Come- 
die, dramă, teatru de orice fel. Această prăvălie oferă 
recuzită pentru montarea pieselor de teatru. 

- Poveşti? Logen împinse o sabie de lemn. Unii 
oameni au prea mult timp la dispoziție. 

Un bărbat scund, dolofan, își făcu apariția pe o 
ușă din spatele prăvăliei, cercetându-i cu suspiciune 
pe Bayaz, Malacus și Logen. 

- Vă pot ajuta, domnilor? 

- Desigur. Bayaz păși în faţă, trecând fără niciun 
efort la limba comună. Punem în scenă o piesă și 
avem nevoie de nişte costume. Înţelegem că eşti cel 
mai mare negustor de costume de teatru din între- 
gul Adua. 

Negustorul zâmbi nervos, măsurându-le cu pri- 
virea chipurile murdare și veșmintele mânjite de pe 
urma călătoriei. 

~- Adevărat, adevărat, dar... ăă... calitatea e 
scumpă, domnilor. 

- Banii nu intră în discuţie. Bayaz scoase o pungă 
dolofană și o azvârli absent pe tejghea. Punga se des- 
chise, fleșcăindu-se, și monedele grele de aur se împrăș- 
tiară peste tejgheaua de lemn. 

Ochii negustorului se luminară de un foc tainic. 

- Desigur! La ce anume v-aţi gândit? 

- Am nevoie de o mantie magnifică, pe potriva 
unul mag, a unui mare vrăjitor sau așa ceva. Ceva cu 
un aer ezoteric, fireşte. Pe urmă, ceva similar, dar mai 
puţin impresionant, pentru un ucenic. În sfârșit, avem 
nevoie de ceva pentru un războinic măreț, un prinț 
al indepărtatului Nord. Ceva cu blană, îmi închipui. 

- N-ar trebui să fie o problemă. Am să văd ce avem. 

Negustorul dispăru pe ușa din spatele tejghelei. 

- Ce-i toată aiureala asta? întrebă Logen. 

Vrăjitorul rânji. 

- Aici, oamenii se nasc cu statutul lor. Au oameni 
de rând care să lupte, să lucreze pământul, să facă 
treaba. Au boiernașii, să facă negoţ, să construiască și 
să gândească. Au nobilimea, să dețină pământul şi să 
dea ordine celorlalți. Au regalitate. Bayaz aruncă o pri- 
vire spre coroana de tablă - am uitat exact de ce. În 
Nord, te poți ridica până unde te pot duce meritele. 
Uită-te numai la prietenul nostru comun, Bethod. Aici 
nu e așa. Un om se naște la locul lui şi e de așteptat 
să rămână acolo. Trebuie să dăm impresia că venim 
cu adevărat dintr-un loc de seamă, dacă vrem să fim 

luați în serios. Îmbrăcaţi așa cum suntem, n-am trece 
nici de porțile Agriontului. 

Negustorul îl întrerupse, reapărând pe ușă, cu 
braţele încărcate de pânzeturi strălucitoare. 

- O pelerină mistică, pentru cel mai puternic din- 
tre vrăjitori. Folosită anul trecut pentru un Juvens 
intr-o punere în scenă a Sfârșitului Imperiului, în tim- 
pul festivalului primăverii. Este, dacă mi-e îngăduit 
s-o spun, una dintre cele mai bune creaţii ale mele. 

Bayaz ridică bucata sclipitoare de pânză purpu- 
rie în lumina palidă, privind-o cu admirație. Dia- 
grame ezoterice, inscripții mistice şi simboluri ale 
soarelui, lunii și stelelor, scânteind în fire de argint. 

Malacus își trecu o mână peste pânza strălucitoare 
a propriului său veșmânt ridicol. 

- Nu cred că te-ai fi grăbit aşa să mă iei în răspăr, 
dacă aş fi sosit la focul tău de tabără astfel îmbrăcat, 
ce zici, Logen? 

Logen tresări. 

- Ba poate că da. 

- Iar aici avem un splendid exemplar de veșmânt 
barbar! Negustorul ridică pe tejghea o tunică din piele 
neagră, ornată cu arabescuri de alamă lucitoare, tivită 
cu o împletitură inutilă de zale delicate. Făcu semn 
către mantia de blană a aceleiași costumaţii. Aceasta 
e din samur veritabil! 

Era o haină grotescă, ce nu oferea nici căldură, 
nici protecţie. 

Logen își încrucișă mâinile peste vechea-i tunică. 

- Crezi că am să port asta? 

Negustorul înghiți nervos. 

- Trebuie să-l iertaţi pe prietenul meu, zise Bayaz. 
E un actor de modă nouă. Crede în contopirea totală 
cu rolul. 

- Chiar așa? scânci bărbatul, cercetându-l pe Logen 
de sus până jos. Oamenii Nordului sunt... presupun... 
moderni. 

- Categoric. O declar cu tărie, Maestrul Nouăde- 
gete este cel mai bun în ceea ce face. Bătrânul vrăjitor 
il impunse pe Logen în coaste. Cel mai bun. Am 
văzut-o. 

- Dacă spuneţi... Negustorul părea departe de a 
fi convins. Aș putea să întreb ce puneţi în scenă? 

- O, e o piesă nouă. Bayaz își lovi tâmpla capului 
pleşuv cu un deget. Încă lucrez la detalii. 

- Serios? 

- Într-adevăr. E mai mult o scenă, decât o piesă 
întreagă. Aruncă o privire inapoi la mantie, admirând 
felul în care lumina scânteia pe simbolurile ezoterice. 
O scenă în care Bayaz, Întâiul dintre Magi, își preia 
în sfârşit locul în Consiliul Închis. 

- A! negustorul clătină cunoscător din cap. O piesă 
politică. O satiră mușcătoare, poate? Va avea un ton 
comic sau unul dramatic? 

Bayaz se uită cu coada ochiului la Logen: 

— Asta rămâne de văzut. 


BARBARI LA POARTĂ 


Jezal străbătu în goană aleea de lângă șanțul cu apă, 
făcându-și turul Agriontului de fiecare zi, cu picioa- 
rele bubuind pe dalele roase, cu imensul zid alb alune- 
când fără sfârșit la dreapta lui, un turn după altul. 
De când se lăsase de băut, condiţia sa fizică se îmbunătă- 
țise considerabil. Nici măcar nu răsufla greu. Era de- 
vreme și străzile orașului erau aproape goale. Trecătorii 
răzleţi ridicau privirea spre el, poate chiar îi strigau 
un cuvânt de încurajare, dar Jezal nici nu-i observa. 
Avea ochii aţintiţi spre apa ce scânteia și clipocea, 
iar mintea îi era în altă parte. 

La Ardee? Unde altundeva îi fusese vreodată? Pre- 
supusese, după acea zi când West îl avertizase să stea 
deoparte, după ce incetase să se mai vadă cu ea, că gån- 
durile i se vor îndrepta în curând spre alte lucruri și 
spre alte femei. Se dedicase cu hotărâre antrenamen- 
telor, încercase să arate interes față de îndatoririle sale 
de ofiţer, dar se pomeni incapabil să se concentreze, 
iar alte femei îi păreau acum fiinţe insipide, anoste, 

plicticoase. Lungile alergări, exerciţiile monotone cu 
drugul și bârna ofereau minţii sale vaste posibilități 
să hoinărească. Lâncezeala serviciului militar pe timp 
de pace era încă și mai rea: să citeşti hârtii plicticoase, 
să stai de strajă lângă lucruri care nu trebuie păzite. 
Atenţia îi aluneca, inevitabil, și în clipa următoare ea 
era acolo. 

Ardee, în veșminte simple, ţărăneşti, îmbujorată 
şi transpirată de munca grea a câmpului. Ardee în 
găteli de prinţesă, scânteind de giuvaiere. Ardee scăl- 
dându-se în lacurile din pădure, cu el privind-o din 
tufișuri. Ardee cuviincioasă și sfioasă, privind timidă 
pe sub gene. Ardee o târfă lângă docuri, făcându-i semn 
din pragul unei uși soioase. Fantezuile erau de o diver- 
sitate infinită, dar toate se sfârşeau în același fel. 

Turul de o oră al Agriontului era gata și pașii lui 
Jezal bubuiră peste pod și înapoi pe poarta sudică. 

Jezal trată gărzile cu porția zilnică de indiferență, 
tropăi prin tunel și în susul rampei lungi care urca 
in fortăreață, pe urmă coti către curte, unde trebuia 
să îl aștepte Mareșalul Varuz. În tot acest timp, Ardee 
îi scormonea un colţ al minţii. 

Nu că n-ar fi avut la ce altceva să se gândească. Tur- 
nirul era acum aproape, foarte aproape. Curând avea 
să lupte în aclamațiile mulțimii, în mijlocul căreia se 
vor afla familia și prietenii lui. Turnirul putea să-i aducă 
renumele... sau să i-l distrugă. Ar fi trebuit să zacă treaz 
în noapte, încordat și transpirat, muncindu-și mintea 
la nesfârșit cu figuri de scrimă, antrenamente şi arme. 
Cu toate acestea, cumva, nu la asta se gândea el în pat. 

Apoi, era un război în desfășurare. Aici, pe aleile 
insorite ale Agriontului, era ușor să uiţi că Englia fu- 
sese invadată de hoarde de barbari băloși. Jezal avea 
să meargă curând în Nord, să-și conducă compania în 
bătălie. Iată, desigur, un gând care să-ți umple timpul. 
Nu era, oare, războiul o treabă periculoasă? Jezal putea 
să fie rănit, schilodit sau chiar ucis. Încercă să-şi evoce 
chipul diform, crispat, pictat al lui Fenris cel Temut. 
Legiuni de sălbatici care coborau răcnind asupra Agri- 
ontului. Era o treabă ingrozitoare, o treabă periculoasă 
și înfricoşătoare. 

Hm. 

Ardee venea din Englia. Ce-ar fi, să zicem, dacă ar 
cădea în mâinile oamenilor Nordului? Jezal ar alerga 
s-o salveze, desigur. N-ar fi rănită. Ei, bine, nu grav. 
Poate că veșmintele i-ar fi puţin sfâșiate, așa mai merge? 
Fără doar și poate, ar fi speriată, recunoscătoare. El ar 
fi încântat s-o consoleze, fireşte. Poate chiar ar leşina? 
Ar trebui s-o ducă în braţe, cu capul lipit de umărul 
lui. Poate că ar trebui s-o așeze pe pământ și să-i des- 
facă veșmintele. Buzele li s-ar putea întâlni, doar o 
ușoară atingere, ale ei s-ar putea deschide puțin, apoi... 

Jezal se împiedică în drum. Între picioare i se står- 
nea o senzație plăcută. Plăcută, dar nicidecum com- 
patibilă cu o alergare vioaie. Era acum aproape în 
curte şi așa ceva n-ar merge la antrenamentul de 
scrimă. Aruncă o privire disperată imprejur, căutând 
ceva care să-l abată gândurile și aproape că-și înghiţi 
limba. Maiorul West stătea lângă zid, îmbrăcat în 
haine de scrimă și privindu-l cum se apropie, cu 

o expresie neobișnuit de îndârjită. Preţ de o clipă, 
Jezal se întrebă dacă prietenul lui ar putea să-și dea 
seama la ce se gândea. Înghiţi în sec, vinovat, simțind 
sângele năvălindu-i în față. West n-avea cum să știe, 
n-avea. Dar ceva îl nemulțumea profund. 

- Luthar, mârâi el. 

- West. 

Jezal îşi cercetă pantofii. Nu se înțelegeau prea bine 
de când West intrase în comandamentul Lordului 
Mareșal Burr. Jezal incerca să se bucure pentru el, dar 
nu putea să scape de sentimentul că el era mai indicat 
pentru acel post. Avea o obârșie excelentă, în defini- 
tiv, cu sau fără experiență pe câmpul de luptă. Apoi, 
Ardee plana și acum între ei, și acel neplăcut, gratuit, 
avertisment. Toată lumea știa că West pătrunsese pri- 
mul în Ulrioch. 'Toată lumea ştia că era al naibii de 
temperamental. Asta i se păruse întotdeauna fascinant 
lui Jezal, până când nu se găsise pe picior greșit. 

- Varuz aşteaptă. West își desfăcu braţele şi se 
indreptă cu pași mari către galeria acoperită. Și nu 
e singur. 

- Nu e singur? 

- Mareșalul crede că trebuie să te obișnuieşti 
cu publicul. 

Jezal se încruntă. 

- Sunt surprins că interesează pe cineva, în condi- 
tiile actuale, cu războiul şi toate astea. 

- Vei fi surprins. Lupta și duelul și toate lucru- 
rile războinice sunt în mare vogă. Toată lumea poartă 
sabie în zilele astea, chiar dacă n-a scos niciodată 

vreuna din teacă. Există o adevărată febră a Turni- 
rului, crede-mă. 

Jezal clipi când pătrunseră în curtea strălucitoare. 
O tribună de bănci provizorii fusese ridicată în grabă 
de-a lungul unui zid, înțesată de la un capăt la altul 
de oameni, șaizeci sau mai mulți. 

- Și iată-l! strigă Mareșalul Varuz. 

Urmă un val de aplauze politicoase. Jezal se simți 
zâmbind larg - se aflau câţiva oameni foarte impor- 
tanţi în mulțime. Îl zări pe Marovia, Înaltul Judecător, 
mângâindu-și barba lungă. Lordul Isher era nu de- 
parte de el, părând ușor plictisit. Prințul Moștenitor 
Ladisla însuși stătea tolănit în primul rând, strălucind 
intr-o cămașă fină de zale şi aplaudând cu entuziasm. 
Oamenii de pe băncile din spatele lui erau nevoiţi 
să se aplece ca să vadă pe după pana unduitoare a mag- 
nificei sale pălării. 

Varuz îi înmână armele lui Jezal, care încă radia. 

- Să nu indrăzneşti să mă faci de ruşine! șuieră el. 

Jezal tuși nervos, ridicând privirea la şirurile de 
oameni nerăbdători. Inima i se opri. Rânjetul știrb 
al Inchizitorului Glokta îl urmărea din mulțime, cu 
o căutătură răutăcioasă, iar în rândul din spatele lui... 
Ardee West. Avea pe chip o expresie pe care n-o avea 
niciodată în visele lui cu ochii deschişi: o treime 
posacă, o treime acuzatoare, o treime pur și simplu 
supărată. Jezal își feri privirea, uitându-se către zidul 
opus, blestemându-și în gând laşitatea. Părea incapa- 
bil să întâlnească privirea oricui în ultimul timp. 

- Acest duel va fi luptat cu arme pe jumătate ascu- 
țite, tună Lordul Mareşal. Cel mai bun din trei tuşe! 

West avea deja săbiile trase și se îndrepta către cer- 
cul delimitat cu cretă albă în iarba tunsă cu grijă. Inima 
lui Jezal bubuia pe când își scotea din teacă armele, 
cu mâini tremurătoare, simțind toţi acei ochi îndrep- 
taţi asupra lui. Își ocupă locul în faţa lui West, înfi- 
gându-și prudent picioarele în iarbă. West ridică săbiile, 
Jezal făcu la fel. Se priviră o clipă, nemișcaţi. 

- Începeți! strigă Varuz. 

Deveni repede evident că West n-avea de gând s-o 
lase mai moale pentru el. Se năpusti cu mai mult 
decât obișnuita lui ferocitate, hărțuindu-l pe Jezal cu 
un potop de lovituri puternice. Săbiile se ciocneau 
şi se frecau cu repeziciune una de alta. Jezal se retrase, 
încă stânjenit sub ochii atenți ai tuturor acelor oa- 
meni, oameni ai naibii de importanți, unii dintre ei, 
dar pe măsură ce West îl impingea către marginea 
cercului, emoția începu să se domolească şi experiența 
preluă comanda. Se feri, făcându-și loc, parând lovi- 
turile cu stânga și cu dreapta, fentând și dansând, prea 
iute ca să poată fi atins. 

Oamenii se estompară, până și Ardee dispăruse. 
Săbiile se mișcau singure, înainte și inapoi, sus Și Jos. 
N-avea nevoie să se uite la ele. Îşi indreptă atenţia 
către ochii lui West, îl urmări licărind de la pământ 
la săbii şi la picioarele săltărețe ale lui Jezal, încer- 
când să-i ghicească intenţiile. 

Simţi lovitura venind chiar înainte de a porni. 
Fentă într-o parte, apoi în alta, alunecând încet prin 


tăişul sabiei 89 


spatele lui West, când acesta trecu poticnindu-se pe 
lângă el. Fu o chestiune simplă pentru el să-și aplice 
piciorul pe turul pantalonilor adversarului său și să-l 
azvârle afară din cerc. 

- O tușă! strigă Mareșalul Varuz. 

Urmă un val de râsete, când maiorul se prăbuși 
cu faţa în jos. 

- O tușă în fund! hohoti Prinţul Moștenitor, cu 
pana legănându-se încoace și încolo de veselie. 

- Unu pentru căpitanul Luthar! 

West nu părea nici pe jumătate atât de intimidant 
cu fața în țărână. Jezal făcu o scurtă plecăciune în faţa 
asistenţei, riscă un zâmbet în direcția lui Ardee, când 
se ridică. Fu dezamăgit să vadă că nici măcar nu se 
uita la el. Îşi urmărea fratele zbătându-se în praf, cu 
un palid zâmbet crud. 

West se ridică încet în picioare. 

- O tușă bună, șopti el printre dinţii încleștaţi, 
când păşi înapoi în cerc. 

Jezal iși ocupă locul, stăpânindu-și cu greu surâsul. 

- Începeţi! strigă Varuz. 

West porni din nou în forţă, dar Jezal știa deja 
ce are de făcut. Sunetele mulțimii murmurau ŞI spo- 
reau în timp ce dansa într-o parte și în alta. Începu 
să introducă înflorituri răzlețe în mișcările lui și spec- 
tatorii reacționau cu exclamaţii de „ooh“ şi „aah“ ce 
pluteau în aer în timp ce Jezal zădărnicea eforturile 
lui West. Nu duelase niciodată atât de bine, nu se 
mișcase niciodată atât de lin. Bărbatul mai vânjos 
incepea să obosească puţin, loviturile lui nu mai erau 

atât de energice. Săbiile lungi se încleștară, zăngăniră. 
Jezal își răsuci încheietura dreaptă și îi smulse lui 
West sabia din mână, înaintă şi-l lovi cu stânga. 

- Au! 

West tresări și lăsă să-i cadă sabia scurtă, săltând 
intr-o parte şi apucându-se de antebraţ. Câteva 
picături de sânge răpăiră pe pământ. 

- Două contra zero! strigă Varuz. 

Prințul Moștenitor sări în picioare, cu pălăria 
căzând, încântat la vederea sângelui. 

- Excelent! ţipă el. Fantastic! 

Ceilalţi i se alăturară, ridicându-se în picioare și 
aplaudând zgomotos. Jezal se lăsă dezmierdat de apro- 
barea lor, zâmbind larg, cu fiecare mușchi tremurând 
de fericire. Acum înţelegea pentru ce se antrenase. 

— Bine luptat, Jezal, șopti West, cu un firicel de 
sânge șiroindu-i pe braț. Ai devenit prea bun pen- 
tru mine. 

- Îmi pare rău că te-am tăiat, rânji Jezal. Nu-i 
părea râu câtuși de puţin. | 

- O nimica toată. Doar o zgârietură. 

West se îndepărtă cu paşi mari, încruntându-se şi 
ținându-se de incheietură. Nimeni nu acordă prea 
multă atenţie ieșirii lui. Jezal cel mai puţin. În com- 
petiţii, doar învingătorii contează. 

Lordul Marovia fu primul care se ridică de pe 
bancă, felicitându-l. 

- Ce tânăr promiţător, spuse el, zâmbindu-i lui 
Jezal cu căldură, dar crezi că-l poate învinge pe Bre- 
mer dan Gorst? 

Varuz îl bătu pe Jezal părintește pe umăr. 

- Sunt sigur că poate să învingă pe oricine, la mo- 
mentul potrivit. 

- Hm. L-ai văzut pe Gorst duelându-se? 

- Nu, dar am auzit că e cât se poate de impresionant. 

- O, într-adevăr. E un diavol. Înaltul Judecător își 
ridică sprâncenele stufoase. Abia aștept să-i văd con- 
fruntându-se. Te-ai gândit vreodată la o carieră în 
justiţie, căpitane Luthar? 

Jezal fu luat prin surprindere. 

- Ăă, nu, Excelenţa Voastră, adică... sunt soldat. 

- Bineînțeles că ești. Dar bătăliile și toate astea pot 
să-ți distrugă nervii. Dacă te răzgândeşti vreodată, 
poate că aş găsi un loc pentru tine. Oricând îmi sunt 
de folos oamenii promiţători. 

- Ăă, mulțumesc. 

- Ne vedem la Turnir, așadar. Noroc, căpitane, 
ii aruncă el peste umăr, în timp ce se îndepărta târ- 
șâindu-și picioarele. 

Subinţelesul era că Marovia considera că Jezal va 
avea nevoie de o grămadă de noroc. Alteța Sa Prinţul 
Ladisla era mai optimist. 

- Eşti omul meu, Luthar! strigă el, îimpungând 
aerul cu degetele, de parcă ar fi fost nişte săbii de 
scrimă. Am să-mi dublez miza pe tine! 

Jezal se înclină cu slugărnicie. 

- Alteța Voastră e prea bună. 

- Eşti omul meu! Un soldat! Un duelist trebuie 
să lupte pentru țara lui, ce zici, Varuz? De ce acest 
Gorst nu e soldat? 

- Cred că este, Alteța Voastră, zise Lordul Mareșal 
cu blândețe. E rudă cu Lordul Brock și slujește în garda 
lui personală. 

- Oh! Prinţul păru descumpănit o clipă, dar se 
învioră curând. Dar tu eşti omul meu! îi strigă el lui 
Jezal, împungând din nou aerul cu degetele, cu pana 
pălăriei clătinându-se incoace și incolo. Eşti omul po- 
trivit! Se îndepărtă dansând către galeria acoperită, 
cu zalele ornamentale scânteind. 

- Foarte impresionant. Jezal se răsuci brusc, făcu 
un pas stângaci în spate. Glokta, rânjindu-i pe neaștep- 
tate. Pentru un infirm, avea o stranie abilitate de a lua 
omul prin surprindere. Ce noroc pentru toată lumea 
că n-ai renunţat, până la urmă. 

- N-am avut niciodată intenţia s-o fac, se răsti Jezal 
cu răceală. 

Glokta își supse gingiile. 

- Dacă spui tu, căpitane. 

- Da, spun. Jezal se îndepărtă necuviincios, spe- 
rând că nu va mai avea niciodată ocazia să stea de 
vorbă cu omul acela scârbos. 

Se pomeni privind-o pe Ardee direct în față, aflată 
la nici două palme depărtare. 

- Ah, se bâlbai el, retrăgându-se din nou. 

- Jezal, spuse ea. Nu te-am văzut de-o vreme. 

- Ăă... Privi nervos împrejur. Glokta se înde- 
părta târşâindu-şi picioarele. West era de mult plecat. 
Varuz era ocupat să-i ţină discursuri Lordului Isher 
şi altor câtorva rămași în curte. Nimeni nu le acorda 
atenţie. Trebuia să-i vorbească. Trebuia să-i zică pe 

șleau că nu putea s-o mai vadă. Îi datora măcar 
atâta. Aă... 

- N-ai nimic să-mi spu1? 

- Äă... Se întoarse iute pe călcâie și se îndepărtă, 
cu umerii furnicându-l de rușine. 


Plictiseala serviciului de gardă la poarta sudică 
părea, după toată acea emoție neașteptată, aproape 
o binecuvântare. Jezal abia aștepta să lenevească, pri- 
vind oamenii cum intră şi ies în șiruri din Agriont, 
ascultând pălăvrăgeala stupidă a locotenentului Kaspa. 
Cel puţin, așa simţea până când ajunse acolo. 

Kaspa și obișnuitul efectiv de soldați în armuri erau 
strânși în preajma porţilor exterioare, unde vechiul 
pod peste șanțul de apărare trecea printre cele două 
turnuri masive, tencuite în alb, ale casei porții. În timp 
ce înainta către capătul lungului tunel, Jezal văzu că 
era cineva cu ei. Un individ mic, cu un aer hărțuit, 
purtând ochelari. Jezal îl recunoscu vag. Morrow era 
numele lui, un apropiat al Lordului ȘŞambelan. N-avea 
niciun motiv să se afle acolo. 

- Căpitane Luthar, ce întâmplare fericită! Jezal 
tresări. Era lunaticul acela, Sulfur, stând cu picioa- 
rele încrucișate pe pământ, în spatele lui, lipit de zidul 
drept al casei porții. 

- Ce naiba face aici? se răsti Jezal. 

Kaspa deschise gura să vorbească, dar Sulfur in- 
terveni primul: 

- Nu te sinchisi de mine, căpitane, pur şi simplu 
imi aştept stăpânul. 

- Stăpânul tău? Nu îndrăznea să se gândească ce 
fel de idiot ar putea sluji acest idiot. 

- Chiar așa. Trebuie să sosească foarte curând. Sul- 
fur se încruntă la soare. A întârziat deja oarecum, la 
drept vorbind. 

- Zău? 

- Da. Nebunul afișă din nou un zâmbet prietenos. 
Dar va veni, Jezal, poţi conta pe asta. 

Să-i spună pe numele mic era deja prea mult. Abia 
dacă-l cunoştea, iar ceea ce știa despre el nu-i plăcea. 
Deschise gura să-i spună vreo două, dar Sulfur sări 
dintr-odată în picioare, înhățându-și bățul de lângă 
zid şi ștergându-se de praf. 

— Iată-l, spuse el, privind peste șanț. 

Jezal urmări privirea idiotului. 

Un bătrân magnific traversa hotărât podul, cu 
capul pleşuv ridicat semeț şi cu veșmântu-i fabulos, 
în nuanţe de roșu sclipitor şi argintiu, fluturând în 
adierea vântului. În urma lui venea un tânăr cu aer 
bolnăvicios, cu capul ușor aplecat, de parcă ar fi fost 
copleșit de mai vârstnicul bărbat, ţinând un toiag lung 
in fața lui, pe palmele întoarse în sus. O imensă brută 
de om, într-o mantie grea de blană, venea în urma 
lor, cu o jumătate de cap mai înalt decât ceilalți doi. 

- Ce... începu Jezal. 

Părea să-l recunoască pe bătrân de undeva. Vreun 
lord, poate, din Consiliul Deschis? Vreun ambasador 
străin? Cu siguranță avea un aer de măreție. Jezal își 
stoarse creierii în timp ce se apropiau, dar nu ştia de 
unde să-l ia. 

Bătrânul se opri in fața casei porții, îşi trecu po- 
runcitor privirea peste Jezal, Kaspa, Marrow şi străjeri, 
cu ochi verzi, scânteietori. 

- Yoru, spuse el. 

Sulfur păși înainte, cu o plecăciune adâncă. 

- Maestre Bayaz, murmură el, cu glas scăzut, de 
profund respect. 

Și asta fu tot. 

De aceea îl cunoștea Jezal. Semăna hotărât cu sta- 
tuia lui Bayaz din Aleea Regelui. Statuia pe lângă care 
alergase Jezal de atâtea ori. Puțin mai gras, poate, dar 
acea expresie - sever, înţelept, impunător fără să facă 
niciun efort — era exact aceeași. Jezal se încruntă. Bătrâ- 
nului să i se spună pe numele acela? Nu-i plăcea. Nu-i 
plăcea nici căutătura tânărului înalt și subțire care ducea 
toiagul. li plăcea și mai puţin căutătura celuilalt 
însoțitor al bătrânului. 

West îi spusese adesea lui Jezal că oamenii Nordu- 
lui pe care-i găseai în Adua, de obicei furișându-se jer- 
peliți pe lângă docuri sau morţi de beţi în șanțuri, 
nu erau nicidecum reprezentativi pentru poporul lor. 
Aceia care locuiau liberi în Nordul Îndepărtat, lup- 
tându-se, dușmănindu-se, petrecând și făcând tot ce 
făceau oamenii Nordului, erau din altă plămadă. Jezal 
şi-i imaginase întotdeauna ca pe un popor de oameni 
înalți, neinduplecaţi, frumoși, cu o aură de romantism. 
Puternici, însă graţioși. Barbari, însă nobili. Sălbatici, 
insă iscusiți. Genul de oameni ai căror ochi erau mereu 
ațintiți asupra orizontului îndepărtat. 

Acesta nu era așa. 

Jezal nu mai văzuse niciodată în viaţa lui un om 
cu o înfățișare mat animalică. Până şi Fenris cel Temut 
părea să fi fost civilizat, prin comparaţie. Faţa lui era 
ca un dos biciuit, brăzdată de cicatrice zdrenţuite. Avea 
nasul coroiat, cu vârful puţin într-o parte. O ureche 
avea o tăietură adâncă, un ochi părea o idee mai sus 
decât celălalt, inconjurat de răni în formă de semilună. 
Întreaga lui față, de fapt, era ușor bătătorită, zdrobită, 
strâmbă, ca aceea a unui boxer care a luptat câteva 
runde în plus. Expresia lui, de asemenea, era aceea a 
unuia năucit în bătaie. Se uita prosteşte la casa porții, 
cu fruntea încrețită, cu gura căscată, holbându-se în 
jurul lui cu un aer de tâmpenie aproape animalică. 

Purta o mantie lungă de blană, o tunică de piele 
impodobită cu aur, însă acest aer de splendoare bar- 
bară nu făcea decât să-i confere o înfățișare și mai 
sălbatică, la care se adăuga sabia-i lungă, grea, atârnată 
la centură. Omul Nordului își scărpina cicatricea 
lungă și roz care-i brăzda miriștea obrazului, cerce- 
tând zidurile drepte de deasupra, iar Jezal observă că 
îi lipsea un deget. De parcă ar mai fi fost nevoie de 
vreo altă dovadă a unei vieţi violente și sălbatice. 

Să lase această matahală primitivă în Agriont? În 
timp ce erau în război cu oamenii Nordului? Era de 
neconceput! Dar Morrow inainta deja sfios. 

- Lordul Șambelan vă așteaptă, domnilor, izbucni 
el, înclinându-se și târșâindu-și pașii către bătrân, dacă 
doriţi să mă urmaţi... 

- O clipă! Jezal îl înhăță pe subsecretar de cot și 
îl trase deoparte. Și el? întrebă neîncrezător, făcând 

semn cu capul către barbarul cu mantie. Suntem în 
război, ştii! 

- Lordul Hoff s-a exprimat cât se poate de limpede! 
Morrow îşi eliberă braţul cu o smucitură, cu oche- 
larii scânteind. Ţine-l aici, dacă vrei, dar îi dai tu 
explicații Lordului Șambelan! 

Jezal înghiţi. Ideea nu era deloc atrăgătoare. Aruncă 
o privire către bătrân, dar nu putu să-l privească în 
ochi multă vreme. Avea un aer misterios, aerul unuia 
care ştie ceva ce nimeni nu poate ghici, și asta era cât 
se poate de neliniștitor. 

- Trebuie... să vă lăsaţi... armele... aici! strigă el, 
vorbind cât se poate de rar şi de răspicat. 

- Bucuros! 

Omul Nordului își scoase sabia de la centură și o 
întinse. Cântărea greu în mâinile lui Jezal: o armă mare, 
simplă, cu un aspect brutal. Bărbatul îi întinse apoi cu- 
țitul său lung, după care îngenunche și scoase încă unul 
din cizmă. Luă un al treilea de la spate și apoi scoase 
la iveală o armă subțire din mânecă, așezându-le pe 
toate morman în braţele întinse ale lui Jezal. Omul 
Nordului zâmbi larg. Era, într-adevăr, o privelişte 
hidoasă, cu cicatricele zdrenţuite strâmbându-se și 
încrețindu-se, făcându-i faţa mai strâmbă ca oricând. 

- Oricâte cuțite ai avea, nu sunt niciodată prea 
multe, mârâi el, cu un glas grav, scrâșnit. 

Nimeni nu râse, dar nu părea să-i pese. 

- Mergem? întrebă bătrânul. 

- Neîntârziat! răspunse Morrow, întorcându-se 
să plece. 

- Vin cu vol. 

Jezal aruncă brațul de arme în mâinile lui Kaspa. 

- Chiar nu e nevoie, căpitane, scânci Morrow. 

- Insist. 

Odată predat Lordului Șambelan, omul Nordului 
putea să omoare pe cine poftea, avea să fie problema 
altcuiva. Dar până când ajungea acolo, Jezal ar fi putut 
fi învinuit de orice ticăloşie punea acesta la cale, și al 
naibii să fie dacă avea de gând să îngăduie una ca asta. 

Străjerii se dădură la o parte și ciudata procesiune 
trecu de poartă. Morrow era în frunte, șoptind nimi- 
curi slugarnice peste umăr, către bătrânul în veșmân- 
tul splendid. Urma apoi tânărul palid, urmat de Sulfur. 
Omul Nordului cu nouă degete venea mișcându-se 
greoi, în spate. 

Jezal îi urma, cu degetul mare la centură, aproape 
de mânerul sabiei, ca să-l poată apuca iute, pândind 
orice mișcare neașteptată a sălbaticului. Însă Jezal fu 
nevoit să recunoască, după ce-l urmări scurtă vreme, 
că omul nu dădea niciun semn că ar avea gânduri cri- 
minale. Părea doar curios, amuzat şi oarecum stân- 
jenit. Încetinea întruna, ridicând privirea spre clădirile 
dimprejur, clătinând din cap, scărpinându-și faţa, 
mormăind în barbă. Din când în când, băga spaima 
in trecători, zâmbindu-le, dar nu părea să reprezinte 
un pericol mai mare și Jezal începu să se liniştească, 
sau cel puţin până ajunseră în Piaţa Mareșalilor. 

Omul Nordului se opri brusc. Jezal bâjbâi după 
sabie, dar ochii barbarului erau fixaţi înainte, hol- 
bându-se la o fântână din apropiere. Se îndreptă încet 

spre ea, apoi ridică precaut un deget gros și atinse jetul 
scânteietor. Apa îi improșcă faţa și țâşni într-o parte, 
cât pe ce să-l doboare pe Jezal. 

- Un izvor, şopti sălbaticul. Dar cum? 

Cerule! Omul era ca un copil. Un copil de doi 
metri, cu fața ca o masă de măcelărie. 

- Sunt conducte! Jezal bătu în pavaj. Sub... pământ! 

- Conducte, repetă încet barbarul, holbându-se la 
apa înspumată. 

Ceilalți înaintaseră o bucată de drum, până 
aproape de clădirea impunătoare în care își avea Hoff 
birourile. Jezal începu să se îndepărteze de fântână, 
sperând să-l atragă pe neghiobul sălbatic după el. Spre 
ușurarea lui, acesta îl urmă, clătinând din cap și mur- 
murându-și intruna „conducte“. 

Pătrunseră în întunecimea rece a anticamerei Lor- 
dului Șambelan. Pe băncile aflate de jur imprejurul 
zidurilor erau aşezaţi oameni, unii dintre ei dând im- 
presia că așteptau de foarte multă vreme. Cu toții 
urmăriră cu ochi mari grupul ciudat pe care Morrow 
il conducea în birourile lui Hoff. Secretarul cu oche- 
lari deschise ușile duble, grele, și rămase lângă ele cât 
timp bătrânul pleșuv, apoi amicul său cu băţul, pe 
urmă nebunul Sulfur și în cele din urmă sălbaticul 
cu nouă degete trecură pe lângă el. 

Jezal dădu să-i urmeze, dar Morrow se așeză în 
cadrul ușii, blocându-i calea. 

- Îşi mulțumesc nespus pentru ajutorul tău, că- 
pitane, spuse el, cu un zâmbet firav. Te poți întoarce 
la poartă. 

Jezal aruncă o privire peste umărul lui Morrow, 
în încăperea de dincolo. Îl văzu pe Lordul Șambelan 
încruntându-se în spatele unei mese lungi. Arhilec- 
torul Sult era lângă el, aspru și suspicios. Înaltul Jude- 
cător Marovia era şi el acolo, cu un zâmbet pe faţa-i 
ridată. Trei membri ai Consiliului Închis. 

Apoi Morow îi închise ușa în nas. 


URMĂTORUL 


- Observ că ai un nou secretar, zise Glokta, ca 
intr-o doară. 

Arhilectorul zâmbi. 

- Desigur. Celălalt nu mi-a fost pe plac. Era slo- 
bod la gură, înţelegi. Glokta se opri, cu paharul de vin 
in drum spre buze. Le transmitea pânzarilor secretele 
noastre, continuă Sult nepăsător, de parcă ar fi fost 
un lucru ştiut de toată lumea. Ştiusem de ceva vreme. 
Dar nu trebuie să-ţi faci griji, n-a aflat nimic. N-am 
vrut să știe. 

Aşadar... ai ştiut cine-ți era trădătorul. Ai ştiut tot 
timpul. Mintea lui Glokta întoarse pe toate fețele eve- 
nimentele ultimelor câteva săptămâni, le despică și 
le puse cap la cap în această nouă lumină, sucindu-le 
in fel şi chip până când se potriviră și încercând, în 
tot acest timp, să-și ascundă uimirea. Ai /ăsat mârturi- 
sirea lui Rews acolo unde stiai c-o va vedea secretarul 
tău. Ai știut că pânzarii vor afla cine e pe listă şi ai 
bănuit ce vor face, conștient că asta îţi va face jocul şi-ţi 

va da lopata cu care să-i îngropi. În tot acest timp, mi-ai 
direcționat bănuielile spre Kalyne, chiar dacă tu stiai 
cine era șoptitorul. Toată afacerea s-a derulat întocmai 
conform planului tău. Arhilectorul îl privea zâmbind 
cu înţeles. Și pun râmâșag că ghicești ce gândesc în clipa 
asta. Am fost un pion în acest joc, aproape ca viermele 
dla smiorcăit de secretar. Glokta își inăbuşi un chicot. 
Ce noroc că am fost un pion de partea care trebuia. 
N-am bănuit nimic, 

- Ne-a trădat pentru o sumă de bani dezamăgitor 
de modestă, continuă Sult, strâmbându-și buza cu 
dezgust. Îndrăznesc să spun că ar fi primit de zece 
ori mai mult de la Kault, dacă ar fi avut măcar atâta 
minte să ceară. Cei din tânăra generaţie chiar nu au 
pic de ambiţie. Se cred mult mai deştepţi decât noi. 

Arhilectorul îl cercetă pe Glokta cu ochi albaştri, 
reci. Fac parte din tânăra generaţie, mai mult sau mai 
puţin. Sunt umilit pe bună dreptate. 

- Secretarul a fost pedepsit? 

Arhilectorul își așeză cu grijă pe masă paharul, 
care atinse lemnul fără un sunet. 

- O, da. Cât se poate de aspru. Chiar nu e nevoie 
să ne mai gândim la el. Sunt convins că nu. Cadavru 
găsit plutind lângă docuri. Trebuie să spun, am fost 
foarte surprins când te-ai fixat asupra Superiorului Ka- 
lyne ca sursă a scurgerii noastre. Omul era din garda 
veche. Câteva favoruri ca să închidă ochii la fleacuri, 
fireşte, dar să trădeze Inchiziția! Să vândă pânzarilor 
secretele noastre! Sult pufni: Niciodată. Ai lăsat an- 
tipatia ta personală față de el să-ți intunece judecata. 

- Părea singura posibilitate, murmură Glokta, dar 
iși regretă vorbele imediat. Nesäbuit, nesăbuit. Greseala 
e făcută. Mai bine să-ți ţii gura. 

- Părea? Arhilectorul plescăi cu profundă dezapro- 
bare. Nu, nu, nu, Inchizitorule. A părea nu e de-ajuns 
pentru noi. Pe viitor, vom lua în considerare doar fap- 
tele, dacă nu te superi. Dar nu trebuie să te simţi prea 
prost din cauza asta. Te-am lăsat să-ți urmezi instinc- 
tele și, până la urmă, boacăna ta ne-a întărit și mai 
mult poziţia. Kalyne a fost îndepărtat din funcție — 
Cadavru găsit plutind... — iar Superiorul Goyle e pe 
drum, din Englia, să-și preia rolul de Superior în Adua. 

Goyle? Vine aici? Ticălosul, noul Superior de Adua. 
Glokta nu-și putu stăpâni o grimasă a buzei. 

- Voi doi nu sunteţi cei mai buni prieteni, ai, 
Glokta? 

- E temnicer, nu anchetator. Nu-l interesează 
vinovăția sau nevinovăția. Nu-l interesează adevărul. 
Torturează de plăcere. 

- O, haide, Glokta. Vrei să-mi spui că tu nu simț 
nicio emoție când prizonierii tăi își scuipă secretele? 
Când rostesc numele? Când semnează confesiunea? 

- Nu-mi face nicio plăcere. Nu-mi face plăcere nimic. 

- Şi, totuşi, o faci atât de bine. În orice caz, Goyle 
vine și, Orice-ai crede tu despre el, e unul de-ai noștri. 
Un om deosebit de capabil și demn de încredere, de- 
dicat slujirii coroanei și a statului. Știi, a fost cândva 


unul dintre discipolii mei. 
- Zău? 

- Da. A avut postul tău... așadar, e un post cu per- 
spective, până la urmă! Arhilectorul chicoti la propria-i 
glumă. Glokta afișă, la rândul lui, un zâmbet firav. Una 
peste alta, lucrurile s-au aranjat frumușel și meriţi fe- 
licitări pentru contribuţia ta. O treabă bine făcută. 

Destul de bine făcută ca să fiu încă în viață, măcar. 

Sult ridică paharul şi băură impreună, mohorâți, 
privindu-se cu suspiciune peste marginile pocalelor. 

Glokta își drese glasul. 

- Magisterul Kault a pomenit ceva interesant îna- 
inte de regretabilul său deces. 

- Continuă. 

- Pânzarii aveau un partener în aranjamentele lor. 
Un partener marcant, poate. O bancă. 

- Hah! Întoarce un pânzar pe dos şi vei găsi întot- 
deauna un bancher dedesubt. Ce-i cu asta? 

- Cred că acești bancheri au știut totul. Despre 
contrabandă, despre înșelăciune, despre crime, chiar. 
Cred că le-au încurajat, poate chiar le-au ordonat, ca 
să obțină un profit bun de pe urma imprumuturilor 
lor. Pot să încep o anchetă, Eminenţa Voastră? 

— Care bancă? 

- Valint şi Balk. 

Arhilectorul păru să chibzuiască o clipă, cu ochii 
săi albaștri, severi, aţintiți asupra lui Glokta. Oare 
chiar știe despre acești bancheri? Oare chiar știe mult mai 
multe decât mine? Ce-a spus Kault? „Vrei trădători, 
Glokta? Caută în Casa Întrebărilor“... 

- Nu! decretă Sult. Acești bancheri au relații 
sus-puse. Li se datorează prea multe favoruri și, fără 

Kault, ar fi dificil de dovedit ceva. Am obţinut ce 
ne trebuie de la pânzari și am pentru tine o sarcină 
mai presantă. 

Glokta ridică privirea. Altă sarcină? 

- Așteptam cu nerăbdare să-i interoghez pe prizo- 
nierii pe care i-am luat la Guildhall, Eminenţa Voastră, 
s-ar putea să... 

- Nu! Arhilectorul îl reduse pe Glokta la tăcere 
cu o mişcare a mâinii sale înmănușate. Treaba aceea 
ar putea trena luni de zile. Am să-i cer lui Goyle 
să se ocupe de asta. Se încruntă. Dacă nu ai nimic 
impotrivă. 

Așadar, eu ar pământul, arunc sămânța, ud semă- 
nătura, pe urmă Goyle culege recolta? Halal dreptate. 
Glokta îşi înclină capul cu smerenie. 

- Desigur, Eminenţa Voastră. 

- Bun. Ai aflat, probabil, despre oaspeții neobișnuiţi 
pe care i-am primit ieri. 

Oaspeți? În ultima săptămână, pe Glokta îl chi- 
nuise cumplit spatele. In ziua precedentă, se căznise 
să se ridice din pat, ca să-l privească pe imbecilul de 
Luthar duelându-se, dar altminteri stătuse închis în 
cămăruţa lui, pur și simplu incapabil să se miște. 

- N-am observat, spuse el simplu. 

- Bayaz, Întâiul dintre Magi. 

Glokta îşi afișă din nou zâmbetul firav, dar Arhi- 
lectorul nu râdea. 

- Glumiţi, desigur. 

- Bine-ar fi. 

- Un şarlatan, Eminenţa Voastră? 

- Ce altceva? Dar unul extraordinar. Raţional, chib- 
zuit, isteț. Înşelătoria este elaborată în cel mai înalt grad. 

- Aţi vorbit cu el? 

- Am vorbit. Este remarcabil de convingător. Știe 
lucruri pe care n-ar trebui să le știe. Nu poate fi res- 
pins pur și simplu. Oricine ar fi, are sprijin și surse bune 
de informaţii. Arhilectorul se încruntă. Are cu el un 
om al Nordului, o brută renegată. 

Glokta se încruntă. 

- Un om al Nordului? Nu pare genul lor. Mi se 
pare extrem de ostentativ. 

- Exact așa gândesc ŞI eu. 

- Un spion pentru Împărat, așadar? Pentru gurkieni? 

- Poate. Kanticilor le place o intrigă bună, dar au 
tendința să se țină în umbră. Aceste mascarade nu par 
să aibă amprenta lor. Bănuiesc că răspunsul tău se 
apropie mai mult de adevăr. 

- Nobilii, Eminenţa Voastră? Brock? Isher? Heugen? 

- Poate, cugetă Sult, poate. Sunt destul de supăraţi. 
Sau poate vechiul nostru prieten, Înaltul Judecător. 
Pare puţin prea încântat de toate astea. Pune ceva la 
cale, îmi dau seama. 

Nobilii, Înaltul Judecător, oamenii Nordului, gur- 
kienii — ar putea fi oricare dintre ei, sau niciunul — dar 
de ce? 

- Nu înţeleg, Eminenţă. Dacă sunt pur și simplu 
spioni, de ce să se ostenească atâta? Cu siguranță există 
modalităţi mai simple de a pătrunde în Agriont! 

- Asta e treaba. Sult afișă cea mai amară grimasă 
pe care o văzuse Glokta vreodată. Există un loc liber 

în Consiliul Închis, întotdeauna a existat. O tradiţie 
fără rost, o chestiune de etichetă, un scaun rezervat 
pentru un personaj mitic, mort, în orice caz, de sute 
de ani. Nimeni n-a bănuit vreodată că va veni cineva 
să-l revendice. 

- Dar el a făcut-o? 

- A făcut-o. L-a pretins! Arhilectorul se ridică în 
picioare și ocoli masa cu paşi mari. Știu! De neima- 
ginat! Un spion, un mincinos de cine știe unde, im- 
plicat în treburile cele mai intime ale ocârmuirii 
noastre! Dar are niște hârtii pline de praf, așa că 
nouă ne revine sarcina de a-l discredita pe el. Îţi vine 
să crezi? 

Lui Glokta nu-i venea să creadă. Dar n-are niciun 
rost să spun asta. 

- Am cerut timp pentru investigaţii, continuă 
Sult, dar Consiliul Inchis nu acceptă să fie amânat 
la nesfârșit. Avem la dispoziţie doar o săptămână sau 
două ca să-l demascăm pe acest aşa-zis mag drept șar- 
latanul care este. Între timp, el și tovarășii lui se simt 
ca acasă într-o excelentă suită de apartamente din 
Turnul Lanţurilor şi nu putem face nimic să-i impie- 
dicăm să cutreiere Agriontul, provocând orice ne- 
cazuri poftesc! 

Ceva am putea face... 

- Turnul Lanţurilor este foarte înalt. Dacă s-ar 
intâmpla să cadă cineva... 

- Nu. Nu incă. Deja ne-am împins norocul prea 
departe în anumite cercuri. Cel puţin deocamdată tre- 
buie să avem grijă pe unde călcăm. 

- Există întotdeauna posibilitatea unei interogări. 
Dacă i-am aresta, aș putea afla curând pentru cine lu- 
crează... 

- Ai grijă pe unde calci, am spus! Vreau să-l cer- 
cetezi pe acest mag, Glokta, și pe însoțitorii lui. Află 
cine sunt, de unde vin, ce urmăresc. Mai presus de 
toate, află cine se află în spatele lor și de ce. Trebuie 
să-l discredităm pe acest pretins Bayaz înainte să poată 
face vreun rău. După aceea, poți folosi ce mijloace 
doreşti. 

Sult se întoarse și se îndreptă către fereastră. 

Glokta se ridică greoi, chinuit, de pe scaun. 

- Cum să încep? 

- Urmăreşte-i! strigă nerăbdător. Arhilectorul. 
Pândeşte-i! Vezi cu cine stau de vorbă, ce pun la cale. 
Tu eşti inchizitorul, Glokta! izbucni el, fără măcar 
să întoarcă privirea. Pune și tu întrebări! 


MAI BINE DECÂT MOARTEA 


- Căutăm o femeie, spuse ofițerul, privindu-i cu sus- 
piciune. O sclavă evadată, o ucigașă. Foarte periculoasă. 

- O femeie, stăpâne? întrebă Yulwei nedumerit, 
cu fruntea încrețită. Periculoasă, stăpâne? 

- Da, o femeie! Ofiţerul își flutură mâna cu nerăb- 
dare. Înaltă, cu o cicatrice și părul retezat scurt. Bine 
inarmată, foarte probabil, cu un arc. Ferro stătea 
acolo, înaltă și plină de cicatrice, cu părul retezat scurt 
şi un arc agăţat pe umăr, privind în jos la pământul 
prăfos. E căutată de cele mai înalte autorităţi. O hoață 
și o criminală, în repetate rânduri! 

Yulwei afișă un zâmbet smerit și își desfăcu brațele. 

- N-am văzut o asemenea persoană, stăpâne. Eu şi 
fiul meu suntem neinarmaţi, după cum puteţi vedea. 
Ferro privea în Jos, stânjenită, la lama curbată a sabiei 
vârâte la cingătoare, ce sclipea în soarele strălucitor. 
Dar ofiţerul nu părea să observe. Lovi după o muscă 
in timp ce Yulwei continua să trăncănească: Niciunul 
dintre noi n-ar ști ce are de făcut cu un arc, vă asigur. 

Noi ne punem nădejdea în Dumnezeu, să ne apere, 
stăpâne, și în neîntrecuții oşteni ai Împăratului. 

Ofiţerul pufni. 

- Foarte înţelept, bătrâne. Cu ce treburi pe aici? 

- Sunt negustor, în drum spre Dagoska, să 
cumpăr mirodenii — și făcu o umilă plecăciune - cu 
permisiunea voastră. 

- Faci negoţ cu albii? Uniune afurisită! Ofiţerul 
scuipă în țărână. Totuşi, omul trebuie să-și câștige exis- 
tența, presupun, chiar dacă în mod rușinos. Fă negor 
până mai poți, albii vor dispărea curând, măturați îna- 
poi în ocean! Își umflă pieptul cu mândrie: Împăratul 
Uthman-ul-Dosht a jurat! Ce zici de asta, bătrâne? 

- O, va fi o zi mare, o zi mare, spuse Yulwei, făcând 
din nou o plecăciune adâncă. Fie ca Domnul să ne-o 
aducă în curând, stăpâne! 

Ofiţerul o cercetă pe Ferro de sus până jos. 

- Fiul tău pare un flăcău puternic. Poate că va de- 
veni soldat. Făcu un pas spre ea şi o apucă de braţul 
gol: Un braţ puternic. Braţul acesta ar putea întinde 
un arc, aş zice, dacă ar fi învăţat. Ce părere ai, băiete? 
Treabă de bărbat, să lupți pentru gloria Domnului și 
a Împăratului tău! Mai bine decât să hămălești pentru 
un câştig de nimic! Lui Ferro i se încreţi carnea acolo 
unde degetele ofițerului îi atingeau pielea. Cealaltă 
mână se strecură către cuțit. 

- Din păcate, zise repede Yulwei, fiul meu a fost 
născut... netot. Abia vorbește. 

- A! Păcat. Poate va veni vremea când vom avea 
nevoie de fiecare bărbat. Or fi ei sălbatici, dar albii 

ăştia ştiu să lupte. Ofițerul se întoarse și Ferro privi 
incruntată în urma lui. Prea bine, puteţi pleca. Le 
făcu semn cu mâna. 

Ochii soldaților lui, care stăteau tolăniţi la umbra 
palmierilor de lângă drum, le urmăriră trecerea, dar 
fără prea mare interes. 

Ferro rămase tăcută până când tabăra se pierdu în 
depărtare, în spatele lor, apoi se intoarse spre Yulwei. 

- Dagoska? 

- Pentru început, zise bătrânul, privind peste 
câmpul presărat cu arbuști. Și apoi spre Nord. 

- Spre Nord? 

- Peste Marea Cercului, la Adua. 

- Peste mare? Ferro se opri în drum. Nu mă duc 
naibii acolo! 

- Chiar trebuie să complici totul atâta, Ferro? Eşti 
chiar atât de fericită aici, în Gurkhul? 

- Oamenii Nordului sunt nebuni, toată lumea ştie 
asta! Albi, Uniune sau ce-or fi. Nebuni! Păgâni! 

Yulwei ridică o sprânceană. 

- Nu știam că te interesează Dumnezeu într-atât, 
Ferro. 

- Eu, cel puţin, știu că există unul! strigă ea, ară- 
tând către cer. Acești albi nu gândesc ca noi, ca oa- 
menii adevărați! N-avem nicio treabă cu unii ca ei! 
Prefer să rămân printre gurkieni! În plus, aici am so- 
coteli de incheiat. 

- Ce socoteli? Să-l omori pe Uthman? 

Ferro se încruntă. 

- Poate că da. 

- Ha! Yulwei se întoarse și porni în susul drumu- 
lui. Te caută, Ferro, dacă n-ai remarcat. N-ai putea face 
nici zece pași fără ajutorul meu. Încă îţi mai păstrează 
cușca aia, iți amintești? Cea din faţa palatului! Abia 
aşteaptă s-o umple. Ferro scrâșni din dinți. Uthman 
e impăratul acum, Ul-Dosht i se zice. Cel puternic! 
Cel nemilos! Cel ma: mare împărat de un secol 
incoace, așa se spune deja. Omoară-l pe împărat! Yul- 
wei râse pe înfundate. Eşti ciudată rău. Chiar ciudată. 

Ferro mergea încruntată în urma bătrânului, în 
susul dealului. Nu voia să fie ciudăţenia nimănui. Yul- 
wei putea să-i facă pe acești soldaţi să vadă ce vrea 
el, şi ăsta era un şiretlic reuşit, dar nici de-a naibu 
Ferro nu voia să meargă în Nord. Ce treabă avea ea 
cu albii ăia păgâni? 

Yulwei continua să se îndepărteze chicotind când 
ea se alinie lângă el. 

- Să-l omori pe impărat! Yulwei clătină din cap: 
Va trebui să aştepte până te întorci. Îmi ești datoare, 
al uitat? 

Ferro îl apucă de braţul viguros. 

- Nu-mi amintesc să te fi auzit spunând nimic de- 
spre traversarea mării! 

- Nu-mi amintesc să fi întrebat, Maljinn, și ar tre- 
bui să te bucuri că n-ai făcut-o. Yulwei îi îndepărtă 
degetele cu blândeţe. Poate că trupul tău s-ar usca 
acum frumușel în deșert, în loc să-mi mormăie în ure- 
che, plesnind de sănătate. Cugetă la asta niţel. 

Asta închise gura fetei, cel puţin pe moment. Merse 
alături de el în tăcere, privind încruntată peisajul 

sterp, cu sandalele scârțâind pe pământul uscat al dru- 

mului. Se uită cu coada ochiului la bătrân. i salvase 

viaţa cu șiretlicurile lui, asta era de netăgăduit. 
Dar a naibii să fie dacă avea să se ducă în Nord. 


Cetatea era ascunsă într-un golf stâncos, dar, din 
locul în care se aflau, sus, pe faleză, cu soarele nemi- 
los în spate, Ferro îi putea desluși destul de bine con- 
turul. Un zid înalt înconjura șirurile ordonate de 
clădiri, destule cât să formeze un orășel. Lângă ele, 
construite în apă, se aflau debarcadere lungi. La chei 
erau acostate corăbii. 

Corăbu uriașe. 

Turnuri de lemn, fortărețe plutitoare. Ferro nu 
mai văzuse corăbii nici pe jumătate cât acestea. Ca- 
targele lor erau o pădure întunecată, pe fundalul 
strălucitor al apei. Zece erau acostate mai jos de locul 
unde se aflau ei, iar mai departe în golf alte două 
brăzdau alene valurile, umflându-și velele imense, cu 
siluete minuscule mișunând pe punți şi prin 
păienjenișul de funii de deasupra. 

- Eu văd douăsprezece, murmură Yulwei, dar 
ochii tăi sunt mai ageri. 

Ferro privi peste apă. Mai departe, în jurul țărmu- 
lui arcuit, la douăzeci de mile, poate, vedea o altă 
fortăreață, un alt grup de cheiuri. 

- Mai sunt şi altele acolo, spuse ea, opt sau nouă, 
iar acelea sunt mai mari. 

- Mai mari decât acestea? 

- Cu mult mai mari. 

- Dumnezeule! își șopti Yulwei. Gurkienii n-au 
mai construit niciodată corăbii atât de mari, și nici 
pe jumătate atât de multe. Nu ajunge lemnul din tot 
Sudul pentru o asemenea flotă. Trebuie să-l fi adus 
din Nord, de la styrieni, poate. 

Pe Ferro n-o interesau defel corăbiile, lemnul sau 


Nordul. 

- Și 

- Cu o flotă de dimensiunea aceasta, gurkienii vor 
fi o putere pe mare. Ar putea să atace Dagoska din- 
spre golf, ar putea chiar să invadeze Westportul. 

Nume fără noimă din locuri îndepărtate. 

- Şi 

- Nu înţelegi, Ferro, trebuie să-i previn pe ceilalți. 
Trebuie să ne grăbim, acum! 

Se ridică şi porni iute inapoi către drum. 

Ferro mârâi. Privi încă o clipă imensele albii de 
lemn mișcându-se incoace și încolo în golf, apoi se 
ridică și-l urmă pe Yulwei. Corăbii mari sau corăbii 
mici, pentru ea era totuna. Gurkienii puteau să ia toți 
albii din lume ca sclavi, dacă era după ea. 

Dacă asta însemna că lăsau oamenii adevărați în pace. 


- La o parte! 

Soldatul dădu pinteni calului direct spre ei, ridi- 
cându-și biciul. 

- Mii de scuze, stăpâne, scânci Yulwei, târându-se 
A ° . A . A v v 
în genunchi, zorindu-se în iarba de lângă drum, tră- 
gând-o pe Ferro după el, de cot. Ea rămase în tufă- 
riş, privind coloana târșâindu-se incet pe lângă ei. 

Chipuri sfrijite, răvășite, murdare, pustii, mâini legate 
strâns, ochi goi, în pământ. Bărbaţi și femei de toate 
vârstele, copii chiar. Mai mulţi de o sută. Şase străjeri 
călăreau lângă ei, așezați comod în șeile lor înalte, cu 
bicele răsucite în mâini. 

- Sclavi. 

Ferro își linse buzele. 

- Oamenii din Kadir s-au răsculat, zise Yulwei, 
încruntându-se la jalnica procesiune. Nu mai voiau 
să facă parte din glorioasa națiune a Gurkhului și s-au 
gândit că moartea împăratului ar putea fi șansa lor 
de scăpare. Se pare că s-au înșelat. Noul împărat e mai 
aspru chiar decât ultimul, nu-i așa, Ferro? Rebeliunea 
lor a eșuat deja. Se pare că prietenul tău Uthman a luat 
sclavi drept pedeapsă. 

Ferro urmări cu privirea o fată sfrijită care șchio- 
păta încet, târându-și picioarele goale în praf. Să fi avut 
treisprezece ani? Era greu de spus. Avea fața murdară 
și apatică. Pe frunte avea o tăietură uscată, altele pe 
spate şi pe braţe. Urme de bici. Ferro înghiţi în sec, 
privind fata înaintând cu greu. Un bătrân se împiedică 
sub ochii ei și căzu cu faţa la pământ, făcând întreaga 
coloană să se oprească, poticnindu-se. 

- Mişcă ! răcni unul dintre călăreți, dând pinteni 
calului. În picioare! Bătrânul se zbătu în praf. Mică! 

Biciul soldatului pocni, lăsând o dâră lungă și 
roşie peste spatele costeliv al bărbatului. Ferro tre- 
sări şi se crispă la auzul sunetului și începu să simtă 
furnicături pe spate. 

Acolo unde erau cicatricele. 

Aproape ca și cum ar fi fost biciuită chiar ea. 

Nimeni n-o biciuieşte pe Ferro Maljinn fără să 
plătească. S-a isprăvit. Își scutură arcul de pe umăr. 

- Pace, Ferro! şuieră Yulwei, inhățând-o de braţ. 
Nu poți face nimic pentru ei. 

Fata se aplecă, ajutându-l pe bătrânul sclav să se 
ridice în picioare. Biciul pocni din nou, atingându-i 
pe amândoi și se auzi un scâncet de durere. Oare fata 
sau bărbatul țipase? 

Sau fusese însăşi Ferro? 

Ferro împinse la o parte mâna lui Yulwei, dând 
să apuce arcul. 

- Pot să-l omor pe ticălos! mârâi ea. 

Capul soldatului se intoarse brusc, privindu-i 
curios. Yulwei o apucă pe Ferro de mână. 

- Şi pe urmă? șuieră el. Dacă îi omori pe toți şase, 
ce faci pe urmă? Ai mâncare și apă pentru o sută de 
sclavi? Hm? O ţii bine ascunsă! Și când vor remarca 
lipsa coloanei? Hm? Și când gărzile vor fi găsite măce- 
lărite? Ce faci atunci, ucigașo? Vei ascunde o sută de 
sclavi în câmp? Fiindcă eu nu pot! 

Ferro fixă ochii negri ai lui Yulwei, scrâşnind din 
dinţi, răsuflând zgomotos pe nas. Se întrebă dacă să 
încerce iarăși sau nu să-l omoare. 

Nu. 

Avea dreptate, afurisitul. Încetișor, îşi alungă furia, 
cât de departe putu. Vâri săgeata la loc și se intoarse 
din nou către coloană. Privi bătrânul sclav îndepăr- 
tându-se poticnit, cu fata după el și simți cum furia 
îi macină viscerele, ca o foame. 

- Tu! strigă soldatul, întorcându-şi calul spre ei. 

- Bravo, ai făcut-o! şuieră Yulwei, apoi se înclină 
în faţa gărzii, zâmbind, scărpinându-se. Scuzele mele, 
stăpâne, fiul meu este... 

- Tacă-ţi gura, bătrâne! Soldatul își cobori privirea 
spre Ferro, din șa. Ei, bine, băiete, o placi? 

- Ce? șuieră Ferro printre dinți. 

- Nu trebuie să te sfieşti, chicoti soldatul. Am 
văzut cum te uitai. Se întoarse către coloană. Opriți-i 
acolo! strigă el, și sclavii se opriră. Soldatul se aplecă 
din șa și o înhăță pe fata sfrijită de subsuoară, 
trăgând-o cu brutalitate afară din coloană. E o bucăţică 
bună, spuse el, impingând-o spre Ferro. Niţel cam 
tânără, dar e coaptă. Trebuie doar puţin spălată. Niţel 
şchioapă, dar asta se vindecă, i-am forțat noi cam tare. 
Dinţi buni... arată-i dinții, târfă! Buzele crăpate ale fetei 
se retraseră încet. Dinţi buni. Ce zici, băiete? Zece gal- 
beni pentru ea! E un preț bun! 

Ferro stătea și se holba. Fata o privea mută, cu 
ochi mari și goi. 

- Uite, zise soldatul, aplecându-se din șa. Merită de 
două ori pe-atât și nu e deloc riscant! Când ajungem 
la Shaffa, le spun că a murit în praful drumului. Ni- 
meni n-o să se mire, se întâmplă tot timpul! Eu mă 
aleg cu zece, tu economisești zece! Toată lumea câştigă! 

Toată lumea câștigă! Ferro ridică privirea spre sol- 
dat. Acesta îşi scoase coiful și își șterse fruntea cu dosul 
palmei. 

- Pace, Ferro, şopti Yulwei. 

- Bine, opt! strigă soldatul. Are un zâmbet frumos. 
Arată-i un zâmbet, târfă! Colţul gurii fetei zvâcni ușor. 
Uite, vezi! Opt şi mi-o răpeșt! 

Pumnu lui Ferro erau încleștaţi, cu unghiile 
săpându-i în palme. 

- Pace, Ferro, şopti Yulwei, cu o notă de avertis- 
ment în glas. 

- Pentru Dumnezeu, dar știu că te târguiești, 
băiete! Șapte, şi asta e ultima mea ofertă. Şapte, la 
naiba! Soldatul își flutură coiful, frustrat. Trateaz-o 
cu blândeţe și în cinci ani o să valoreze mai mult! E 
o investiție! 

Faţa soldatului era la doar câțiva pași. Ferro îi vedea 
fiecare minusculă picătură de sudoare formându-se pe 
frunte, fiecare fir țepos de păr de pe obraz, fiecare 
pată, fiecare rid, fiecare por al pielii. Aproape îi 
simţea mirosul. 

Cei cu adevărat însetați beau până și urină, apă 
sărată sau ulei, oricât de rău le-ar face, atât de mare 
le este nevoia. Ferro văzuse asta adesea în ţinuturile 
sterpe. Atât era acum de puternică nevoia ei de a 
ucide acest om. Îi venea să-l sfâşie cu mâinile goale, 
să înăbușe viaţa din el, să-i sfârtece faţa cu dinţii. 
Dorinţa era aproape prea năvalnică să-i reziste. 

- Pace! şuieră Yulwei. 

- Nu mi-o pot permite, se auzi Ferro zicând. 

- Puteai să spui asta de la început, băiete, și să mă 
scuteşti de osteneală! Soldatul își îndesă coiful la loc 
pe cap. Totuși, nu te pot învinui că te-ai uitat. E o 
bucăţică bună. Întinse mâna şi o înhăță pe fată de 

subsuori, târând-o înapoi către ceilalți. O să primească 
douăzeci pentru ea la Shaffa! strigă el peste umăr. 

Coloana porni mai departe. Ferro o urmări pe fată 
până când sclavii dispărură după o colină, împleti- 
cindu-se, șchiopătând, târşâindu-și pașii spre robie. 

Se simțea înfrigurată acum, înfrigurată și pustie. 
Îşi dorea să-l fi ucis pe soldat, oricare ar fi fost riscul. 
Poate că uciderea lui ar fi umplut acel gol, chiar dacă 
doar pentru puţină vreme. Așa mergeau lucrurile. 

- Am mers și eu într-o coloană ca aceea, spuse ea 
fără grabă. 

Yulwei scoase un lung oftat. 

- Știu, Ferro, ştiu, dar soarta te-a ales să fii salvată. 
Fii recunoscătoare pentru asta, dacă știi cum. 

- Ar fi trebuit să mă lași să-l omor. 

- În! cloncăni bătrânul cu dezgust. Zău așa, ai fi 
in stare să omori lumea întreagă, dacă ai putea. Mai 
e altceva în tine, Ferro, decât dorința de a ucide? 

- Era, cândva, murmură ea, dar ei îţi smulg totul 
cu biciul. Te biciuiesc până când sunt siguri că n-a 
mai rămas nimic. 

Yulwei stătea acolo, cu un aer compătimitor. Ciu- 
dat, cum asta n-o mai enerva. 

- Îmi pare rău, Ferro. Îmi pare rău pentru tine și 
pentru ei. Păși înapoi în drum, clătinând din cap. Dar 
e mai bine decât moartea. 

Ferro zăbovi o clipă, privind colbul ce se ridica 
dinspre coloana care se indepărtase. 

- E la fel, șopti ea pentru sine. 


BĂTĂTOR LA OCHI 


Logen se sprijini de parapet, își miji ochii în soa- 
rele dimineții şi cercetă întreaga priveliște. 

Făcuse același lucru, acum o veşnicie parcă, din 
balconul camerei sale de la bibliotecă. Cele două per- 
spective erau cât se poate de diferite. Răsărit de soare 
peste covorul zdrenţuit de clădiri, pe de-o parte, fier- 
binte și orbitor și plin de zgomote îndepărtate. 
Valea rece și cețoasă, de cealaltă parte, domoală și 
pustie și neclintită ca moartea. Îşi amintea dimineaţa 
aceea, își amintea cum se simțţise alt om. Cu siguranță 
se simţea alt om acum. Un netot. Mic, speriat, urât 
şi tulburat. 

- Logen. Malacus ieși pe balcon, oprindu-se lângă 
el, și zâmbi către soare și peste oraș, către golful scân- 
teietor, mișunând deja de corăbii. Frumos, nu-i așa? 

- Dacă spui tu, dar nu sunt sigur că-mi dau seama. 
Atâția oameni. Logen se scutură, nădușit. Nu-i drept. 
Mă sperie. 

- Speriat? Tu? 

- Întotdeauna. Logen abia pusese geană pe geană 
de când sosiseră. Niciodată nu era destul de întune- 
ric acolo, niciodată destul de linişte. Era prea cald, prea 
strâmt, prea puturos. Dușmanii erau înfricoșători, dar 
dușmanii puteau fi înfruntaţi și nimiciţi. Logen putea 
să le înțeleagă ura. Cu nepăsătorul, gălăgiosul, oraș fără 
chip nu te puteai lupta. Orașul ura totul. Locul meu 
nu e aici. Aș pleca bucuros. 

- S-ar putea să nu plecăm o vreme. 

- Știu. Logen trase adânc aer în piept. De aceea 
am să cobor, am să cercetez acest Agriont și am să 
aflu.ce pot despre el. Unele lucruri trebuie făcute. E 
mai bine să le faci decât să trăieşti cu spaima lor. Asta 
îmi spunea tata. 

- Un sfat bun. Vin cu tine. 

- Ba nu. Bayaz era în pragul ușii, privindu-și mâ- 
nios ucenicul. Evoluţia ta din ultimele cateva săptă- 
mâni a fost o rușine, chiar și pentru tine. Păși afară, 
in aer liber. Cât stăm degeaba, la dispoziția Maiestății 
Sale, iţi sugerez să profiți de ocazie ca să studiezi. S-ar 
putea să nu mai ai o asemenea șansă multă vreme 
de-acum încolo. 

Malacus se întoarse grăbit înăuntru, fără să arunce 
măcar o privire înapoi. Ştia că nu era bine să iro- 
sească timpul, cu maestrul său într-o asemenea stare 
de spirit. Bayaz își pierduse toată buna dispoziție de 
indată ce sosiseră în Agriont și nu părea să și-o re- 
capete. Logen nu-l putea învinui, fuseseră tratați mai 
degrabă ca prizonieri decât ca oaspeţi. Nu se price- 
pea el prea mult la maniere, dar putea ghici înţelesul 

privirilor aspre ale tuturor și al prezenţei străjerilor 
din faţa ușii. 

- Incredibil cât a crescut, mârâi Bayaz, încrun- 
tându-se către imensa întindere a orașului. Îmi amin- 
tesc când Adua nu era mai mult decât o grămadă de 
colibe strânse în jurul Casei Creatorului, ca niște 
muște în jurul unei baligi proaspete. Înainte de a exista 
un Agriont. Înainte de a exista o Uniune măcar. Nu 
erau nici pe departe atât de fuduli în vremurile ace- 
lea, vă pot spune. Îl venerau pe Creator ca pe un zeu. 
Bayaz horcăi zgomotos un cocoloș de flegmă și îl 
scuipă în aer. Logen îl urmări trecând peste şanţ și 
dispărând undeva printre clădirile albe de dedesubt. 
Le-am dat asta, şuieră Bayaz. Logen simți neplăcuta 
furnicătură care părea să însoţească întotdeauna 
nemulțumirea bătrânului vrăjitor. Le-am dat libertate 
Și asta mi-e mulțumirea? Batjocura slujbaşilor? A co- 
misionarilor care se cred buricul pământului? 

O descindere în mijlocul suspiciunii şi al nebuniei 
de jos începu să pară o izbăvire. Logen se indreptă 
spre ușă şi, ferindu-și capul, pătrunse în camera de 
dincolo. 

Dacă aici erau prizonieri, păi atunci Logen fusese 
inchis în temnițe mai grele, trebuia să recunoască. Ca- 
mera de zi circulară era pe măsura unui rege, cel puțin 
după mintea lui: scaune grele din lemn închis la cu- 
loare, cu gravuri delicate, tapiserii groase pe pereți, 
înfățișând păduri și scene de vânătoare. Probabil că 
Bethod s-ar fi simțit în largul lui într-o asemenea Încă- 
pere. Logen se simţea acolo ca un ţărănoi, umblând 

mereu pe vârfuri, să nu cumva să spargă ceva. Pe o 
masă din mijlocul încăperii se afla un vas înalt, cu mar- 
ginile pictate cu flori viu colorate. Logen îl privi cu 
suspiciune în timp ce se indrepta către scara lungă care 
cobora în Agriont. 

- Logen! Bayaz era în cadrul ușii, privind încrun- 
tat după el. Ai grijă! Locul poate părea ciudat, dar 
oamenii sunt şi mai ciudaţi. 


Apa clipocea, înspumată, țâșnind într-un jet În- 
gust dintr-un tub de metal sculptat în forma unei 
guri de pește și sărind înapoi într-un bazin larg de 
piatră. O fântână, așa o numise tânărul fudul. Con- 
ducte, sub pământ, spusese el. Logen își imagină iz- 
voare subterane, curgând chiar sub picioarele lui, 
udând fundaţiile palatului. Gândul îl făcu să se simtă 
ușor ameţit. 

Piaţa era enormă - un câmp imens de pietre plate, 
impresurat de clădiri albe, ca niște stânci abrupte. 
Stânci găunoase, acoperite de coloane și sculpturi, 
scânteind de ferestre înalte, înțesate de oameni. Ceva 
ciudat părea să se întâmple astăzi. De jur împrejurul 
pieței, era înălțată o construcție din bârne, în pantă. 
O armată de muncitori mișunau pe ea, tăind şi lo- 
vind, atârnați în cârlige, strigând nervoși unul la altul. 
De jur împrejurul lor erau munți de scânduri și 
bușteni, butoaie de cuie, grămezi de unelte, destule 
cât să ridice zece castele măreţe şi altceva pe deasu- 
pra. Pe alocuri, construcţia era deja mult deasupra 
pământului, cu montanții avântându-se în aer ca niște 

catarge ale unor imense corăbii, înalte cât monstruoa- 
sele clădiri din spate. 

Logen rămase cu mâinile în șolduri, privind cu 
gura căscată uriașul schelet de lemn, dar destinația 
acestuia rămânea un mister. Se apropie de un bărbat 
scund și musculos, cu șorț de piele, care tăia furios 
cu ferăstrăul o scândură. 

- Ce-i asta? 

- Hm? 

Omul nu ridică privirea de la munca lui. 

- Asta. Pentru ce este? 

Ferăstrăul muşcă lemnul, rămäşița troncăni pe 
pământ. Tâmplarul ridică cealaltă bucată de scândură 
pe o stivă din apropiere. Se întoarse, privindu-l pe Lo- 
gen cu suspiciune, ștergându-și sudoarea de pe fruntea-i 
lucitoare. 

- Tribune. Bănci. Logen se uită la el cu ochii goi. 
Nu pricepea. Pentru Turnir! îi strigă tâmplarul în față. 

Logen se retrase încet. Păsărească. Cuvinte fără 
noimă. Se intoarse și se îndepărtă în grabă, ţinându-se 
departe de imensele structuri de lemn și de oamenii 
cocoțațı pe ele. 

Năvăli pe o alee largă, o trecătoare adâncă între 
două clădiri albe, înalte. De-o parte și de alta, erau 
aliniate, față în față, statui, mult mai mari decât oa- 
menii reali, incruntându-se peste capetele numeroșilor 
trecători care alergau printre ele. Cea mai apropiată 
dintre sculpturi îi părea ciudat de cunoscută. Logen 
se apropie de ea, o cercetă de sus până jos, pe urmă 
zâmbi. Întâiul dintre Magi se mai îngrășase de când 

fusese sculptat. Mâncase prea bine la bibliotecă, poate. 
Logen se întoarse către un omule cu pălărie neagră, 
care trecea pe acolo, cu o carte sub braţ. 

- Bayaz, spuse el, arătând către statuie. Prieten 
de-al meu. 

Omul se holbă la el, la statuie și iarăși la el, apoi 
se indepărtă grăbit. 

Statuile se înșirau de-o parte și de alta a aleii. Regii 
Uniunii, bănuia Logen, erau aliniaţi la stânga. Unii 
aveau săbii, alții suluri sau corăbii minuscule. Unul avea 
un câine la picioare, un altul un snop de grâu sub braţ, 
dar altminteri nu-i prea puteai deosebi. Aveau cu toții 
aceleași coroane înalte și aceeași căutătură aspră. Ui- 
tându-te la ei, n-ai fi crezut că rostiseră vreodată o 
vorbă prostească sau că făcuseră vreo faptă prostească, 
ori că fuseseră nevoiţi să-și facă vreodată nevoile, în 
toată viaţa lor. 

Logen auzi pași grăbiţi călcând cu zgomot surd 
in urma lui și se întoarse tocmai la timp să-l vadă pe 
tânărul fudul de la poartă tropăind în josul aleii, cu 
cămașa îmbibată de sudoare. Se întrebă unde s-o fi du- 
când atât de grăbit, dar n-avea de gând să fugă după 
el, pe o asemenea căldură. Oricum, existau o mulțime 
de alte mistere care trebuiau rezolvate. 

Aleea se deschidea către un imens spațiu verde, 
smuls din natură de mâini gigantice şi aruncat prin- 
tre clădirile înalte, dar care nu semăna cu niciun pei- 
saj pe care-l văzuse vreodată Logen. Iarba era o pătură 
netedă, uniformă, de un verde intens, tunsă aproape 
până la pământ. Erau și flori, dar creșteau în șiruri, 

în cercuri și linii drepte, viu colorate. Erau tufe lu- 
xuriante și arbori, toți strâmtoraţi, îimprejmuiţi şi 
tunși în forme nefirești. Era și apă: șuvoaie învolbu- 
rându-se peste trepte de piatră şi un iaz mare, întins, 
cu copaci posomorâţi atârnând de jur imprejurul 
marginilor. 

Logen hoinări prin acest frunziș rânduit, cu ciz- 
mele scârțâind pe o cărare făcută din minuscule pie- 
tre cenușii. Aici era adunată o mulțime de oameni 
îingrămădiţi laolaltă să se bucure de soare. Stăteau în 
bărci, pe lacul miniatural, vâslind ușor, de jur impre- 
jur, fără să meargă nicăieri. Trândăveau pe peluze, 
mâncau, beau şi flecăreau. Unii arătau spre Logen și 
strigau, şopteau sau se dădeau la o parte. 

Erau o adunare ciudată, mai cu seamă femeile. 
Palide și fantomatice, iînveșmântate în rochii elegante, 
cu părul strâns sau ridicat, prins cu ace şi piepteni, cu 
imense pene ciudate sau minuscule pălării inutile. Semă- 
nau cu vasul mare din sala circulară - prea firave și 
delicate ca să fie de vreun folos şi urâțite şi mai mult 
de atâtea găteli. Dar trecuse multă vreme și le zâmbi 
vesel, la nimereală. Unele îl priviră șocate, altele ră- 
maseră cu răsuflarea tăiată de spaimă. Logen oftă. 
Vechea vrajă nu pierise. 

Mai departe, într-o altă piaţă largă, Logen se opri 
să privească un grup de soldați antrenându-se. Aceștia 
nu erau cerșetori sau tineri feciorelnici, ci bărbați 
vânjoși, în armuri grele, cu platoșe și genunchiere lustru- 
ite ca oglinda și sulițe lungi pe umeri. Stăteau laolaltă, 
fiecare identic cu cel de lângă el, în patru careuri de 

câte cincizeci de oameni, poate, neclintiţi ca statuile 
de pe alee. 

La un răcnet al unui bărbat scund în manta roşie — 
şeful lor, bănuia Logen - întreaga mulțime se întoarse, 
ridicând suliţele și începând să traverseze piaţa, cu 
cizmele grele bocănind în același ritm. Cu toții la 
fel, echipați la fel, mișcându-se la fel. Era o priveliște 
impresionantă, cu tot acel metal strălucitor miş- 
cându-se ritmic în careuri de ţepi ordonaţi, cu vâr- 
furile sulițelor scânteind, ca un imens arici pătrat, 
cu două sute de picioare. Periculoși, fără doar și 
poate, într-un Spațiu vast și neted, împotriva unui 
dușman imaginar, aflat chiar în față. Cum ar acționa 
pe un teren accidentat, pe o ploaie zdravănă, în 
hățișul unei păduri, Logen era mai puţin sigur. Ar 
obosi repede, sub toată povara armurii și, dacă acele 
careuri ar putea fi împrăștiate, ce-ar face? Oameni 
obișnuiți să aibă mereu pe cineva alături. Ar putea 
lupta singuri? 

Continuă să înainteze cu greutate, prin curți mari 
şi grădini ordonate, pe lângă fântâni înspumate și sta- 
tui semețe, pe alei îngrijite şi străzi largi. Hoinări în 
susul și în josul unor scări înguste, peste poduri ce 
traversau pâraie, pe drumuri, peste alte poduri. Văzu 
străjeri într-o sumedenie de superbe livrele diferite, 
păzind sute de porți diferite și ziduri și uși, fiecare 
privindu-l cu aceeași profundă suspiciune. Soarele urcă 
pe cer, clădirile albe şi inalte alunecară pe lângă el, 
până când aproape se rătăcise, picioarele îl chinuiau 
şi gâtul îl durea de atâta privit în sus. 


128 joe abercro lie 


Singura constantă era monstruosul turn care se 
inălța sus, sus, peste toate celelalte, făcând ca și cea mai 
mare dintre marile clădiri să pară pricăjită. Era mereu 
prezent, zărit în colțul ochiului, ițindu-se peste vârfu- 
rile acoperişurilor, în depărtare. Încet, încet, pașii îl 
purtară pe Logen mai aproape de el, până când ajunse 
intr-un colț părăsit al citadelei, chiar în umbra lui. 

Găsi o bancă veche lângă o pajiște neingrijită, în 
apropierea unei imense clădiri năruite, acoperite de 
mușchi și iederă, cu acoperișurile sale înalte lăsate la 
mijloc şi fără o parte din țigle. Logen se prăbuși pe 
bancă, răsuflând greu, cu obrajii umflați, și ridică 
îincruntat privirea la silueta enormă ce se contura din- 
colo de ziduri, întunecată pe fundalul albastru, un 
munte de piatră seacă, stearpă, moartă, făcut de mâna 
omului. Nicio plantă nu se agăța de mormanul acela 
masiv, nici măcar un smoc de mușchi în crăpăturile 
dintre imensele blocuri. Casa Creatorului, o numise 
Bayaz. Nu semăna cu nicio casă pe care o văzuse Logen 
vreodată. Nu avea acoperișuri deasupra, nici uși sau 
ferestre în acele ziduri goale. O aglomerare de stra- 
turi grandioase de piatră, cu muchiile ascuţite. La ce 
putea sluji să construieşti ceva atât de mare? Şi cine 
era acest Creator? Asta era tot ce făcuse? O imensă 
casă inutilă? 

- Te deranjează dacă mă așez? 

O femeie îl privea pe Logen. Semăna mai mult 
cu ceea ce ar fi numit el femeie decât acele făpturi 
ciudate, fantomatice, din parc. O femeie plăcută, 
într-o rochie albă, cu faţa încadrată de un păr negru. 

- Dacă mă deranjează? Nu. E straniu, dar nimeni 
altcineva nu vrea să stea cu mine. 

Femeia se așeză în celălalt capăt al băncii, spriji- 
nindu-și bărbia în mâini, cu coatele pe genunchi și 
privind în gol, fără interes, la turnul înalt. 

- Poate se tem de tine. 

Logen urmări un bărbat care trecea grăbit pe lângă 
ei, cu un teanc de hârtii sub braţ, uitându-se la el cu 
ochi mari. 

- Încep să cred acelaşi lucru. 

- Arăți oarecum periculos. 

- Hidos e cuvântul pe care îl cauţi. 

- De obicei găsesc cuvintele pe care le caut și am 
spus periculos. 

- Ei, bine, aparențele pot să înșele. 

Femeia ridică o sprânceană, cercetându-l de sus 
până jos. 

- Trebuie să fii un om pașnic, așadar. 

- Hm... nu întru totul. Se priviră pieziș. Femeia nu 
părea speriată sau disprețuitoare, ori măcar curioasă. 
De ce nu ţi-e frică? 

- Sunt din Englia, îţi cunosc neamul. În plus = și 
femeia își lăsă capul să cadă pe speteaza băncii - nimeni 
altcineva nu vorbeşte cu mine. Sunt disperată. 

Logen își privi ciotul degetului mijlociu, îl mișcă 
inainte şi inapoi, până la capăt. 

- Ar trebui să-ți fie. Sunt Logen. 

- Bravo ţie. Eu sunt nimeni. 

- Toată lumea e cineva. 

- Eu nu. Sunt nimic. Sunt invizibilă. 

Logen o privi incruntat, cum stătea întoarsă intr-o 
parte, tolănită pe spătarul băncii, la soare, cu gâtu-i 
lung şi neted întins, cu pieptul înălțându-se și cobo- 
rând ușor. 

- Eu te văd. 

Ea îşi întoarse capul, să-l privească. 

- Tu... ești un gentilom. 

Logen pufni în râs. I se spusese în fel și chip la 
vremea lui, dar niciodată așa. Tânăra femeie nu părea 
la fel de amuzată. 

- Nu aparţin acestui loc, murmură ea, ca pentru sine. 

- Niciunul dintre noi nu aparține. 

- Nu. Dar asta e casa mea. Se ridică de pe bancă. 
La revedere, Logen. 

- Mergi cu bine, nimeni! 

O privi, clătinând din cap, cum se intoarce și se 
indepărtează încet. Bayaz avusese dreptate. Locul era 
ciudat, dar oamenii erau încă şi mai ciudați. 


Logen se trezi cu o tresărire dureroasă, clipi și se uită 
bezmetic împrejur. Întuneric. Nu chiar întuneric beznă, 
desigur, exista mereu-prezenta strălucire a oraşului. 
I se părea că auzise ceva, dar nu se mai auzea nimic 
acum. Era extrem de cald. Cald şi închis şi sufocant, 
chiar și cu curentul lipicios de aer ce venea dinspre fe- 
reastra deschisă. Gemu, împinse păturile umede mai jos, 
în jurul brâului, îşi curăță sudoarea de pe piept și o șterse 
de peretele din spatele lui. Lumina îi sâcâia pleoapele. 
Și asta nu era cea mai gravă problemă a lui. Ăsta era 
Logen Nouădegete, trebuia mereu să se ușureze. 

Din nefericire, în locul acesta nu puteai să te 
ușurezi pur și simplu într-o oală. Aveau ceva special, 
ca o poliţă de lemn cu o gaură în ea, într-o cămăruţă. 
Se uitase în gaura aceea, când sosiseră acolo, Între- 
bându-se la ce ar putea folosi. Părea foarte adâncă și 
mirosea urât. Îi explicase Malacus. O invenţie inutilă 
și barbară. Trebuie să stai acolo, pe lemnul tare, cu 
un curent neplăcut suflându-ți în jurul boașelor. Dar 
asta era civilizația, din câte-și dădea seama Logen. Oa- 
meni care n-au nimic mai bun de făcut decât să in- 
venteze căi prin care să complice lucrurile simple. 

Se smulse din pat, își căută drumul către locul unde 
îşi amintea că era ușa și se aplecă, pipăind cu mâinile 
în faţa lui. Prea lumină ca să poţi dormi, dar prea întu- 
neric ca Să vezi propriu-zis ceva. 

- Civilizație afurisită, mormăi el în barbă, în timp 
ce bâjbâia cu mâna pe încuietoarea ușii, strecurându-și 
cu grijă piciorul gol în imensa încăpere circulară aflată 
in centrul camerelor lor. 

Era frig inăuntru, foarte frig. Aerul rece era plăcut 
pe pielea-i goală, după căldura umedă din dormitor. 
De ce nu dormea el aici, în loc de cuptorul de alături? 
Se uită cu ochii mijiți la pereții umbroși, cu fața 
răvășită de toropeala chinuitoare a somnului, incer- 
când să-și dea seama care ușă încețoşată ducea către 
polița pentru urinat. După cât se știa de norocos, pro- 
babil avea să se pomenească în camera lui Bayaz ȘI Să 
se ușureze din greşeală pe Întâiul dintre Magi, în timp 
ce acesta dormea. Ar fi exact lucrul care ar îndulci 
țâfna vrăjitorului. 

Logen făcu un pas înainte. Se auziră un pocnet și 
un troncănit când piciorul său se izbi de colțul unei 
mese. Înjură, apucându- -se de fluierul rănit al picio- 
rului — apoi își aminti de vas. Se aruncă și îl prinse 
de margine, chiar înainte de a cădea. Ochii începeau 
acum Să i se adapteze la întuneric și putea distinge flo- 
rile pictate pe suprafaţa rece și lucioasă. Dădu să pună 
vasul la loc pe masă, dar apoi îi veni ideea: De ce să 
meargă mai departe, când avea un obiect perfect la 
îndemână? Aruncă o privire furișă împrejur, punând 
vasul, cu un balans, pe poziţie... apoi îngheță. 

Nu era singur. 

O siluetă înaltă, suplă, nedeslușită în semiintuneric. 
Abia putea distinge părul lung, fluturând ușor în adie- 
rea ferestrei deschise. Se strădui să vadă, în întuneric, 
dar nu putea vedea chipul. 

- Logen... 

Un glas de femeie, dulce și șoptit. Nu-i plăcea defel 
cum sună. Strânse vasul în mâini. 

- Cine ești? întrebă el răgușit, cu glasul răsunându-i 
dintr-odată puternic în liniștea mormântală. 

Oare visa? Îşi scutură capul, strânse vasul în mână. 
Totul părea real. Înfiorător de real. 

- Logen... 

Femeia înaintă încet spre el. Lumina molcomă a 
ferestrei îi căzu pe profilul feţei. Un obraz alb, o 
orbită umbrită, colțul unei guri, apoi se pierdu din 
nou în întuneric. Era ceva cunoscut... Mintea lui 
Logen bâjbâia, în timp ce el se retrăgea, cu ochii fixați 
pe silueta femeii, păstrând masa între ei. 

- Ce vrei? Simţea un fior de gheaţă în piept, o 
neagră presimțure. Ştia că putea să strige după ajutor, 
sculându-i pe ceilalți, dar ceva îl indemna să afle cine 
era. Trebuia să știe. Aerul îngheţa. Logen aproape că-și 
vedea răsuflarea aburindu-i în față. Soția lui era moartă, 
știa asta, moartă și rece, întoarsă în țărână, demult și 
departe. Văzuse satul făcut scrum, plin de cadavre. 
Soţia lui era moartă... și, totuși... 

- Thelfi, șopti el. 

- Logen... Glasul ei! Glasul ei! Logen rămase cu 
gura căscată. Ea întinse mâna spre el, prin lumina fe- 
restrei. O mână palidă, degete palide, unghii lungi, 
albe. Camera era rece, rece ca gheaţa. Logen! 

- Eşti moartă! Ridică vasul, gata să-l coboare peste 
capul ei. 

Mâna se întinse, cu degetele larg deschise. 

Dintr-odată, încăperea era luminoasă ca ziua. Mai 
luminoasă. Strălucitoare, mistuitor de luminoasă. Con- 
tururile întunecoase ale ușilor și mobila erau transfor- 
mate în muchii albe și umbre negre. Logen strânse 
ochii, îi umbri cu braţul și se prăbuși cu spatele la zid. 
Se auzi un zgomot asurzitor, ca o surpare de pământ, 
ca un imens copac căzând, însoțit de o duhoare de 
lemn ars. Logen miji un ochi și privi printre degete. 

Camera era bizar modificată. Întuneric, din nou, 
dar mai puţin întuneric ca înainte. Lumina se filtra 
printr-o imensă gaură zdrenţuită, acolo unde fusese 
fereastra. Două dintre scaune dispăruseră, un al trei- 
lea se bălăbănea pe trei picioare, cu marginile sfăra- 
mate pâlpâind, mocnind ca niște bețe care fuseseră 

mult timp în foc. Masa, care se aflase chiar lângă el 
cu o clipă în urmă, era despicată în două, în capătul 
celălalt al încăperii. O parte din tavan fusese smulsă 
din grinzi, iar podeaua era presărată cu bucăţi mari 
de piatră și tencuială, cu scânduri rupte și cioburi de 
sticlă. Dar nici urmă de femeia stranie. 

Bayaz își croi drum clătinându-se printre ruine, 
către spărtura căscată în perete, cu cămașa de noapte 
fluturând în jurul pulpelor sale largi, şi se uită în 
noapte. 

- Făptura a dispărut. i 

- Făptura? Logen se holbă la gaura aburindă. Imi 
știa numele... 

Vrăjitorul se impletici către ultimul scaun rămas 
intact şi se prăbuși pe el ca un om extenuat. 

- Un devorator, probabil. Trimis de Khalul. 

- Un ce? întrebă Logen, nedumerit. 

Bayaz își şterse sudoarea de pe faţă. 

- Voiai să nu știi. 

- Adevărat. 

Logen nu putea să nege. Își scărpină bărbia, cu pri- 
virea pierdută la bucata zdrenţuită de cer, între- 
bându-se dacă acum ar fi un moment potrivit să se 
răzgândească. Dar apoi fu prea târziu. Se auzi un bu- 
buit frenetic la ușă. 

- N-ai de gând să deschizi? 

Logen se împletici prosteşte printre dărâmături 
și dădu zăvorul la o parte. 

Un străjer cu aer furios se năpusti pe lângă el, cu 
un felinar într-o mână și sabia scoasă în cealaltă. 

- S-a auzit un zgomot! Lumina felinarului trecu 
peste ruine, găsi marginea zdrenţuită a tencuielii sfâși- 
ate, cerul gol al nopţii de dincolo. La naiba! șopti el. 

- Am avut un musafir nepoftit, murmură Logen. 

- Ăă... trebuie să anunţ - străjerul părea profund 
tulburat - pe cineva. 

Se împiedică, cât pe ce să se prăbușească peste o 
bârnă căzută, în timp ce se retrăgea spre ușă. Logen 
ii auzi pașii bocănind pe scări în jos. 

- Ce e un devorator? 

Nu veni niciun răspuns. Vrăjitorul dormea, cu 
ochii închiși, cu o încruntătură adâncă pe față, cu piep- 
tul săltând încet. Logen privi în jos. Era surprins să 
vadă că avea încă vasul, frumos şi delicat, strâns în 
mâna-i dreaptă. Mătură cu grijă un loc pe podea şi 
il așeză jos, printre dărâmături. 

Una dintre uși se dădu în lături și inima lui Logen 
tresări. Era Malacus, cu ochi mari și sălbatici, cu părul 
zbârlit pe frunte, în toate direcțiile. 

- Ce... Se impletici spre spărtură şi se uită cu pru- 
dență afară, în noapte. La naiba! 

- Malacus, ce e un devorator? 

Quai intoarse brusc capul, să se uite la Logen, cu 
chipul o întruchipare a ororii. 

- E interzis, șopti el, să mănânci carnea oamenilor... 


ÎNTREBĂRI 


Glokta își îndesa terci în gură, cât putea de repede, 
sperând să îngurgiteze jumătate din mâncare înainte 
să 1 se facă greață. Înghiţi, tuși, se scutură. Împinse 
castronul, de parcă simpla lui prezenţă îl irita. Ceea 
ce, de fapt, e adevărat. 

- Ar fi bine să fie important, Severard, mârâi el. 

Practicianul își dădu părul unsuros la o parte, cu 
o mână. 

- Depinde ce înţelegeţi prin important. Este în 
legătură cu magicii noștri prieteni. 

- A, Întâiul dintre Magi și bravii săi camarazi. Ce-i 
cu el? 

- A fost un soi de tulburare în camerele lor, noap- 
tea trecută. Cineva a dat buzna, zic ei. A fost un fel 
de luptă. Se pare că s-au produs unele stricăciuni. 

- Cineva? Un fel de? Unele stricăciuni? Glokta 
clătină dezaprobator din cap. Se pare? Se pare nu e 
de-ajuns pentru noi, Severard. 

- Ei, bine, va trebui să fie, de data asta. Străjerul 
a fost cam zgârcit cu detaliile. Părea al naibii de îngri- 
jorat, dacă mă-ntrebaţi pe mine. Severard se tolăni 
puţin mai adânc în scaun, cu umerii ridicați până la 
urechi. Cineva trebuie să meargă și să cerceteze. Am 
putea foarte bine să fim noi aceia. Puteţi să-i cercetaţi 
indeaproape. Să puneţi câteva întrebări, poate. 

- La cine te referi? 

- Asta o să vă placă. Turnul Lanţurilor. 

Glokta privi încruntat, sugându-și câteva cocoloaşe 
de terci de pe gingiile goale. Desigur. Și până în vårf, 
pun prinsoare. O mulțime de trepte. 

- Altceva? 

- Omul Nordului a făcut ieri o plimbare, s-a pre- 
umblat în cercuri prin jumătate din Agriont. L-am 
urmărit, firește. Practicianul pufni și-și potrivi masca. 
Nemernic hidos! 

- A, infamul om al Nordului. A comis vreo 
atrocitate? Viol, crimă, clădiri în flăcări, genul ăsta 
de lucruri? 

- Nu prea, la drept vorbind. O dimineaţă plicticoasă 
pentru toată lumea. A hoinărit și s-a holbat la una, alta. 
A vorbit cu câțiva oameni. 

- Cineva cunoscut? 

- Nimeni important. Unul dintre dulgheri: care 
lucrează la tribunele pentru Turnir. Un slujbaș pe 
Aleea Regelui. Și a mai fost o fată, la Universitate. 
A vorbit cu ea o vreme. 

- O fată? 


Ochii lui Severard rânjiră. 

- Chiar așa, și încă una drăguță. Cum o chema? 
Pocni din degete. Am avut grijă să-i aflu numele. Fra- 
tele ei e în Garda Regelui... West, West și nu mai 
ştiu cum... l 

- Ardee. 

- Ea e. O cunoaşteţi 

- Hm. Glokta își linse gingiile goale. M-a întrebat 
ce mai fac. Îmi amintesc. Ce-au avut de vorbit? 

Practicianul ridică din sprâncene. 

- Probabil nimic. Dar ea e din Englia, nu e de mult 
în oraș. Poate să fie vreo legătură. Vreți s-o aduc? Am 
putea afla imediat. 

- Nu! se răsti Glokta. Nu. Nu-i nevoie. Fratele ei 
mi-a fost cândva prieten. 

- Cândva? 

- Nu se atinge nimeni de ea, Severard, mă auzi? 

Practicianul ridică din umeri. 

- Dacă spuneți, domnule Inchizitor. Dacă spuneți. 

- Spun. 

Urmă un moment de tăcere. 

- Atunci am isprăvit cu pânzarii, nu? Severard 
părea aproape nostalgic. 

- Aşa s-ar părea. Sunt terminaţi. Nu mai avem de 
făcut decât puţină curăţenie. 

- O curăţenie lucrativă, aș zice. 

- Aș zice, spuse Glokta cu amărăciune. Dar Emi- 
nenţa Sa consideră că talentele noastre vor fi mai bine 
întrebuințate în altă parte. Cum ar fi la urmărirea 
unor Jalși vrăjitori. Sper că n-ai ieşit în pierdere cu 
mica ta proprietate de lângă docuri. 

Severard ridică din umeri. 

- Nu m-aş mira dacă aţi avea din nou nevoie de 
un loc departe de ochii iscoditori, cât de curând. Va 
fi tot acolo. La prețul potrivit. Păcat să lăsăm o treabă 
la jumătate, atâta tot. 

Adevărat. Glokta rămase tăcut o clipă, chibzuind. 
Periculos. Arhilectorul a spus să nu merg mai departe. 
Foarte periculos, să nu te supui şi, totuși, miros ceva. 
Mă sâcâie să las treaba neisprăvită, orice-ar spune 
Eminenta Sa. 

- S-ar putea să mai fie ceva. 

- Zău? 

- Da, dar fii discret. Ştii ceva despre bănci? 

- Clădiri mari. Împrumută bani oamenilor. 

Glokta schiță un zâmbet. 

- N-aveam habar că ești un asemenea expert. Mă 
interesează una anume. Valint și Balk. 

- N-am auzit în viața mea de ei, dar pot să mă 
interesez. 

- Numai să fii discret, Severard, mă-nţelegi Nimeni 
nu trebuie să ştie despre asta. Vorbesc serios. 

- Discreția e punctul meu forte, șefule, puteți întreba 
pe oricine. Discret. Ăsta sunt eu. Cunoscut pentru asta. 

- Ai face bine să fii, Severard. Ai face bine să fii. 
Sau ne va costa pe amândoi capul. 


Glokta se așeză, vârât în nișă, cu spatele lipit de piatră 
şi piciorul stâng întins în faţa lui — un furnal de durere, 
arzând, pulsând. Aștepta durerea, desigur, în fiecare 
clipă a fiecărei zile. Dar asta e ceva puțin mai special. 


140 joe aberoroloie 


Fiecare răsuflare era un geamăt huruitor prin ma- 
xilarele încleştate. Cea mai mică mişcare era o sar- 
cină uriașă. Își amintea cum îl pusese Mareșalul Varuz 
să alerge în sus şi-n jos pe aceste scări, cu ani în urmă, 
pe când se antrena pentru Turnir. Săream câte trei, 
în sus şi-n jos, fără să stau pe gânduri o clipă. Acum, 
iată-mă. Cine-ar fi crezut că se poate ajunge la asta? 

Trupul îi tremura, şiroind de sudoare, ochii îl 
inţepau, şiroind de lacrimi, nasul îl ardea, picurând 
bulbuci apoși. Cu toată apa asta curgând pe mine și 
mi-e sete de mor. Ce logică are asta? Ce logică aveau 
toate astea? Ce mă fac dacă trece cineva, și mă vede 
așa? Biciul năprasnic al Inchiziției, prăbușit în fund 
într-o fereastră, incapabil să se miște? Oare mă voi chi- 
nui să afișez un zâmbet nonșalant pe această mască 
rigidă a agoniei? Oare mă voi preface că totul e bine? 
Că vin adesea aici, să mă tolănesc lângă scări? Sau voi 
plânge și voi tipa şi voi cerși ajutor? 

Dar nu trecu nimeni. Glokta zăcu acolo, înghe- 
suit în spaţiul îngust, la două treimi de drum în susul 
Turnului Lanţurilor, cu ceafa sprijinită de pietrele 
reci, cu genunchii tremurători ridicați în faţa lui. 
Sand dan Glokta, maestru săbier, brav ofiţer de cava- 
lerie, ce viitor glorios ar fi putut avea în față? A fost 
o vreme când puteam să alerg ore în șir. Să alerg şi să 
alerg si să nu obosesc niciodată. Simţea un firicel de 
sudoare prelingându-i-se pe spate. De ce fac asta? 
De ce naiba ar face asta cineva? Aș putea să mă opresc chiar 
azi. Aş putea să mă duc acasă, la mama. Dar apoi, ce? 
Apoi, ce? 

- Domnule Inchizitor, mă bucur că sunteți aici. 

Bine de tine, ticălosule. Eu nu. Glokta stătea spri- 
jinit de zid, în capul scărilor, cu dinții pe care-i mai 
avea scrâșnind pe gingii. 

- Sunt înăuntru, e mare harababură... Mâna lui 
Glokta tremura, iar vârful bastonului troncănea pe 
pietre. Capul îi plutea. Pe sub pleoapele ce-i zvâcneau, 
vedea străjerul tulbure și încețoșat. Vă simțuți bine? 
Îl întrezări apropiindu-se, cu mâna întinsă. 

Glokta ridică privirea. 

- Deschide ușa aia blestemată, nătărăule! 

Omul sări la o parte, alergă spre ușă şi o dădu în 
lături. Fiecare părticică din Glokta tânjea să renunţe 
şi să se tolănească pe burtă, dar se forță să se ridice. 
Își forță picioarele să pășească, unul după altul, își 
forță răsuflarea să se domolească, îşi forță umerii să 
se indrepte şi capul să se înalțe, și trecu semeţ pe lângă 
străjer, cu fiecare parte a trupului strigând de durere. 
Dar ceea ce văzu dincolo de uși aproape că-i distruse 
spoiala de calm. 

Ieri acestea erau unele dintre cele mai bune camere 
din Agriont. Erau rezervate pentru cei mai distinși 
oaspeți, pentru cei mai importanţi demnitari străini. 
Ieri. O gaură mare se căsca într-un zid, în locul unde 
ar fi trebuit să fie fereastra, iar cerul de dincolo de 
ea era orbitor după întunecimea casei scărilor. O 
bucată din tavan se prăbușise, cu bârne rupte și bucăți 
de tencuială atârnând în cameră. Podeaua era presă- 
rată cu bucăți mari de piatră, cioburi de sticlă, fâșii 
sfârtecate de postav colorat. Mobila veche fusese 


142 joe „berereMbie 


zdrobită şi risipită în bucăți, cu marginile rupte inne- 
grite și carbonizate, parcă de foc. Un singur scaun, 
O jumătate de masă și un vas ornamental înalt, rămas 
in mod ciudat neatins în mijlocul podelei acoperite 
de dărâmături, supravieţuiseră distrugerii. 

În mijlocul acestor scumpe rămășițe stătea un tânăr 
tulburat, cu un aer bolnăvicios. Ridică privirea spre 
Glokta, urmărindu-l în timp ce-și croia drum prin- 
tre dărâmăturile din preajma ușii, trecându-și limba 
agitat peste buze, în mod vizibil cu nervii incordați. 
A părut vreodată cineva mai şarlatan? 

- Ăă... bună dimineaţa! 

Degetele tânărului trăgeau nervos de veşmântul 
său, o haină grea, brodată cu simboluri oculte. Și nu-i 
așa că pare incomodat în ea? Dacă omul ăsta e ucenicul 
unui vrăjitor, eu sunt Împăratul Gurkbului. 

- Eu sunt Glokta. Din Inchiziția Maiestăţii Sale. 
Am fost trimis să investighez această... nefericită 
întâmplare. Mă aşteptam la cineva mai în vârstă. 

- O, da, scuze, eu sunt Malacus Quai, se bâlbâi 
tânărul, ucenic al marelui Bayaz, Întâiul dintre Magi, 
mare în Înalta Artă şi învăţat în profunda... 

Îngenunchează, îngenunchează în fata mea! Sunt 
mărețul Împărat al Gurkhului! 

- Malacus, îl întrerupse Glokta cu brutalitate... 
Quai. Eşti din Vechiul Imperiu? 

- Păi, da. Tânărul se lumină puţin la aceasta. Îmi 
cunoşti... 

- Nu. Deloc. Faţa palidă se ofili. Ai fost aici 
azi-noapte? 

- Ăă... da. Dormeam, alături. Dar mă tem că n-am 
văzut nimic... 

Glokta îl fixa cu privirea, atent, fără să clipească, 
incercând să-l citească. Ucenicul clipi și-și cobori pri- 
virea în podea, de parcă s-ar fi întrebat ce să curețe 
mai întâi. Asta chiar îl poate speria pe Arbilector? Un 
actor mizerabil. Întregul lui comportament dubneşte 
a impostură. 

- Dar a văzut cineva ceva? 

- Păi, ăă... Maestrul Nouădegete, presupun... 

- Nouădegete? 

- Da, însoţitorul nostru din Nord. Tânărul se 
lumină. Un luptător de mare renume, un campion, 
un prinț printre... 

- Tu, din Vechiul Imperiu. El, un om al Nordului. 
Ce grup cosmopolit sunteți! 

- Ha, suntem, bănuiesc... 

- Unde e Nouădegete acum? 

- Cred că doarme încă, ăă... aș putea să-l trezesc... 

- Ai fi atât de amabil? Glokta lovi cu bastonul în 
podea. A fost un urcuș greu şi aş prefera să nu revin 
mai târziu. 

- Nu, ăă... desigur... scuze! 

Se năpusti către una dintre uși și Glokta se întoarse 
cu spatele, prefăcându-se că examinează rana căscată 
în zid, în timp ce se schimonosea în agonie și își mușca 
buza, ca să nu urle ca un ţânc bolnav. Se agăţă de pie- 
trele sfărâmate de la marginea deschizăturii, strân- 
gându-le cât de tare putea. 

Pe măsură ce spasmul trecea, Glokta începu să arate 
mai mult interes față de stricăciuni. Chiar şi aici, în 
vârf, zidul era gros de aproape un metru și jumătate, 
construit din pietriș legat cu mortar și placat cu blo- 
curi de piatră. Ar fi fost nevoie de un bolovan dintr-o 
catapultă cu adevărat puternică să facă o asemenea spăr- 
tură, sau de o echipă de muncitori voinici, care să 
lucreze zi și noapte, timp de o săptămână. O uriaşă 
maşină de asediu sau un grup de salahori ar fi atras, fără 
îndoială, atenția gărzilor. Așadar, cum a fost făcută? 
Glokta îşi trecu mâna peste pietrele crăpate. Cândva 
auzise zvonuri cum Că în Sudul Îndepărtat se făcea un 
fel de praf explozibil. Oare niţel praf ar fi putut face asta? 

Uşa se deschise şi Glokta se răsuci, văzând un om 
vânjos aplecându-se sub pragul de sus, încheindu-și 
cămașa cu mâini încete, greoaie. Un fel de încetineală 
meditativă. Ca și cum ar putea mai repede, dar nu vede 
rostul. Părul lui era o chică încâlcită, fața-i buhăită era 
plină de cicatrice. Degetul mijlociu al mâinii drepte 
ii lipsea. De unde i se zice Nouădegete. Câtă fantezie! 

- Ai dormit până târziu? 

Omul Nordului clătină din cap. 

- Orașul vostru e prea dogoritor pentru mine - 
mă ține treaz noaptea și mă face somnoros ziua. 

Piciorul lui Glokta pulsa, spatele îi gemea, gâtul 
îi era ințepenit, ca o creangă uscată. Abia reușea să-și 
țină secret chinul. Ar fi dat orice să se tolănească pe 
acel scaun rămas întreg și să urle de să-i pârâie țeastă. 
Dar trebuie să rămân în picioare şi să schimb vorbe cu 
acești sarlatani. 

- Îmi puteți explica și mie ce s-a întâmplat aici? 

Nouădegete ridică din umeri. 

- Mi-a venit noaptea să mă ușurez. Am văzut pe 
cineva în încăpere. 

Se părea că n-avea probleme cu limba comună, 
chiar dacă exprimarea nu era defel politicoasă. 

- Ai văzut cine era acest cineva? 

- Nu. Era o femeie. Atâta am văzut. 

Își vânzoli umerii, vădit stânjenit. 

- Zău, o femeie? Această poveste devine cu fiecare 
clipă mai ridicolă. Altceva? Putem să ne restrângem 
cercetările la mai puţin de jumătate din populație? 

- Era frig. Foarte frig. 

-- Frig? Fireşte, de ce nu? Într-una din cele mai fier- 
binti nopți ale anului. 

Glokta se uită fix în ochii nordicului, multă vreme, 
iar acesta îi susținu privirea. Ochi albaștri, întunecați 
şi reci, adânciţi în orbite. Nu ochii unui idiot. Poate 
că aduce a maimuţă, dar nu vorbește așa. Gândeşte 
înainte de a deschide gura, apoi nu spune mai mult decât 
trebuie. Este un om periculos. 

- Cu ce treburi te afli în oraș, Maestre Nouădegete? 

- Am venit cu Bayaz. Dacă vrei să știi ce treburi 
are, întreabă-l pe el. Sincer, nu știu. 

- Așadar, te plătește? 

- Nu. 

- Îl urmezi din loialitate. 

- Nu tocmai. 

- Dar eşti servitorul lui? 

- Nu. Nu chiar. Omul Nordului își scărpină agale 
bărbia osoasă. Nu ştiu ce sunt. 

Un mincinos mare şi urât, asta ești. Dar cum s-o 
dovedesc? Glokta își flutură toiagul împrejurul ca- 
merei distruse. 

- Cum a provocat oaspetele tău nepoftit atâtea 
stricăciuni? 

- Bayaz a făcut asta. 

- Serios? Cum? 

— Artă, îi zice el. 

- Artă. 

- Magia de rând e nesăbuită şi periculoasă, recită 
pompos ucenicul, de parcă ar fi rostit ceva de mare 
importanță, căci vine din Cealaltă Parte, şi e primej- 
dios să atingi lumea de jos. Magul amestecă magia cu 
știința şi astfel produce Înalta Artă, dar, asemenea fie- 
rarului sau... 

- Cealaltă Parte? se răsti Glokta, punând capăt 
şuvoiului de aiureli idioate ale tânărului. Lumea de 
jos? Iadul, vrei să spui? Magie? Știi vreo vrajă, Maes- 
tre Nouădegete? 

- Eu? Omul Nordului chicoti. Nu. Chibzui o clipă 
și pe urmă adăugă, aproape ca un gând întârziat: Dar 
pot vorbi cu spiritele. 

- Cu spiritele, zău? Doamne, ai milă. Poate că ne 
pot spune cine a fost acest intrus? 

- Mă tem că nu. Nouădegete clătină din cap cu 
tristeţe, fie că-i scăpă sarcasmul lui Glokta, fie că alese 
să-l ignore. Nu a rămas niciunul treaz în acest loc. 
Aici dorm. Dorm de multă vreme. 

- A, desigur. A trecut de mult ora de culcare a spiri- 
telor. Mă obosesc aceste aiureli. Vii de la Bethod? 

- Se poate spune așa. De data aceasta Glokta fu cel 
surprins. Se așteptase în cel mai bun caz la o răsuflare 
șuierată, la un efort grăbit de tăinuire, nu la o recu- 
noaştere deschisă. Dar Nouădegete nici măcar nu 
clipi. Am fost cândva campionul lui. 

- Campion? 

- Am luptat în zece dueluri pentru el. 

Glokta își căută cuvintele. 

- Ai câștigat? 

- Am avut noroc. 

- Îşi dai seama, desigur, că Bethod a invadat 
Uniunea! 

- Da. Nouădegete oftă. Ar fi trebuit să-l omor de 
mult pe ticălos, dar eram tânăr pe atunci, și prost. 
Acum mă îndoiesc că voi mai avea o altă ocazie, dar 
aşa se întâmplă. Trebuie să fii... care e cuvântul? 

- Realist, zise Quai. 

Glokta se încruntă. O clipă mai devreme, fusese 
cât pe ce să deslușească toate aceste aiureli, dar mo- 
mentul trecuse și lucrurile erau mai absurde ca ori- 
când. Se holbă la Nouădegete, dar acea față brăzdată 
de cicatrice nu oferea niciun răspuns, doar mai multe 
întrebări. Vorbește cu spiritele? Campionul lui Bethod, 
dar dușmanul său? Asaltat de o femeie misterioasă în 
toiul nopţii? Și nici măcar nu ştie de ce se află aici? Un 
mincinos abil spune cât de multe adevăruri poate, dar 
acesta spune atât de multe minciuni încât nici nu știu 
de unde să încep. 

- A, avem un oaspete. În cameră pătrunse un 
bătrân scund și îndesat, cu o barbă scurtă şi căruntă, 
ştergându-și viguros capul pleșuv cu o bucată de pânză. 

Așadar, acesta este Bayaz. 

Se prăbuși pe singurul scaun intact, mișcându-se 
fără nimic din graţia la care te-ai aștepta de la o im- 
portantă figură istorică. 

- Trebuie să-mi cer scuze. Profitam de baie. O baie 
foarte bună. Fac baie în fiecare zi de când am venit 
aici, la Agriont. M-am murdărit atâta cu praful dru- 
mului, încât am profitat de ocazie să mă spăl din nou! 

Bătrânul își trecu mâna peste scalpul chel, cu un 
Ușor șuierat. 

Glokta compară mental trăsăturile sale cu cele ale 
statuii de pe Aleea Regelui. Aproape totul e nefiresc la 
această asemănare. Nici pe jumătate la fel de impunător 
si mult mai scund. Într-o oră pot găsi cinci bătrâni care 
arată mai convingător. Dacă aș lua un brici la Arhi- 
lectorul Sult, aş obţine ceva mai bun. Glokta aruncă o 
privire la scăfârlia lui lucioasă. Mă întreb dacă trece 
peste ea cu briciul în fiecare dimineaţă. 

- Iar tu eşti? întrebă presupusul Bayaz. 

- Inchizitorul Glokta. 

- A, unul dintre inchizitorii Maiestății Sale. Sun- 
tem onoraţi! 

- O, nu, onoarea e de partea mea. În definitiv, eşti 
legendarul Bayaz, Întâiul dintre Magi. 

Bătrânul îi întoarse o privire fioroasă, cu ochii săi 
verzi usturător de aspri. 

- Legendar e poate o idee prea mult, dar eu 
sunt Bayaz. 

- Însoţitorul tău, Maestrul Nouădegete, tocmai îmi 
descria evenimentele nopţii trecute. O poveste plină 
de culoare. Susţine că tu ai provocat... toate astea. 

Bătrânul pufni. 

- Nu-mi stă în obicei să primesc cu braţele des- 
chise oaspeţii nepoftiți. 

- Văd şi eu. 

- Din păcate, apartamentul a suferit unele strică- 
ciuni. Din experiența mea, omul trebuie să acționeze 
repede și decisiv. Bucăţile pot fi oricând strânse pe 
urmă. 

- Desigur. lartă-mi ignoranţa, Maestre Bayaz, dar 
cum anume au fost provocate stricăciunile? 

Bătrânul zâmbi. 

- Vei înțelege că nu împărtășim secretele ordinu- 
lui nostru cu oricine și mă tem că am deja un ucenic. 
Arătă către tânărul neconvingător. 

- Ne-am cunoscut. Atunci în termeni simpli, 
poate, ca să pot înţelege? 

-Îi poți spune magie. 

- Magie. Înţeleg. 

- Într-adevăr. Este, în definitiv, lucrul pentru care 
noi, magii, suntem cunoscuţi cel mai bine. 

- Hm, bănuiesc că n-ai vrea să fii destul de bun 
să faci o demonstraţie, de dragul meu! 

- O, nu! Așa-numitul vrăjitor râse tihnit. Nu fac 
șiretlicuri. 

Bătrânul ăsta nebun e la fel de greu de pătruns ca 
omul Nordului. Unul abia vorbește, iar celălalt vorbeşte 
întruna, dar nu spune nimic. 

- Trebuie să recunosc că sunt oarecum nedume- 
rit cum a intrat acest intrus. Glokta își roti privirea 
prin încăpere, examinând posibilele modalități de 
pătrundere. Străjerul nu a văzut nimic, așadar mai 
rămâne fereastra. 

Se târşâi cu prudență până la spărtură şi se uită 
afară. Existase un mic balcon, dar tot ce mai rămăsese 
erau câteva așchii cioturoase de piatră. Altminteri, 
zidul cobora neted și drept până la apa scânteietoare 
de Jos, departe. 

- E un urcuș, nu glumă, mai ales în rochie. Un 
urcuş imposibil, ce zici? Cum crezi că l-a făcut 
această femeie? 

Bătrânul pufni. 

- Vrei să-ți fac eu treaba? Poate că s-a cățărat prin 
gura de scurgere a latrinei! Omul Nordului părea pro- 
fund tulburat de această sugestie. De ce n-o prinzi 
ca s-o întrebi? Nu de asta eşti aici? 

Împresionant, impresionant și perfect jucat. Un aer 
de inocentă rănită, atât de convingător încât aproape 
mă face să cred balivernele astea. Aproape, dar nu chiar. 

- Aici e problema. Nu există niciun semn al mis- 
teriosului vostru intrus. N-a fost găsit niciun cada- 
vru. Nişte lemn, bucăţi mici de mobilier, pietrele din 
zid, toate au fost împrăștiate pe străzile de dedesubt. 
Dar nici urmă de intrus, de orice sex. 

Bătrânul se uită la el și pe chipul lui începu să se 
contureze o severă încruntătură. 

- Poate că trupul a ars cu totul. Poate că a fost 
sfârtecat, în bucăți prea mici ca să fie văzute, sau s-a 
evaporat. Magia nu e intotdeauna exactă sau previ- 
zibilă, nici chiar în mâinile unui maestru. Asemenea 
lucruri se pot întâmpla. Cu ușurință. Mai cu seamă 
când mă enervez. 

- Cu toate acestea, mă tem că trebuie să risc să te 
enervez. Mi-a trecut prin minte că, de fapt, s-ar putea 
să nu fii Bayaz, Întâiul dintre Magi. 

- Serios? Sprâncenele stufoase ale bătrânului se 
apropiară. 

- Trebuie, cel puţin, să iau în calcul posibilitatea... — 
o liniște încordată se instalase în încăpere — că ești 
un impostor. 

- Un şarlatan? se repezi așa-zisul mag. 

Tânărul palid își plecă creștetul și se retrase pe 
tăcute către zid. Glokta se simți dintr-odată foarte 
singur în mijlocul acelui cerc de dărâmături, singur 
şi din ce în ce mai nesigur pe sine, dar nu se lăsă. 

- Mi-a trecut prin minte că s-ar putea ca toată 
această întâmplare să fi fost pusă în scenă pentru noi. 
O demonstraţie convenabilă a puterilor tale magice. 

- Convenabilă? șuieră bătrânul pleșuv, cu glasul 
nefiresc de sonor. Convenabilă, zici? Ar fi convena- 
bil să fiu lăsat să mă bucur noaptea de un somn 
neîntrerupt. Ar fi convenabil dacă acum aș sta în ve- 
chiul meu scaun din Consiliul Închis. Convenabil 
dacă oamenii mi-ar lua cuvântul drept lege, așa cum 

o făceau odinioară, fără să pună o mulțime de afuri- 
site de întrebări stupide! 

Asemănarea cu statuia de pe Aleea Regelui era 
dintr-odată mult mai mare. Acum erau prezente în- 
cruntătura poruncitoare, rânjetul batjocoritor, ame- 
ninţarea teribile: furii. Cuvintele bătrânului păreau să-l 
apese pe Glokta ca o imensă povară, smulgându-i răsu- 
flarea din trup, amenințând să-l strivească până ajunge 
în genunchi, tăind prin craniul lui şi lăsând în urmă 
un grăunte de îndoială. Ridică privirea către spărtura 
căscată în zid. Praf? Catapulte? Salahori? Nu există o 
explicaţie mai simplă? Lumea părea să se modifice în 
jurul lui, așa cum se schimbase în biroul Arhilecto- 
rului cu câteva zile în urmă, mintea lui răsuci bucățile, 
despărțindu-le, adunându-le. Dar dacă acești oameni 
spun, pur şi simplu, adevărul? Dar dacă... 

Nu! Glokta își smulse ideea din minte. Înălță capul 
și îi oferi bătrânului un rânjet la care să se gândească. 
Un actor bătrân, cu o țeastă rasă și un comportament 
plauzibil. Nimic mai mult. 

- Dacă eşti cine spui, n-ai de ce să te temi de Între- 
bările mele sau de răspunsurile tale. 

Bătrânul schiță un zâmbet și strania tensiune 
slăbi brusc. 

- Candoarea ta, cel puţin, Inchizitorule, e foarte re- 
confortantă. Fără îndoială că-ți vei da toată silința să-ţi 
dovedeşti teoria. Îţi urez succes. Eu, unul, cum spui, 
n-am de ce să mă tem. Te-aș ruga doar să găsești o 
dovadă a acestei înșelătorii înainte să ne mai deranjezi. 

Glokta se înclină băţos. 


tâăişul sabiei 153 


- Voi încerca, spuse el şi se îndreptă spre ușă. 

- Încă ceva! Bătrânul se uita spre gaura căscată în 
zid. Ar fi posibil să ni se găsească alte camere? Vântul 
bate destul de rece prin acestea. 

- Am să studiez chestiunea. 

- Bine. Poate undeva cu mai puţine scări. Afuri- 
sitele îmi torturează genunchii zilele astea. 

Zău Aici, cel puţin, putem fi de acord. 

Glokta îi examină pe cei trei pentru ultima oară. 
Bătrânul pleșuv îi susținu privirea, cu faţa neclintită 
ca un zid. Tânărul lungan ridică ochii agitat, apoi se 
intoarse repede. Omul Nordului continua să se uite 
îincruntat către ușa latrinei. Ș$arlatani, impostori, spioni. 
Dar cum s-o dovedesc? 

- O zi bună, domnilor! 

Și se îndreptă șchiopătând spre scări, cu toată dem- 
nitatea de care era în stare. 


NOBLEŢE 


Jezal își rase ultimele fire de păr blond de pe mar- 
ginea obrazului și spălă briciul în bol. Apoi îl şterse 
de cârpă, îl închise şi-l așeză cu grijă pe masă, admi- 
rând felul în care lumina soarelui scânteia pe mâne- 
rul de sidef. 

Își șterse faţa și apoi — partea lui preferată a zilei — 
se admiră în oglindă. Era o oglindă bună, importată din 
Visserine, un dar de la tată său: o sticlă ovală, netedă, 
într-o ramă din lemn de culoare închisă, bogat orna- 
mentată. Un cadru potrivit pentru un tânăr atât de 
chipeș precum cel care-l privea vesel în ochi. Sincer vor- 
bind, cuvântul chipeș abia dacă era pe măsura lui. 

- Eşti o adevărată frumuseţe, nu-i așa? își zise 
Jezal, zâmbind în timp ce-și trecea degetele peste pie- 
lea netedă a maxilarului. 

Și ce mai maxilar era! I se spusese adesea că era cea 
mai reușită trăsătură a lui, nu că ar fi existat ceva, câtuși 
de puţin în neregulă la el. Se intoarse spre dreapta, apoi 
spre stânga, să-şi admire mai bine magnifica bărbie. 

Nu prea puternică, nu grosolană, dar nici prea deli- 
cată, nu feminină sau lipsită de fermitate. Un maxi- 
lar de bărbat, fără îndoială, cu o ușoară despicătură 
în bărbie, semn al puterii și autorităţii, dar și al sen- 
sibilităţii și profunzimii. Oare mai existase vreodată 
o bărbie ca aceasta? Poate că vreun rege sau un erou 
legendar avusese cândva una la fel de distinsă. Era un 
maxilar nobil, asta era limpede. Niciun om de rând 
nu ar fi putut să aibă vreodată o bărbie atât de măreață. 

Jezal bănuia că venea pe linia maternă a familiei 
sale. Tatăl lui avea mai degrabă o bărbie lipsită de fer- 
mitate. Și fraţii săi la fel, dacă stătea să se gândească. 
Nu putea să nu-ţi fie puţin milă de ei, Jezal se alesese 
cu toată frumuseţea din familie. 

- Şi cea mai mare parte a talentului, își șopti 
el bucuros. 

Părăsi oglinda, cu un anumit regret, intrând cu 
pași mari în camera de zi, trăgându-și cămașa pe trup 
și încheind-o în față, de jos în sus. Astăzi trebuia să 
arate cât se poate de bine. Gândul îi stârni un mic 
fior de emoție, începând din stomac, furișându-se în 
susul traheii, oprindu-se în gât. 

Porțile trebuiau să fie deschise deja. Un puhoi 
neintrerupt de oameni se revărsa, probabil, în Agriont, 
ocupându-și locurile pe imensele bănci de lemn din 
Piaţa Mareșalilor. Cu miile. Fiecare om care era cineva 
și o mulțime de alții care nu erau se adunau deja, stri- 
gând, înghiontindu-se, emoționaţi, așteptându-l... pe 
el. Jezal tuși și încercă să-și alunge gândul din minte. 
ÎI ţinuse treaz deja o jumătate de noapte. 

Se îndreptă spre masă, unde îl aștepta tava cu 
micul dejun. Înhăţă absent un cârnat, cu vârful de- 
getului, şi luă o mușcătură de la capăt, mestecându-l 
fără chef. Strâmbă din nas şi-l azvârli înapoi pe pla- 
tou. ÎN-avea poftă de mâncare în dimineaţa asta. Toc- 
mai își ștergea degetele de şervet când observă ceva 
pe podea, lângă ușă: o bucăţică de hârtie. Se aplecă, 
o ridică și o despături. Un singur rând, aşternut cu 
un Scris îngrijit, pedant: 


Vino diseară la statuia lui Harod cel Mare, lângă 
Patru Colţuri. 
A. 


- La naiba, murmură el, nevenindu-i să creadă, 
citind și recitind acel rând. 

Împături hârtia, aruncând agitat o privire prin 
cameră. Nu se putea gândi decât la o singură A. O alun- 
gase într-un colț al minţii în ultimele câteva zile. Pe- 
trecuse fiecare moment liber antrenându-se. Dar asta, 
de bună seamă, îi readucea totul în minte. 

- La naiba! 

Desfăcu hârtia şi citi rândul din nou. Vino di- 
seară? Nu putu să-şi stăpânească o ușoară îmbujo- 
rare de satisfacţie care, încet, deveni o foarte distinctă 
roşeață de plăcere. Gura : se curbă într-un zâmbet 
prostesc. Întâlniri secrete pe întuneric? Simţea fur- 
nicături de emoție pe piele, la gândul acesta. Dar se- 
cretele aveau un mod de a ieși la suprafață și dacă 
fratele ei afla? Gândul atrase un nou val de agitaţie. 

Luă biletul de hartie în ambele mâini, gata să-l rupă în 
două, dar, în ultimul moment, îl împături și îl vâri 
în buzunar. 


În timp ce-și croia drum de-a lungul tunelului, 
auzea deja mulțimea. Un murmur straniu, reverbe- 
rant, care părea să iasă din pietrele înseși. Îl mai au- 
zise, desigur, ca spectator la ultimul Turnir, dar 
atunci nu-i făcuse pielea să asude și stomacul să i se 
intoarcă pe dos. A face parte din public e cu totul 
altceva cu a face parte din spectacol. 

Încetini o clipă, apoi se opri, închizând ochii și spri- 
jinindu-se de zid, cu zgomotul mulțimii năvălindu-i 
in urechi, încercând să respire adânc şi să se adune. 

- Nu-ţi face griji, ştiu exact cum te simţi. Jezal se 
trezi cu mâna consolatoare a lui West pe umăr. Era 
cât pe ce să mă întorc pe călcâie și să fug, prima oară. 
Dar va trece de îndată ce armele sunt scoase din teacă, 
crede-mă. 

- Da, mormăi Jezal, desigur. 

Se îndoia că West știa exact cum se simţea. Poate 
că omul era trecut prin câteva turniruri, dar lui Jezal 
nu-i venea a crede că se gândise la o întâlnire clan- 
destină cu sora celui mai bun prieten al său în aceeași 
noapte. Se intreba dacă West ar fi chiar la fel de bi- 
nevoitor dacă ar ști conţinutul scrisorii din buzuna- 
rul de la pieptul lui Jezal. Era greu de crezut. 

- Ar fi mai bine să ne mișcăm. N-am vrea să înceapă 
fără noi. 


- Nu. 

Jezal trase adânc aer în piept, pentru ultima oară, 
deschise ochii şi îl expiră cu putere. Apoi se desprinse 
de zid și înaintă repede, cu pași mari, de-a lungul tu- 
nelului. Simți un neașteptat atac de panică — unde-i erau 
armele? Se cercetă cu disperare, pe urmă răsuflă ușurat. 
Erau în mâna lui. 

În sala din capătul tunelului era adunată o mul- 
țime de oameni: instructori, ajutoare, prieteni, rude 
și gură-cască. Dar se vedea cine erau concurenții: cei 
cincisprezece tineri care țineau armele strâns în mâini. 
Teama era palpabilă și contagioasă. Oriunde se uita, 
Jezal vedea chipuri palide, agitate, frunți nădușite, ochi 
neliniștiți alergând de colo-colo. Zgomotul mulţimii 
nu făcea decât s-o sporească, un zgomot amenințător 
de puternic dincolo de ușile duble închise din celălalt 
capăt al încăperii, involburându-se şi retrăgându-se, 
ca o mare furtunoasă. 

Doar un om de acolo nu părea deloc tulburat de 
eveniment, sprijinindu-se de zid, de unul singur, cu 
un picior ridicat pe tencuială și capul dat pe spate, 
privind adunarea peste vârful nasului, prin ochii abia 
deschişi. Majoritatea concurenţilor erau supli, vânoși, 
atletici. El era orice altceva. Un bărbat voinic, greoi, 
cu părul ras într-o miriște neagră. Avea un gât mare 
şi gros și un maxilar cât pragul ușii - maxilarul unui 
țărănoi, ar fi zis Jezal, dar un țărănoi vânjos şi pu- 
ternic, cu un aer mârșav. Jezal l-ar fi putut lua drept 
servitorul cuiva dacă dintr-o mână nu i-ar fi atârnat 
neglijent o pereche de arme. 

- Gorst, șopti West în urechea lui Jezal. 

- Pfui. Îmi aduce mai mult a salahor decât a săbier. 

- Poate, dar aparențele pot să înșele. Sunetul mul- 
țimii se domolea treptat și trăncăneala surescitată din 
încăpere se potoli odată cu el. West ridică sprâncenele: 
Cuvântarea Regelui, șopti el. 

- Prieteni! Curtenii mei! Concetăţeni ai Uniunii! 
veni un glas răsunător, ce se auzea limpede chiar și prin 
ușile grele. 

- Hoff, mârâi West. Până și aici ia locul Regelui. De 
ce nu-și pune coroana pe cap i nu isprăveşte odată? 

- Cu o lună în urmă, veni răgetul îndepărtat al 
Lordului Ș$ambelan, tovarăși de-ai mei din Consiliul 
Închis au lansat întrebarea: Ar trebui să aibă loc un 
Turnir anul acesta? Huiduieli și strigăte de frenetică 
dezaprobare se făcură auzite dinspre mulțime. O 
întrebare firească, strigă Hoff, căci suntem în război! 
O luptă înverşunată în Nord! Libertăţile care ne sunt 
atât de scumpe, drepturile care ne atrag invidia între- 
gii lumi, însuși felul nostru de viaţă, toate sunt ame- 
ninţate de acei sălbatici! 

Un slujbaș începu să-și croiască drum prin încăpere, 
despărțind concurenţii de familiile lor, de instructorii 
lor, de prietenii lor. 

- Noroc! zise West, bătându-l pe Jezal pe umăr. 
Am să te văd în arenă. 

Jezal avea gura uscată și nu putu decât să clatine 
din cap. 

— Iar cei care au pus întrebarea sunt oameni curajoşi! 
răsună glasul lui Hoff dincolo de uși. Oameni în- 
țelepți! Toţi patrioți! Bravii mei colegi din Consiliul 

Închis! Am înțeles de ce ar putea considera că ar tre- 
bui să nu aibă loc niciun Turnir anul acesta! Urmă 
o lungă pauză. Dar le-am spus: nu! 

O izbucnire de ovaţii nebune: 

- Nu! Nu! țipa mulțimea. 

Jezal fu introdus în rând cu ceilalți concurenți, 
doi câte doi, opt perechi. Își vânzoli armele în timp 
ce Lordul Şambelan continua să peroreze, deşi le 
verificase deja de douăzeci de ori. 

- Nu, le-am spus! Să le ingăduim acestor barbari, 
acestor animale din Nordul îngheţat, să ne calce în pi- 
cioare modul de viață? Să lăsăm această făclie a libertății 
din mijlocul întunericului lumii să se stingă? Nu, le-am 
spus! Libertatea noastră nu e de vânzare, cu niciun preț! 
Pe asta, prietenii mei, curtenii mei, concetățeni ai Uni- 
unii, pe asta vă puteţi bizui... vom câștiga acest război! 

Un alt imens ocean de aprobare. Jezal înghiți, privi 
agitat împrejur. Bremer dan Gorst stătea lângă el. Tică- 
losul avea cutezanţa să clipească, rânjind ca și cum n-ar 
fi avut nicio grijă pe lume. 

- Idiot afurisit, șopti Jezal, dar avu grijă să nu-și 
miște buzele. 

- Şi astfel, prieteni, şi astfel - se auziră ultimele 
strigăte ale lui Hoff - ce alt moment ar putea fi mai 
potrivit decât atunci când stăm pe marginea prăpas- 
tiei? Să celebrăm priceperea, puterea, bărbăţia unora 
dintre cei mai bravi fii ai naţiunii noastre! Concetă- 
țeni, compatrioți ai Uniunii, vă prezint concurenții! 

Uşile fură azvârlite în lături și vuietul mulțimii 
de dincolo de ele năvăli în sală, făcând grinzile să 

răsune dintr-odată, asurzitor. Prima pereche de săbieri 
porni spre ieșire cu pași mari, prin galeria strălucitoare, 
apoi următoarea, apoi următoarea. Jezal era sigur că 
va încremeni, neclintit și cu ochii holbaţi ca un iepure, 
dar când îi veni rândul, picioarele sale pășiră bărbătește 
lângă cele ale lui Gorst, cu călcâiele cizmelor perfect 
lustruite păcănind pe lespezile podelei și pe sub bolta 
înaltă a ușii. 

Piaţa Mareșalilor era schimbată. De jur împrejur 
fuseseră înălțate bănci imense care se întindeau una 
în spatele celeilalte, sus, mai sus, în toate părțile, 
înţesate de o mulțime clocotitoare. Concurenţii co- 
borâră în şir una din văile adânci dintre tribunele 
înalte, către mijlocul acestei imense arene, cu grin- 
zile, stâlpii și montanţii din trunchiuri de copaci ca 
o pădure umbroasă, de-o parte și de alta. Chiar în 
faţa lor, părând foarte îndepărtat, fusese trasat spațiul 
pentru duel, un mic cerc de iarbă galbenă în mijlo- 
cul unei mări de chipuri. 

Jos, în faţă, Jezal putea distinge trăsăturile celor 
bogaţi și nobili. Îmbrăcaţi în cele mai bune veşminte 
ale lor, ferindu-și ochii de soarele strălucitor, mani- 
festând, în general, un preţios dezinteres față de spec- 
tacolul din faţa lor. Mai departe, mai sus, figurile 
deveneau mai puțin distincte, hainele mai puțin ele- 
gante. Majoritatea covârșitoare a spectatorilor erau 
doar stropi și pete de culoare, îngrămădiţi de jur impre- 
jurul marginii amețitoarei genuni, dar oamenii de 
rând compensau distanța prin exaltare: ovaţionau, 
țipau, se ridicau pe vârfuri și-și fluturau braţele în aer. 

Deasupra lor se iţeau crestele celor mai înalte clădiri 
din preajma pieţei, ale căror ziduri și acoperișuri se 
inălțau ca niște insule în ocean, cu ferestrele și para- 
petele ințesate de privitori minusculi. 

Jezal clipi în faţa acestei mari desfășurări de oa- 
meni. O parte din el era conștient că gura îi atârna 
deschisă, dar era o parte prea neinsemnată ca s-o 
închidă. La naiba, avea o senzaţie de greață. Ştia că 
ar fi trebuit să mănânce ceva, dar acum era prea târ- 
ziu. Dacă vomita, chiar aici, în faţa lumii întregi? Simţi 
din nou un val de panică oarbă. Unde-și lăsase armele? 
Unde erau? În mâna lui. În mâna lui. Mulțimea răcnea 
şi suspina Și urla, cu o miriadă de voci diferite. 

Concurenţii începură să se îndepărteze de cercul 
de luptă. Nu toți urmau să se dueleze astăzi, cei mai 
mulți aveau doar să privească. De parcă ar fi fost ne- 
voie de spectatori în plus. Porniră spre rândurile din 
față, dar Jezal nu mergea cu ei, din păcate. Se îndreptă 
către ţarcurile unde concurenții se pregăteau să lupte. 

Se prăbuși lângă West, inchise ochii şi-şi șterse 
fruntea asudată, în timp ce mulțimea continua să 
ovaţioneze. Totul era prea strălucitor, prea zgomo- 
tos, prea copleșitor. Mareșalul Varuz se afla în apro- 
piere, aplecându-se peste marginea îingrăditurii, să 
strige în urechea cuiva. Jezal privi peste arenă, la ocu- 
panţii lojii regale, căutând în zadar ceva care să-i 
abată gândurile. 

- Maiestatea Sa Regele pare să savureze momen- 
tele evenimentului, șopti West în urechea lui Jezal. 


- Îhî. 

Regele, de fapt, părea că adormise deja tun, cu co- 
roana alunecându-i într-o parte. Jezal se întrebă în 
treacăt ce s-ar întâmpla dacă i-ar cădea. 

Prințul Moștenitor Ladisla era și el prezent, în 
veşminte fabuloase, ca întotdeauna, rotindu-și radios 
privirea peste arenă, cu un zâmbet enorm, de parcă 
toată lumea s-ar fi aflat acolo pentru el. Fratele său 
mai mic, Prinţul Raynault, nici că putea arăta mai 
diferit: în haine simple și sobre, încruntându-se îngri- 
jorat la tatăl său semiconștient. Mama celor doi, Re- 
gina, stătea lângă ei, dreaptă ca un par, cu bărbia în 
aer, prefăcându-se cu sârguință că augustul ei soț era 
treaz ca lumina zilei și că ea nu era nicidecum în pe- 
ricol să se pomenească, brusc şi dureros, cu coroana 
lui în poală. Intre ea şi Lordul Hoff, ochii lui Jezal 
se opriră asupra unei tinere foarte, foarte frumoase. 
Era chiar mai somptuos îmbrăcată decât Ladisla, dacă 
așa ceva era cu putinţă, iar la gât, scânteind în soare, 
purta un colier de diamante uriașe. 

- Cine e femeia aceea? întrebă Jezal. 

- Ah, Prinţesa Terez, șopti West. Fiica Marelui 
Duce Orso, Lord de Talins. E o frumuseţe vestită și, 
de data asta, se pare că zvonurile nu sunt exagerate. 

- Credeam că de la Talins n-a venit niciodată 
nimic bun. 

- Așa am auzit și eu, dar cred că ea ar putea fi 
excepția, tu nu? Jezal nu părea întru totul convins. 
Impresionantă, fără îndoială, dar avea în ochi o mân- 
drie glacială. Cred că Regina are de gând s-o vadă 
măritată cu Prinţul Ladisla. 

În timp ce Jezal o privea, Prinţul Moștenitor se 
aplecă peste mama lui, s-o onoreze pe prințesă cu cine 
ştie ce ironie neghioabă, pe urmă izbucni în râs la 
propria-i glumă, lovindu-și vesel genunchiul. Ea îi 
acordă un mic zâmbet glacial, emanând dispreţ, chiar 
la distanţa aceea. Dar Ladisla păru să nu observe și 
atenția lui Jezal fu atrasă curând în altă parte. Un 
bărbat înalt, în tunică roșie, pășea greoi către cerc. 
Arbitrul. 

- E timpul, șopti West. 

Arbitrul își înălță braţul cu un gest teatral, ridi- 
când două degete, şi se întoarse încet, așteptând ca 
hărmălaia să se potolească. 

— Astăzi, veţi avea plăcerea de a urmări două runde 
de scrimă, tună el, pe urmă își ridică cealaltă mână, 
cu trei degete ridicate, în aplauzele publicului. La fie- 
care rundă, cel mai bun din trei tuşe! Îşi azvârli în 
aer ambele mâini. Patru bărbaţi vor lupta în fața 
voastră! Doi dintre ei vor pleca acasă... cu mâinile 
goale. Arbitrul cobori o mână, clătină cu tristeţe din 
cap, iar mulțimea oftă. Dar doi vor trece în runda 
următoare! 

Mulțimea își răcni aprobarea. 

- Pregătit? întrebă Mareșalul Varuz, aplecându-se 
peste umărul lui Jezal. 

Ce întrebare stupidă! Și dacă nu era pregătit? 
Atunci, ce? Ar anula totul? Scuze tuturor, nu sunt 
pregătit? Ne vedem la anul? Dar tot ce reuși Jezal să 
spună fu: 


= Îhî. 

- A sosit clipa, strigă arbitrul, rotindu-se încet în 
mijlocul arenei, pentru primul nostru duel! 

- Tunica! strigă brusc Varuz. 

- Uh! 

Jezal se luptă cu nasturii și își scoase tunica, 
suflecându-și mecanic mânecile cămăși. Aruncă o pri- 
vire într-o parte şi își văzu adversarul făcând pregătiri 
similare. Un tânăr înalt, slab, cu braţe lungi și subțiri, 
cu ochi ușor umezi. Nici pe departe cel mai intimi- 
dant adversar. Jezal observă că mâinile îi tremurau 
ușor în timp ce lua armele de la asistentul său. 

- Antrenat de Sepp dan Vissen și originar din Ros- 
tod, în Starikland - arbitrul făcu o pauză, pentru a 
obţine efectul maxim - Kurtis dan Broya! 

Urmă un val de aplauze entuziaste. Jezal pufni. 
Măscăricii ăștia ar aplauda pe oricine. Tânărul înalt 
se ridică de pe bancă și păși hotărât către cerc, cu ar- 
mele scânteind în lumina soarelui. 

- Broya! repetă arbitrul, în timp ce idiotul deșirat 
își ocupă poziția. 

West scoase armele lui Jezal din teci. Zornăitul 
metalic îi provocă din nou o senzație de greață. 

Arbitrul arătă din nou către ţarcul concurenţilor. 

- Și adversarul său de astăzi! Un ofiţer al Gărzii Re- 
gelui, antrenat de nimeni altul decât Lordul Mareşal 
Varuz! Urmară aplauze răzlețe și bătrânul soldat radie 
de fericire. Originar din Luthar, în Midderland, dar 
stabilit aici, în Agriont... Căpitanul Jezal dan Luthar! 

O altă explozie de ovaţii, mult mai puternice decât 
primise Broya. O furtună de străgăte puternice, peste 

hărmălaie. Se strigau numere. Se făceau pronosticuri. 
Jezal simţi din nou un val de ameţeală, când se ridică, 
încet, în picioare. 

- Mult noroc! 

West îi dădu armele, cu mânerele înainte. 

- N-are nevoie de noroc! se răsti Varuz. Acest Broya 
e un nimeni. Privește-i numai lungimea braţului! 
Înghesuie-l, Jezal, înghesuie-l! 

Dură parcă o veșnicie să ajungă la cercul acela de 
iarbă scurtă și uscată, cu sunetul mulțimii răsunându-i 
in urechi, dar cu sunetul inimii și mai puternic, răsu- 
cind mânerele săbiilor, iar și iar, în palmele-i asudate. 

- Luthar! repetă arbitrul, zâmbind larg când îl văzu 
pe Jezal apropiindu-se. 

Intrebări fără noimă şi fără rost îi trecură prin 
minte și se depărtară la fel de repede. Oare Ardee îl 
privea, din mulțime, intrebându-se dacă avea să vină 
la întâlnire în seara aceea? Oare va fi ucis în război? 
Cum au adus iarba în cercul pentru duel în Piaţa 
Mareșalilor? Ridică privirea spre Broya. Oare se 
simţea la fel? Mulțimea era tăcută acum, foarte tăcută. 
Povara liniștii îl apăsa, când își ocupă locul în cerc 
şi-şi apăsă piciorul pe pământul uscat. Broya ridică 
din umeri, își scutură capul, ridică armele. Lui Jezal 
îi venea să urineze. Îi venea tare să urineze. Dacă ar 
face pe el chiar acum? O pată mare și întunecată Întin- 
zându-i-se pe pantaloni. Omul care s-a scăpat pe el 
la Turnir. N-ar reuși să-și spele rușinea, nici dacă ar 
trăi O sută de anı. 

- Începeți! tună arbitrul. 

Dar nu se întâmplă nimic. Cei doi bărbaţi stăteau 
acolo, față în faţă, cu armele pregătite. Jezal simţi o 
mâncărime la sprânceană, Îi venea să se scarpine, dar 
cum? Adversarul său își linse buzele, pe urmă făcu 
un pas prudent spre stânga. Jezal făcu același lucru. 
Se ocoliră precauţi, cu pantofii scârțâind ușor pe iarba 
uscată, apropiindu-se încet, încet. Când ajunseră mai 
aproape, lumea lui Jezal se strânse în spaţiul dintre 
vârfurile săbiilor lor lungi. Acum mai era doar un pas. 
Acum doar câteva palme. Acum doar cincisprezece 
centimetri îi mai despărțeau. Întreaga minte a lui Jezal 
era concentrată asupra acelor două vârfuri scânteie- 
toare. Şapte centimetri. Broya lovi în faţă, fără forță, 
şi Jezal îi indepărtă sabia fără să stea pe gânduri. 

Săbiile zornăiră încetişor laolaltă și, ca şi cum ar 
fi fost un semnal stabilit dinainte cu fiecare persoană 
din arenă, strigătele se porniră din nou, la început 
îndemnuri răzlețe. 

- Omoară-l, Luthar! 

- Da! 

- Jap! Jap! 

Dar curând strigătele se topiră în marea vijelioasă, 
furioasă, a mulțimii, ce se stârnea şi se domolea odată 
cu mișcările din cerc. 

Cu cât Jezal îl vedea mai mult pe acel idiot deșirat, 
cu atât mai puțin descurajat devenea. Nervii începură 
să i se liniştească. Broya lovea stângaci, Jezal abia tre- 
buia să se miște. Broya spinteca fără convingere și 
Jezal para fără efort. Broya fanda, absolut stupid, dez- 
echilibrat și lăbărțat, Jezal îl ocolea şi îl împungea 

in coaste, cu vârful bont al sabiei sale lungi. Era totul 
atât de ușor! 

- Unu pentru Luthar! strigă arbitrul și un val de 
Ovații străbătu tribunele. 

Jezal zâmbi în sinea lui, lăsându-se dezmierdat de 
aprecierea mulțimii. Varuz avusese dreptate, pros- 
tănacul ăsta nu reprezenta niciun pericol. Încă o tușă 
ȘI va trece în runda următoare. 

Se intoarse la semnul său și Broya făcu același 
lucru, frecându-și coastele cu o mână şi uitându-se 
incruntat la Jezal pe după sprâncene. Jezal nu era in- 
timidat. Privirile furioase sunt de folos doar dacă ştii 
să lupți cât de cât. 

- Incepeți. 

Se apropiară repede de data aceasta şi schimbară 
O lovitură, două. 

Lui Jezal nu-i venea să creadă cât de încet se mișca 
adversarul său; era ca și cum săbiile lui ar fi cântărit 
fiecare câte o tonă. Broya pescui prin aer cu sabia-i 
lungă, incercând să-și folosească lungimea braţului ca 
să-l țintuiască pe Jezal. Abia dacă-și folosise sabia scurtă 
până acum, darămite să le coordoneze pe amândouă. 
Încă și mai rău, incepea să pară obosit și se duelau abia 
de două minute. Nu s-o fi antrenat defel, ţopârlanul 
ăsta? Sau pur și simplu completaseră numărul cu vreun 
servitor de pe stradă? Jezal sărea la o parte, dansa în 
jurul adversarului său. Broya se bălăngănea după el, per- 
severent, dar incompetent. Incepea să devină jenant. 
Nimeni nu savurează o confruntare inegală, iar stân- 
găcia acelui nătâng îi refuza lui Jezal șansa de a străluci. 

- O, haide! strigă el. 

Un hohot de ras se revărsă în tribune. Broya 
scrâșni din dinți și se năpusti cu tot ce avea, dar nu 
era prea mult. Jezal îi zădărnici eforturile firave, le 
ocoli, pluti peste arenă, cu adversarul său nătărău 
mișcându-se greoi după el, mereu cu trei pași în urmă. 
Nici urmă de precizie, de viteză, de judecată. Cu câ- 
teva minute în urmă, Jezal fusese aproape îngrozit 
de perspectiva de a se duela cu acest nătărău deşirat. 
Acum era aproape plictisit. 

- Ha! strigă el, trecând brusc la atac, dezechili- 
brându-și adversarul cu o lovitură sălbatică şi făcându-l 
să pășească, impleticit, înapoi. 

Mulțimea prinse viață, răcnindu-și susținerea. 

Jezal lovi şi lovi din nou. Broya se apără cu dispe- 
rare, nesigur pe picioare, se dădu clătinându-se înapoi, 
pară pentru ultima oară, apoi se împiedică, dând hao- 
tic din mâini, cu sabia scurtă zburându-i din mână, 
şi ateriză în fund, afară din cerc. 

Urmă un val de râsete și Jezal nu putu să nu i se 
alăture. Bietul nătărău arăta chiar amuzant, dobo- 
rât pe spate, cu picioarele în aer, ca un fel de broască 
țestoasă. 

- Căpitanul Luthar câștigă! răcni arbitrul, doi 
la zero. 

Râasetele se transformară în batjocură când Broya 
se răsuci. Părea gata să izbucnească în lacrimi, mo- 
cofanul. Jezal se apropie și-i întinse mâna, dar se 
pomeni incapabil să-și şteargă complet zâmbetul 
superior de pe față. Adversarul său înfrânt îi ignoră 


170 joe abercro lie 


ostentativ ajutorul, ridicându-se de la pământ și arun- 
cându-i o privire pe jumătate dușmănoasă, pe jumă- 
tate rănită. 

Jezal ridică vesel din umeri: 

— Nu e vina mea că eşti un nimic. 


- Mai vrei? intrebă Kaspa, întinzând sticla cu o 
mână tremurătoare, cu ochii impăienjeniţi de prea 
multă băutură. 

- Nu, mulţumesc. 

Jezal împinse ușor sticla, înainte să-i poată turna 
in pahar. Păru o clipă derutat, apoi i se adresă lui 
Jalenhorm. 

- Mai vrei? 

- Oricând. 

Bărbatul voinic își impinse paharul peste tăblia 
aspră a mesei, într-un fel care spunea: Nu sunt beat, 
deşi, evident, era. Kaspa înclină sticla, privind paha- 
rul cu ochii mijiţi, de parcă ar fi fost la mare distanţă. 
Jezal urmări gâtul sticlei clătinându-se în aer, apoi 
zornăind pe marginea paharului. Inevitabilul era 
aproape dureros de privit. Vinul se revărsă pe masă, 
scurgându-se în poala lui Jalenhorm. 

— Eşti beat, se plânse voinicul, ridicându-se clătinat 
Și ştergându-se cu mâini mari, bete, doborându-și și 
scaunul între timp. Câţiva dintre ceilalți clienți se 
uitară înspre masa lor cu vădit dispreț. 

- Orrricând, chicoti Kaspa. 

West își ridică pentru scurt timp ochii de la pa- 
harul său. 

- Sunteţi beți amândoi. 

- Nu e vina noastră. Jalenhorm bâjbâi după scaun. 
El e de vină. Întinse un deget nesigur către Jezal. 

- A câștigat, bolborosi Kaspa. Ai câștigat, nu-i așa, 
și acum trebuie să sărbătorim! 

Jezal își dorea să nu fi trebuit să sărbătorească așa 
de mult. Începea să devină stânjenitor. 

- Verișoara mea Ariss a fooost acolo - a văzut tot. 
A fo’ foarte impresionată. Kaspa își azvârli braţul pe 
după umărul lui Jezal. Cred că-i amoresată de tine.. 
amoresată... amoresată. Își chinui buzele umede în fata 
lui Jezal, încercând să rostească bine cuvântul. E foaaarte 
bogată, ştii, foaaarte bogată. Amoresată. 

Jezal strâmbă din nas. Nu-l interesa câtuși de puțin 
nătânga aia sfrijită de verișoară a lui, oricât de bogată 
era, iar răsuflarea lui Kaspa duhnea. 

- Bine... încântător. 

Se desprinse de locotenent și-l îmbrânci, deloc blând. 

- Așadar, când începem treaba în Nord? ceru să 
știe Brint, puţin prea sonor, de parcă el, unul, abia 
aştepta să ridice ancora. Curând, sper. Acasă, înainte 
să vină iarna, ce zici, maiorule? 

- Aş! pufni West, încruntându-se. O să fim no- 
rocoși dacă apucăm să plecăm înainte să vină iarna, 
în ritmul ăsta. 

Brint păru uşor descumpănit. 

- Ei, bine, sunt sigur că le tragem sălbaticilor o 
ciomăgeală bună, oricând ajungem acolo. 

- Să le tragem o ciomăgeală! strigă Kaspa. 

- Da! Jalenhorm clătină aprobator din cap. 

Lui West nu-i ardea de asta. 

- N-aș fi așa de sigur. Aţi văzut în ce stare sunt 
unii dintre recruţii ăia? Abia umblă, darămite să fugă. 
E o rușine. 

Jalenhorm respinse totul cu o fluturare nervoasă 
a mâinii. 

- Nu-s decât niște sălbatici afurisiţi, toți! O să le 
dăm un șut în fund, cum a făcut azi Jezal cu idiotul 
ăla, ce zici, Jezal? Acasă înainte de iarnă, toată lumea 
spune așa! 

- Cunoști ţinutul pe-aici? întrebă West, aple- 
cându-se peste masă. Păduri, munţi, râuri, la nesfârșit. 
Extrem de puţine spații deschise unde să lupți, ex- 
trem de puţine drumuri pe care să mărșăluiești. Tre- 
buie să prinzi pe cineva, inainte să începi ciomăgeala. 
Acasă înainte de iarnă? Iarna viitoare, poate, dacă ne 
mai întoarcem. 

Ochii lui Brint erau măriţi de groază. 

- Nu poți vorbi serios! 

- Nu... nu, ai dreptate. West oftă și se scutură. Sunt 
sigur că totul va merge bine. Glorie şi promovări pe 
toate planurile. Acasă înainte de iarnă. Dar, în locul 
tău, aș lua o manta cu mine, pentru orice eventualitate. 

O tăcere apăsătoare se lăsă peste grup. West avea 
acea încruntătură aspră pe care o afișa uneori, încrun- 
tătura care spunea că, din partea lui, distracţia s-a ter- 
minat pentru seara aia. Brint și Jalenhorm păreau 
nedumeriți și posomorâţi. Doar Kaspa își păstra buna 
dispoziţie și se legăna în scaunul lui, cu ochii pe 
jumătate închiși, într-o stare de euforică inconştiență. 

Grozavă petrecere. 

Jezal însuşi se simţea obosit, agasat și îngrijorat. 
Îngrijorat de Turnir, îngrijorat de război... ingrijorat 
in privinţa lui Ardee. Scrisoarea era tot acolo, împă- 
turită în buzunar. Se uită cu coada ochiului la West, 
apoi își întoarse repede privirea. La naiba, se simţea 
vinovat. Nu se mai simţise niciodată cu adevărat vi- 
novat și nu-i plăcea defel. Dacă nu se întâlnea cu ea, 
avea să se simtă vinovat că a lăsat-o baltă. Dacă se întâl- 
nea cu ea, avea să se simtă vinovat că și-a încălcat cu- 
vântul față de West. Era o dilemă. Jezal își roase unghia 
degetului mare. Ce naiba era cu familia asta afurisită? 

- Ei, bine, zise brusc West. Trebuie să plec. Mâine 
ne trezim devreme. 

- Îhî, mormăi Brint. 

- Aşa-i, zise Jalenhorm. 

West îl privi pe Jezal drept în ochi. 

- Pot să-ți spun o vorbă? Avea o expresie serioasă, 
gravă, furioasă chiar. Inima lui Jezal se strânse. Dacă 
West aflase despre scrisoare? Dacă Ardee îi spusese? 
Maiorul se întoarse și se îndreptă spre un colț liniș- 
tit. Jezal privi împrejur, căutând cu disperare o scăpare. 
Jezal! strigă West. 

- Da, da. 

Se ridică în picioare fără nicio tragere de inimă 
Și își urmă prietenul, afișând ceea ce spera să treacă 
drept un zâmbet inocent. Poate că era altceva. Fără 
legătură cu Ardee. De-ar fi altceva! 

- Nu vreau să mai știe nimeni despre asta... West 
își roti privirea, să se asigure că nu erau priviți. Jezal 

inghiți în sec. Dintr-o clipă în alta avea să primească 
un pumn în față. Ultimul. Nu fusese niciodată lovit 
in față, nu propriu-zis. O fată îl pălmuise cândva des- 
tul de tare, dar asta nu era nici pe departe același lucru. 
Se pregăti cum știa mai bine, strângând din dinți, 
tresărind uşor. 

- Burr a stabilit o dată. Avem patru săptămâni. 

Jezal se holbă la el. 

- Ce? 

- Până ne îmbarcăm. 

- Ne îmbarcăm? 

- Pentru Englia, Jezal. 

- O, da... Englia, fireşte. Patru săptămâni, zici? 

- Am crezut că trebuie să ştii, de vreme ce ești 
ocupat cu Turnirul, ca să ai timp să te pregătești. Dar 
nu mal spune nimănui. 

- Da, desigur. Jezal își şterse fruntea nădușiră. 

- Eşti palid. Te simţi bine? 

- N-am nimic, nimic. Trase adânc aer în piept. 
Toată emoția asta. Știi, duelul şi... tot. 

- Nu-ţi face griji, te-ai descurcat bine azi. West îl 
bătu pe umăr. Dar mai sunt multe de făcut. Incă trei 
runde până să te poți numi campion și vor fi din ce 
în ce mai grele. Nu te culca pe-o ureche, Jezal. Și nu 
te imbăta prea tare! îi aruncă el peste umăr, îndrep- 
tându-se către uşă. 

Jezal scoase un lung suspin de ușurare și se întoarse 
la masa unde stăteau ceilalți. Nasul îi era încă intact. 

Brint începuse deja să se plângă, acum că își dădea 
seama că West nu se mai întorcea. 

— Ce naiba a fost asta? întrebă el, încruntându-se 
și arătând cu degetul spre ușă. Adică, vreau să spun 
că ştiu că el ar trebui să fie marele erou şi toate astea, 
dar, adică, vreau să spun! 

Jezal își cobori privirea spre el. 

— Ce vrei să zici? 

- Păi, să vorbeşti aşa! E... e defetism! Băutura îi 
dădea acum curaj și subiectul incepea să-l antreneze. 
Este... adică, vreau să spun... e o laşitate să vorbeşti 
așa, asta e! 

- Bagă de seamă, Brint, se răsti Jezal, el a luptat 
in trei bătălii și a trecut primul prin breșă, la Ulrioch! 
N-o fi el nobil, dar e al naibii de curajos! În plus, 
cunoaște armata, îl cunoaște pe Mareșalul Burr și 
cunoaște Englia! Tu ce știi, Brint? Jezal își încreți 
buza. Mai mult decât să pierzi la cărți și să golești o 
sticlă de vin? 

- E tot ce trebuie să știe un bărbat, din punctul 
meu de vedere, râse nervos Jalenhorm, străduindu-se 
din răsputeri să calmeze situația. Vin! strigă el, către 
nimeni anume. 

Jezal se prăbuși pe scaun. Dacă tovarășii săi fuse- 
seră abătuţi înainte de plecarea lui West, acum erau 
și mai și. Brint era îmbufnat, Jalenhorm se legăna pe 
scaunul său. Kaspa adormise dus, lăbărțat pe masa 
udă, fornăind încetișor. 

Jezal își goli paharul şi privi împrejur la chipurile 
care nu păreau să promită nimic. La naiba, era plic- 
tisit. Era un adevăr, abia acum începea să-și dea seama, 
că dialogul celor beţi este interesant doar pentru cei 

beţi. Câteva pahare de vin pot reprezenta diferența 
intre a considera pe cineva un tovarăș nostim sau 
un imbecil nesuferit. Se întreba dacă el însuși era la 
fel de obositor când era beat ca Jalenhorm, Kaspa 
sau Brint. 

Jezal schiță un zâmbet uitându-se la afurisitul îmbuf- 
nat. Dacă ar fi rege, cugetă el, ar pedepsi cu moartea 
conversaţia proastă, sau cel puţin cu o lungă detenţie. 
Se ridică de pe scaun. 

Jalenhorm înălță privirea spre el. 

- Ce faci? 

- Mai bine mă odihnesc puțin, zise repede Jezal, 
mâine trebuie să mă antrenez. Abia se stăpânea să 
nu o ia la goană din acel loc. 

- Dar ai câștigat! Nu sărbătorești? 

- Prima rundă. Mai am încă trei oameni de înfrânt 
Și Sunt cu toții mai buni decât mocofanul de azi. Jezal 
își luă tunica de pe spătarul scaunului și și-o trase 
peste umeri. 

- Cum vrei, zise Jalenhorm, după care sorbi zgo- 
motos din pahar. 

Kaspa își înălță capul de pe masă, preţ de o clipă, 
cu părul lipit de tâmplă cu vin vărsat. 

- Pleci atât de rrrepede? 

- Îhî, făcu Jezal, întorcându-se și ieșind cu pași mari. 

Afară, pe stradă, bătea un vânt rece. Îl făcea să se 
simtă şi mai treaz ca înainte. Dureros de treaz. Avea 
nevoie disperată de o companie inteligentă, dar unde 
s-o găsească la ora asta? Exista un singur loc la care 
se putea gândi. 

Scoase scrisoarea din buzunar şi o citi la lumina 
difuză a ferestrelor tavernei, doar încă o dată. Dacă 
se grăbea, poate mai reușea s-o prindă. Începu să se 
indrepte încet spre Patru Colţuri. Doar să stea de 
vorbă, atâta tot. Avea nevoie de cineva cu care să 
vorbească. 

Nu. Își impuse să se oprească. Oare chiar se putea 
preface că nu voia decât să-i fie amic? Despre un 
bărbat şi o femeie se zicea că sunt prieteni atunci când 
unul aleargă de multă vreme după celălalt şi n-a ajuns 
nicăieri. Nu-l interesa un asemenea aranjament. 

Ce, atunci? Căsătorie? Cu o fată fără obârşie nobilă 
şi fără bani? De neconceput! Se imagina aducând-o 
pe Ardee acasă, să-i cunoască familia. Iat-o pe proas- 
päta mea sotie, tată! Soţie? Și care sunt legăturile ei? Se 
cutremură la acest gând. 

Dar ce-ar fi dacă ar putea găsi o cale de mijloc, cu 
care toată lumea să fie mulțumită? Picioarele începură 
să i se miște încet. Nu prietenie, nu mariaj, dar un aran- 
jament mai lejer? Grăbi pasul către Patru Colţuri. Tre- 
buia să se întâlnească discret, să discute, să râdă, undeva 
cu un pat, poate... 

Nu. Nu. Jezal se opri din nou și se plesni peste 
tâmplă, frustrat. Nu putea să îngăduie una ca asta, 
chiar presupunând că ea ar face-o. West era una, dar 
dacă ar afla și alții? Nu i-ar știrbi câtuși de puţin re- 
putaţia, desigur, dar a ei ar fi distrusă. Distrusă. Car- 
nea i se încreţi la gândul acesta. Ardee nu merita 
asta, firește. Nu era de ajuns să spună că era pro- 
blema ei. Nu era de ajuns. Doar ca el să se distreze 

niţel? Un egoism. Era uimit că nu-și dăduse seama 
până atunci. 

Așadar, își băgase mințile în cap, așa cum mai 
făcuse deja de zece ori astăzi: nu putea să iasă nimic 
bun dacă se întâlnea cu ea. Oricum, aveau să plece 
curând la război şi asta ar pune capăt acestui imbold 
ridicol. Acasă, în pat, așadar! Și mâine, toată ziua, an- 
trenament. Antrenament şi iar antrenament, până 
când Mareșalul Varuz i-o scoate pe Ardee din cap. 
Trase adânc aer în piept, își indreptă umerii, se întoarse 
ȘI porni către Agniont. 


Statuia lui Harod cel Mare se deslușea în întune- 
ric, pe un soclu de marmură înalt aproape cât Jezal, 
părând mult prea mare și impunătoare pentru piațeta 
mică și liniştită de lângă Patru Colţuri. Se speriase 
de fiecare umbră tot drumul până acolo, evitând oa- 
menii, străduindu-se din răsputeri să treacă neobser- 
vat. Dar nu erau mulţi oameni prin preajmă. Era târziu 
și, probabil, Ardee renunțase de mult să-l aștepte, cu 
condiţia să fi venit de la bun început. 

Se furișă emoționat pe după statuie, privind în 
umbre, simțindu-se complet idiot. Străbătuse această 
piață de multe ori și niciodată nu stătuse pe gânduri. 
Nu era un spaţiu public, în definitiv? Avea dreptul 
să se afle acolo, la fel ca oricine şi, totuși, se simţea ca 
un hoţ. 

Piaţa era goală. Ăsta era un lucru bun. Era mai 
bine așa. N-ar fi avut nimic de câștigat, ci totul de pier- 
dut şi așa mai departe. Așadar, de ce se simţea atât de 

distrus? Ridică privirea către chipul lui Harod, încre- 
menit în acea încruntătură de piatră pe care sculptorii 
o rezervă doar celor cu adevărat măreți. Avea un ma- 
xilar distins, puternic, acest Harod, aproape că se putea 
compara cu cel al lui Jezal. 

- Trezeşte-te! șuieră un glas lângă urechea lui. 

Jezal scăpă un scâncet feciorelnic, se retrase, spe- 
riat, se împiedică și reuși să rămână în picioare doar 
agățându-se de piciorul enorm al Regelui Harod. In 
spatele lui era o siluetă întunecată, o siluetă ascunsă 
de glugă. 

Râsete. 

- Nu-i nevoie să faci pe tine. Era Ardee. Își dădu 
gluga pe spate. Lumina ferestrei îi căzu pieziş pe un 
obraz, dezvăluindu-i zâmbetul strâmb. Sunt doar eu. 

- Nu te-am văzut, murmură el fără rost, desprin- 
zându-și repede mâinile disperate de imensul picior 
de piatră şi străduindu-se să pară nonșalant. 

Trebuia să recunoască, era un început prost. N-avea 
talent pentru aceste jocuri de-a v-aţi ascunselea. Insă 
Ardee părea degajată. Se întreba dacă nu mai făcuse 
toate astea și altă dată. 

- Eşti scump la vedere în ultimul timp, spuse ea. 

- Ei, bine, ăă... bâigui el, cu inima încă bubuindu-l 
de pe urma sperieturii. Am fost ocupat, cu Turnirul 
ȘI toate astea... 

- A, prea-importantul Turnir. Te-am văzut lup- 
tând astăzi. 

- M-ai văzut? 

- De-a dreptul impresionant. 

- Ăă, mulţumesc, eu... 

- Fratele meu ţi-a spus ceva, nu? 

- Ce, despre duel? 

- Nu, cap sec. Despre mine. 

Jezal tăcu, încercând să găsească răspunsul cel 
mai bun. 

- Păi, el... 

- 'Ţi-e frică de el? 

- Nu! 'Tăcere. Prea bine, da. 

- Dar ai venit, oricum. Bănuiesc că ar trebui să 
fiu flatată. Îi dădu ocol încet, cercetându-l de sus până 
jos, de la picioare la frunte și înapoi. Dar nu te-ai 
grăbit. E târziu. Va trebui să plec curând acasă. 

Era ceva în felul în care îl privea care nu-l ajuta 
deloc să-și potolească bătăile inimii. Ba dimpotrivă. 
Trebuia să-i spună că nu se mai puteau întâlni. Era un 
lucru rău. Pentru amândoi. Nu putea să iasă nimic bun 
din asta... nimic bun... 

Respira repede, incordat, tulburat, incapabil să-și 
dezlipească ochii de la faţa ei umbrită. Trebuia să-i 
spună acum. Nu de aceea venise? Deschise gura să vor- 
bească, dar toate argumentele păreau acum îndepăr- 
tate, legate de alte timpuri, de alți oameni, intangibile 
şi imponderabile. 

- Ardee... începu el. 

- Îhî? 

Înaintă spre el, cu capul înclinat într-o parte. Jezal 
încercă să se îndepărteze, dar avea statuia în spate. Ardee 
se apropie și mai mult, cu buzele ușor depărtate, cu 
ochii fixaţi asupra gurii lui. Ce era rău în asta, totuși? 

Şi mai aproape, cu faţa ridicată spre el. Îi simţea 
mirosul - avea capul plin de parfumul ei. Îi simţea ră- 
suflarea caldă pe obraz. Ce putea fi rău în asta? 

Îi simțea degetele reci pe piele, mângâindu-i fața, 
trasându-i linia maxilarului, răsucindu-i-se prin păr şi 
trăgându-i capul spre ea. Buzele ei îi atinseră obrazul, 
moi și calde, apoi bărbia, apoi buzele. Le strânseră 
ușor pe ale lui. Ardee se lipi de el, strecurându-și cea- 
laltă mână pe după spatele lui. Limba ei îi atinse gin- 
gule, dinții, limba și Ardee scotea mici sunete din gât. 
Și el făcea la fel, probabil - chiar nu era sigur. Tot tru- 
pul îl furnica, fierbinte și rece în același timp, mintea 
li era în gură. Era ca și cum n-ar mai fi sărutat nicio- 
dată o fată. Ce putea fi rău în asta? Dinţii ei îi mușcară 
buzele, aproape dureros, dar nu tocmai. 

Jezal deschise ochii, cu răsuflarea tăiată, tremurând, 
cu genunchii moi. Ea îl privea. Îi vedea ochii scânteind 
în întuneric, urmărindu-l cu atenție, studundu-l. 

- Ardee... 

- Ce? 

- Când te mai pot vedea? Avea gâtul uscat, gla- 
sul îi suna răgușit. Ea cobori privirea în pământ, cu 
un mic zâmbet. Un zâmbet crud, de parcă l-ar fi prins 
cu ocaua mică și ar fi câștigat o grămadă de bani de 
la el. Lui Jezal nu-i păsa. Când? 

-'Oh, am să te anunţ. 

Trebuia s-o sărute din nou. La naiba cu consecinţele. 
La naiba cu West. La naiba cu tot. Se aplecă spre ea și 
închise ochii. 

- Nu, nu, nu. Fa își retrase gura. Ar fi trebuit să 
vii mai repede. 

Ardee se dezlipi de el, se întoarse, cu zâmbetul încă 
pe buze, și se îndepărtă. O urmări, în tăcere, încre- 
menit, fascinat, cu spatele lipit de soclul rece de pia- 
tră al statuii. Jezal nu se mai simţise niciodată astfel. 
Niciodată. 

Ea aruncă o privire înapoi, doar o dată, ca și cum 
ar fi vrut să verifice dacă încă o urmărea. Pieptul i se 
strânse, aproape dureros, doar când o văzu privindu-l, 
pe urmă Ardee dispăru după un col. 

Fl rămase acolo o clipă, cu ochii larg deschişi, doar 
respirând. Apoi o pală rece de vânt suflă prin piață 
și lumea se prăbuși din nou peste el. Duelul, războiul, 
prietenul său West, obligaţiile lui. Un singur sărut, 
asta a fost tot. Un sărut şi toată hotărârea lui se scur- 
sese ca urina dintr-o oală de noapte spartă. Își roti 
privirea, dintr-odată simțindu-se vinovat, năucit şi 
speriat. Ce făcuse el acolo? 

- La naiba! spuse Jezal. 


LUCRU NECURAT 


Un lucru care arde poate răspândi tot felul de mi- 
rosuri. Un pom viu, proaspăt şi plin de sevă, miroase 
altfel în flăcări decât unul mort, uscat și ofilit. Un 
porc aprins și un om miros aproape a fel, dar asta e 
altă poveste. Mirosul de ars pe care îl simţea Copo- 
iul acum venea de la o casă. Il știa, fără doar și poate. 
Un miros pe care îl cunoștea mai bine decât i-ar fi 
plăcut. Casele nu se aprind singure prea des. De obi- 
cei, lucrul acesta e însoțit de un act de violență. Asta 
însemna oameni prin preajmă, oameni gata de luptă, 
cel mai probabil, așa că se furișă cu mare grijă, Jos, 
printre copaci, alunecă pe burtă spre margine și privi 
printre tufișuri. 

Acum îl vedea, destul de limpede. Fum negru, 
înălțându-se într-o coloană înaltă, dintr-un punct de 
lângă râu. O casă mică, încă fumegând, dar distrusă 
până la zidurile scunde de piatră. Fusese și un ham- 
bar, dar acum nu mai rămăsese decât un morman de 
vreascuri negre și de noroi negru. Câţiva copaci și 

un petic de teren cultivat. Viaţa de fermier era des- 
tul de săracă, în Nordul Îndepărtat, chiar și în vre- 
murile cele mai bune. Prea frig să ai ce creşte — câteva 
rădăcini, poate, şi niște o1 de păstorit. Un porc, doi, 
dacă erai norocos. 

Copoiul își scutură capul. Cine ar vrea să pârjo- 
lească oameni atât de săraci? Cine ar vrea să jefuiască 
acest petic îndărătnic de pământ? Unora pur și sim- 
plu le place să dea foc, presupuse el. Se târi puţin mai 
departe, uitându-se în stânga și-n dreapta în josul văii, 
căutând o urmă a celor care au făcut asta, dar tot ce 
putea zări mișcându-se erau câteva oi sfrijite risipite 
pe versanţii văii. Se retrase târâș înapoi în tufișuri. 

Inima i se strânse pe când ce se furișa înapoi către 
tabără. Glasuri ridicate, certându-se, ca întotdeauna. 
Se întrebă, preț de un minut, dacă să treacă pur și sim- 
plu şi să meargă mai departe; era sătul de nesfârșita 
gâlceavă. Dar, în cele din urmă, hotări să n-o facă. O 
iscoadă care-i părăsește pe-ai lui nu face multe parale. 

- De ce nu-ţi ţii pliscul, Dow? Glasul harâit al lui 
Tul Duru. Ai vrut la sud, iar când am mers spre sud, 
n-ai făcut decât să suspini după munţi! Acum, că sun- 
tem în munți, mârâi toată ziua și toată noaptea că 
ai burta goală! M-am săturat până peste cap, câine 
smiorcăit! 

Acum veni rândul mârâitului urâcios al lui Dow 
cel Negru: 

- De ce trebuie să primeşti tu de două ori mai 
multă mâncare, doar fiindcă ești un porc mare și gras? 

- Nenorocitule! Te strivesc ca pe un vierme ce ești! 

- Îşi tai eu gâtul când dormi, morman de carne! 
Apoi o să avem cu toții mâncare din belșug! Cel puţin 
o să scăpăm de sforăitul tău blestemat! Acum știu de 
ce-ai fost poreclit Capdetunet, scroafă mârâită! 

- Ţineţi-vă pliscurile, amândoi! îl auzi Copoiul 
răcnind pe Treicopaci, destul de tare să trezească morţii. 
M-am săturat! 

Acum îi putea vedea, pe toți cinci. Tul Duru și 
Dow cel Negru, zbârlindu-se unul la altul și Treico- 
paci între ei, cu mâinile ridicate. Forley stătea și pri- 
vea, cu un aer trist, iar Ursuzul nici măcar nu se uita, 
verificându-și săgețile. 

- Hei! şuieră Copoiul şi cu toţii se întoarseră brusc 
spre el. 

- E Copoiul, spuse Ursuzul, abia ridicându-și pri- 
virea de la săgețile sale. 

N-aveai cum să-l înţelegi pe omul acela. Nu vor- 
bea nimic zile în șir, apoi, când deschidea gura, era 
ca să spună ceea ce vedeau deja cu toții. 

Forley era dornic să le atragă atenția în altă parte, 
ca întotdeauna. Era greu de ghicit cât s-ar fi abținut 
să se omoare între ei, fără să-l aibă pe el prin preajmă. 

- Ce-ai găsit, Copoiule? întrebă el. 

- Ce să vezi, am găsit cinci nătărăi afurisiţi în 
pădure! șuieră el, ieșind dintre copaci. I-am auzit de 
la o poștă! Și erau Oameni Aleși, iți vine să crezi? 
Oameni de la care te-ai fi așteptat să fie mai prudenți! 
Care se ceartă între ei, ca întotdeauna Cinci ticăloși 
afurisiţi... 

Treicopaci ridică mâna: 


186 joe averoroibie 


- În regulă, Copoiule. Ar trebui să fim mai pru- 
denți! Și apoi se încruntă la Tul și Dow. Se încruntară 
unul la altul, dar nu-și mai spuseră nimic. Ce-ai găsit? 

- Sunt lupte pe-aici, sau așa ceva. Am văzut o 
fermă arzând. 

- Arzând, zici? întrebă Tul. 

- Da. 

Treicopaci se încruntă. 

- Atunci du-ne acolo. 


Copoiul nu văzuse asta de sus, din pădure. N-ar 
fi putut. Era prea departe şi prea mult fum ca să vadă 
asta. Dar acum vedea, de aproape, și îi făcea rău. Văzură 
cu toţii. 

- Nu-i lucru curat aici, spuse Forley, privind în 
sus, la copac. Nu-i lucru curat. 

- Da, mormăi Copoiul. 

Nu găsea altceva de spus. Creanga pârâta, în timp 
ce bătrânul se legăna ușor, cu picioarele goale bălă- 
bănindu-se aproape de pământ. Poate că încercase să 
se impotrivească: avea două săgeți în trup. Femeia era 
prea tânără să-i fi fost soție. Fiică, poate. Copoiul 
bănuia că cei doi copii erau fiii lui. 

- Cine-ar spânzura un copil? murmură el. 

- Mă pot gândi la câțiva destul de ticăloşi, re- 
marcă Tul. 

Dow scuipă în iarbă. 

- Adică eu? mârâi el și cei doi erau din nou la 
cuțite. Am pârjolit câteva ferme și un sat, două, dar 
am avut motive, era război. Am lăsat copiii să trăiască. 

- Eu am auzit altceva, zise Tul. 

Copoiul inchise ochii și oftă. 

- Crezi că dau doi bani pe ce-ai auzit tu? răcni 
Dow. Poate că numele mi-e mai negru decât merit, 
rahat uriaș ce eşti! 

- Ştiu ce meriţi, ticălosule! 

- Ajunge! mârâi Treicopaci, privind încruntat spre 
pom. N-aveţi pic de respect? Copoiul are dreptate. 
Suntem în munţi acum și ne pândesc necazurile. Gata 
cu ciorovăiala asta: Gata! Calm şi liniştit, de acum 
înainte. Suntem Oameni Aleşi, cu treabă de bărbați 
de făcut. 

Copoiul clătină din cap, bucuros să audă, în sfârșit, 
ceva rațional. 

- Sunt lupte prin preajmă, spuse el, trebuie să fie. 

- Îhî, făcu Ursuzul, deși era greu de spus exact cu 
ce anume era de acord. 

Ochii lui Treicopacı nu se dezlipeau de trupurile 
care se legănau. 

- Ai dreptate. Trebuie să ne concentrăm la asta 
acum. La asta și la nimic altceva. Luăm urma cetei 
care a făcut asta şi vedem pentru ce luptă. Nu facem 
nimic până când nu știm cine cu cine luptă. 

- Cine-a făcut asta luptă pentru Bethod, zise Dow. 
Îți poţi da seama cu ochiul liber. 

- Vom vedea. Tull și Dow, tăiați funiile ăstora și 
ingropaţi-i. Poate că sarcina asta o să vă mai oţelească. 

Cei doi se priviră încruntaţi, dar Treicopaci nu 
le acordă nicio atenţie. 

- Copoiule, tu du-te și miroase cine-a făcut asta. 
Adulmecă-i și la noapte le facem o vizită. O vizită 
ca aceea pe care le-au făcut-o ei celor de-aici. 

- Da, spuse Copoiul, dornic să treacă la fapte. Le 
facem o vizită. 


Copoiul nu putea să-și dea seama. Dacă oamenii 
ăștia erau într-un conflict, temându-se să nu fie prinși 
de dușmani, nu depuneau prea multe eforturi să-și 
acopere urmele. Le luă urma cât se poate de ușor. 
Cinci la număr, socoti el. Trebuie că se îndepărtaseră 
tacticos de ferma cuprinsă de flăcări, coborând prin 
vale pe lângă râu și intrând în pădure. Urmele erau 
atât de vizibile încât, din când în când, își făcea gân- 
duri că-i jucau o farsă, pândindu-l din copaci, aștep- 
tând să-l spânzure de o creangă. Dar, după toate 
aparențele, nu era așa, căci îi ajunse din urmă chiar 
inainte de căderea nopții. 

La început simţi mirosul cărnii — oaie la frigare. 
Apoi le auzi glasurile - vorbind, strigând, râzând, fără 
să se străduiască defel să nu facă zgomot, ușor de auzit 
chiar și cu râul învolburându-se alături. Apoi îi văzu, 
șezând în jurul unui fac imens, într-o poiană, cu o 
oaie jupuită pe frigare, luată, fără indoială, de la fer- 
mierii aceia. Copoiul se ghemui în tufe, ușurel, tăcut, 
aşa cum ar fi trebuit să fie ei. Numără cinci bărbați, 
mai bine zis patru și un băiat de vreo paisprezece ani. 
Cu toții ședeau pur și simplu, fără cineva care să stea 
de veghe, nicio precauţie. Nu pricepea. 

- Stau pur și simplu acolo, şopti el, când ajunse 
inapoi la ceilalți. Doar stau. Niciun străjer, nimic. 

- Doar stau? întrebă Forley. 

- Da. Cinci. Stau și se hlizesc. Nu-mi place. 

- Nici mie nu-mi place, zise Treicopaci, dar ce-am 
văzut la ferma aia îmi place și mai puţin. 

- Arme, şuieră Dow. Arme, asta trebuie. 

De data aceasta, Tul fu de acord cu el. 

- Arme, şefule. Hai să le dăm o lecţie! 

Nici măcar Forley nu interveni de data asta, ca 
să prevină o ceartă, dar Treicopaci mai cugetă o clipă 
la asta, acordându-și un răgaz, ca să nu se pripească. 
Apoi clătină aprobator din cap. 

- Arme să fie. 


Pe Dow cel Negru nu-l poţi vedea în noapte, dacă 
nu vrea să fie văzut. Nici nu-l auzi, dar Copoiul știa 
că e acolo, în timp ce se strecura în Jos, printre co- 
paci. Dacă lupţi alături de un om destul de multă 
vreme, ajungi să-l înţelegi. Înveți cum gândește și ajungi 
să gândești în același fel. Dow era acolo. 

Copoiul avea ţinta lui. Vedea spatele celui aflat 
departe, în dreapta, o siluetă neagră profilată pe fun- 
dalul focului. Copoiul nu-și irosea încă prea mult gån- 
durile cu celălalt. Nu se gândea la nimic decât la ţinta 
lui. Odată ce alegi să faci ceva, sau șeful tău alege în 
locul tău, mergi până la capăt și nu te uiţi înapoi până 
când misiunea nu e îndeplinită. Timpul pe care-l pe- 
treci gândindu-te e cel în care vei fi omorât. Logen 

il învățase acest lucru, iar el îl luase cât se poate de 
în serios. Aşa trebuia să fie. 

Copoiul se strecură şi mai aproape, simțind căldura 
focului pe față, simțind metalul aspru al cuţitului în 
mână. La naiba, îi venea să urineze, ca întotdeauna. 
Ţinta nu era acum decât la un pas. Băiatul era în fața 
lui — dacă ar fi ridicat privirea de la bucata lui de carne, 
l-ar fi văzut pe Copoi venind, dar era prea concen- 
trat la mâncare. 

- Aah! horcăi unul dintre ceilalți. 

Asta însemna că Dow ajunsese a el și asta însemna 
că era terminat. Copoiul făcu un salt înainte și își înjun- 
ghie ținta în partea laterală a gâtului. Victima întinse 
mâna o clipă, apucându-se de gâtul tăiat, făcu un pas 
clătinat și se prăbuși. Unul dintre ceilalți sări în sus, 
aruncându-și pe jos ciozvârta de oaie pe jumătate mân- 
cată, apoi o săgeată îl lovi în piept. Ursuzul, de lângă 
râu. Păru surprins, o clipă, după care se prăbușşi în ge- 
nunchi, cu faţa schimonosită de durere. 

Mai rămâneau doar doi, iar băiatul ședea încă 
acolo, holbându-se la Copoi, cu gura pe jumătate des- 
chisă, cu o bucăţică de carne atârnându-i afară. Ulti- 
mul dintre ei era ridicat în picioare, respirând repede, 
cu un cuţit lung în mână. Trebuie că-l scosese ca să 
mănânce cu el. 

- Aruncă arma! răcni Treicopaci. 

Copoiul îl văzu acum pe bătrân venind spre ei cu 
pași mari, cu lumina focului scânteind pe marginea 
de metal a scutului său mare și rotund. Bărbatul își 
mușca buza, cu ochii țâșnind de la Copoi la Dow, 

care se apropiau încet de el, din ambele părți. Apoi 
il văzu pe Capdetunet, ivindu-se din întunericul pă- 
durii, părând prea mare să fie om, cu sabia-i uriașă 
strălucindu-i pe umăr. Era de-ajuns pentru el. Își 
aruncă pumnalul jos, în țărână. 

Dow făcu un salt inainte, îl apucă de încheieturi 
şi i le legă strâns în față, după care îl îmbrânci în ge- 
nunchi, lângă foc. Copoiul făcu același lucru cu băiatul, 
strângând din dinți, fără să scoată o vorbă. Totul se 
intâmplă într-o clipă, calm şi liniștit, așa cum spusese 
Treicopaci. Pe mâinile Copoiului era sânge, dar asta 
era treaba și n-aveai ce-i face. Ceilalți îşi croiau drum 
spre ei acum. Ursuzul venea prin râu, improșcând apa, 
cu arcul peste umăr. Îl lovi cu piciorul, în trecere, pe 
cel pe care-l omorâse, dar trupul nu se mișcă. 

- Mort, zise Ursuzul. 

Forley era în spate, uitându-se la cei doi prizo- 
nieri. Dow se holba la cel pe care-l legase, fixându-l 
cu privirea. 

- ÎI ştiu pe ăsta de-aci, spuse el, părând chiar încân- 
tat de asta. Groa Mocirlă, nu-i așa? Ce noroc! Mă 
frământă gândul la tine de ceva vreme! 

Mocirlă privi încruntat în pământ. Un om crud, 
gândi Copoiul, genul care ar putea spânzura fermieri, 
dacă exista aşa ceva. 

- Da, eu sunt Mocirlă. Nu-i nevoie să vă întreb cum 
vă cheamă! Când se va afla că aţi omorât niște per- 
ceptori ai Regelui, veți fi niște oameni morți cu toții! 

- Dow cel Negru mi se spune. 

Capul lui Groa Mocirlă se Înălță, cu gura larg 
deschisă. 

- O, la naiba, șopti el. 

Băiatul îngenuncheat lângă el privi împrejur cu 
ochii mari. 

- Dow cel Negru? Cum? Nu eşti același Dow cel 
Negru ca... o, la naiba. 

Dow clătină încet din cap, cu zâmbetul acela maliţios 
al lui lăbărțându-i-se pe față, zâmbetul acela ucigător. 

- Groa Mocirlă. Ai de plătit pentru tot felul de 
treburi. Te-am avut în minte și acum eşti în fața mea. 
Îl bătu uşor pe obraz. Și în palma mea. Ce noroc! 

Mocirlă îşi retrase faţa, cu o smucitură, cât de de- 
parte putu, așa imobilizat cum era. 

- Credeam că eşti în iad, Dow, ticălosule! 

- Așa credeam și eu, dar am fost doar la nord de 
munți. Avem câteva întrebări pentru tine, Mocirlă, 
inainte să capeţi ce ţi se cuvine. Cine e acest rege? 
Ce colectezi pentru el? 

- La naiba cu întrebările tale! 

Treicopaci îl lovi peste tâmplă, de unde nici nu 
se aştepta. Când se întoarse să se uite, Dow îl trosni 
in cealaltă parte. Capul îi zbură dintr-o parte în alta, 
până când bărbatul se înmuie destul ca să vorbească. 

- Care-i conflictul? întrebă Treicopaci. 

- Nu e niciun conflict, scuipă Mocirlă printre dinții-i 
sparți. Aţi putea fi morți, ticăloșilor! Nu știți ce s-a 
întâmplat, nu-i așa? 

Copoiul se încruntă. Nu-i plăcea cum sună asta. 
Se părea că lucrurile se schimbaseră cât timp fuseseră 

plecaţi și nu văzuse până acum nicio schimbare 
în bine. 

- Eu pun întrebările aici, zise Treicopaci. Tu con- 
centrează-ți fărâma de creier la răspunsuri. Cine mai 
luptă? Cine nu vrea să îngenuncheze în fața lui Bethod? 

Mocirlă râse, așa legat fedeleș cum era. 

- N-a mai rămas nimeni! Războiul s-a sfârşit! 
Bethod este acum rege al întregului Nord! Toată lumea 
ingenunchează în fața lui... 

- Noi nu, mârâi Tul Duru, aplecându-se. Dar 
Bătrânul Yawl? 

- Mort! 

- Dar Sything sau Rattleneck? 

- Mort şi mort, idioților! Singurele lupte sunt acum 
în Sud! Bethod a pornit la război cu Uniunea! Da! Și 
ii cotonogim și pe el! 

Copoiul nu era sigur dacă să-l creadă. Rege? Nu 
mai existase niciodată un rege în Nord. Nu fusese nici- 
odată nevoie, iar Bethod era ultimul pe care l-ar fi ales. 
Iar să declare război Uniunii? Alerga după potcoave 
de cai morţi, desigur. Sudiștii erau de departe mai 
numeroşi. 

- Dacă nu se duce niciun război aici, întrebă Co- 
poiul, pentru ce ucideți? 

- Du-te dracului! 

Tul îl plesni cu putere peste față și Mocirlă căzu 
pe spate. Dow îl lovi, la rândul lui, cu piciorul, apoi 
il trase în sus. 

- De ce i-ai omorât întrebă Tul. 

- Dări! strigă Mocirlă, cu sângele șiroindu-i din nas. 

- Dări? întrebă Copoiul. Era un cuvânt destul de 
ciudat, nici nu prea știa ce înseamnă. 

- Nu voiau să plătească! 

- Dări pentru cine? întrebă Dow. 

- Pentru Bethod, pentru cine crezi? A luat tot 
pământul, a risipit toate clanurile și le-a luat pămâtul 
pentru ai lui! Oamenii îi sunt datori! Iar noi colectăm! 

- Däri, ai? Asta e un blestemat obicei sudist, fără 
doar și poate! Și dacă nu pot plăti? întrebă Copoiul, 
simțind că i se întoarce stomacul pe dos. Îi spânzurați, 
nu-i aşa? 

- Dacă nu plătesc, putem să facem cu ei ce ne place! 

- Ce vă place? Tul îl apucă pe după gât, strân- 
gându-l cu o mână vânjoasă, până când ochii lui Groa 
Mocurlă ieșiseră pe jumătate din orbite. Ce vă place? 
Vă place să-i spânzurați? 

- Gata, Capdetunet, zise Dow, desfăcând degetele 
lui Tul și impingându-l ușor. Gata, voinicule, asta nu-i 
pentru tine, să omori un om legat. Îl bătu pe piept, 
scoțându-și securea. Pentru treburi ca astea există cei 
ca mine. 

Mocurlă își revenise acum, mai mult sau mai puţin, 
ȘI putea respira. 

- Capdetunet, tuși el,cercetându-i cu privirea. 
Sunteţi toți, nu-i așa? Tu ești Treicopaci, tu Ursuzul, 
iar ăla de colo e Molâul. Așadar, nu îngenuncheați, 
ai? Bine de voi! Unde-i Nouădegete? Ei? rânji Moriclă. 
Unde e Sângerosul Nouă? 

Dow se intoarse, trecându-și degetul peste tăișul 
securil. 

- Întors în țărână, iar tu o să i te alături. Am 
auzit destul. 

- Dă-mi drumul, ticălosule! țipă Mocirlă, trăgând 
de sfori. Nu ești mai bun decât mine, Dow cel Negru! 
Ai omorât mai mulți oameni decât ciuma! Dă-mi dru- 
mul şi dă-mi o sabie! Haide! Ţi-e frică să te lupţi cu 
mine, lașule? Ţi-e frică să-mi dai o şansă, nu? 

- Hai, fă-mă laş! mârâi Dow. Tu, care ai omorât 
copii doar de plăcere. Ai avut o armă şi ai lăsat-o să 
cadă. Asta ţi-a fost șansa și n-ai profitat de ea. Cei ca 
tine nu merită încă una. Dacă ai ceva de spus, ai face 
bine să spui acum. 

- La naiba cu tine! ţipă Mocirlă. La naiba cu 
haita de... 

Securea lui Dow îl despică între ochi, doborându-l 
pe spate. Mocirlă dădu puţin din picioare și cu asta, 
basta. Niciunul dintre ei nu vărsă o lacrimă pentru 
ticălosul ăla - până și Forley nu făcu decât'să tresară 
când lama pătrunse în carne. Dow se aplecă și scuipă 
pe trupul mort şi Copoiul nu-l putea învinui pentru 
asta. Dar băiatul era o problemă mai mare. Se uită la 
cadavru cu ochi mari, apoi ridică privirea. 

- Voi sunteți ăia, nu? făcu el. Cei pe care i-a învins 
Nouădegete? 

- Da, băiete, răspunse Treicopaci, noi suntem 

- Am auzit povești despre voi. Ce-aveţi de gând 
cu mine? 

- Ei, bine, asta-i o întrebare, zău, mormăi Copoiul 
în barbă. Din păcate, știa deja răspunsul. 

- Nu poate rămâne cu noi, zise Treicopaci. Nu 
putem să-l cărăm după noi și nu putem risca. 

- E doar un băietan, zise Forley. Îi putem da 
drumul. 

Era un gând plăcut, dar nu stătea în picioare, și 
ştiau asta cu toţii. Băiatul părea încrezător, dar Tul 
ii tăie elanul. 

- Nu ne putem increde în el. Nu aici. Ar spune 
cuiva că ne-am întors și apoi am fi vânați. Nu pot s-o 
fac. În plus, a avut și el un rol în treaba aia de la fermă. 

- Dar ce să fi făcut întrebă băiatul. Ce să fi făcut? 
Eu voiam să merg în sud să lupt cu Uniunea și să-mi 
fac un nume, dar ei m-au trimis aici, să colectez dări. 
Dacă șeful meu zice să fac un lucru, trebuie să-l fac, nu? 

- Da, spuse Treicopaci. Nimeni nu zice c-ai fi avut 
de ales. 

- N-am vrut să am de-a face cu asta! l-am zis să-i 
lase pe copii în pace! Trebuie să mă credeţi! 

Forley îşi cobori privirea spre cizme. 

- Dar chiar te credem. 

- Dar o să mă omorâţi naibii oricum? 

Copoiul își molfăia buza. 

- Nu putem să te luăm cu noi, nu putem să-ți dăm 
drumul. 

- N-am vrut să am de-a face. Băiatul își plecă creș- 
tetul. Nu mi se pare corect. 

- Nu, zise 'Treicopaci. Nu este deloc corect. Dar 
asta-i treaba. 

Securea lui Dow se înfipse în ceafa flăcăului, 
care se prăbuși pe burtă. Copoiul tresări și întoarse 

privirea. Ştia că Dow o făcuse așa, ca să nu fie nevoiţi 
să-l privească pe băiat în față. O idee bună, probabil, 
și spera că le fusese de folos celorlalți, dar, cu faţa-n 
sus sau cu faţa-n jos, pentru el era același lucru. Se 
simţea aproape la fel de bolnav cum se simţise la fermă. 

Nu era cea mai proastă zi din viaţa lui, nici pe de- 
parte. Dar era o zi proastă. 


Copoiul îi privi trecând în rând pe drum, dintr-un 
punct bun, de sus, din pădure, unde nu-l putea vedea 
nimeni. Avusese grijă și să se așeze contra vântului, 
fundcă, sincer vorbind, cam duhnea. Era o ciudată pro- 
cesiune bătrână. Pe de-o parte, arătau ca niște 
luptători, plecați să captureze arme și apoi la război. 
Pe de altă parte, totul la ei era ciudat. Arme vechi, cele 
mai multe, și o amestecătură de armuri desperecheate. 
Mărșăluiau, dar lălâi şi jerpeliți. Majoritatea, prea 
bătrâni să fie luptători de primă clasă, cu părul cărunt, 
cu este pleșuve, iar mulți dintre ceilalți, prea tineri 
ca să le mijească barba, doar niște băiețandri. 

Copoiului i se părea că nimic nu mai avea vreo 
noimă în Nord. Se gândi la ce-i spusese Mocirlă 
inainte ca Dow să-l omoare. Război cu Uniunea. 
Oare șleahta asta mergea la război? Dacă da, atunci 
trebuie că Bethod ajunsese la fundul sacului. 

- Care-i treaba, Copoiule? îl întrebă Forley, când 
se întoarse în tabără. Ce se întâmplă acolo, jos? 

- Bărbaţi. Înarmați, dar nu cine ştie ce. O sută sau 
mai mulți. Tineri şi bătrâni, majoritatea, îndreptându-se 
spre sud-vest — și Copoiul arătă în josul drumului. 

Treicopaci clătină din cap. 

- Către Englia. Așadar, Bethod nu glumește. Duce 
război cu Uniunea, cu orice preţ. Oricât sânge s-ar 
vărsa, nu e de-ajuns pentru el. Ia pe oricine poate ține 
O suliță. Asta nu era o surpriză, de fapt. Bethod nu 
fusese niciodată omul jumătăților de măsură. Totul 
sau NIMIC, ŞI nu-i păsa cine era omorât pe drum. Fie- 
care bărbat, continuă Treicopaci, murmurând în 
barbă. Dacă shanka vin acum peste munți... 

Copoiul își roti privirea. Feţe încruntate, îngrijo- 
rate, murdare. Înțelegea ce spunea Treicopaci, înțele- 
geau cu toţii. Dacă shanka veneau acum, fără nimeni 
rămas în Nord să-i înfrunte, ceea ce se întâmplase la 
fermă ar fi fost o nimica toată. 

- Trebuie să prevenim pe cineva! strigă Forley, 
trebuie să-i prevenim! 

- “Treicopaci scutură din cap: 

- L-ai auzit pe Mocirlă. Yawl s-a dus, la fel și Rat- 
tleneck și Sything. Toţi morţi și reci, întorși în țărână. 
Bethod e rege acum, Rege al Oamenilor Nordului. 
Dow cel Negru se încruntă și scuipă în noroi. Scuipă 
cât vrei, Dow, dar faptele sunt fapte. N-a mai rămas 
nimeni de prevenit. 

- Nimeni în afară de Bethod însuși, mormăi Co- 
poiul, nefericit că trebuia s-o spună. 

- Atunci trebuie să-i spunem! Forley îi cercetă pe 
toți cu privirea, disperat. O fi el un ticălos fără inimă, 
dar cel puțin e om! E mai bun decât capetele-turtite, 
nu? Trebuie să spunem cuiva! 

- Ha! răcni Dow. Ha! Crezi c-o să ne asculte, 
Molâule! Aşi uitat ce ne-a zis? Nouă şi lui Nouă- 
degete? Să nu ne întoarcem niciodată. Aţi uitat cum 
era cât pe ce să ne omoare? Aţi uitat cât de mult ne 
urăște pe fiecare? 

- Se teme de noi, zise Ursuzul 

— Ne urăște și se teme de noi, murmură Treico- 
paci, și bine face. Fiindcă suntem puternici. Oameni 
Aleşi. Oameni Vestiţi. Felul de oameni pe care cei- 
lalți îi urmează. 

Tul clătină din capu-i mare. 

- Da, n-o să ne primească la Carleon cu braţele 
deschise, mă gândesc. N-o să ne primească fără o 
ţeapă pregătită. 

- Nu sunt puternic! strigă Forley. Sunt Molâul, 
toată lumea ştie asta! Bethod n-are niciun motiv să 
se teamă de mine, nici să mă urască. Mă duc eu! 

Copoiul îl privi surprins. Îl priviră cu toții. 

- Tu? întrebă Dow. 

- Da, eu. N-oi fi eu luptător, dar nici laş nu sunt. 
Mă duc să vorbesc cu el. Poate o să asculte. Copo- 
iul stătea și se holba la el. T'recuse atâta vreme de când 
vreunul dintre ei încercase să-i scoată din bucluc cu 
vorba bună, încât uitase că se putea face asta. 

- Poate c-o să asculte, murmură Treidegete. 

- S-ar putea să asculte, zise Tul. Apoi s-ar putea 
foarte bine să te omoare, Molâule! 

Copoiul clătină din cap. 

- E și asta o posibilitate. 

- Poate, dar merită, nu? 

Se priviră cu toții, îngrijoraţi. Forley dădea dovadă 
de ceva curaj, nu-i vorbă, dar Copoiului nu-i prea 
plăcea cum sună planul. Nu puteai să-ți agăți spe- 
ranțele de un fir subțire de aţă ca Bethod. Un fir peste 
măsură de subțire. 

Dar, așa cum spunea Treicopaci, nu mai rămăsese 
nimeni altcineva. 


VORBE ŞI PRAF 


Kurster ţopăia în jurul cercului, cu părul lung și 
auriu săltându-i pe umeri, făcând cu mâna mulțimii, 
trimițând bezele fetelor. Publicul aclama, urla și chiuia, 
în timp ce tânărul sprinten își făcea ostentativul spec- 
tacol. Era un aduan, un ofițer al Gărzii Regelui. Un 
localnic, şi extrem de popular. 

Bremer dan Gorst se sprijinea de marginea îngră- 
diturii, privindu-şi adversarul cu ochii întredeschiși. 
Săbiile sale păreau neobișnuit de grele, uzate și iînde- 
lung folosite, prea greoaie, poate, ca să fie agile. Gorst 
insuși părea prea greoi ca să fie agil, dacă venea vorba: 
o matahală de om cu gâtul gros, aducând mai degrabă 
a luptător corp la corp decât a săbier. Părea inferior 
in această luptă. Majoritatea spectatorilor păreau să 
fie de această părere. Dar eu știu mai bine. 

În apropiere, un agent de pariuri striga cotele, 
luând bani de la oamenii care sporovăiau în jurul lui. 
Aproape toate pariurile erau pentru Kurster. Glokta 
se aplecă de pe banca lui. 

- Ce şanse îi dai acum lui Gorst? 

- Lui Gorst? întrebă agentul de pariuri. Ju- 
mate-jumate. 

- Pariez două sute de mărci. 

- Regret, amice, nu pot acoperi suma asta. 

- O sută, atunci, pentru cinci la patru. 

Agentul chibzui o clipă, cu ochii în cer în timp 
ce calcula în cap. 

- S-a făcut. 

Glokta se așeză comod, în timp ce arbitrul prezentă 
concurenții, privindu-l pe Gorst cum își suflecă mâ- 
necile cămășii. Avea antebraţe groase ca niște trun- 
chiuri de copaci, funii grele de mușchi ce se zvârcoleau 
in timp ce-și mișca degetele cărnoase. Îşi întinse gâtul 
gros într-o parte și-n alta, apoi își luă săbiile de la asis- 
tentul său și lansă câteva lovituri de încălzire. Puţini 
din mulțime observară. Erau ocupați să-l aclame 
pe Kurster, care tocmai își ocupa locul la semn. Dar 
Glokta văzu. Mai iute decât pare. Mult, mult mai iute. 
Acele arme grele nu mai par atât de greoaie. 

- Bremer dan Gorst! strigă arbitrul, în timp ce 
bărbatul vânjos îşi târșâia picioarele spre semnul său. 
Aplauzele fură zgârcite, Acest taur greoi nu întru- 
chipa imaginea nimănui despre un săbier. Începeţi. 

Nu era un spectacol elegant. De la bun inceput, 
Gorst își agită sabia lungă în largi mișcări impetuoase, 
ca un pădurar care taie bușteni, mârâind răgușit la 
fiecare lovitură. Era un spectacol ciudat. Unul era 
intr-o competiţie de scrimă, celălalt părea să creadă 
că luptă pe viață și pe moarte. Trebuie doar să-l atingi, 

omule, nu să-l spinteci în două. Dar, pe măsură ce pri- 
vea, Glokta își dădu seama că loviturile teribile nu 
erau nici pe departe atât de greoaie pe cum păreau. 
Erau bine sincronizate și deosebit de precise. Kurster 
râse când săltă la o parte din faţa primului balans pu- 
ternic, zâmbi când se feri de al treilea, dar la al cin- 
cilea zâmbetul îi pierise de mult. Și nu pare să-i revină. 

Nu era deloc elegant. Dar puterea e de necontestat. 
Kurster își feri disperat capul sub o nouă lovitură 
amplă, arcuită. Asta a fost destul de puternică să-i taie 
capul, cu sau fără sabie boantă. 

Favoritul mulțimii își dădea toată osteneala să preia 
inițiativa, lovind din răsputeri, dar Gorst nu se lăsa 
mai prejos. Acesta gemu când pară eficient loviturile, 
cu sabia-i scurtă, apoi mârâi din nou când își aduse, 
șuierând, sabia lungă deasupra. Glokta tresări când 
aceasta izbi sabia lui Kurster cu un zgomot răsunător, 
cât pe ce să i-o smulgă dintre degete, când încheietura 
mâinii se îndoi. Kurster se dădu în spate, impleti- 
cindu-se sub forţa loviturii, strâmbându-se de durere 
ȘI ŞOC. 

Acum îmi dau seama de ce par săbiile lui Gorst atât 
de uzate. Kurster se feri, în jurul cercului, încercând 
să scape de atac, dar matahala era prea iute. Mult prea 
iute. Gorst îl cunoștea de-acum, anticipa fiecare 
mișcare, își hărțuia adversarul fără preget. N-avea cale 
de scăpare. 

Două lovituri puternice îl conduseră pe neferici- 
tul ofițer spre marginea cercului, apoi o mișcare 
secerătoare îi smulse sabia lungă din mână și o vâri 

in iarbă, legănându-se nebunește înainte și inapoi. Kur- 
ster se clătină o clipă, cu ochii mari, cu mâna goală 
tremurând, apoi Gorst se năpusti asupra lui scoțând 
un răget și izbindu-și un umăr greu, cu toată forța, 
în coastele lipsite de apărare. 

Glokta izbucni în râs, improșcând salivă. N-am 
mai văzut niciodată un săbier zburând. Kurster făcu 
o adevărată tumbă, țipând ca o copiliță când săltă în 
aer, izbi pământul, dând din mâini și din picioare și 
alunecă pe burtă. În cele din urmă, se opri în nisipul 
din afara cercului, la trei pași mari de locul în care îl 
lovise Gorst, gemând încetișor. 

Mulțimea era în stare de şoc, atât de liniștită 
încât chicotul lui Glokta trebuie că se putea auzi 
din ultimul rând. Antrenorul lui Kurster alergă din 
ţarcul lui și își întoarse ușurel discipolul cu fața în 
sus. Tânărul dădea fără vlagă din picioare, scâncea 
şi se ținea de coaste. Gorst îl privi o clipă, impasi- 
bil, apoi ridică din umeri şi se întoarse tacticos la 
semnul său. 

Antrenorul lui Kurster se îndreptă spre arbitru. 

- Îmi pare rău, spuse el, dar discipolul meu nu 
poate continua. 

Glokta nu se putu abține. Trebui să-și acopere gura 
cu mâinile. Tot trupul i se scutura de râs. Fiecare chi- 
cot îi provoca un spasm dureros în gât, dar nu-i păsa. 
Se părea că mulțimea nu găsea spectacolul chiar atât 
de amuzant. Bombăneli furioase ţâșniră pretutindeni 
în jurul lui. Mârâielile se transformară în huiduieli, 
în timp ce Kurster era ajutat să iasă din cerc, sprijinit 

de antrenorul și asistentul său, apoi huiduielile deve- 
niră un cor de strigăte furioase. 

Gorst mătură publicul cu ochi leneși, întredeschiși, 
apoi ridică din nou din umeri și se întoarse, târâindu-și 

picioarele, inapoi la ingrăditură. Glokta încă râdea pe 
înfundate în timp ce părăsea, şchiopătând, arena, cu 
punga mult mai grea decât la sosire. Nu se mai dis- 
trase așa bine de ani de zile. 


Universitatea se afla într-un colț uitat al Agrion- 
tului, chiar în umbra Casei Creatorului, unde până 
și păsările păreau bătrâne și obosite. O imensă clădire 
dărăpănată, acoperită de iederă pe jumătate uscată, cu 
arhitectura dintr-o epocă timpurie. Se spunea că era 
una dintre cele mai vechi clădiri din oraș. Așa și arată. 

Acoperișurile erau lăsate la mijloc, câteva în pra- 
gul prăbușirii. 'Turlele delicate se sfărâmau, stând să 
se răstoarne în grădinile părăginite de dedesubt. Tencu- 
iala de pe ziduri era coșcovită și soioasă, iar pe alocuri, 
se desprinseseră bucăţi întregi, dezvăluind pietrele 
goale și mortarul sfărâmat de dedesubt. Într-un loc, 
o pată mare, brună, se umfla în josul zidului, dintr-o 
bucată de streașină spartă. Fusese o vreme când stu- 
diul ştiinţelor atrăsese unii dintre cei mai de seamă 
bărbați ai Uniunii, când această clădire se numărase 
printre cele mai grandioase din oraş. Jar Sult crede că 
Inchiziția e depășită. 

Două statui flancau poarta năruită. Doi bătrâni, 
unul cu un felinar, celălalt arătând spre ceva dintr-o 
carte. Înţelepciunea și progresul, sau vreo aiureală de 

felul ăsta. Cel cu cartea își pierduse nasul, cândva, în 
secolul trecut, celălalt era prăvălit, întinzând lampa 
cu disperare, ca și cum s-ar fi agăţat de ea în căutarea 
unui punct de sprijin. 

Glokta ridică pumnul și izbi în bătrânele uși. Hu- 
ruiră și se mișcară considerabil, ca şi cum ar fi putut, 
in orice clipă, să iasă din ţâţâni. Inchizitorul aşteptă. 
Așteptă ceva vreme. 

Dintr-odată, se auzi un zăngănit de zăvoare trase 
și O jumătate de ușă se deschise, clătinându-se, câțiva 
centimetri. O față bătrână se vâri în deschizătură și 
se uită la el cu ochii mijiţi, luminată de dedesubt de 
o lumânare palidă, strânsă într-o mână zbârcită. Ochii 
bătrâni, umezi, priviră în sus şi-n Jos. 

- Da? 

- Inchizitor Glokta. 

- A, din partea Arhilectorului? 

Glokta se încruntă, surprins. 

- Da, așa e. Nu pot fi atât de rupti de lume pe cât 
dau impresia. Pare să știe cine sunt. 

Era periculos de întuneric înăuntru. De-o parte 
şi de alta a ușii se aflau două candelabre enorme de 
bronz, dar nu mai aveau lumânări și nu mai fuseseră 
lustruite de mult, răspândind o strălucire mată în lu- 
mina micii lumânări a uşierului. 

- Pe aici, domnule! zise bătrânul cu glas dogit, târșâ- 
indu-și picioarele, îndoit de spate aproape în două. 

Nici măcar lui Glokta nu-i era greu să ţină pasul 
cu el, în timp ce se îndepărta, strecurându-se prin 
semiintuneric. 

Își târșâiră pașii împreună de-a lungul culoarului 
intunecos. Ferestrele aflate pe una dintre laturi erau 
străvechi, cu ochiuri minuscule de sticlă, atât de mur- 
dare încât ar fi lăsat să pătrundă prea puțină lumină 
chiar şi în cea mai însorită zi. Când se lăsa înserarea 
mohorâtă, nu pătrundea nicio rază. Flacăra pâlpâi- 
toare a lumânării dansa peste tablourile prăfuite de 
pe zidul opus, bătrâni palizi în straie întunecate, 
negre și gri, privindu-i cu ochi rătăciți din ramele lor 
scorojite, cu carafe, roți zimţate și busole strânse în 
mâinile lor zbârcite. 

- Unde mergem? întrebă Glokta, după ce merse- 
seră prin întuneric, câteva minute. 

- Îniţiaţii sunt la cină, șuieră ușierul, ridicându-și 
spre el ochii istoviți. 

Sala de mese a Universităţii era o cavernă răsună- 
toare, pe care câteva lumânări topite de-abia o scoteau 
din bezna totală. Un foc mic pâlpâia într-un şemineu 
enorm, aruncând umbre mișcătoare printre grinzi. Pe 
toată lungimea podelei se întindea o masă lungă, lu- 
struită de anii lungi de folosință, flancată de scaune 
șubrede. La masă ar fi putut sta cu uşurinţă optzeci de 
oameni, însă erau doar cinci, îingrămădiți într-un capăt, 
cuibăriți lângă șemineu. Priviră înspre ei, când bocă- 
niturile lui Glokta răsunară în sală, întrerupându-și 
masa şi iscodind cu mare interes. Bărbatul din capul 
mesei sări în picioare și se apropie grăbit, ridicându-și 
cu o mână pulpana veșmântului lung și negru. 

- Un oaspete, gâfâi ușierul, fluturându-și lumâna- 
rea în direcția lui Glokta. 

- A, din partea Arhilectorului! Eu sunt Silber, Ad- 
ministratorul Universitățu! 

Și strânse mâna lui Glokta. Între timp, tovarășii lui 
se ridicară în picioare, clătinându-se și împleticindu-se, 
de parcă tocmai le-ar fi sosit oaspetele de onoare. 

- Inchizitor Glokta. 

Privi imprejur, la bătrânii curioşi. Mult mai multă 
deferenţă decât mă aşteptam, trebuie să spun. Dar, să nu 
uităm, numele Arhilectorului deschide tot felul de uşi. 

- Glokta, Glokta, mormăi unul dintre bătrâni, se 
pare că-mi amintesc un Glokta de undeva. 

- Tu îţi aminteșşti totul de undeva, dar niciodată 
nu-ți aminteşti de unde, îl zeflemisi administratorul, 
stârnind un val de rasete lipsite de voioșie. Lasă-mă, 
te rog, să fac prezentările. Trecu pe rând pe la toți 
cei patru oameni de ştiinţă înveșmântaţi în negru. 
Saurizin, Îniţiatul nostru Chimist. Un bătrân cărnos, 
șleampăt, cu arsuri și pete pe partea din față a robei 
și resturi de mâncare în barbă. Denka, Iniţiatul Me- 
talurg. Cel mai tânăr dintre cei patru, la o distanţă 
considerabilă, deși nicidecum un bărbat tânăr, avea 
o grimasă arogantă a gurii. Chayle, Iniţiatul nostru 
Mecanic. Glokta nu mai văzuse niciodată un om cu 
capul atât de mare și cu o faţă atât de mică. Urechile, 
în special, erau imense, cu fire cărunte de păr. Și Kan- 
delau, Iniţiatul Naturalist. O pasăre bătrână și sfrijită, 
cu gâtul lung și ochelari cocoţați pe nasu-i coroiat, 
ca un cioc. Vino, te rog, lângă noi, Inchizitorule - și 
administratorul îi indică un scaun liber, vârât între 
doi dintre iniţiaţi. 

- Aşadar, un pahar de vin? întrebă mieros Chayle, 
cu un zâmbet afectat pe gura-i minusculă, aplecându-se 
deja cu carafa şi turnând niște vin într-un pahar. 

- Prea bine. 

- Tocmai discutam despre meritele comparative 
ale diferitelor noastre domenii de studiu, murmură 
Kandelau, cercetându-l pe Glokta prin ochelarii săi 
sclipitor. 

- Ca întotdeauna, se lamentă administratorul. 

- Corpul uman este, desigur, singurul domeniu 
demn de o adevărată cercetare, continuă Iniţiatul Na- 
turalist. Omul trebuie să aprecieze misterele din in- 
terior, înainte de a-și îndrepta atenţia către lumea 
exterioară. Cu toții avem un trup, Inchizitorule. Mij- 
loacele de a-l vindeca și de a-l vătăma sunt de maxim 
interes pentru noi toţi. Corpul uman este domeniul 
meu de competență. 

- Trupuri! Trupuri! se văicări Chayle, țuguindu-și 
buzele și jucându-se cu mâncarea din farfurie. Incer- 
căm să mâncăm! 

- Chiar așa! ÎI tulburi pe inchizitor cu pălăvrăgeala 
ta morbidă! 

- O, nu mă tulbur ușor! Glokta rânji peste masă, 
oferindu-i Inițiatului Metalurg o imagine completă 
a gurii sale ştirbe. Munca mea pentru Închiziţie cere 
cunoștințe de anatomie destul de aprofundate. 

Se lăsă o tăcere stânjenitoare, apoi Saurizin apucă 
platoul cu carne și i-l întinse. Glokta se uită la bucățile 
roşii care străluceau. Își linse gingiile goale. 

- Nu, mulțumesc. 

- Este adevărat? întrebă cu glas șoptit Iniţiatul 
Chimist, privindu-l pe deasupra cărnii. Vor fi mai 
multe fonduri? Acum, că afacerea cu pânzarii e re- 
zolvată, adică? 

Glokta se încruntă. Cu toţii se holbau la el, 
așteptând un răspuns. Unul dintre bătrânii inițiați 
rămase cu furculița încremenită în drum spre gură. 
Așadar, asta era. Bani. Dar de ce ar aştepta ei bani de 
la Arhilector? Platoul greu de carne incepea să se cla- 
tine. Ei, bine... dacă asta îi face să asculte. 

- Puteţi primi bani, în funcție, desigur, de rezultate. 

Un murmur domol făcu ocolul mesei. Iniţiatul Chi- 
mist așeză cu grijă platoul, cu o mână tremurătoare. 

- Eu am avut mare succes cu acizii, în ultimul timp. 

- Ha! îl luă în râs Iniţiatul Metalurg. Rezultate, 
Inchizitorul a cerut rezultate! Noile mele aliaje vor 
fi mai tari decât oţelul când vor fi perfecționate! 

- Mereu aliajele! suspină Chayle, ridicându-și ochii 
minusculi în tavan. Nimeni nu apreciază importanța 
unei gândiri mecanice sănătoase! 

Ceilalți trei inițiați se întoarseră fioroși spre el, 
dar administratorul interveni primul. 

- Domnilor, vă rog! Pe inchizitor nu-l interesează 
micile noastre neînțelegeri! Toată lumea va avea timp 
să-şi prezinte cele mai noi rezultate şi să-și arate meri- 
tele. Aceasta nu e o competiție, nu-i așa, Inchizitorule? 

Toţi ochii se întoarseră spre Glokta. Acesta privi 
cu atenţie acele fețe bătrâne, care așteptau, şi nu 
spuse nimic. 

- Am creat o mașină pentru... 

- Acizii mel... 

- Aliajele mele... 

- Misterele corpului uman... 

Glokta îi întrerupse. 

- De fapt, este în domeniul... Presupun că le veți 
spune substanţe explozive, cele care mă interesează 
în mod deosebit în momentul de faţă... 

Iniţiatul Chimist sări de pe scaun. 

- Acesta e domeniul meu! strigă el, privindu-și tri- 
umfător colegii. Am mostre! Am exemple! Vă rog, 
urmați-mă, domnule Inchizitor. Și își aruncă tacâmu- 
rile în farfurie, pornind spre una dintre uși. 


Laboratorul lui Saurizin era exact așa cum era de 
aşteptat, aproape până în cel mai mic detaliu. O încă- 
pere lungă, cu un tavan boltit, înnegrit pe alocuri de 
cercuri și dâre de funingine. Pereţii erau acoperiţi 
aproape în întregime de rafturi, ințesate de cutii, bor- 
cane, sticle, pline cu pulberi, fluide și tije dintr-un 
metal ciudat. Nu exista nicio aparentă ordine a 
pozițiilor diferitelor recipiente și majoritatea nu 
aveau etichete. Organizarea nu pare să fie o prioritate. 

Băncile din mijlocul încăperii erau și mai învăl- 
mășite, acoperite de construcții înalte de sticlă și tu- 
buri de aramă veche, maronie, flacoane și talgere, lămpi 
- una cu o flacără deschisă arzând. Toate dădeau im- 
presia că erau gata să se prăbușească în orice moment, 
inecând pe oricine avea ghinionul să stea în preajmă 
cu otrăvuri letale, clocotind. 

Inițiatul Chimist scotocea prin acest talmeș-balmeș 
ca o cârtiță în vizuina ei. 

- Aşa, deci, mormăi el pentru sine, trăgându-se 
cu o mână de barba murdară, explozibilii sunt pe aici 
pe undeva... 

Glokta şontâcăi în încăpere, după el, rotindu-și 
neincrezător privirea la învălmășeala de tuburi care 
acopereau fiecare suprafaţă. Îşi încreți nasul. Locul 
avea un miros înțepător, insuportabil. 

- Iată-l! jubilă iniţiatul, fluturând un borcan um- 
plut pe jumătate cu granule negre. Făcu loc pe una 
dintre bănci, azvârlind din cale zornăitoarele şi zăn- 
gănitoarele sticle și metale, cu o mișcare a antebraţului 
său cărnos. Substanţa asta este extrem de rară, ştii, In- 
chizitorule, extrem de rară. Scoase dopul şi deşertă o 
dară de pulbere neagră pe banca de lemn. Puţini oa- 
meni au avut norocul s-o vadă în acțiune! Foarte 
puţini! Și sunteţi pe cale să deveniți unul dintre ei! 

Glokta făcu un pas prudent înapoi, cu dimensiu- 
nea găurii zdrenţuite din zidul Turnului Lanţurilor 
încă proaspătă în minte. 

- Suntem în siguranță, nădăjduiesc, la distanța 
aceasta! 

- Categoric, murmură Saurizin, întinzând cu 
băgare de seamă o lumânare aprinsă la o lungime de 
un braţ și atingând-o de un capăt al dârei de pulbere. 
Nu există niciun fel de peri... 

Urmară o pocnitură ascuțită și o ploaie de scântei 
albe. Iniţiatul Chimist făcu un salt înapoi, cât pe ce 
să dea peste Glokta și scăpând lumânarea aprinsă pe 

podea. O altă pocnitură, mai puternică, alte scântei. 
Un fum înecăcios începu să umple laboratorul. 
Urmară un fulger strălucitor și o bubuitură puternică, 
un fâsâit slab, şi asta fu totul. 

Saurizin își flutură în faţă mâneca lungă a veșmân- 
tului, încercând să alunge fumul dens care întunecase 
intreaga încăpere. 

- Impresionant, ce spuneţi, domnule Inchizitor? 
intrebă el, înainte de a se pierde într-un acces de tuse. 

Nu tocmai. Glokta strivi sub cizmă lumânarea încă 
aprinsă și păși prin întuneric, către masa de lucru. 
Înlătură cu dosul mâinii o parte din cenușa gri. Pe su- 
prafaţa lemnului era o arsură lungă, neagră, dar nimic 
mai mult. Fumurile urât mirositoare erau, într-adevăr, 
cel mai impresionant efect, zgâriindu-l deja pe Glokta 
în fundul gâtului. 

- Cu siguranţă produce o grămadă de fum, spuse 
el răgușit. 

- Aşa e, tuși cu mândrie iniţiatul, și duhnește până 
în înaltul cerului. 

Glokta se holbă la dâra înnegrită de pe masă. 

- Dacă cineva ar avea o cantitate suficientă din 
această pulbere, ar putea fi folosită, să zicem, ca să facă 
O gaură într-un zid? 

- Posibil... dacă ar aduna cineva o cantitate destul 
de mare, cine știe ce-ar putea face? Din câte ştiu eu, 
nimeni n-a încercat vreodată. 

- Un zid gros de un metru și jumătate, să zicem? 

Inițiatul se încruntă. 

- Poate, dar ar fi nevoie de câteva butoaie de sub- 
stanță! Butoaie! Nu există atât de multă în întreaga 
Uniune, iar prețul, chiar dacă s-ar putea găsi, ar fi 
astronomic! Înţelegeţi, vă rog, că substanţele trebuie 
importate din extremitatea sudică a Kantei şi sunt 
rarități chiar și acolo. Aș fi bucuros să cercetez po- 
sibilitatea, desigur, dar ar fi nevoie de o finanţare con- 
siderabilă... 

- Mulţumesc încă o dată pentru timpul acordat. 

Glokta se întoarse și se îndreptă șchiopătând spre 
ușă, prin fumul care se subția. 

- Am făcut de curând progrese semnificative cu 
acizii! strigă inițiatul, cu glasul frângându-i-se. Ar tre- 
bui, zău, să le vedeți și pe acelea! Trase aer în piept, 
cutremurându-se. Spuneţi-i Arhilectorului... progrese 
semnificative! Glasul i se stinse într-un alt acces de 
tuse și Glokta închise ușa bine în spatele lui. 

O pierdere de timp. Bayaz al nostru n-ar fi putut 
introduce pe furiș butoaie de pulbere în încăperea aceea. 
Chiar și așa, cât fum şi ce miros puternic ar fi făcut? 
O pierdere de timp. 

Silber stătea la pândă pe culoar. 

- Vă mai putem arăta ceva, domnule Inchizitor? 

Glokta se opri o clipă. 

- Ştie cineva de aici ceva despre magie? 

Mazilarul administratorului se încleştă. 

= Glumiţi, desigur. Poate... 

- Magie, am zis. 

Silber își îngustă ochii. 

- Trebuie să inţelegeţi că suntem o instituție ștuin- 
țifică. Practicarea așa-numitei magii ar fi cât se poate 
de... inadecvată. 

Glokta se încruntă la el. Nu-ţi cer să-ţi scoţi bagheta 
magică, nătărăule. 

- Din punct de vedere istoric! se răsti el, Magii și 
așa mai departe. Bayaz! 

- A, din punct de vedere istoric, înțeleg. Faţa 
încordată a lui Silber se relaxă uşor. Biblioteca noastră 
cuprinde o largă varietate de texte străvechi, unele 
dintre ele datând din perioada în care magia era con- 
siderată... mai puţin remarcabilă. 

- Cine mă poate ajuta? 

Administratorul ridică din sprâncene. 

- Mă tem că Iniţiatul Istoric este, oh, un fel de 
relicvă. 

- Vreau să vorbesc cu el, nu să mă duelez. 

- Desigur, domnule Inchizitor, pe aici. 

Glokta apucă închizătoarea unei uși țintuite cu ni- 
turi negre, aparent străveche, și începu s-o răsucească. 
Îl simţi pe Silber înhățându-l de braţ. 

- Nu! se repezi el, conducându-l pe Glokta de-a 
lungul unui coridor alăturat, arhivele sunt aici. 


Iniţiatul Istoric părea, într-adevăr, să facă parte el 
însuși din istoria străveche. Faţa lui era o mască de piele 
ridată, fleşcăită, pe jumătate translucidă. Smocuri 
răzlețe de păr alb ca neaua îi țâșneau, nepieptănate, 
din cap. Erau doar un sfert din câte ar fi trebuit să fie, 
dar fiecare de patru ori mai lung decât te-ai fi așteptat, 

astfel că, deși avea sprâncene subțiri, acestea lăstăreau 
in toate direcțiile, la o lungime considerabilă, ca 
mustățile unei pisici. Gura îi atârna fără vlagă, moale 
şi ştirbă, mâinile îi erau mănuși ofilite, cu câteva măsuri 
mai mari. Doar ochii trădau o urmă de viaţă, ridi- 
cându-se încordaţi spre Glokta și spre administrator, 
când aceștia se apropiată. 

- Vizitatori, nu-i așa? zise bătrânul, cu glas răgușit, 
vorbind, după toate aparențele, unei ciori negre 
cocoţate pe biroul său. 

- Acesta este Inchizitorul Glokta! răcni adminis- 
tratorul, aplecându-se spre urechea bătrânului. 

- Glokta? 

- Din partea Arhilectorului! 

- Zău? Iniţiatul Istoric își miji ochii străvechi. 

- E puțin surd, şopti Silber, dar nimeni nu cu- 
noaște mai bine decât el aceste cărți. Se gândi o clipă, 
rotindu-și privirea la rafturile nesfârșite care se pier- 
deau în beznă. Nimeni nu cunoaşte aceste cărți defel. 

- Mulţumesc, spuse Glokta. 

Administratorul clătină din cap și se îndreptă cu 
paşi mari spre scări. Glokta făcu un pas înspre bătrân 
și cioara săltă de pe masă și se aruncă în aer, îimprăş- 
tiind pene, fâlfâind nebunește în preajma tavanului. 
Glokta se dădu înapoi, șchiopătând dureros. Eram 
convins că afurisita e împăiată. Privi cioara cu suspi- 
ciune până când aceasta se opri pe unul dintre rafturi 
şi rămase acolo nemișcată, fixându-l cu ochii ei ca niște 
mărgele galbene. 

Glokta trase un scaun și se prăbuși pe el. 

- Ce poţi să-mi spui despre Bayaz? 

- Bayaz, murmură bătrânul inițiat. Prima literă 
din alfabetul limbii vechi, desigur. 

- Nu ştiam asta. 

- Lumea e plină de lucruri pe care nu le ști, tinere. 
Pasărea scoase dintr-odată un croncănit strident, în- 
grozitor de puternic în liniștea prăfoasă a bibhotecu. 
Plină-ochi. 

- Atunci, hai să incepem educaţia mea. Despre omul 
Bayaz vreau eu să știu. Întâiul dintre Magi. 

- Bayaz. Numele pe care marele Juvens l-a dat pri- 
mului său ucenic. O literă, un nume. Primul ucenic, 
prima literă din alfabet, înţelegi? 

- Sunt pe cale să pricep. A existat cu adevărat? 

Bătrânul inițiat se încruntă. 

- Neindoielnic. N-ai avut un dascăl, în tinerețe? 

- Am avut, din nefericire. 

- Nu te-a învăţat istoria? 

- A încercat, dar mintea mi-era la dueluri și fete. 

- A! Eu mi-am pierdut de mult interesul pentru 
asemenea lucruri. 

- Și eu la fel. Hai să revenim la Bayaz. 

Bătrânul oftă. 

- Demult, înainte să existe Uniunea, Midderlan- 
dul era format din mai multe regate mărunte, ade- 
sea războindu-se între ele, ridicându-se şi decăzând 
cu trecerea anilor. Unul dintre acestea era condus de 
un om pe nume Harod, care avea să devină mai târ- 
ziu Harod cel Mare. Ai auzit de el, presupun. 

- Fireşte. 

- Bayaz a venit în sala tronului lui Harod și i-a 
promis că-l va face Rege al întregului Midderland dacă 
face ce îi va spune el. Harod, fiind tânăr și căpos, nu 
l-a crezut, dar Bayaz a spart masa lungă cu vraja lui. 

- Magie, hm? 

- Așa zice povestea. Harod a fost impresionat. 

- De înţeles. 

- „„.şi a fost de acord să accepte sfatul Magului... 

- Şi anume? 

- Să-şi facă aici capitala, în Adua. Să facă pace cu 
anumiţi vecini, război cu alții şi când și cum s-o facă. 
Bătrânul îl privi pe Glokta cu ochii mijiți. Spui tu 
povestea sau eu? 

- O zici tu. Și nu te grăbești deloc. 

- Bayaz s-a ţinut de cuvânt. Cu timpul, Midder- 
landul a fost unificat. Harod a devenit primul său Mare 
Rege și s-a născut Uniunea. 

- Și pe urmă? 

- Bayaz a slujit ca sfetnic principal al lui Harod. 
Legile și codurile noastre, însăși structura ocârmui- 
rii noastre, toate, se spune, sunt invențiile lui. Puţine 
s-au schimbat din acele zile de demult. A înființat Con- 
siliile, Închis și Deschis, a format Inchiziția. La moar- 
tea lui Harod, Bayaz a părăsit Uniunea, promițând 
să se întoarcă într-o zi. 

— Înţeleg. Cât din toate acestea crezi că e adevărat? 

- Greu de spus. Mag? Vrăjitor? Magician? Bătrânul 
se uttă la flacăra pâlpâitoare a lumânării. Pentru un 
sălbatic, acea lumină poate fi o magie. Granița din- 
tre magie și scamatorie e într-adevăr subțire, nu-i așa? 

Dar acest Bayaz era o minte iscusită în vremea aceea, 
acesta este un adevăr. 

Toate astea sunt inutile. 

- Dar înainte? 

- Înainte de ce? 

- Înainte de Uniune. Înainte de Harod. 

Bătrânul ridică din umeri. 

- Consemnarea evenimentelor nu era o prioritate 
în epoca întunecată. Lumea întreagă era în haos, după 
războiul dintre Juvens și fratele său Kanedias... 

- Kanedias? Maestrul Creator? 

- Da. 

Kanedias. Priveşte în jos de pe pereții odăiței mele 
din beciurile de sub încântătorul turn al lui Severard. 
Juvens mort, cei unsprezece ucenici ai Săi, magi, mărșă- 
luind să-l răzbune. Cunosc povestea. 

- Kanedias, șopti Glokta, cu imaginea acelei figuri 
întunecate, pe fundalul flăcărilor, limpede în minte. 
Maestrul Creator. A fost real? 

- Greu de spus. E pe terenul dintre mit și istorie, 
presupun. Probabil că există un grăunte de adevăr. Ci- 
neva trebuie să fi construit acel uriaș turn afurisit, nu? 

- Turn? 

- Casa Creatorului! Bătrânul cuprinse cu un gest 
încăperea din jurul lor. Și se spune că a construit și 
toate astea. 

- Ce, biblioteca asta? 

Bătrânul izbucni în râs. 

- Întregul Agriont, sau cel puțin piatra pe care stă. 
Și Universitatea. A construit-o, a numit primii inițiați 

să-l ajute la lucrările sale, oricare vor fi fost, să cerce- 
teze natura lucrurilor. Noi, cei de aici, suntem dis- 
cipolii Creatorului, da, deşi mă îndoiesc că asta se știe 
acolo, sus. El nu mai e, dar lucrarea continuă, nu? 

- Într-un fel. Unde s-a dus? 

- Ha! Mort. Prietenul tău Bayaz l-a omorât. 

Glokta ridică o sprânceană. 

- Chiar așa? 

- Așa se spune. N-ai citit Căderea Maestrului 
Creator? 

- Aiureala aia? Credeam că e pură invenție. 

- Aşa şi este. Nimicuri senzaţionale, dar bazate 
pe scrieri din epocă. 

- Scrieri? S-au păstrat asemenea lucruri? 

Bătrânul își îngustă ochii. 

- Unele. 

- Unele? Le ai aici? 

- Una, în special. 

Glokta îl fixă pe bătrân cu privirea. 

- Adu-mi-o. 


Hârtia veche pârâi când Iniţiatul Istoric desfăcu 
cu grijă sulul și il întinse pe masă. Pergamentul era 
galben și mototolit, cu marginile asprite de vreme, 
mâzgălit cu un scris înghesuit: litere ciudate, cu totul 
neinteligibile pentru ochiul lui Glokta. 

- În ce e scris? 

- În limba veche. Puţini pot să citească asta acum. 
Bătrânul arătă către primul rând: O relatare a căderii 
lui Kanedias, scrie aici, al treilea din trei. 

- Al treilea din trei? 

- Din trei suluri, presupun. 

- Unde sunt celelalte două? 

- Pierdute. 

- Uf! Glokta se uită la nesfârşita întunecime a raf- 
turilor. E de mirare că poate fi găsit ceva aici. Acesta 
ce spune? 

Bătrânul bibliotecar își cobori privirea asupra 
scrisului ciudat, în lumina slabă a unicei lumânări 
pâlpâitoare, trecându-și arătătorul tremurător 
de-a lungul pergamentului, cu buzele mișcându-se 
în tăcere. 

- Mare le era furia. 

- Ce? 

- Aşa începe: Mare le era furia. Începu încet să ci- 
tească. Magul îl urmărea pe Kanedias, mânându-i pe cei 
credincioși lui în fata lor. L-au zdrobit fortăreața, prădu- 
indu-i clădirile şi omorându-i servitorii. Creatorul însuși, 
grav rănit în bătălia cu fratele său Juvens, s-a refugiat în 
Casa lui. Bătrânul iniţiat mai desfășură o bucată: Doud- 
sprezece zile și douăsprezece nopti și-a revărsat magul urgia 
asupra porților, dar n-a reușit să le dovedească. Apoi Bayaz 
a găsit o cale să pătrundă... Iniņiatul îşi trecu mâna peste 
pergament, cu frustrare: Umezeala sau ceva a estom- 
pat literele în următoarea porțiune. Nu pot s-o des- 
luşesc... ceva despre fiica Creatorului? 

- Eşti sigur? 

- Nu! se răsti bătrânul. Lipseşte un fragment întreg. 

- Ignoră-l, atunci. Care e următorul lucru de care 
poţi fi sigur? 

- Păi, să vedem... Bayaz l-a urmărit pe acoperis și l-a 
aruncat jos. Bătrânul își drese glasul: Creatorul a căzut 
arzând şi s-a zdrobit de podul de dedesubt. Magii au căutat 
în sus şi-n jos, dar n-au reuşit să găsească Sământa. 

- Sămânţa? întrebă Glokta nedumerit. 

- Asta e tot ce scrie. 

- Ce naiba înseamnă? 

Bătrânul se afundă în scaun, savurând în mod 
vădit această rară ocazie de a perora în domeniul lui 
de competenţă. 

- Sfârșitul epocii mitului și începutul epocii rați- 
unii. Bayaz, magii, ei reprezintă ordinea. Creatorul 
e o figură divină: superstiție, ignoranță, nu ştiu. Tre- 
buie să fie ceva adevărat în legătură cu el. În definitiv, 
cineva a construit acel imens turn afurisit. Și iniţiatul 
pufni într-un râs horcăit. 

Glokta nu se sinchisi să remarce că inițiatul făcuse 
exact aceeași glumă cu câteva minute înainte. $i n-a fost 
amuzant nici atunci. Repetiţia — blestemul celor bătrâni. 

- Dar Sămânţa? 

- Magie, secrete, putere? Totul e o metaforă. 

N-am să-l impresionez pe Arhilectzor cu metafore. 
Mai cu seamă proaste. 

- Nu mai scrie nimic? 

- Mai continuă niţel, ia să vedem. Bătrânul privi din 
nou semnele: S-a zdrobit de pod, au căutat Sământa... 

- Da, da. 

- Răbdare, Inchizitorule. Degetul ofilit al bătrâ- 
nului urmări literele: Au zăvorât Casa Creatorului. 
L-au îngropat pe cei căzuţi, printre care Kanedias și fiica 

lui. Asta e tot. Îniţiatul examină pagina, cu degetul 
suspendat deasupra ultimelor câtorva litere. Iar Bayaz 
a luat cheia. Asta e tot. 

Sprâncenele lui Glokta se ridicară. 

- Ce? Ce-a fost acea ultimă bucată? 

- Au zăvorât porțile, i-au îngropat pe cei căzuţi, iar 
Bayaz a luat cheia. 

- Cheia? Cheia de la Casa Creatorului? 

Iniţiatul Istoric privi din nou pagina, cu ochii mijiți: 

— Aşa scrie. 

Nu există nicio cheie. Turnul acela e zăvorât de secole, 
toată lumea stie asta. Impostorul nostru nu are nicio cheie, 
asta e sigur. Încetişor, Glokta începu să zâmbească. 
Subţire, foarte subtire, dar cu prezentarea potrivită, cu 
accentele potrivite, s-ar putea să fie destul. Arhilectorul 
va fi multumit. 

- Am să iau asta. 

Glokta trase spre el vechiul sul și începu să-l 
infășoare. 

- Ce? Ochii iniţiatului erau măriţi de oroare. Nu 
poţi! Se ridică, clătinându-se, de pe scaun, chiar mai 
chinuit decât ar fi putut s-o facă Glokta. Cioara își 
luă zborul odată cu el, fâlfaind în apropiere de tavan 
şi croncănind cu furie, dar Glokta îi ignoră pe amân- 
doi. Nu-l poţi lua. E de neînlocuit, horcăi bătrânul, 
întinzând deznădăjduit mâna după sul. 

Glokta își desfăcu larg braţele: 

- Opreşte-mă! De ce n-o faci? Mi-ar plăcea să văd. 
Îţi poți imagina? Noi, doi schilozi, luptându-ne prin- 
tre rafturi, cu o cioară slobozindu-și găinaţul peste 

noi, trăgând de o bucată veche de hârtie? Chicoti în 
barbă. N-ar fi prea demn, nu? 

Inițiatul Istoric, istovit de lamentabilele sale efor- 
turi, se prăbuși boțit inapoi în scaun, răsuflând greu. 

- Pe nimeni nu mai interesează trecutul, șopti 
el. Nimeni nu-și dă seama că nu poți avea viitor 
fără trecut. 

Cât de profund! Glokta îşi strecură pergamentul 
rulat în haină și se întoarse să plece. 

— Cine se va îngriji de trecut, când n-am să mai fiu? 

- Cui îi pasă? întrebă Glokta, îndreptându-se țanțoș 
către scară. Atât timp cât nu sunt eu. 


REMARCABILELE TALENTE 
ALE FRATELUI PICIOR-LUNG 


Ovaţuile îl treziseră pe Logen în fiecare dimineață, 
de o săptămână. Începeau devreme, smulgându-l din 
somn, răsunătoare ca o bătălie apropiată. Crezuse că 
era o bătălie, când le-a auzit prima oară, dar acum știa 
că era doar afurisita lor de distracție stupidă. Cu fe- 
reastra închisă era ferit oarecum de zgomot, dar căl- 
dura devenea curând insuportabilă. Insemna puțin 
somn sau deloc. Aşadar, lăsă fereastra deschisă. 

Logen se frecă la ochi, înjurând, şi se ridică din 
pat. O nouă zi fierbinte, plictisitoare, în Orașul Tur- 
nurilor Albe. Pe drum, în sălbăticie, era vioi de îndată 
ce deschidea ochii, dar aici lucrurile stăteau altfel. 
Plictisul și căldura îl făceau să fie încet şi leneș. Trecu, 
impiedicându-se de prag, în camera de zi, căscând larg 
şi frecându-și maxilarul cu o mână. Se opri. 

Era cineva înăuntru, un străin. Stătea în picioare 
la fereastră, scăldat în lumina soarelui, cu mâinile 
strânse la spate. Un om mărunt, subțire, cu părul tuns 

până la craniu-i cioturos și veşminte ciudate, pono- 
site de drum: o pânză decolorată, fleșcăită, înfășurată 
imprejurul trupului. 

Inainte ca Logen să apuce să vorbească, bărbatul 
se întoarse și sări sprinten spre el. 

- Și sunteţi...? ceru el să știe. 

Faţa zâmbitoare a bărbatului era arsă de soare şi 
tăbăcită, ca pielea crăpată a unei perechi preferate de 
cizme. Era imposibil să-i ghiceşti vârsta. Ar fi putut 
avea oricât între douăzeci și cinci şi cincizeci de ani. 

- Nouădegete, murmură Logen, făcând un pas 
prudent în spate, către zid. 

- Nouădegete, da. Omuleţul înaintă şi apucă palma 
lui Logen cu ambele mâini, strângând-o cu putere. 
Este o profundă onoare și un privilegiu să vă cunosc, 
spuse el, închizând ochii și înclinându-și capul. 

- Ai auzit de mine? 

- Nu, din păcate, dar toate făpturile lui Dumne- 
zeu sunt demne de cel mai profund respect al meu. 
Își înclină din nou capul. Eu sunt Fratele Picior-Lung, 
pelerin al ilustrului Ordin al Navigatorilor. Sunt pu- 
ține meleaguri sub soare unde n-am pus piciorul. Arătă 
către cizmele sale ponosite, apoi desfăcu larg braţele. 
De la munţii Thondului până la deșerturile Shami- 
rului, de la câmpiile Vechiului Imperiu până la apele 
argintii ale Celor O Mie de Insule, lumea întreagă e 
casa mea. Cu adevărat! 

Vorbea bine limba Nordului, mai bine decât 
Logen însuși, poate. 

- Şi Nordul? 

- O scurtă vizită, în tinerețe. Clima mi s-a părut 
cam aspră. 

- Vorbeşti limba destul de bine. 

- Puţine sunt limbile pe care eu, Fratele Pi- 
cior-Lung, nu le vorbesc. Ușurinţa în învățarea limbi- 
lor este doar unul dintre numeroasele şi remarcabilele 
mele talente. Bărbatul radia: Dumnezeu m-a binecu- 
vântat cu adevărat, adăugă el. 

Logen se întreba dacă nu cumva avea de-a face cu 
o farsă bine ticluită. 

- Ce te aduce aici? 

- Am fost trimis. Ochii negri ai bărbatului scân- 
teară. 

- Trimis? 

- Chiar așa! De către Bayaz, Întâiul dintre Magi. 
Am fost trimis și am venit! Aşa sunt eu! O contribuție 
cât se poate de generoasă pentru cufărul ordinului a 
fost făcută în schimbul remarcabilelor mele talente, 
dar aș fi venit și fără asta. Chiar așa! Fără asta! 

- Zău? 

Omuleţul se indepărtă și începu să dea ocol în- 
căperii cu pași mari, într-un ritm teribil, frecându-și 
mâinile. Provocarea acestei misiuni s-a adresat la fel 
de mult mândriei ordinului ca și lăcomiei sale bine 
cunoscute. Și am fost eu! Eu, dintre toți Navigatorii 
din Cercul Lumii, am fost ales pentru această sarcină! 
Eu, fratele Picior-Lung! Eu și nimeni altul! Cine, în 
situația mea, cu reputaţia mea, ar putea rezista unei 
asemenea provocări? 

Se opri în faţa lui Logen și ridică privirea spre el, 
de parcă ar fi așteptat un răspuns la întrebare. 

- Ää... 

- Nu eu! strigă Picior-Lung, începând un nou tur 
al încăperii. Eu n-am rezistat! De ce s-o fi făcut? Nu 
aşa sunt eu. Călătoria către marginea lumii? Ce mai 
poveste ar fi! Ce inspirație pentru alții! Ce... 

- Marginea lumii? întrebă Logen, neincrezător. 

- Știu. Omuleţul ciudat îl bătu cu palma peste 
braţ. Suntem la fel de emoţionaţi! 

- Acesta trebuie să fie navigatorul nostru. Bayaz 
ieși din camera lui. 

- Într-adevăr. Fratele Picior-Lung, la dispoziţia 
domniei voastre. Şi sunteţi, presupun, nimeni altul 
decât ilustrul meu angajator, Bayaz, Întâiul din- 
tre Magi. 

- Chiar el. 

- Este o profundă onoare și un privilegiu să vă 
cunosc! strigă Picior-Lung, făcând un salt inainte și 
înhățând mâna magului. 

- Asemenea. Nădăjduiesc că ai avut o călătorie 
plăcută. 

- Călătoriile sunt întotdeauna plăcute pentru 
mine! Întotdeauna! Răgazul dintre ele mi se pare chi- 
nuitor. Chiar așa este! Bayaz se incruntă la Logen, 
dar acesta nu putu decât să ridice din umeri. Pot să 
întreb cât mai e până ne începem călătoria? Sunt cât 
se poate de nerăbdător să mă imbarc. 

- Curând, nădăjduiesc, va sosi ultimul membru 
al expediției noastre. Va trebui să tocmim o navă. 

- Desigur. Va fi plăcerea mea deosebită s-o fac. Ce 
să-i spun căpitanului despre traseul nostru? 

- Spre vest, peste Marea Cercului, spre Stariksa, 
apoi inainte spre Calcis, în Vechiul Imperiu. Omuleţul 
zâmbi și se aplecă. Eşti de acord? 

- Da, dar corăbiile traversează arareori acum Marea 
Cercului. Nesfârșitele războaie ale Vechiului Imperiu 
au făcut ca apele din zonă să fie primejdioase. Pirate- 
ria, din păcate, e în floare. S-ar putea să fie dificil să 
găsim un căpitan dispus. 

- Asta ar trebui să ajute. Bayaz își azvârli punga 
umflată pe masă. 

- Ar trebui, într-adevăr. 

- Vezi să fie o corabie iute. Când suntem gata, nu 
vreau să pierdem nicio zi. 

- Vă puteți bizui pe asta, răspunse navigatorul, 
luând în palmă punga grea de bani. Nu-mi stă în obi- 
cei să călătoresc în ambarcaţiuni încete! Nu! Vă voi 
găsi cea mai rapidă corabie din întregul Adua! Da! Va 
zbura ca răsuflarea Domnului! Va pluti pe valuri ca... 

- Doar iute e de-ajuns. 

Omuleţul își înclină capul. 

- Timpul plecării? 

- Într-o lună. Bayaz se uită la Logen: Ce-ar fi să 
mergi cu el? 

- Poftim? 

- Da! strigă navigatorul, vom merge împreună! 

Îl apucă pe Logen de cot și începu să-l tragă 
inspre ușă. 

- Aştept să-mi aduci restul, Frate Picior-Lung! 
strigă Bayaz din spatele lor. 

Navigatorul se intoarse în prag: 

- O să fie şi rest, puteţi conta pe asta. Pricepere 
la bani, fler la afaceri, voinţă neînfricată la negociere! 
Acestea sunt doar trei — și zâmbi larg - dintre remar- 
cabilele mele talente! 


- E un loc minunat, acest Adua. Cu adevărat! 
Puţine orașe îl egalează. Shaffa e, poate, mai mare, 
dar e plin de praf. Nimeni nu poate să nege că West- 
portul și Dagoska au frumuseţile lor. Unii sunt de 
părere că Ospria, cu versanţii săi muntoși, este cel 
mai frumos oraș din lume, dar inima Fratelui Pi- 
cior-Lung, trebuie spus, aparține marelui Talins. Ai 
fost vreodată acolo, Maestre Nouădegete, ai văzut 
acea nobilă așezare? 

-Ăă... 

Logen încerca să ţină pasul cu omuleţul, croindu-și 
drum prin nesfârșitul șuvoi de oameni. 

Picior-Lung se opri atât de brusc, încât Logen fu 
cât pe ce să dea peste el. Navigatorul se întoarse, cu 
mâinile ridicate, cu privirea pierdută. 

- 'Talins, în amurg, privit dinspre ocean! Am văzut 
multe lucruri remarcabile, crede-mă, dar declar că 
aceasta este cea mai frumoasă priveliște din întreaga 
lume. Felul în care soarele scânteiază pe miriada de 
canale, pe cupolele sclipitoare ale citadele: Marelui 
Duce, pe palatele graţioase ale prinților negoţului! 
Unde se sfârșește marea strălucitoare și unde începe 

orașul strălucitor? Ah! Talins! Se întoarse și se avântă 
din nou înainte, iar Logen se zori după el. Dar acest 
Adua e un loc frumos, fireşte, și creşte cu fiecare an. 
Lucrurile s-au schimbat mult de la ultima mea vizită, 
chiar s-au schimbat. Cândva, aici erau doar nobili și 
oameni de rând. Nobilii aveau în proprietate pă- 
mântul, așa că aveau banii și, deci, puterea. Ha! 
Simplu, vezi? 

- Ei, bine... Logen nu vedea decât spatele lui 
Picior-Lung. 

- Dar acum există negoţ, și nu puțin. Negustori, 
bancheri și așa mai departe. Peste tot. Oştiri întregi. 
Acum oamenii de rând pot fi bogaţi, pricepi? Și un 
om de rând bogat are putere. Ce este el acum, om de 
rând sau nobil? Sau este altceva? Ha! Foarte compli- 
cat, dintr-odată, nu? 

- Ää... 

- Atâta bogăție. Atâţia bani. Dar și atâta sărăcie, 
ce zici? Atâția cerșṣetori, atâția săraci. Nu-i sănătos, 
cei atât de bogați și cei atât de săraci, așa de aproape, 
dar, totuși, e un loc frumos şi se dezvoltă întruna. 

- Mie mi se pare prea aglomerat, mormăi Logen, 
in timp ce un umăr trecu pe lângă el, și prea cald. 

- Aş! Aglomerat? Asta numești tu aglomeraţie? 
Ar trebui să vezi marele templu din Shaffa, la rugă- 
ciunea de dimineaţă! Sau marea piață din faţa pala- 
tului Împăratului, când sunt scoși la mezat noi sclavi. 
Și cald? Asta numești tu cald? În Ul-Saffayn, în ex- 
tremitatea sudică a Gurkhului, în lunile de vară e atât 
de cald încât poți să prăjeşti un ou pe trepte. Zău! 

Pe aici. Se strecură prin mulțimile care treceau spre 
o îngustă stradă lăturalnică. Acesta e drumul cel 
mai scurt! 

Logen îl prinse de braț: 

- Acolo, jos? Privi în întuneric, cu ochii mijiţi. 
Eşti sigur? 

- Te poţi îndoi? întrebă Picior-Lung, îngrozit 
dintr-odată. E posibil ca tu să te îndoiești? Dintre 
toate remarcabilele mele talente, iscusinţa la navigație 
e cel mai măreț. Datorită acestui talent, mai presus 
de toate, a făcut Întâiul dintre Magi o donaţie atât de 
generoasă pentru cuferele ordinului. Ar fi posibil ca 
tu... dar stai! Ridică mâna și începu din nou să zâm- 
bească, pe urmă îl bătu pe Logen pe piept cu dege- 
tul arătător. Nu-l cunoşti pe Fratele Picior-Lung. Nu 
încă. Eşti prudent şi prevăzător, îmi dau seama, cali- 
tăţi de preţ, la locul cuvenit. Nu mă aştept să ai încre- 
derea mea de neclintit în propriile abilități. Nu! N-ar 
fi cinstit. Necinstea nu e o calitate admirabilă. Nu! 
Necinstea nu e pentru mine. 

- Voiam să spun... 

- Am să te conving! strigă Picior-Lung. Chiar am 
să te conving! Vei ajunge să te încrezi în cuvântul meu 
mai presus de al tău! Da! Drumul acesta e cel mai scurt! 

Și porni cu pași mari în josul uliţei prăfuite, cu 
o remarcabilă viteză, în timp ce Logen se chiuia să 
ţină pasul, deşi picioarele lui erau cu două palme bune 
mai lungi. 

- Ah! Străzile lăturalnice! strigă navigatorul 
peste umăr în timp ce străbăteau ulițe intunecoase 

și murdare, cu clădirile din ce în ce mai îngrămădite. 
Străzile lăturalnice, hm? Uliţele deveneau din ce în ce 
mai înguste, mai întunecate și mai murdare. Omuleţul 
o luă la stânga, apoi la dreapta, fără să se oprească o 
clipă ca să se gândească la traseu. Simţi mirosul? Simţi 
mirosul, Maestre Nouădegete? Miroase a... (își frecă 
degetele mari și vârfurile arătătoarelor, în timp ce 
inainta cu pași mari, căutându-și cuvintele)... mister! 
Aventură! 

Lui Logen îi mirosea a rahat. Un om zăcea cu fața 
in jos în șanț, mort de beat, poate, sau poate mort 
pur şi simplu. Alți oameni treceau șchiopătând și trași 
la față sau stând în grupuri amenințătoare la uși, tre- 
cându-și sticle de la unul la altul. Erau și femei acolo. 

- Patru gologani şi-ţi dau o binecuvântare, omule 
din Nord, îi strigă una dintre ele lui Logen, în timp 
ce treceau. O binecuvântare pe care n-o vei uita curând. 

- Târfe, șopti Picior-Lung, scuturând din cap, și 
încă unele ieftine. Îţi plac femeile? 

- Păi... 

- Ar trebui să mergi la Ul-Nahb, amice! Ul-Nahb, 
pe țărmurile Mării Sudului! Ai putea cumpăra acolo 
o sclavă pentru plăceri. Zău că ai putea! Costă o avere, 
dar aceste fete sunt instruite ani de zile! 

- Poţi cumpăra o fată? întrebă Logen, nedumerit. 

- Şi băieți, dacă ai asemenea gusturi. 

- Cum? | 

- Sunt instruiți ani de zile, zău. E o întreagă afa- 
cere acolo. Vrei pricepere? Vrei? Aceste fete au ta- 
lente pe care nici nu le bănuiești! Sau vizitează Sipani! 


234 joe abererobie 


Sunt locuri în orașul acela - ptiu! Femeile sunt fru- 
moase, frumoase fiecare! Zău! Ca niște prințese! Și cu- 
rate, murmură el, aruncând o privire către una dintre 
femeile soioase de la marginea drumului. 

Niţică murdărie nu-l deranja pe Logen câtuși de 
puţin. Iscusite și frumoase, toate lucrurile astea i se 
păreau prea complicate. În timp ce mergeau, o fată 
li atrase atenţia, sprijinită de un toc de ușă cu un braţ 
ridicat, privindu-i cu un zâmbet șovăielnic. Logen o 
găsi drăguță, într-un fel disperat. Mai drăguță, oricum, 
decât el. Și trecuse multă vreme. Omul trebuie să fie 
realist când vine vorba despre asemenea lucruri. 

Logen se opri în stradă. 

- Bayaz voia rest, murmură el. 

- Da. A fost cât se poate de explicit. 

- Atunci, avem bani de cheltuială? 

Picior-Lung ridică o sprânceană. 

- Păi, poate, lasă-mă să văd... 

Scoase punga, fluturând-o, și o deschise, scotocind 
înăuntru. Se auzi un zornăit zgomotos de monede. 

- Crezi că e o idee bună? 

Logen aruncă o privire agitată în susul și-n josul 
străzii. Mai multe feţe se intorseseră spre ei. 

- Ce-i aia? întrebă navigatorul, încă scotocind în 
pungă. Scoase câteva monede, ridicându-le în lumină 
şi examinându-le, apoi le vâri în palma lui Logen. 

- Subtilitatea nu e unul dintre talentele tale, 
nu-i dşa? 

Câţiva dintre bărbaţii soioși de pe uliţă începură 
să se apropie de ei, curioși, doi din faţă, unul din spate. 

- Nu-i nevoie, râse Picior-Lung. Nu, serios! Sunt 
un om direct, așa sunt eu! Zău! Sunt un... ah! Remar- 
case siluetele umbroase care se strecurau acum către 
ei. Ah! Ce ghinion! Vai, mie! 

Logen se intoarse spre fară. 

- Te-ar deranja dacă am... Fata îi trânti ușa în nas. 
Alte uși, în susul și în josul străzii, începură să se 
închidă. La naiba! făcu el. Cum te descurci la bătaie? 

- Dumnezeu a găsit de cuviinţă să mă binecuvân- 
teze cu multe talente remarcabile, murmură naviga- 
torul, dar lupta nu e unul dintre ele. 

Unul dintre bărbați avea o căutătură urâtă. 

- Ala e o pungă mare pentru un om mărunt, 
spuse el, în timp ce se apropia. 

- Păi... ăă... mormăi Picior-Lung, furișându-se în 
spatele umărului lui Logen. 

- O povară ingrozitor de mare pentru un om mic, 
zise celălalt. 

- De ce nu ne lași să te ajutăm? 

Niciunul dintre ei nu avea armele scoase, dar, după 
felul în care li se mișcau mâinile, Logen știa că le aveau 
la ei. În spatele lui se afla și un al treilea, îl simţea acum 
inaintând. Aproape. Mai aproape decât ceilalți doi. 
Dacă ar putea să se descurce cu primul, cu cel din spate, 
ar putea avea șanse. Nu putea risca să întoarcă privi- 
rea, asta ar strica surpriza. Trebuia, pur și simplu, să 
spere la ce e mai bun. Ca întotdeauna. 

Logen scrâșni din dinţi şi își azvârli cotul în spate. 
Lovi bărbatul în maxilar cu un scârțâit greu, și îi 
apucă încheietura cu mâna cealaltă, ceea ce era un 

noroc, căci omul avea un cuțit pregătit. Logen îl izbi 
din nou cu cotul în gură, smulgându-i arma din de- 
getele moi, în timp ce bărbatul căzu în stradă, lo- 
vindu-se cu capul de pietrele murdare de pavaj. Se 
răsuci iute, așteptându-se să fie înjunghiat în spate, dar 
ceilalți doi nu se mișcaseră prea repede. Aveau cuţitele 
scoase și unul dintre ei făcuse spre el o jumătate de 
pas, dar se opriseră când văzuseră că Logen avea o armă 
ridicată, gata de luptă. 

Era o armă prăpădită, cincisprezece centimetri de 
fier ruginit, fără măcar o întăritură, dar era mai bună 
decat nimic. Mult mai bună. Logen o flutură în aer, 
in fața lui, doar ca să se asigure că o vedea toată lumea. 
Era un sentiment plăcut. Avea mult mai multe șanse 
de izbândă. 

- Așa, deci, zise Logen. Cine urmează? 

Ceilalți doi se despărțiră, încercând să se apropie 
din ambele părți, cântărindu-și cuţitele în mâini, dar 
nu păreau prea grăbiţi să treacă la fapte. 

- Poate fi al nostru, șopti sașiul, dar amicul lui nu 
era prea convins. 

- Sau astea pot fi ale voastre. Logen își deschise 
pumnul încleștat, arătând monedele pe care i le dă- 
duse Picior-Lung. Și lăsaţi-ne în pace. Atâta pot risipi. 
Mai răsuci cuțitul niţel, doar ca să mai adauge greu- 
tate vorbelor sale. Atât valorați pentru mine. Atât, nu 
mai mult. Ce hotărâți? 

Cel cu privirea chiorâșă scuipă pe pământ. 

- Poate fi al nostru, şuieră el din nou. Du-te 
tu primul! 

- Du-te naibii tu, strigă celălalt. 

- Luaţi mai bine ce vă ofer, zise Logen, și atunci 
nu trebuie să se ducă niciunul. 

Cel pe care-l înghiontise gemu și se rostogoli pe 
drum şi faptul că-şi amintiră de soarta lui păru să-i 
facă să se hotărască. 

-În regulă, ticălos din Nord, în regulă, le luăm. 

Logen rânji. Se gândi să arunce monedele spre cel 
cu privirea chiorâșă și pe urmă să-l înjunghie în timp 
ce nu era atent. Asta ar fi făcut în tinereţe, dar hotări 
altfel. De ce să se ostenească? Așadar, deschise dege- 
tele și azvârli banii în drum, în spatele lui, înaintând 
spre zidul cel mai apropiat. Își dădură ocol cu pru- 
denţă, fiecare pas apropiindu-i pe cei doi tâlhari de 
monede, iar pe el de scăpare. Curând schimbaseră lo- 
curile și Logen se retrăgea în josul străzii, încă țin- 
ându-și cuțitul în față. Când erau la zece pași distanţă, 
cei doi bărbaţi se lăsară pe vine și începură să culeagă 
de pe jos monedele împrăștiate. 

- Sunt încă viu, își șopti Logen, grăbind pasul. 

Avusese noroc, ştia. E nebun cel ce crede că există 
luptă prea mică să-i aducă moartea, oricât de vânjos 
ar fi. Noroc că-l prinsese pe cel din spate tocmai la 
țanc. Noroc că ceilalți doi fuseseră înceţi. Dar, pe de 
altă parte, fusese întotdeauna norocos cu luptele. No- 
rocos că ieşise viu din ele. Nu atât de norocos că in- 
trase în ele. Totuși, era mulţumit de treaba de astăzi. 
Bucuros că nu omorâse pe nimeni. 

Logen simți o palmă bătându-l pe spate și se 
întoarse, cu cuțitul pregătit. 

- Doar eu! Fratele Picior-Lung ridică mâinile. 
Logen aproape uitase că navigatorul era acolo. Tre- 
buie că stătuse în spatele lui în tot acest timp, într-o 
liniște perfectă. Bine lucrat, Maestre Nouădegete, 
bine lucrat! Zău! Văd că nu ești nici tu lipsit de ta- 
lente! Abia aştept să călătoresc cu tine, vorbesc se- 
rios! Docurile sunt în direcția asta! strigă el, 
indepărtându-se deja. 

Logen aruncă o ultimă privire în urmă, la cei doi 
bărbați, dar aceștia încă scurmau pământul, așa că se 
descotorosi de cuţit și se grăbi să-l ajungă din urmă 
pe Picior-Lung. 

- Voi, navigatorii, nu luptaţi niciodată? 

- Unii dintre noi luptă, o, da, cu mâinile goale și 
cu arme de tot soiul. Deosebit de periculoși, unii din- 
tre ei, dar nu eu. Nu. Eu nu sunt așa. 

- Niciodată? 

- Niciodată? Măiestria mea e în altă parte. 

- Aş fi crezut că drumurile tale îți scot în cale 
multe pericole. 

-Îmi scot, răspunse  Picior-Lung senin, 
într-adevăr. Atunci remarcabilul meu talent de a mă 
ascunde îmi e de cel mai mare folos. 


O FEMEIE CA EA ÎNFRUNTĂ ORICE 


Noapte. Frig. Vântul sărat era aspru în vârful co- 
linei și hainele lui Ferro erau subțiri şi zdrenţuite. 
Își strânse braţele la piept și își adună umerii, privind 
cu amărăciune în jos, spre mare. Dagoska era un nor 
de lumini îndepărtate, cât gămăliuile, îngrămădite în 
jurul stâncii abrupte dintre golful mare, arcuit, și 
oceanul scânteietor. Ochii ei deslușeau siluetele vagi, 
minuscule, ale zidurilor și turnurilor, negre pe cerul 
intunecat și istmul îngust de pământ uscat care lega 
orașul de țărm. O insulă aproape. Între ei și Dagoska 
erau focuri. Tabere în preajma drumurilor. Multe ta- 
bere. 

- Dagoska, șopti Yulwei, cocoţat pe o stâncă, lângă 
ea. Un mic crâmpei din Uniune, înfipt în Gurkhul 
ca un ghimpe. Un ghimpe în mândria împăratului. 

- Aș! mârâi Ferro, adunându-și umerii şi mai mult. 

- Orașul e păzit. Mulu soldaţi. Mai mulți ca ori- 
când. S-ar putea să fie dificil să păcălim atâţia. 

- Poate că ar trebui să ne intoarcem, murmură ea 
plină de speranţă. 

Bătrânul o ignoră. 

- Sunt şi ez aici. Mai mulu de unul. 

- Devoratorii? 

- Trebuie să merg mai aproape. Să găsesc o cale 
să intrăm. Așteaptă-mă aici. Apoi se opri, așteptându-i 
răspunsul. Ai să aștepți? 

- În regulă, șuieră ea, în regulă. Am să aştept. 

Yulwei alunecă de pe bolovanul lui și se indepărtă 
in josul povârnișului, păşind ușor peste pământul 
moale, aproape invizibil în bezna neagră precum cer- 
neala. Când sunetul brățărilor sale zornăitoare se 
stinse în noapte, Ferro întoarse spatele orașului, trase 
adânc aer în piept şi alergă în josul pantei, spre sud, 
inapoi în Gurkhul. 

Trebuie spus, Ferro fugea bine. Iute ca vântul, ore 
întregi. Petrecuse multă vreme fugind. Când ajunse 
la poalele dealului, alerga, cu picioarele zburând peste 
terenul deschis, cu răsuflarea iute şi nestăpânită. Auzi 
apa la picioarele ei, alunecă în josul unui banc de nisip 
și se aruncă în valurile unui râu leneş. Înaintă cu greu 
in apa rece, până la genunchi. 

N-are decât să mă urmărească pe-aici bătrânul 
ticălos, gândi ea. 

După o vreme, își adună armele mănunchi și le 
ridică deasupra capului, în timp ce traversa valurile 
înot, luptându-se împotriva curentului cu o singură 
mână. Săltă afară pe celălalt mal şi alergă de-a lun- 
gul țărmului, ștergându-și apa de pe faţa udă. 


tăişul sabiei 241 


Timpul trecu încet și lumina începu să se furișeze 
pe cer. Se iveau zorile. Râul susura lângă ea, sanda- 
lele ei băteau un ritm rapid în iarba țepoasă. Lăsă râul 
in urmă, continuând să alerge peste câmpia întinsă, 
care acum trecea de la negru la gri. Un pâlc de arbuști 
pitici se ivi în faţa ei. 

Se avântă printre trunchiuri și se lăsă jos, în 
tufișuri, cu răsuflarea întretăiată. Tremura în lumina 
difuză, cu inima bubuindu-i în piept. Era liniște din- 
colo de copaci. Bun. Îşi vârt mâna sub veşminte şi 
scoase nişte pâine și o fâșie de carne, înmuiată de pe 
urma înotului, dar încă bună de mâncat. Zâmbi. 
Păstrase jumătate din tot ce-i dădea Yulwei, de câ- 
teva zile. 

- Bătrân ticălos şi nătărău, chicoti ea printre 
înghițiturile înecăcioase, credea că se poate pune cu 
Ferro Maljinn, nu-i așa? 

Îi era al naibii de sete. N-avea ce face deocamdată, 
putea găsi apă mai târziu. Dar era obosită, foarte obo- 
sită. Până și Ferro obosea. Avea să se odihnească aici 
o clipă, doar o clipă. Să-și recapete puterea în picioare, 
apoi înainte, tot înainte spre... Se crispă, iritată. Se 
putea gândi mai târziu încotro. Oriunde era un loc 
bun pentru răzbunare. Da. 

Se târi prin tufişuri, se sprijini cu spatele de un 
copac. Ochii i se inchiseră încet, fără să vrea. Doar să 
se odihnească o clipă acum. Răzbunarea mai târziu. 

- Bătrân ticălos şi nătărău, murmură ea. 

Capul îi căzu într-o parte. 

- Frate! 

Ferro se trezi, tresărind, lovindu-se cu capul de 
copac. Era lumină, prea multă lumină. O nouă zi 
senină, dogoritoare. Cât timp dormise? 

- Frate! Un glas de femeie, nu departe. Unde eşti? 

- Aici! 

Ferro îngheţă, cu fiecare mușchi încordându-i-se. 
Un glas de bărbat, grav şi puternic. Și aproape. Auzi 
copite de cai, mișcându-se incet, mai mulți cai. Și 
aproape. 

- Ce faci, frate? 

-E pe-aproape! strigă bărbatul. Lui Ferro 1 se puse 
un nod în gât. Îi simt mirosul! Ferro se prăvăli în 
tufișuri, după armele ei, îşi vâri sabia şi cuțitul la 
cingătoare, își ascunse celălalt cuțit in susul singurei 
sale mâneci, și aceasta sfâșiată. Îi simt gustul, surioară! 
E foarte aproape! 

- Dar unde? Glasul de femeie se apropie. Crezi 
că ne poate auzi? 

- Probabil că da! râse bărbatul. Eşti acolo, Maljinn? 
Ferro își azvârli tolba peste umăr și își înhăță arcul. 
Aşteptă-mă... cântă el, apropiindu-se și mai mult, 
chiar în spatele copacilor acum. leşi, Maljinn, ieși să 
ne întâmpini... 

Ferro o luă la fugă, croindu-și drum printre tufișuri, 
țâșnind peste câmpul deschis cu o viteză disperată. 

- Uite-o! strigă femeia din spate. Uite-o cum fuge! 

-=Prinde-o, atunci! strigă bărbatul. 

Câmpul acoperit de tufe pitice se întindea în fața 
ei cât vedea cu ochii. N-avea unde să fugă. Se răsuci 

cu un mârâit, potrivind o săgeată în arc. Patru călăreți 
goneau spre ea. Soldaţi gurkieni, cu soarele sclipind 
pe coifurile înalte și pe vârfurile nemiloase ale sulițelor 
lor. În spate, mult mai departe, se aflau alți doi călăreți, 
un bărbat și o femeie. 

- Stai! În numele împăratului! strigă unul dintre 
călăreți. 

- La naiba cu împăratul tău! 

Săgeata îi trecu primului dintre soldați prin gât și 
acesta se prăbuși pe spate din șa, cu un horcăit șocat, 
cu sulița zburându-i din mână. 

- Bine ochit! strigă femeia. 

Al doilea călăreț luă o săgeată în piept. Platoșa o 
incetini, dar tot pătrunse destul de adânc ca să ucidă. 
Bărbatul urlă, lăsându-și sabia în iarbă, apucând cu 
mâinile săgeata, rostogolindu-se în șa. 

Cel de-al treilea nu scoase un sunet. Luă o săgeată 
in gură, de la nici zece pași. Vârful îi străpunse țeasta 
și îi dobori coiful, dar cel de-al patrulea era deja lângă 
ea. Ferro aruncă arcul la pământ și se rostogoli, în timp 
ce soldatul se năpusti la ea cu sulița, apoi scoase sabia 
de la cingătoare, scuipând pe iarbă. 

- Vie! strigă femeia, înghiontindu-și leneșă calul. 
Ne trebuie vie! 

Soldatul își intoarse calul agitat și îl îndemnă, cu 
băgare de seamă, spre Ferro. Era un om voinic, cu o 
miriște neagră și deasă pe maxilar. 

- Sper că ţi-ai încheiat socotelile cu Dumnezeu, 
fetiţo, zise el. 

- Dumnezeul mă-tu! 

Ferro fugi într-o parte, ferindu-se, mișcându-se, 
stând aproape de pământ. Soldatul lovi inspre ea cu 
sulița, ținând-o la distanță, în timp ce copitele ca- 
lului său scormoneau pământul, aruncând praf în fața 
lui Ferro. 

- Împunge-o! o auzi pe femeie strigând în spatele ei. 

- Da, împunge-o! ţipă fratele ei, printre chicote. 
Dar nu prea tare! O vrem vie! 

Soldatul mârâi, îndemnându-și calul. Ferro se 
aplecă şi se târî în fața picioarelor care loveau. Varful 
suliței izbi, făcându-i o rană în braţ. Ferro răsuci sabia 
cu toată puterea. 

Lama curbată găsi golul dintre plăcile armurii sol- 
datului, îi tăie piciorul chiar de sub genunchi și des- 
chise o rană imensă în coasta calului. Om și animal 
zbierară laolaltă, se prăbușiră laolaltă. Sângele întu- 
necat se revărsă pe pământ. 

- L-a venit de hac! Femeia părea ușor dezamăgită. 

- Sus, omule! râse fratele ei, sus și după ea. Mai 
e o şansă! 

Soldatul se zvârcolea pe jos. Sabia lui Ferro îi spin- 
tecă faţa, punând capăt dintr-odată urletelor sale. În 
apropiere, cel de-al doilea călăreț se afla incă în șa, 
cu fața schimonosită, dându-și ultima suflare, cu 
mâna strânsă pe lemnul săgeții ei însângerate. Calul 
își cobori capul și începu să pască iarba uscată de lângă 
copitele sale. 

- Ăştia sunt toţi, zise femeia. 

- Ştiu. Fratele ei suspină adânc. Chiar trebuie să 
fac totul de unul singur? 

Ferro ridică privirea spre ei, vârându-și sabia însân- 
gerată înapoi la cingătoare. Stăteau nepăsători pe cai, 
nu departe, cu soarele strălucind în spatele lor, cu zâm- 
bete pe feţele lor nemiloase, frumoase. Erau îmbrăcați 
ca niște lorzi, cu mătăsurile fluturându-le în jurul tru- 
purilor în bătaia brizei, încărcaţi de giuvaiere, dar nici- 
unul inarmat. Ferro se târi după arcul ei. 

- Bagă de seamă, frățioare, zise femeia, exami- 
nându-și unghiile. Luptă bine. 

- Ca un diavol! Dar nu pe măsura mea, surioară, 
nu te teme. Bărbatul sări jos din șa: Așadar, Maljinn, 
putem... 

Săgeata îi străpunse pieptul, adânc, cu un zgo- 
mot surd. 

- „incepe? 

Săgeata trepidă, cu vârful sclipind în spinarea 
bărbatului, uscat și nepătat de sânge. Bărbatul începu 
să înainteze spre ea. Următoarea săgeată îi trecu prin 
umăr, însă el doar continuă să se apropie mai repede, 
luând-o la fugă, înaintând în salturi enorme. Ea lăsă 
arcul să cadă, bâjbâind cu degetele după mânerul sa- 
biei. Prea incet. Braţul lui intins o lovi peste piept cu 
o forță teribilă, trântuind-o la pământ. 

- O, bună treabă, frățioare! Femeia bătu din 
palme, încântată. Bună treabă! 

Ferro se rostogoli, tușind, în praf. ÎL văzu privind-o 
cum se căznește să se ridice în picioare, strângând sabia 
în ambele mâini. O răsuci spre el, un imens arc pe 
deasupra capului. Sabia mușcă adânc în pământ. 
Cumva, el sărise deja într-o parte. Un picior se ivi de 

nicăieri și i se afundă în stomac. Ferro se chirci, fără 
vlagă, cu aerul smuls din trup. Degetele îi zvâcneau, 
sabia era înfiptă în pământ, genunchii îi tremurau. 

- Jar acum... 

Ceva îi scrâșni în nas. Picioarele i se înmuiară și pă- 
mântul o lovi cu putere în spate. Se rostogoli amețită, 
ridicându-se în genunchi, cu lumea învârtindu-se în 
jurul ei. Avea sânge pe faţă. Clipi și își scutură capul, 
incercând să oprească lumea în loc. Bărbatul se mișca 
spre ea, o siluetă înclinată, incețoșată. Își smulse săgeata 
din piept şi o azvârli cât acolo. Nu era niciun strop de 
sânge, doar puţin praf. Doar praf, răsucindu-se în aer. 

Era un devorator. Altceva nu putea să fie. 

Ferro se ridică, clătinându-se, scoțând cuțitul de 
la centură. Îl aruncă spre el, rată, aruncă din nou, rată 
din nou. Capul i se invârtea. Ţipă, lovind spre el cu 
toată puterea. 

Bărbatul îi prinse încheietura în mână. Feţele lor 
erau la mai puțin de două palme una de alta. Avea 
pielea perfectă, netedă, ca sticla întunecată. Avea o 
înfățișare tânără, aproape ca de copil, dar ochii îi erau 
bătrâni. Ochi aspri. O privi - curios, amuzat, ca un 
băiețel care a găsit un gândac interesant. 

- Nu cedează, nu-i așa, surioară? 

- Feroce. Profetul va fi încântat de ea. 

Bărbatul o adulmecă pe Ferro şi își încreți nasul. 

- Pfui! Mai bine s-ar spăla mai întâi. 

Ferro îl lovi cu capul în față. Capul lui săltă pe 
spate, dar el doar chicoti. O apucă de gât cu mâna 
liberă, o împinse la un braţ distanţă. Ferro încercă 

să-l zgârie pe faţă, dar nu putea ajunge, căci brațul lui 
era prea lung. Bărbatul îi desfăcea degetele de pe plă- 
selele cuţitului. Ii simţea strânsoarea de fier în jurul gå- 
tului. Nu putea respira. Îşi dezveli dinţii, zbătându-se, 
mârâind, zvârcolindu-se. Totul în zadar. 

- Vie, frate! O vrem vie! 

- Vie, murmură bărbatul, dar nu nevătămată. 

Femeia chicoti. Picioarele lui Ferro părăsiră 
pământul, lovind în aer. Își simţi unul dintre degete 
pocnind și cuțitul căzu în iarbă. Mâna se strânse mai 
tare în jurul gâtului ei, şi Ferro o zgârie cu unghiuile-i 
rupte. Totul în zadar. Lumea strălucitoare începea 
să se întunece. 

Ferro auzi femeia râzând, foarte departe. O față 
se îndepărta plutind în întuneric. O mână mângâia 
obrazul lui Ferro. Degetele erau moi, calde, blânde. 

— Stai liniştită, copilă, șopti femeia. Ochii ei erau 
întunecaţi şi adânci. Ferro îi simţea răsuflarea, fier- 
binte și înmiresmată, pe faţă. Eşti rănită, trebuie să 
te odihnești. Acum stai liniștită... dormi. Picioarele 
lui Ferro erau grele ca plumbul. Lovi, fără vlagă, din 
picioare, pentru ultima oară, apoi trupul i se înmuie. 
Inima îi bătea incet... Odihnește-te acum. Pleoapele 
lui Ferro începură să cadă, faţa frumoasă a femeii se 
inceţoșă. Dormi. Ferro își mușcă limba cu putere și 
gura îi deveni sărată. Stai liniștită. Ferro scuipă sânge 
în faţa femeii. Ptiu! ţipă ea cu dezgust, ștergându-și 
sângele din ochi. Mă înfruntă! 

- O femeie ca ea înfruntă orice, se auzi un glas 
de bărbat, chiar în spatele urechii lui Ferro. 

- Ascultă-mă acum, nenorocito! șuieră femeia, apu- 
când maxilarul lui Ferro cu deget de oţel și smucindu-i 
faţa încoace și încolo. Vii cu noi! Cu noi! Într-un fel 
sau altul! Mă auz: 

- Nu merge nicăieri. O altă voce, gravă și pro- 
fundă. I se părea cunoscută. Ferro clipi, își scutură 
capul ameţită. Femeia se întorsese, uitându-se la un 
bătrân, aflat nu departe. Yulwei. Brățările Îi zornăiau 
în timp ce călca ușor pe iarbă. Eşti în viață, Ferro? 

- Înî, hârâi ea. 

Femeia rânji la Yulwei: 

- Cine eşti, ticălos bătrân? 

Yulwei suspină. 

- Sunt un ticălos bătrân. 

- Vezi-ţi de drum, câine! strigă bărbatul. Am venit 
de la Profet. De la Khalul însuși! 

— lar ea vine cu nol. 

Yulwei îi privi cu tristeţe. 

- Şi nu vă pot face să vă răzgândiți? 

Râseră impreună. 

- Nătărăule! strigă bărbatul. Noi nu ne răzgândim 
niciodată! 

Dădu drumul unuia dintre braţele lui Ferro, făcu 
un pas prudent înainte, trăgând-o după el. 

- Păcat, zise Yulwei, clătinând din cap. V-aș fi rugat 
să-i transmiteți lui Khalul omagiile mele. 

- Profetul nu se însoţeşte cu unii de teapa ta, 
cerșetorule! 

- S-ar putea să te surprind. Ne-am cunoscut bine, 
demult. 


tăişul sabiei 249 


- Am să-i transmit stăpânului nostru respectele tale, 
rânji femeia, cu vestea recentei tale morți. 

Ferro își răsuci încheietura, simţi cuțitul căzându-i 
in palmă. 

- O, lui Khalul îi va face plăcere vestea asta, dar 
n-o va primi încă. Voi doi v-aţi blestemat singuri. Aţi 
incălcat Legea a Doua. Aţi mâncat carnea oamenilor 
și trebuie să dați socoteală. 

- Bătrân nebun! zâmbi femeia batjocoritor. Legile 
voastre nu ni se aplică. 

Yulwei clătină încet din cap. 

- Cuvântul lui Euz e lege pentru toți. Nu pot exista 
excepții. Niciunul dintre voi nu va părăsi viu locul 
acesta. 

Aerul din jurul bătrânului pâlpaâi, se învarti, se 
incețoşă. Femeia scoase un horcăit şi se prăbuși 
dintr-odată la pământ, nu doar căzând, ci topindu-se, 
zbătându-se, cu mătasea neagră fâlfâind în jurul tru- 
pului, în cădere. 

- Soră? 

Bărbatul îi dădu drumul lui Ferro, sări la Yulwei, 
cu braţele desfăcute. Nu făcu decât un pas. Scoase un 
țipăt brusc, strident, și căzu în genunchi, apucându-se 
de cap. Ferro își forță picioarele poticnite să înain- 
teze, îl înhăță de păr cu mâna ruptă și îi vâri cuțitul 
in beregată. Un nor de praf zbură în vânt. O explo- 
zie de praf. În jurul gurii lui săltară flăcări, înne- 
grindu-i buzele, întinzând limbi incandescente spre 
degetele lui Ferro. Se aruncă peste el, doborându-l 
la pământ, sufocându-se, fornăind. Lama ei îi deschise 

stomacul, îi zgârie coastele și i se rupse în piept. Din 
el se prelinse foc. Foc şi praf. Ferro îi lovi trupul ne- 
buneşte, cu cuțitul rupt, mult timp după ce încetase 
să se miște. Simţi o mână pe umăr: 

- E mort, Ferro. Amândoi sunt morți. 

Văzu că era adevărat. Bărbatul zăcea pe spate, cu 
privirea incremenită spre cer, cu faţa carbonizată 
în jurul nasului și al gurii, cu praful zburând din 
rănile căscate. 

- Eu l-am omorât. 

Glasul îi răguși și i se frânse în gât. 

- Nu, Ferro. Eu am făcut asta. Sunt devoratori 
tineri, slabi și nesăbuiţi. Totuși, ai noroc că n-au vrut 
decât să te prindă. 

- Am noroc, bâigui ea, picurând salivă amestecată 
cu sânge pe cadavrul devoratorului. 

Ferro lăsă să cadă cuțitul rupt şi se îndepărtă în 
patru labe. Trupul femeii zăcea lângă ea. Dacă putea 
fi numit așa. O masă diformă de carne. Văzu un păr 
lung și un ochi şi buzele. 

- Ce-ai făcut? întrebă ea răgușit, cu gura-i 
însângerată. 

- Am transformat oasele femeii în apă. Iar pe el l-am 
ars din interior. Apă pentru unul, foc pentru celălalt. 
Oricare funcționează pentru cei ca ei. 

Ferro se rostogoli pe iarbă, inălțând privirea spre 
cerul senin. Ridică mâna deasupra feţei, o scutură. 
Unul dintre degete i se clătină înainte și înapoi. 

Faţa lui Yulwei apăru deasupra, coborându-și pri- 
virea spre ea. 

- Doare? 

- Nu, şoptu ea, lăsându-și brațul să cadă pe pământ. 
Nu doare niciodată. Clipi, ridicându-și ochii spre Yul- 
wei. De ce nu doare niciodată? 

Bătrânul se încruntă. 

- Nu vor înceta să te caute, Ferro. Înţelegi, acum, 
de ce trebuie să vu cu mine? 

Ferro clătină încet din cap. Efortul era imens. 

- Înţeleg, șopti ea, înțeleg... 

Lumea se întunecă din nou. 


MĂ IUBEŞTE... NU 


- Ah! ţipă Jezal, când vârful sabiei lui Filio îi săpă 
adânc în umăr. Se dădu înapoi, impleticindu-se, tresă- 
rind și înjurând, și styrianul îi zâmbi, fluturându-și 
armele. 

- O tușă pentru Maestrul Filio! răcni arbitrul. 

Asta înseamnă două pentru fiecare. Urmară câ- 
teva aplauze răzlețe, în timp ce Filio se îndrepta ţan- 
ţoș spre ţarcul concurenţilor cu un zâmbet sâcâitor 
pe față. 

- Viclean, ticălosul, își șopti Jezal în barbă, ur- 
mându-l. Ar fi trebuit să anticipeze. Fusese neglijent 
ȘI știa asta. 

- Două fiecare? șuieră Varuz, când Jezal se prăbuși 
în scaunul lui, răsuflând greu. Două fiecare? Împotriva 
acestui nimeni? Nici măcar nu e din Uniune! 

Jezal știa că nu era cazul să sublinieze că Westpor- 
tul ar fi trebuit să facă deja parte din Uniune. Ştia la 
ce se referea Varuz, la fel ca toată lumea din arenă. 
Bărbatul era un străin, din punctul lor de vedere. Luă 

ștergarul din mâna întinsă a lui West şi-și șterse faţa 
asudată. Cinci tuşe însemnau un meci lung, dar Filio 
părea departe de a fi obosit. Sălta în sus și-n Jos, pe 
vârfuri, când Jezal aruncă o privire spre el, clăuinând 
din cap la sfaturile zgomotoase ce se revărsau în sty- 
riană dinspre antrenorul lui. 

- Îl poţi învinge! murmură West, dându-i lui Jezal 
sticla cu apă. ÎI poţi învinge și apoi e finala. 

Finala. Asta însemna Gorst. Jezal nu era pe deplin 
CONVINS CĂ voia așa ceva. 

Dar Varuz nu avea niciun dubiu. 

- Doar fă bine și învinge-l! șuieră Mareșalul, în 
timp ce Jezal luă o dușcă din sticlă și o învârti în gură. 
Doar învinge-l! Jezal scuipă jumătate în găleată şi 
înghiţi restul. Învinge-l și gata. 

Uşor de spus, dar era un ticălos viclean, styria- 
nul ăsta. 

- Eşti în stare! repetă West, masând umărul lui 
Jezal. Ai ajuns până aici! 

- Omoară-l! Omoară-l și gata! Mareșalul Varuz se 
uită fix în ochii lui Jezal. Eşti un nimeni, căpitane 
Luthar? Mi-am pierdut vremea cu tine? Sau eşti ci- 
neva? Ei? Acum e timpul să hotărășui! 

- Domnilor, vă rog! strigă arbitrul. Tuşa decisivă. 

Jezal suflă aerul cu putere, luă armele de la West 
și se ridică în picioare. Îl auzea pe antrenorul lui Filio 
strigându-i vorbe de încurajare peste zgomotul din 
ce în ce mai puternic al mulțimii. 

- Omoară-l și gata! strigă Varuz pentru ultima 
oară, apoi Jezal se îndreptă spre cercul arenei. 


254 joe sberare Îlbie 


Tuşa decisivă. Cea care decide. În atâtea privinţe. 
Dacă Jezal va fi în finală sau nu. Dacă va fi cineva sau 
nu. Dar era obosit, foarte obosit. Lupta încontinuu 
de aproape o jumătate de oră, în căldură și asta te 
secătuieşte. Deja transpira din nou. Simţea sudoarea 
curgându-i pe faţă, în picături mari. 

Se indreptă spre semnul lui. Puţină cretă pe niște 
iarbă uscată. Filio stătea acolo, așteptând, continuând 
să zâmbească, anticipându-și triumful. Micul pungaș. 
Dacă Gorst i-a putut cotonogi pe ceilalți, atunci cu 
siguranţă Jezal putea să-i strivească faţa în iarbă aces- 
tui nătărău. Strânse mânerele săbiilor și se concentră 
la acel mic zâmbet scârbos. Își dori, preț de o clipă, ca 
armele să nu fie boante, până când își dădu seama 
că ar putea fi chiar el cel înjunghiat. 

- Începeţi! 


Jezal îşi alese cărțile, sucindu-le în mâini dintr-o 
parte în alta, aproape fără să se uite la simbolurile 
de pe ele, aproape fără să-i pese dacă le puteau vedea 
ceilalți. 

- Zece, zise Kaspa, trimițând câteva monede peste 
masă, cu un aer care spunea... o, ceva, probabil, pe 
Jezal nu-l interesa ce, chiar nu se concentra. Urmă 
o pauză lungă. 

- E rândul tău, Jezal, mormăi Jalenhorm. 

- Serios? O, ăă... Își trecu privirea peste simbo- 
lurile fără noimă, incapabil să ia toate astea prea în 
serios. Ăă, o... am să închid. Azvârli cărțile pe masă. 
Era prea deprimat astăzi, foarte deprimat, pentru 

prima dată de când nici nu-și mai amintea. Ca nici- 
odată, probabil. Era prea preocupat de Ardee, Între- 
bându-se cum putea să se culce cu ea fără să facă vreun 
rău niciunuia dintre ei, mai ales fără să fie omorât de 
West. Din nefericire, încă nu era deloc mai aproape 
de răspuns. 

Kaspa săltă monedele, zâmbind larg în faţa vic- 
toriei sale de-a dreptul neașteptate. 

- Așadar, ai luptat bine astăzi, Jezal. O luptă strânsă, 
dar te-ai descurcat, ce zici? 

- Îhî! făcu Jezal, luându-și pipa de pe masă. 

- Jur, o clipă am crezut că te-a învins, dar pe 
urmă — și pocni din degete sub nasul lui Brint — uite-așa! 
L-ai trântit. Mulțimea a fost încântată! Am râs atât 
de tare încât era să fac pe mine, jur. 

- Crezi că-l poţi învinge pe Gorst? întrebă Jalenhorm. 

- Îhî! Jezal ridică din umeri, aprinzându-și pipa și 
lăsându-se pe spate în scaun, privind cerul cenușiu 
şi trăgând din ea. 

- Pari destul de calm când vine vorba de toate 
astea, remarcă Brint. 

- Îhî. 

Cei trei ofițeri schimbară priviri, dezamăgiţi de 
eșecul subiectului de discuţie ales. Kaspa apelă la altul. 

- Ei, băieţi, ați apucat s-o vedeți pe Prinţesa Terez? 

Brint și Jalenhorm suspinară și rămaseră cu gura 
căscată, apoi toți trei își gânguriră aprecierea tâmpă 
faţă de femeia aceea. 

- Dacă am văzut-o? Dacă am văzut-o vreodată? 

- ĮI se spune nestematul din Talins! 

- Zvonurile nu mint, când vine vorba despre ea! 

- Am auzit că mariajul cu Prinţul Ladisla e bătut 
în cuie. 

- Norocosul! 

Și așa mai departe. 

Jezal rămase la locul lui, se lăsă comod pe spătarul 
scaunului, suflând fum înspre cer. Nu era atât de con- 
vins în privinţa Terezei, din cât o zărise. Frumoasă 
de la distanță, fără doar şi poate, dar își imagina că 
avea faţa ca de sticlă: rece la atingere, tare şi fragilă. 
Nicidecum ca a lui Ardee... 

- Totuşi, turuia Jalenhorm, trebuie să spun, Kaspa, 
că inima mea îi aparţine în continuare verișoarei tale 
Ariss. Prefer oricând o fată a Uniunii pe lângă oricare 
dintre aceste străine. 

-Îi preferi banii, vrei să zici, murmură Jezal, cu 
capul încă dat pe spate. 

- Nu! se plânse vânjosul. E o femeie perfectă! 
Dulce, serioasă, bine-crescută. Ah! 

Jezal zâmbi în sinea lui. Dacă Terez era o bucată 
rece de sticlă, atunci Ariss era un pește mort. Își închi- 
puia că s-o săruţi ar fi ca și cum ai săruta o cârpă 
veche, moale și anostă. N-ar putea să sărute ca Ardee. 
Nimeni n-ar putea... 

- Ei, bine, amândouă sunt niște frumuseți, fără doar 
și poate, trăncănea Brint, femei gingașe, la care să vi- 
sezi, dacă numai atâta vrei... Se aplecă, la o distanță 
conspirativă, zâmbindu-le pe rând, atotcunoscător, de 
parcă ar fi avut de spus ceva secret şi palpitant. Ceilalţi 
doi își apropiară scaunele, dar Jezal rămase locului. 

Nu îl interesa câtuși de puţin să audă despre cine știe 
ce târfă cu care se culca idiotul ăla. Aţi cunoscut-o pe 
sora lui West? şopti Brint. Fiecare mușchi al lui Jezal 
ințepeni. Nu e pe măsura celorlalte două, fireşte, dar 
e chiar arătoasă, pentru o fată de rând, și cred că ar fi 
dornică. Brint îşi linse buzele și îl înghionti pe Jalen- 
horm în coaste. Bărbatul vânjos rânji vinovat, ca un 
școlar la o glumă deocheată. 

- O, da. mi se pare genul de fată dornică, chicoti 
Kaspa. 

Jezal își așeză pipa pe masă, observând că mâna 
ii tremura ușor. Cealaltă strângea braţul scaunu- 
lui cu atâta putere încât încheieturile degetului îi 
erau albe. 

- Declar cu tărie, zise Brint, că dacă nu m-aș gândi 
că maiorul m-ar impunge cu sabia, aş fi tentat să-i 
impung sora cu sabia mea, ce ziceţi? Jalenhorm iz- 
bucni în râs, împroşcând salivă. Jezal simţi că i se 
zbate un ochi, când Brint îşi îndreptă zâmbetul bat- 
jocoritor spre el. Ei, Jezal, tu ce crezi? Ai cunoscut-o, 
nu-i așa? 

- Ce cred eu? Glasul părea să-i vină de undeva de 
departe, în timp ce se holba la cele trei feţe care rân- 
jeau. Cred că ar trebui să ai grijă cum vorbești, ticălos 
nenorocit! 

Acum era în picioare, cu dinţii atât de încleştați 
incât avea impresia că vor crăpa. Cele trei zâmbete 
pâlpâiră şi se stinseră. Jezal simți mâna lui Kaspa 
pe umăr. 

- Haide, n-a vrut decât... 


258 joe spere bie 


Jezal își smulse brațul, apucă marginea mesei, 
răsturnând-o. Monede, cărți, sticle, pahare, toate zbu- 
rară prin aer și se împrăștiară pe iarbă. Avea sabia 
in mâna cealaltă, vârâtă, din fericire, în teacă, aple- 
cându-se deasupra lui Brint, împroșcându-l cu salivă 
pe faţă. 

- Acum fă bine şi ascultă-mă, ticălos afurisit, 
mârâi el. Dacă mai aud așa ceva, orice, nu va trebui 
să-ți faci griji în privinţa lui West! Apăsă mânerul 
sabiei pe pieptul lui Brint. Te tranșez ca pe un pui 
nenorocit! 

Cei trei bărbaţi se holbară la el, îngroziţi, cu gu- 
rile căscate, surprinși de acest acces neaşteptat de vio- 
lență egalată doar de propria uimire a lui Jezal. 

- Dar... făcu Jalenhorm. 

- Ce? răcni Jezal, înhățându-l zdravăn de haină și 
trăgându-l pe jumătate afară din scaun. Ce naiba zici? 
- Nimic, scânci el, cu mâinile ridicate, nimic. 

Jezal îl lăsă să cadă. Furia se stingea repede. Îi trecu 
prin minte să se scuze, dar când văzu chipul cadave- 
ric al lui Brint, nu-i veniră în gând decât cuvintele 
„mi se pare genul de fată dornică“. 

- Ca! Pe! Un! Pui! Nenorocit! mârâi el din nou, 
apoi se întoarse pe călcâie și se îndepărtă țanţoș. 

La jumătatea drumului spre poarta boltită, își dădu 
seama că-şi uitase tunica, dar acum nu se mai putea 
intoarce după ea. Pătrunse în întunericul tunelului, 
cobori câteva trepte şi pe urmă se lipi, fără vlagă, de 
zid, răsuflând greu şi tremurând de parcă tocmai ar 
fi alergat cincisprezece kilometri. Acum înţelegea, de 

bună seamă, ce înseamnă să-ți ieşi din fire. Până atunci, 
nici măcar nu-şi dăduse seama ce înseamnă, dar acum 
nu mai încăpea nicio îndoială. 

- Ce naiba a fost asta? 

Glasul șocat al lui Brint răsună încet în tunel, abia 
audibil peste bubuitul inimii lui Jezal. Trebuia să-și 
țină respiraţia ca să audă. 

- Să fiu al naibii dacă știu. Jalenhorm, părând și 
mai surprins. Urmară troncănitul și scârțâitul aran- 
jatului mesei. Habar n-aveam că e așa de iute la mânie. 

- Bănuiesc că-l frământă multe, zise Kaspa, șovăitor, 
cu Turnirul și toate astea... 

Brint 1-o reteză: 

- Asta nu-i o scuză! 

- Ei, bine, sunt apropiaţi, nu-i așa? El şi West? Cu 
toate antrenamentele impreună și, mai știi, poate că 
o cunoaşte pe sora lui sau ceva... Habar n-am! 

- Mai e o explicaţie, îl auzi Jezal pe Brint spunând, 
cu glasul incordat, de parcă ar fi fost pe cale să rostească 
o poantă. Poate că e îndrăgostit de ea! 

Cei trei izbucniră în râs. Era o glumă bună, da. 
Căpitanul Jezal dan Luthar îndrăgostit, şi de o fată 
a cărei poziție socială era atât joasă față de a lui. Ce 
idee ridicolă! Ce absurditate! Ce glumă! 

- O, fir-ar să fie! Jezal îşi prinse capul în mâini. 
Nu-i venea să râdă. Cum naiba își făcuse una ca asta? 
Cum? Ce avea fata asta? Era arătoasă, desigur, și 
Isteață şi amuzantă și toate celelalte, dar asta nu era 
o explicație. Nu pot s-o mai văd, își șopu el. Nu vreau 

s-o mai văd! Și izbi cu pumnul în zid. Hotărârea lui 
era de neclintit. Întotdeauna era. 

Până când următorul bilet veni pe sub ușă. 

Jezal gemu și se pălmui peste tâmplă. De ce se 
simţea așa? De ce... — nici măcar nu putea să gândească 
ace] cuvânt — ...0 plăcea atât de mult? Apoi își dădu 
seama. Ştia de ce. 

Ea nu-l plăcea. 

Acele jumătăţi de zâmbete batjocoritoare. Acele 
priviri piezișe pe care le prindea uneori. Acele glume 
care tăiau prea aproape de os. Fără a mai pune la so- 
coteală exemplele ocazionale de dispreț fățiș. Îi plă- 
ceau banii lui, poate. Îi plăcea poziţia lui în lume, 
desigur. Îi plăcea înfățișarea lui, fără îndoială. Dar, 
în esență, femeia îl desconsidera. 

ȘI nu mai Simţise asta Înainte. Presupusese întot- 
deauna că toată lumea îl iubeşte, nu avusese nicio- 
dată vreun motiv să se indoiască de faptul că era un 
bărbat minunat, demn de cel mai înalt respect. Dar 
Ardee nu-l plăcea, iși dădea seama acum şi asta îl 
punea pe gânduri. În afară de maxilar, fireşte, de bani 
şi de veșminte, ce putea să-ți placă la el? 

Fa îl trata cu disprețul pe care Jezal știa că-l merită. 
ȘI nu se mai sătura de acest dispreţ. 

- Foarte ciudat! iși murmură Jezal, pleoștindu-se 
nefericit pe zidul tunelului. Foarte ciudat! 

Asta îl determina să vrea să-i schimbe părerea. 


SĂMÂNŢA 


- Cum te simţi, Sand? 

Colonelul Glokta deschise ochii. În cameră era 
întuneric. La naiba, întârziase! 

- La naiba! strigă el, azvârlind deoparte cuvertu- 
rile și sărind din pat. Am întârziat! 

Îşi înhăță pantalonii de uniformă, strecurându-și 
picioarele înăuntru, încheindu-și pe bâjbâite cureaua. 

- Nu-ţi face griji, Sand! Glasul mamei sale era pe 
jumătate liniştitor, pe jumătate nerăbdător. Unde e 
Sămânța? 

Glokta se încruntă, vârându-și cămașa în pantaloni. 

- N-am timp de aiurelile astea, mamă! De ce crezi 
mereu că ştii ce e mai bine pentru mine? Privi împre- 
jur, după sabie, dar n-o vedea. Ştii că suntem în război! 

- Chiar așa. 

Colonelul ridică privirea, surprins. Era glasul Ar- 
hilectorului Sult. Două războaie. Unul dus cu foc și 
oţel și altul, dedesubt, un război vechi, purtat de 
mulți ani. 

Glokta se încruntă. Cum putuse să-l confunde pe 
bătrânul flecar cu mama lui? Și, oricum, ce căuta în 
apartamentul lui? Stând pe scaun, la picioarele pa- 
tului și trăncănind despre vechi războaie? 

- Ce naiba cauţi în apartamentul meu? mârâi co- 
lonelul Glokta, şi ce-ai făcut cu sabia mea? 

- Unde e Sămânţa? 

Un glas de femeie acum, dar nu al mamei sale. Al 
altcuiva. Nu-l recunoștea. Miji ochii, în întuneric, 
străduindu-se să vadă cine era pe scaun. Putea desluși 
un vag contur, dar umbrele erau prea adânci ca să-și 
dea seama de mai mult. 

- Cine eşti? întrebă aspru Glokta. 

- Cine am fost? Sau ce sunt? Silueta se mișcă, ri- 
dicându-se încet, lin, din scaun. Am fost răbdătoare, 
dar sunt femeie, nimic mai mult și anii mi-au măcinat 
răbdarea. 

- Ce vrei? Glasul lui Glokta tremură, subțire și 
pierit, în timp ce se dădea inapoi. 

Silueta se mișcă, păşind prin raza de lumină din- 
spre fereastră. Silueta unei femei, suplă și grațioasă, 
dar umbrele continuau să-i ascundă faţa. Teama îl cu- 
prinse deodată și Glokta se retrase, clătinându-se, la 
perete, ridicând braţul să se apere de femeie. 

- Vreau Sămânţa. O mână palidă se strecură afară 
și se închise în jurul braţului întins al lui Glokta. O 
atingere blândă, dar rece. Rece ca gheaţa. Glokta tre- 
mură, gâfâi, strânse ochii. Am nevoie de ea. N-ai cum 
să știi câtă nevoie am. Unde este? Degetele îl apucară 
de haine, iuți și agile, căutând, scotocind, vârându-se 

in buzunare, în cămașă, atingându-i pielea. Rece. Rece 
ca sticla. 

- Sămânţa? scânci Glokta, aproape paralizat de 
spaimă. 

- Ştii despre ce vorbesc, schilodule. Unde e? 

- Creatorul a căzut... șopti el. Cuvintele țâșniră, 
nu ştia de unde. 

- Ştiu. 

- ...arzând, arzând... 

- Am văzut. Faţa era destul de aproape ca să-i simtă 
răsuflarea pe piele. Rece. Rece ca gerul. 

- S-a zdrobit de podul de dedesubt... 

- Îmi amintesc. 

- Au căutat Sămânţa... 

- Da... îi șopti glasul în ureche, nerăbdător. 
Unde e? 

Ceva îi trecu peste față, peste obraz, peste pleoapă, 
moale și lipicios. O limbă. Rece. Rece ca gheața. Îl 
străbătură fiori. 

- Nu știu. N-au putut s-o găsească! 

- N-au putut? Degetele se închiseră pe gâtul lui, 
strângând, strivind, sufocându-l. Reci. Reci ca fierul 
și la fel de tari. Crezi că știi ce e durerea, schilodule? 
Nu știi nimic! Răsuflarea de gheaţă îi răzui urechea, 
degetele de gheaţă strângeau, strângeau. Dar pot să-ți 
arăt! Pot să-ți arăt! 


Glokta ţipă, se zvârcoli, se zbătu. Se chinui să se 
ridice, rămase nemișcat, preț de o clipă buimacă, apoi 
piciorul i se îndoi și inchizitorul plonjă în aer. Camera 

întunecată se învârti în jurul lui și Glokta se prăbuși 
pe podea cu un scârțâit dezgustător, cu braţul îndoit 
sub el, lovindu-se cu fruntea de podea. 

Se ridică anevoie, agăţându-se de piciorul patului, 
impingându-se spre perete, fornăind după aer, ui- 
tându-se spre scaun cu privirea rătăcită, însă neve- 
nindu-i să se uite, de teamă. O rază de lună se revărsă 
prin fereastră, trecând peste așternuturile mototolite 
și peste lemnul lustruit al scaunului. Gol. 

Iar acum, când bubuitul nebunesc al inimii sale 
se domolea, când răsuflarea se potolea, își făcu apariția 
durerea. Capul îi plesnea, piciorul îi urla, braţul îi 
zvâcnea ușor. Simţea gust de sânge, ochii îl înțepau 
și lăcrimau, stomacul i se agita, cuprins de greață și 
ameţit. Scânci, făcu un salt agonizant spre pat, pe 
urmă se prăbuși peste plapuma scăldată în lumina 
lunii, istovit, ud de o transpirație rece. 

Se auzi o bătaie impetuoasă la ușă. 

- Domnule? Vă simţiţi bine? 

Glasul lui Barnam. Bătaia se auzi din nou. De- 
geaba. E încuiată. Mereu încuiată, dar nu cred c-am să 
mă misc. Frost va trebui s-o spargă. Dar uşa se dădu 
în lături și Glokta își umbri ochii în fața neașteptatei 
străluciri arămii a lămpii bătrânului servitor. 

- Sunteţi bine? 

- Am căzut, bolborosi Glokta. Braţul... 

Bătrânul servitor se cocoță în pat, luând cu blândeţe 
mâna lui Glokta şi ridicând mâneca de la cămașa de 
noapte. Glokta tresări. Barnam plescăi. Avea pe braț 


tăişul sabiei 265 


un imens semn roz, care începea deja să se umile și 
să se înroșească. 

- Nu cred că e ruptă, zise servitorul, dar ar tre- 
bui să aduc un medic, în caz de nevoie. 

- Da, da. Îi făcu lui Barnam semn să plece, cu 
mâna cea bună. Adu-l. 

Glokta îl privi pe bătrânul servitor ieșind în grabă, 
aplecat, pe ușă, îl auzi scârțâind pe coridorul îngust 
de afară, pe scările înguste în jos. Auzi ușa din față 
inchizându-se cu o bufnitură. Se lăsă tăcerea. 

Glokta se uită la sulul pe care-l luase de la Iniţiatul 
Istoric, încă strâns rulat, pe  măsuţa de toaletă, 
așteptând să-i fie predat Arhilectorului. Creatorul a 
căzut, în flăcări. S-a zdrobit de podul de dedesubt. Ciu- 
dat, cum părți din viața în stare de veghe pătrund în 
vise. Nordicul ăla blestemat și intrusa lui. O femeie, și 
una rece. Asta trebuie că m-a stârnit. 

Glokta își frecă ușor braţul, apăsând carnea du- 
reroasă cu vârfurile degetelor. Nimic. Doar un vis. Şi, 
totuși, ceva nu-i dădea pace. Se uită spre ușă. Cheia 
era în broască, strălucind portocalie în lumina lămpii. 
Nu e încuiată, şi, totuși, trebuie s-o fi încuiat. O încui 
întotdeauna. Glokta se uită iarăși la scaunul gol. Ce-a 
spus ucenicul ăla idiot? Magia vine din Cealaltă Parte. 
Din lumea de dedesubt. Din lad. 

Cumva, în clipa aceea, după acel vis, nu părea 
atât de greu de crezut. Teama creştea iarăși în el, 
acum era singur. Întinse mâna cea bună către scaun. 
Răcoros, dar nu rece. Nu rece. Nu e nimic aici. Își 

retrase încet mâna și își legănă mâna care îi pulsa. 
Nimic. Gol. 
Un vis. 


- Ce naiba ați păţir? 

Glokta își sugea, chinuit, gingiile. 

- Am căzut din pat. Îşi scărpină absent încheie- 
tura, prin veșminte. Până acum o clipă, pulsase ingro- 
zitor, dar priveliștea din faţa lui Îi împinsese durerea 
într-un colț al minţii. Aș fi putut s-o pățesc mai râu. 
Mult mai râu. Nu e o privelişte frumoasă. Deloc. 

- Fireşte că nu. Severard părea cât se poate de dez- 
gustat, cu jumătate din față acoperită. Era să vomit 
când am văzut-o. Doamne! 

Glokta privi în jos, încruntându-se, la scena 
măcelului, sprijinindu-se cu o mână de un trunchi de 
copac şi dând la o parte ferigile cu vârful bastonului, 
ca să vadă mai bine. 

- Suntem siguri că e un bărbat? 

- Ar putea fi o femeie. Om, oricum. Acela e un 
picior. 

- Ah, așa e. Cum a fost găsit? 

- E] l-a găsit. Severard făcu semn cu capul către 
un grădinar, palid la față și cu privirea pierdută, așezat 
pe pământ lângă o baltă mică de vomă care se usca 
în iarbă. Printre copacii de aici, ascuns de tufișuri. 
Se pare că cine l-a omorât a încercat să-l ascundă, dar 
nu de mult. E proaspăt. Într-adevăr, nu miroase aproape 
deloc și s-au adunat doar câteva muște. Foarte proaspăt, 
poate chiar de aseară. S-ar fi putut să nu-l găsească 

nimeni zile în şir, dar cineva a cerut tăierea unuia 
dintre acești copaci. Împiedica lumina sau așa ceva. 
Aţi mai văzut așa ceva? 

Glokta ridică din umeri. 

- În Englia, cândva, înainte de venirea ta. Unul 
dintre condamnaţi a încercat să evadeze. A reușit să 
fugă câțiva kilometri, apoi a murit de frig. Un urs a 
făcut ce-a vrut cu trupul lui. A fost un prăpăd, dar 
nici pe departe ca acesta. 

- Nu-mi închipui pe nimeni înghețând noaptea 
trecută. A fost cald ca-n iad. 

- Hm, făcu Glokta. Dacă în iad e cald. Întotdeauna 
am crezut că trebuie să fie frig. Un frig de gheață. Ori- 
cum, în Agriont sunt puţini urși. Avem vreun indi- 
ciu pentru identificarea acestei... — își flutură bastonul 
către cadavru - ... persoane. 

- Niciunul. 

- Lipsește cineva? A fost dat dispărut? 

- Nu, din câte am auzit. 

- Așadar, nu avem nici cea mai vagă idee cine e 
victima noastră? De ce naiba ne interesează? Nu avem 
un mag fals de urmărit? 

- Tocmai asta e. Noile lor locuinţe sunt acolo. De- 
getul înmănușat al lui Severard arătă către o clădire, 
la nici douăzeci de pași distanță. Îi urmăream când 
a ieşit asta la iveală. 

Glokta ridică o sprânceană. 

- Înţeleg. Și bănuiești vreo legătură, nu? Practi- 
cianul ridică din umeri. Întruși misterioși în toiul 

nopții, criminali îngrozitori chiar la ușa lor. Oaspeţii 
noștri atrag necazurile ca rahatul muștele. 

- Ha! făcu Severard, alungând o muscă cu mâna-i 
inmănușată. M-am ocupat și de cealaltă treabă. Ban- 
cherii ăia. Valint şi Balk. 

Glokta ridică privirea: 

- Zău? $1? 

- Şi, nu prea multe. O instituţie veche. Foarte 
veche și foarte respectată. Biletele lor de bancă sunt 
bune ca aurul printre negustori. Au sedii peste tot 
in Midderland, Englia, Starikland, în Westport şi Da- 
goska. Chiar și în afara Uniunii. Oameni puternici, 
negreșit. Tot felul de indivizi le datorează bani, îmi 
inchipui. Ciudat lucru, totuși, nimeni nu pare să fi 
întâlnit vreodată un Valint sau un Balk. Dar ce poți 
şti cu băncile, nu? Le plac secretele. Vreți să mai sap? 

Ar putea fi periculos. Foarte periculos. Dacă săpăm 
prea adânc, s-ar putea să ne săpăm singuri mormintele. 

- Nu, mai bine o lăsăm baltă. Deocamdată. Ţine-ţi, 
totuşi, urechile ciulite! 

- Urechile mele sunt mereu ciulite, șefu” Așadar, 
ce-ați vrea pentru Turnir? 

Glokta îi aruncă practicianului o privire piezișă: 

- Cum te poţi gândi la așa ceva, cu asta în față? 

Practicianul ridică din umeri: 

- Nu-i face niciun rău, nu-i aşa? Glokta se uită 
inapoi la trupul mutilat. Bänuiesc că n-are ce să-i mai 
facă. Haideţi, ar trebui să știți, Luthar sau Gorst? 

- Gorst. Sper să-l taie pe micul ticălos în două. 

- Zău? Lumea spune că e un bou impiedicat. Are 
noroc, atâta tot. 

- Ei, bine, eu zic că e un geniu, spuse Glokta. În 
câţiva ani, toţi vor duela ca el, dacă asta se poate numi 
duel. Ţine minte ce spun. 

- Gorst, ziceţi? Poate c-am să pun un mic rămășag. 

- Aşa să faci. Dar, între timp, ai face bine să strângi 
mizeria asta şi s-o duci la Universitate. Ia-l pe Frost 
să-ți dea o mână de ajutor, are stomacul rezistent. 

- La Universitate? 

- Păi, nu putem s-o lăsăm pur și simplu aici. Vreo 
doamnă distinsă care face o plimbare prin parc ar 
putea avea un șoc îngrozitor. Severard chicoti. Și 
poate că știu pe cineva care ar putea să aducă puțină 
lumină în acest mic mister. 


- Ai făcut o descoperire deosebit de interesantă, 
Inchizitorule. Iniţiatul Naturalist își întrerupse 
munca şi se uită la Glokta, cu un ochi mărit enorm 
prin lentila-i scânteietoare. O descoperire fascinantă, 
murmură el, revenind la cadavru, cu instrumentele 
sale, ridicând, impungând, răsucind, privind cu ochii 
mijiți carnea sclipitoare. 

Glokta își roti privirea prin laborator, strâm- 
bându-și buza cu dezgust. Borcane de felurite dimen- 
siuni se înșirau pe doi dintre cei patru pereţi, pline 
de bucăţi plutitoare de carne murată. Glokta recu- 
noscu unele dintre acele bucăți ca fiind părți de trup 
uman, altele nu le recunoștea. Până și el se simțea ușor 
tulburat în mijlocul macabrei expoziţii. Mă întreb cum 

s-a ales Kandelau cu toate astea. Oare musafirii lui sfår- 
șesc dezmembraţi, plutind într-o mulțime de borcane de 
tot felul? Oare aș putea deveni un specimen interesant? 

- Fascinant. Îniţiatul lărgi cureaua lentilei și și-o 
cocoţă în vârful capului, frecând cercul roz pe care i-l 
lăsase în jurul ochiului. Ce-mi puteţi spune despre asta? 

Glokta se încruntă. 

- Am venit aici să aflu ce-mi poți spune tu mie 
despre asta! 

- Desigur, desigur. Kandelau își ţuguie buzele. Păi, 
ăă, cât despre sexul nefericitului nostru amic, ăă... 
Glasul i se stinse. 

- Ei? 

- He-he, păi, ăă, organele care ne-ar îngădui să sta- 
bilim cu ușurință... = și arătă spre carnea de pe masă, 
scăldată în lumina crudă a lămpilor strălucitoare - 
„lipsesc. 

- Și ăsta e rezultatul investigaţiei tale? 

- Păi, mai sunt şi alte lucruri: degetul mijlociu al 
unui bărbat este de obicei mai lung decât arătătorul, 
ceea ce nu e neapărat așa la o femeie, dar, hm, rămășița 
noastră nu are toate degetele necesare pentru a face 
o asemenea apreciere. Cât despre sex, așadar, fără de- 
gete, suntem chiar neputincioşi. 

Iniţiatul chicoti la propria-i glumă. Glokta nu. 

- Tânăr sau bătrân? 

- Păi, ăă, mă tem că asta, iarăși, e destul de difi- 
cil de stabilit. Ăă... - şi iniţiatul bătu cu cleştii în ca- 
davru - dinţii sunt în stare bună și, hm, asemenea 

rămășițe de piele par a corespunde unei persoane mai 
tinere, dar, ăă, asta e doar, hm, hm... 

- Așadar, ce-mi poţi spune despre victimă? 

- Ăă, păi... nimic. Și zâmbi, cu un aer de scuză. 
Dar am făcut câteva descoperiri interesante în pri- 
vinţa cauzei Morţii. 

- Serios? 

- O, da, uitaţi-vă aici. 

Aș prefera să nu mă uit. Glokta şontacăi prudent spre 
masa de lucru, privind locul pe care i-l indica bătrânul. 

- Vedeți aici? Forma unei răni? Iniţiatul zgândări 
bucata de cartilagiu. 

- Nu, nu văd, răspunse Glokta. Mie totul mi se 
pare o rană enormă. 

Bătrânul se aplecă spre el, cu ochii mari. 

- Uman, spuse el. 

- Ştim că e uman! Acesta e un picior! 

- Nu! Nu! Urmele de dinţi, uitaţi... sunt 
mușcături umane! 

Glokta se încruntă. 

- Mușcături... umane? 

- Categoric! Zâmbetul radios al lui Kandelau era 
chiar nepotrivit cu împrejurările. Și cu subiectul, aş crede. 
Acest individ a fost mușcat de moarte de către o altă 
persoană și, hm, hm, după toate probabilitățile — și arătă 
triumfător spre mormanul de carne de pe masă - având 
in vedere natura incompletă a rămășițelor... parțial 
mâncat! 

Glokta se holbă o clipă la bătrân. Mâncare? Mâncat? 
De ce trebuie ca fiecare răspuns să ridice alte zece întrebări? 

- Asta vrei să-i spun Arhilectorului? 

Inițiatul râse nervos. 

- Păi, hm, hm, acestea sunt faptele, după cum le 
văd eu... 

- O persoană neidentificată, poate bărbat, poate fe- 
meie, tânără sau bătrână, a fost atacată în parc de către 
un agresor necunoscut, mușcată de moarte, la două 
sute de pași de palatul regelui și parțial... mâncată? 

- Ää... 

Kandelau aruncă o privire neliniştită spre intrare. 
Glokta se intoarse să vadă și se încruntă. O altă per- 
soană se afla acolo, una pe care n-o auzise intrând. 
O femeie, stând în umbră, la marginea strălucitoarei 
lumini a lămpii, cu brațele încrucișate. O femeie 
inaltă, cu părul scurt, ţepos şi o mască neagră pe faţă, 
fixându-i cu privirea pe Glokta și pe inițiat, prin ochii 
ingustați. O practiciană. Dar nu una pe care o recu- 
nosc și femeile sunt o mare raritate în Inchiziţie. Aș fi 
crezul... 

- Bună ziua, bună ziua! 

Un bărbat intră brusc pe ușă, sfrijit, chel, cu o 
haină lungă și neagră și un mic zâmbet afectat pe față. 
Un bărbat dezagreabil de cunoscut. Goyle, lua-l-ar 
naiba. Noul nostru Superior de Adua, sosit, în sfârșit. 
Grozavă veste! 

- Inchizitor Glokta, toarse el, ce plăcere nemăr- 
ginită să te revăd. 

- Asemenea, Superior Goyle. Tică/osule. 

Alte două siluete îl urmară indeaproape pe zâm- 
bitorul Superior, făcând ca odăița strălucitoare să pară 

de-a dreptul aglomerată. Unul era un kantic oacheș, 
cu un cercel mare de aur în ureche, celălalt era un 
monstru de om al Nordului, cu o față ca o lespede de 
piatră. Aproape că fu nevoit să se aplece ca să se indese 
pe ușă. Amândoi erau mascaţi și îmbrăcați din cap 
până-n picioare în veșmintele negre ale practicienilor. 

- Aceasta este Practiciana Vitari, chicoti Goyle, 
arătând spre femeia roșcată, care alunecase spre bor- 
cane și se uita în ele, pe rând, bătând în sticlă și făcând 
specimenele să se clatine. Iaf aceștia sunt Practicienii 
Halim - omul Sudului trecu sfios pe lângă Goyle 
și pătrunse în încăpere, cu ochii ageri țâșnind de 
colo-colo - și Byre. Monstruosul om al Nordului își 
cobori privirea spre Glokra, din apropierea tavanului. 
În țara lui i se spune Spărgătorul de Piatră, îți dai 
seama? Dar nu cred că asta va funcţiona aici, ce zici, 
Glokta? Practicianul Spărgător de Piatră, îți poţi im- 
agina? Râse încetișor, clătinând din cap. 

Si asta e Inchiziția? Nu știam că a venit circul în 
oraș. Mă întreb dacă stau unii pe umerii celorlalți. Sau 
dacă sar prin cercuri de foc. 

-O selecţie remarcabil de diversă, remarcă 
Glokta. 

- O, da, rase Goyle. I-am ales de pe unde m-au pur- 
tat pașii, nu-i așa, prieteni? Femeia ridică din umeri, 
in timp ce umbla în jurul borcanelor. Practicianul 
oacheș înclină capul. Nordicul impunător rămase pur 
şi simplu neclintit. De pe unde m-au purtat pașii! chi- 
coti Goyle, de parcă toți ceilalți ar fi râs cu el. Și mai 
am mulți alții! A fost o perioadă strașnică, o declar 

cu tărie! Îşi şterse o lacrimă de voioşie din ochi și se 
indreptă către masa din mijlocul încăperii. Părea că 
totul e o sursă de distracție pentru el, chiar și ceea ce 
se afla acolo. Dar ce-i asta? Un cadavru, dacă nu mă 
inșel. Goyle ridică brusc privirea, cu ochii'scânteind. 
Un cadavru? O moarte în oraș? Ca Superior de Adua, 
asta nu cumva e de competența mea? 

Glokta se înclină. 

- Fireşte. Nu ştiam că aţi sosit, Superior Goyle. 
De asemenea, am simţit că circumstanţele neobișnuite 
ale acestei... 

- Neobișnuite? Nu văd nimic neobișnuit. 

Glokta rămase tăcut. Ce joc joacă acest nătărău 
þlizit? 

- Cu siguranță, veţi fi de acord că violența este 
in acest caz... nemaiintâlnită. 

Goyle ridică teatral din umăr. 

- Câini. 

- Câini? întrebă Glokta, incapabil să treacă peste 
asta. Animale domestice innebunite, după părerea 
voastră, sau câini sălbatici, care au escaladat zidurile? 

Superiorul doar zâmbi. 

- Cum preferi, Inchizitorule. Cum preferi. 

- Mă tem că e imposibil să fi fost câini, începu 
să explice pompos Îniţiatul Naturalist. Tocmai îi 
spuneam Închizitorului Glokta... aceste urme de aici 
și acelea de pe piele, vedeţi? Sunt mușcături umane, 
neîndoielnic... 

Femeia se indepărtă de borcane, apropiindu-se tot 
mai mult de Kandelau și aplecându-se spre el până 

când masca îi ajunse la doar câţiva centimetri de nasul 
lui coroiat. Glasul Iniţiatului se stinse încet. 

- Câini, şopti ea, apoi îi lătră în față. 

Iniţiatul sări la o parte. 

- Ei, bine, presupun că se poate să mă fi înșelat... 
desigur. Se ciocni de pieptul enorm al nordicului, care 
inaintase cu o surprinzătoare viteză, pentru a se pozi- 
ționa exact în spatele lui. Kandelau se răsuci incet, 
ridicând o privire mirată. 

- Câini, repetă uriașul. 

- Câini, câini, câini, mormăi bărbatul din Sud, cu 
un accent îngroșat. 

- Desigur, scânci Kandelau, câini, desigur, ce ne- 
cugetat am fost! 

- Câini! strigă Goyle, încântat, aruncându-şi mâi- 
nile în aer. Misterul e rezolvat! 

Spre uluirea lui Glokta, doi dintre cei trei practi- 
cieni începură să aplaude politicos. Femeia rămase 
liniștită. N-am crezut niciodată că-mi va fi dor de Supe- 
riorul Kalyne, dar dintr-odată sunt copleșit de nostalgie. 
Goyle se întoarse încet, făcând o plecăciune adâncă. 

- Prima mea zi aici și deja mă obișnuiesc cu munca! 
Puteți să-l îngropaţi, spuse el, arătând către cadavru 
și zâmbindu-i larg înfricoşatului iniţiat. Cel mai bine 
să fie ingropat, nu? Se uită spre omul Nordului. Inapoi 
in ţărână, cum se spune în ţara ta! 

Masivul practician nu dădea nici cel mai vag semn 
că auzise pe cineva vorbind. Kanticul stătea acolo, 
răsucindu-și cercelul prin ureche, iar şi iar. Femeia 
se uita în jos la cadavrul de pe masă, adulmecându-l 

prin mască. Iniţiatul Naturalist stătea cu spatele la 
borcanele lui, nădușind din abundență. 

Destul cu pantomima asta. Am treabă de făcut. 

- Ei, bine zise Glokta băţos, şontâcăind spre ușă, 
misterul e rezolvat. Nu mai aveţi nevoie de mine. 

Superiorul Goyle se întoarse să se uite la el, cu 
buna dispoziţie pierită dintr-odată. 

- Nu! șuieră el, cu ochii mici și furioși aproape 
ieşindu-i din cap. Nu mai avem... nevoie... de tine! 


SĂ NU PUI NICIODATĂ 
PRINSOARE CU UN MAG 


Logen stătea în soarele fierbinte, gârbovit pe banca 
lui și asuda. Hainele ridicole nu-l ajutau să scape de 
nădușeală sau, de fapt, nu-l ajutau la nimic. Tunica nu 
fusese Croită ca să te poți așeza și pielea ţeapănă îi săpa 
dureros între picioare, ori de câte ori încerca să se miște. 

- Afurisenia naibii, mârâi el, trăgând de haină a 
douăzecea oară. 

Quai nu părea nici el mai în largul lui în veșmântul 
său magic - scântelerile de aur și argint ale simbolu- 
rilor doar îi făceau faţa să pară mai bolnăvicioasă și 
mai palidă, ochii mai bulbucați și mai spasmodici. Nu 
scosese un cuvânt toată dimineaţa. Dintre cei trei, 
doar Bayaz părea să se simtă bine, rotindu-și privi- 
rea radios spre mulțimile clocotitoare de pe bănci, cu 
soarele strălucindu-i pe scăfârlia bronzată. 

Se remarcau în mijlocul publicului forfotitor ca 
niște fructe putrezite și păreau la fel de populari. 
Cu toate că băncile erau ticsite, în jurul celor trei 

se formase un mic spaţiu tensionat unde nimeni nu 
voia să se așeze. 

Zgomotul era și mai copleșitor decât căldura și mul- 
timile. Lui Logen îi vâjâiau urechile din pricina gălăgie. 
Abia se stăpânea să nu și le acopere cu mâinile și să nu 
se arunce sub bancă. Bayaz se aplecă spre el. 

- Aşa au fost și duelurile tale? 

Magul fu nevoit să strige, deşi gura îi era aproape 
lipită de urechea lui Logen. 

- Ihi! 

Nici măcar atunci când Logen luptase cu Rudd 
Treicopaci, când o bună parte din armata lui Bethod 
se așezase Într-un larg semicerc, să privească, strigând 
și urlând și lovind cu armele în scuturi, când zidu- 
rile Uffrithului de deasupra lor fuseseră înţesate de 
privitori, publicul lui nu fusese nici pe jumătate atât 
de numeros ori de gălăgios. Și nu mai mult de trei- 
zeci de oameni îl priviseră omorându-l pe Shama 
Inimă-de-Piatră, omorându-l și apoi măcelărindu-l ca 
pe un porc. Logen tresări, se înfioră și își vâri şi mai 
mult capul intre umeri, când îşi aduse aminte. Spin- 
tecând, spintecând și lingându-și sângele de pe degete, 
în timp ce Copoiul se holba cu oroare și Bethod rå- 
dea şi îl încuraja. Simţea și acum gustul sângelui. Se 
cutremură Și se șterse la gură. 

Atunci, fuseseră mult mai puţini oameni și, totuși, 
mizele mult mai mari. Vieţile luptătorilor, în primul 
rând și stăpânirea pământului, satelor, orașelor, viito- 
rul unor clanuri întregi. Când se luptase cu Tul Duru, 
nu-l priviseră mai mult de o sută, dar poate că intreaga 

soartă a Nordului se schimbase în acea însângerată 
jumătate de oră. Dacă ar fi pierdut atunci, dacă l-ar fi 
omorât Capdetunet, oare lucrurile ar mai fi fost la fel? 
Dacă Dow cel Negru sau Harding Ursuzul sau oricare 
dintre ceilalți l-ar fi aruncat în noroi, oare Bethod ar 
mai fi avut acum un colan de aur și și-ar fi spus rege? 
Oare această Uniune ar mai fi în război cu Nordul? 
Îl durea capul, la gândul acesta. Îl durea și mai mult. 

- Te simţi bine? îl cercetă Bayaz. 

- Îhî, mormăi Logen, însă tremura, în plină arșiță. 
Ce căutau aici toţi aceşti oameni? Doar să se amuze. 
Puţini ar fi găsit duelurile lui Logen foarte amuzante, 
în afară de Bethod, poate. Puţini alţii. Nu e ca la lup- 
tele mele, murmură el pentru sine. 

- Ce anume? întrebă Bayaz. 

- Nimic. 

Bătrânul zâmbi mulțimii, scărpinându-și barba 
scurtă și căruntă. 

- Cine crezi că va învinge? 

La drept vorbind, lui Logen nu-i prea păsa, dar 
se gândi că era bine să-și lase deoparte amintirile. Privi 
cu atenţie țarcul unde se pregăteau cei doi luptători, 
nu departe de locul unde ședea el. Tânărul chipeș și 
trufaș pe care-l întâlniseră la poartă era unul dintre ei. 
Celălalt era voinic și puternic, cu un gât gros și un aer 
aproape plictisit. 

Logen ridică din umeri. 

- Nu ştiu nimic despre treaba asta. 

- Ce, tu? Sângerosul Nouă? Un campion care a 
luptat în zece lupte și a câștigat? Cel mai temut om 

din Nord? Nicio opinie? Duelul e, în mod sigur, la 
fel în toată lumea! 

Logen tresări și își linse buzele. Sângerosul Nouă. 
Asta era departe, în trecut, dar nu destul de departe 
pentru cei ca el. Simţea și acum în gură gust de metal, 
de sare, de sânge. Să atingi un om cu o sabie sau să-l 
spinteci nu e nici pe departe același lucru, dar Logen 
ii examină din nou pe cei doi adversari. Tânărul trufaș 
işi suflecă mânecile, îşi atinse degetele picioarelor, își 
răsuci trupul într-o parte și-n alta, își roti braţele, ca 
pe niște moriști, urmărit de un bătrân soldat încrun- 
tat într-o impecabilă uniformă roşie. Un bărbat înalt, 
cu aer îngrijorat, îi inmână două săbii, una mai lungă 
decât cealaltă, și luptătorul le invârti în aer, în fața 
lui, cu o impresionantă viteză, cu lamele sclipind. 

Adversarul lui stătea acolo, sprijinit de marginea 
de lemn a îngrăditurii sale, întinzându-și gâtul de taur 
dintr-o parte în alta, fără prea multă grabă, aruncând 
priviri leneșe imprejur. 

- Cine e cine? întrebă Logen. 

- Idiotul înfumurat de la poartă e Luthar. Cel pe 
jumătate adormit e Gorst. 

Era limpede pe cine prefera mulțimea. Numele 
lui Luthar putea fi auzit adesea în hărmălaie și fie- 
care mișcare a săbiilor lui suple era întâmpinată cu 
strigăte și bătăi din palme. Părea agil, iute de mână 
şi isteţ, dar era ceva primejdios în așteptarea greoaie 
a adversarului său voinic, ceva întunecat în ochii lui 
acoperiţi de pleoape grele. Logen ar fi preferat să se 
lupte cu Luthar, cu toată iuţeala lui. 

- Socotesc că Gorst. 

- Gorst, zău? Ochii lui Bayaz scânteiară. Ce zici 
de-un mic rămășag? 

Logen auzi un șuierat ascuțit dinspre Quai. 

- Nu pune niciodată rămăşag cu un mag, șopti 
ucenicul. 

Asta nu păru să conteze prea mult pentru Logen. 

- Pe ce naiba pot să pun eu rămășag? 

Bayaz ridică din umeri. 

- Ei, bine, hai să zicem, pur și simplu, pe onoare! 

- Dacă vre. 

Logen nu avusese niciodată prea multă onoare, 
iar puțina pe care o avea, putea s-o piardă liniștit. 


- Bremer dan Gorst! 

Aplauzele răzlețe fură înăbușite de o avalanșă de 
fluierături și huiduieli, în timp ce bivolul își târa pi- 
cioarele către semnul său, cu ochii pe jumătate închiși 
aplecaţi în pământ, cu săbiile mari, grele, atârnându-i 
din mâinile mari, grele. Intre părul lui scurt și gule- 
rul cămășii, acolo unde ar fi trebuit să-i fie gâtul, nu 
era nimic, decât o cută groasă de mușchi. 

- Nemernic hidos! murmură Jezal în barbă, pri- 
vindu-l cum se îndepărtează. Nemernic afurisit, idiot 
și hidos. 

Dar înjurăturile lui erau lipsite de convingere, 
chiar și pentru propriile-i urechi. Il urmărise luptând 
trei runde și demolând trei adversari buni. Unul din- 
tre ei mai avea incă de zăcut la pat, şi după o săptă- 
mână. Jezal se antrenase în ultimele câteva zile anume 

pentru a contracara stilul grosolan al lui Gorst: Varuz 
și West învârtind în faţa lui cozi mari de mături, iar 
el ferindu-se într-o parte şi-n alta. Nu o dată unul din- 
tre ei îl atinsese și Jezal suferea și acum din pricina 
vânătăilor. 

- Gorst? sugeră arbitrul, cu glas tânguitor, stră- 
duindu-se să smulgă publicului câteva aplauze, dar 
nimeni nu se lăsa influenţat. Huiduielile doar deve- 
niră mai sonore, însoţite de înțepături și insulte, când 
Gorst își ocupă locul la semn. 

- Bou grosolan! 

- Întoarce-te la ferma ta şi trage la plug! 

- Bremer bruta! 

Și altele asemenea. 

Mulțimea se întindea în spate, mai în spate, la ne- 
sfârșit. Toţi erau acolo. Toţi, din lumea întreagă, parcă. 
Toţi oamenii de rând din oraș, de jur imprejurul mar- 
ginilor îndepărtate. Toți gentilomii, meșteșugarii și 
negustorii, înghesuiți pe băncile din mijloc. Fiecare 
nobil din Agriont, bărbat sau femeie, în rândurile din 
față, de la ultimii fii ai unor nulități de viţă nobilă 
până la marii magnați ai Consiliilor Deschis și Închis. 
Loja regală era plină: Regina, cei doi prinți, Lordul 
Hoff, Prinţesa Terez. Regele chiar părea treaz de data 
aceasta, o adevărată onoare, rotindu-și cu uimire ochii 
bulbucați. Acolo, undeva, se aflau tatăl și frații lui Jezal, 
prietenii și camarazii, toate cunoştinţele, mai mult sau 
mai puţin, și Ardee, spera el, privind... 

Una peste alta, era un public impresionant. 

- Jezal dan Luthar! răcni arbitrul. 

Bolboroseala fără noimă a mulțimii se ridică într-o 
furtună de urale, un val tunător de ovaţii. Strigătele 
şi urletele spectatorilor răsunau în întreaga arenă, 
făcându-i capul să bubuie. 

- Haide, Luthar! 

- Luthar! 

- Distruge-l pe ticălos! 

Si altele asemenea. 

- Du-te, Jezal, îi șopti Mareșalul Varuz în ureche, 
bătându-l pe spate și impingându-l ușor către cerc. 
Și succes! 

Jezal păşea năuc, cu zgomotul mulțimii izbindu-i 
urechile până când avu impresia că-i va exploda capul. 
Antrenamentele ultimelor luni îi trecură ca un fulger 
prin minte. Alergările, inotul, exerciţiile cu drugul greu. 
Duelurile, bârna, exercițiile nesfârșite. Pedeapsa, stu- 
diul, transpirația, durerea. Doar ca să poată fi aici. Șapte 
runde. Primul din patru. Totul se reducea la asta. 

Își ocupă locul vizavi de Gorst și se uită în ochii 
aceia cu pleoape grele. Îi întoarseră privirea, reci şi 
calmi, uitându-se, parcă, dincolo de el, ca și cum n-ar 
fi fost acolo. Asta îl irită și își alungă gândurile din 
minte, inălțându-și bărbia nobilă. Nu avea de gând, 
nu putea să-l lase pe acest bădăran să-l învingă. Avea 
să le arate tuturor acestor oameni rangul lui, dibăcia 
lui, bărbăţia lui. Era Jezal dan Luthar. Avea să câștige. 
Era un fapt incontestabil. Ştia asta. 

- Începeți. 

Prima lovitură îl trimise invârtindu-se, distru- 
gându-i încrederea, echilibrul și, mai grav, încheietura. 

Îl urmărise pe Gorst in luptă, desigur, dacă putea fi 
astfel numită, aşa că ştia că avea să-l atace fluturându-și 
sabia, dar nimic nu l-ar fi putut pregăti pentru acel 
prim contact. Mulțimea icni odată cu el, când se dădu 
inapoi, impleticindu-se. Toate planurile sale atent ti- 
cluite, toate sfaturile lui Varuz, cu grijă formulate, se 
topiră în aer. Jezal se crispă de durere și șoc, cu braţul 
încă vibrând din cauza forţei acelei teribile lovituri, 
cu urechile încă răsunând de trosnetul ei, cu gura atâr- 
nând deschisă și genunchii tremurând. 

Nu era nici pe departe cel mai promiţător înce- 
put, dar următoarea lovitură veni în forță după prima, 
căzând cu o putere și mai mare. Jezal săltă într-o parte 
și se îndepărtă, Încercând să lase loc între ei și să-și 
acorde timp. Dar Gorst nu avea de gând să-i acorde 
timp. Scotea deja alt mârâit răgușit, cu sabia lui por- 
nită deja în următoarea arcuire irezistibilă. 

Jezal se ferea când putea, para când nu putea. Îl 
dureau deja încheieturile din pricina neintreruptei 
ciomăgeli. Pentru început, spera că Gorst avea să obo- 
sească. Nimeni nu putea să arunce multă vreme, 
incoace şi incolo, acele bucăţi imense de metal, așa 
cum făcea el. Curând, ritmul sălbatic avea să-şi ia obo- 
lul de fa bărbatul voinic și Gorst avea să încetinească, 
să se moleșească și armele grele aveau să-și piardă ve- 
ninul. Atunci Jezal avea să riposteze stăruitor, să-și 
hăituiască adversarul şi să câștige. Mulțimea avea să 
dărâme Agriontul cu uralele ei. O poveste clasică de- 
spre o victorie împotriva așteptărilor. 

Numai că Gorst nu obosea. Era o mașină. După 
câteva minute, încă nu dădea nici cel mai vag semn 
de oboseală în ochii aceia acoperiţi de pleoape grele. 
Jezal nu vedea aproape nicio emoție, în timpul ra- 
relor momente când îndrăznea să-şi desprindă ochii 
de la acele săbii scânteietoare. Sabia lungă se rotea, 
se rotea, se rotea în cercuri sălbatice, iar sabia scurtă 
era mereu prezentă, să contracareze plăpândele efor- 
turi pe care le putea face Jezal printre lovituri, fără 
să șovăie sau să coboare măcar un centimetru. Pute- 
rea loviturilor nu scăzu, mârâielile ieșeau din gâtle- 
jul lui Gorst cu aceeași vigoare. Mulțimea nu avea 
niciun motiv să Ovaţioneze și doar mormăia cu furie. 
Jezal începu să-și simtă picioarele tot mai încete, să 
simtă sudoarea care-i sălta de pe frunte, să simtă 
săbiile alunecându-i din mâini. 

Vedea de la o poștă ce avea să urmeze, dar n-avea 
ce să facă. Se retrăsese până când ieşise din cerc. Blo- 
case și parase loviturile până când îi amorțiseră dege- 
tele. De data aceasta, când ridică braţul chinuit de 
durere, urmat de scrâșnetul de metal pe metal, un pi- 
cior obosit îi alunecă și Jezal căzu, scâncind, afară din 
cerc, prăvălindu-se pe-o parte, cu sabia scurtă zbu- 
rându-i dintre degete. Faţa i se izbi de pământ și Jezal 
luă o gură grăunţoasă de nisip. Era o cădere dureroasă 
şi Sstânjenitoare, dar se simţea prea obosit și prea 
dărâmat ca să fie prea dezamăgit. Era aproape ușurat 
că supliciul acela se sfârșise, fie și doar pentru o clipă. 

- Unu pentru Gorst! strigă arbitrul. 

O răpăială de aplauze firave fu strivită sub huidu- 
ieli batjocoritoare, dar bărbatul vânjos nu părea să ob- 
serve, târșâindu-și picioarele înapoi la semn, cu capul 
plecat și pregătindu-se deja pentru următoarea rundă. 

Jezal se rostogoli încet pe mâini și genunchi, 
indoindu-și braţele chinuite și ridicându-se fără grabă. 
Avea nevoie de un moment să respire și să se 
pregătească, să găsească o strategie. Gorst îl așteptă, 
tăcut, neclintit. Jezal își șterse nisipul de pe cămașă, 
cu mintea gonind. Cum să-l înfrângă? Cum? Păși pru- 
dent înapoi la semnul său și ridică săbiile. 

- Începeți! 

De data aceasta Gorst se năpusti cu și mai multă 
vigoare, lovind în stânga și-n dreapta de parcă ar fi 
secerat grâu, făcându-l pe Jezal să danseze de jur 
imprejurul cercului. O lovitură trecu atât de aproape 
în stânga lui încât ii simți suflul pe obraz. Următoarea 
il rată la o distanță la fel de mică, în dreapta. Apoi 
Gorst dădu o lovitură laterală, spre cap, și Jezal văzu 
o breșă. Se aplecă sub sabie, convins că lama i-a tăiat 
părul din vârful ţestei. Se apropie, când sabia lungă 
Și grea ţâșni înapoi, cât pe ce să atingă faţa arbitru- 
lui, când săltă în spate, lăsându-l pe Gorst fără apărare 
în paitea dreaptă. 

Jezal se năpusti spre nemernicul vânjos, sigur că, 
în sfârșit, reușise, ştiind că egalase. Dar Gorst îi prinse 
lovitura cu sabia scurtă și o înlătură, iar gărzile celor 
două săbii scârțâiră și apoi se încleștară. Jezal lovi spre 
el fără milă, cu sabia scurtă, dar, cumva, Gorst îl blocă 


tăişul sabiei 287 


din nou, aducându-și cealaltă sabie tocmai la timp, 
prinzând arma lui Jezal și ţinând-o chiar lângă piept. 

Preţ de o clipă, cele patru săbii ale lor se încleștară, 
cu mânerele scrâşnind, iar feţele celor doi erau doar 
la câțiva centimetri una de alta. Jezal mârâia ca un 
câine, dezvelindu-și dinții, cu mușchii feței o mască 
rigidă. Trăsăturile aspre ale lui Gorst nu trădau nicio 
urmă de efort. Arăta ca un om care îşi făcea nevoile, 
implicat într-o sarcină mundană și ușor dezagreabilă 
care pur și simplu trebuia îndeplinită cât mai repede 
cu putință. 

Preţ de o clipă, săbiile lor se încleștară și Jezal 
impingea cu fiecare strop de putere, cu fiecare mușchi 
indelung antrenat contractându-se, cu picioarele 
apăsându-se în pământ, cu stomacul încordându-se 
să răsucească braţele, cu braţele încordându-se să 
impingă palmele, cu palmele strânse cu îndârjire pe 
mânerele săbiilor. Fiecare muşchi, fiecare fibră, fie- 
care tendon. Ştia că avea o poziție avantajoasă, că 
bărbatul vânjos își pierduse echilibrul, numai de-ar 
putea să-l împingă un pas înapoi... un centimetru... 

Preţ de o clipă, săbiile lor se incleştară, apoi Gorst 
işi cobori umărul, gemu și-l azvârli pe Jezal cât colo, 
așa cum și-ar arunca un copil o jucărie de care s-a 
plictisit. 

Jezal sări inapoi, cu gura și ochii larg deschişi de ui- 
mire, lovind cu picioarele pământul, concentrându-se 
din răsputeri să nu cadă. Î auzi pe Gorst mârâind din 
nou și fu surprins să vadă sabia lungă arcuindu-se deja 
in aer, spre el. Nu putea să se ferească și, oricum, nu 

avea timp. Ridică braţul drept, din instinct, dar lama 
groasă, boantă, îi dădu sabia scurtă la o parte ca pe un 
mănunch: de paie în vânt și îi pătrunse între coaste, 
smulgându-i răsuflarea din piept, într-un vaiet de du- 
rere care răsună de jur imprejurul arenei tăcute. Picioa- 
rele i se mototoliră sub el și Jezal se răşșchiră în iarbă, 
cu membrele săltând şi șuierând ca un burduf tăiat. 

De data aceasta, nici măcar umbra unor aplauze. 
Multimea își răcnea ura, huiduindu-l și fluierându-l 
pe Gorst din toți rărunchii, în timp ce acesta își târa 
picioarele către țarc. 

- Luate-ar naiba, Gorst, cuţitarule! 

- Ridică-te, Luthar! Sus și pe el! 

- Du-te acasă, brută! 

- Sălbatic blestemat! 

Fluierăturile se transformară în ovaţii şovăielnice, 
când Jezal se ridică din iarbă, cu toată partea stângă 
zvâcnind. Ar fi ţipat de durere, dacă ar mai fi avut 
vlagă. Cu toate eforturile lui, cu toate antrenamen- 
tele, superioritatea lui Gorst era netă și Jezal știa asta. 
Îi venea să vomite la gândul c-o va lua de la capăt anul 
viitor. Îşi dădu toată silința să nu se arate descurajat 
în timp ce se întorcea, chinuit, în țarc, dar nu putu 
să nu se prăbușească greoi în scaunul lui când ajunse 
acolo, aruncându-și săbiile pe dale și gâfaind. 

West se aplecă deasupra lui și-i ridică cămașa, să 
evalueze pagubele. Jezal privi temător în jos, aproape 
aşteptându-se să vadă o gaură imensă săpată în tru- 
pul său, dar nu avea decât o crestătură urâtă și roşie 
peste coaste, în jurul căreia se formau deja vânătăi. 

- Ceva rupt? întrebă Mareșalul Varuz, uitându-se 
peste umărul lui West. 

Jezal îşi stăpâni lacrimile când maiorul îi apăsă 
coasta. 

- Nu cred, dar, fir-ar! West îi aruncă prosopul cu 
dezgust. Asta numești tu un sport frumos? Nu există 
nicio regulă împotriva acestor săbii grele? 

Varuz clătină din cap mohorât. 

- Toate trebuie să aibă aceeași lungime, dar nu 
există nicio regulă în privinţa greutății. Adică, de ce 
ar vrea cineva săbii grele? 

- Acum știm, nu-i așa? se răsti West. Eşti sigur că 
n-ar trebui să oprim toate astea înainte ca nemernicul 
să-i taie capul? 

Varuz îl ignoră. 

- Acum, ascultă aici, zise mareșalul, aplecându-se, 
ca să-i vorbească lui Jezal în față. Cel mai bun din 
șapte runde! Primul la patru! Încă mai e timp! 

Timp pentru ce? Ca Jezal să fie tăiat în două, cu 
sau fără săbii boante? 

- E prea puternic! gâfâi Jezal. 

- Prea puternic? Nimeni nu e prea puternic pen- 
tru tine! Dar până și Varuz părea neincrezător. Încă 
mai e timp! Îl poți învinge! Bătrânul mareșal se trase 
de mustață. Îl poţi învinge! 

Dar Jezal observă că Varuz nu-i sugeră şi cum 
s-o facă. 


Glokta incepea să Se teamă că s-ar putea sufoca, 
atât rădea de convulsiv. Încercă să se gândească la ce 


290 joe abarcrohbie 


anume ar prefera să vadă în loc de Jezal dan Luthar 
spulberat într-un cerc de duel și nu reuși. Tânărul tre- 
sări în timp ce pară cu greu o lovitură oblică. Nu-și 
controlase deloc bine partea stângă de când primise 
acea lovitură între coaste și Glokta aproape că îi simţi . 
durerea. Și, măi, măi, ce bine e s-o simţi pe-a altcuiva, 
de dragul schimbării. Mulțimea se imbufnă, tăcută și 
gânditoare, în timp ce Gorst le hărțuia favoritul cu 
loviturile lui brutale și Glokta împroșca chicoteli prin 
gingiile strânse. 

Luthar era iute şi sprinten și se mișca bine când 
vedea săbiile apropiindu-se. Un luptător competent. 
Destul de bun ca să câștige un turnir, fără doar și poate, 
într-un an mediocru. Picioare iuți și mâini iuți, dar 
n-are mintea pe cât de ascuţită ar trebui. Pe cât ar avea 
nevoie. E prea previzibil. 

Gorst era o cu totul altă chestiune. Părea să ro- 
tească și să rotească săbiile, fără niciun gând în cap. 
Dar Glokta ştia mai bine. Are un fel cu totul nou de 
a face lucrurile. Pe vremea mea, totul era numai jap-jap. 
La turnirul viitor, toți vor măcelări cu aceste săbii grele. 
Inchizitorul se întrebă într-o doară dacă el ar fi putut 
să-l învingă pe Gorst, în vremurile sale bune. Ar fi 
fost, oricum, o luptă demnă de văzut — un spectacol pe 
cinste, mai bun decât lupta asta inegală. 

Gorst scăpă cu ușurință de câteva lovituri 
vlăguite, apoi Glokta tresări și mulțimea fluieră când 
Luthar abia reuși să pareze o puternică lovitură de 
măcelar, a cărei forță aproape îl ridică pe Jezal în aer. 
N-avea cum să evite următoarea lovitură, impins spre 

marginea cercului cum era și fu forțat să facă un salt 
in spate, în nisip. 

- Trei la zero! strigă arbitrul. 

Glokta se scutura de râs privindu-l pe Luthar iz- 
bind pământul cu frustrare, stârnind nervos un val de 
nisip, cu fața un tablou de palidă autocompătimire. Vat, 
mie, căpitan Luthar, va fi patru la zero. Vei fi zdrobit. 
O rușine. Poate că asta îl va învăța pe micul punga 
scâncitor ce înseamnă modestia. Unora le prinde bine 
o bătaie bună. Vitd-te numai la mine, nus 

- Începeţi! strigă arbitrul. 

Runda a patra începu întocmai cum se sfârșise 
prima. Cu Luthar cotonogit. Glokta îşi dădea seama 
că omul era lipsit de idei. Brațul drept i se mișca încet, 
dureros, picioarele sale păreau grele. O altă lovitură 
ameţitoare îi izbi sabia lungă, făcându-l să se imple- 
ticească în spate, spre marginea cercului, dezechili- 
brat şi gâfâind. Gorst nu trebuia decât să-și împingă 
atacul puţin mai mult. Și ceva îmi spune că nu e omul 
să renunţe când deține controlul. Glokta își iînhăță bas- 
tonul și se ridică în picioare. Oricine își putea da 
seama că se sfârșise și nu dorea să fie prins în îmbul- 
zeală când mulțimile dezamăgite încercau să plece în 
același timp. 

Sabia lungă a lui Gorst cobori scânteind prin aer. 
Lovitura finală, cu siguranță. Singura opţiune a lui 
Luthar era să încerce s-o pareze și să fie aruncat afară 
din cerc. Sau s-ar putea să-i despice capul ăla gras. Ne pu- 
tem aştepta la asta. Glokta zambi, pe jumătate întors 
să plece. 

Dar, cu coada ochiului, cumva, văzu lovitura ra- 
tând. Gorst clipi când sabia lui grea izbi în iarbă, 
apoi gemu când Luthar îl tăie peste picior, cu mâna 
stângă. Era cea mai puternică emoție pe care o arătase 
toată ziua. 

- Unu pentru Luthar! strigă arbitrul, după o scurtă 
pauză, incapabil să-și stăpânească pe deplin uluirea 
din glas. 

- Nu, murmură Glokta în barbă, când mulțimea 
din jurul lui izbucni în aplauze zgomotoase. Nu. 

Luptase în sute de dueluri în tinereţe și privise al- 
tele o mie, dar niciodată nu văzuse așa ceva, nicio- 
dată nu văzuse pe cineva mișcându-se atât de repede. 
Luthar era un bun săbier, ştia asta. Dar nimeni nu e 
atât de bun. Se încruntă, privindu-i pe cei doi finaliști 
ieșind din ţarcuri după cea de-a doua pauză și ocu- 
pându-și locurile. 

- Incepeţu! i 

Luthar era transformat. Il hărțuia pe Gorst cu lo- 
vituri furioase, fulgerătoare, fără să-i dea timp să 
înceapă. Acum vânjosul era cel care părea forțat până 
la limită: para, se ferea, încerca să se țină departe. Era 
ca şi cum ca și cum cineva l-ar fi îndepărtat pe furiș 
pe vechiul Luthar în timpul pauzei și l-ar fi înlocuit 
cu un om cu totul diferit, un geamăn mai puternic, 
mai iute, cu mult mai sigur pe sine. 

După ce i se refuzase atât timp un motiv să aclame, 
mulțimea răcnea și zbiera de parcă și-ar fi despicat gâtle- 
jurile. Glokta nu le împărtășea entuziasmul. Ceva nu 
e în regulă aici. Ceva nu e în regulă. Aruncă o privire 

către feţele din apropiere, dar nimeni altcineva nu sim- 
țise că se întâmpla ceva ciudat. Vedeau doar ceea ce 
voiau să vadă, pe Luthar dându-i brutei hidoase o spec- 
taculoasă şi binemeritată ciomăgeală. Ochii lui Glokta 
cercetară băncile, neştiind ce să caute. 

Bayaz, așa-zisul. Așezat în rândul din faţă, aplecat 
şi fixându-i concentrat cu privirea pe cei doi luptători, 
ucenicul lui și omul Nordului, cel cu cicatrice, lângă 
el. Nimeni altcineva nu observă, toți erau absorbiți 
de luptătorii din fața lor, dar Glokta observă. Se frecă 
la ochi și se uită din nou. Ceva nu e în regulă. 


- Dacă poţi spune ceva despre Întâiul dintre Magi, 
poţi spune că e un șarlatan nemernic, mârâi Logen. 

Bayaz avea un mic zâmbet în colţul gurii pe când 
işi ștergea sudoarea de pe frunte. 

- Cine-a spus vreodată că nu sunt? 

Luthar avea din nou necazuri. Mari necazuri. De 
fiecare dată când para una dintre acele lovituri grele, 
săbiile lui săreau inapoi mai departe și strânsoarea îi 
părea mai slabă. De fiecare dată când se ferea, sfârșea 
puțin mai departe către marginea cercului galben. 

Atunci, când sfârșitul părea sigur, Logen văzu cu 
colțul ochiului aerul de deasupra umerilor lui Bayaz 
tremurând, așa cum tremurase pe drumul spre sud, 
când au ars copacii și simți din nou acea ciudată 
zdruncinătură în măruntaie. 

Luthar păru dintr-odată să găsească forțe proaspete. 
Prinse următoarea lovitură pe mânerul sabiei scurte. 
Cu o clipă mai devreme, ar fi putut să i-o zboare din 

mână. Acum o ținu acolo o clipă, apoi o azvârli cu 
un strigăt, impingându-și adversarul, dezechilibrându-l 
şi făcând un salt înainte, acum în atac. 

- Dacă într-un duel din Nord ai fi prins trişând, 
mârâi Logen, clătinând din cap, ţi-ar tăia o cruce 
însângerată în burtă și ţi-ar scoate măruntaiele. 

- Norocul meu, șopti Bayaz printre dinți, fără să-și 
ia ochii de la luptători, că nu mai suntem în Nord. 

Broboane de sudoare îi acopereau din nou ţeasta 
pleșuvă, șiroindu-i pe față în stropi grei. Avea pumnii 
strânși şi tremura de efort. 

Luthar lovi cu furie, iar și iar, cu săbiile un abur 
scânteietor. Gorst mârâia și gemea, contracarându-i 
loviturile, dar Luthar era acum prea iute pentru el 
ȘI prea puternic. Îl mâna fără milă prin cerc așa cum 
ar mâna un câine furios o vită. 

- Șarlatanie afurisită, mârâi iarăși Logen, când 
sabia lui Luthar scânteie și lăsă o urmă roșie, străluci- 
toare, pe obrazul lui Gorst. Câteva picături de sânge 
stropiră mulțimea din stânga lui Logen și aceasta ex- 
plodă în ovaţii zgomotoase. Asta, doar preţ de o clipă, 
era o umbră a propriilor sale dueluri. Anunţul arbi- 
trului de trei egal abia putu fi auzit. Gorst se încruntă 
ușor și își duse o mână la față. 

Peste hărmălaie, Logen îl auzi doar pe Quai șoptind: 

- Să nu pui niciodată prinsoare cu un mag... 


Jezal ştia că era bun, dar nu visase vreodată că 
putea fi atât de bun. Dădea lovituri precise, era ager 
ca O pisică, sprinten ca o muscă, puternic ca un urs. 

Coastele nu-l mai dureau, încheieturile nu-l mai du- 
reau, orice urmă de oboseală îl părăsise, orice urmă 
de îndoială. Era neînfricat, inegalabil, de neoprit. Apla- 
uzele răsunau în jurul lui și, totuși, auzea fiecare vorbă, 
vedea fiecare detaliu al fiecărei fețe din mulțime. Inima 
lui pompa, în loc de sânge, foc usturător, plămânii lui 
inspirau norii înșiși. 

Nici măcar nu se osteni să se așeze în pauză, atât 
era de dornic să se întoarcă în arenă. Scaunul era o in- 
sultă pentru el. Nu asculta ce spuneau Varuz și West. 
Nu contau. Oameni mărunți, jos, departe. Se holbau 
la el, înfierbântaţi, uluiți, cum era și firesc să fie. 

Era cel mai mare săbier al tuturor timpurilor. 

Schilodul acela de Glokta n-ar fi putut ști câtă drep- 
tate avea. Se părea că Jezal nu trebuia decât să incerce 
şi putea avea orice-și dorea. Chicoti în timp ce săltă 
inapoi la semn. Rase când auzi mulțimile aclamându-l. 
Îi zâmbi lui Gorst, când păși inapoi în cerc. Totul era 
intocmai cum trebuia să fie. Ochii aceia erau şi acum 
acoperiți de pleoape grele, leneși deasupra micii tăie- 
turi roșii pe care i-o făcuse Jezal, dar acum mai era ceva 
acolo, o urmă de stupoare, de îngrijorare, de respect. 
Aşa cum era și firesc să fie. 

Nimic nu era imposibil pentru Jezal. Era invin- 
cibil. Era de neoprit. Era... 

- Începeți! 

„complet pierdut. Durerea îi străpunse coasta 
și îl făcu să gafâie. Dintr-odată era speriat și obosit și 
slab din nou. Gorst mârâi și își dezlănțui iarăși lovi- 
turile sălbatice, izbind săbiile din mâinile lui Jezal, 

făcându-l să sară ca un iepure speriat. Iscusința dispă- 
ruse, intuiţia și energia dispăruseră, iar asaltul lui Gorst 
era mai brutal ca oricând. Simţi un fior teribil de dis- 
perare când sabia lungă îi fu smulsă dintre degetele 
tremurătoare, zbură prin aer şi căzu, dincolo de îngră- 
ditură. Jezal era doborât în genunchi. Mulțimea își 
ținea răsuflarea. Totul se sfârşise... 

„Nu se sfârșise. Lovitura se arcuia în jos spre el. 
Lovitura finală. Părea că alunecă. Încet, încet, parcă 
prin miere. Jezal zâmbi. Era o treabă simplă pentru 
el s-o înlăture cu sabia scurtă. Vigoarea îi inundă tru- 
pul din nou. Sări în sus, îl împinse pe Gorst cu mâna 
liberă și pară o altă lovitură, pe urmă o alta, singura 
lui sabie făcând treaba pentru două, pe îndelete. Arena 
era încremenită. Singura mișcare era ciocnirea rapidă 
a săbiilor. La dreapta și la stânga, la dreapta și la stânga 
mergea sabia scurtă, țâşnind mai iute decât puteau 
ochii s-o urmărească, mai iute decât putea mintea să 
gândească, parcă trăgându-l pe Jezal după ea. 

Se auzi un scrâșnet de metal pe metal când sabia 
lui Jezal îi smulse lui Gorst din mână sabia lungă, apoi 
un altul, când scânteie de-a curmezișul și făcu același 
lucru cu cea scurtă. Preţ de o clipă, totul rămase încre- 
menit. Vânjosul, dezarmat și cu călcâiele la marginea 
cercului, ridică privirea spre Jezal. Mulțimea era mută. 

Apoi Jezal ridică încet sabia-i scurtă, care dintr-odată 
părea să cântărească o tonă, şi o înfipse uşor în coas- 
tele lui Gorst. 

- Eh! făcu vânjosul cu glas scăzut, ridicându-și 
sprâncenele. 

Apoi mulțimea explodă în aplauze asurzitoare. Zgo- 
motul nu mai contenea, crescând, crescând, trecând 
peste Jezal în valuri. Acum, că 1sprăvise, se simţea stors 
până peste poate. Închise ochii, clătinându-se, lăsă sabia 
să-i cadă dintre degetele inerte și se prăbuși în genunchi. 
Era istovit peste măsură. Era ca și cum ar fi folosit ener- 
gia unei săptămâni întregi în câteva momente. Până și 
să stea în genunchi era un efort pe care nu era sigur 
că-l putea susține multă vreme și, dacă se prăbuşea, nu 
era sigur că avea să se mai ridice vreodată. 

Dar apoi simţi mâini puternice apucându-l de 
sub braţe și se simţi ridicat. Vacarmul mulțimii se 
stârni şi mai puternic când fu înălțat în aer. Deschise 
ochii - culori ceţoase, împăienjenite, pâlpâiră în faţa 
lui când mâinile îl răsuciră. Capul îi răsuna de zgo- 
mot. Era pe umerii cuiva. Un cap ras. Gorst. Voi- 
nicul îl ridicase, așa cum ar ridica un tată un copil, 
arătându-l mulțimii, zâmbindu-i cu un rânjet mare, 
hidos. Jezal îi zâmbi înapoi, fără să vrea. Era un 
moment ciudat, una peste alta. 

- Luthar câștigă! strigă arbitrul, abia audibil. 
Luthar câștigă! 

Ovaţule se prefăcuseră într-o scandare ritmică: 
Luthar! Luthar! Luthar! Arena se cutremura. Capul 
lui Jezal plutea. Era parcă beat. Beat de victorie. Beat 
de sine. 

Gorst îl cobori înapoi în cerc, când ovaţiile mulțimii 
incepură să se domolească. 

- M-ai invins, spuse el cu un zâmbet larg. Avea 
glasul ciudat de subțire și dulce, aproape ca al unei 

femei. În mod cinstit. Aș vrea să fiu primul care te 
felicită. Îşi înclină capul mare și zâmbi din nou, fre- 
cându-și tăietura de sub ochi, fără cea mai vagă amără- 
ciune. O meriţi, spuse el, întinzând mâna. 

- Mulţumesc. Jezal flutură un zâmbet acru și strânse 
cât se poate de fugitiv mâna voinicului, apoi se îndreptă 
spre țarcul lui. 

Fireşte că o merita şi al naibii să fie dacă îl mai 
lasă pe nemernicul ăla să se mai lăfăie în lumina glo- 
riei sale încă o clipă. 

- Minunat, băiete, minunat! izbucni Mareșalul 
Varuz, bătându-l pe umăr, când Jezal se intoarse, 
clătinându-se pe picioare tremurătoare, la scaunul lui. 
Știam că ești în stare! 

West zâmbi larg, dându-i prosopul. 

- O să se vorbească despre asta ani și ani. 

Alţi simpatizanți se ingrămădiră, felicitându-l, 
aplecându-se peste balustradă. Un vârtej de fețe zâm- 
bitoare și, printre ele, fața tatălui lui Jezal, strălucind 
de mândrie. 

- Ştiam că eşti în stare, Jezal! Nu m-am îndoit nici- 
odată! Nicio clipă! Ai adus onoare familiei noastre! 

Jezal observă, însă, că fratele lui mai mare nu părea 
la fel de încântat. Avea obișnuita expresie înțepată, 
pizmașă, pe chip, chiar și în momentul de glorie a lui 
Jezal. Ticălosul inţepat și pizmaș! N-ar putea să se bu- 
cure pentru fratele lui, fie și numai pentru o zi? 

- Pot să felicit și eu învingătorul? se auzi un glas 
de dincolo de umărul său. Era acel bătrân idiot, cel de 
la poartă, cel căruia Sulfur îi spusese maestrul lui. 

Cel care folosise numele de Bayaz. Avea sudoare pe 
țeasta-i pleșuvă, multă sudoare. Avea chipul palid, ochii 
adânciţi. Aproape ca și cum tocmai ar fi incheiat șapte 
runde cu Gorst. 

- Bună treabă, într-adevăr, tinere prieten, o execuţie 
aproape... magică. 

- Mulţumesc, murmură Jezal. Nu era sigur deloc 
cine era bătrânul sau ce urmărea, dar nu avea niciun 
strop de încredere în el. Regret, însă, trebuie... 

- Desigur. Vom vorbi mai târziu. 

O spuse cu o tulburătoare fermitate, ca și cum 
ar fi fost un lucru deja stabilit. Apoi se întoarse și 
dispăru pe nesimţite în mulțime. Tatăl lui Jezal se 
uită după el, acum livid la față, de parcă ar fi văzut 
o fantomă. 

- ÎI cunoşti, tată? 

- Eu... 

- Jezal! Varuz îl îinhăță de braț emoționat. Vino! 
Regele vrea să te felicite! 

Il târi pe Jezal de lângă familia lui către cerc. Câ- 
teva aplauze răzlețe se stârniră din nou, în timp ce 
traversau impreună iarba uscată, scena victoriei lui 
Jezal. Lordul Mareșal îi aruncă, patern, un braț pe 
după umeri și zâmbi mulțimii, de parcă aplauzele ar 
fi fost toate pentru el. Toată lumea dorea o bucăţică 
din gloria lui, se părea, dar Jezal reuși să se descoto- 
rosească de bătrân când urcă treptele către loja regală. 

Prinţul Raynault, fiul cel mic al regelui, era pri- 
mul în rând, îmbrăcat modest, cu o înfăţişare de om 
cinstit și înţelept, fără urmă de aer princiar. 

- Bravo! strigă el peste răcnetele mulțimii, părând 
cu adevărat încântat de victoria lui Jezal. Bună treabă! 

Fratele lui era și mai exuberant: 

- Incredibil! strigă Prinţul Moștenitor Ladisla, cu 
soarele scânteind pe nasturii de aur ai tunicii sale. 
Fantastic! Uimitor! Spectaculos! N-am mai văzut așa 
ceva! Jezal zâmbi larg și se înclină umil când trecu 
pe lângă el, strângându-și umerii când prinţul 
moștenitor îl plesni puţin prea tare peste spate. Am 
ştiut întotdeauna că ești în stare! Întotdeauna ai fost 
omul meu! 

Prinţesa Terez, unica fiică a Marelui Duce Orso 
de Talins, îl privi pe Jezal trecând, cu un mic zâm- 
bet dispreţuitor, bătând cu două degete apatice în 
palmă, într-o imitație de aplauze, lipsită de entu- 
ziasm. Avea bărbia ridicată chinuitor de sus, ca şi 
cum doar să fie privit de ea ar fi fost o onoare pe 
care el n-o putea aprecia pe deplin și, cu siguranţă, 
n-o merita. 

Și, astfel, ajunse, în sfârșit, la jilțul lui Gustav al Cinci- 
lea, Înalt Rege al Uniunii. Avea capul căzut într-o parte, 
strivit sub coroana scânteietoare. Degetele-i palide, 
păstoase, se contractau pe mantia de mătase purpurie, 
ca nişte viermi albi. Avea ochii închiși, iar pieptul i se 
ridica și cobora ușor, însoțit de pârâituri domoale, când 
saliva îi țâșnea de pe buzele lăsate și șiroindu-i pe piept, 
alăturându-se transpiraţiei de pe gușa-i umflată și aju- 
tând-o să-i înnegrească de umezeală gulerul înalt. Jezal 
se afla, într-adevăr în prezenţa măreției. 

- Maiestate, murmură Lordul Hoff. 

Capul statului nu răspunse. Soţia lui, Regina, pri- 
vea, chinuitor de dreaptă, cu un zâmbet neclintit, lip- 
sit de emoție, lipit pe faţa-i bine pudrată. 

Jezal nu ştia unde să se uite și se hotări asupra pan- 
tofilor săi plini de praf. Lordul Șambelan tuși sonor. 
Un mușchi zvâcni sub grăsimea asudată de pe obra- 
zul Regelui, dar acesta nu se trezi. Hoff tresări şi, pri- 
vind împrejur, să se asigure că nu-i urmărea nimeni 
prea atent, înfipse un deget între coastele regale. 

Regele sări, cu pleoapele dintr-odată larg, deschise, 
cu gușa grea tremurând, holbându-se la Jezal cu ochi 
sălbatici, injectaţi, tiviți cu roșu. 

- Maiestatea Voastră, acesta este căpitanul... 

- Raynault! exclamă Regele, fiule! 

Jezal înghiți nervos, străduindu-se din răsputeri 
să-și păstreze zâmbetul crispat. Nătărăul senil îl con- 
fundase cu fiul său mai mic. Încă şi mai rău, prinţul 
însuşi se afla la nici patru pași. Zâmbetul încremenit 
al Reginei tresări ușor. Buzele perfecte ale Prințesei 
Terez se strâmbară cu dispreţ. Lordul Șambelan tuși 
stânjenit. 

- Ăă, nu, Maiestate, acesta este... 

Dar era prea târziu. Fără niciun avertisment, mo- 
narhul se ridică greoi în picioare și îl cuprinse pe Jezal 
intr-o imbrățișase entuziastă, cu coroana grea alune- 
cându-i într-o parte, gata să-l înțepe în ochi pe Jezal 
cu unul dintre ţepii ei incrustaţi cu nestemate. Falca 
Lordului Hoff se deschise în tăcere. Cei doi prinți 
făcură ochii mari, Jezal nu reuși să scoată decât un 
gâlgâit neajutorat. 

- Fiule! bolborosi regele, cu glasul gâtuit de emoție. 
Raynault, mă bucur atât de mult că te-ai întors! Când 
n-am să mai fiu, Ladisla va avea nevoie de ajutorul tău. 
E atât de slab și coroana e o povară atât de grea! Tu 
ai fost întotdeauna mai potrivit pentru ea! O povară 
atât de grea! plânse el pe umărul lui Jezal. 

Era ca un coșmar hidos. Ladisla și adevăratul Ray- 
nault se uitară unul la altul cu gura căscată, pe urmă 
inapoi la tatăl lor, amândoi cu un aer bolnav. Terez 
pufnea pe nas la viitorul ei socru, cu un nedisimu- 
lat dispreţ. Din rău în mult, mult mai rău. Ce naiba 
trebuia făcut într-o asemenea situaţie? Oare exista 
vreo normă de etichetă pentru asta? Jezal îl bătu stân- 
gaci pe Rege peste spatele-i gras. Ce altceva putea să 
facă? Să-l imbrâncească pe bătrânul senil în fund, sub 
privirile a jumătate dintre supușii săi? Aproape că era 
ispitit s-o facă. 

Noroc că mulțimea luă imbrățișarea Regelui drept 
o recunoaștere răsunătoare a calităților de luptător 
ale lui Jezal şi înecă vorbele acestuia într-un nou val 
de ovaţii. Nimeni în afară de loja regală nu-i auzi vor- 
bele. Cu toții pierdură deplina semnificaţie a ceea ce 
era, fără îndoială, cel mai stânjenitor moment din 
viaţa lui Jezal. 


PUBLICUL IDEAL 


Arhilectorul stătea lângă imensa-i fereastră, la so- 
sirea lui Glokta, inalt și impozant ca întotdeauna, în 
tunica-i imaculată, privind afară peste turnurile Uni- 
versităţii, către Casa Creatorului. O adiere plăcută 
străbătea imensa încăpere circulară, răvășind ciuful 
de păr alb al bătrânului și făcând numeroasele hâr- 
tii de pe biroul său imens să pârâie și să fluture. 

Se intoarse când Glokta intră şchiopătând în 
cameră. 

- Inchizitorule, spuse el simplu, întinzând o mână 
imbrăcată în mănușă albă, cu piatra imensă a ran- 
gului său reflectând lumina soarelui revărsat dinspre 
fereastra deschisă și scânteind cu un foc purpuriu. 

- Slujesc şi mă supun, Eminenţă. 

Glokta luă mâna într-a lui şi se strâmbă când se 
aplecă să sărute inelul, cu toiagul tremurând de efor- 
tul de a se ține drept. Să fiu al naibii dacă bătrânul 
ticălos nu-și ține mâna puţin mai jos de fiecare dată, 
doar ca să mă vadă transpirând. 

Sult se scurse în jilțul său dintr-o singură mișcare 
lină, cu coatele pe masă, cu degetele strânse în fața 
lui. Glokta nu putea decât să stea, cu piciorul în flăcări 
in urma cunoscutului urcuș prin Casa Întrebărilor, 
cu sudoarea șiroindu-i pe țeastă, și să aștepte invitația 
de a se așeza. 

- Te rog, ia loc, murmură Arhilectorul, apoi aş- 
teptă ca Glokta să se våre, crispându-se, într-unul din- 
tre scaunele mai modeste de la masa rotundă. Acum, 
spune-mi, a ajuns investigația ta la vreun rezultat? 

- Cât de cât. În camerele noastre de oaspeţi au 
avut loc noaptea trecută anumite tulburări. Ei sus- 
țin că... 

- Evident, o tentativă de a adăuga credibilitate 
acestei poveşti revoltătoare. Vrajă! pufni Sult cu dis- 
preţ. Ai descoperit cum a fost făcută, cu adevărat, 
spărtura din zid? 

Wrajă, poate. 

- Mă tem că nu, Eminenţă. 

- Păcat. Ne-ar fi de folos o dovadă a felului cum 
a fost realizat acest truc. Totuşi - și Sult suspină, ca 
Și cum nu se așteptase la mai mult - nu putem avea 
totul. Ai vorbit cu aceşti... oameni? 

- Da. Bayaz, dacă pot să-i folosesc numele, e foarte 
alunecos. Fără ceva mai convingător, decât întrebările 
însele, n-am putut să scot nimic de la el. Amicul lui, 
omul Nordului, trebuie şi el cercetat niţel. 

O cută se formă peste fruntea netedă a lui Sult. 


- Bănuieşti vreo legătură cu acest sălbatic, Bethod? 
- Posibil. 

- Posibil? repetă amar Arhilectorul, de parcă însuși 
cuvântul era o otravă. Altceva? 

- S-a mai alăturat cineva trupei vesele. 

- Știu. Navigatorul. 

Dar de ce mă mai obosesc? 

- Da, Eminenţă, un navigator. 

- Le urez succes. Ghicitorii ăștia zgârie-brânză 
dau întotdeauna mai multe bătăi de cap decât merită. 
Bolborosesc despre Dumnezeu și ce mai vrei. Sălba- 
tici lacomi. 

- Categoric. Mai multe bătăi de cap decât merită, 
Arhilectore, deşi ar fi interesant de ştiut de ce m-au 
implicat pe mine. 

- Și, mă rog, de ce? 

Glokta tăcu o clipă. 

- Nu știu. 

- Hah! fornăi Sult. Altceva? 

- În urma vizitei nocturne de care au avut parte, 
prietenii noștri au fost mutaţi într-o serie de camere 
de lângă parc. Acum câteva nopți, la nici douăzeci de 
paşi de ferestrele lor, a avut loc o crimă sinistră. 

- Superiorul Goyle mi-a pomenit despre asta. 
Zicea că nu trebuie să mă îngrijorez, că nu există 
nicio legătură cu oaspeţii noştri. Am lăsat problema 
în mâinile lui. Se încruntă la Glokta: Am luat o de- 
cizie greșită? 

Ab, la asta nu trebuie să cuget prea mult. 

- Categoric nu, Arhilectore. Glokta își plecă frun- 
tea cu adânc respect. Dacă Superiorul e satisfăcut, 
atunci sunt și eu. 

- Hm. Aşadar, ce-mi spui tu este că, una peste alta, 
nu avem nimic. 

Nu chiar nimic. 

- Ba avem. Glokta pescui sulul vechi din buzu- 
narul tunicii sale și i-l întinse Arhilectorului. 

Sult avea un aer de uşoară curiozitate pe faţă când 
il luă și îl desfășură pe masă, holbându-se la simbo- 
lurile fără noimă. 

— Ce-i asta? 

Ha! Așadar, nu ştii totul? 

- Presupun că se poate spune că e un fragment de 
istorie. O relatare despre cum l-a înfrânt Bayaz pe 
Maestrul Creator. 

- Un fragment de istorie. Sult bătu cu degetul, 
gânditor, pe masă. Și cum ne ajută pe noi? 

Cum te ajută pe tine, vrei să spui. 

- Conform acestui document, prietenul nostru 
Bayaz a fost cel care a zăvorât Casa Creatorului. Glokta 
făcu semn cu capul către construcția impunătoare de 
dincolo de fereastră. L-a zăvorât şi a luat cheia. 

- Cheia? Turnul acela a fost întotdeauna încuiat. 
Întotdeauna. Din câte știu eu, nu există nici măcar 
O gaură a cheii. 

- Exact la fel am gândit și eu, Eminenţă. 

- Hm. Încet, incet, Sult începu să zâmbească. La 
povești, totul depinde de cum le spui, nu? Prietenul 
nostru Bayaz știe asta foarte bine, îndrăznesc să zic. 
Voia să folosească propriile noastre poveşti împotriva 
noastră, dar acum schimbăm rolurile. Imi place această 
ironie. Ridică iarăși sulul în mână. E autentic? 

- Contează? 

- Fireşte că nu. 

Sult se ridică cu grație din scaun și păși încet către 
fereastră, lovindu-se peste degete cu sulul răsucit. Ră- 
mase acolo o vreme, privind afară. Când se întoarse, 
dobândise un aer de profundă automulțumire. 

- Mi-am amintit că mâine seară va fi un ospăț, o 
petrecere pentru noul nostru campion săbier, căpita- 
nul Luthar. Acel mic vierme șarlatan. Cei mai de seamă 
oameni ai regatului vor fi de față: Regina, amândoi 
prinții, majoritatea celor din Consiliului Închis, mai 
mulți nobili marcanţi. Fără să-l] uităm pe Regele însuși. 
S-a ajuns departe, dacă prezența lui la cină nici măcar 
nu merită menționată. Ar fi asistenţa ideală pentru 
mica noastră demascare, nu crezi? 

Glokta își plecă prevăzător capul. 

- Desigur, Arhilectore. Asistenţa ideală! Cu con- 
ditia să funcționeze. Ar putea fi o asistenţă stânjenitoare, 
dacă dai greș în fața ei. 

Dar Sult își anticipa deja triumful. 

- Adunarea perfectă și timp tocmai destul să facem 
pregătirile necesare. Trimite un mesaj prietenului 
nostru, Întâiul dintre Magi, și anunță-l că el și însoți- 
torii lui sunt invitați cordial la o cină, mâine seară. 
Nădăjduiesc că vei participa şi tu! 

Eu? Glokta se înclină din nou. 

- N-aş lipsi pentru nimic în lume, Eminenţă. 

- Bun. Adu-ţi practicienii cu tine. Prietenii noștri 
ar putea deveni violenți când își vor da seama că 

partida e pierdută. Cine știe de ce ar fi în stare niște 
barbari ca ei! 

O mișcare abia perceptibilă a mâinii inmănușate 
a Arhilectorului sugeră că întâlnirea se terminase. 
Toate acele scări, doar pentru asta? 

Sult privea sulul în josul nasului când Glokta ajunse, 
in sfârșit, la prag. 

- Asistenţa ideală, murmură el, când ușile grele 
se închiseră cu un păcănit. 


În Nord, oamenii unei căpetenii mâncau în fie- 
care seară cu conducătorul lor la masă, în sala mare. 
Femeile aduceau mâncarea în străchini de lemn. Îţi 
înfigeai un cuţit în hălcile de carne și cu altul le tăzai, 
apoi îţi indesai bucățile de carne în gură, cu degetele. 
Dacă găseai vreun os sau vreun zgârci, îl aruncai jos, 
pe paie, pentru câini. Masa, dacă exista așa ceva, era 
formată din câteva scânduri strâmbe de lemn, pătate 
şi găurite și zgâriate de cuţitele împlântate în ele. Slu- 
jitorii stăteau pe bănci lungi, poate cu un scaun, două 
pentru Oamenii Aleși. Era întuneric, mai cu seamă 
în iernile lungi, și plin de fum, de la gropile de foc 
și de la pipele de chagga. Adesea se fredonau cântece, 
se țipau insulte voioase, uneori se răcneau altele fu- 
rioase, și mereu se bea vârtos. Singura regulă era că 
așteptai să înceapă căpetenia. 

Logen nu-și închipuia care ar putea fi regulile aici, 
dar bănuia că erau o mulțime. 

Oaspeţii erau așezați la trei mese lungi dispuse în 
potcoavă, șaizeci de oameni sau mai mulți. Fiecare 

avea propriul scaun și lemnul închis la culoare al me- 
selor era lustruit de-ţi lua ochii, destul de lucios ca 
Logen să-și vadă oglindit conturul înceţoşat al feţei, 
in lumina sutelor de lumânări risipite de jur impre- 
jurul pereților și pe mese. Fiecare oaspete avea cel 
puţin trei cuțite boante și mai multe alte obiecte 
imprăștiate în fața tuturor, despre care Logen n-avea 
habar la ce foloseau, inclusiv un cerc mare și întins 
din metal lucitor. 

Nu erau strigăte și, cu siguranță, nici cântece, doar 
un zumzet infundat, ca al unui stup, în timp ce oa- 
menii șușoteau, aplecându-se unul spre altul de parcă 
și-ar fi împărtășit nişte secrete. Veşmintele erau cele 
mai stranii. Bătrânii purtau mantii grele, negre, roșii 
şi aurii, tivite cu blană strălucitoare, în ciuda căldurii 
dogoritoare. Tinerii erau îmbrăcaţi cu tunici strâmte 
in culori vii, purpurii, verzi sau albastre, festonate 
cu sfori și noduri de aur și fir de argint. Femeile aveau 
lanţuri și inele de aur sclipitor, nestemate scânteie- 
toare şi rochii ciudate din pânză viu colorată, care 
erau ridicol de largi și umflate pe alocuri, îngrozitor 
de strâmte în altele și lăsând alte părți dezgolite total 
și tulburător. 

Până şi servitorii erau îmbrăcaţi ca niște lorzi, 
mișunând în spatele meselor, aplecându-se în tăcere, 
să umple pocalele cu vin dulce, ușor. Logen băuse 
deja o mulțime și camera luminoasă căpătase o 
strălucire plăcută. 

Problema era lipsa mâncării. Nu mâncase de dimi- 
neaţă și îi chiorăia stomacul. Pusese ochii pe vasele 

cu plante așezate pe mese, în faţa oaspeților. În ele 
se aflau flori colorate, care nu prea semănau a mân- 
care, dar, pe de altă parte, în ţara lui se mâncau unele 
lucruri ciudate. 

N-avea decât să încerce. Înhăţă una din vas, o 
plantă lungă și verde cu o floare galbenă la capăt. Luă 
O bucăţică de la baza tulpinii. Fără gust și apoasă, dar 
cel puțin era crocantă. Luă o mușcătură mai mare şi 
o clefăi fără poftă. 

- Nu cred că sunt pentru mâncat. 

Logen privi împrejur, surprins să audă limba nor- 
dică vorbită aici, surprins că cineva îi și vorbea. Ve- 
cinul lui, un bărbat înalt, sfrijit, cu o faţă aspră, ridată, 
se apleca spre el cu un zâmbet stânjenit. Logen îl re- 
cunoscu vag. Fusese la duel, unde ținuse săbiile pen- 
tru flăcăul de la porţi. 

- Ah! bâigui Logen, cu gura plină. Gustul devenea 
mai rău după un timp. Scuze, spuse el de îndată ce 
înghiți cu greu bucata de plantă. Nu știu prea multe 
despre lucrurile astea. 

- Sincer, nici eu. Ce gust avea? 

- Ca naiba. Logen ţinu floarea pe jumătate mân- 
cată, șovăitor, între degete. 

Podeaua de dale era impecabil de curată. Nu părea 
potrivit s-o arunce sub masă. Nu erau câini, oricum 
șI, chiar dacă ar fi fost, se îndoia că ar fi mâncat așa 
ceva. Un câine ar fi avut mai multă minte decât el. 
O aruncă pe talerul de metal şi își șterse degetele de 
piept, sperând că nimeni nu observase. 

- Numele meu este West, spuse bărbatul, întin- 
zându-i mâna. Vin din Englia. 

Logen îi strânse mâna. 

- Nouădegete. Un Brynn, de sus, din Nord, din 
Ținuturile Înalte. 

- Nouădegete? Logen își flutură cioata în faţa lui 
şi bărbatul clătină din cap. Ah, înțeleg. Zâmbi de parcă 
şi-ar fi amintit ceva amuzant. Am auzit cândva, în En- 
glia, un cântec despre un bărbat cu nouă degete. Cum 
1 se spunea, oare? Sângerosul Nouă! Asta era! Logen 
simți cum îi piere zâmbetul. Unul dintre acele cân- 
tece ale Nordului, ştii de care, numai violenţă. A tăiat 
capete cu carul, acest Nouă Sângeros, a pârjolit orașe 
și a băut bere cu sânge și câte și mai câte. Nu erai tu, 
nu-i așa? 

Omul glumea. Logen râse nervos. 

- Nu, nu, n-am auzit niciodată de el. 

Din fericire, West trecuse deja mai departe. 

- Spune-mi, arăţi de parcă ai văzut ceva bătălii la 
viaţa ta. 

- Am fost în câteva încăierări. N-avea rost să 
nege asta. 

— Ai auzit de cel căruia i se spune Regele Oame- 
nilor Nordului? Acest Bethod? 

Logen privi pieziş. 

- Îl cunosc. 

- Ai luptat impotriva lui în războaie? 

Logen se strâmbă. Gustul acriu al plantei părea să-i 
persiste în gură. Ridică pocalul și luă o înghiţitură. 


312 joe „bercre bie 


- Mai rău, spuse el incet în timp ce-o așeză. Am 
luptat pentru el. 

Asta nu părea decât să-i stârnească bărbatului 
curiozitatea. 

- Atunci îi cunoşti tactica și trupele. Felul lui de 
a face război? Logen clătină aprobator din cap. Ce-mi 
poți spune despre el? 

- Că este un adversar cât se poate de crud și vi- 
clean, de nemilos și lipsit de scrupule. Să fim bine 
inţeleși, îl urăsc, dar n-a mai existat un conducător 
de război pe măsura lui de pe vremea lui Skarling 
Hoodless. Are ceva care impune respect sau teamă sau, 
cel puţin, supunere. Își forțează oamenii, ca să poată 
ajunge primul pe câmpul de luptă și să-și aleagă te- 
renul, dar ei își dau toată silinţa pentru el, fiindcă le 
aduce victorii. E prevăzător când trebuie să fie și nein- 
fricat când trebuie să fie, dar nu neglijează niciun 
detaliu. ÎI încântă fiecare truc de război: capcane și am- 
buscade, tertipuri și viclenii, atacuri prin surprindere. 
Caută-l unde te aștepți mai puţin și așteaptă-te să fie 
mai puternic atunci când pare mai slab. Fereşte-te de 
el mai cu seamă când pare să se retragă. Majoritatea 
oamenilor se tem de el, iar cei care nu se tem sunt 
nebuni. Logen culese floarea de pe talger și începu 
s-o rupă în bucăți. Oșturile sale sunt grupate în jurul 
căpeteniilor de clanuri, unii, la rândul lor, puternici 
conducători de război. Cei mai mulți luptători ai lui 
sunt robi, țărani luaţi cu japca, înarmaţi cu sulițe sau 
arcuri, mişcându-se repede în grupuri răzlețe. În tre- 
cut, erau prost pregătiți și erau luați de la fermele lor 

doar pentru o scurtă perioadă de timp, dar războaiele 
se dezlănţuie de atâta vreme încât mulți dintre ei au 
devenit luptători neînfricaţi și necruțători. Logen 
incepu să aranjeze bucățile de plantă, imaginându-și 
că erau grupuri de oameni și că talgerul era o colină. 
Fiecare căpetenie își ţine oamenii lângă el, propriii 
luptători de casă, bine înarmaţi, îmbrăcaţi în armuri, 
pricepuţi să mânuiască securea, sabia și sulița, bine 
disciplinați. Unii, puțini, au cai, dar Bethod îi ţine pe 
aceştia ascunși, așteptând cel mai prielnic moment să 
atace sau să urmărească. Logen scoase petalele galbene 
ale florii şi acestea deveniră călăreți ascunși, în flancuri. 
Ultimii sunt Oamenii Vestiţi, Oamenii Aleși, acei 
războinici care şi-au câștigat un mare respect în luptă. 
Ei pot să conducă grupuri de războinici pe câmpul 
de luptă sau să acţioneze ca iscoade ori năvălitori, pă- 
trunzând uneori până departe, în spatele inamicului. 
Logen își dădu seama că talgerul era acoperit de o 
harababură de bucăţi rupte din plantă și le mătură 
grăbit pe masă. Asta e tradiția războiului în Nord, 
dar Bethod a avut întotdeauna o pasiune pentru ideile 
noi. A citit Cărți și a studiat alte modalități de luptă 
și vorbea adesea despre cumpărarea de arcuri plate, 
de armuri grele și cai puternici de război de la negus- 
torii din Sud și despre formarea unei armate temute 
în întreaga lume. Logen își dădu seama că vorbea în- 
truna de-o veșnicie. Nu mai rostise atâtea vorbe 
laolaltă de ani de zile, dar West îl fixa cu un aer de 
fascinată atenţie. 
- Vorbeşti ca un om care-și cunoaşte treaba. 

- Ei, bine, ai nimerit singurul subiect în care aș 
putea fi socotit expert. 

- Ce sfat ai da cuiva care ar trebui să ducă un război 
Ă 
impotriva lui Bethod? 

Logen se încruntă. 

- Fii cu băgare de seamă. Și păzeşte-ţi spatele. 


Jezal nu se simțea bine. La început, desigur, păruse 
o idee încântătoare, lucrul la care visase dintotdea- 
una: o petrecere în cinstea lui, la care să participe atâția 
dintre mai-marii Uniunii. Cu siguranță, era doar 
inceputul noii sale vieţi minunate de campion al Tur- 
nirului. Lucrurile măreţe pe care toată lumea i le pro- 
rocise, nu, i le promisese, aproape că sosiseră, atârnând 
ca niște fructe pârguite, gata să cadă din pom direct 
in poala lui. Cu siguranță aveau să urmeze în curând 
promovări și glorie. Poate că îl vor face maior în seara 
aceasta și avea să meargă în război în Englia, în ca- 
litate de comandant al unui batalion întreg. 

Dar, în mod ciudat, majoritatea oaspeților păreau 
mai interesaţi de propriile treburi. Trăncăneau între 
ei despre ocârmuire, despre afacerile caselor negusto- 
reşti, despre pământ și titluri și politică. Duelul și re- 
marcabila dibăcie în luptă abia dacă erau pomenite. 
Nu se întrevedea nicio promovare imediată. Trebuia 
să stea acolo pur și simplu, să zâmbească şi să accepte 
răzlețele felicitări călduţe de la străini în veșminte splen- 
dide care nici nu-l priveau în ochi. O efigie de ceară 
ar fi fost același lucru. Trebuia să recunoască, adulaţia 
oamenilor de rând din arenă îi adusese considerabil 

mai multe satisfacţii. Cel puţin, aceia dădeau impresia 
că sunt sinceri. 

Totuşi, nu mai fusese niciodată în incinta palatu- 
lui, o fortăreață în interiorul fortăreței Agriontului, 
unde, într-adevăr, nu multora le era îngăduit să pună 
piciorul. Acum era așezat la masa de onoare, chiar în 
sala de mese a regelui, deși Jezal nu se îndoia că Ma- 
jestatea Sa mânca de obicei cocoțat în pat, unde, pro- 
babil, alții îl hrăneau cu lingura. 

În zidul din capătul opus al sălii fusese montată 
o scenă. Jezal auzise cândva că Ostus, copilul-rege, 
avea bufoni care dădeau spectacole pentru el la fie- 
care masă. Morlic Nebunul, spre deosebire de el, pu- 
sese în scenă acolo execuţii, să-i însoțească cina. Se 
spunea că Regele Casamir cerea ca, în fiecare dimi- 
neață, în timp ce-și lua micul dejun, niște actori, întru- 
chipându-i pe cei mai mari dușmani ai Săi, să-i strige 
insulte de pe scenă, ca să-și menţină ura nealterată. 
Însă acum cortina era trasă. Jezal trebuia să-și caute 
distracţia în altă parte şi, în această privință, opțiunile 
erau extrem de limitate. 

Mareşalul Varuz Îi trăncănea la ureche. El, cel 
puţin, era încă interesat de duel. Din nefericire, nu 
vorbea despre nimic altceva. i 

- N-am mai văzut în viața mea așa ceva. Întreg 
orașul vuieşte. Cel mai remarcabil duel pe care l-a 
văzut vreodată cineva! Jur, eşti chiar mai bun decât 
era Sand dan Glokta și nu credeam c-am să mai văd 
altul ca el. N-am visat niciodată că ești capabil să lupţi 
aşa, n-am avut nici cea mai mică bănuială. 

- Îhî, făcu Jezal. 

Prinţul Moștenitor Ladisla și viitoarea lui soţie, 
Terez de Talins, formau un cuplu care se remarca 
in fruntea mesei, chiar lângă Regele care moțăia. Erau 
indiferenți la tot ce se întâmpla în jurul lor, dar nici- 
decum în felul în care te-ai aștepta de la doi tineri 
îndrăgostiți. Se certau aprig, cu glas nu tocmai șoptit, 
în timp ce vecinii lor se prefăceau sârguincioși că nu 
le sorb fiecare cuvânt. 

- „..el, bine, am să plec în curând la război, în 
Englia, așa că nu va mai trebui să mă suporţi multă 
vreme, scâncea Ladisla. Aș putea fi omorât. Oare asta 
te va face fericită, Alteță? 

- Rogu-te, nu muri pentru mine, replică Terez, 
cu accentu-i styrian picurând venin, dar dacă trebuie, 
trebuie. Bănuiesc că voi învăţa să suport durerea... 

Cineva aflat mai aproape îi distrase atenţia lui Jezal, 
izbind cu pumnul în masă. 

- La naiba cu aceşti oameni de rând! Ţărănimea 
afurisită a ridicat armele în Starikland! Câinii puturoși, 
refuză să miște un deget! 

- De vină sunt taxele astea, mârâi vecinul bărba- 
tului, aceste taxe de război i-au stârnit. Ai auzit de 
acel personaj blestemat căruia i se spune Tanner? Un 
țăran afurisit care predică pe față răzmeriţa, cum mă 
vezi şi cum te văd! Am auzit că unul dintre percep- 
torii regali a fost pus pe fugă de o gloată, la nici doi 
kilometri de zidurile Kelnului. Unul dintre percep- 
torii regali, zic! De către o gloată! La nici doi kilometri 
de zidurile oraşului... 

- Ne-am făcut-o cu mâna noastră! Faţa vorbitoru- 
lui nu se vedea, însă Jezal îl recunoscu după manșetele 
brodate cu auriu ale veșmântului. Marovia, Inaltul 
Judecător. Tratează un om ca pe un câine şi, mai de- 
vreme sau mai târziu, O să te muște. E un adevăr sim- 
plu. Rolul nostru în calitate de cârmuitori și de nobili 
este, cu siguranţă, să respectăm și să protejăm omul 
simplu, nu să-l oprimăm și să-l disprețuim. 

- Eu nu vorbeam de dispreţ, Lord Marovia, sau 
despre oprimare, doar despre plata ce ne:o datorează 
nouă, ca moșieri ai lor, și, la urma urmei, ca supe- 
riorii lor naturali. 

În tot acest timp, Mareșalul Varuz nu se întrerup- 
sese nicio clipă. 

- A fost ceva, nu? Felul cum l-ai doborât, cu o 
sabie contra două! Bătrânul soldat își șfichiui mâna 
prin aer. Tot orașul vuieşte. Te așteaptă lucruri măreţe 
acum, băiete. Să fiu al naibii dacă n-o să ai scaunul 
meu în Consiliul Închis, într-o bună zi! 

Deja chiar era prea mult. Jezal îl suportase în toate 
acele luni. Cumva, își imaginase, că, dacă va câștiga, 
asta va pune capăt situației, dar, după toate aparențele, 
avea să fie dezamăgit în această privinţă, ca și în multe 
altele. Era ciudat, dar Jezal nu-și dăduse niciodată seama 
pe deplin ce imbecil plictisitor era Lordul Mareșal. Dar 
acum își dădea, fără doar și poate. 

Ca să-i sporească exasperarea, la mese erau așezați 
mai mulți oameni care, în mod categoric, n-ar fi fost 
printre invitaţii aleși de el. Bănuia că putea face o dis- 
pensă pentru Sult, Arhilectorul Inchiziției, căci făcea 

parte din Consiliul Închis și era, fără îndoială, o per- 
soană influentă, dar Jezal nu putea pricepe de ce să-l 
fi adus și pe nemernicul acela de Glokta cu el. Schi- 
lodul arăta și mai rău ca de obicei, clipind din ochii 
înfundați în cercuri întunecate. Dintr-un oarecare 
motiv, îi arunca când și când, lui Jezal, rânjete și pri- 
viri bănuitoare, de parcă l-ar fi suspectat de o crimă 
sau alta. Era o obrăznicie afurisită, dat fiind că era 
ospăţul lui. 

Ma: rău, în partea cealaltă a încăperii se afla bă- 
trâriul acela pleşuv, cel care își zicea Bayaz. Jezal încă 
nu ajunsese la rădăcina acelor stranii cuvinte de felici- 
tare de la Turnir - sau la reacția tatălui său când îl 
văzuse pe omul acela, dacă era vorba pe-așa. Și îl avea 
alături pe hidosul lui prieten, barbarul cu nouă degete. 

Maiorul West avea ghinionul de a sta lângă bar- 
bar, dar se adapta la situație: cei doi erau angajaţi 
într-o vie conversaţie. Omul Nordului izbucnea în 
hohote de râs şi izbea în masă cu pumnul său mare, 
făcând paharele să zornăie. Cel puţin ei se distrau la 
petrecerea asta, gândi Jezal cu amărăciune, dar el 
aproape că-și dorea să fie acolo, jos, cu el. 

Totuși, știa că voia să fie un om mare și impor- 
tant într-o bună zi. Să poarte veșminte cu multă blană 
și un colan greu de aur. Să lase oamenii să se ploco- 
nească și să se gudure în faţa lui. Luase această deci- 
zie cu multă vreme în urmă şi bănuia că încă îi 
surâdea ideea. Numai că, de sus, toată treaba părea 
atât de îngrozitor de falsă și plictisitoare. Ar fi prefe- 
rat de o mie de ori să fi fost singur cu Ardee, chiar dacă 

o văzuse cu o seară înainte. Nu era nimic plictisitor 
la ea... 

- „„.sălbaticii se apropie de Ostenhorm, așa am 
auzit! strigă cineva la stânga lui Jezal. Meed, Lordul 
Guvernator, ridică o armată şi a jurat să-i izgonească 
din Englia! 

- Cum, Meed? Bătrânul ăla nebun cu capul um- 
flat n-ar putea nici să izgonească o plăcintă dintr-o 
farfurie. 

- Are oameni destui să-i înfrângă pe nordicii ăia 
animalici. Un singur om de nădejde al Uniunii face 
Cât zece ca ei. 

Jezal auzi glasul lui Terez tăind dintr-odată ascuţit 
peste hărmălaie, aproape suficient de tare ca să fie 
auzită până în partea din spate a sălii: 

- „„fireşte că am să mă mărit când îmi poruncește 
tatăl meu, dar nu trebuie să-mi placă! 

Părea atât de pătimașă în acel moment încât Jezal 
nu s-ar fi mirat s-o vadă înfigându-i în față furculița 
Prințului Moștenitor. Jezal se simţi oarecum satisfă- 
cut să vadă că nu era singurul care avea probleme 
cu femeile. 

— ...0, da, o execuţie remarcabilă! Toată lumea vor- 
beşte despre asta! continua să zumzăie Varuz. 

Jezal se răsuci în scaun. Cât avea să mai dureze 
afacerea asta afurisită? Se simţea sufocat. Aruncă din 
nou o privire peste feţe și prinse ochii lui Glokta, 
fixându-l cu rânjetul acela, cu un aer neincrezător 
pe chipu-i deformat. Jezal tot nu putea să susțină 
prea mult acea privire, fie că era petrecerea lui, fie 

că nu. Ce naiba avea schilodul ăsta împotriva lui, 
apropo? 

Micul ticălos. A trisat. Cumva. Stiu. Ochii lui Glokta 
trecură încet peste masa de vizavi până se luminară 
în dreptul lui Bayaz. Bătrânul șarlatan era acolo, foarte 
degajat. Iar el are un rol în asta. Au trisat împreună. 
Cumva. 

- Doamnele mele, domnii mei! 

Murmurul pieri când Lordul Ș$ambelan se ridică 
să se adreseze celor prezenți. 

- Aş dori să urez bun venit, în numele Maiestăţii 
Sale, acestei umile adunări. Regele însuși se clinti puțin, 
iși roti privirea goală, clipi şi apoi închise ochii. Ne-am 
adunat, desigur, în onoarea căpitanului Jezal dan 
Luthar, care şi-a adăugat de curând numele pe cea mai 
selectă listă de onoare, cea a săbierilor care au fost vic- 
torioși în Turnirul verii. Câteva pahare fură ridicate 
și pe urmă se auziră câteva mormăieli aprobatoare 
lipsite de entuziasm. Recunosc mulți alți câștigători 
printre cei prezenţi astăzi aici, mulți dintre ei acum 
deținători ai unor ranguri înalte: Lordul Mareșal Varuz, 
Comandantul Valdis al Cavalerilor Vestitori, Maiorul 
West, aici, de faţă, acum în comandamentul Mareşa- 
lului Burr, desigur. Chiar și eu am fost câștigător, la 
vremea mea. Zâmbi şi-şi cobori privirea spre burdi- 
hanu-i umflat. Deşi vremea mea a fost de multişor, 
fireşte. Un val politicos de rasete străbătu sala. Observ 
că eu nu sunt menţionat. Nu toți câștigătorii sunt de 
invidiat, ai? Învingătorii în Turnir, continuă Lordul 
Șambelan, au înfăptuit adesea lucruri măreţe. Sper, 

şi sperăm cu toții, că așa se va dovedi și pentru tânărul 
nostru prieten, căpitanul Luthar. 

Sper că va cunoaște o moarte lentă în Englia, micul 
șarlatan nemernic. Dar Glokta ridică paharul, alături 
de toți ceilalți, să închine pentru măgarul arogant, 
in timp ce Luthar ședea acolo, savurând fiecare clipă. 
Si când te gândești că am stat pe același scaun, aplau- 
dat și invidiat și bătut peste spate după ce am câștigat 
Turnirul. Alţi oameni în haine somptuoase, alte feţe 
nădușite, dar nimic nu s-a schimbat prea mult. Oare 
rânjetul meu a fost într-adevăr mai puțin injatuat? 
Fireşte că nu. La drept vorbind, am fost mai rău. Dar 
cel puțin am câștigat pe merit. 

Atât de mare era dăruirea Lordului Hoff, încât 
işi continuă toastul până când își goli cupa, apoi o 
aruncă pe masă şi-şi linse buzele. 

- ar acum, înainte să sosească bufonii, colegul 
meu, Arhilectorul Sult, a pregătit o mică surpriză, în 
onoarea unui alt oaspete al nostru. Nădăjduiesc că o 
veți găsi amuzantă. 

Și Lordul Șambelan se prăbuși în scaun, întin- 
zându-și cupa, după vin. 

Glokta se uită peste masă la Sult. O surpriză, de la 
Arhilector? Veşti proaste pentru toată lumea. 

Cortinele grele ale scenei se dădură încet la o 
parte. Dezvăluiră un bătrân care zăcea pe podea, cu 
veșmintele mânjite de sânge strălucitor. O pânză 
grea, în spate, înfățișa o scenă de pădure sub cerul 
instelat. li amintea lui Glokta, oarecum neplăcut, 
de pictura murală din camera circulară. Camera de 

sub mormanul de dărâmături al lui Severard, de 
lângă docuri. 

Un al doilea bătrân năvăli din culise: un bărbat 
inalt, zvelt, cu trăsături remarcabil de rafinate şi ener- 
gice. Era ras în cap și-și lăsase o barbă scurtă și albă, 
dar Glokta il recunoscu imediat. Ioszv Lestek, unul din- 
tre cei mai respectaţi actori ai orașului. Tresări afectat, 
când observă cadavrul însângerat. 

- Oooooooh! se tângui el, desfăcându-și larg bra- 
ţele, într-o interpretare actoricească a șocului și dis- 
perării. Avea o voce cu adevărat enormă, destul de 
sonoră ca să clatine grinzile. Convins că avea parte 
de atenția deplină a sălii, Lestek începu să-şi recite ver- 
surile, cu mâinile fluturând prin aer, cu sentimentele 
nestăpânite fluturându-i pe față. 


Juvens, al meu stăpân, aicea zace, 

Luând, cu moartea lui, toate nădejdile de pace. 
Râpus de-a lui Kanedias trădare, 

A lui pieire e-un apus de soare 

Peste un veac. 


Bătrânul actor își dădu capul pe spate și Glokta 
văzu lacrimi licărindu-i în ochi. Un truc abil, să plângi 
așa la comandă. O lacrimă singuratică îi cobori încet 
pe obraz și publicul privea vrăjit. Se întoarse din nou 
la trupul mort. 


Frate ucide, iată, frate. Din vecie, 
Nu s-a mai pomenit asemenea urgie. 

M-aştept să văd cum stelele se sting pe rând. 


Cum de pământul nu se crapă, revărsând 
Mari flăcări de furie? 


Se aruncă în genunchi şi se lovi peste pieptul 
imbătrânit. 


O, soartă crudă, bucuros aș vrea 

Să mă alătur lui, dar nu e scris aşa! 

Căci noi rămânem, când un mare om se stinge, 
În lumea îngustată, durerea spre-a învinge, 

Și lupta spre a continua. 


Lestek privi încet spre public, se ridică încet în 
picioare, cu o expresie ce trecu de la cea mai profundă 
mâhnire la cea mai înverșunată hotărâre. 


Căci, și de Casa Creatorului e zăvorâtă, 
Cioplită-n piatră și în fier, nespus de întărită, 
De trebuie s-aștept până oţelul e rugină, 

Ori piatra s-o zdrobesc şi s-o prefac în tină, 
Tot am să mă răzbun! 


Ochii actorului aruncară flăcări când își smuci 
mantia Și ieși cu pași mari de pe scenă, în aplauze fre- 
netice. Era o versiune prescurtată a unei piese cunos- 
cute, adesea jucată. Deși arareori atât de bine. Glokta 
era surprins să se pomenească aplaudând. Un specta- 
col remarcabil, până acum. Nobleţe, pasiune, stăpânire. 
Mult mai convingător decât un alt fals Bayaz pe care 

l-aş putea pomeni. Se lăsă pe spătarul scaunului, întin- 
zându-și piciorul stâng sub masă şi pregătindu-se să 
savureze spectacolul. 

Logen privea nedumerit, cu chipul răvășit. Bănuia 
că acesta era unul dintre spectacolele despre care vor- 
bise Bayaz, dar nu pricepea destul de bine limba ca 
să prindă detalule. 

Actorii se perindară pe scenă cu multe suspine și 
mâini fluturate, îmbrăcați în costume sclipitoare și 
vorbind într-un fel de incataţie. Doi dintre ei trebu- 
iau să fie tuciurii, probabil, dar erau evident oameni 
palizi cu vopsea neagră pe față. Într-o altă scenă, cel 
care juca rolul lui Bayaz îi șoptea unei femei printr-o 
ușă, părând s-o roage s-o deschidă, numai că ușa era 
o bucată de lemn vopsit înălțată de una singură în 
mijlocul scenei și femeia era un băiat cu rochie. Ar 
fi fost mai ușor, gândi Logen, să ocolească bucata de 
lemn şi să-i vorbească, lui sau ei, direct. 

Dar de un lucru era sigur Logen: adevăratul Bayaz 
era profund nemulțumit. li simţea iritarea crescând cu 
fiecare scenă. Atinse o culme care-l făcu să scrâșnească 
din dinți când ticălosul piesei, un om voinic, cu mănuși 
și un petic pe ochi, îl împinse pe băiatul în rochie peste 
nişte metereze de lemn. Era evident că el sau ea ar fi 
trebuit să cadă de la mare înălțime, deși Logen îl auzi 
lovindu-se de ceva moale chiar în spatele scenei. 

- Cum naiba îndrăznesc? mârâi adevăratul Bayaz. 

Logen ar fi părăsit sala dacă ar fi putut, dar trebui 
să se mulțumească să-și tragă scaunul lângă West, cât 
mai departe posibil de furia magului. 

Pe scenă, celălalt Bayaz se lupta cu bătrânul cu mă- 

v . . . . e A A 
nușă și petic pe ochi, deși se duelau plimbându-se în 

cerc şi vorbind la nesfârşit. În cele din urmă, ticălosul 
il urmă pe băiat în spatele scenei, dar nu înainte ca 
adversarul lui să ia de la el o imensă cheie aurie. 

- Sunt mai multe amănunte aici decât în original, 
mormăi adevăratul Bayaz, în timp ce replica lui mai 
revărsă câteva versuri, cu cheia în mână. Logen nu 
pricepuse mare lucru când spectacolul luă sfârșit, dar 
prinse ultimele două versuri, chiar înainte ca bătrânul 
actor să facă o plecăciune adâncă: 


Povestea s-a sfârșit, cerem îngădnintă, 
Căci n-am vrut a jigni cu-a noastră prea umilă 
străduință. 


- Să fiu al naibii dacă n-aţi vrut, șuieră Bayaz 
printre dinţi, afișând un zâmbet și bătând din palme 
cu entuziasm. 

Glotka îl privi pe Lestek făcând ultimele plecă- 
ciuni, în timp ce cortina se închidea peste el, cu cheia 
aurie încă strălucindu-i în mână. Arhilectorul se ridică 
din scaun, când aplauzele se stinseră. 

- Mă bucur nespus că v-a plăcut micul nostru spec- 
tacol, spuse el, zâmbind mieros recunoscătoarei au- 
diențe. Nu mă îndoiesc că mulți dintre voi aţi mai văzut 
piesa, dar în seara asta are o semnificaţie specială. Căpi- 
tanul Luthar nu e singurul personaj sărbătorit în mij- 
locul nostru, mai există aici, acum, un al doilea oaspete 
de onoare. Nimeni altul decât subiectul piesei noastre: 

însuși Bayaz, Întâiul dintre Magi! Sult zâmbi și întinse 
braţul către bătrânul şarlatan din celălalt capăt al sălii. 
Urmă un freamăt blând când fiecare oaspete întoarse 
privirea de la Arhilector pentru a se uita la el. 

Bayaz îi întoarse zâmbetul: 

- Bună seara, spuse el. 

Câteva dintre somități râseră, bănuind că poate 
mai urma vreo mică șaradă, dar Sult nu râse cu ei și 
veselia le fu scurtă. O tăcere stânjenitoare se lăsă peste 
sală. O tâcere primejdioasă, poate. 

- Întâiul dintre Magi. Se află cu noi în Agriont de 
mai multe săptămâni. El și câţiva... însoțitori. Sult 
privi în josul nasului la omul Nordului, cu cicatricele 
sale și înapoi la autointitulatul mag Bayaz. Rostogoli 
cuvântul în gură, lăsându-l să se afunde în urechile 
ascultătorilor. Prima literă din alfabetul limbii vechi. 
Primul ucenic al lui Juvens, prima literă din alfabet, 
nu-l așa, Maestre Bayaz? 

- Ai făcut cercetări, Arhilectore? întrebă bătrânul 
păstrându-și zâmbetul superior. 

Impresionant. Chiar şi acum, când simte, probabil, 
că jocul se va sfârși curând, își joacă în continuare rolul. 

Dar Sult nu se lăsă impresionat. 

- E de datoria mea să investighez în amănunt pe 
oricine ar putea reprezenta un pericol pentru regele 
meu sau pentru țara mea, declamă el băţos. 

- Cât patriotism din partea ta. Investigaţiile tale 
au dezvăluit, fără doar și poate, că sunt încă mem- 
bru al Consiliului Închis, chiar dacă scaunul meu stă, 

deocamdată, gol. Cred că Lord Bayaz ar fi termenul 
cuvenit de adresare. 

Zâmbetul rece al lui Sult nu slăbi nici cât un fir 
de păr. 

— Şi când, exact, a fost ultima ta vizită, Lord Bayaz? 
S-ar zice că un om atât de profund implicat în isto- 
ria noastră ar fi arătat mai mult interes, de-a lungul 
anilor. De ce, dacă mi-e îngăduit să întreb, în secolele 
de la nașterea Uniunii, de pe vremea lui Harod cel 
Mare, nu te-ai întors, să ne vizitezi? 

Bund întrebare. Mi-ar fi plăcut să-mi treacă mie 
prin minte. i 

- O, dar v-am vizitat. În timpul domniei Regelui 
Morlic Nebunul şi în războiul civil care a urmat, i-am 
fost dascăl unui tânăr pe nume Arnault. Mai târziu, 
când Morlic a fost ucis și Consiliul Deschis l-a urcat 
pe Arnault pe tron, am slujit ca Lord Șambelan. Mi-am 
zis Bialoveld în vremurile acelea. Am venit din nou 
în timpul domniei Regelui Casamir. Acesta mi-a spus 
Zoller şi am avut funcţia ta, Arhilectore. 

Glokta abia își putu stăpâni un icnet de indig- 
nare şi mai auzi și altele de pe scaunele din jurul lui. 
N-are rușine, asta e sigur. Bialoveld şi Zoller, doi din- 
tre cei mai respectați slujitori ai Uniunii. Cum în- 
drăzneşte? Și, totuși... Îşi inchipui tabloul lui Zoller 
din biroul Arhilectorului și statuia lui Bialoveld de 
pe Aleea Regelui. Ambii pleșuvi, ambii neînduplecați, 
ambii cu barbă... dar ce-mi trece prin minte? Maio- 
rul West chelește și el. Asta îl face un vrăjitor legen- 
dar? Probabil, acest șarlatan n-a făcut decât să aleagă 

două dintre cele mai pleșuve personaje pe care le-a 
putut găsi. 

Între timp, Sult încerca o altă pistă. 

- Atunci spune-mi asta, Bayaz: este o poveste bine 
cunoscută că Harod însuși s-a îndoit de tine când ai 
venit prima oară în castelul lui, cu ani și ani în urmă. 
Ca dovadă a puterii tale, i-ai rupt masa lungă în două. 
S-ar putea să existe câţiva sceptici printre noi în seara 
asta. Ai vrea să ne faci acum o asemenea demonstraţie? 

Cu cât mai rece devenea tonul lui Sult, cu atât mai 
puţin părea să-i pese bătrânului şarlatan. Respinse 
acest ultim efort cu o fluturare leneșă a mâinii. 

- Ceea ce pomeneşti tu nu e scamatorie, Arhilec- 
tore, nici teatru pe scenă. Există pericole și există cos- 
turi. În plus, ar fi mare păcat să stricăm petrecerea 
căpitanului Luthar numai ca să mă pot da eu în spec- 
tacol, nu crezi? Ca să nu mai vorbim despre distru- 
gerea unei frumoase piese vechi de mobilier. Eu, spre 
deosebire de atâţia alţii din vremurile acestea, am un 
profund respect pentru trecut. 

Unii zâmbeau neincrezători, privind duelul ver- 
bal al celor doi bătrâni, poate încă bănuind vreo glumă 
sofisticată. Alţii, mai versaţi, se încruntau, încercând 
să-și dea seama ce se petrece şi cine domina. Glokta 
observă că Înaltul Judecător Marovia părea să se dis- 
treze de minune. Aproape ca și cum ar şti ceva ce noi 
nu știm. Glokta se foi în scaun, cu ochii aţintiți asu- 
pra actorului pleșuv. Lucrurile nu merg așa de bine cum 
ar trebui. Când va începe să transpire? Când? 

Cineva aşeză un castron cu supă aburindă în fața 
lui Logen. Fără îndoială, era menită să fie mâncată, dar 
acum îi trecuse pofta. Poate că Logen nu era curtean, 
dar știa să-i dibuie pe cei care se infierbântau, când 
ii vedea. Cu fiecare schimb de replici, zâmbetele celor 
doi bătrâni se stingeau mai mult, glasurile lor deve- 
neau mai aspre, sala părea să devină mai strâmtă și mai 
opresivă. Toți cei prezenţi păreau îngrijoraţi acum: 
West, flăcăul semeţ care câștigase acel duel datorită 
șarlataniei lui Bayaz, schilodul agitat care pusese toate 
întrebările... 

Logen simți cum i se ridică părul pe ceafă. Două 
siluete stăteau la pândă în pragul celei mai apropiate 
uși. Siluete în veșminte negre, cu măști negre. Ochii 
i se indreptară către celelalte intrări. La fiecare dintre 
ele erau doi asemenea mascaţi, cel puţin doi și Logen 
nu-și închipuia că se aflau acolo ca să strângă farfuriile. 

Erau acolo pentru el. Pentru el şi pentru Bayaz, 
simțea asta. Nu-și pune nimeni mască dacă n-are vreun 
lucru necurat în minte. Logen n-avea cum să facă față 
nici la jumătate pe-atâţia, dar luă pe furiș un cuțit de 
lângă farfurie și îl ascunse sub braţ, pentru orice even- 
tualitate. Dacă incercau să pună mâna pe el, avea să 
se lupte. Era un lucru de la sine înţeles. 

Glasul lui Bayaz incepea să sune nervos: 

- Ţi-am pus la dispoziție toate dovezile pe care 
mi le-ai cerut, Arhilectore! 

- Dovezi? Bătrânul înalt căruia îi ziceau Sult afișă 
un zâmbet rece. Vinzi vorbe şi hârţoage prăfuite! 
Fleacuri de conţopist smiorcăit, mai degrabă decât 

lucruri de pomină. Unii ar zice că un mag fără magie 
e pur și simplu un bătrân sâcâitor! Suntem în război 
şi nu-mi pot asuma niciun risc! Ai pomenit de Arhi- 
lectorul Zoller. Sârguinţa lui în cauza adevărului: este 
bine cunoscută. Tu, sunt convins, trebuie s-o înţeleg: 
pe a mea. Se aplecă, plantându-și ferm pumnul pe masă, 
in fața lui. Arată-ne magie, Bayaz, sau arată-ne cheia! 

Logen înghiți. Nu-i plăcea felul cum evoluau lu- 
crurile, dar, la drept vorbind, nu înţelegea regulile 
acestui Joc. Trebuia să-și pună încrederea în Bayaz, 
dintr-un oarecare motiv, şi acolo trebuia să rămână. 
Era puţin cam târziu să treacă de partea cealaltă. 

- Nu mai ai nimic de spus? întrebă imperativ Sult. 
Se lăsă încet în scaun, zâmbind din nou. Ochii îi alune- 
cară spre arcade și Logen simţi siluetele mascate înain- 
tând, așteptând încordate un semn. Nu mai ai cuvinte? 
Nu mai ai trucuri? 

- Doar unul. Bayaz vâri mâna sub guler. Apucă 
acolo de ceva şi-l scoase afară: un lanţ lung și subțire. 
Una dintre siluetele cu mască neagră făcu un pas 
înainte, aşteptându-se la o armă, iar mâna lui Logen 
se strânse mai tare pe mânerul cuţitului, dar când lanţul 
ieși cu totul, la capătul lui atârna doar o vergea de metal 
intunecat. 

- Cheia, spuse Bayaz, ridicând-o în lumina luma- 
nării. Nu strălucea aproape deloc. Mai puţin sclipi- 
toare, poate, decât cea din piesa ta, însă e originalul. 
Te asigur că Kanedias n-a lucrat niciodată cu aur. Nu-i 
plăceau lucrurile frumoase. Îi plăceau lucrurile care 
funcționează. 

Buza Arhilectorului se strâmbă. 

- Te aştepţi să te credem pur şi simplu pe cuvânt? 

- Fireşte că nu. E treaba ta să suspectezi pe toată 
lumea și trebuie să spun că te descurci de minune. 
Totuşi, se face destul de târziu și am să aştept până 
mâine să deschid Casa Creatorului. Cineva scăpă pe 
jos o lingură care zornăi pe dale. Va trebui să fie de 
faţă un martor, firește, ca să se asigure că nu încerc 
vreo prestidigitaţie. Ce-ai zice de... — ochii verzi, reci, 
ai lui Bayaz alunecară de-a lungul mesei - Inchizito- 
rul Glokta și... noul vostru campion la duel, căpitanul 
Luthar? 

Infirmul se încruntă când își auzi pomenit numele. 
Luthar părea complet năucit. Arhilectorul stătea ne- 
mișcat, cu disprețul preschimbat într-o neclintire de 
piatră. Se uită când la chipul zâmbitor al lui Bayaz, 
când la vergeaua de metal, care se legăna incet. Pri- 
virea i se mută spre una dintre uși, cu o ușoară clăti- 
nare a capului. Siluetele întunecate se pierdură inapoi 
în umbre. Logen își descleștă dinţii, apoi strecură încet 
cuțitul înapoi pe masă. 

Bayaz zambi. 

- Vai, Maestre Sult, chiar că eşti un om greu 
de mulțumit. 

- Cred că Eminenţă este un mod adecvat de adre- 
sare, șuieră Arhilectorul. 

— Așa este, așa este. Declar cu tărie, chiar n-ai să fii 
mulțumit până când nu distrug o piesă de mobilier. 
Dar mi-ar displăcea să vărs supa tuturor, așadar... Cu 
o bubuitură neașteptată, scaunul Arhilectorului se 

prăbuși. Mâna îi ţâșni și se apucă de faţa de masă, în 
cădere, într-o harababură zgomotoasă de lemne im- 
prăștiate, şi se răşchiră în mijlocul dezastrului, cu un 
geamăt. Regele se trezi, tresărind, oaspeții clipiră, 
icniră și se holbară. Bayaz îi ignoră. 

- Supa e chiar excelentă, spuse el, sorbind zgomo- 
tos din lingură. 


CASA CREATORULUI 


Era o zi furtunoasă şi Casa Creatorului se înălța 
robustă și sinistră, o imensă formă întunecată pro- 
filată pe norii zdrenţuiți. Un vânt rece vuia printre 
clădirile și prin pieţele Agriontului, făcând pulpanele 
veşmântului negru al lui Glokta să fluture în jurul 
lui, în timp ce șontâcăia în urma căpitanului Luthar 
ȘI a așa-zisului mag, cu omul Nordului alături. Ştia că 
erau urmăriți. Urmăriti tot drumul. Din spatele feres- 
trelor, din pragul ușilor, de pe acoperișuri. Practicienii 
erau peste tot, le simţea privirea. 

Glokta se așteptase, sperase, că Bayaz şi însoțitorii 
lui vor fi dispărut peste noapte, dar nu se întâmplase 
așa. Bătrânul pleșuv părea la fel de relaxat ca și cum 
și-ar fi luat sarcina de a deschide o cămară şi lui Glokta 
nu-i plăcea asta. Când o să se sfârșească mascarada? 
Când își va arunca mâinile în aer şi va recunoaște că 
totul e un joc? Când vom ajunge la Universitate? Când 
vom trece podul? Când vom sta chiar în fata porţii Casei 
Creatorului și cheia lui nu se va potrivi? Dar undeva, 

într-un colț al minţii, se strecură gândul: Dar dacă nu 
se sfârșește? Dacă ușa se deschide? Dacă e cu adevărat cine 
susține că este? 

Bayaz sporovăia în urechea lui Luthar în timp ce 
străbăteau curtea goală, către Universitate. La fel de 
nonșalant ca un bunic cu nepotul lui preferat și la fel 
de plictisitor. 

- „„„fireşte, orașul e mult mai mare decât atunci când 
l-am vizitat eu ultima oară. Cartierul acela căruia îi 
spuneţi Trei Ferme forfoteşte de viaţă. Îmi amintesc 
când întregul oraș era format doar din trei ferme! Chiar 
imi amintesc! Și s-a întins departe de zidurile orașului! 

- Ăă..., făcu Luthar. 

- Cât despre noua Ghildă a Mirodeniilor, n-am 
mai văzut niciodată o asemenea ostentaţie... 

Mintea lui Glokta gonea, în timp ce șontâcăia în 
urma celor doi, scotocind după înţelesuri ascunse 
în marea de vorbe, încercând să prindă altele, în haos. 
Întrebările se rostogoleau unele peste altele. De ce să 
mă aleagă pe mine ca martor? De ce nu pe Arhilecto- 
rul însuși? Oare acest Bayaz crede că pot fi ușor păcălit? 
Și de ce Luthar? Fiindcă a câștigat Turnirul? Și cum 
l-a câștigat? N-are nicio legătură cu această imposturăs 
Dar, dacă Luthar făcea parte din vreun plan sinistru, 
nu dădea niciun semn. Glokta nu observase nicio- 
dată nici cel mai vag indiciu cum că ar fi fost altceva 
decât tânărul nătărău obsedat de propria-i persoană 
care părea să fie. 

Și ajungem la această șaradă. Glokta aruncă o pri- 
vire piezișă la vânjosul om al Nordului. Nu se zărea 

niciun semn de intenţii criminale pe chipu-i brăzdat 
de cicatrice și, de altfel, puţine semne că se întâmpla 
ceva. E foarte prost sau foarte istet? E de ignorat sau de 
temut? E servitorul sau stăpânul? Nu avea răspunsuri 
la niciuna dintre întrebări. Incă. 

- Ei, bine, locul acesta este o umbră a ceea ce a fost 
cândva, zise Bayaz, când se oprită în faţa ușii Uni- 
versităţii, ridicând o sprânceană la statuile murdare 
și înclinate. Ciocăni repede pe lemnul ros de vreme și 
ușa se legănă în balamale. Spre surprinderea lui Glokta, 
se deschise aproape imediat. 

- Sunteţi așteptați, zise cu glas răgușit bătrânul 
portar. Pășiră pe după el, în intuneric. Am să vă con- 
duc... începu bătrânul, opintindu-se să închidă ușa 
scârțâitoare. 

- Nu-i nevoie! strigă Bayaz peste umăr, înaintând 
deja vioi de-a lungul coridorului prăfuit. Știu drumul! 

Glokta se căznea să ţină pasul cu el, asudând în 
ciuda vremii reci, cu picioarele arzându-l de sus până 
jos. Efortul de a menţine ritmul nu-i dădea timp să 
cugete cum de cunoștea bătrânul ticălos clădirea. Dar 
cu siguranță o cunoaște. Aluneca de-a lungul coridoa- 
relor de parcă și-ar fi petrecut aici fiecare zi din viaţă, 
plescăindu-și limba cu dezgust în fața stării în care 
se afla clădirea și trăncănind neîncetat. 

- ...N-am mai văzut niciodată atâta praf, ce zici, 
căpitane Luthar? Nu m-aș mira dacă locul ăsta afu- 
risit n-a mai fost curăţat de când am fost aici ultima 
oară! N-am idee cum poate cineva să gândească în 
asemenea condiţii! Nici cea mai vagă idee... 

Iniţiaţi morţi de secole, și pe bună dreptate uitaţi, 
ii priveau mohorâţi de pe pânzele lor, de parcă ar fi 
fost deranjaţi de toată gălăgia. 


Coridoarele Universităţii treceau în goană, un loc 
străvechi, prăfuit, părăsit parcă, în care nu găseai nimic 
in afară de vechi tablouri innegrite și cărți vechi și 
mucegăite. Jezal preţuia extrem de puţin cărțile. 

Citise câteva despre duel și călărie, vreo două 
despre campanii militare celebre, deschisese odată 
copertele unei imense istorii a Uniunii pe care o 
găsise în biroul tatălui său și se plictisise după trei 
sau patru pagini. 

Bayaz trăncănea în continuare. 

— Aici ne-am luptat cu slujitorii Creatorului. Îmi 
amintesc bine. L-au chemat pe Kanedias să-i salveze, 
dar n-a vrut să coboare. Aceste săli au șiroit de sânge, 
au răsunat de țipete și s-au inecat în fum în ziua aceea! 

Jezal n-avea habar de ce bătrânul nebun îl alesese 
tocmai pe el să-i spună măreţele-i poveşti și nici pe 
atât ce să răspundă. 

- Pare... violent. 

Bayaz clătină din cap. 

- A fost. Nu sunt mândru de asta. Dar oamenii 
buni trebuie uneori să facă lucruri violente. 

- Înî, făcu pe neașteptate omul Nordului. 

Jezal nu realizase că măcar asculta. 

- În afară de asta, atunci a fost altă epocă, o epocă 
violentă. Doar în Vechiul Imperiu existau oameni 
care depășiseră primitivismul. Midderlandul, inima 

Uniunii, îţi vine sau nu să crezi, era o cloacă. Un ţinut 
sălbatic populat de triburi barbare, care se războiau 
intre ele. Cei mai norocoși au fost luaţi în slujba Crea- 
torului. Ceilalți erau sălbatici cu feţele pictate, fără 
carte, fără știință, fără să se deosebească aproape prin 
nimic de animale. 

Jezal ridică pe furiș privirea spre Nouădegete. Nu-i 
era deloc dificil să-și imagineze un stat barbar, cu bruta 
aceea mare lângă el, dar era ridicol de presupus că fru- 
mosul său ținut natal fusese cândva un loc pustiu, că 
era urmașul unor primitivi. Bătrânul ăsta pleșuv era 
un mincinos flecar sau un nebun, dar unii oameni im- 
portanți păreau să-l ia în serios. 

Iar Jezal credea că e cel mai bine să faci așa cum 
spun oamenii importanţi. 


Logen îi urmă pe ceilalți într-o curte părăginită, 
mărginită pe trei laturi de clădirile dărăpănate ale 
Universităţii şi pe cea de-a patra de fața interioară a 
zidului înalt al Agriontului. Totul era acoperit de 
mușchi bătrâni, iederă deasă, mărăcini uscați. Pe un 
scaun șubred, printre buruieni, şedea un bărbat, pri- 
vindu-i cum se apropie. 

- Vă aşteptam, spuse el, ridicându-se cu o oarecare 
dificultate. Genunchi afurisiţi. Nu mai sunt ce-am fost. 

Un bărbat obișnuit, trecut de vârsta a doua, într-o 
cămașă jerpelită, cu pete pe tot pieptul. 

Bayaz se încruntă la el. 

- Eşti gardianul-șef? 

- Da. 

- Şi unde e restul personalului? 

- Soția mea pregătește micul dejun, dar fără a o pune 
pe ea la socoteală, ei, bine, eu sunt tot personalul. Avem 
ouă, zise el voios, mângâindu-și stomacul. 

- Ce? 

- La micul dejun. Îmi plac ouăle. 

- Bravo ţie, mormăi Bayaz, uşor iritat. În timpul 
domniei Regelui Casamir, cei mai viteji cincizeci de 
bărbați din Garda Regelui erau numiţi gardieni ai 
Casei, să păzească această poartă. Se considera că nu 
există onoare mai mare. 

- Asta a fost demult, zise marele și singurul gar- 
dian, trăgându-se de cămașa murdară. Am fost nouă, 
pe când eram flăcău, dar ceilalți au trecut la alte lu- 
cruri sau au murit şi n-au mai fost înlocuiți. Nu știu 
cine-mi va lua locul când am să mor. N-au fost prea 
mulți solicitanţi. 

- Mă surprinzi. Bayaz își drese glasul. O, gardian-șef! 
Eu, Bayaz, Întâiul dintre Magi, iţi cer permisiunea de 
trecere pe scară în sus, spre cea de-a cincea poartă, 
dincolo de cea de-a cincea poartă și pe pod, peste pod 
și la uşa Casei Creatorului. 

Gardianul-şef îl privi cu coada ochiului: 

- Eşti sigur? 

Bayaz Îşi pierdea răbdarea. 

- Da, de ce? 

- Îmi amintesc de primul om care a încercat asta, 
demult, pe când eram flăcău. Un om mare, presupun, 
un gânditor. A urcat scările acelea, însoțit de zece 
muncitori vânjoși, cu dălți, ciocane și târnăcoape și 

câte și mai câte, spunându-ne cum va deschide el Casa 
ȘI cum Va scoate de acolo comorile sale şi aşa mai de- 
parte. În cinci minute au fost înapoi, fără să spună 
nimic, arătând de parcă ar fi văzut morții umblând. 

- Ce s-a întâmplat? murmură Luthar. 

- Nu ştiu, dar n-aveau nicio comoară cu ei, asta 
vă pot spune. 

- Fără îndoială, o poveste descurajatoare, remarcă 
Bayaz, dar noi mergem. 

- Treaba voastră, ce să zic. 

Și bătrânul se întoarse și traversă gârbovit curtea. 
Urcară o scară îngustă, cu treptele roase la mijloc, 
printr-un tunel ce străbătea zidul înalt al Agriontului, 
până la o poartă îngustă în întuneric. 

Logen fu cuprins de o stranie neliniște când zăvoa- 
rele alunecară în lături. Ridică din umeri, încercând 
să scape de ea, și gardianul îi zâmbi larg. 

- O simți deja, nu? 

- Ce să simt? 

- Răsuflarea Creatorului, așa i se spune. Împinse 
ușile cu cea mai mare blândeţe. Se dădură în lături 
deodată, lăsând lumina să se reverse în întuneric. 
Răsuflarea Creatorului. 


Glokta traversă podul clătinându-se, cu dinții încleș- 
taţi pe gingii, conştient în mod dureros de volumul de 
aer gol de sub picioarele lui. Podul era un singur și de- 
licat arc care sălta de sus, de pe zidul Agriontului spre 
poarta Casei Creatorului. Îl admirase adesea de jos, din 
oraș, de pe cealaltă parte a lacului, întrebându-se cum 

de rămăsese întreg în toți acești ani. Un lucru specta- 
culos, remarcabil și frumos. Nu pare așa de frumos acum. 
Nu cu mult mai lat decât un om culcat, prea îngust 
pentru a fi comod de traversat și cu o înfricoşătoare 
perspectivă spre apa de dedesubt. Și, mai rău încă, nu 
avea parapet. Nici măcar o balustradă de lemn. Iar 
vântul e cam vioi astăzi. 

Luthar și Nouădegete păreau destul de îngrijorați 
de asta. lar ei îşi pot folosi nestingberiţi și fără dureri 
ambele picioare. Numai Bayaz făcu lungul drum peste 
pod fără să dea vreun semn de îngrijorare, la fel de 
sigur pe sine de parcă ar fi umblat pe o uliţă. 

Mergeau mereu în umbra vastă a Casei Creatoru- 
lui, desigur. Cu cât se apropiau mai mult, cu atât mai 
masivă părea, cu parapetul cel mai scund mult mai înalt 
decât zidul Agriontului. Un lucru dintr-o altă epocă, 
construit la alte dimensiuni. 

Glokta aruncă o privire înapoi, spre poarta din 
spatele lui. Oare a zărit ceva între meterezele zidu- 
lui de deasupra? Un practician, la pândă? Aveau să-l 
privească pe bătrân nereușind să deschidă ușa. Aveau 
să pună mâna pe el pe drumul de intoarcere. Dar, până 
atunci, sunt neputincios. Nu era un gând încurajator. 

Şi Glokta avea nevoie de încurajare. În timp ce con- 
tinua să traverseze, clătinându-se, podul, fu cuprins de 
o teamă sâcâitoare. Nu era doar înălțimea, nu era doar 
compania ciudată, nu doar turnul imens care se înălța 
ameninţător deasupra. O teamă viscerală, fără motiv. 
Frica animalică a unui coșmar. Cu fiecare pas târșâit, 
sentimentul sporea. Acum vedea ușa, o bucată de 

metal întunecat încastrată între pietrele netede ale tur- 
nului. În mijlocul ei, era gravat un cerc de litere. 
Dintr-un motiv neştiut, lui Glokta îi venea să vomite 
privindu-le, dar se târi mai aproape. Două cercuri: 
litere mari și litere mici, un scris mărunt pe care nu-l 
recunoștea. I se intoarse stomacul pe dos. Multe cer- 
curi: litere și linii, prea mărunte ca să le deslușească. 
Pluteau în faţa lui. Ochii îl înțepau și îi lăcrimau. Nu 
putea merge mai departe. Stătea acolo, sprijinit în bas- 
ton, străduindu-se, cu fiecare fărâmă de voință, să-și 
infrângă pornirea de a se prăbuși în genunchi și de a 
face târâș cale întoarsă. 

Nici Nouădegete nu se simțea mai bine, răsuflând 
greu pe nas, cu un aer de profundă oroare și dezgust 
pe faţă. Luthar era într-o stare considerabil mai proastă: 
dinții încleștaţi, faţa lividă și împietrită. Se lăsă încet 
in genunchi, gâfâind, când Glokta trecu pe lângă el. 

Bayaz nu părea înfricoșat. Păși direct spre ușă și 
işi trecu degetele peste simbolurile mai mari. 

- Unsprezece paveze și unsprezece paveze întoarse. 
Trasă cercul de litere mai mici. Și de unsprezece ori 
unsprezece. Degetul lui urmă linia delicată care le 
inconjura. E posibil ca acea linie să fie şi ea formată din 
litere minuscule? Cine poate spune câte sute sunt aici? 
Într-adevăr, o vrajă cât se poate de puternică. 

Atmosfera de vrajă era doar ușor știrbită de sune- 
tele pe care le scotea Luthar, vomitând zgomotos peste 
marginea podului. 

- Ce spune? întrebă răgușii Glokta, înghițind și 
el nişte fiere. 

Bătrânul îi zâmbi larg. 

- Nu simți, Inchizitorule? Spune să te întorci, zice 
să pleci. Spune: nimeni... nu... va... trece. Dar me- 
sajul nu e pentru noi. Își vâri mâna în sân și scoase 
vergeaua de metal. Același metal închis la culoare ca 
uşa însăși. 

- N-ar trebui să fim aici, mârâi Nouădegete din 
spate. Locul ăsta e mort. Ar trebui să plecăm. 

Dar Bayaz nu părea să audă. 

- Vraja s-a scurs din lume, îl auzi Glokta murmu- 
rând, și toate înfăptuirile lui Juvens zac în ruină. 
Bătrânul cântări cheia în mână, apoi o ridică încet. 
Dar lucrările Creatorului se înalță semeţe ca întot- 
deauna. Timpul nu le-a impuţinat... şi nici n-o va face. 

Nu părea să existe vreo broască măcar, dar cheia 
pătrunse încet în ușă. Încet, încet, chiar în mijlocul 
cercurilor. Glokta își ținu răsuflarea. 

Clic. 

ȘI nu se întâmplă nimic. Ușa nu se deschise. Asta 
e tot, așadar. Jocul s-a sfârșit. Se simţi cuprins de ușurare 
când se întoarse cu faţa spre Agriont, ridicând mâna 
pentru a face le semn practicienilor aflaţi sus, pe zid. 
Nu e nevoie să merg mai departe. Nu e nevoie. Apoi, 
un ecou îi răspunse din adâncuri. 

Clic. 

Glokta îşi simți faţa zvâcnind la unison cu sunetul. 
Oare mi-am imaginat? Spera asta, cu toată fiinţa. 

Clic. 

Din nou. Nicio greșeală. Iar acum, în fața ochilor 
neincrezători, cercurile ușii incepură să se rotească. 

Glokta făcu, uluit, un pas înapoi, cu toiagul zgâriind 
pietrele podului. 

Clic, clic. 

Nu existase niciun indiciu că metalul nu era 
dintr-o singură bucată, nicio crăpătură, niciun șanț, 
niciun mecanism, şi, totuși, cercurile se învârteau, fie- 
care cu altă viteză. 

Clic, clic, clic. 

Acum mai repede, şi mai repede. Glokta se simţea 
ameţit. Inelul interior, cu literele cele mai mari, încă 
se răsucea. Inelul exterior, cu literele cele mai mici, se 
rotea prea repede ca ochii lui să-l poată urmări... clic, 
clic, clic, clic, clic... 

În interiorul semnelor se conturau forme, în timp 
ce simbolurile treceau unul pe lângă altul: linii, pătrate, 
triunghiuri, inimaginabil de complicate, dansând în 
faţa ochilor lui, apoi dispărând, pe măsură ce roțile 
continuau să se învârtă... 

Clic. 

Şi cercurile rămaseră neclintite, aranjate într-un 
nou model. Bayaz ridică mâna și scoase cheia din ușă. 
Urmă un ușor ţiuit, abia audibil, ca al unei ape inde- 
părtate şi în ușă apăru o crăpătură lungă. Cele două 
jumătăți se mișcară încet, îndepărtându-se lin. Spaţiul 
din.re ele deveni din ce în ce mai mare. 

Clic. 

Cele două jumătăţi alunecară în ziduri, îngropate 
in marginile arcadei. Uşa era deschisă. 

- Asta da măiestrie, zise Bayaz. 

Nicio pală de aer fetid nu năvăli afară, nicio duhoare 
de putrefacție, niciun semn al trecerii atâtor ani, doar 
o adiere de aer rece, uscat. Si, totuși, senzația e ca 
atunci când deschizi un COȘCiug. 

Tăcere, doar vântul bâjbâind peste pietrele întu- 
necate, răsuflarea suspinând în gâtlejul uscat al lui 
Glokta și clipocitul îndepărtat al apei, undeva dede- 
subt. Teroarea nepământeană trecuse. Glokta simţea 
doar o profundă îngrijorare, privind în galeria des- 
chisă. Dar nu e mai rău decât atunci când aştept în faţa 
biroului Arhilectorului. Bayaz se întoarse, zâmbind. 

- Ani lungi au trecut de când am zăvorât acest loc 
ŞI în tot acest timp nimeni nu i-a trecut pragul. Voi 
trei aveți parte de o onoare deosebită. Glokta nu se 
simţea onorat. Se simţea bolnav. Inăuntru sunt pe- 
ricole. Nu atingeţi nimic și nu mergeţi decât acolo 
unde vă conduc eu. Urmaţi-mă îndeaproape, căci dru- 
murile nu sunt întotdeauna la fel. 

- Nu sunt la fel? întrebă Glokta. Cum e cu putință? 

Bătrânul ridică din umeri. 

- Eu sunt doar ușierul, răspunse el, strecurând 
cheia, cu lanţul ei, înapoi sub cămașă, după care păși 
în umbre. 


Jezal nu se simţea bine, nu se simţea bine deloc. 
Nu era doar simpla ameţeală pe care o provocaseră 
cumva literele de pe ușă, era mai mult. Era o stare 
de șoc și dezgust, ca și cum ai lua o cană și ai bea, 
așteptându-te să fie apă, și ai descoperi altceva 
inăuntru. Urină, probabil, în cazul de faţă. Aceeași 

senzaţie de surpriză neplăcută, dar persistând minute, 
ore. Lucruri pe care le considerase aiureli sau basme 
îi erau dezvăluite, dintr-odată, în faţa ochilor, ca 
adevăruri. Lumea era alt loc decât cu o zi în urmă, 
un loc ciudat, neliniștitor, și o preferase infinit mai 
mult aşa cum fusese. 

Nu înţelegea de ce trebuia să se afle acolo. Jezal 
nu ştia aproape nimic despre istorie. Kanedias, Juvens, 
Bayaz, chiar, erau nume din cărți prăfuite, pe care 
le auzise pe când era copil, fără să prezinte vreun in- 
teres pentru el nici măcar atunci. Era doar ghinion, 
atâta tot, ghinion. Câştigase Turnirul și iată-l aici, cu- 
treierând printr-un turn vechi și ciudat. Asta era și 
nimic altceva. Un turn vechi şi ciudat. 

- Bine aţi venit în Casa Creatorului, zise Bayaz. 

Jezal își ridică privirea din podea și rămase cu gura 
căscată. Cuvântul „casă“ nu reușea să descrie imensita- 
tea spaţiului întunecat în care se pomeni. Însăși Rotonda 
Lorzilor ar fi încăput bine înăuntrul ei, intreaga clădire, 
și tot ar mai fi rămas loc. Zidurile erau din pietre brute, 
nefinisate, netencuite, stivuite la întâmplare, dar ri- 
dicându-se la nesfârșit spre înălțimi. Sus, deasupra cen- 
trului încăperii, atârna ceva. Ceva imens, fascinant. 

Îi amintea lui Jezal de instrumentele unui naviga- 
tor, redate la o scară imensă. Un sistem de inele gi- 
gantice de metal, strălucind în lumina difuză, unul 
lângă altul, cu inele mai mici printre ele, în interio- 
rul lor, de jur imprejurul lor. Sute de inele în total, 
probabil, scrijelite cu semne: scris, poate, sau zgârie- 
turi fără noimă. În mijloc atârna o sferă mare și neagră. 

Bayaz trecea deja dincolo de imensul cerc al po- 
delei, acoperit de linii complicate, incrustate în metal 
strălucitor în piatra întunecată, iar pașii lui răsunau 
sus, departe. Jezal se furișă după el. Era ceva infricoșă- 
tor, ceva ameţitor, să traversezi un spațiu atât de vast. 

- Acesta este Midderlandul, zise Bayaz. 

- Ce? 

Bătrânul arătă în jos. Liniile vălurite de metal în- 
cepură să capete sens. Coaste, munţi, râuri, uscatul 
şi marea. Conturul Midderlandului, pe care Jezal îl 
purta limpede în minte din sute de hărți, era așezat 
la picioarele lui. 

- Întregul Cerc al Lumii. Bayaz făcu semn peste 
podeaua nesfârșită. Într-acolo este Englia și dincolo, 
Nordul. Gurkhulul e acolo. Acolo sunt Stariklandul 
și Vechiul Imperiu, iar dincolo orașele-stat ale Sty- 
riei, și dincolo de ele Suljuk și indepărtatul Thond. 
Kanedias a observat că țările Lumii cunoscute for- 
mează un cerc, cu centrul aici, în Casa lui şi cu mar- 
ginea lui exterioară trecând prin insula Shabulyan, 
departe la vest, dincolo de Vechiul Imperiu. 

- Marginea Lumii, murmură omul Nordului, clăti- 
nând încet din cap, pentru sine. 

- Ce aroganță, pufni Glokta, să-ți consideri casa 
drept tentrul tuturor lucrurilor. 

- Ha! Bayaz privi imprejur, la imensitatea sălii. 
Creatorului nu 1-a lipsit niciodată aroganţa. Nici 
fraților lui. 

Jezal ridică privirea prostit. Sala era încă și mai 
inaltă decât largă, cu tavanul, dacă exista vreunul, 

pierdut în umbră. O balustradă de fier se întindea pe 
zidurile de piatră, un balcon la douăzeci de metri de- 
asupra, poate. Dincolo de el, și mai sus, erau altele și 
altele, pierzându-se în penumbră. Deasupra tuturor, 
atârna un mecanism ciudat. 

Jezal tresări. Mecanismul se mișca. Totul se mișca. 
Încet, domol, fără zgomot, cercurile se deplasau, se 
întorceau, se roteau unul pe lângă altul. Nu-și putea 
imagina ce anume le punea în mișcare. Cheia întoarsă 
în broască trebuie să le fi declanșat cumva... sau era 
posibil să se fi răsucit în toți aceşti ani? 

Se simţea ameţit. Întreg mecanismul părea acum 
să se învârtă, rotindu-se din ce în ce mai repede, și 
balcoanele la fel, deplasându-se în direcții diferite. 
Dacă se uita direct în sus, era și mai dezorientat, și 
Jezal îşi fixă ochii, cuprinși de durere, în podea, la 
harta Midderlandului de sub picioarele sale. I se tăie 
răsuflarea. Era și mai rău! Acum toată podeaua părea 
să se învârtă. Întreaga sală se rotea în jurul lui! Uşile 
boltite care duceau afară erau identice, o duzină din- 
tre ele sau chiar mai multe. Nu-și putea da seama 
acum prin care intraseră. Simţi un val de panică ori- 
bilă. Doar acea îndepărtată sferă neagră din mijlocul 
mecanismului era neclintită. Își fixă cu disperare ochii 
inlăcrimaţi asupra ei, străduindu-se să respire rar. 

Sentimentul se atenuă. Sala imensă era iarăși neclin- 
tită. Aproape neclintită. Cercurile continuau să se miște, 
aproape imperceptibil, înaintând mereu spre interior. 
Jezal înghiţi o gură plină de salivă, își vâri capul între 
umeri și porni iute după ceilalți, cu creștetul plecat. 

- Nu pe acolo! răcni pe neaşteptate Bayaz, și gla- 
sul lui explodă în tăcerea grea, țâșnind şi săltând înapoi, 
răsunând de o mie de ori în spaţiul cavernos. 

Nu pe acolo! 

Nu pe acolo! 

Jezal făcu un salt înapoi. Ușa boltită și sala întu- 
necată de dincolo păreau aceleași prin care pășiseră cei- 
lalți, dar acum vedea că aceștia erau în dreapta. Cumva, 
se întorsese. 

- Mergi numai unde merg eu, am spus! șuieră 
bătrânul. 

Nu pe acolo. 

Nu pe acolo. 

- Îmi pare rău, se bâlbâi Jezal și glasul îi sună 
pricăjit în spaţiul imens. Credeam... totul arată la fel. 

Bayaz îi puse o mână liniștitoare pe umăr și-l trase 
cu blândeţe la o parte. 

- N-am vrut să te sperii, prietene, dar ar fi mare 
păcat ca o persoană atât de promițătoare să fie luată 
dintre noi atât de tânără. 

Jezal înghiţi în sec şi privi în coridorul întunecat, 
intrebându-se ce l-ar fi putut aștepta acolo. Mintea îi 
oferi nenumărate posibilități neplăcute. 

Când se întoarse, ecoul îi șoptea încă: ...n4 pe acolo, 
nu pe acolo, nu pe acolo... 


Logen ura locul acela. Pietrele erau reci și moarte, 
aerul era neclintit și mort, până și sunetele pe care le 
scoteau când se mișcau păreau înăbușite și lipsite de 
viață. Nu era frig, nu era cald, și totuși spatele îi șiroia 

de sudoare, ceafa il furnica de o teamă confuză. 
Tresărea la fiecare câţiva pași, cuprins din senin de 
senzaţia că e urmărit, dar niciodată nu era nimeni în 
spatele lui. Doar flăcăul Luthar și infirmul Glokta, 
arătând la fel de îngrijorați și nedumeriți ca și el. 

- L-am urmărit chiar prin aceste săli, murmură 
incetișor Bayaz. Unsprezece eram. Cu toții magi, im- 
preună pentru ultima oară. Toţi, în afară de Khalul, 
Zacharus și Cawneil, au luptat aici cu Creatorul și 
fiecare a fost învins. Au avut noroc să scape cu viață. 
Anselm şi Brokentooth n-au avut noroc. Kanedias 
le-a adus moartea. Doi prieteni buni, doi fraţi, am 
pierdut în ziua aceea. 

Se strecurară pe un balcon î ingust, luminat de o 
cortină palidă de lumină. Într-o parte, se înălța neted 
un zid abrupt de pietre, în cealaltă parte, pietrele « cobo- 
rau și se pierdeau în beznă. O genune neagră, încăr- 
cată de umbre, fără capăt, fără tavan, fără fund. În 
ciuda imensităţii spaţiului, nu era niciun ecou. Aerul 
nu se clintea. Nici cea mai mică adiere. Aerul era stătut 
și închis, ca într-un cavou. 

- Acolo, jos, trebuie să fie apă, negreșit, șopii 
Glokta, încruntându-se peste balustradă. Trebuie să 
fie ceva, nu-i așa? Privi în sus, cu ochii mijiți. Unde 
e tavanul? 

- Locul ăsta duhneşte, scânci Luthar, cu o mână 
strânsă peste nas. 

Logen era de acord cu el, măcar de data aceasta. 
Era un miros pe care-l cunoştea bine și buzele i se 
strânseră cu ură, în prezenţa lui. 

- Miroase a blestemate de capete-turtite. 

- O, da, spuse Bayaz, şi shanka sunt opera 
Creatorului. 

- Opera lui? 

- Chiar așa. A luat lut şi metal şi resturi de carne 
şi i-a făcut. 

Logen se holbă la el: 

- L-a făcut? 
„= Ca să lupte în războiul lui. Împotriva noastră. 
Impotriva magilor. Împotriva fratelui său Juvens. Pe 
primii shanka i-a zămislit aici și le-a dat drumul în 
lume, să crească, să se înmulțească și să distrugă. Aceasta 
era menirea lor. Mulţi ani, după moartea lui Kanedias, 
i-am vânat, dar nu i-am putut prinde pe toți. l-am alun- 
gat în cele mai întunecate unghere ale lumii și acolo 
au crescut şi s-au înmulțit din nou, iar acum ies la 
iveală să crească, să se înmulțească și să distrugă, așa 
cum le-a fost hărăzit dintotdeauna să facă. 

Logen îl privea cu gura căscată. 

- Shanka. 

Luthar chicoti și clătină din cap. 

Capetele-turtite nu erau un subiect amuzant. 
Logen se întoarse brusc, blocând balconul îngust cu tru- 
pul său, înălțându-se amenințător deasupra lui Luthar, 
în lumina difuză. 

- Te distrează ceva? 

— Păi, vreau să zic, toată lumea ştie că nu există 
aşa ceva. 

- M-am luptat cu ei cu mâinile mele, mârâi Logen, 
toată viaţa. Mi-au ucis nevasta, copiii, prietenii. 

Nordul mişună de capete-turtite blestemate. Logen 
se aplecă spre Luthar: Așa că nu-mi spune mie că nu 
există aşa ceva. 

Luthar pălise. Se uită spre Glokta, căutând ajutor, 
dar inchizitorul se lipise de zid, masându-și piciorul, 
strângând din buzele-i subțiri, cu broboane de sudoare 
pe faţa suptă. 

- Mă doare-n cot dacă e una sau alta! se răsti el. 

- E plin de shanka în lume, șuieră Logen, apro- 
piindu-și faţa de faţa lui Luthar. Poate că Într-o zi 
vei întâlni câțiva. 

Se întoarse și porni ţanţoș după Bayaz, dispărând 
deja printr-o boltă de la capătul balconului. ÎN-avea 
niciun chef să fie lăsat în urmă în locul acela. 


Încă o sală. Una enormă, străjuită de o pădure de 
coloane tăcute, populată de o sumedenie de umbre. 
Raze de lumină coborau de sus, de departe, gravând 
modele ciudate în podeaua de piatră, forme de lumină 
şi întuneric, linii de negru și alb. Aproape ca un scris. 
Să fie un mesaj aici Pentru mine? Glokta tremura. Dacă 
m-aș uita, doar o clipă mai mult, poate că aș putea întelege. 

Luthar trecu pe lângă el și umbra lui căzu peste 
podea. Liniile se frânseră, sentimentul dispăru. Glokta 
se scutură. Îmi pierd minţile în locul ăsta blestemat. 
Trebuie să gândesc limpede. Doar faptele, Glokta, doar 
faptele. 

- De unde vine lumina? întrebă el. 

Bayaz flutură din mână: 

- De sus. 

— Există ferestre? 

- Probabil. 

Toiagul lui Glokta bocăni în lumină, bocăni în 
întuneric, cizma stângă se târi în urmă. 

- Mai există ceva în afară de coridoare? Ce sens 
au toate astea? 

- Cine poate să cunoască mintea Creatorului? 
declamă pompos Bayaz, sau să pătrundă sensul pro- 
iectului său măreț? 

Magul părea să-și facă aproape un titlul de glorie 
din a nu da niciodată răspunsuri directe. Întreg locul 
era o colosală irosire de eforturi, din câte vedea Glokta. 

- Câţi au locuit aici? 

- Cu multă vreme în urmă, în vremuri mai fericite, 
multe sute. Tot soiul de oameni care l-au slujit pe 
Kanedias și l-au ajutat în munca lui. Dar Creatorul era 
neincrezător şi îşi păzea cu strășnicie secretele. Ín- 
cetul cu încetul, și-a izgonit adepţii, în Agriont, la 
Universitate. Spre sfârșit, doar trei au mai locuit aici: 
Kanedias însuși, asistentul lui, Jaremias - Bayaz se opri 
o clipă - şi fiica lui, Tolomei. 

- Fiica Creatorului? 

— Și ce-i cu asta? se răsti bătrânul. 

- Nimic, chiar nimic. Și, totuși, spotala a căzut puțin. 
Fie si doar pentru o clipă. E ciudat cât de bine cunoaște 
rânduiala acestui loc. Când ai locuit aici? 

Bayaz se încruntă adânc. 

- Unii pun prea multe întrebări. 

Glokta îl privi îndepărtându-se. Satt s-a înșelat. Arhi- 


lectorul este supus greșeli, până la urmă. L-a subestimat 

pe Bayaz şi asta l-a costat. Cine este acest nebun plesuv, 

irascibil, care poate să-l prostească pe cel mai puternic om 

din Uniune? Aici, în măruntaiele unui astfel de loc 

nepământesc, răspunsul nu părea atât de straniu. 
Întâiul dintre Magi. 


- Asta e! 

- Ce? întrebă Logen. Culoarul se întindea în am- 
bele direcții, șerpuind domol, dispărând în beznă, cu 
zidurile din blocuri imense de piatră neintrerupte 
de-o parte și de alta. 

Bayaz nu răspunse. Își trecea ușor mâinile peste 
pietre, căutând ceva. 

- Da. Asta e. Bayaz scoase cheia de sub cămașă. 
S-ar putea să vreţi să vă pregătiţi. 

- Pentru ce? 

Magul strecură cheia într-o gaură nevăzută. Unul 
dintre blocurile care formau zidurile dispăru 
dintr-odată, zburând în tavan cu un bubuit ingrozi- 
tor. Logen se clătină, scuturând din cap. ÎL văzu pe 
Luthar aplecându-se, cu mâinile apăsate peste urechi. 
Întregul coridor părea să vâjâie de ecouri zguduitoare, 
perpetuate la nesfârșit. 

- Aşteptaţi, zise Bayaz, deși Logen abia îl putea 
auzi peste răsunetul din cap. Nu atingeți nimic. Nu 
mergeţi nicăieri. 

Păși prin deschizătură, lăsând cheia înfiptă în zid. 

Logen se uită după el. Un licăr de lumină strălucea 
de-a lungul unui culoar îngust și un sunet șopotit nă- 
văli afară, ca susurul unui râu. Logen simţi o stranie 

curiozitate dându-i târcoale. Aruncă o privire peste 
umăr, la ceilalți doi. Poate că Bayaz se referise doar 
la ei doi, când spusese să rămână acolo? Se aplecă și 
trecu dincolo de ușă. 

Și privi în sus, la sala strălucitoare, circulară. Lu- 
mina se revărsa de sus, o lumină orbitoare, aproape 
dureroasă, după întunericul de dinainte. Pereţii curbați 
erau perfecţi, din piatră albă, imaculată, șiroind de apă, 
care curgea de jur împrejur adunându-se jos, într-un 
iaz circular. Aerul era rece şi umed pe pielea lui Logen. 
Un pod îngust se întindea de la culoar, cu scări care 
duceau în sus, terminându-se în dreptul unei coloane 
care se înălța din apă. Bayaz stătea acolo, în vârful lui, 
privind ţintă în Jos, la ceva. 

Logen se furișă în spatele magului, răsuflând încet. 
Văzu acolo un bloc de piatră albă. Apa picura de dea- 
supra pe mijlocul lui neted şi tare. Un pic, pic, pic 
ritmic, mereu în același punct. În stratul subțire de 
apă se aflau două obiecte. Primul era o cutie simplă, 
făcută din metal întunecat, destul de mare să adăpos- 
tească un cap de om, poate. Celălalt era întru totul 
mal straniu. 

O armă, poate, ca un topor. Un mâner lung, din 
tuburi minuscule de metal, toate răsucite unul în jurul 
celuilalt, ca nişte lujeri de viță bătrână. La un capăt se 
afla un mâner striat, la celălalt o bucată plată de metal, 
străpunsă de găuri mici, din care ieșea, curbându-se, 
un cârlig subțire. Lumina se juca pe multele sale su- 
prafețe întunecate, sclipind de picături de umezeală. 
Ciudat, frumos, fascinant. Pe mâner, scânteia o literă, 

argintie în metalul intunecat. Logen o recunoscu de 
pe sabia lui. Semnul lui Kanedias. Lucrarea Maes- 
trului Creator. 

- Ce-i asta? întrebă el, întinzând mâna. 

- N-o atinge! ţipă Bayaz, plesnindu-l pe Logen 
peste mână. Nu ţi-am spus să aștepți? 

Logen făcu un pas șovăielnic în spate. Nu-l mai 
văzuse niciodată pe mag atât de neliniștit, dar nu-și 
putea dezlipi ochii de la obiectul ciudat de pe lespede. 

- E o armă? 

Bayaz trase adânc, încet, aer în piept. 

- O armă cât se poate de teribilă, prietene. O armă 
impotriva căreia nicio sabie, nicio piatră, nicio vrajă 
nu te poate apăra. Nici să nu te apropii de ea, te pre- 
vin. E periculos. Kanedias a numit-o Spintecătoarea 
şi cu ea l-a ucis pe fratele său Juvens, maestrul meu. 
Cândva, mi-a spus că are două tăișuri. Unul aici, unul 
in Partea Cealaltă. 

- Ce naiba înseamnă asta? murmură Logen. Nu 
putea să vadă nici măcar un tăiș. 

Bayaz ridică din umeri. 

- Dacă aş şti asta, presupun că aş fi Maestrul Crea- 
tor, în loc să fiu doar Întâiul dintre Magi. Întinse mâna 
şi luă cutia, crispându-se de parcă ar fi fost foarte grea. 
Mă poți ajuta? 

Logen își vâri mâinile sub ea și icni. Nici dacă ar 
fi fost un bloc compact de fier n-ar fi putut cântări 
mai mult. 

- Grea, mârâi el. 

- Kanedias a făurit-o să fie solidă. Cât de solidă a 
putut, cu toată măreața lui pricepere. Nu ca să-i apere 
conținutul de Lume. Bayaz se aplecă și şopti: Ci ca să 
apere Lumea de conţinutul ei. 

Logen privi în jos, încruntându-se. 

- Ce e înăuntru? 

- Nimic, mormăi Bayaz. Încă. 


Jezal incerca să se gândească la trei oameni pe care-i 
ura cel mai mult pe lume. Brint? Era doar un idiot înfu- 
murat. Gorst? Doar se străduise, cu toate modestele-i 
puteri, să-l învingă într-un duel. Varuz? Era doar un 
măgar bătrân și infatuat. 

Nu. Cei trei bărbaţi de lângă el erau în fruntea lis- 
tei sale: Bătrânul arogant, cu trăncăneala lui idioată și 
înfumuratul lui aer misterios. Sălbaticul mătăhălos, cu 
cicatricele lui urâte și căutătura amenințătoare. Schi- 
lodul care-și dădea importanță, cu micile lui comen- 
tarii îngâmfate și pretenţia că ştie totul despre viaţă. 
Cei trei, în combinaţie cu aerul stătut şi obscuritatea 
perpetuă a acestui loc oribil, erau aproape destul ca să-l 
facă pe Jezal să vomite din nou. Singurul lucru mai rău 
decât actuala lui companie pe care și-l putea imagina 
nu era decât absenţa oricărei companii. Privi în um- 
brele care-i înconjurau și se cutremură la gândul acesta. 

Totuşi, moralul i se mai ridică atunci când dădură 
un colț. În faţa lor se afla un mic petic de lumină solară. 
Se grăbi spre el, depășindu-l pe Glokta, care se târșâia 
sprijinit în bastonul lui, nădușind de nerăbdare, la gân- 
dul de a fi din nou afară, sub cerul deschis. 

Jezal închise ochii, cuprins de încântare, când păși 
în aer liber. Vântul rece îi mângâie faţa și inspiră cu 
nesaț. Ușurarea era imensă, ca și cum ar fi stat cap- 
tiv acolo, jos, săptămâni în șir, ca și cum niște de- 
gete strânse în jurul gâtului lui s-ar fi descleștat abia 
acum. Străbătu un larg spaţiu deschis, pavat cu pie- 
tre aspre, plate și dincolo de ele... 

Agriontul se ivi dedesubt. O tapiserie de ziduri 
albe, acoperișuri gri, ferestre scânteietoare, grădini 
verzi. Nu se aflau nici măcar aproape de vârful Casei 
Creatorului, ci doar pe unul dintre acoperișurile cele 
mai joase, deasupra porții, însă, și așa, înfricoșător de 
sus. Jezal recunoscu dărăpănata Universitate, cupola 
strălucitoare a Rotondei Lorzilor, construcţia com- 
pactă și turtită a Casei Întrebărilor. Vedea Piaţa 
Mareşalilor, o strachină cu bănci de lemn între clădiri, 
poate și minuscula sclipire galbenă a arenei de luptă, 
in mijloc. Dincolo de citadela înconjurată de zidul alb 
şi de canalul sclipitor, orașul era o masă lăbărțată, ce 
se întindea până la mare, sub cerul gri murdar. 

Jezal râse cu mirare și încântare. Turnul Lanţurilor 
era o scară de lemn în comparaţie cu acesta. Se afla 
atât de sus deasupra lumii încât totul părea cumva ne- 
clintit, înghețat în timp. Se simţea ca un rege. Niciun 
om nu mal văzuse asta de sute de ani. Se simţea imens, 
grandios, mult mai important decât oamenii minus- 
culi care trebuie că locuiau și lucrau în micile clădiri 
de jos, din depărtare. Se intoarse și se uită la Glokta, 
dar schilodul nu zâmbea. Era mai palid ca oricând, 

privind încruntat orașul de jucărie, în timp ce ochiul 
stâng i se zbătea de neliniște. 

- Ți-e frică de înălțime? râse Jezal. 

Glokta își întoarse fața cadaverică spre el. 

- N-au fost trepte. N-am urcat nicio treaptă ca să 
ajungem aici! Faţa zâmbitoare a lui Jezal începu 
să pălească. N-au fost trepte, pricepi? Cum a fost po- 
sibil? Cum? Spune-mi asta! 

Jezal înghiţi în sec, cugetând la traseul pe care ve- 
niseră. Schilodul avea dreptate. Nici o treaptă, nici o 
rampă, nici nu urcaseră, nici nu coborâseră. Și, totuși, 
iată-i acolo, sus, deasupra celui mai înalt turn al Agri- 
ontului. Îi era rău, din nou. Priveliştea i se părea acum 
ameţitoare, dezgustătoare, obscenă. Se retrase, 
clătinându-se, de lângă parapet. Voia să meargă acasă. 


- L-am urmărit prin întuneric, de unul singur, și 
aici l-am înfruntat. Kanedias. Maestrul Creator. Aici 
ne-am luptat. Foc, oţel și carne. Aici am stat. A arun- 
cat-o pe Tolomei de pe acoperiș în faţa ochilor mei. 
Am ştiut ce urmează, dar nu l-am putut impiedica. 
Propria lui fiică. Vă puteţi imagina? Nimeni n-ar fi 
meritat asta mai puţin decât ea. N-a existat vreodată 
un spirit mai inocent. Logen se încruntă. Nu știa ce 
să spună. Aici ne-am luptat, murmură Bayaz, strân- 
gându-și pumnii cărnoși pe parapetul gol. M-am 
năpustit asupra lui cu foc, cu oţel şi carne și el asu- 
pra mea. L-am azvârlit Jos. A căzut arzând și s-a zdro- 
bit de podul de dedesubt. Și astfel, ultimul dintre fiii 


lui Euz a părăsit această lume, ducând cu el atâtea 

dintre secretele lor. S-au distrus între ei, toți patru. 
Ce pierdere! Bayaz se întoarse, să se uite la Logen. 
Dar asta a fost demult, ce zici, prietene? Tare demult. 
Îşi umflă obrajii și-și vâri capul între umeri. Haideţi 
să părăsim acest loc. E ca un cavou. Haideţi să-l ză- 
vorâm încă o dată și, cu el, amintirile. Toate acestea 
aparțin trecutului. 

- Aş! făcu Logen. Tatăl meu spunea că seminţele 
trecutului rodesc în prezent. 

- Așa e. Bayaz întinse mâna încet, mângâind cu 
degetele metalul rece, întunecat, al cutiei din mâinile 
lui Logen. Așa e. Tatăl tău a fost un om înţelept. 


Piciorul lui Glokta ardea, șira spinării era un râu 
de foc, de la șezut până la cap. Avea gura uscată ca 
rumegușul, fața îi era nădușită și tresărea spasmodic, 
răsuflarea îi șuiera în nas, dar inchizitorul înainta prin 
intuneric, îndepărtându-se de sala imensă, cu cupola 
ei neagră și mașinăria ei ciudată, tot înainte, spre ușa 
deschisă. Si în lumină. 

Rămase acolo, cu capul dat pe spate, pe podul 
îngust din faţa porţii înguste, cu mâna tremurând pe 
mânerul bastonului, clipind și frecându-se la ochi, res- 
pirând adânc în aerul liber și simțind adierea rece pe 
față. Cine-ar fi crezut că vântul poate fi atât de plăcut? 
Poate că e mai bine că n-au fost trepte. Poate că atunci 
nu mi-aş fi dat seama niciodată. 

Luthar era deja la jumătatea podului, gonind de 
parcă l-ar fi urmărit un diavol. Nouădegete nu era 
departe, răsuflând greu și mormăind întruna ceva în 

limba nordică. „Încă viu“ i se păru lui Glokta că ar 
putea să fie. Mâinile-i mari erau încleştate pe cutia aceea 
de metal, cu tendoanele umflate, de parcă ar fi cântărit 
cât o nicovală. Vizita asta a avut și alt scop decât să do- 
vedească ceva. Oare ce au scos de-acolo? Ce poveri atât 
de grele? Glokta aruncă o privire înapoi, în întuneric, 
și se scutură. Nici măcar nu era sigur că voia să ştie. 

Bayaz ieşi agale din tunel, în aer liber, arătând la 
fel de mulţumit de sine ca întotdeauna. 

- Aşadar, Inchizitorule, zise el plin de vervă. Cum 
ți s-a părut vizita în Casa Creatorului? 

Un coșmar zbuciumat, straniu și oribil. Poate că aș 
fi preferat chiar și să mă întorc în temniţele împăratului 
pentru câteva ore. 

- Ca un răsărit de soare, se răsti el. 

- Mă bucur nespus că ai găsit-o atât de plăcută, chi- 
coti Bayaz, scoțând vergeaua de metal intunecat de 
sub cămașă. Și, spune-mi, încă mai crezi că sunt un 
mincinos? Sau bănuielile ţi-au fost risipite, în sfârșit? 

Glokta privi încruntat cheia. Îl privi încruntat 
pe bătrân. Privi încruntat în bezna copleșitoare a 
Casei Creatorului. Bänuielile mele sporesc cu fiecare 
clipă care trece. Nu se risipesc niciodată. Își schimbă 
doar înfățișarea. 

- Sincer? Nu ştiu ce să cred. 

- Bine. Recunoașterea propriei ignoranţe e primul 
pas spre iluminare. Dar, între noi fie vorba, m-aș 

gândi la altceva să-i spun Arhilectorului. Glokta își 
simţi pleoapa zbătându-se. Ai face bine să începi să 
traversezi, ce zici Inchizitorule? Până încui eu? 

Nu i se mai părea la fel de infricoșător să plonjeze 
in apa de dedesubt. De-ar fi să cad, cel puțin aş muri 
în lumină. Glokta privi o singură dată înapoi, când 
auzi uşile grele ale Casei Creatorului inchizându-se cu 
un ţăcănit domol și cercurile glisară la loc. Totul e întoc- 
mai cum a fost înainte de sosirea noastră. Își întoarse 
spatele înfiorat, își supse gingiile impotriva obișnuite- 
lor valuri de ameţeală și, îinjurând, începu să traverseze 
şchiopătând podul. 

Luthar bătea cu disperare în porțile vechi de la 
celălalt capăt. 

- Lăsaţi-ne înăuntru! aproape că plângea el, cu o 
răgușeală de panică în glas, pe când Glokta urca șontâc. 
Lăsaţi-ne înăuntru! 

În cele din urmă, ușa se deschise, bălăbănindu-se, 
dezvăluind un gardian cu chipul răvășit. Ce păcat. 
Eram sigur că Luthar era gata să izbucnească în lacrimi. 
Mândrul câștigător al Întrecerii, cel mai brav fiu al Uni- 
unii, floarea bărbătiei, bohotind în genunchi. Pentru o 
asemenea privelişte, călătoria aproape că ar fi meritat. 
Luthar ţâşni prin poarta deschisă și Nouădegete îl urmă 
ursuz, legănând în braţe cutia de metal. Gardianul se 
uită chiorâș la Glokta, care înainta spre poartă. 

- V-aţi întors aşa de curând? 

Idiot bătrân. 

- Ce naiba vrei să spui? Cum curând? 

- Nici n-am apucat să-mi termin ouăle. Aţi fost 
plecaţi mai puţin de o jumătate de oră. 

Glokta izbucni într-un râs strident, lipsit de voioșie. 

- O jumătate de zi, poate. 

Dar, când privi dincolo, în curte, se încruntă. Um- 
brele erau aproape exact acolo unde fuseseră la plecare. 
Încă dimineaţă devreme, dar cum? 

- Creatorul mi-a spus cândva că timpul e doar în 
mintea noastră. 

Glokta tresări când întoarse capul. Bayaz venise 
in spatele lui și se bătea ușor, cu un deget gros, peste 
tâmpla ţestei pleșuve. Ar putea fi mai rău, crede-mă. 
Abia când ieşi mai devreme decât ai intrat începi să-ți 
faci griji. Zâmbi, cu ochii scânteind în lumina care 
pătrundea prin ușă. Face pe prostul? Sau încearcă să-și 
bată joc de mine? Oricum ar fi, jocurile astea devin 
obositoare. 

- Gata cu șaradele, rânji cu dispreţ Glokta. Ce-ar 
fi să-mi spui ce urmăreşti? 

Întâiul dintre Magi, dacă asta era, zâmbi și mai larg. 

-Îmi placi, Inchizitorule, chiar îmi placi. Nu m-aş 
mira dacă ai fi singurul om cinstit care a mai rămas 
în toată țara asta blestemată. Ar trebui să vorbim, la 
un moment dat, noi doi. O discuție despre ceea ce 
vreau eu și despre ceea ce vrei tu. Zâmbetul îi pieri. 
Dar nu astăzi. 

Și Bayaz trecu prin ușa deschisă, lăsându-l pe 
Glokta în urma lui, în întuneric. 


POTAIA NIMĂNUI 


- De ce eu? își murmură West printre dinţii încleş- 
taţi, privind încordat peste pod, spre Poarta Sudică. 

Aiureala aceea de la docuri îi luase mai mult decât 
era de așteptat, dar oare nu așa se întâmpla cu toate, 
zilele astea? Uneori avea impresia că era singurul om 
din Uniune care se pregătea serios pentru război şi 
trebuia să organizeze totul de unul singur, până la 
număratul cuielor cu care aveau să fie prinse potcoa- 
vele cailor. Întârziase deja la întâlnirea de fiecare zi 
cu Mareșalul Burr și ştia că aveau să aibă de indepli- 
nit astăzi o sută de lucruri imposibile. Întotdeauna 
erau. Să fie implicat într-un atac absurd, chiar aici, la 
poarta Agriontului, era tot ce-i mai lipsea. 

- De ce naiba tocmai eu? 

Capul începea să-l doară din nou. Acea pulsaţie 
mult prea cunoscută în spatele ochilor. Cu fiecare zi, 
părea să apară mai devreme și să se sfârșească mai rău. 

Din pricina căldurii din ultimele câteva zile, străje- 
rilor li se îngăduise să vină la datorie fără întreaga 

armură. West bănuia că acum cel puţin doi dintre ei 
regretau asta. Unul era chircit la pământ, lângă poartă, 
cu mâinile strânse între picioare, scâncind zgomotos. 
Sergentul lui stătea încovoiat lângă el, cu sângele șiro- 
indu-i din nas și picurând stropi roşii, întunecaţi, pe 
pietrele podului. Ceilalţi doi soldați din dispozitiv 
aveau sulițele coborâte, cu vârfurile îndreptate spre 
un tânăr tuciuriu, sfrijit. Un alt om al Sudului stătea 
in apropiere, un bătrân cu părul lung şi cărunt, spri- 
jinit de balustradă, care privea scena cu o expresie de 
profundă resemnare. 

Tânărul aruncă o privire fugară peste umăr și West 
simţi un fior de uimire. O femeie, cu părul negru, rete- 
zat scurt şi zburlit într-o harababură de ţepi unsuroși. 
Avea o mânecă sfâșiată în jurul umărului, dezvăluind 
un braţ oacheș, viguros, care se termina într-un pumn 
strâns pe mânerul unui cuțit curbat. Lama strălucea 
ca oglinda, periculos de ascuţit, singurul lucru care pă- 
rea curat la ea. Obrazul drept îi era brăzdat de o ci- 
catrice subțire, cenușie, prin sprânceana neagră și peste 
buzele-i îmbufnate. Însă ochii erau cei care îl surprin- 
seră cu adevărat pe West, ușor oblici, ingustați de cea 
mai profundă ostilitate și suspiciune, și galbeni. Văzuse 
tot felul de kantici la vremea lui, pe când luptase în 
Gurkhul, în război, dar nu mai văzuse niciodată ase- 
menea ochi. Un galben intens, puternic, auriu, ca... 

Urină. Acela era mirosul, când se apropie. Urină 
și murdărie și o grămadă de transpiraţie veche, acrie. 
Și-l amintea foarte bine din război. Duhoare de oa- 
meni care nu se spălaseră de foarte multă vreme. West 

1şi stăpâni pornirea de a-și încreți nasul și de a res- 
pira pe gură, când se apropie şi imboldul de a se 
ține la distanță de lama aceea scânteietoare, oco- 
lind-o pe departe. Trebuie să nu-ți trădezi teama 
dacă vrei să rezolvi o situaţie periculoasă, oricât de 
puternică ar fi. Din experienţa lui, dacă reușeşti să 
pari stăpân pe situaţie, succesul e mai mult de jumă- 
tate garantat. 

- Ce naiba se petrece aici? răcni el către sergen- 
tul cu faţa plină de sânge. Nu era nevoit să se pre- 
facă iritat, întârzia tot mai mult şi devenea tot mai 
nervos cu fiecare secundă. 

- Cerșetorii ăștia jegoși au vrut să intre în Agriont, 
domnule! Am încercat să-i alung, desigur, dar au 
scrisori! 

— Scrisori? 

Bătrânul necunoscut îl bătu pe West pe umăr, îi 
inmână o coală de hârtie împăturită, ușor soioasă pe 
la margini. Acesta o citi, din ce în ce mai încruntat. 

- Aceasta este o scrisoare de trecere semnată de 
Lordul Hoff însuși. Trebuie să fie lăsaţi. 

- Dar nu înarmați, domnule! Am spus că nu pot 
trece înarmaţi! Sergentul ridică într-o mână un arc 
ciudat, din lemn închis la culoare, și o sabie curbată, 
model gurkian, în cealaltă. M-am zbătut destul s-o 
fac să renunţe la astea, dar când am încercat s-o per- 
cheziționez pe... această târfă gurkiană... 

Femeia şuieră şi făcu iute un pas înainte, iar ser- 
gentul și cei doi străjeri ai săi se adunară, târșâindu-și 
nervoși picioarele, înapoi în grup compact. 

- Pace, Ferro, oftă bătrânul în limba kantică. Pen- 
tru numele zeilor, pace. 

Femeia scuipă pe pietrele podului şi şuieră o înju- 
rătură pe care West n-o înțelese, fluturând sabia 
într-un fel care dovedea că ştia s-o folosească şi era 
mai mult decât dornică. 

- De ce tocmai eu? murmură West în barbă. 

Era clar că nu putea să plece nicăieri până când 
problema aceasta nu era rezolvată. De parcă nu avea 
destule pe cap. Trase adânc aer în piept și se strădui 
să se pună în situaţia femeii care duhnea, o străină 
inconjurată de oameni cu înfățișări ciudate, care 
rosteau cuvinte pe care nu le pricepea și care încer- 
cau s-o percheziționeze. Probabil că în clipa asta 
se gândea cât de oribil mirosea West. Dezorientată 
şi speriată, probabil, mai degrabă decât periculoasă. 
Dar, totuşi, arăta foarte periculoasă și câtuși de 
puțin speriată. 

Bătrânul părea cel mai rezonabil dintre cei doi, așa 
că West i se adresă lui primul. 

- Sunteţi din Gurkhul? îl întrebă, într-o kantică 
stricată. 

Bătrânul își întoarse ochii obosiţi spre West. 

- Nu. Nu există doar gurkieni în Sud. 

- Din Kadir, atunci? Din Taurish? 

- Cunoşti Sudul? 

- Puțin. Am luptat acolo, în război. 

Bătrânul arătă cu capul spre femeia care-i privea 
cu suspiciune, cu ochii ei galbeni și oblici. 

- Ea e dintr-un loc numit Muntaz. 

- N-am auzit niciodată de el. 

- De ce să fi auzit? Bătrânul ridică din umerii-i 
osoşi. O ţară mică, pe malul mării, departe, la est de 
Shaffa, dincolo de munţi. Gurkienii au cucerit-o cu 
ani în urmă și oamenii ei au fost împrăștiați sau făcuți 
sclavi. Se pare că de atunci femeia se află într-o dis- 
poziţie mizerabilă. 

Femeia le aruncă o privire furioasă, fără să-i piardă 
din ochi pe soldați. 

— Şi tu? 

- O, eu vin din Sudul mult mai îndepărtat, de 
dincolo de Kanta, de dincolo de deșert, chiar şi de din- 
colo de Cercul Lumii. Ținutul meu natal nu se află 
pe hărțile tale, prietene. Yulwei e numele meu. Întinse 
o mână lungă, neagră. 

- Collem West. 

Femeia Îi privi strângându-și mâinile, cu reținere. 

- Numele lui este West, Ferro! A luptat impotriva 
gurkienilor! 'Te va face asta să ai încredere în el? 

Yulwei nu părea prea încrezător și, într-adevăr, 
umerii femeii continuară să fie la fel de gârboviţi și 
incordați, mâna strânsă la fel de puternic pe mâne- 
rul cuţitului. Unul dintre soldați alese acel moment 
nefericit ca să facă un pas înainte, împungând aerul 
cu sulița, și femeia mârâi și scuipă din nou, strigând 
mai multe înjurături nedeslușite. 

- Ajunge! se auzi West răcnind la străjer. Ridicaţi-vă 
suliţele afurisite! 

Străjeru îl priviră șocați, clipind repede și West 
se strădui să-și controleze glasul. 

- Nu cred că aceasta este o invazie de proporții, 
ce ziceți? Ridicați-le! 

Şovăielnic, vârfurile sulițelor se îndepărtară de fe- 
meie. West păși hotărât spre ea, privind-o direct în ochi, 
cu toată autoritatea pe care ȘI-O putea impune. Să nu 
arăţi pic de teamă, își zise el, dar inima îi bubuia. Întinse 
palma deschisă, destul de aproape ca s-o poată atinge. 

- Cuţutul, zise aspru West, în kantica lui stricată. 
Te rog. Nu vei păţi nimic, ai cuvântul meu. 

Femeia se uită la el cu acei ochi galbeni, amenin- 
țători, oblici, apoi la străjerii cu sulițe și înapoi la el. 
Fără nicio grabă. West stătea acolo, cu gura uscată, 
cu capul încă bubuind, întârziind tot mai mult, asu- 
dând sub uniformă, sub soarele fierbinte, încercând 
să ignore mirosul femeii. Timpul trecea. 

- Pentru Dumnezeu, Ferro! se răsti dintr-odată 
bătrânul. Sunt bătrân! Ai milă de mine! S-ar putea 
să mai am doar câţiva ani de trăit! Dă-i omului cuțitul 
inainte să mor! 

- Sst! șuieră ea, țuguindu-și buzele. 

Preţ de o ameţitoare, nesfârșită clipă, cuțitul se 
ridică, apoi mânerul cobori plesnind în palma lui 
West. Își ingădui să înghită în sec, cu ușurare. Până 
în ultima clipă, fusese aproape sigur că avea să aibă 
parte de un sfârșit violent, de mâna femeii. 

- Mulţumesc, spuse el, mult mai calm decât se 
simţea. li întinse cuțitul sergentului: Pune bine arma 
Și escortează-i pe oaspeţii noștri în Agriont și, dacă 
păţeşte cineva ceva, în special ea, am să te consider 
răspunzător, înţelegi? 

West îi aruncă sergentului o privire fioroasă, după 
care trecu prin poartă în tunel, înainte să se mai întâm- 
v A hi v A . . 
ple ceva, lăsându-i pe bătrân și pe femeia care duh- 
nea în urma lui. Capul îi bubuia mai tare ca Înainte. 

La naiba, întârziase. 
- De ce naiba tocmai eu? mârâi el în barbă. 


- Mă tem că armurăriile sunt inchise deocamdată, 
mârâi maiorul Vallimir, privindu-l pe West de-a lun- 
gul nasului, ca pe un cerșetor care scâncea după mă- 
runțiș. Ne-am îndeplinit normele, înainte de termen 
și nu vom mai aprinde forjele săptămâna asta. Poate 
dacă ai fi sosit la timp... 

Bubuitul din capul lui West era mai insuportabil 
decât oricând. Se căznea să respire încet, să vorbească 
potolit şi cumpătat. Nu avea nimic de câștigat dacă 
își ieșea din fire. Nu aveai niciodată nimic de câștigat 
din asta. 

- Înţeleg, domnule maior, zise West răbdător, dar 
e război. Mulţi dintre recruți pe care i-am primit 
de-abia dacă sunt înarmați şi Lordul Mareşal Burr a 
cerut să fie aprinse forjele, ca să le asigurăm echipament. 

Nu era întru totul adevărat, dar, de când intrase 
în comandamentul Mareşalului, West renunţase, mai 
mult sau mai puţin, să mai spună cuiva tot adevărul. 
Nu eră o modalitate prin care reușea! ceva. Acum 
folosea un fel de amestec de fanfaronadă lingușitoare 
și minciuni sfruntate, umile rugăminţi și ameninţări 
voalate și devenise un adevărat expert în a stabili care 
ar fi cea mai eficientă tactică pentru fiecare om. 

Din nefericire, încă nu reușise să atingă coarda sen- 
sibilă a maiorului Vallimir, comandantul Armurăriilor 
Regale. Cumva, faptul că erau egali în grad făcea lu- 
crurile cu atât mai dificile: nu putea să-l intimideze, 
dar nici nu-i venea să-l implore. 

Mai mult, în privinţa statutului social, nu erau nici 
pe departe egali. Vallimir făcea parte din vechea no- 
bilime, dintr-o familie puternică, și era incredibil de 
arogant. Pe lângă el, Jezal dan Luthar părea genul 
de om umil și altruist, iar lipsa totală de experiență a 
maiorului pe câmpul de luptă agrava situaţia: se purta 
și mai măgărește, ca să compenseze. Instrucţiunile lui 
West, chiar venite de la însuși mareșalul Burr, erau la 
fel de bine primite ca de la un porcar puturos. 

Ziua de azi nu era o excepție. 

- Norma pentru luna aceasta e îndeplinită, maior 
West! zise Vallimir, reuşind să-i accentueze în mod 
zeflemitor numele, și forțele sunt închise. Asta-i tot. 

- Şi asta vrei să-i spun Lordului Mareșal? 

- Înarmarea recruților este responsabilitatea celor 
care îi oferă, declamă el afectat. Nu pot fi eu făcut vi- 
novat dacă ei nu-și respectă obligaţiile ce le revin. Pur 
și simplu nu e problema noastră, maior West, şi asta 
poţi să-i spui Lordului Mareșal. 

Aşa mergeau lucrurile întotdeauna. Încoace și 
incolo, de la birourile lui Burr la diferite departa- 
mente administrative, la comandanții de companii, 
de batalioane, de regimente, la magaziile risipite pe 
tot cuprinsul Agriontului și al orașului, la armurării, 
la cazărmi, la grajduri, la docurile unde soldaţii și 

echipamentele lor aveau să înceapă să se îmbarce doar 
în câteva zile, la alte departamente și înapoi de unde 
a început, cu kilometri străbătuţi şi nimic rezolvat. 
În fiecare seară se prăbuşea i în pat ca un bolovan, doar 
ca să se trezească după câteva ore și s-o ia de la capăt. 

În calitate de comandant de batalion, sarcina lui 
fusese să înfrunte inamicul cu armele. În calitate de 
ofițer de stat-major, se părea că rolul său era să-i 
infrunte pe ai lui cu hârtii, fiind mai mult secretar 
decât ostaș. Se simţea ca unul care încerca să împingă 
un bolovan imens în susul unui deal. Opintindu-se 
şi opintindu-se, fără să ajungă nicăieri, dar incapabil 
să se oprească din împins, ca piatra să nu cadă și să-l 
zdrobească. Între timp, unii nemernici aroganţi care 
erau în exact același pericol trândăveau pe coama de- 
alului, lângă el, zicând: „Păi, nu e piatra mea.“ 

Înţelegea acum de ce, în timpul războiului din Gur- 
khul, uneori nu era destulă mâncare pentru oameni 
sau haine cu care să se îmbrace sau căruţe cu care să-și 
transporte proviziile sau cai care să tragă căruțele sau 
tot felul de alte lucruri extrem de necesare şi uşor de 
anticipat. 

West nu voia nici în ruptul capului să se întâm- 
ple una ca asta din cauza vreunei neglijenţe a lui. Și, 
cu siguranţă, nu voia nici în ruptul capului să vadă 
oameni murind din lipsa unei arme cu care să lupte. 
Încerca din nou să se calmeze, dar de fiecare dată 
capul îl durea și mai tare și glasul îi pierea, de efort. 

- Şi dacă ne pomenim impotmoliți în Englia, cu 
o gloată de țărani prost îmbrăcaţi, neinarmaţi de care 

să ne îngrijim, ce se întâmplă atunci, maior Vallimir? 
A cui problemă va fi? Nu a ta, îndrăznesc să spun! Tu 
vei fi tot aici, cu forjele tale reci, să-ţi țină companie! 

West își dădu seama de îndată ce spuse asta că mer- 
sese prea departe: maiorul se zbârli cu totul: 

- Cum îndrăznești, domnule! Îmi pui la îndoială 
onoarea personală? Familia mea e de nouă generații 
in Garda Regelui! 

West se frecă la ochi, neștiind dacă-i venea să râdă 
sau să plângă. 

- N-am nicio îndoială în privinţa curajului tău, te 
asigur, n-am vrut nicidecum să spun asta. West încercă 
să se pună în situaţia lui Vallimir. Nu cunoștea cu 
adevărat presiunile la care era supus acesta: probabil 
că ar prefera să fie comandantul unor soldați decât 
al unor fierari, probabil... ÎN-avea sens. Omul era un 
netrebnic și îl ura. Nu e vorba despre onoarea ta, dom- 
nule maior, sau a familiei tale. E o chestiune care ține 
de capacitatea noastră de război! 

Ochii lui Vallimir deveniseră reci ca moartea. 

- Cu cine crezi că stai de vorbă, țărănoi mizerabil? 
Toată influenţa pe care o ai i-o datorezi lui Burr și cine 
e el? Doar un mocofan din provincii, ridicat în rang 
doar din noroc! West clipi. Bănuia, desigur, ce se vor- 
bea despre el, pe la spate, dar era altceva să i se spună 
în față. Și când Burr nu va mai fi, ce se va alege de tine? 
Ei? Când n-o să te mai poți ascunde în spatele lui? N-ai 
obârşie, n-ai familie! Buzele lui Vallimir se strâmbară 
într-un rânjet rece: În afară de acea soră a ta, fireşte, și, 
din câte am auzit... 

West se pomeni înaintând spre el, repede. 

- Ce? maârâi el. Ce-ai spus? 

Expresia lui trebuie să fi fost cu adevărat fioroasă: 
văzu culoarea scurgându-se din obrajii lui Vallimir. 

- Eu... eu... 

- Crezi că am nevoie de Burr ca să-mi port bătăliile, 
vierme laş ce eşti? Fără să-şi dea seama, inaintase din 
nou și Vallimir se retrase, împleticindu-se, inspre zid, 
păşind într-o parte şi ridicând un braţ, vrând parcă să 
se apere de o lovitură așteptată. West abia se stăpâni 
să-l înhaţe pe micul ticălos și să-l scuture până îi cade 
capul. Ţeasta îi zvâcnea, îi bubuia. Avea impresia că 
presiunea avea să-i scoată ochii din cap. Trase adânc, 
indelung, aer în piept, pe nas, își încleștă pumnii, până 
simţi durere. Furia se retrase încet, dincolo de punc- 
tul în care ameninţa să-i pună stăpânire pe întregul 
trup. Acum doar pulsa, strângându-l de piept. Dacă 
ai ceva de spus despre sora mea, șopti el cu glas domol, 
atunci poți să spui. Spune acum! Își lăsă mâna stângă 
să coboare încet, pentru a se așeza pe mânerul sabiei. 
ȘI putem rezolva asta dincolo de zidurile orașului. 

Maiorul West se retrase și mai mult. 

- N-am auzit nimic, şopti el, absolut nimic. 

- Chiar nimic. West îi mai privi faţa palidă încă un 
moment, apoi se îndepărtă. Acum, fii bun și redeschide 
forjele pentru mine. Avem o grămadă de treabă de făcut. 

Vallimir clipi o secundă. 

- Desigur. Am să cer să fie aprinse de îndată. 

West se intoarse pe călcâie și se indepărtă ţanţoș, 
știind că bărbatul scuipa flăcări în spatele lui, ştiind 

că reușise din nou să înrăutăţească şi mai mult o si- 
tuație proastă deja. Încă un dușman de obârşie nobilă, 
pe lângă mulți alții. Singurul lucru supărător era că 
omul avea dreptate. Fără Burr, era ca și terminat. Nu 
avea alte rude în afară de acea soră a lui. La naiba, îl 
durea capul. 

- De ce eu? își șuieră în barbă. De ce? 


Mai erau încă multe de făcut astăzi, destule pen- 
tru o zi întreagă de muncă, dar West nu mai rezista. 
Îl durea capul atât de rău încât abia mai vedea. Tre- 
buia să se întindă în întuneric, cu o cârpă umedă pe 
față, fie și numai pentru o oră, fie și numai pentru 
un minut. Scotoci în buzunar după cheie, apăsându-și 
ochii chinuiți cu mâna cealaltă, strângând din dinți. 
Apoi auzi un sunet de dincolo de ușă. Un zornăit 
ușor de sticlă. Ardee. 

- Nu, își șuieră în barbă. Nu acum! De ce naiba îi 
dăduse ei o cheie? Înjurând încet, ridică pumnul să 
bată. Să bată la propria-i ușă, așa ajunsese. Pumnul lui 
nu ajunse până la lemn. O imagine cât se poate de 
neplăcută începu să i se formeze în minte. Ardee și 
Luthar, goi și transpiraţi, zvarcolindu-se pe covorul lui. 
Răsuci cheia iute în broască și dădu ușa în lături. 

Ardee stătea lângă fereastră, singură și, spre uşu- 
rarea lui West, complet îmbrăcată. Fu mai puţin 
incântat, însă, s-o vadă umplând ochi un pahar, din 
carafă. Ardee ridică o sprânceană spre el, când năvăli 
pe ușă. 

- O, tu erai. 

- Cine naiba altcineva să fie? se răsti West. Acesta 
e apartamentul meu, nu-i așa? 

- Cineva nu e în cea mai bună dispoziţie în di- 
mineața asta. 

Niţel vin se revărsă peste buza paharului, pe masă. 
Ardee îl șterse cu mâna, își linse degetele și, pe de- 
asupra, luă o înghiţitură zdravănă. Fiecare mișcare 
a ei îl irita. West se strâmbă şi trânti uşa. 

- Trebuie să bei aşa de mult? 

- Înţeleg că o tânără doamnă trebuie să-și umple 
timpul in mod folositor. 

Cuvintele ei erau nepăsătoare, ca întotdeauna, dar, 
cu toată durerea de cap, West își putea da seama că 
se întâmpla ceva ciudat. Ardee se uita întruna spre 
birou, apoi înainta spre el. West ajunse acolo primul 
şi inhăță o bucată de hârtie, cu un rând scris pe ea. 

- Ce-i asta? 

- Nimic! Dă-mi-o! 

West îi blocă drumul cu un braţ şi citi: 


Locul obisnuit, mâine-seară. 


A. 


Pielea lui West se înfioră de oroare. 

- Nimic? Nimic? Flutură scrisoarea sub nasul su- 
rori sale. Ardee se intoarse, scuturând din cap, ca 
pentru a alunga o muscă, fără să spună nimic, doar 
sorbind zgomotos din pahar. West scrâşni din dinți. 
E Luthar, nu-i așa? 

- N-am spus asta. 

- Nici nu trebuia! 

Scrisoarea se mototoli într-un mic cocoloş în 
mâna lui albită la încheieturile degetelor. West se 
intoarse pe jumătate spre ușă, încordat, cu fiecare 
mușchi tremurând. Puțin mai lipsea să ţâșnească afară 
și să-l strângă de gât pe micul ticălos chiar în clipa 
asta, dar reuși să-și impună să gândească o clipă. 

Jezal îl dezamăgise, și asta rău de tot, netrebnicul 
nerecunoscător. Dar nu era chiar aşa de șocant: omul 
era un măgar. Dacă îţi ţii vinul într-un sac de hârtie, 
să nu te superi prea tare când curge. În plus, nu Jezal 
era cel care scria scrisorile. La ce-ar folosi să-i sară 
la beregată? Mereu vor exista alți tineri flușturatici 
pe lume. 

- Spune-mi unde ajungi cu asta, Ardee? 

Ea se așeză pe banchetă și se uită la el cu răceală, 
peste marginea paharului. 

- Cu ce, frate? 

- Ştii cu ce! 

- Nu suntem frate și soră? Nu putem fi sinceri 
unul cu altul? Dacă ai ceva de spus, poți s-o spui des- 
chis! Unde crezi că ajung? 

- Cred că ajungi direct în rahat, dacă mă-ntrebi! 
Își micşoră înapoi glasul cu mare dificultate. Treaba 
asta cu Luthar a mers mult prea departe. Scrisori? 
Scrisori? L-am prevenit, dar se pare că nu el era pro- 
blema! Ce-ţi trece prin cap? Măcar Îți trece prin cap 
ceva? Trebuie să se termine, inainte ca lumea să în- 
ceapă să vorbească! West simți o strânsoare sufocantă 
în piept, inspiră adânc, dar glasul ii izbucni și așa: 

Deja vorbesc, fir-ar a naibii de treabă! Se termină 
acum! M-auzi? 

- Te aud, zise ea nepăsătoare, dar cui îi pasă de 
ce crede lumea? 

- Mie îmi pasă! Aproape ţipă aceste vorbe. Ştii cât 
de mult trebuie să muncesc? Mă crezi prost? Îţi dai 
seama ce ești pe cale să faci, Ardee? Faţa fetei se im- 
bufna, dar el îi dădea înainte: Nu că ar fi prima oară! 
Trebuie să-ți amintesc, n-ai prea avut noroc cu bărbații! 

- Nu cu bărbații din familia mea, cel puțin! Acum 
Ardee stătea dreaptă ca o prăjină, cu faţa încordată 
și palidă de furie. Și ce ştii tu despre norocul meu? 
Abia dacă am vorbit în ultimii zece ani! 

- Vorbim acum! strigă West, azvârlind cât colo 
hârtia mototolită. Te-ai gândit ce s-ar putea întâm- 
pla? Ce-ar fi dacă ai pune mâna pe el? Te-ai gândit la 
asta? Crezi că familia lui ar fi încântată de sfielnica 
mireasă? În cel mai bun caz, n-ar vorbi niciodată cu 
tine. În cel mai rău, v-ar dezmoşteni pe amândoi! 
Arătă spre ușă cu un deget tremurător. N-ai obser- 
vat că e un porc arogant și fudul? Așa sunt toți! Cum 
crezi că s-ar descurca fără renta lui? Fără prietenii lui 
sus-puși? N-ar şti încotro s-o apuce! Cum aţi putea 
fi fericiţi impreună? Capul lui West stătea să crape 
în două, dar continua să peroreze: Și ce se întâmplă 
dacă, după cum e mult mai probabil, nu poți pune 
mâna pe el? Atunci, ce? Vei fi terminată, la asta te-ai 
gândit? Ai mai fost odată cât pe ce! Și cică tu eşti cea 
isteață! Îți baţi joc de tine! Aproape că se sufoca de 
furie: De amândoi! 

Ardee suspină. 

- Acum se vede! aproape că răcni ea la el. Nimeni 
nu se sinchisește de mine, dar dacă reputaţia ta e în 
pericol... 

- Desfrânată afurisită și proastă! Carafa zbură 
invârtindu-se peste încăpere. Se zdrobi de perete, nu 
departe de capul lui Ardee, aruncând în aer bucăţi de 
sticlă și revărsând vinul pe tencuială. Asta îl înfurie 
și mai tare. De ce nu asculți naibii? 

West traversă camera într-o clipită. Ardee păru 
surprinsă, doar un moment, apoi se auzi un pocnet 
scurt: pumnul lui izbind-o în faţă, când se ridică. 
Ardee nu apucă să cadă până jos. Mâinile lui o prin- 
seră inainte de a lovi podeaua, o smuciră în sus şi apoi 
o aruncară cu spatele la perete. 

- O să ne distrugi! 

Capul e: se lovi de zid, o dată, de două ori, de 
trei ori. O mână o apucă de gât. Dinţii se dezgoliră. 
Trupul lui o strivi de perete. Un mic horcăit în gât- 
lej, când degetele lui incepură să strângă. 

- Târfă blestemată... egoistă și netrebnică! 

Părul îi era răvășit peste față. West nu vedea decât 
o fâșie îngustă de piele, colțul gurii, un ochi întunecat. 

Ochii îl priviră şi ei. Lipsiţi de durere. Lipsiţi de 
teamă. Goi, pustii, ca un cadavru. 

Strânsoare. Horcăit. Strânsoare. 

Strânsoare... 

West își veni în fire cu un spasm oribil. Dege- 
tele se deschiseră brusc și își smuci mâna. Sora lui 
stătea dreaptă, sprijinită de perete. Îi auzea răsuflarea. 

Gafâieli scurte. Sau era el? Capul Îi crăpa. Ochiul 
continua să-l fixeze. 

Trebuie că-și imaginase totul. Altfel nu se putea. 
Avea să se trezească dintr-o clipă în alta şi coșmarul 
va lua sfârşit. Un vis. Apoi Ardee își dădu părul la 
o parte de pe faţă. 

Avea pielea albă, ca o lumânare de ceară. Firice- 
lul de sânge care i se prelingea din nas părea aproape 
negru, prin contrast. Semnele rozalii se profilau in- 
tense pe gâtul ei. Semnele făcute de degete. Degetele 
lui. Nu visa, aşadar. 

se întoarse stomacul pe dos. Gura i se deschise, 
dar nu scoase niciun sunet. West se uita la sângele de 
pe buza ei și îl lua cu amețeli. 

- Ardee... Era atât de dezgustat încât îi veni să vo- 
mite când îi rosti numele. Simţea gust de fiere în cerul 
gurii, dar glasul îi bolborosea întruna: Îmi pare rău.. 
Imi pare rău... Te simți bine? 

- M-am simţit și mai rău. 

Ardee întinse mâna încet și îşi atinse buza cu vâr- 
ful degetului. Sângele ţâșni, mânjindu-i gura. 

- Ardee... O mână se întinse spre ea, apoi West 
și-o smulse inapoi, temându-se de ce-ar putea să facă. 
Îmi pare rău... 

-Şi lui îi părea intotdeauna rău. Nu-ţi aduci 
aminte? Ne strângea în braţe și plângea, după aceea. 
Îi părea întotdeauna rău. Dar asta nu l-a împiedicat 
data următoare. Ai uitat? 

West se înecă, înghiţindu-și iarăși voma. Dacă 
Ardee ar fi plâns şi ar fi spus ceva și l-ar fi bătut cu 

pumnii, i-ar fi fost mai ușor să suporte. Orice, în afară 
de asta. Incerca să nu se gândească niciodată la asta, 
dar nu uitase. 

- Nu, șopti el. Îmi amintesc. 

- Credeai c-a incetat când ai plecat? A devenit 
mai rău. Doar că atunci mă ascundeam de una sin- 
gură. Visam că te vei întoarce, că te vei întoarce și 
mă vei salva. Dar când te-ai întors, n-a fost pentru 
mult timp și lucrurile n-au mai fost la fel între noi 
şi n-ai făcut nimic. 

- Ardee... n-am știut... 

— Ai știut, dar te-ai fofilat. Era mai uşor să nu faci 
nimic. Te-ai prefăcut. Înţeleg ȘI, știi, nici măcar nu 
te învinuiesc. Era un fel de alinare, pe atunci, să știu 
că tu ai scăpat. Ziua în care a murit a fost cea mai 
fericită din viaţa mea. 

- A fost tatăl nostru... 

- O, da. Ghinionul meu. Ghinion cu bărbații. Am 
plâns la mormântul lui, ca o fiică respectuoasă. 
Am plâns şi am plâns până când asistenţa îndoliată 
s-a temut că-mi pierd mințile. Apoi am zăcut în pat, 
cu ochii deschiși, până când toată lumea a adormit. 
M-am furișat afară din casă, m-am întors la mormânt 
și am rămas acolo o vreme, privind în jos... apoi am 
urinat pe el! Mi-am ridicat poalele, m-am așezat pe 
vine și am făcut pe el! Și în tot acest timp mă gån- 
deam: nu voi mai fi potaia nimănui! Ardee își şterse 
sângele de pe nas cu dosul palmei. Să fi văzut cât am 
fost de fericită când ai trimis după mine! Am tot citit 
ȘI recitit scrisoarea. Toate micile mele visuri duioase 

au prins viață din nou. Speranțe, hm? Ce blestem ne- 
norocit! O nouă viață cu fratele meu. Protectorul meu. 
O să aibă grijă de mine, o să mă ajute. Acum, voi putea 
avea o viață, cine știe! Dar te găsesc altfel decât îmi 
aminteam. Un om matur. La început mă ignori, apoi 
mă dădăceşti, pe urmă mă lovești și acum îţi pare rău. 
Un urmaş demn al tatălui tău! 

West gemu. Era ca și cum l-ar fi impuns cu un ac, 
direct În craniu. Mai puţin decât merita. Ardee avea 
dreptate. Îi înșelase aşteptările. Și nu doar de azi. În 
timp ce el se jucase cu săbiile și-i pupase în fund pe 
cei care-l disprețuiau, ea suferise. N-ar fi fost nevoie 
decât de puţin efort, dar el n-a putut face faţă. În fie- 
care minut pe care îl petrecuse cu ea simţise vino- 
văția ca pe un bolovan în stomac, trăgându-l în jos, 
insuportabil. 

Ardee se îndepărtă de la perete. 

- Poate că am să mă duc să-i fac o vizită lui Jezal. 
O fi cel mai ușuratic idiot din tot orașul, dar nu cred 
că ar ridica vreodată mâna la mine, tu crezi? 

Îl impinse din cale şi se îndreptă spre ușă. 

- Ardee! West o prinse de braţ. Te rog... Ardee... 
imi pare rău... 

Ardee scoase limba, și-o răsuci într-un jgheab și 
scuipă salivă amestecată cu sânge. Se scurse încet pe 
pisptul uniformei. 

— Asta e pentru regretele tale, nemernicule! 

Uşa i se trânti în faţă. 


FIECARE OM SE VENEREAZĂ 
PE SINE 


Ferro se zgâi, printre gene, la albul voinic, iar el 
ii susținu privirea. Se întâmpla de o bună bucată de 
vreme, nu tot timpul, dar aproape. Zgâitul. Erau cu 
toții urâţi, aceşti oameni albi şi moi, dar acesta era 
ieşit din comun. 

Hidos. 

Ferro știa că era plină de cicatrice, tăbăcită de 
soare şi vânt, stoarsă de anii petrecuţi în sălbăticie, 
dar pielea palidă de pe faţa acestui bărbat arăta ca un 
scut greu încercat în bătălii: crestat, ciobit, rupt, 
sfăramat. Era surprinzător să vezi ochii încă vii pe 
O față atât de distrusă, dar erau şi o urmăreau. 

Hotărâse că era periculos. 

Nu doar voinic, dar puternic. Puternic și brutal. 
De două ori mai greu decât ea, probabil, și gâtul lui 
gros era numai fibră. Ferro simţea puterea pe care 
o emana. Nu s-ar fi mirat dacă ar fi putut s-o ridice 
cu o mână, dar asta n-o îngrijora prea mult. Mai întâi 

ar trebui s-o prindă. Un om mare şi puternic poate 
fi încet. 

Încet și periculos nu se poate. 

Nici cicatricele n-o îngrijorau. Ele nu dovedeau decât 
că participase la o mulțime de lupte, nu spuneau dacă 
le și câștigase. Alte lucruri o îngrijorau. Felul cum stătea: 
nemișcat, dar nu tocmai relaxat. Pregătit. Răbdător. 
Felul cum i se mișcau ochii: șireți, prevăzători, de la 
ea la restul încăperii și pe urmă înapoi la ea. Ochi negri, 
atenți, preocupați. Cântărind-o. Vene groase pe dosul 
palmelor, dar degete lungi, degete dibace. Dungi de 
murdărie sub unghii. Un deget lipsă. Un ciot alb. Nu-i 
plăcea nimic din toate acestea. Miroseau a pericol. 

Ferro nu și-ar fi dorit să se lupte cu el neinarmată. 

Dar ii dăduse cuțitul acelui alb, pe pod. Fusese pe 
punctul de a-l înjunghia, dar, în ultimul moment, se 
răzgândise. Ceva din ochii lui îi amintise de Aruf, 
inainte ca gurkienii să-i înfigă capul într-o suliță. Triști 
şi direcți, de parcă ar fi înţeles-o. De parcă ea ar fi fost 
O persoană și nu un obiect. În ultimul moment, fără 
să vrea, îi dăduse arma. Se lăsase condusă aici. 

Proastă! 

Acum regreta amarnic, dar ar lupta în orice fel ar 
putea, dacă ar fi nevoită. Majoritatea oamenilor nu-și 
dau seama cât de plină e lumea de arme. Obiecte de 
aruncat sau în care să-ți arunci inamicii. Obiecte cu 
care zdrobești sau pe care să le folosești pe post de 
ciomege. Bucăţi de pânză răsucite, cu care să stran- 
gulezi. Noro: de aruncat în față. În lipsă de asta, i-ar 
mușca beregata. Își desfăcu buzele și-i arătă dinţii, ca 

s-o dovedească, dar el păru să nu observe. Doar stătea 
acolo, privind. Tăcut, neclintit, hidos și periculos. 

- Albi afurisiți, șuieră Ferro printre dinţi. 

Cel slăbănog, prin contrast, nu părea deloc pericu- 
los. Cu un aer de om bolnav, cu părul lung, ca de fe- 
meie. Stângaci și agitat, lingându-și buzele. Îi arunca pe 
furiș câte o privire ciudată, dar se uita în altă parte de 
indată ce ea se încrunta la el, înghițind, cu bulgărele no- 
duros din gât agitându-se în sus şi-n jos. Părea speriat, 
nu reprezenta o ameninţare, dar Ferro îl urmărea cu 
coada ochiului în timp ce nu-l scăpa din priviri pe cel 
voinic. Era mai bine să nu-l piardă cu totul din vedere. 

Viaţa o învățase să se aștepte la surprize. 

Astfel, mai rămânea bătrânul. N-avea încredere în 
niciunul dintre acești albi, dar în pleșuv, cel mai puţin. 
Multe riduri adânci pe faţă, în jurul ochilor, în jurul 
nasului. Linii de cruzime. Oase aspre, proeminente, 
ale obrajilor. Palme mari și groase, fire albe de păr 
pe dosul lor. Dacă trebuia să-i omoare pe cei trei, cu 
tot pericolul pe care părea să-l reprezinte cel voinic, 
hotărî că pe cel pleșuv l-ar ucide primul. Avea în ochi 
privirea unui proprietar de sclavi, cercetând-o de sus 
până Jos, fără încetare. O privire rece, evaluând cam 
care i-ar fi preţul. 

Ticălos. 

Bayaz îi spunea Yulwei şi cei doi bătrâni păreau 
să se cunoască bine. 

- Aşadar, frate, spunea albul pleșuv în limba kan- 
tică, deși era destul de limpede că nu erau rude, cum 
e în marele Imperiu Gurkhul? 


tăişul sabiei 385 


Yulwei suspină. 

- A trecut doar un an de când Uthman a pus mâna 
pe coroană, i-a înfrânt pe ultimii rebeli și și i-a adus pe 
guvernatori sub călcâi. Tânărul împărat este deja 
mai temut decât a fost tatăl său. Uthman-ul-Dosht 
ii spun soldaţii lui, cu mândrie. Aproape întregul 
Kanta e in mâna lui. Domnește absolut peste toată 
Marea Sudului. 

- În afară de Dagoska. 

- Adevărat, dar ochii lui sunt întorși într-acolo. 
Oştirile sale roiesc spre peninsulă și spionii lui trebă- 
luiesc neîncetat dincolo de marile ziduri ale Dagoskăi. 
Acum, cu războiul din Nord, nu mai poate fi mult 
până când va simţi că e timpul să asedieze orașul și, 
când o va face, nu cred că acesta va rezista multă vreme 
în faţa lui. 

- Eşti sigur? Uniunea continuă să aibă controlul 
asupra mărilor. 

Yulwei se încruntă. 

- Am văzut corăbii, frate. Multe corăbii mari. Gur- 
kienii au construit o flotă. O flotă puternică, în se- 
cret. Trebuie să fi început cu ani în urmă, în timpul 
ultimului război. Mă tem că Uniunea va mai controla 
mările doar pentru scurt timp. 

- O floră? Sperasem să mai am câţiva ani în care 
să mă pregătesc. Albul pleșuv părea îngrijorat. Pla- 
nurile mele devin cu atât mai presante. 

Pe Ferro o plictisea discuţia lor. Era obișnuită 
să fie mereu în mișcare, mereu cu un pas înainte şi 
ura să stea nemișcată. Stai prea mult într-un loc 

și gurkienii te vor găsi. Nu-și dorea să fie obiect de 
studiu pentru acești albi curioși. Umbla de colo-colo 
prin încăpere, în timp ce bătrânii vorbeau la nesfârșit, 
incruntându-se și sugându-și dinţii. Atingea pânzele 
de pe pereţi și se uita în spatele lor, își trecea dege- 
tele peste marginile mobilierului, își plescăia limba 
şi își pocnea dinţii. 

Enervându-i pe toți. 

Trecu pe lângă albul mare și urât care stătea pe 
scaun, destul de aproape ca să-i poată atinge, cu mâna 
în balans, pielea ciupită. Doar ca să-i arate că nu-i păsa 
nici cât negru sub unghie de dimensiunile lui ori de 
cicatricele lui sau de altceva. Apoi păși țanţoș către cel 
agitat. Albul slăbănog, cu părul lung. Acesta înghiți, 
când ea se apropie. 

— Sssss, îi șuieră ea. 

Băiatul mormăi ceva și se îndepărtă, târșâindu-și 
picioarele, iar ea se aşeză lângă fereastra deschisă, în 
locul lui. Uitându-se afară, întorcându-se cu spatele 
la încăpere. 

Doar ca să le arate albilor că nu-i păsa nici cât negru 
sub unghie de vreunul dintre ei. 

Dincolo de fereastră erau grădini. Pomi, plante, 
pajiști întinse, ordonate și îngrijite. Grupuri de bărbați 
și femei, grași și palizi, trândăveau la soare, pe iarba 
tăiată cu grijă, îndesând mâncare în gurile de pe fețele 
lor asudate. Dând pe gât băutură. Se uită încruntată 
la ei. Albi grași, urâţi și leneși, fără niciun Dumnezeu, 
în afară de mâncare și lenevie. 

- Grădini, zise ea batjocoritoare. 

Existaseră grădini și în palatul lui Uthman. Le pri- 
vea prin ferestruica odăii sale. A celulei sale. Cu mult 
înainte ca el să devină Uthman-ul-Dosht. Pe când fu- 
sese doar fiul cel mic al împăratului. Când ea fusese 
una dintre numeroasele sale sclave. Prizoniera lui. 
Ferro se aplecă și scuipă pe fereastră. 

Ura grădinile. 

Ura orașele în întregime. Locuri ale sclaviei, ale 
fricii, ale decăderii. Zidurile lor erau ziduri de închi- 
soare. Cu cât va părăsi mai repede locul acesta bles- 
temat, cu atât va fi mai fericită. Sau, măcar, mai puţin 
nefericită. Se întoarse de la fereastră şi se încruntă 
din nou. Cu toţii se holbau la ea. 

Cel numit Bayaz vorbi primul. 

- Ceea ce ai descoperit, frate, este, negreşit, ceva 
extraordinar. N-ai putea s-o pierzi în mulțime,'nu? 
Eşti sigur că e ceea ce caut? 

Yulwei o cercetă o clipă. 

- Cât se poate de sigur. 

- Sunt aici, mârâi ea, dar albul pleșuv continuă să 
vorbească de parcă ea nu i-ar fi putut auzi. 

- Simte durerea? 

- Puțin. S-a luptat cu un devorator pe drum. 

- Zău? Bayaz chicoti încet în barbă. Cât de rău 
a rănit-o? 

- Rău, dar în două zile a fost pe picioare și într-o 
săptămână a fost vindecată. Nu are nicio zgârietură. 
Asta nu e normal. 

- Am văzut amândoi la viaţa noastră multe lucruri 
care nu sunt normale. Trebuie să fim siguri. Albul 

pleșuv vâri mâna într-un buzunar. Ferro îl privi cu 
suspiciune cum își scoate pumnul și îl așază pe masă. 
Când îl ridică, pe lemnul mesei erau două pietre ne- 
tede, lustruite. Pleșuvul se aplecă spre ea: Spune-mi, 
Ferro, care este piatra albastră? 

Fa îl privi fix, cu asprime, apoi își cobori ochii la 
pietre. Nu era nicio diferenţă între ele. Cu toții o pri- 
veau, mai atent ca oricând acum, iar ea scrâșni din dinți. 

- Aceea. Ferro arătă către piatra din stânga. 

Bayaz zâmbi. 

- Exact răspunsul la care speram. 

Ferro ridică din umeri. Ce noroc, gândi ea, s-o 
ghicesc pe cea care trebuie. Apoi observă expresia de 
pe chipul albului voinic. Se încrunta la cele două pie- 
tre, ca și cum nu înţelegea. 

- Amândouă sunt roșii, spuse Bayaz. Nu distingi 
culorile, nu-i așa, Ferro? 

Așadar, albul pleşuv îi jucase o festă. Nu era 
sigură de unde ar fi putut el să știe, dar era sigură 
că nu-i plăcea asta. Nimeni nu-i joacă feste lui Ferro 
Malijinn. Incepu să râdă. Un gâlgâit răgușit, hidos, 
neexersat. 

Apoi ţâșni peste masă. Expresia de surprindere 
tocmai se contura pe faţa bătrânului alb când nasul 
ii pârâi sub pumnul ei. Gemu, scaunul căzu pe spate 
și bătrânul se rășchiră pe podea. Ferro se târi peste 
masă, să ajungă la el, dar Yulwei o apucă de picior și 
o trase înapoi. Mâinile ei nu reușiră să apuce gâtul tică- 
losului, dar, în schimb, răsturnară masa într-o parte 
și cele două pietre alunecară Jos. 

Își eliberă piciorul și se năpusti asupra bătrânului 
alb, care se ridica, impleticindu-se, dar Yulwei o prinse 
de braţ şi o trase din nou înapoi, ţipând fără încetare: 

- Pace! 

Pentru osteneala lui, Yulwei se alese cu cotul ei 
în față și se prăbuși, cu spatele la perete, cu ea deasu- 
pra. Ferro se ridică prima, gata să se repeadă din nou 
la ticălosul pleșuv. 

Dar voinicul era acum în picioare și înainta, fără 
s-o piardă din ochi. Ferro îi zâmbi, cu pumnii încleș- 
taţi lângă coapse. Acum avea să vadă cât de periculos 
era cu adevărat. 

Bărbatul făcu încă un pas. 

Apoi Bayaz intinse un braţ, să-l oprească. Cu cea- 
laltă mână se ținea de nas, încercând să oprească 
șuvoiul de sânge. Începu să râdă pe înfundate. 

- Foarte bine! Tuși. Foarte fioroasă şi a naibii de 
iute. Fără îndoială, ești ceea ce ne trebuie! Sper că-mi 
vei accepta scuzele, Ferro. 

- Ce? 

- Pentru purtarea mea îngrozitoare. Își şterse sân- 
gele de pe buza de sus. Am meritat-o pe deplin, dar 
trebuia să mă asigur. Îmi cer scuze. Sunt iertat? 

Arăta oarecum diferit acum, deși nimic nu se schim- 
base. Prietenos, politicos, onest. Scuze. 

Dar era nevoie de mai mult de-atât ca să-i câștige 
increderea. De mult mai mult. 

- Mai vedem, șuieră ea. 

- E tot ce-ţi cer. Asta și să ne acorzi, lui Yulwei 
ȘI mie, un moment ca să discutăm nişte... chestiuni. 

Chestiuni care e mai bine să fie discutate Între 
patru ochi. 

- E în regulă, Ferro, spuse Yulwei, sunt prieteni. 
Ferro era a naibii de sigură că nu erau prietenii ei, 
dar îl lăsă pe Yulwei s-o conducă afară pe ușa din 
spatele celor doi albi. Încearcă doar să nu-l omori pe 
niciunul din ei. 

Încăperea aceasta semăna foarte mult cu cealaltă. 
Trebuie că erau bogaţi, acești albi, deși nu păreau. Un 
șemineu imens, făcut din piatră întunecată cu nervuri. 
Perne şi, în jurul ferestrelor, postav moale, acoperit 
de flori şi păsări, în cusături minuscule. Dintr-un ta- 
blou de pe perete, se încrunta la ea un bărbat aspru, 
cu o coroană pe cap. Ferro se încruntă și ea la el. Lux. 

Ferro ura luxul și mai mult decât ura grădinile. 

Luxul însemna captivitate mai mult decât gratiile 
unei colivii. Mobilierul moale însemna pericol mai 
mult decât o armă. Pământ tare şi apă rece era tot 
ce-i trebuia ei. Lucrurile moi te fac moale şi ea nu 
VOia așa ceva. 

În încăpere mai aștepta cineva, plimbându-se în cer- 
curi, cu mâinile la spate, de parcă nu-i plăcea să stea 
locului prea mult timp. Nu era chiar un alb — pielea 
lui tăbăcită avea o nuanţă cumva între a ei şi a lor. 
Capul ras, ca al unui preot. Lui Ferro nu-i plăcea asta. 

Ura preoții mai presus de orice. 

Ochii bărbatului se luminară când o văzu intrând, 
în ciuda rânjetului ei dispreţuitor, şi se grăbi spre ea. 
Un omuleţ ciudat, în haine ponosite, cu creștetul 
capului nu mai sus decât gura lui Ferro. 

- Sunt Fratele Picior-Lung - își flutură mâinile în 
toate direcţiile - din Marele Ordin al Navigatorilor. 

- Norocul tău. Ferro se întoarse cu un umăr spre 
el, ciulind urechile, ca să audă ce spuneau cei doi bătrâni 
dincolo de ușă, dar Picior-Lung nu se lăsă descurajat. 

- Da, e un noroc! Da, da, este, cu siguranţă! Dum- 
nezeu m-a binecuvântat cu adevărat! Declar că n-a 
existat vreodată, în întreaga istorie, un om mai po- 
trivit profesiei lui sau o profesie potrivită unui om 
aşa cum eu, Fratele Picior-Lung, sunt potrivit nobi- 
lei ştiinţe a navigației! Din munţii acoperiți de nea 
ai îndepărtatului Nord până la nisipurile scăldate în 
soare de la ultimul hotar al Sudului, lumea întreagă 
e cu adevărat casa mea! 

Îi zâmbi cu un aer de dezgustătoare mulțumire de 
sine. Ferro îl ignoră. Cei doi albi, voinicul și slăbă- 
nogul, discutau în celălalt capăt al încăperii. Vorbeau 
într-o limbă pe care n-o înţelegea. Suna ca un grohăit 
de porci. Vorbeau despre ea, poate, dar nu-i păsa. leșiră 
pe o altă ușă, lăsând-o singură cu preotul care conti- 
nua să dea din buze. 

- Puţine sunt naţiile din Cercul Lumii care mie, 
Fratele Picior-Lung, îmi sunt străine și, totuși, sunt 
nedumerit în privinţa originilor tale. Rămase în aștep- 
tare, dar Ferro nu spuse nimic. Așadar, ai vrea să ghi- 
cesc? Într-adevăr, e o șaradă. Să vedem... ochii tăi au 
forma celor din îndepărtatul Suljuk, unde munţii negri 
se ridică prăpăstioși din marea scânteietoare, chiar așa, 
ȘI, totuși, pielea ta e... 

- Tacă-ți gura, îimpuţitule. 

Bărbatul se opri la mijlocul propoziției, tuși şi se 
indepărtă, lăsând-o pe Ferro să asculte glasurile de din- 
colo de ușă. Ferro zâmbi mulţumită. Lemnul era gros 
și sunetele erau înăbușite, dar cei doi bătrâni nu lua- 
seră în calcul ascuţimea auzului ei. Continuau să vor- 
bească în limba kantică. Acum, că idiotul de navigator 
tăcea, deslușea fiecare vorbă pe care o spunea Yulwei. 

„„Khalul încalcă A Doua Lege, atunci tu trebuie 

s-o încalci pe Prima? Nu-mi place, Bayaz! Juvens n-ar 

fi îngăduit asta niciodată! Ferro se încruntă. În gla- 

sul lui Yulwei era o nuanță ciudată. Teamă. A Doua 

Lege. Ferro își amintea că le vorbise despre ea devo- 
ratorilor. E interzis să mănânci carnea oamenilor. 

Apoi îl auzi pe albul pleșuv. 

- Prima Lege e un paradox. Toată magia vine din 
Cealaltă Parte, chiar şi a noastră. Ori de câte ori 
schimbi un lucru, atingi lumea de jos, ori de câte 
ori faci un lucru, te împrumușţi din Cealaltă Parte și 
intotdeauna există un preţ. 

- Dar preţul pentru asta ar putea fi prea mare! 
E un lucru blestemat, această Sămânţă, un lucru afu- 
risit. Din ea nu crește nimic, doar haos! Pentru fiii lui 
Euz, atât de înţelepţi și de puternici, această Sămânță 
a însemnat sfârșitul pentru toți, în diferite feluri. Tu 
ești mai înțelept decât Juvens, Bayaz? Eşti mai viclean 
decât Kanedias? Eşti mai puternic decât Glustrod? 

- Nici una, nici alta, frate, dar, spune-mi... câţi de- 
voratori a făcut acest Khalul? 

O lungă tăcere. 

- Nu pot fi sigur. 

- Câţi? 

lar tăcere. 

- Poate două sute. Poate mai mulţi. Preoţimea 
scotocește Sudul după cei cu orice fel de perspectivă. 
Acum îi face din ce în ce mai repede, dar cei mai 
mulți sunt tineri și slabi. 

- Peste două sute și sporind mereu. Mulţi sunt 
slabi, dar printre ei există unii care ar putea să se pună 
cu tine sau cu mine. Aceia care au fost ucenicii lui 
Khalul în Vechime - cei cărora li se spune Vântul 
Răsăritului și acele gemene blestemate. 

- Să le ia naiba de căţele! mârâi Yulwei. 

- Ca să nu mai vorbim de Mamun, ale cărui min- 
ciuni au stârnit acest haos. 

- Problema a fost bine înrădăcinată dinainte de a 
se naște el măcar. Ştii asta, Bayaz. Totuși, Mamun a fost 
in Ținuturile Aspre. L-am simţit aproape. A devenit 
teribil de puternic. i 

- Ştii că am dreptate. Între timp, efectivele noastre 
abia dacă sporesc. 

- Credeam că omul ăsta, Quai, s-a dovedit 
promițător. 

- Avem nevoie doar de încă o sută ca el și de 
douăzeci de ani în care să-i antrenăm. Apoi putem 
discuta de pe poziții egale. Nu, frate, nu. Trebuie să 
folosim focul împotriva focului. 

- Chiar dacă focul te preface în scrum, împreună 
cu toată creaţia? Lasă-mă să merg la Sarkant. Khalul 
ar putea să mai asculte glasul raţiunii... 

Râsete. 

- A înrobit jumătate din lume! Când ai să te trezeșt, 
Yulwei? După ce o va înrobi pe toată? Nu-mi pot 
permite să te pierd, frate! 

- Nu uita, Bayaz, sunt lucruri mai rele decât 
Khalul. Mult mai rele. Glasul scăzu, devenind o 
șoaptă și Ferro se forță să audă. Şoptitorii de Secrete 
ascultă mereu... 

- Ajunge, Yulwei! E mai bine nici să nu ne gân- 
dim la asta! 

Ferro se incruntă. Ce era aiureala asta? Șoptitorii 
de Secrete? Care secrete? 

- Adu-ţi aminte, Bayaz, ce ţi-a spus Juvens. 
Fereşte-te de mândrie. Foloseşti Arta. Știu asta. Văd 
o umbră asupra ta. 

- La naiba cu umbrele tale! Fac ce trebuie să fac! 
Adu-ţi aminte, Yulwei, ce ţi-a spus ție Juvens. Nimeni 
nu poate veghea veșnic. Timpul trece și eu nu voi mai 
veghea. Eu sunt cel dintâi. Eu am dreptul să decid. 

- Nu te-am urmat întotdeauna acolo unde m-ai 
condus? Întotdeauna, chiar și când conștiința m-a 
îndemnat altfel? 

- Și am greșit vreodată? 

- Asta rămâne de văzut. Tu eşti cel dintâi, Bayaz, 
dar nu eşti Juvens. E dreptul meu să mă îndoiesc. Și 
al lui Zacharus. Nu-i va plăcea asta mai mult decât 
mie. Nici pe departe. 

- Trebuie s-o facem. 

- Dar alții vor plăti preţul, așa cum s-a întâmplat 
întotdeauna. Acest om al Nordului, Nouădegete, poate 
vorbi cu spiritele? 

- Da. 

Ferro se încruntă. Spirite? Nu i se păruse că albul 
cu nouă degete putea vorbi măcar cu alte ființe umane. 

- Și dacă găsești Sămânţa? veni glasul lui Yulwe: 
de dincolo de ușă, vrei s-o poarte Ferro? 

- Ea are sângele potrivit și cineva trebuie s-o facă. 

- A1 grijă, atunci, Bayaz. Te cunosc, ţine minte. 
Ca nimeni altul. Dă-mi cuvântul că o vei proteja, 
chiar și după ce își va încheia rolul. 

- O voi apăra mai strașnic decât mi-aş păzi pro- 
priul copil. 

- Apăr-o mai strașnic decât ai apărat copilul Crea- 
torului și voi fi mulţumit. 

O tăcere lungă. Ferro își frământa maxilarul, gân- 
dindu-se la ceea ce auzise. Juvens, Kanedias, Zacha- 
rus: numele ciudate nu însemnau nimic pentru ea. Și 
ce fel de sămânță putea preschimba toată creaţia în 
cenușă? Nu voia să aibă de-a face cu așa ceva, de asta 
era sigură. Locul ei era în Sud, luptând impotriva 
gurkienilor cu armele pe care le înţelegea. 

Uşa se deschise și cei doi bătrâni pășiră înăuntru. 
Nici că puteau să fie mai diferiți. Unul tuciuriu, înalt 
și osos, cu părul lung, celălalt cu pielea albă, corpo- 
lent și pleșuv. Ferro îi privi cu suspiciune. Cel alb 
vorbi primul: 

- Ferro, am o ofertă să... 

- Nu merg cu tine, alb bătrân și nebun. 

O vagă umbră de iritare flutură peste chipul 
bătrânului pleșuv, dar fu iute stăpânită. 

- De ce? Ce altă treabă atât de presantă ai de făcut? 

La asta nu trebuia să se gândească. 

- Răzbunare. Cuvântul ei preferat. 

- A, înţeleg. Îi urăști pe gurkieni? 

- Da. 

- Trebuie să plătească, pentru ceea ce ți-au făcut? 

- Da. 

- Pentru că ţi-au luat familia, neamul, ţara? 

- Da. 

- Pentru că te-au făcut sclavă, șopti el. Ferro îi 
aruncă o privire mânioasă, întrebându-se de unde știa 
atât de multe despre ea, întrebându-se dacă să se năpus- 
tească din nou asupra lui. Te-au furat, Ferro, ți-au 
furat totul. i-au luat viaţa. Dacă aș fi în locul tău... 
dacă aş fi suferit aşa cum ai suferit tu... nu m-aș mul- 
țumi cu tot sângele Sudului. Aș vrea să văd mort fie- 
care soldat gurkian ca să fiu mulțumit. Aș vrea să văd 
pârjolit fiecare oraș gurkian ca să fiu mulțumit. Aș 
vrea să-l văd pe împărat putrezind într-o cușcă, în faţa 
propriului său palat, ca să fiu mulțumit! 

- Da! şuieră ea, cu un zâmbet sălbatic pe față. 
Acum vorbea pe limba ei. Yulwei nu vorbise nicio- 
dată așa — poate că acest alb bătrân nu era atât de rău, 
până la urmă. Văd că înţelegi! De aceea trebuie să 
merg în Sud. 

- Nu, Ferro. Acum pleşuvul era cel care zâmbea. 
Nu-ţi dai seama ce șansă îți ofer. Împăratul nu dom- 
neşte cu adevărat în Kama. Oricât de puternic ar părea, 
dansează după cum îi cântă un altul, o mână bine as- 
cunsă. Khalul i se spune. 

- Profetul. 

Bayaz clătină din cap. 

- Dacă te alegi cu o tăietură, urăști cuțitul sau pe 
cel care-l mânuiește? Împăratul, gurkienii, nu sunt 
decât uneltele lui Khalul, Ferro. Împărații vin și trec, 
Profetul e mereu acolo, în spatele lor. Le șopteşte. 
Le sugerează. Le poruncește. El e cel care trebuie să-ți 
plătească. 

- Khalul... da. Devoratorii folosiseră acel nume: 
Khalul. Profetul. Palatul Împăratului era plin de pre- 
oți, toată lumea știa asta. Și palatele guvernatorilor. 
Preoții erau peste tot, mișunând ca insectele. În Orașe, 
în sate, printre soldați, mereu răspândind minciuni. 
Șoptind. Sugerând. Poruncind. Yulwei se încrunta, 
nemulțumit, dar Ferro știa că bătrânul alb avea drep- 
tate. Da, înţeleg! 

- Ajută-mă și am să-ți dau răzbunare, Ferro. 
Răzbunare adevărată. Nu un soldat mort sau zece, 
ci mii. Zeci de mii! Poate impăratul însuși, cine ştie? 
Bătrânul ridică din umeri și îi întoarse spatele pe 
jumătate. Totuși, nu te pot obliga. Întoarce-te în Ti- 
nuturile Aspre, dacă dorești - ascunde-te, fugi și 
scormoneșşte în pământ ca un șobolan. Dacă asta te 
satisface. Dacă asta e măsura întreagă a răzbunării 
tale. Devoratorii te vor acum. Copiii lui Khalul. Fără 
noi, te vor avea și asta foarte repede. Însă alegerea 
iţi aparține. 

Ferro se încruntă. Toţi acei ani în sălbăticie, lup- 
tându-se pe viață și pe moarte, mereu pe fugă, nu-i 
aduseseră nimic. Nicio răzbunare demnă de acel cu- 
vânt. Dacă n-ar fi fost Yulwei, acum ar fi fost oale 

şi ulcele. Oase albe în deșert. Carne în burțule devo- 
ratorilor. În cuşca din faţa palatului împăratului. 

Putrezind. 

Nu putea să refuze și știa asta, dar nu-i plăcea. 
Acest bătrân știuse exact ce să-i ofere. Ferro nu su- 
porta să nu aibă de ales. 

- Am să mă gândesc, spuse ea. 

Din nou o vagă umbră de furie pe faţa albului 
pleșuv, repede ascunsă. | 

- Gândeşte-te, atunci, dar nu mult timp. Soldaţii 
impăratului se adună și timpul trece. 

Îi urmă pe ceilalți afară din încăpere, lăsând-o sin- 
gură cu Yulwei. 

- Nu-mi plac albii ăștia, spuse ea, destul de tare 
ca bătrânul s-o audă de pe coridor și apoi mai încet: 
Trebuie să mergem cu ei? 

- Tu. Eu trebuie să mă întorc în Sud. 

- Ce? 

- Cineva trebuie să fie cu ochii pe gurkieni. 

- Nu! 

Yulwei începu să râdă. 

- De două ori ai încercat să mă omori. O dată ai 
incercat să fugi de mine, dar acum, că plec, vrei să 
rămân? Nu te înțeleg, Ferro. 

Ferro se incruntă. 

- Pleșuvul spune că-mi poate da răzbunare. Minte? 

- Nu. 

- Atunci trebuie să merg cu el. 

- Știu. De aceea te-am adus aici. 

Ferro nu găsea nimic de spus. Se uită în podea, dar 
Yulwei o luă pe neașteptate, apropiindu-se dintr-odată. 
Ea ridică mâna, să se păzească de o lovitură, dar el o 
cuprinse în braţe și o strânse cu putere. O senzație ciu- 
dată. Să fie atât de aproape de altcineva. Caldă. Apoi 
Yulwei se retrase, cu o mână pe umărul ei. 

- Dumnezeu să-ţi călăuzească pașii, Ferro Maljinn. 

- Aş! Aici n-au niciun Dumnezeu. 

- Aș zice mai degrabă că au mai mulți. 

- Mai mulți? 

- N-ai observat? Aici, fiecare om se venerează pe 
sine. Ferro clătină din cap. Asta părea aproape de ade- 
văr. Ai grijă, Ferro. Și ascultă de Bayaz. El e primul 
din ordinul meu și puțini sunt la fel de înţelepţi ca el. 

- N-am încredere în el. 

Yulwei se aplecă mai aproape. 

- Nu ţi-am spus să al, 

Apoi zâmbi și se întoarse. Ea îl privi cum pășește 
incet către ușă, apoi afară, pe coridor. Îi auzi picioa- 
rele goale lipăind pe dale și brățările de pe mâini 
zornăind încetişor. 

Lăsând-o singură, cu luxul, cu grădinile și cu albii. 


VECHI PRIETENI 


Se auzi un bubuit în ușă și Glokta își săltă capul, 
cu ochiul stâng tresărind. Cine naiba vine să bată la 
ora asta? Frost? Severard? Sau altcineva. Superiorul 
Goyle, poate, venit să-mi facă o vizită, cu circarii lui 
năstrușnici? Să se fi săturat deja Arhilectorul de jucăria 
lui schiloadă? Nu s-ar putea spune că ospătul a decurs 
conform planului şi eminenta sa nu e genul de om care 
să ierte. Cadavru găsit plutind lângă docuri... 

Bătaia se auzi din nou. O bătaie sonoră, sigură. 
Genul care cere ca ușa să fie deschisă, înainte de a fi spartă. 

- Vin! strigă el, și glasul i se frânse ușor, când se 
ridică din spatele mesei, clătinându-se pe picioare. 
Vin acum! 

Îşi înhăță bastonul și șontâcăi spre ușă, trase adânc 
aer în piept și o deschise pe bâjbaite. 

Nu era Frost. Nici Severard. Nu era nici Goyle, 
sau vreunul dintre practicienii lui năstrușnici. Era ci- 
neva mult mai neașteptat. Glokta ridică o sprânceană, 
apoi se sprijini de tocul ușii. 


tăişul sabiei 401 


- Maior West, ce surpriză! 

Uneori, când nişte vechi prieteni se reintâlnesc, 
lucrurile sunt dintr-odată așa cum au fost în urmă 
cu toți acei ani. Prietenia se reia, neatinsă, de parcă 
n-ar fi existat nicio întrerupere. Uneori, dar nu acum. 

- Inchizitor Glokta, mormăi West, șovăielnic, 
încurcat, stânjenit. Îmi cer scuze că te deranjez atât 
de târziu. 

- Nu face nimic, răspunse el cu o politeţe glacială. 

Maiorul aproape tresări. 

- Pot intra? 

- Desigur. 

Glokta închise ușa în urma lui, apoi șchiopătă după 
West în sufragerie. Maiorul se strecură într-unul din- 
tre scaune și inchizitorul se aşeză pe altul. Rămaseră 
privindu-se o clipă, fără să vorbească. Ce naiba vrea, 
la ora asta sau la orice altă oră? Glokta cercetă chipul 
vechiului său prieten în lumina focului și a singurei 
lumânări pâlpâitoare. Acum, că-l putea vedea mai lim- 
pede, își dădea seama că West se schimbase. Arată 
bătrân. Părul i se împuţina la tâmple, încărunţind în 
jurul urechilor. Avea fața palidă, ascuţită, ușor scofâl- 
cită. Pare îngrijorat. La pământ. La capătul răbdărilor. 
West se uită prin camera meschină, la focul meschin, 
la mobila meschină, cu prudenţă, spre Glokta, apoi 
repede în podea. Agitat, de parcă ceva îl sâcâia. Pare 
stingberit. Cum ar și trebui. 

Nu părea gata să rupă tăcerea, așa că Glokta o făcu 
în locul lui. 


402 joe apere bio 


- Așadar, cât a trecut, ei? Lăsând la o parte noap- 
tea aceea din oraș, pe care n-o putem pune la socoteală, 
nu-i aşa? 

Amintirea acelei nefericite întâlniri atârnă o clipă 
intre ei, ca o duhoare, apoi West își drese glasul: 

- Nouă anı. 

- Nouă ani. Dă-ţi seama. De când am stat pe 
creastă, doi vechi prieteni impreună, privind în Jos, 
spre râu. În jos, spre pod și spre toţi acei gurkieni 
din partea cealaltă. Parcă a trecut o viață, nu-i așa? 
Nouă ani. Îmi amintesc cum mă rugai să nu cobor, 
dar eu nu voiam să aud nimic. Ce prost am fost, nu? 
Credeam că sunt unica noastră speranță. Credeam 
că sunt invincibil. 

- Ne-ai salvat pe toţi în ziua aceea, ai salvat în- 
treaga armată. 

- Chiar aşa? Ce minunat! Îndrăznesc să spun că, 
dacă aș fi murit pe podul acela, aș avea statui peste tot. 
Păcat că n-am făcut-o, zău. Păcat pentru toată lumea. 

West tresări şi se foi în scaun, părând și mai 
stânjenit. 

- Te-am căutat după aceea... mormăi el. 

M-ai căutat? Ce nemaipomenit de al naibii de nobil! 
Ce prieten adevărat. Nu mi-a slujit la nimic, târât în 
agonie, cu piciorul tocat mărunt. Si ăsta a fost doar 
începutul. 

- N-ai venit să depănăm amintiri, West. 

- Nu... nu de aceea am venit. Am venit în legătură 
cu sora mea. 

Glokta rămase tăcut. Cu siguranță, nu se așteptate 
la acest răspuns. 

— Ardee? 

- Da, Ardee. Plec în Englia curând și... speram că, 
poate, ai putea să fii cu ochii pe ea, cât sunt eu ple- 
cat. Ochii lui West licăriră spre el, agitați. Întotdeauna 
ai știut să te porți cu femeile... Sand. Glokta se strâmbă 
la auzul numelui său mic. Nimeni nu-i mai spunea 
așa. Nimeni în afară de mama. Ai ştiut întotdeauna 
ce să spui. Le ţii minte pe cele trei surori? Cum le 
chema? Le-ai făcut pe toate să-ți mănânce din palmă. 

West zâmbi, dar Glokta nu putea. 

Își amintea, dar amintirile erau vagi acum, lipsite 
de culoare, palide. Amintirile altui om. Un om mort. 
Viaţa mea începe în Gurkbul, în temniţele împăratului. 
Amintirile de atunci sunt mult mai reale. Întins în pat 
ca un cadavru, după ce mi-am revenit, în întuneric, 
așteptând prietenii care n-au mai venit. Se uită la West 
şi știa că privirea lui era teribil de rece. Vrei să mă 
cuceresti cu mutra ta cinstită și discuțiile tale despre vre- 
murile de demult? Ca un câine demult pierdut, întors, 
în cele din urmă, cuminte, acasă? Pe mine nu mă duci 
cu una, cu două. Dubnesti, West, Mirosi a trădare. 
Amintirea aceea cel puțin e a mea. 

Glokta se lăsă ușurel pe spătarul scaunului. 

- Sand dan Glokta, murmură el, de parcă şi-ar fi 
amintit un nume pe care l-a ştiut cândva. Ce s-a ales 
de el, West, ai? Ştii, acel prieten al tău, acel tânăr îndrăz- 
neț, chipeș, mândru, neînfricat? Cu trecere la femei! 

Iubit și respectat de toată lumea, destinat pentru lu- 
cruri măreţe! Unde s-a dus? 

West întoarse privirea, derutat și nesigur pe sine, 
ȘI nu spuse nimic. 

Glokta se aplecă spre el, cu mâinile intinse peste 
masă, cu buzele desfăcute, dezvăluindu-i dinții distruși. 

- Mort! A murit pe pod! Și ce a rămas? O ruină 
afurisită cu numele lui! O umbră șchioapă, la pândă! 
O fantomă schiloadă, care se agaţă de viață ca miro- 
sul de urină de un cerșetor. Nu are prieteni, această 
afurisită rămășiță dezgustătoare, și nu vrea niciunul! 
Pleacă, West! Întoarce-te la Varuz și la Luthar și la cei- 
lalţi ticăloşi netrebnici! Nu e nimeni aici, ştii? Buzele 
lui Glokta tremurau și scuipau cu repulsie. Nu era 
sigur cine îl dezgusta mai mult: West sau el însuși. 

Maiorul clipi, cu mușchii maxilarului mișcându-se 
în tăcere. Se ridică, tremurând, în picioare. 

-Îmi pare rău, spuse el, peste umăr. 

- Spune-mi! strigă Glokta, oprindu-l în dreptul 
ușii. Ceilalți... Ceilalţi, s-au ţinut de mine cât timp 
am fost folositor, cât timp avansam. Am știut-o întot- 
deauna. Nu am fost atât de surprins că n-au vrut să 
mai aibă de-a face cu mine când m-am întors. Dar tu, 
West, te-am crezut întotdeauna un prieten mai bun 
de-atât, un om mai bun. Întotdeauna am crezut că tu, 
cel puţin — doar tu — vei veni să mă vizitezi. Ridică din 
umeri. Bănuiesc că m-am înșelat. Glokta se întoarse, 
privind încruntat spre foc, așteptând să audă ușa de 
la intrare inchizându-se. 

- Nu ţi-a spus? 

Glokta intoarse capul. 

- Cine? 

- Mama ta. 

Glokta pufni. 

- Mama? Ce să-mi spună? 

- Am venit. De două ori. De îndată ce am aflat 
CĂ te-ai întors, am venit. Mama ta m-a expediat la 
porțile domeniului tău. A zis că ești prea bolnav ca 
să primeşti musafiri și că, în orice caz, nu voiai să mai 
ai de-a face deloc cu armata, și cu mine în special. 
M-am întors, câteva luni mai târziu. Credeam că îţi 
datorez măcar atât. De data aceasta, a ieşit un servi- 
tor să mă alunge. Mai târziu, am aflat că ai intrat în 
Inchiziție şi că ai plecat în Englia. Mi te-am scos din 
minte... până când ne-am întâlnit... în noaptea aceea, 
în Oraş... 

Glasul lui West se stinse. 

Trecu o vreme până când cuvintele sale își făcură 
efectul și atunci Glokta își dădu seama că stătea cu gura 
căscată. Atât de simplu. Nicio conspirație. Nicio rețea a 
trădării. Aproape că îi venea să râdă în faţa stupidității 
situaţiei. Mama mea l-a alungat de la poartă, iar eu nu 
m-am gândit niciodată să mă întreb de ce n-a venit 
nimeni. Mama l-a urât întotdeauna pe West. Un prieten 
cât se poate de nepotrivit, mult sub nivelul neprețui- 
tului ei fiu. Fără îndoială, îl învinuia pentru ceea ce 
mi s-a întâmplat. Ar fi trebuit să bănuiesc, dar eram 
atât de ocupat să mă tăvălesc de durere şi de amărăciune. 
Prea ocupat să fiu tragic. Glokta înghiţi în sec. 

— Ai venit? 

West ridică din umeri. 

- Dacă mai contează. 

Ei, bine. Ce putem face, decât să ne străduim să 
îndreptăm lucrurile? Glokta clipi și trase adânc aer 
in piept. 

- Îmi, ää... îmi cer scuze. Uită ce-am spus, dacă poți. 
Te rog. Ia loc. Spuneai ceva despre sora ta. 

- Da. Da. Sora mea. West își croi drum cu stângăcie 
inapoi spre scaun, cu privirea în podea, cu faţa adop- 
tând din nou acel aer îngrijorat, vinovat. Plecăm spre 
Englia în curând și nu știu când mă voi întoarce... 
sau dacă, presupun... va fi fără niciun prieten în oraș 
şi, ei, bine... cred că ai întâlnit-o cândva, când ai venit 
la noi acasă. | 

- Desigur, și mult mai recent, la drept vorbind. 

— Serios? 

- Da. Cu prietenul nostru comun, căpitanul Luthar. 

West deveni și mai palid. E mai mult la mijloc decât 
îmi spune. Dar Glokta nu era dornic tocmai acum să-și 
pună talpa strâmbă în calea unicei sale prietenii, nu 
atât de curând după ce renăscuse. Rămase tăcut și, 
după o clipă, maiorul continuă. 

- Viaţa a fost... dificilă pentru ea. Aș fi putut să 
fac ceva. Ar fi trebuit să fac ceva. Se uită nefericit în 
Jos, la masă și un spasm hidos îi străbătu faţa. Cunosc 
senzaţia. Una dintre preferatele mele. Scârbă.de sine. Dar 
am ales să las alte lucruri să-mi stea în cale, mi-am dat 
silința să uit de asta și m-am prefăcut că totul e bine. 
Ea a suferit și eu sunt de vină. West tuși, apoi înghiți 
cu greu. Buza începu să-i tremure și își acoperi faţa 

cu mâinile. Vina mea... dacă i s-ar întâmpla ceva... 
Umerii i se cutremurau în tăcere și Glokta ridică din 
sprâncene. Era obișnuit să vadă bărbaţi plângând, de- 
sigur. Dar, de obicei, trebuie cel puţin să le arăt mai întâi 
ustensilele. 

- Haide, Collem, revino-ți. Glokta întinse mâna 
incet peste masă, și-o retrase pe jumătate și apoi, cu 
stângăcie, își bătu pe umăr prietenul care plângea. Ai 
făcut unele greșeli, dar oare n-am greșit cu toții? 
Aparţin trecutului și nu pot fi schimbate. Nu mai 
avem ce face acum, decât să ne străduim să îndreptăm 
lucrurile, nu? 

Ce? E cu putinţă să fiu eu cel care vorbește? Inchi- 
zitorul Glokta, mama răniților? Dar West părea că 
se liniştise. Înălță capul, se şterse la nas și ridică spre 
Glokta niște ochi umezi, plini de speranţă. 

- Ai dreptate, ai dreptate, firește. Trebuie să îndrept 
lucrurile. Trebuie! Mă ajuţi, Sand? Vei avea grijă de 
ea, cât timp voi fi plecat? 

- Am să fac tot ce pot pentru ea, Collem, te poți 
bizui pe mine. Cândva am fost mândru să te numesc 
prietenul meu și... voi fi din nou. 

Ciudat, dar Glokta aproape că simţea o lacrimă 
in ochi. Eu? E cu putință? Inchizitorul Glokta, prie- 
ten de nădejde? Inchizitorul Glokta, protectorul tine- 
relor femei vulnerabile? Fu cât pe ce să izbucnească 
in ras, la gândul acesta, și, totuși, așa era. Nu s-ar fi 
gândit niciodată că avea nevoie de un prieten, dar era 
o senzaţie plăcută să-l aibă din nou. 

- Hollit, zise Glokta. 

- Ce? 

- Cele trei surori, le chema Hollit. Râse pe înfun- 
date și amintirea răzbătu puțin mai clară ca înainte. 
Aveau o atracție pentru duel. Le plăcea. Ceva legat 
de transpirație, poate. 

- Cred că atunci m-am hotărât să mă apuc. West 
râse, apoi se strâmbă, de parcă încerca să-şi amintească 
ceva. Cum se numea intendentul nostru? Avea o pa- 
siune pentru cea mai Mică, era turbat de gelozie. Cum 
naiba îl chema? Unul gras. 

Pentru Glokta nu era atât de greu să-și amin- 
tească numele. 

- Rews. Salem Rews. 

- Rews, el e! Uitasem complet de el. Rews! Ştia 
să povestească omul ăla ca nimeni altul. Stăteam toată 
noaptea ascultându-l și prăpădindu-ne cu toţii de râs. 
Ce s-a ales de el? 

Glokta tăcu o clipă. 

- Cred că a părăsit armata... ca să devină un fel de 
negustor. Își flutură mâna nepăsător. Cred că s-a 
mutat în Nord. 


bd A 


ÎNAPOI ÎN ŢĂRÂNĂ 


Carleonul nu era defel așa cum şi-l amintea Copo- 
iul, dar, pe de altă parte, el avea tendinţa să şi-l amin- 
tească în flăcări. O amintire ca aceea te urmăreşte. 
Acoperișuri prăbușindu-se, ferestre crăpând, grupuri 
de luptători pretutindeni, toți îmbătaţi de durere şi 
victorie și, ei bine, băutură - jefuind, omorând, aprin- 
zând focuri, toate urmările neplăcute. Femei ţipând, 
bărbați strigând, duhnind a fum și teamă. Pe scurt, un 
jaf, cu el și Logen în miezul evenimentelor. 

Bethod stinsese focurile şi pusese stăpânire pe Car- 
leon. Îl ocupase și începuse să construiască. Nu ajun- 
sese departe când i-a trimis pe Logen, pe Copoi și pe 
ceilalți în exil, dar de atunci, probabil, construiau zi 
de zi. Acum era de două ori mai mare ca odinioară, 
chiar înainte de a fi pârjolit, acoperind tot dealul și 
întreaga pantă dinspre râu. Mai mare decât Uffrithul. 
Mai mare decât orice oraș văzuse Copoiul. Din locul 
în care se afla, sus, în pădurea de pe cealaltă parte a văii, 
nu se zăreau oamenii, dar trebuie că erau îngrozitor 

de mulți acolo. Trei drumuri noi, pornind dinspre 
poartă. Două noi poduri mari. Noi clădiri peste tot 
şi clădiri mari acolo unde cândva se aflaseră cele mici. 
O puzderie. Construite din piatră, cele mai multe, 
cu acoperișuri de ardezie, chiar și sticlă în unele din- 
tre ferestre. 

- Au fost harnici, remarcă Treicopaci. 

- Ziduri noi, zise Ursuzul. 

- Cu duiumul, murmură Copoiul. 

Erau ziduri pretutindeni. Exista unul mare, Îm- 
prejmuitor, cu turnuri pe potrivă şi tot ce trebuie, și 
un șanț mare la bază. Un zid și mai mare înconjura 
vârful dealului, acolo unde se înălțase cândva Castelul 
lui Skarling. O construcţie gigantică. Copoiul nu-și 
putea închipui de unde aduseseră toată piatra pen- 
tru zidirea lui. 

- Cel mai mare afurisit de zid pe care l-am văzut 
vreodată, spuse el. 

Treicopaci clătină din cap. 

- Nu-mi place. Dacă Forley e capturat, nu-l mai 
scoatem afară niciodată. 

- Dacă Forley e capturat, rămânem cinci, șefule, 
și vom fi căutați. El nu e o ameninţare pentru nimeni, 
dar noi suntem. Ultima noastră grijă va fi să-l scoa- 
tem de acolo. Se descurcă el, ca întotdeauna. Foarte 
probabil, va supraviețui celor mai mulți dintre noi. 

- Nu m-ar mira, mormăi Treicopaci. Avem o mi- 
siune periculoasă. 

Se târâră prin tufăriș, înapoi la tabără. Dow cel 
Negru era acolo și părea chiar mai prost dispus ca 

de obicei. Tul Duru la fel, muncind cu un ac la o gaură 
din tunică, răvășit la faţă în timp ce degetele-i mari 
şi groase bâjbâiau cu mica aşchie de metal. Forley era 
aşezat lângă el, privind cerul printre frunze. 

- Cum te simţi, Forley? întrebă Copoiul. 

- Rău, dar trebuie să te temi Ca să ai curaj. 

Copoiul îi zâmbi larg. 

- Aşa am auzit. Îmi inchipui, așadar, că suntem 
amândoi eroi, nu? 

- Trebuie, spuse el, intorcându-i zâmbetul. 

Treicopaci voia să pună lucrurile la punct. 

- Eşti sigur de asta, Forley? Eşti sigur că vrei să 
intri acolo? Odată intrat, s-ar putea să nu mai ieși, 
indiferent cât de meşteșugit ești la vorbă. 

- Sunt sigur. Poate că fac pe mine, dar mă duc. 
Pot să fiu mai folositor înăuntru decât aici, afară. Ci- 
neva trebuie să-i prevină în legătură cu shanka. Știi 
asta, şefule. Cine altcineva s-o facă? 

Veteranul clătină îngândurat din cap, incet ca soa- 
rele răsărind. Își lua un răgaz, ca întotdeauna. 

- Da. În regulă. Spune-le că aştept aici, lângă podul 
vechi. Spune-le că sunt singur. Asta În caz că Bethod 
decide că nu eşti bine-venit, pricepi? 

- M-am prins. Eşti de unul singur, Treicopaci. 
Numai noi doi am reuşit să ne intoarcem peste munţi. 

Acum înţeleseseră cu toții și Forley le zâmbea, 
uitându-se de la unul la altul. 

- Păi, atunci, flăcăi, a fost grozav, nu? 

- Taci din gură, Molâule, se încruntă Dow. Bethod 
n-are nimic impotriva ta. Te întorci. 

- În caz că nu mă întorc, totuși. A fost grozav. 

Copoiul îl aprobă, cu o clătinare stângace a ca- 
pului. Erau aceleași feţe murdare, pline de cicatrice, 
ca de obicei, dar mai îndârjite ca oricând. Niciunuia 
nu-i plăcea să-l lase pe unul dintre ei să se pună în 
pericol, dar Forley avea dreptate, cineva trebuie s-o 
facă și el era cel mai potrivit. Uneori slăbiciunea e 
un scut mai bun decât puterea, cugetă Copoiul. Bet- 
hod era un ticălos, dar era unul inteligent. Shanka 
veneau și trebuia prevenit. 

Nu puteau decât să spere că va fi recunoscător 
pentru asta. 

Inaintară impreună, de-a lungul lizierei pădurii, 
privind spre cărare. 'Trecea peste podul vechi și co- 
bora şerpuit în vale. De acolo, spre porţile Carleo- 
nului. În fortăreaţa lui Bethod. 

Forley trase adânc aer în piept şi Copoiul îl bătu 
pe umăr. 

- Succes, Forley. Mult succes. 

- Asemenea. Strânse mâna Copoiului într-a lui, 
preț de o clipă. Și vouă, tuturor, flăcăi! 

După care se răsuci și porni hotărât spre pod, cu 
fruntea ridicată. 

- Succes, Forley! strigă Dow cel Negru, făcându-i 
pe toți să tresară. 

Molâul se întoarse o clipă, rămase în vârful podu- 
lui și rânji. Apoi dispăru. 

Treicopaci trase adânc aer în piept. 

- Pregătiți armele, spuse el, în caz că Bethod nu vrea 
să asculte de glasul raţiunii. Și așteptați semnalul, da? 

Așteptarea părea nesfârșită, sus, în frunziș, tăcuți 
și neclintiţi, privind în jos la toate acele ziduri noi. 
Copoiul stătea întins pe burtă, cu arcul la îndemână, 
pândind, așteptând, întrebându-se cum se descurca 
Forley acolo, înăuntru. O așteptare lungă, încordată. 
Apoi îi văzu. Călăreţi ieșind pe poarta cea mai apro- 
piată, îndreptându-se spre unul dintre podurile noi, 
traversând râul. În urma lor venea un car. Copoiul 
nu era sigur ce aveau în car, dar nu-i plăcea defel. Nici 
urmă de Forley și nu era sigur dacă ăsta era un lucru 
bun sau rău. 

Se apropiau iute, gonind în sus, pe coasta văii, pe 
cărarea abruptă către pădure, către pârâu și către ve- 
chiul pod de piatră care-l traversa. Direct spre Copoi. 
Auzea copitele cailor bubuind pe pământ. Acum des- 
tul de aproape să-i numere și să-i privească bine. Sulițe, 
scuturi și armuri bune. Coifuri și zale. Zece la număr 
şi alți doi în car, de-o parte și de alta a vizitiului, du- 
când niște obiecte care arătau ca niște arcuri mici pe 
bușteni de lemn. Nu știa ce aveau de gând și nu-i 
plăcea să nu știe. El era cel care ar fi trebuit să le ofere 
surprizele. 

Se târî inapoi, pe burtă, prin tufăriș, trecu prin 
pârâu și se duse grăbit spre marginea pădurii, de unde 
putea vedea bine podul vechi. Treicopaci, Tul și 
Dow stăteau în preajma lui și Copoiul le făcu semn 
cu mâna. Nu-l vedea pe Ursuz, trebuie că era de- 
parte, în pădure. Dădu semnalul pentru călăreți, 
ridică pumnul, pentru zece și își lipi mâna de piept, 
pentru armură. 

Dow își luă sabia și securea, alergă în mijlocul unui 
morman de pietre sfărâmate, sus, lângă pod, strecu- 
rându-se fără zgomot. Tul se furișă în josul malului, 
intră în pârâu, care, din fericire, în momentul acela 
nu trecea de genunchi, își lipi făptura imensă de capătul 
indepărtat al arcului, cu sabia lui mare ridicată deasu- 
pra apei. Pe Copoi îl agita puţin să-l vadă pe Tul atât 
de limpede din locul unde se afla. Totuși, călăreţi nu-l 
puteau zări dacă veneau direct pe cărare. Se așteptau 
la un singur om și Copoiul spera că n-aveau să fie prea 
prudenţi. Spera să fia așa căci; dacă-și luau răgazul să 
verifice, ar fi un dezastru afurisit. 

Îl privi pe 'Treicopaci legându-și scutul pe braț, 
scoțând sabia, întinzându-și gâtul, apoi rămânând 
nemișcat, în așteptare, mare şi voinic, blocând calea, 
in partea dinspre ei a podului, parcă singur pe lume. 

Acum Copoiul auzea puternic tropotul copitelor 
și huruitul roților carului, dincolo de copaci. Scoase 
câteva săgeți și le înfipse în pământ, cu vârful în jos, 
undeva la îndemână. Străduindu-se să-şi înfrângă frica. 
Degetele îi tremurau fără încetare, dar nu conta. 
Aveau să funcționeze bine când va fi nevoie. 

- Așteaptă semnalul, își șopti. Așteaptă semnalul. 

Potrivi o săgeată în arc şi întinse coarda pe jumă- 
tate, ochind spre pod. Pe toți dracii, îi venea rău de 
tot să se ușureze. 

Primul vârf de suliță își făcu apariția peste creasta 
dealului, apoi altele. Legănându-și coifurile, cu piep- 
turile acoperite de zale, cu feţe de cal, unul câte unul, 
călăreţii urcară spre pod. Carul se rostogolea în urmă, 

cu vizitiul lui și cei doi pasageri ciudați, tras de un cal 
mare şi lățos. 

Călărețul din frunte îl zări acum pe Treicopaci 
așteptându-l peste curbura podului și dădu pinteni 
calului. Copoiul răsuflă ceva mai ușurat când ceilalți 
porniră grupaţi, la trap, după el, plini de avânt. For- 
ley trebuie că spusese ceea ce fusese învăţat să spună — 
se așteptau la unul singur. Copoiul îl vedea pe Tul 
privind pe furiș de sub arcul acoperit de mușchi, în 
timp ce caii tropăiau deasupra lui. Fir-ar să fie, mâi- 
nile îi tremurau. Era îngrijorat că va da drumul săgeții 
inainte s-o tragă bine, stricând totul. 

Carul se opri, pe malul celălalt, cei doi bărbați aflați 
in el se ridicară şi își îndreptară arcurile ciudate spre 
Treicopaci. Copoiul îl ochi bine pe unul dintre ei și 
intinse coarda până la capăt. Majoritatea călăreților 
erau de-acum pe pod, cu caii speriaţi şi agitaţi, nemul- 
țumiți să fie ținuți atât de strâns în frâu. Cel din dreapta 
se opri în faţa lui Treicopaci, cu sulița îndreptată spre 
e]. Dar bătrânul nu se retrase niciun pas. Nu el. Doar 
ridică, încruntat, privirea, fără să le facă loc călăreților 
să-l ocolească, ținându-i îngrămădiți pe pod. 

- Măi, măi, îl auzi Copoiul spunând pe cel ce le 
era căpetenie. Rudd Treicopaci. Credeam că ești mort 
de mult, bătrâne. Îi cunoștea vocea. Unul dintre oa- 
menii lui Bethod, de demult. Rău-Destul i se spunea. 

- Se pare că mi-au mai rămas vreo două lupte de 
purtat, răspunse Treicopaci, fără să se dea la o parte. 

Rău-Destul se uită imprejur, scrutând copacii cu 
privirea, destul de deștept să-și dea seama că se afla 

intr-o situaţie defavorabilă, dar nu destul de prudent. 
Unde sunt ceilalți? Unde e nemernicul de Dow, ai? 

Treicopaci ridică din umeri. 

- Nu sunt decât eu. 

= Întorşi in țărână, ai? Copoiul îl și vedea parcă 
pe Rău-Destul rânjind sub coif. Păcat. Speram c-o să 
fiu eu cel care-l va omori pe ticălos. 

Copoiul tresări, aproape așteptându-se să-l vadă pe 
Dow ţâșnind dintre pietre, chiar în clipa aceea, dar nici 
urmă de el. Nu încă. Aștepta semnalul, o dată în viață. 

- Unde e Bethod? întrebă Treicopaci. 

- Regele nu iese pentru unii de teapa voastră! Ori- 
cum, e plecat în Englia, unde le dă picioare în fund 
celor din Uniune. Prințul Calder se ocupă de treburi 
in lipsa lui. 

Treicopaci pufni. 

- E prinţ acum? Mi-l amintesc sugând la țâța mamei. 
Nici asta nu era în stare să facă bine. 

- S-au schimbat multe, bătrâne. Tot felul de lucruri. 

Pe toți dracii. Copoiul își dorea să se termine odată, 
într-un fel sau altul. Abia se mai ţinea să nu se ușureze. 

- Aşteaptă semnalul, își șoptea, doar ca să încerce 
să-și țină mâinile neclintite. 

- Capetele-turtite sunt peste tot, spunea Treicopaci. 
Vor veni la sud vara viitoare, poate mai devreme. Tre- 
buie făcut ceva. 

- Păi, de ce nu vii cu noi, ai? Poţi să-l previi chiar 
tu pe Calder. Am adus un car, ca să te ducă. Oamenii 
de vârsta ta n-ar trebui să meargă pe jos. 

Câţiva dintre ceilalți călăreţi râseră la asta, dar Trei- 
copaci nu li se alătură. 

- Unde e Forley? mârâi el. Unde e Molâul? 

Urmară alte rasete înfundate dinspre călăreți. 

- O, e pe-aproape, răspunse Rău-Destul, e foarte 
aproape. Ce-ar fi să te urci în car și te ducem noi 
direct la el. Atunci putem să stăm toți și să discutăm 
despre capete-turtite, frumușel și în liniște. 

Copoiului nu-i plăcea asta. Avea un sentiment 
neplăcut. 

— Cred că mă iei de prost, zise 'Treicopaci. Nu merg 
nicăieri până nu-l văd pe Forley. 

Rău-Destul se încruntă. 

- Nu ești în situaţia să ne spui tu nouă ce vei face. 
Poate că ai fost tu cândva un om mare, dar acum ești 
un nimic și ăsta e purul adevăr. Hai, lasă-ţi sabia și 
urcă-te în afurisitul de car, cum ţi-am spus, până nu-mi 
pierd cumpătul. 

Incercă să-și îimboldească din nou calul, dar Trei- 
copaci nu se clintea. 

- Unde-i Forley? mârâi el. Și vreau un răspuns sin- 
cer, altfel îți scot maţele. 

Rău-Destul le rânji peste umăr tovarășilor lui și 
aceștia îi rânjiră înapoi. 

-În regulă, omule, dacă întrebi. Calder a vrut să 
mai aşteptăm, dar trebuie să-ți văd mutra. Molâul e 
în car. Cel puţin, cea mai mare parte din el. Zâmbi 
și lăsă să cadă ceva din șa. Un sac de pânză, cu ceva 
inăuntru. Copoiul ghicea deja ce anume. Sacul lovi 
pământul lângă picioarele lui Treicopaci. Acel ceva 

se rostogoli afară și Copoiul văzu pe faţa bătrânului 
că ghicise bine. Capul lui Forley. 

Ei, bine, până aici! La naiba cu semnalul. Prima 
săgeată a Copoiului îl izbi pe unul dintre bărbaţii din 
car direct în piept și acesta ţipă și se răsturnă pe spate, 
trăgându-l pe vizitiu după el. O lovitură bună, dar 
n-avea timp să se gândească la asta, era mult prea ocu- 
pat să scotocească după altă săgeată și să strige. Nici 
măcar nu știa ce, doar că striga. Pesemne că Ursuzul 
striga și el, unul dintre oamenii de pe pod scoase un 
țipăt, căzu de pe cal și se prăvăli în râu. 

Treicopaci era jos, ghemuit, ascunzându-se sub 
scut, retrăgându-se în timp ce Rău-Destul impungea 
spre el cu sulița, dând pinteni calului, coborând de 
pe pod şi înaintând pe cărarea din partea alor noștri. 

Călărețul din spatele lui se vâri pe după el, nerăbdă- 
tor să coboare de pe pod, apropiindu-se pe lângă stânci. 

- Nemernicilor! 

Dow ţâșni dintre pietrele de deasupra lui şi se 
năpusti asupra călărețului. Se prăbușiră impreună, 
într-o învălmășeală de mâini, picioare și arme, dar Co- 
poiul vedea că Dow era deasupra. Securea 1 se ridică 
de câteva ori, iute. Cu unul mai puțin pe cap. 

Cea de-a doua săgeată a Copoiului zbură departe 
de țintă, atât de ocupat era să urle din toți bojocii, dar 
nimeri unul dintre cai în crupă și asta se dovedi mai 
bine ca orice. Animalul incepu să se cabreze și să se zbată 
și curând toți ceilalți cai se agitau și nechezau, în timp 
ce călăreţii lor înjurau și se agitau, cu sulițele în toate 
direcțiile, înconjurați de hărmălaie și invălmășeală. 

Calul din spate se despică dintr-odată în două, 
improşcând sânge peste tot. Capdetunet ieșise din râu 
și îl ocolise prin spate. Nicio armură nu poate opri 
o asemenea lovitură. Uriașul răcni și își legănă din 
nou deasupra capului imensa bucată de metal. Urmă- 
torul își ridică scutul la timp, dar ar fi putut să nu 
se ostenească. Sabia sfârtecă o bucată mare din ea, îi 
despică craniul și îl trânti din șa. Lovitura fu atât de 
puternică încât dobori și calul. 

Acum unul dintre ei 1și întoarse calul, ridicând sulița 
pentru a-l împunge pe Tul dintr-o parte. Înainte să 
apuce s-o facă, gemu și zvâcni, arcuindu-și spatele. Co- 
poiul văzu penele ieşindu-i din coapsă. Pesemne Ur- 
suzul trăsese în el și omul se prăbuşea. Piciorul i se agăță 
în scară şi rămase acolo, legănându-se. Gemea și se tån- 
guia şi încerca să se ridice, dar calul se avânta acum 
alături de ceilalți, făcându-l să salte, cu picioarele în sus, 
izbindu-i capul de partea laterală a podului. Își aruncă 
sulița în râu, încercă să se tragă în sus, apoi calul îl lovi 
cu piciorul în umăr, eliberându-l. Căzu sub joagărul 
copitelor și Copoiul nu se mai sinchisi de el. 

Cel de-al doilea arcaș şedea și acum în car. Înce- 
pea să-și revină de pe urma șocului, îndreptându-și 
arcul ciudat spre 'Treicopaci, continuând să stea ghe- 
muit în spatele scutului. Copoiul trase spre el, dar se 
agita ȘI ţipa Și săgeata lui rată ţinta, nimerind vizitiul 
de lângă arcaș în umăr, tocmai ridicat din spatele 
carului, doborându-l înapoi. 

Arcul ciudat zbârnâi și Treicopaci sări din spatele 
scutului său. Copoiul se neliniști o clipă, apoi văzu 

cum săgeata despică lemnul tare și îl străpunge, dar 
oprindu-se inainte să-l nimerească pe Treicopaci. Ră- 
mase vârâtă acolo, prin scutul lui, cu penele ieșind 
printr-o parte și vârful prin cealaltă. Un arc mic și 
afurisit, gândi Copoiul. 

Îl auzi pe Tul răcnind şi văzu un alt călăreț zbu- 
rând în râu. Un altul căzu cu una dintre săgețile 
Ursuzului în spate. Dow se întoarse și reteză cu sabia 
picioarele dinapoi de sub calul lui Rău-Destul, iar 
acesta se împiedică şi derapă, azvârlindu-l la pământ. 
Ultimii doi nu mai aveau scăpare, cu Dow şi Trei- 
copaci la un capăt al podului şi Tul la celălalt, prea 
strâmtorați de caii speriaţi, fără călăreți, ca să se 
întoarcă sau să facă orice, la mila Ursuzului, aflat în 
pădure. Nu era într-o dispoziție milostivă, se părea, 
și nu îi luă mult să-i culce la pământ. 

Cel cu arcul încercă să-și ia tălpășiţa, aruncându-și 
cât colo bucata de lemn şi sărind jos din car. De data 
aceasta, Copoiul își cumpăni cu grijă lovitura și săgeata 
îl nimeri pe arcaș drept între umeri, doborându-l cu 
fața în jos, înainte să facă mai mult de câţiva pași. 
Încercă să se târască, dar nu ajunse departe, Vizitiul 
carului își arătă faţa din nou, gemând și apucând 
cu mâinile săgeata din umăr. Copoiul nu obișnuia 
să omoare oameni doborâţi la pământ, dar socoti că 
astăzi trebuia să facă o excepție. Săgeata îi pătrunse 
vizitiului în gură şi cu asta se isprăvi. 

Copoiul văzu cum unul dintre călăreți se indepăr- 
tează șchiopătând, cu una dintre săgețile Ursuzului 
în picior, și îl luă în bătaia ultimei sale săgeți. Însă 

Treicopaci ajunse înainte lângă el şi îi infipse sabia 
în spate. Mai era unul care încă mișca, căznindu-se 
să se ridice în genunchi și Copoiul îl ochi pe acesta. 
Înainte să apuce să tragă, Dow se apropie şi-i tăie 
capul. Sânge peste tot. Cai agitându-se, nechezând, 
alunecând pe pietrele podului. 

Acum Copoiul îl vedea pe Rău-Destul, ultimul 
în viaţă. Pesemne își pierduse coiful când căzuse de 
pe cal. Se târa pe brânci în pârâu, incetinit de povara 

armurii. Îşi aruncase scutul și sulița, ca să înainteze 
mai repede, dar nu-și dăduse seama că se indrepta 
direct spre Copoi. 

- Prindeți-l viu! strigă Treicopaci. Tul porni de-a 
lungul unui mal, dar înainta încet, alunecând și pati- 
nând în noroiul pe care îl tulburase carul. Prindeți-l 
viu! Dow era pe urmele lui, bălăcindu-se și injurând 
în apă. Rău-Destul era acum aproape. Copoiul îi auzea 
gâfâitul speriat în timp ce se opintea în josul pârâului. 

- Aah! urlă el, când săgeata Copoiului îi lovi pi- 
ciorul cu un sunet infundat, chiar sub marginea de jos 
a cămăși de zale. Se răsturnă pe-o parte, pe mal, cu 
sângele șiroind în apa mocirloasă. Începu să se târască 
pe iarba udă de lângă pârâu. 

- Așa, Copoiule, strigă Treicopaci. Viu! 

Copoiul se strecură afară din pădure, în josul ma- 
lului, prin apă. Scoase cuțitul. Tul și Dow erau puţin 
mai departe, grăbindu-se spre el. Rău-Destul se ros- 
togoli în noroi, cu faţa schimonosită de durerea 
săgeţii din picior. Ridică mâinile: 

- Bine, bine, mă hrrr... 

- Ce faci? întrebă Copoiul, coborându-și privirea 
spre el. 

- Hrrr... făcu el din nou, părând nespus de surprins, 
cu mâna strânsă la gât. Sângele îi curgea printre degete, 
pe pieptul cămășii de zale ude. 

Dow săltă lângă ei, improșcând apa şi rămase 
acolo, privind în jos. 

- Ei, bine, cu asta s-a încheiat, spuse el. 

- De ce faci asta? strigă Treicopaci, apropiindu-se 
grăbit. 

- Cum? întrebă Copoiul. 

Apoi își cobori privirea spre cuțit. Era plin de sânge. 
Ah! Atunci își dădu seama că el era cel care îi tătase 
beregata lui Rău-Destul. 

- Am fi putut să-i punem întrebări, zise T'reicopaci. 
Ar fi putut să-i ducă un mesaj lui Calder, să-i spună 
cine a făcut asta și de ce. 

- Trezeşte-te, şefule, mormăi Tul Duru, şter- 
gându-și deja sabia. Nimeni nu se mai sinchisește de 
vechile obiceiuri. În plus, vor fi pe urmele noastre 
cât de curând. N-are niciun sens să le dăm mai multe 
informaţii decât trebuie. 

Dow îl bătu pe Copoi pe umăr. 

- Bine-ai făcut. Capul nemernicului va fi un mesaj 
suficient. 

Copoiul nu era sigur dacă își dorea aprobarea 
lui Dow, dar acum era puţin cam târziu. Lui Dow 
ii trebuiră câteva lovituri ca să taie capul lui 
Rău-Destul. Îl duse, legănându-l de păr, fără pic de 
grijă sau atenţie, ca și cum ar fi cărat un sac de napi. 

Înhăță din mers o suliță din pârâu și găsi un loc 
care-i plăcea. 

- Lucrurile nu mai sunt cum au fost, murmură Trei- 
copaci în timp ce se indrepta cu pași mari spre pod, 
de-a lungul râului, unde Ursuzul cerceta deja cadavrele. 

Copoiul îl urmă, cu ochii la Dow, care infigea 
capul lui Rău-Destul intr-o suliță, vârând capătul bont 
in pământ, apoi făcând un pas înapoi, cu mâinile în 
șold, să-și admire opera. Îl mută puţin spre dreapta, 
după care inapoi spre stânga, până când îl potrivi 
drept. Îi rânji Copoiului. 

- Perfect, spuse acesta. 

- Ce urmează, şefule? întrebă Tul. Ce urmează? 

Treicopaci stătea aplecat pe mal, spălându-și mâi- 
nile pline de sânge în râu. 

- Ce facem? întrebă Dow. 

Bătrânul se ridică incet, îşi şterse mâinile de haină, 
cugetând pe îndelete. 

- Mergem spre sud. Îl î ingropăm. pe Forley pe 
drum. Luăm caii ăștia, de vreme ce vor veni acum după 
noi, și ne îndreptăm spre sud. Tul, fă bine și dezleagă 
calul ăla de la car, e sigurul care te va căra. 

- Spre sud? întrebă Capdetunet, cu un aer nedu- 
merit. Unde spre sud? 

- Englia. 

- Englia? se miră Copoiul, dându-și seama că la 
fel gândeau cu toţii. De ce? Nu sunt lupte acolo? 

- Sigur că sunt, de aceea am de gând să merg. 

Dow se încruntă: 

- Noi? Ce-avem noi impotriva Uniunii? 

- Nu, nătărăule, zise Treicopaci. Am de gând să lupt 
alături de ei. 

- Alături de Uniune? întrebă Tul, cu colțurile bu- 
zelor ridicându-se. Cu femeile alea afurisite? Asta nu 
e lupta noastră, șefule. 

- Orice luptă împotriva lui Bethod este acum 
lupta mea. Am de gând să-l văd murind. Dacă se gân- 
dea mai bine, Copoiul nu-l văzuse niciodată pe Trei- 
copaci răzgândindu-se. Nici măcar o dată. Cine e cu 
mine? întrebă el. 

Erau cu toţi. Fireşte. 


Ploua. O ploaie măruntă ce îmbiba întreaga lume. 
Blândă ca sărutul unei fecioare, cum se spune, deși 
Copoiul abia dacă-și mai amintea cum era un aseme- 
nea sărut. Ploaie. Părea potrivită, oarecum, pentru 
situația aceea. Dow terminase de făcut mormanul, 
strănută și împlântă lopata în pământ, lângă mormânt. 

Era departe de drum. Destul de departe. Nu voiau 
să-l găsească nimeni și să-l scoată pe Forley la suprafață. 
Se strânseră cu toții împrejur, doar cinci acum, pri- 
vind în jos. Trecuse multă vreme de când îinmormân- 
taseră pe vreunul de-ai lor. Shanka îl luaseră pe Logen, 
desigur, nu foarte de mult, dar nu-i găsiseră trupul. 
Grupul era mai mic doar cu unul, dar Copoiului i se 
părea că lipseau o grămadă. 

Treicopaci se încruntă, luându-și o clipă de răgaz, 
gândindu-se ce să spună. Noroc că el era șeful și tre- 
buia să găsească cuvintele, căci Copoiul nu-și inchi- 
puia că ar fi putut găsi ceva de zis. După un minut, 

Treicopaci începu să vorbească, domol, ca lumina ce 
se stinge în amurg. 

- Omul de aici a fost un om slab. Cel mai slab. 
Un Molâu, fără doar și poate. Acesta i-a fost numele 
ȘI, nu-i așa că-i nostim? Să-i spui unui om Molâul. Cel 
mai prost luptător ce putea fi găsit, să i se predea lui 
Nouădegete. Un luptător slab, negreșit, dar o inimă 
puternică, zic eu. 

- Da, zise Ursuzul. 

- O inimă puternică, întări Tul Duru. 

- Cea mai puternică, bâigui Copoiul. Avea un nod 
în gât, cinstit vorbind. 

Treicopaci clătină din cap. 

- E nevoie de ceva curaj să-ți infrunți moartea așa 
cum a făcut-o el. Să te îndrepţi spre ea, fără să te 
plângi. S-o ceri. Și nu pentru binele lui, ci pentru alții, 
pe care nici măcar nu-i cunoştea. Treicopaci își încleștă 
dinții și își luă un răgaz, privind i în pământ. Cu toţii 
făcură la fel. E tot ce am de spus. Întoarce-te în țărână, 
Forley. Noi suntem mai săraci, iar pământul prin asta 
mai bogat. 

Dow îngenunche și își puse mâna pe pământul 
afânat. Întoarce-te în țărână, spuse el. Copoiul avu 
impresia, preț de un minut, că vede cum o lacrimă 
1 se prelinge pe nas, dar era numai ploaia. Era vorba 
despre Dow cel Negru, în definitiv. Se ridică și se 
indepărtă cu capul plecat și ceilalți îl urmară, unul 
câte unul, înspre cai. 

- Mergi cu bine, Forley, zise Copoiul. Gata cu frica. 

Acum își dădea seama că el era lașul grupului. 


SUFERINŢĂ 


Jezal se încruntă. Ardee întârzia. Ea nu întârzia 
niciodată. Era mereu acolo, când sosea el, la locul sta- 
bilit, oricare ar fi fost acela. Lui Jezal nu-i plăcea s-o 
aștepte niciun pic. Mereu trebuia să-i aştepte scriso- 
rile şi asta îl chinuia destul. Stând acolo, ca un idiot, 
se simţea și mai sclav decât se simţise deja. 

Privi, încruntat, cerul cenușiu. Cădeau câţiva 
stropi de ploaie, cât să se potrivească stării lui de spi- 
rit. Simţea câte unul, din când în când, o minusculă 
pișcătură pe faţă. Vedea picăturile stârnind cercuri 
pe suprafaţa cenușie a lacului, trasând dâre palide pe 
verdele copacilor, pe cenușiul clădirilor. Înceţoșau si- 
lueta întunecată a Casei Creatorului. Jezal privi 
incruntat spre acea clădire, cu o anumită aversiune. 

Acum nu ştia ce să înțeleagă. Totul fusese ca un 
fel de coșmar febril și, ca pe un coșmar, hotărâse pur 
și simplu să-l ignore și să-și închipuie că nici nu s-a 
intâmplat. Ar fi putut să și reușească, numai că afuri- 
senia aceea îi apărea mereu în colțul ochiului, ori de 

câte ori ieșea pe ușă, amintindu-i că lumea era plină 
de mistere pe care nu le înţelegea, clocotind chiar sub 
stratul de suprafață. 

- La naiba, murmură el. Și la naiba cu lunaticul 
ăla de Bayaz. 

Privi încruntat peluzele ude. Ploaia ţinea oamenii 
departe de parc şi era mai gol decât îl văzuse de multă 
vreme. Pe bănci stăteau câțiva oameni posomorâţi, cu- 
getând la tragediile lor personale, iar pe alei erau 
trecători ce se grăbeau de undeva spre cine știe unde. 
Unul venea acum spre el, înfășurat într-o mantie lungă. 

Încruntarea dispăru de pe fața lui Jezal. Era ea, 
își dădea seama. Avea gluga trasă peste toată faţa. Ştia 
că era o zi răcoroasă, dar asta părea uşor teatral. Nu 
i se păruse niciodată că Ardee era genul de fată care 
să fie deranjată de câţiva stropi de ploaie. Totuși, era 
bucuros s-o vadă. Ridicol de bucuros. Zâmbind, 
porni grăbit spre ea. Apoi, când se aflau la câțiva paşi 
distanţă, ea își dădu gluga pe spate. 

Jezal icni, îngrozit. Avea o imensă vânătaie 
roșiatică pe obraz, în jurul ochiului, în colțul gurii. 
Rămase încremenit, o clipă, dorindu-și, prostește, să 
fie el rănit în locul ei. Durerea ar fi fost mai mică. 
Îşi dădu seama că-și dusese o mână la gură, cu ochii 
ieşiţi din orbite, ca o fetiţă speriată de un păianjen 
aflat în baie, dar nu se putea stăpâni. 

Ardee doar se încruntă: 

- Ce? N-ai mai văzut o vânătaie până acum? 

- Păi, da, dar... te simţi bine? 

- Fireşte. Ardee Îl ocoli și porni de-a lungul aleii. 
Jezal fu nevoit să grăbească pasul ca s-o ajungă din urmă. 
Nu-i nimic. Am căzut, atâta tot. Sunt o Împiedicată. 
Aşa am fost mereu. Toată viața. 

O spuse cu o anumită amărăciune, așa 1 se păru 
lui Jezal. 

- Pot să te ajut cu ceva? 

- Ce-ai putea face? Să mă săruţi, să-mi treacă? 

Dacă ar fi fost singuri, nu l-ar fi deranjat să încerce, 
dar încruntătura ei îi spunea ce părere avea despre 
o asemenea idee. Era ciudat: vânătăile ar fi trebuit 
să-i repugne, dar nu era așa. Defel. Mai degrabă avea 
o pornire copleșitoare de a o lua în braţe, de a-i mân- 
gâia părul, de a-i murmura cuvinte de alinare. Pate- 
tic. Probabil că l-ar pălmui dacă ar încerca. Probabil 
că ar merita-o. Ardee nu avea nevoie de ajutorul lui. 
În plus, n-o putea atinge. Erau oameni prin preajmă, 
fir-ar ai naibii, ochi peste tot. Cine știe cine îi putea 
vedea. Gândul îl neliniști peste măsură. 

- Ardee... nu ne asumăm un risc? Vreau să spun, 
ce-ar fi dacă fratele tău ar... 

Fata pufni. 

- Uită-l. N-o să facă nimic. l-am spus să nu-şi mai 
vâre nasul în treburile mele. Jezal nu-și putu stăpâni 
un zâmbet. Își imagina că scena trebuie să fi fost chiar 
amuzantă. În plus, am auzit că plecaţi cu toții în En- 
glia la următorul flux și n-am putut să te las să pleci 
fără să ne luăm rămas-bun, ce zici? 

- N-aș fi făcut asta, spuse el, îngrozit din nou. Îl 
durea s-o audă rostind cuvintele „rămas-bun“. Vreau 

să zic, ei, bine, mai degrabă i-aș fi lăsat să plece fără mine 
decât să fac asta. 

- Ha! 

Se plimbară alături în liniște, o vreme, ocolind 
lacul, amândoi cu ochii în pământ. Până acum, nu 
era nici pe departe despărțirea dulce-amară pe care 
ȘI-O imaginase. Doar amară. Trecură printre trunchiu- 
rile unor sălcii, cu crengile atârnând în apa de dede- 
subt. Era un loc izolat, ferit de ochii iscoditori. Jezal 
se gândi că nu era de așteptat să găsească unul mai 
bun pentru ceea ce avea de spus. Își întoarse privi- 
rea spre ea şi trase adânc aer în piept. 

- Ardee, ăă..., nu ştiu cât timp voi fi plecat, Vreau 
să zic, presupun că ar putea fi luni... Își mușcă buza 
de sus. Nu ieșea totul așa cum sperase. Exersase acest 
discurs de cel puţin douăzeci de ori, holbându-se în 
oglindă până obținuse expresia potrivită: serios, sigur 
pe sine, ușor mieros. Acum, însă, cuvintele se 
revărsau într-o năvală stupidă. Sper că, vreau să zic, 
poate, sper că mă vel aștepta. 

- Îndrăznesc să spun că voi fi tot aici. N-am alt- 
ceva de făcut. Dar, nu-ţi face griji, vei avea la ce să te 
gândești în Englia: război, onoare, glorie și toate astea. 
Mă vei uita curând. 

- Nu! strigă el, apucând-o de braț. Nu, n-am să 
te uit! Își trase mâna repede, ingrijorat că l-ar putea 
vedea cineva. Măcar acum Ardee se uita la el, oare- 
cum surprinsă, poate, la cât de vehementă fusese ne- 
garea, dar nici pe jumătate la fel de surprinsă ca el. 

Jezal își cobori privirea spre ea, clipind. O fată 
drăguță, fără îndoială, dar prea brunetă, prea oacheșă, 
mult prea deşteaptă, îmbrăcată simplu, fără giuvaiere 
ȘI cu o vânătaie mare şi urâtă pe față. N-ar fi stârnit 
prea multe comentarii în popota ofițerilor. Cum de 
lui i se părea cea mai frumoasă femeie din lume? 
Prinţesa Terez era un câine nespălat pe lângă ea. Toate 
cuvintele meșteșugite i se scurseră din minte și Jezal 
vorbi fără să gândească, privind-o direct în ochi. Poate 
că aceasta era senzația pe care ţi-o dădea sinceritatea. 

- Uite, Ardee, știu că tu mă crezi un măgar și, ei, 
bine, îndrăznesc să spun că sunt, dar n-am de gând 
să fiu mereu așa. Nu ştiu de ce te și uiţi la mine și nu 
știu prea multe despre lucrurile astea dar, ei, bine... 
mă gândesc la tine tot timpul. Nu mă mai gândesc la 
nimic altceva. Trase din nou adânc aer în piept. 
Cred... Privi iarăși împrejur, doar ca să se asigure că 
nu-i urmărea nimeni. Cred că te iubesc. 

Ardee izbucni în râs. 

— Chiar eşti un măgar, spuse ea. Disperare. Jezal 
era pur şi simplu distrus. Nu putea respira, de dezamă- 
gire. Faţa i se schimonosi, capul îi căzu și rămase cu 
privirea în pământ. Avea lacrimi în ochi. Lacrimi ade- 
vărate. Jalnic. Dar am să aştept. Bucurie. I se umflă 
în piept și izbucni într-un suspin feciorelnic. Era ne- 
putincios. Era ridicolă puterea pe care o avea asu- 
pra lui. Diferenţa dintre nefericire și fericire era 
cuvântul potrivit pentru ea. Ardee râse din nou. 
Uită-te la tine, nătărăule. Întinse mâna şi-i atinse fața, 

ii șterse o lacrimă de pe obraz cu degetul mare. Am 
să aştept, spuse ea și îi zâmbi. Acel zâmbet strâmb. 

Oamenii dispăruseră, parcul, orașul, lumea. Jezal 
se uită la Ardee, n-ar fi putut spune câtă vreme, încer- 
când să-și întipărească în minte fiecare detaliu al chi- 
pului ei. Dintr-un oarecare motiv, avea sentimentul 
că ar putea avea nevoie de amintirea acelui zâmbet, 
să-l treacă prin multe. 


Docurile gemeau de activitate, chiar și pentru niște 
docuri. Cheiurile clocoteau de oameni, aerul se zgu- 
duia și huruia de zarva lor. Soldaţi și provizii se revăr- 
sau la nesfârșit de-a lungul pasarelelor alunecoase și 
pe corăbii. Erau târâte lăzi, erau rostogolite butoaie, 
sute de cai erau trași și împinși și loviți cu piciorul, 
să urce la bord, cu ochii ieşiţi din orbite, cu boturile 
spumegând. Oamenii gemeau și mârâiau, trăgeau de 
funii ude, se opinteau cu traverse ude, asudau și răcneau 
in ploaia măruntă, alunecau pe punți, fugeau de 
colo-colo într-o harababură de proporţii. 

Peste tot oamenii se îmbrățișau, se sărutau, își fă- 
ceau semn cu mâna. Soții care își luau rămas-bun de 
la soți, mame de la fii, copii de la taţi, toți la fel de uzi. 
Unii își luau un aer curajos, alții plângeau și se jeleau. 
Altora nu le păsa, spectatori veniți pur și simplu să 
asiste la acea nebunie. 

Toate astea nu însemnau nimic pentru Jezal, care 
stătea sprijinit de parapetul bătut de vânturi al co- 
rabiei care avea să-l ducă în Englia. Era cufundat 
intr-o tristeţe teribilă, cu nasul curgând, cu părul lipit 

de cap de ud ce era. Ardee nu era acolo și totuși era 
peste tot. Îi auzea glasul peste hărmălaie, strigându-l 
pe nume. O zărea cu coada ochiului privindu-l și i 
se tăia respirația. Zâmbea, ridica mâna pe jumătate, 
să-i facă semn, apoi vedea că nu era ea. Vreo altă fe- 
meie brunetă, zâmbind vreunui alt soldat. Umerii 
ii coborau din nou. De fiecare dată dezamăgirea era 
mai cumplită. i 

Îşi dădea seama acum că făcuse o greșeală teribilă. 
De ce naiba îi ceruse să-l aștepte? Ce să aștepte? Nu 
se putea însura cu ea, asta era o realitate. Imposibil. 
Dar gândul că ea s-ar uita măcar la un alt bărbat îl 
innebunea. Era nefericit. 

Dragoste. Ura să recunoască asta, dar era nevoit. 
Întotdeauna privise cu dispreț intreaga noțiune. Un cu- 
vânt stupid. Un cuvânt pentru poeţi nepricepuţi, de- 
spre care să cânte la harpă, și pentru femei ridicole, 
despre care să trăncănească. Un lucru întâlnit în poveş- 
tile pentru copii și fără nicio legătură cu viaţa reală, 
unde relațiile dintre bărbați şi femei se reduceau la 
sex și bani. Cu toate acestea, iată-l impotmolit într-o 
mlaștină teribilă de teamă și vinovăție, dorință şi con- 
fuzie, disperare și durere. Dragostea. Ce blestem! 

- Mi-ar plăcea s-o văd pe Ardee, murmură nos- 
talgic Kaspa. 

Jezal se întoarse, holbându-se la el. 

- Ce? Ce-ai spus? 

- E o apariție strașnică, atâta tot, răspunse loco- 
tenentul, ridicând mâinile. 

Cu toţii erau prudenţi în preajma lui, de când 
cu jocul de cărți, de parcă ar fi putut exploda în orice 
moment. 

Jelaz se intoarse ursuz înapoi spre mulţime. Jos, 
la picioarele lor, era un fel de forfotă. Un călăreț sin- 
gur își croia drum prin haos, dând pinteni unui cal 
agitat, strigând intruna „mișcă!“. Chiar și prin ploaie, 
aripile de pe coiful călăreţului scânteiau. Un Cava- 
ler Vestitor! 

- Veşti proaste pentru cineva, șopti Kaspa. 

Jezal clătină din cap. 

- Se pare că pentru nol. 

Într-adevăr, se indrepta direct spre corabie, lăsând 
în urma lui un şir de soldaţi şi muncitori năuciţi și 
furioși. Săltă din șa şi păși hotărât în susul pasarelei, 
spre ei, cu faţa încrâncenată, cu armura strălucitoare 
acoperită de un strat de umezeală și zornăind la fie- 
care pas. 

- Căpitan Luthar? întrebă el. 

- Da, răspunse el. Il chem pe colonel. 

- Nu-i nevoie. Mesajul meu e pentru tine. 

- Zău? 

- Înaltul Judecător Marovia solicită prezenţa ta 
in birourile sale. De îndată. Ar fi bine să iei calul meu. 

Jezal se incruntă. Nu-i plăcea deloc cum sună. Nu 
vedea niciun motiv pentru care un Cavaler Vestitor 
să-i aducă lui mesaje, în afară de faptul că fusese în Casa 
Creatorului. Nu mai voia să aibă de-a face cu asta. Voia 
ca întâmplarea să rămână trecutului, uitată, impreună 
cu Bayaz și nordicul lui și acel schilod dezgustător. 

- Înaltul Judecător așteaptă, căpitane. 
- Da, desigur. 


Se părea că nu avea de ales. 


- Ah, căpitane Luthar. Ce onoare să te revăd! Jezal 
nu era deloc surprins să-l întâlnească pe nebunul Sul- 
fur, chiar şi acolo, în faţa birourilor Înaltului Judecător. 
Nici măcar nu mai părea nebun, doar o parte a lumii 
care înnebunise pe de-a-ntregul. O onoare deplină, 
spuse el, făcând spume la gură. 

- Asemenea, zise apatic Jezal. 

- Ce noroc am că te-am prins, acum, că plecăm 
amândoi atât de curând! Stăpânul meu are tot soiul 
de corvezi pentru mine. Suspină adânc. N-am pic de 
răgaz, nu? 

- Nu. Știu ce vrei să spui. 

- Totuşi, e o mare onoare să te văd, şi victorios 
in Turnir! Am văzut totul, știi, a fost un privilegiu 
să fiu martor. Zâmbi larg, cu ochii de culori diferite 
scânteind. Și când te gândești că erai gata să renunți. 
Hah! Dar nu te-ai lăsat, întocmai cum am spus eu! 
Da, nu te-ai lăsat și acum culegi roadele! Marginea 
Lumii, şopti el încetișor, ca și cum, dacă ar rosti cu- 
vintele cu voce tare ar provoca un dezastru. Margi- 
nea lumii. Își poți imagina? Te invidiez, chiar te 
invidiez! 

Jezal clipi. 

- Ce? 

- Ce? Ha! Ce, zice el. Eşti neînfricat, domnule. 
Neinfricat. 

Și Sulfur se îndepărtă, traversând cu pași pari 
Piaţa Mareșalilor şi chicotind. Jezal era atât de năucit 
încât nu avu nici măcar prezenţa de spirit să-l facă 
idiot afurisit după ce se îndepărtase destul ca să nu-l 
mai audă. 

Unul dintre numeroșii funcționari ai lui Marovia 
il conduse printr-un coridor gol, răsunător, către două 
uși imense. Se opri în faţa lor și bătu. La un strigăt de 
răspuns, răsuci mânerul şi trase una dintre cele două 
uși, rămânând politicos la o parte, ca să-i facă lui Jezal 
loc să treacă. 

- Poţi intra, spuse el încet, după ce fură lăsaţi să 
stea acolo o vreme. 

- Da, da, desigur. 

În sala cavernoasă de dincolo era o linişte stranie. 
Mobila era ciudat de puţină în acel spaţiu imens, 
căptușit cu plăci de lemn și, atâta câtă era, părea su- 
pradimensionată, de parcă ar fi fost destinată unor oa- 
meni mult mai mari decât Jezal. Asta îi dădu senzația 
deslușită că tocmai sosea la propria sa judecată. 

Înaltul Judecător Marovia stătea în spatele unei 
mese enorme, cu suprafaţa lustruită ca oglinda, zâm- 
bindu-i lui Jezal cu o expresie binevoitoare, deși ușor 
compătimitoare. Mareșalul Varuz era așezat la stânga 
lui, privind în jos, vinovat, la propria-i reflexie 
incețoșată. Jezal nu-şi îinchipuise că se putea simţi mai 
deprimat, dar, văzându-l pe cel de-al treilea membru 
al grupului, își dădu seama că se înșelase. Bayaz, afi- 
şând un zâmbet satisfăcut. Simţu un ușor fior de pa- 
nică atunci când ușa se închise în urma lui: ţăcănitul 

incuietorii i se păru ca zăngănitul lacătului greu de 
la celula unei temnițe. 

Bayaz se ridică din scaun și ocoli masa. 

- Căpitane Luthar, mă bucur nespus că ai putut 
să ni te alături. Bătrânul luă mâna umedă a lui Jezal 
în ambele sale mâini și o strânse ferm, conducându-l 
mai departe în încăpere. Mulţumesc că ai venit. 
Mulţumesc sincer. 

- Ăă, desigur. De parcă i s-ar fi dat de ales. 

- Ei, bine, probabil te întrebi despre ce e vorba. 
Îngăduie-mi să-ți explic. Făcu un pas înapoi și se cocoță 
pe marginea mesei, ca un unchi prietenos care îi ţine 
un discurs unui copil. Eu și câţiva bravi tovarăși — oa- 
meni aleși, înţelegi, oameni de calitate - pornim într-o 
mare călătorie! O călătorie memorabilă! O mare aven- 
tură! Nu mă îndoiesc că, de vom reuși, va rămâne de 
pomină mulți ani de-acum înainte. Foarte mulţi ani. 
Fruntea lui Bayaz se încreţi când își ridică sprâncenele 
albe. Ei? Ce părere ai? 

- Ăă... Jezal aruncă neliniștit o privire către Ma- 
rovia și Varuz, dar aceştia nu-i dădeau niciun indiciu 
despre ceea ce se petrecea. Dacă-mi permiteți? 

- Desigur, Jezal. Pot să-ți spun Jezal, nu-i așa? 

- Da, ăă..., ei, bine, da. Presupun. Păi, problema e... 
Mă întrebam ce legătură au toate astea cu mine. 

Bayaz zâmbi. 

- Ne mai lipsește un om. 

Se lăsă o lungă tăcere apăsătoare. O picătură de apă 
se prelinse pe ţeasta lui Jezal, îi picură din păr, se scurse 
in josul nasului și lipăi pe dale, sub picioarele lui. 

Groaza se strecura încet prin tot trupul său, de la 
stomac până în vârful degetelor. 

- Eu? făcu el cu glas răgușit. 

- Drumul va fi unul lung și greu, după toate pro- 
babilitățile presărat cu pericole. Avem dușmani acolo, 
tu și cu mine. Mai mulți dușmani decât ai crede. Cine 
ar putea fi mai folositor decât un săbier dovedit, așa cum 
eşti tu? Nimeni altul decât câștigătorul Turnirului! 

Jezal înghiţi în sec. 

- Apreciez oferta, sincer, dar mă tem că trebuie 
s-o refuz. Locul meu este alături de armată, mă înţe- 
legeţi. Făcu un pas șovăitor către ușă. Trebuie să merg 
în Nord. Corabia mea pleacă în curând și... 

- Mă tem că a plecat deja, căpitane, zise Marovia, 
țintuindu-l locului pe Jezal cu glasul lui cald. Nu tre- 
buie să te mai preocupe asta. Nu vei merge în Englia. 

- Dar, Domnia Voastră, compania mea... 

- Va găsi un alt comandant, zâmbi Inaltul Jude- 
cător, înţelegător, compătimitor și îngrozitor de ferm. 
Îţi apreciez sentimentele, chiar ți le apreciez, dar con- 
siderăm că acest lucru este mai presant. Este impor- 
tant ca Uniunea să fie reprezentată într-o asemenea 
chestiune. 

- Extrem de important, murmură Varuz, fără prea 
multă tragere de inimă. 

Jezal îi privi printre gene pe cei trei bătrâni. Nu 
era cale de scăpare. Așadar, aceasta era răsplata lui 
pentru câștigarea Turnirului? O călătorie excentrică 
spre cine ştie unde, în compania unui bătrân dement 
și a unei cete de sălbatici? Cât își mai dorea acum să 

nu se fi apucat niciodată de scrimă! Să nu fi văzut 
nici măcar o dată în viaţă o sabie! Dar era inutil. Cale 
de întoarcere nu mai era. 

- Trebuie să-mi slujesc ţara, bârgui Jezal. 

Bayaz râse: 

- Există şi alte moduri de a-ţi sluji ţara, băiete, 
decât să fii un cadavru într-un morman, acolo, în 
ingheţatul Nord. Plecăm mâine. 

- Mâine? Dar lucrurile mele sunt... 

- Nu-ţi face griji, căpitane. Și bătrânul se strecură 
de la masă și-l bătu cu entuziasm pe umăr. Totul e 
aranjat. Cutiile tale au fost coborâte de pe navă inainte 
de a pleca. Ai seara asta să-ţi alegi câteva lucruri pen- 
tru călătoria noastră, dar trebuie să avem bagaje ușoare. 
Arme, desigur și haine rezistente pentru drum. Ai 
grijă să împachetezi o pereche bună de cizme, da? Fără 
uniforme, mă tem, ar putea să atragă genul de atenție 
nedorită acolo unde mergem. 

- Da, firește, zise Jezal nefericit. Aş putea întreba... 
unde mergem? 

- La marginea Lumii, băiete, la marginea Lumii! 
Ochii lui Bayaz scânteiară. Și inapoi, desigur... Sper. 


SÂNGEROSUL NOUĂ 


Ăsta era Logen Nouădegete, un om fericit. Plecau, 
în sfârșit. Dincolo de discuţiile vagi despre Imperiul 
Vechi și despre marginea Lumii, n-avea habar inco- 
tro mergeau și nu-i păsa. Oriunde, în afară de locul 
ăsta blestemat, era mulțumitor pentru el și, cu cât mai 
repede cu atât mai bine. 

Ultimul membru al grupului nu părea să-i impăr- 
tășească buna dispoziţie. Luthar, tânărul fudul de la 
poartă. Cel care câștigase duelul datorită înșelătoriei 
lui Bayaz. Nu legase nici două vorbe de când venise. 
Doar stătea acolo, cu faţa încremenită şi albă ca varul, 
uitându-se pe fereastră, cu spatele drept de parcă ar 
fi avut o suliță vârâtă în fund. 

Logen păși agale spre el. Dacă e să călătoreşti cu 
cineva și poate să lupţi alături de el, e bine să vorbeşti 
și să râzi, dacă poți. Astfel poți să ajungi la o anu- 
mită înţelegere și apoi la încredere. Increderea este 
ceea ce leagă un grup și acolo, în sălbăticie, ea poate 
să atârne balanţa în favoarea vieţii sau a morţii. Să 

clădeşti o asemenea încredere cere timp și efort. 
Logen se gândea că era de preferat să înceapă din 
vreme, iar astăzi era binedispus, așa că se așeză lângă 
Luthar și privi spre parc, încercând să născocească 
un teren comun pe care să planteze seminţele unei 
neverosimile prietenii. 

- Frumos la tine acasă. Nu credea că era, dar îi 
lipseau ideile. 

Luthar se intoarse de la fereastră, îl măsură pe Logen 
cu privirea, semeţ, de sus până jos. 

- Ce ştii tu despre asta! 

- Cred că gândurile unui om valorează la fel de 
mult ca ale altuia. 

- Ha! pufni tânărul cu răceală. Atunci presupun 
că prin asta ne deosebim. 

Intoarse spatele priveliștii. 

Logen trase adânc aer în piept. Poate că încrede- 
rea venea ceva mai încolo. Îl abandonă pe Luthar şi 
își încercă norocul cu Quai, dar ucenicul nu era nici 
el mult mai dătător de speranţe, prăbuşit într-un 
scaun, încruntându-se în gol. 

Logen se așeză lângă el. 

- Nu eşti nerăbdător să mergi acasă? 

- Acasă, bolborosi ucenicul, fără vlagă. 

- Da, Imperiul Vechi... sau oriunde o fi. 

- Nu ştii cum e acolo. 

- Mi-ai putea spune, zise Logen, sperând să audă 
ceva despre văi liniștite, orașe, râuri și câte și mai câte. 

- Sangeros. E sângeros acolo și fără de lege și viaţa 
e la preţ de nimic. 

Sângeros și fără de lege. Toate astea aveau un iz 
cunoscut. 

- Nu există un împărat sau ceva? 

- Sunt mulți, care se războiesc mereu între ei, 
încheind alianţe care durează o săptămână sau o zi 
sau O oră, înainte de a se îngrămădi să fie primii care 
se înjunghie între ei pe la spate. Când un împărat 
cade, un altul se ridică, și altul și altul, și, între timp, 
cei deznădăjduiţi și deposedați scotocesc şi Jefuiesc 
și ucid. Orașele decad, marile lucrări ale trecutului 
cad pradă distrugerii, recoltele rămân neculese și oa- 
menii mor de foame. Sute de ani de vărsare de sânge 
și de trădare. Vrajbele au devenit atât de adânci, atât 
de complicate, încât puţini pot să mai spună cine pe 
cine urăște și nimeni nu poate spune de ce. Nu mai 
e nevoie de rațiune. 

Logen făcu un ultim efort. 

- Nu poţi ști niciodată. Poate că lucrurile s-au 
schimbat în bine. 

- De ce? murmură ucenicul. De ce? 

Logen căuta un răspuns când una dintre uși săltă 
dintr-odată în lături. 

Bayaz îşi roti ochii, încruntat, prin încăpere. 

- Unde e Maljinn? 

Quai înghiți. 

- A plecat. 

- Văd și eu că a plecat! Mi se pare că ţi-am spus 
S-O ţii aici. 

- Nu mi-ai zis și cum, murmură ucenicul. 

Maestrul lui îl ignoră. 

- Ce naiba s-a întâmplat cu femeia asta afurisită? 
Trebuie să plecăm până la prânz! O cunosc de trei 
zile şi deja m-a adus la capătul răbdărilor. Își încleştă 
dinţii și trase adânc aer în piept. Găseşte-o, Logen, 
bine? Găseşte-o şi adu-o înapoi. 

- Și dacă nu vrea să se întoarcă? 

- Nu știu, ia-o pe sus și adu-o! Poți s-o aduci cu 
picioare în fund tot drumul până aici, din partea mea. 

Uşor de spus, dar Logen nu-și dorea să încerce. 
Totuşi, dacă trebuia să facă asta înainte de plecare, 
era cel mai bine s-o facă acum. Oftă, se ridică din 
scaun ȘI porni spre ușă. 


Logen se strecură în umbrele de lângă zid, privind. 

- La naiba, își șopti el. 

Trebuia să se întâmple acum, tocmai când erau pe 
cale să plece. Ferro era la douăzeci de pași depărtare, 
stând dreaptă, cu o încruntătură mai adâncă decât de 
obicei pe chipu-i întunecat. În jurul ei erau adunaţi 
trei bărbați. Mascaţi, în negru din cap până-n picioare. 
Își țineau ciomegele în jos, pe lângă picioare, pe jumă- 
tate ascunse la spate, dar Logen n-avea nicio indoială 
în privinţa intențuilor lor. Îl auzea pe unul dintre ei 
șuierând prin mască, spunând ceva cum că ar trebui 
să se apropie încet. Logen tresări. Să se apropie încet 
nu părea a fi în stilul lui Ferro. 

Se întreba dacă ar trebui să plece pe furiș şi să-i 
anunțe pe ceilalți. Nu putea spune chiar că femeia îi 
plăcea prea mult, nu destul ca să-și frângă gâtul pentru 
ea. Dar, dacă îi lăsa să facă ce vor, cu trei împotriva ei, 

erau șanse s-o facă bucăţi înainte ca el să se întoarcă, 
oricât de dură era, și s-o târască cine ştie unde. Atunci, 
s-ar putea ca el să nu mai iasă din orașul ăsta blestemat. 

Începu să evalueze distanța, gândindu-se cum ar 
putea să ajungă mai bine la ei, cântărindu-și șansele, dar 
de prea multă vreme nu mai făcea nimic ȘI mintea i se 
mişca încet. Încă îşi muncea gândurile când Ferro sări 
dintr-odată la unul dintre ei, țipând cât o ţinea gura, 
doborându-l pe spate. Îi dădu câțiva pumni necruțători 
in față, înainte să fie imobilizată și ridicată de ceilalți. 

- La naiba! șuieră Logen. 

Cei trei se luptară, împleticindu-se pe alee, lo- 
vindu-se de ziduri, mârâind și înjurând, lovind cu 
pumnii și picioarele, o invălmășeală de membre agi- 
tate. Se părea că trecuse timpul unei abordări isteţe. 
Logen scrâșni din dinți și se năpusti spre ei. 

Cel de la pământ se ridicase, rostogolindu-se, în pi- 
cioare şi îşi scutura capul, ca să-și revină din ameţeală, 
iar ceilalți doi se chinuiau s-o imobilizeze pe Ferro. 
Acum, bărbatul ridică ciomagul, arcuindu-și spatele, 
gata să-i zdrobească țeasta. Logen scoase un răget. Faţa 
mascată se întoarse brusc, cu un aer surprins. 

- Ha! 

Apoi umărul lui Logen îl izbi în coaste, ridicându-l 
de pe picioare și aruncându-l cât colo. Cu coada ochiu- 
lui, văzu pe cineva legănându-și ciomagul spre el, dar 
ii luase pe nepregătite și lovitura nu avea cu adevărat 
forță. Logen o prinse de-a curmezișul brațului, apoi 
înlătură ciomagul și izbi cu pumnii direct în mască, 
o lovitură sângeroasă, cu fiecare mână. Bărbatul se 

retrase, clătinându-se, căzând. Logen îl apucă strâns 
de haina-i neagră, îl ridică în aer și îl aruncă în zid, 
cu capul în jos. 

Bărbatul săltă cu un gâlgaâit și căzu grămadă pe 
podea. Logen se răsuci, cu pumnii încleștaţi, dar ulti- 
mul zăcea cu faţa în jos, cu Ferro deasupra, care îi vâ- 
râse un genunchi în spate și îi trăgea capul în sus, de 
păr, zdrobindu-i faţa de drum şi strigând, în tot acest 
timp, înjurături fără noimă. 

- Ce naiba ai făcut? strigă Logen, apucând-o se sub 
cot Și trăgând-o în sus. 

Ea se smulse din strânsoare și rămase acolo, gafâind, 
cu pumnii strânși pe lângă trup și sângele şiroindu-i 
din nas. 

- Nimic, mârâi ea. 

Logen făcu un pas prudent în spate. 

- Nimic? Atunci ce înseamnă toate astea? 

Ferro muşcă fiecare cuvânt, cu accentul ei hidos, 
și i-l scuipă în faţă: 

- Nu... ştiu. 

Își şterse gura însângerată cu o mână, apoi încre- 
meni. Logen aruncă o privire peste umărul e1. Alți trei 
bărbaţi mascaţi alergau spre ei de-a lungul aleui înguste. 

- La naiba. 

- Mişcă, albule. 

Ferro se întoarse și incepu să fugă, iar Logen se 
luă după ea. Ce altceva putea să facă? Fugi. Fuga ori- 
bilă, istovitoare, a celui hăituit, cu umerii așteptând 
încordaţi o lovitură din spate, gâfâind, cu pașii sonori 
ai celor din urmă răsunând în jurul lui. 

Clădiri albe, înalte, treceau în goană de-o parte 
și de alta, ferestre, uși, statui, grădini. Și oameni, stri- 
gând în timp ce se dădeau la o parte din calea lor sau 
lipindu-se de ziduri. Nu avea habar unde se aflau, nu 
avea habar încotro mergeau. Un bărbat ieși pe o 
poartă, chiar în faţa lui, cu un vraf de hârtii în braţe. 
Se ciocniră, se răsturnară la pământ, rostogolindu-se 
în șanț, cu hârtiile zburând în jurul lor. 

Logen încercă să se ridice, dar picioarele îi ardeau. 
Nu vedea nimic. Avea o coală de hârtie peste față. 
O smulse, apoi simţi pe cineva apucându-l de sub braţ 
şi trăgându-l. 

- Sus, albule. Mișcă. 

Ferro. Nici măcar nu gâfâia. Plămânii lui Logen 
explodau în timp ce încerca să ţină pasul cu ea, dar 
ea înainta fără ezitare, cu capul aplecat, cu picioarele 
zburând. 

Ferro năvăli printr-o galerie acoperită aflată chiar 
in faţa lor și Logen o urmă, chinuit, cu cizmele alune- 
când când dădu colțul. Un imens spaţiu umbros se 
înălța deasupra lor, ca o pădure ciudată de bârne drepte. 
Unde naiba se aflau? În faţă era o lumină strălucitoare, 
aer liber. Logen năvăli în lumină, clipind. Ferro era 
chiar în faţa lui, întorcându-se încet, răsuflând greu. 
Erau în mijlocul unui cerc de iarbă, un cerc mic. 

Acum ştia unde se aflau. Arena unde stătuse în mij- 
locul mulțimii, privind duelul. Băncile goale se întin- 
deau de jur imprejur. Printre ele, mișunau tâmplari, 
tăind și bocănind. Scoseseră deja, în bucăţi, câteva din- 
tre băncile aflate în spate și bârnele de susținere 

țâșneau în aer, singure, ca nişte coaste gigantice. Logen 
îşi aşeză mâinile pe genunchii tremurători și se aplecă, 
gâfâind, scuipând pe pământ. 

- $i... acum? 

- Pe aici. 

Logen se îndreptă cu efort și porni clătinându-se 
după ea, dar Ferro se întorcea deja. 

- Nu pe acolo. 

Logen îi văzu. Siluete cu măști negre, din nou. Cea 
din față era o femeie, înaltă, cu o claie de păr roşu. 
Păși tiptil, pe vârfuri, către cercul de iarbă, își flu- 
tură mâna în spate, făcându-le semn celorlalți doi s-o 
ia lateral, încercând să-i flancheze, să-i înconjoare. 
Logen privi împrejur, căutând o armă, dar nu era 
nimic, doar băncile goale și zidurile albe, înalte, de 
dincolo. Ferro se retrăgea către el, la nici trei metri 
distanţă și, dincolo de ea, erau alte două măști, stre- 
curându-se în jurul îngrăditurii, cu ciomege în mâini. 
Cinci. Cinci cu totul. 

- La naiba! spuse el. 


- De ce naiba întârzie? mârâi Bayaz, măsurând po- 
deaua cu pasul. 

Jezal nu-l mai văzuse pe bătrân iritat până atunci 
și, dintr-un oarecare motiv, asta îl agita. Ori de cate 
ori se apropia, lui Jezal îi venea să se retragă. 

- Mă duc să fac o baie, fir-ar să fie. S-ar putea să 
treacă luni până la următoarea. Luni! 

Bayaz ieşi furios din încăpere și trânti ușa de la baie 
în urma lui, lăsându-l pe Jezal singur cu ucenicul. 

Probabil că erau destul de apropiați ca vârstă, dar 
în rest nu aveau nimic în comun, din câte îşi dădea 
seama Jezal. Î fixă cu privirea, cu nedisimulat dis- 
preţ. Un băiat bolnăvicios, tras la față, plăpând, stu- 
dios. Era jalnic cum stătea îmbufnat, plimbându-se 
ursuz. Și nepoliticos. Al naibii de nepoliticos. Jezal 
fierbea în tăcere. Cine se credea, căţelușul ăsta aro- 
gant? De ce naiba era așa de supărat? Nu era el cel 
care îi furase viaţa din față. 

Totuși, dacă trebuia să fie lăsat singur cu unul din- 
tre ei, probabil că s-ar fi putut și mai rău. Ar fi putut 
să fie nordicul mocofan, cu flecăreala lui bâlbâită, îngă- 
lată. Sau vrăjitoarea aia gurkiană, care se holba întruna 
cu ochii ei galbeni, diavolești. Se cutremura numai gân- 
dindu-se. Oameni de calitate, spusese Bayaz. Ar fi râs, 
dacă n-ar fi fost gata să izbucnească în plâns. 

Jezal se aşeză pe pernele din scaunul cu spătar înalt, 
dar nici aici nu-și găsi liniștea. Prietenii lui erau acum 
in drum spre Englia și le ducea deja dorul. West, Kaspa, 
Jalenhorm. Până și afurisitul ăla de Brint. Pe drum spre 
onoare, pe drum spre faimă. Campania va fi de mult 
terminată până când aveau să se întoarcă ei din cine 
ştie ce văgăună unde îi ducea bătrânul, asta dacă aveau 
să se mai întoarcă. Oare când va fi următorul război, 
următoarea șansă de glorie? 

Cât își dorea să fie în drum spre înfruntarea cu 
oamenii Nordului! Cât işi dorea să fie cu Ardee! 
Părea o veșnicie de când fusese fericit. Avea o viaţă 
mizerabilă. Mizerabilă. Se lăsă fără vlagă pe spate, 
întrebându-se dacă lucrurile puteau sta și mai rău. 

- Aah, gemu Logen, când un ciomag îl pocni peste 
braţ, apoi un altul peste umăr și unul în coastă. 

Se retrase, îimpleticindu-se, pe jumătate în genunchi, 
parând loviturile cât de bine putea. O auzea pe Ferro 
țipând undeva în spatele lui. Logen nu-și dădea seama 
dacă de furie sau de durere, era prea ocupat să fie 
ciomăgat. 

Ceva îi izbi ţeasta, destul de tare ca să-l azvârle 
către bănci. Căzu cu faţa în jos și banca din faţă îl 
lovi în piept, scoțându-i aerul din plămâni. Îi curgea 
sânge din cap, pe mâini, în gură. Ochii îi lăcrimau 
din pricina unei lovituri la nas, încheieturile degete- 
lor îi erau jupuite și pline de sânge, aproape la fel de 
sfâşiate cum îi erau veșmintele. Zăcu acolo, o clipă, 
adunându-și ultimele puteri. O bucată groasă de lemn 
zăcea pe pământ, sub bancă. O înhăță de un capăt. 
Era liberă. O trase spre el. Era plăcută în mână. Grea. 

Inspiră, încercând să-și revină. Își mișcă puţin 
braţele și picioarele, încercându-le. Nimic rupt, în 
afară de nas, poate, dar nu era prima oară. Auzi pași 
apropiindu-se din spate. Pași silențioși, fără grabă. 

Se ridică, încercând să pară amețit. Apoi scoase un 
răget și se răsuci, legănând bucata de lemn deasupra 
capului. Se rupse în două de umărul omului mascat, 
cu un pârâit răsunător, jumătate zburând în iarbă și 
săltând, cu un trăncănit. Bărbatul scoase un vaiet înăbu- 
şit și se prăbuși, cu ochii închiși, cu o mână ţinându-se 
de gât, în timp ce cealaltă îi atârna inutilă, cu cioma- 
gul căzându-i dintre degete. Logen ridică în mâini 
bucata scurtă de lemn rămasă și îl izbi cu ea peste față. 

Îi smuci capul pe spate și îl aruncă în iarbă, cu masca 
pe jumătate sfâșiată și sângele bulbucând de dedesubt. 

Capul lui Logen explodă de lumină. Făcu câţiva 
pași mărunți și se lăsă pe genunchi. Cineva îl lovise 
în ceafă. Îl lovise tare. Se clătină acolo, o clipă, încer- 
când să nu cadă cu faţa în jos, apoi lucrurile se limpe- 
ziră dintr-odată. Femeia cu părul roșu stătea deasupra 
lui, înălțându-și ciomagul. 

Logen se ridică, se ciocni de ea, o apucă, pe bâj- 
baite, de braț, pe jumătate trăgând-o, pe jumătate spri- 
jinindu-se de ea, cu un ţiuit în urechi și lumea 
învârtindu-se nebunește. Se clătinară, trăgând de cio- 
mag ca doi bețivi care se luptă pentru o sticlă, inainte 
şi înapoi, în cercul de iarbă. O simţi lovindu-l cu cea- 
laltă mână, direct între coaste. 

- Aaah, gemu el, dar capul i se limpezea acum şi 
femeia avea pe jumătate greutatea lui. 

Îi răsuci brațul cu ciomagul la spate. Ea îl lovi din 
nou, un pumn în obraz care îl făcu din nou, preţ de 
o clipă, să vadă stele verzi, dar pe urmă Logen o apucă 
de cealaltă încheietură, imobilizând și braţul acela. 
O culcă pe spate, peste genunchiul lui. 

Femeia lovi cu picioarele și se smuci, cu ochii mijiţi, 
ca două fante furioase, dar Logen o ţinea strâns. Își 
eliberă mâna dreaptă din învălmășeala de mâini, ridică 
pumnul și i-l înfipse în stomac. Femeia scoase un șuie- 
rat gâfâit și rămase fără vlagă, cu ochii ieşiţi din or- 
bite. Logen o azvârli cât colo și ea se târî puţin, își 
scoase masca și începu să tușească, vomitând în iarbă. 

Logen se impletici și se clătină, scutură din cap, 
scuipând sânge și noroi în iarbă. În afară de femeia 
care vomita, în cerc mai erau patru siluete negre, 
boţite, rășchirate. Una dintre ele gemea încet, în timp 
ce Ferro o lovea fără încetare. Ferro avea sânge pe 
toată faţa, dar zâmbea. 

- Sunt încă viu, își murmură Logen. Sunt încă... 

Alţii veneau prin galeria boltită. Se răsuci, aproape 
prăbușindu-se. Alţii, alți patru, din cealaltă parte. Erau 
prinşi în capcană. 

- Mişcă, albule! 

Ferro țâșni pe lângă el și săltă pe prima bancă, apoi 
pe a doua, pe a treia, sărind printre ele cu pași mari. 
O nebunie. Unde avea de gând să meargă de acolo? 
Femeia cu păr roșu încetase să vomite Și se târa către 
ciomagul ei căzut. Ceilalți se apropiau repede, mai 
mulți ca oricând. Ferro străbătuse deja un sfert din 
drum înapoi și nu dădea semne de încetinire, săltând 
de pe o bancă pe alta, făcând scândurile să huruie. 

- La naiba. 

Logen porni după ea. După o duzină de bănci, pi- 
cioarele îl ardeau din nou. Renunţă să încerce să sară 
printre ele şi începu să se cațere cum putea. În timp 
ce zbura peste spătare, îi vedea pe oamenii mascaţi 
în spate, urmărindu-i, privindu-i, arătând și strigând, 
imprăștiuindu-se printre bănci. 

Acum Logen încetinea. Fiecare bancă era un munte. 
Cel mai apropiat mascat era la doar câteva rânduri 
în spate. Continuă să se caţere, mai sus, mai sus, apu- 
cându-se de lemn cu mâinile însângerate, târându-se 

pe bănci cu genunchii insângerați, cu propria-i ră- 
suflare răsunând în cap, cu pielea furnicându-l de su- 
doare şi frică. Văzduhul se înălța, dintr-odată, liber 
in faţa lui. Se opri, gâfâind, fluturându-și braţele, 
bălăngănindu-se pe marginea unui abis ameţitor. 

Era aproape de acoperișurile înalte ale clădirilor 
din spate, dar majoritatea băncilor fuseseră scoase deja, 
lăsând montanţui descoperiţi: stâlpi care se înălțau sin- 
guri, cu grinzi înguste între ei și un nesfârșit spațiu 
inalt, gol. O privi pe Ferro sărind de pe un montant 
avântat pe altul, apoi alergând de-a lungul unei grinzi 
clătinate, fără să-i pese de spaţiul adânc de dedesubt. 
Sări pe un acoperiș plat de la capătul celălalt, sus, dea- 
supra lui. I se părea foarte departe. 

- La naiba. 

Logen traversă, clătinându-se, cea mai apropiată 
grindă, cu braţele larg desfăcute, pentru echilibru, 
târșâindu-și picioarele ca un bătrân. Inima îi bubuia 
ca barosul unui fierar pe nicovală, genunchii îi erau 
moi și îi tremurau, din cauza urcuşului. Încercă să 
ignore oamenii care se căţărau și urlau în spatele lui 
ȘI să se uite doar la suprafaţa noduroasă a bârnei, dar 
nu putea să privească în jos fără să vadă păienjenișul 
de scânduri de sub el și minusculele dale din piaţa de 
dedesubt. Departe, dedesubt. 

Se impletici pe un interval rămas intact, îl urcă, 
troncănind, până la capăt. Se ridică pe grinda de de- 
asupra capului, își strânse picioarele în jurul ei şi se 
târi de-a lungul ei, pe fund, șoptindu-și, iar și iar: 

- Sunt încă viu. 

Masca cea mai apropiată ajunsese la interval și îl 
străbătea în goană, spre el. 

Barna se termina în vârful uneia dintre întăriturile 
verticale. O bucată de lemn de două, trei palme de-a 
curmezișul. Apoi nimic. Doi paşi de văzduh. Apoi 
o altă bucată, în vârful unui alt pilon ameţitor, apoi o 
scândură spre acoperișul plat. Ferro se holba la el de 
pe parapet. 

- Sari! ţipă ea. Sari, alb afurisit! 

Logen sări. Simţi vântul împrejur. Piciorul stâng 
ateriză pe bucata de lemn, dar nu se putea opri. Picio- 
rul drept lovi scândura. Glezna i se răsuci, genunchii 
i se îndoiră. Lumea ameţitoare se înnegri. Piciorul 
stâng cobori, jumătate pe lemn, jumătate în afară. 
Scândura trosni. Era în aer, dând din mâini. I se păru 
O veșnicie. 

- Ooof! 

Parapetul îl izbi în piept. Braţele se apucară de el, 
dar nu mai avea strop de aer. Începu să alunece înapoi, 
foarte încet, centimetru cu înfricoșător centimetru. 
Mai întâi văzu acoperișul, apoi își văzu mâinile, pe 
urmă nu mai vedea nimic, decât pietrele din faţa lui. 

- Ajutor, șopti el, dar nu veni niciun ajutor. 

Era cale lungă până jos, știa asta. Cale lungă, lungă 
și, de data asta, nu era nicio apă în care să cadă. Doar 
piatră tare, netedă, fatală. Auzi un huruit. Masca 
venea peste scândură, în spatele lui. Auzi pe cineva 
strigând, dar nimic din toate astea nu mai conta acum 
prea mult. Alunecă încă puțin înapoi, agățându-se cu 
mâinile de mortarul sfărâmat. 

- Ajutor, făcu el cu glas răgușit, dar nu era nimeni 
să-l ajute. Doar măştile și Ferro şi niciunul nu părea 
gata să-l ajute. 

Auzi o lovitură și un țipăt disperat. Ferro lovind 
scândura cu picioarele și masca în cădere. Ţipătul se 
prăbuși, parcă multă vreme, apoi se opri, transfor- 
mându-se într-o bufnitură îndepărtată. Trupul măștii 
strivindu-se de pământ, Jos, departe, și Logen știa că 
era pe cale să-l urmeze. Omul trebuie să fie realist 
când vine vorba despre asemenea lucruri. De data 
asta, nu avea să mai fie purtat de valuri pe malul unui 
râu. Degetele îi alunecau încet, mortarul începea să 
se desprindă. Lupta, goana, cățăratul, toate îl 
vlăguiseră și acum nu mai avea putere. Se întreba ce 
sunet va scoate când va plonja prin aer. 

- Ajutor, bâigui el. 

Și degete puternice i se strânseră în jurul înche- 
ieturii. Degete întunecate, murdare. Logen auzi un 
mârâit Și își simţi braţele trase cu putere. Gemu. Mar- 
ginea parapetului îi reapăru în faţa ochilor. O vedea 
acum pe Ferro, cu dinții incleștați, cu ochii strânși, 
aproape închiși de efort, cu venele de pe gât ieşite în 
afară, cu cicatricea lividă pe chipu-i tuciuriu. Logen 
se prinse de parapet cu cealaltă mână, pieptul îi ieși 
deasupra și reuși să-și ridice un genunchi. 

Ferro îl trase restul drumului și Logen se rosto- 
goli și se trânti pe spate, pe partea cealaltă, gâfâind 
ca un peşte pe uscat, cu ochii ațintiţi în sus, spre 
cerul alb. 

- Sunt încă viu, își murmură, după o clipă, ne- 
venindu-i să creadă. N-ar fi fost o surpriză prea 
mare dacă Ferro l-ar fi lovit peste mâini, ajutându-l 
să cadă. 

Faţa lui Ferro se ivi deasupra lui, cu ochii galbeni 
privind în jos, cu dinţii dezveliți într-un mârâit. 

- Alb afurisit, prost şi greu! 

Ferro se întoarse, clătinând din cap, se îndreptă 
furioasă spre un zid şi începu să se caţere, ridicându-se 
repede către un acoperiș turtit de deasupra. Logen 
se cutremură, privind-o. Nu obosea niciodată? 
Braţele lui erau pline de lovituri, de vânătăi, de zg- 
rieturi. Picioarele îl dureau, nasul începuse să-i sån- 
gereze din nou. Toate îl dureau. Se intoarse și privi 
în jos. O mască se holba la el, de la marginea băncilor, 
la douăzeci de paşi depărtare. Altele se vânzoleau de- 
desubt, căutând o cale să urce. Jos, departe, într-un 
cerc galben de iarbă, vedea minuscula siluetă neagră 
cu păr roşu arătând împrejur, apoi în sus, spre el, 
dând ordine. 

Mai devreme sau mai târziu aveau să găsească o 
cale să urce. Ferro era cocoţată în vârful acoperișului 
de deasupra lui, o siluetă zdrenţuită, întunecată, pe 
fundalul cerului strălucitor. 

- Rămâi acolo, dacă vrei, răcni ea, apoi se intoarse 
și dispăru. 

Logen gemu când se ridică, gemu când își târșâi 
picioarele spre zid, suspină când începu să caute un 
loc de care să se apuce. 


tăişul sabiei 455 


- Unde sunt toți? ceru să știe Fratele Picior-Lung. 
Unde este ilustrul meu angajator? Unde e Maestrul 
Nouădegete? Unde e fermecătoarea doamnă, Maljinn? 

Jezal își roti privirea. Ucenicul bolnăvicios era prea 
cufundat în tristețea-i egocentrică pentru a răspunde. 

- Nu ştiu unde sunt ceilalți doi, dar Bayaz e în cadă. 

- Jur că n-am mai întâlnit un om mai preocupat de 
imbăiere ca el. Ceilalți nu vor întârzia mul, sper. Totul 
e pregătit, ştii. Corabia e gata. Calele sunt încărcate. 
Nu-mi stă în obicei să întârzii. Zău așa. Trebuie să prin- 
dem fluxul sau rămânem blocaţi aici până... Omuleţul 
se opri, ridicându-și privirea spre Jezal, dintr-odată ne- 
liniștit. Pari supărat, tinere prieten. Preocupat, zău așa. 
Pot să te ajut cumva eu, Fratele Picior-Lung? 

Lui Jezal îi trecu prin minte să-i spună să-și vadă 
de treburile lui, dar se hotări la un iritat: 

- Nu, nu. , 

- Aș pune rămășag că e o femeie la mijloc. Aș avea 
dreptate? Jezal il privi aspru, întrebându-se cum de 
ghicise. Soţia ta, poate? 

- Nu. Nu sunt însurat! Nu e nimic de felul acesta. 
Este, ăă, păi... își căută cuvintele potrivite, dar nu 
reuși. Nu e nimic de felul acesta! 

- Ah! făcu navigatorul, cu un rânjet cunoscător. 
Ah, o iubire interzisă, atunci, o iubire secretă, nu-i 
așa? Spre iritarea lui, Jezal se pomeni roșind. Am 
dreptate, îmi dau seama. Nu există fruct mai dulce 
decât cel pe care nu-l poţi gusta, ce zici, tinere amic? 
Ei? Ei? Bărbatul îşi mișcă sprâncenele într-o manieră 
care lui Jezal i se păru cât se poate de dezgustătoare. 

- Mă întreb de ce întârzie cei doi. Lui Jezal nu-i 
păsa câtuși de puţin, dar ar fi făcut orice să schimbe 
subiectul. 

- Maljinn și Nouădegete? Ha! râse Picior-Lung, 
aplecându-se spre el. Poate că au intrat într-o iubire 
secretă, ca a ta, ce zici? Poate că s-au furișat undeva, 
să-și urmeze pornirile firești. Înfipse un deget între 
coastele lui Jezal. Ţi-i poţi imagina pe cei doi? Ar fi 
ceva, nu-i așa? Ha! 

Jezal se strâmbă. Îl știa pe hidosul nordic drept 
un animal și, din puţinul cât o văzuse pe femeia aceea 
afurisită, putea fi și mai rea. Singura pornire firească 
pe care și-o putea imagina din partea lor era violenţa. 
Ideea era de-a dreptul revoltătoare. Se simţea mân- 
jit doar gândindu-se. 


Acoperișurile păreau să nu se mai sfârșească. Urcau 
unul, coborau altul. Se strecurau de-a lungul crestelor, 
alunecând cu câte un picior pe fiecare parte, furi- 
șându-se pe pervaz, pășind peste bucățile de zid care se 
sfărâmau. Uneori, Logen ridica ochii o clipă și cuprin- 
dea cu privirea priveliștea ameţitoare ce se întindea 
peste adunătura de plăci de ardezie ude, țigle ciupite, 
plumb străvechi, până la zidul îndepărtat al Agrion- 
tului și, uneori, până la orașul de dincolo. Ar fi putut 
fi chiar liniștitor, de n-ar fi fost Ferro, mișcându-se re- 
pede, sigură pe picioare, înjurându-l şi trăgându-l după 
ea, fără să-i dea timp să se gândească la priveliște sau 
la pantele agasante pe care le ocoleau, la siluetele negre 
care, cu siguranţă, continuau să-i caute dedesubt. 

Una dintre mânecile lui Ferro fusese sfârtecată la 
un moment dat în timpul luptei și îi flutura în jurul 
încheieturii, încurcând-o când urcau. Ferro mârâi și 
o rupse de la umăr. Logen zâmbi în sinea lui, amin- 
tindu-și eforturile pe care le depusese Bayaz s-o facă 
să-şi schimbe vechile zdrenţe puturoase cu haine noi. 
Acum era mai murdară ca oricând, cu rochia toată 
transpirată, pătată de sânge și mânjită de funingine, 
de pe vârfurile acoperișurilor. Ferro aruncă o privire 
peste umăr și îl văzu uitându-se la ea. 

- Mişcă, albule, şuieră ea. 

- Nu vezi culorile, nu-i aşa? Ferro continuă să 
se caţere, ignorându-l, legănându-se în jurul unui 
horn ce scotea fum, târându-se pe burtă peste țiglele 
murdare, alunecând pe marginea îngustă dintre 
două acoperișuri. Logen cobori lângă ea. Niciun fel 
de culori. 

— Și? îi aruncă ea peste umăr. 

- Atunci de ce îmi spui alb? 

Ferro se uită imprejur. 

- Eşti alb? 

Logen își privi antebraţele. În afară de câteva 
vânătăi marmorate, zgârieturi roșii, vene albastre, 
erau albe, trebuia spus. Se încruntă. 

- Așa mă gândeam. 

Ferro se îndepărtă în goană printre acoperișuri, 
direct către capătul clădirii, şi privi în Jos. Logen o 
urmă, se aplecă peste margine cu băgare de seamă. 
Câţiva oameni se mișcau de colo-colo pe străduța de 
dedesubt. Jos, departe, și nu aveau cum să coboare. 

Trebuiau să se întoarcă pe unde veniseră. Ferro se 
indepărtase deja în spatele lui. 

Un vânt se stârni pe lângă obrazul lui Logen. Talpa 
lui Ferro lovi marginea acoperișului și pe urmă era 
in aer. Gura lui Logen se căscă, privind-o cum zboară, 
cu spatele arcuit, dând din mâini și din picioare. Ate- 
riză pe un acoperiș plat, din plumb cenușiu, impes- 
trițat cu mușchi verde, se rostogoli o dată, apoi se 
ridică ușor în picioare. 

Logen își linse buzele și arătă spre piept. Ferro clă- 
tină din cap. Acoperișul plat era la trei metri mai jos, 
dar ar fi putut fi şapte metri de văzduh între el și ea 
și era cale lungă până jos. Se retrase încet, luându-și 
avânt. Trase de câteva ori aer în piept și închise ochii 
o clipă. 

Ar fi perfect, într-un fel, dacă ar cădea. Fără cân- 
tece, fără povești. Doar o pată însângerată undeva pe 
un drum. Începu să fugă. Picioarele îi bubuiau pe piatră. 
Aerul îi şuiera în gură, îl trăgea de hainele sfârtecate. 
Acoperișul plat urcă zburând spre el. Ateriză cu un im- 
pact cutremurător, se rostogoli o dată, exact cum făcuse 
Ferro, și se ridică în picioare lângă ea. Era încă viu. 

- Ha! strigă ea. Măi să fie! 

Se auziră un pârâit, apoi un trosnet și acoperișul 
cedă sub picioarele lui Logen. Se agăţă disperat de Ferro 
și căzu, iar ea alunecă după el, neajutorată. Logen se 
prăbuși preț de o ameţitoare clipă, zbierând, apucând 
aerul cu mâinile. Se prăbuși pe spate. 

Logen tuși, înecându-se cu praful, își scutură capul, 
se învârti cu durere. Era într-o cameră întunecată ca 

smoala după strălucirea de afară. Praful se filtra prin 
lumina ce cobora din gaura zdrenţuită din acoperișul 
de deasupra. Sub el era ceva moale. Un pat. Se prăbu- 
șise pe jumătate, stând într-o rână, cu păturile acope- 
rite de tencuială căzută. Logen simţi ceva pe picioare. 
Ferro. Izbucni într-un râs gâlgâit. Din nou în pat cu 
o femeie, în sfârșit. Din nefericire, nu era tocmai ceea 
ce sperase. 

- Alb idiot! mârâi ea, ridicându-se pe bâjbâite și 
îndreptându-se spre ușă, cu bucăţi de lemn și mortar 
alunecându-i de pe spate. Trase de încuietoarea ușii. 
Închis! E... Logen se năpusti pe lângă ea, smulgând 
ușa din balamale și căzând rășchirat în coridorul de 
dincolo. Ferro sări peste el. Sus, albule, sus! 

O bucată de lemn numai bună se rupsese din tocul 
ușii, cu câteva cuie ieșite în afară, la un capăt. Logen 
o înhăță și o ridică în mâini. Se ridică anevoie în pi- 
cioare, se împletici pe coridor, câţiva pași și ajunse la 
o răscruce. De fiecare parte se întindea câte un culoar 
umbros. Ferestre minuscule revărsau bălți bine con- 
turate de lumină pe podeaua întunecată. N-avea cum 
să-şi dea seama încotro o luase Ferro. Logen se întoarse 
la dreapta, spre un șir de scări. 

O siluetă înainta cu băgare de seamă de-a lungul 
coridorului, spre el. Lungă și subțire, ca un păianjen 
negru în întuneric, balansându-se pe vârfuri. O fantă 
de lumină străluci pe părul roșu strălucitor. 

- Iarăşi tu, zise Logen, cântărind bucata de lemn 
in mână. 

- Da, eu. 

Urmă un zornăit, o scânteiere de metal în beznă. 
Logen simţi bucata de lemn smulsă dintre degetele 
sale și o văzu zburând peste umărul femeii și înde- 
părtându-se, troncănind, în josul coridorului. Din nou 
neinarmat, dar femeia nu-i lăsă prea mult timp să-și 
facă griji pentru asta. Avea ceva în mână, ceva ca un 
cuţit, și femeia aruncă obiectul acela spre el. Logen 
se feri și acesta îi șuieră pe lângă ureche, apoi femeia 
işi smuci celălalt braț și ceva îl tăie peste față, chiar 
sub ochi. Logen se retrase, impleticit, la perete, încer- 
când să înţeleagă cu ce fel de vrajă se confrunta. 

Obiectul din mâna femeii era un fel de cruce de 
metal, trei lame curbate, una dintre ele având un câr- 
lg la capăt. Un lanţ săltă dintr-un inel aflat pe mâner 
şi dispăru sub mâneca ei. 

Obiectul ce semăna cu un cuțit ţâșni afară, trecu 
razant pe lângă faţa lui Logen, când acesta își vâri 
capul între umeri, revărsă o ploaie de scântei când 
se retrase, zgâriind peretele și se lipi înapoi de mâna 
ei. Femeia îl lăsă să cadă atârnând ușor de lanţ, 
zornăind pe podea, săltând și dansând înspre Logen 
în timp ce ea se apropia. Își smuci încheietura și obiec- 
tul lovi din nou spre omul Nordului, sfârtecându-i 
pieptul când acesta încercă să se ferească și improșcând 
stropi de sânge pe perete. 

Logen se năpusti spre ea, dar braţele lui nu apucară 
nimic. Se auzi un zornăit și își simţi piciorul tras de 
sub el, cu glezna într-o strânsoare dureroasă, prinsă 
de lanţ în timp ce femeia îl ocoli. Logen căzu cu faţa 
in jos, apoi dădu să se ridice. Lanţul îi șerpuia sub 

beregată. Abia apucă să-și våre mâinile sub el înainte 
de a se strânge. Femeia era deasupra lui, îi simţea ge- 
nunchiul apăsat pe spate, îi auzea răsuflarea șuierând 
prin mască, în timp ce trăgea, și lanţul strângându-se 
tot mai mult, tăindu-l în palmă. 

Logen gemu, săltând într-un genunchi, ridi- 
cându-se, clătinat, în picioare. Femeia era tot pe spa- 
tele lui, apăsându-l cu toată greutatea, trăgând de lanţ 
cât putea de tare. Logen lovi cu mâna-i liberă, dar nu 
putea să ajungă la ea, nu putea s-o arunce jos: era ca 
o lipitoare care nu se dezlipea de el. Abia mai putea 
respira acum. Se clătină, câţiva pași, apoi căzu pe spate. 

- Aaaau, îi şopti femeia în ureche, când povara 
lui o strivi de podea. 

Lanţul se lărgi cât să-l poată desface și să se strecoare 
de sub el. Liber. Se rostogoli și o apucă pe femeie de 
gât cu mâna stângă, incepând să strângă. Femeia îl lovi 
cu genunchii, îl izbi cu pumnii, dar greutatea lui o apăsa 
şi loviturile erau slabe. Mârâiră și gâfâiră și croncăniră 
unul la altul, scoțând sunete animalice, cu fețele aproape 
lipite. Câţiva stropi de sânge picurară din tăietura de 
pe obrazul lui Logen și căzură pe masca femeii. Mâi- 
nile se ridicară și incepură să-i pipăie fața, împingându-i 
capul pe spate. Îi vâri un deget în nas. 

- Aaa! ţipă el. Durerea i se infipse în țeastă. 

O lăsă și se ridică, clătinându-se, apucându-se cu 
o mână de faţă. Femeia se târî, tușind, îi dădu o lo- 
vitură de picior între coaste, făcându-l să se îndoaie, 
dar Logen ţinea încă lanţul în mână și trase de el cu 
toată puterea. Braţul ei țâșni, femeia scânci și zbură 

direct spre Logen, care își afundă genunchiul în coapsa 
ei, lăsând-o fără aer. Logen o apucă de spatele cămășii, 
o ridică și o azvârli pe scări în jos. 

Femeia se rostogoli şi se prăbuși și săltă, în cobo- 
râre, după care alunecă, oprindu-se pe-o parte, aproape 
de ultima treaptă. Logen era ispitit să se ducă după ea 
și să isprăvească treaba, dar n-avea timp. Probabil că 
erau şi alții în locul de unde venea ea. Se întoarse și 
șontâcăi în direcția opusă, blestemându-și glezna sucită. 

Din toate părțile se strecurau înspre el sunete, 
răsunând de-a lungul coridorului de cine ştie unde. 
Zornăieli şi pocnete îndepărtate, strigăte și țipete. 
Privi încordat în întuneric, șchiopătând, şiroind de 
sudoare, cu o mână pe perete, ca să-și recapete echi- 
librul. Se aplecă pe după un colț, să vadă dacă dru- 
mul era liber. Simţi ceva rece pe gât. Un cuţit. 

- Încă viu? îi şopti un glas în ureche. Nu mori 
ușor, nu-i aşa, albule? 

Ferro. Își retrase încet braţul. 

- De unde ai cuțitul? 

Îşi dorea să fi avut și el unul. 

- Mi l-a dat el. În umbră, lângă zid, zăcea o siluetă 
răvăşită, într-o baltă de sânge întunecat. Pe aici. 

Ferro se strecură de-a lungul coridorului, ţinându-se 
în umbră. Logen continua să audă sunete, dincolo de 
ei, lângă ei, de jur imprejurul lor. Se furișară în josul 
unui șir de trepte, într-un coridor obscur, acoperit 
cu plăci de lemn închis la culoare. Ferro înainta cu 
grijă, de la o umbră la alta, mişcându-se repede. Logen 
nu putea să facă altceva decât să șchiopăteze după ea, 

târându-și piciorul, încercând să nu țipe de durere ori 
de câte ori își lăsa greutatea pe el. 

- Uite acolo! Sunt ei. 

Siluete în coridorul întunecos de dincolo. Logen 
se întoarse să fugă, dar Ferro întinse braţul. Mai erau 
Și alții, venind din cealaltă direcție. La stânga lui 
Logen era o ușă mare, ușor întredeschisă. 

- Aici, înăuntru. Logen împinse uşa şi intră, iar 
Ferro ţâșni după el. Dincolo se afla o piesă grea de 
mobilier, un fel de bufet mare cu rafturi deasupra, 
plin de farfurii. Logen apucă de un capăt și îl trase 
in faţa ușii, iar câteva farfurii căzură și se sparseră pe 
podea. Logen se lipi cu spatele de el. Asta ar trebui 
să-i oprească, pentru o clipă, cel puţin. 

O încăpere mare cu un tavan înalt, boltit. Două fe- 
restre mari ocupau cea mai mare parte a unui perete 

lacat cu lemn, cu un imens șemineu de piatră în față. 
Intre ele se afla o masă lungă, cu câte zece scaune în 
fiecare parte, așternută cu tacâmuri și lumânări. O 
imensă sufragerie și nu exista decât o cale de intrare. 
Sau de ieşire. 

Logen auzi strigăte infundate dincolo de ușă. Bu- 
fetul mare se mișcă în spatele lui. O altă farfurie căzu 
cu zgomot de pe raft, săltă pe umărul lui Logen și se 
sparse pe dalele de piatră, imprăștiind bucăţi pe podea. 

- Un plan al naibii de frumos! mârâi Ferro. 

Picioarele lui Logen alunecau în timp ce încerca să 
țină bufetul drept. Ferro țâşni spre cea mai apropiată 
fereastră, pipăi ramele de metal din jurul micilor 
ochiuri, cercetând cu unghia, dar nu exista cale de ieșire. 

Ochii lui Logen zăriră ceva. O veche sabie mare, 
deasupra șemineului, ca ornament. O armă. Dădu bu- 
fetului un ultim brânci, apoi se grăbi spre ea, înhăță 
mânerul lung cu ambele mâini și o smulse din suport. 
Era tocită ca un plug, cu lama grea pătată de rugină, 
dar încă solidă. Poate că o lovitură de-a ei n-ar tăia un 
om în două, dar l-ar putea dobori negreșit. Logen se 
intoarse tocmai la timp să vadă bufetul răsturnându-se, 
zguduind și azvârlind vesela pe toată podeaua de piatră. 

În cameră se revărsară siluete negre, siluete mas- 
cate. Mascatul din față avea o secure cu un aspect pri- 
mejdios, celălalt, o sabie cu lama scurtă. Cel din spatele 
acestuia era tuciuriu, cu cercei de aur în urechi. Avea 
câte un pumnal lung, curbat, în fiecare mână. 

Acele arme nu erau pentru a lovi un om în cap, 
dacă nu cumva aveau de gând să-i împrăștie creierii. 
Se părea că renunțaseră să 1a prizonieri. Erau arme 
letale, menite să ucidă. Ei, cu atât mai bine, își zise 
Logen. Ăsta era Logen Nouădegete, un ucigaș, ȘI ăsta 
era primul lucru care îţi trecea prin minte, când venea 
vorba despre el. Îi privi pe acei oameni cu măști negre, 
impleticindu-se peste bufetul căzut, imprăștiindu-se 
prudenți pe lângă peretele din celălalt capăt. Aruncă 
o privire spre Ferro, care stătea cu buzele strânse, cu 
cuțitul în mână, cu ochii galbeni scânteind. Logen 
pipăi mânerul sabiei furate: grea și brutală. În sfârșit, 
arma potrivită. 

Se năpusti spre cea mai apropiată mască, țipând 
cât îl ținea gura, învârtind sabia deasupra capului. 
Bărbatul încercă să se ferească, dar vârful lamei îl 

nimeri în umăr şi îl dobori, răsucindu-se. Un altul 
sări în spatele lui, lovind cu securea, făcându-l pe 
Logen să se retragă, icnind când își lăsă greutatea 
pe glezna rănită. 

Flutură imprejur sabia mare, dar erau prea mulți. 
Unul se cățără peste masă și ajunse între Logen şi 
Ferro. Ceva îl lovi din spate și se împiedică, se răsuci, 
alunecă, întinse sabia și lovi ceva moale. Cineva ţipă, 
dar cel cu securea îl ataca deja din nou. Totul era o ha- 
rababură de măşti și fier, de arme încleştate scârțâind, 
înjurături și strigăte, gâfâieli. 

Logen legănă sabia, dar era nespus de obosit, ne- 
spus de rănit, nespus de chinuit. Sabia era grea și de- 
venea din ce în ce mai grea. Masca 'se feri, croindu-şi 
drum printre lovituri și sabia ruginită pătrunse în zid 
cu un zăngănit, lovind un panou mare de lemn și 
mușcând din tencuiala de dincolo. Șocul aproape că 
i-o smulse din mâini. 

- Ooof, răsuflă el, când bărbatul îl lovi cu genun- 
chiul în stomac. 

Ceva îl izbi în picior și Logen fu cât pe ce să cadă. 
Auzea pe cineva zbierând în spate, dar părea foarte 
departe. Pieptul îl durea, gura îi era amară. Avea sânge 
pe trup. Pe tot trupul. Abia mai putea respira. Mas- 
catul continua să înainteze, zâmbind, simțind miro- 
sul victoriei. Logen se retrase, impleticindu-se, spre 
șemineu, piciorul îi alunecă și căzu jos, pe un genunchi. 

Toate au un sfârşit. 

Nu mai putea ridica bătrâna sabie. Nu mai avea 
putere. Niciun strop. Încăperea se înceţoșa. 

Toate lucrurile au un sfârșit, dar unele doar zac 
neclintite, uitate... 

Logen avea o senzaţie rece în stomac, o senzaţie 
pe care n-o mai simțise de multă vreme. 

- Nu, şopti el. M-am eliberat de tine. 

Dar era prea târziu. Prea târziu... 


„avea sânge pe trup, dar asta era bine. Mereu era 
sânge. Dar îngenunchea și asta nu era bine. Sânge- 
rosul Nouă nu îngenunchează în faţa nimănui. De- 
getele căutară crăpăturile dintre pietrele șemineului, 
vârându-se printre ele, ca niște rădăcini bătrâne de 
copac, ridicându-l. Simţi o durere în picior şi zâmbi. 
Durerea era combustibilul care face focurile să ardă. 
Ceva se mișcă în faţa lui. Oameni mascaţi. Duşmani. 

Cadavre, aşadar. 

- Eşti rănit, nordicule? Ochii celui mai apropiat 
scânteiară deasupra măștii, lama strălucitoare a securii 
sale săltă în aer. Vrei să renunți acum? 

- Rănit? Sângerosul Nouă își dădu capul pe spate 
și râse. Am să-ți arăt eu cât sunt de rănit! 

Se năpusti înainte, zbură pe sub secure, alunecos 
ca peștii în râu, legănând sabia grea jos, într-un cerc 
imens. Sabia izbi genunchiul bărbatului și îl întoarse 
invers, cu un pârâit, seceră piciorul celălalt și i-l smulse 
de sub el. Omul scoase un țipăt înăbușit, învar- 
tindu-se pe pietre, răsucindu-se și răsucindu-se, cu pi- 
cioarele săltând. 

Ceva săpă în spatele Sângerosului Nouă, dar nu 
simţi nicio durere. Era un semn. Un mesaj într-o 

limbă secretă, pe care doar el îl putea înțelege. Îi spu- 
nea unde se afla următorul om mort. Se răsuci şi sabia 
îl urmă într-un furios, frumos, irezistibil arc. Scârțâi 
în măruntaiele cuiva, încovoindu-l, smulgându-l de 
pe picioare şi aruncându-l prin aer. Trupul săltă pe 
zidul de lângă șemineu și căzu grămadă pe podea, 
intr-o ploaie de mortar sfărâmat. 

Un cuţit se răsuci, șuierând, şi lovi adânc în umărul 
Sângerosului Nouă, cu o bufnitură udă. Bărbatul 
negru, cel cu cercei în urechi. El îl aruncase. Era pe 
partea cealaltă a mesei, zâmbind, mulțumit de lovi- 
tura sa. O greșeală teribilă. Sângerosul Nouă se năpusti 
asupra lui. Un alt cuțit scânteie pe lângă el și zăngăni 
lovindu-se de zid. Sângerosul Nouă sări peste masă și 
sabia îl urmă. 

Bărbatul întunecat se feri de prima lovitură năpras- 
nică și de a doua. Iute și viclean de isteţ, dar nu des- 
tul de isteț. Cea de-a treia lovitură îi mușcă din coapsă. 
O mușcătură fulgerătoare. Doar o îmbucătură. Doar 
ii izbi coastele și îl dobori, țipând, în genunchi. Ul- 
tima lovitură fu și mai bună, un cerc de carne şi fier 
care sfârtecă prin gura lui și îi tăie jumătate din cap, 
improșcând sânge pe toți pereţii. Sângerosul Nouă îi 
smulse cuțitul din umăr și îl azvârli pe jos. Sângele 
îi șiroi din rană, imbibându-i cămașa şi făcând o pată 
mare, încântătoare, caldă și roşie. 

Căzu şi dispăru într-o ploaie de frunze, rostogo- 
lindu-se pe pământ. Un bărbat plonjă pe lângă el, 
lovind aerul, acolo unde se aflase Sângerosul Nouă, 
cu o sabie cu lama scurtă. Înainte să apuce să fugă, 

Sângerosul Nouă era asupra lui, îincolăcindu-și mâna 
stângă în jurul pumnului lui. Omul se zbătu și se 
împotrivi, dar era în zadar. Încleștarea Sângerosului 
Nouă era puternică, ca rădăcinile unui munte, 
neabătută ca valul mareei. 

- Au trimis unii ca tine să se pună cu mine? ÎI az- 
vârli cu spatele în perete, strivindu-i mâna strânsă pe 
mânerul armei, răsucind lama scurtă până când era 
întoarsă spre pieptul său. O insultă afurisită! răcni 
el, înfigând trupul bărbatului în propria-i sabie. 

Omul ţipă și ţipă, sub mască și Sângerosul Nouă 
râse și răsuci lama. Poate că lui Logen i-ar fi fost milă 
de el, dar Logen nu era aici și Sângerosul Nouă nu 
era mai milos decât gerul iernii. Era chiar mai puțin 
milos. Împunse, tăie și tăie și zâmbi și țipătul horcăi 
Și se stinse și Sângerosul Nouă lăsă cadavrul să cadă 
pe pietrele reci. Degetele îi erau alunecoase de sânge. 
Și le şterse de haine, de braţe, de față - întocmai cum 
trebuia să se întâmple. 

Cel de lângă șemineu atârna fără vlagă, cu capul 
pe spate, cu ochii asemenea unor pietre ude, cu pri- 
virea fixă în tavan. Era deja țărână. Sângerosul Nouă 
îi spintecă faţa cu sabia, pentru orice eventualitate. 
Mai bine să nu rămână nicio îndoială. Cel care avu- 
sese toporul se târa spre ușă, trăgându-și după el pi- 
cioarele sucite, gâfâind și scâncind neincetat. 

— Linişte acum. 

Lama grea pătrunse cu un scrâșnet în ceafa bărba- 
tului și îi împroșcă sângele pe pietre. 

- Altul, șopti el și încăperea se învârti în jurul lui, 
in timp ce își căuta următoarea victimă. Altul! răcni 
el şi râse şi zidurile râseră şi cadavrele râseră cu el. 
Ceilalţi, unde sunteți? 

Văzu o femeie tuciurie, cu o rană sângerândă pe 
faţă şi un cuţit în mână. Nu era precum ceilalți, dar 
avea să se mulțumească și cu ea. Zambi, înaintă tip- 
til, ridicând sabia în ambele mâini. Femeia se retrase, 
privindu-l, ţinând masa între ei, cu ochi galbeni și 
neinduplecați, ca de lup. Un glas părea să-i şoptească, 
spunându-i că femeia era de partea lui. Păcat. 

- Nordic, ai? întrebă o umbră masivă din pragul ușii. 

- Da, cine întreabă? 

- Sfarmă-Piatră. 

Era voinic, omul acesta și aspru și sălbatic. Se vedea 
după felul în care împinse bufetul cu gheata-i imensă 
Şi inaintă, cu pașii scrâșnind, printre farfuriile sparte. 
Dar pentru Sângerosul Nouă era o nimica toată: era 
făcut să zdrobească asemenea oameni. Tul Duru Capde- 
tunet fusese mai voinic. Rudd Treicopaci fusese mai 
aspru. Dow cel Negru fusese de două ori mai sălbatic. 
Sângerosul Nouă îi învinsese. Și pe mulţi alții pe lângă 
ei. Cu cât mai mare, mai aspru, mai sălbatic era, cu 
atât mai crunt va fi zdrobit. 

- Sfarmă-Piatră? râse Sângerosul Nouă. Și ce? Eşti 
următorul mort, asta eşti, nimic mai mult. Ridică 
mâna stângă, pătată de sânge roșu, cu trei degete larg 
desfăcute, rânjind prin gaura unde, cu multă vreme 
in urmă, se aflase degetul mijlociu. Sângerosul Nouă 
mi se spune. 

- Ha! Sfarmă-Piatră își smulse masca și o azvârli pe 
podea. Mincinosule! O grămadă de oameni din Nord 
și-au pierdut un deget. Nu sunt toţi Nouădegete! 

- Nu. Doar eu. 

Chipul imens se ridică, schimonosit de furie. 

- Mincinos nenorocit! Crezi că-l sperii pe 
Sfarmă-Piatră cu un nume care nu-ţi aparține? Îţi mai 
fac o gaură-n fund, vierme! Pun pe tine o cruce însân- 
gerată! Te vår înapoi în pământ, laș mincinos! 

- Mă omori? Sângerosul Nouă râse mai tare ca ori- 
când. Eu te omor, nătărăule. 

Isprăviră cu vorbele. Sfarmă-Piatră se năpusti spre 
e] cu securea într-o mână și buzduganul în cealaltă, 
arme mari, grele, pe care însă le mânuia destul de agil. 
Buzduganul săltă, făcând o gaură mare prin sticla uneia 
dintre ferestre. Securea cobori, spintecă în două lem- 
nul mesei, făcând farfuriile să sară în aer şi lumânările 
să se răstoarne. Sângerosul Nouă zvâcni într-o parte, 
cu un Salt de broască, așteptându-și rândul. 

Buzduganul îi rată umărul, la doi centimetri, când 
se rostogoli peste masă, crăpă una dintre lespezile mari 
și plate ale podelei, spintecând-o prin mijloc, arun- 
când așchii în aer. Sfarmă-Piatră răcni, legănându-și 
armele, despicând scaunul în două, doborând o bucată 
de piatră din şemineu, tăind o spintecătură mare în 
zid. Securea se înfipse adânc în lemn, preț de o clipă, 
și sabia Sângerosului Nouă fulgeră pe deasupra, crăpă 
mânerul în două, lăsându-l pe Sfarmă-Piatră cu un băț 
rupt în palmă. ÎI azvârli cât acolo, ridică buzduganul 
şi atacă și mai înverșunat, rotindu-l cu răgete furioase. 

Alunecă spre el și sabia Sângerosului Nouă o 
prinse chiar mai jos de cap și o smulse din mâna voi- 
nică. Se răsuci prin aer şi căzu, zornăind, într-un colț, 
dar Sfarmă-Piatră continua să atace, desfăcându-și 
larg mâinile-i imense. Acum era prea aproape ca 
Nouădegete să poată folosi sabia mare. Sfarmă-Piatră 
zâmbi, în timp ce braţele-i imense se inchiseră în 
jurul Sângerosului Nouă, încorsetându-l, ţinându-l 
strâns. 

- Te-am prins! strigă Sfarmă-Piatrăm strâgându-l 
intr-o puternică îmbrățișare. 

O greșeală ingrozitoare. Mai bine ar fi imbrățișat 
o vâlvătaie. 

Trosc! 

Capul Sângerosului Nouă îl pocni în gură. Sânge- 
rosul Nouă simţi strânsoarea lui Sfarmă-Piatră slăbind 
uşor şi își mișcă umărul, făcându-și loc, mişcându-se, 
mișcându-se, ca o cârtiță în vizuină. Își smuci capul 
pe spate, cât de mult putu. Lovituri de ţap. Cea de-a 
doua lovitură de cap îi sparse lui Sfarmă-Piatră nasul. 
Acesta mârâi și imensele braţe își slăbiră strânsoarea 
incă puţin. Cea de-a treia îi crăpă osul obrazului. 
Braţele căzură. Cea de-a patra îi rupse maxilarul greu. 
Acum Sângerosul Nouă era cel care îl ridica, zâmbind, 
in timp ce își strivea fruntea de fața distrusă. O ciocă- 
nitoare, ciocănind, cioc, cioc, cioc. Cinci. Șase. Șapte. 
Opt. Oasele feţei erau zdrobite într-un ritm care-l sa- 
tisfăcea. Nouă - și-l lăsă pe Sfarmă-Piatră să cadă. Se 
prăbuşi într-o parte și căzu grămadă pe podea, cu sân- 
gele țâșnindu-i din faţa descompusă. 

- Cum ţi se pare până acum? râse Sângerosul Nouă, 
ștergându-și sângele din ochi și dând trupului lipsit 
de vlagă al lui Sfarmă-Piatră câteva lovituri de picior. 
Camera se roti în jurul lui, pluti în jurul lui, râzând, 
râzând. Cum ţi se pare... asta... Se Îîmpletici, clipi, som- 
noros, cu vâlvătaia stingându-se încet. Nu... nu încă... 
Căzu în genunchi. Nu încă. Mai era treabă de făcut, 
mereu mai era. Nu încă, mârâi el, dar, de data asta, nu 
mai avea timp... 


„Logen ţipă. Se prăbuși pe Jos. Durere, peste tot. 
Picioarele, umerii, capul. Urlă, până când sângele i se 
opri în gât, apoi tuși şi gâfâi și se rostogoli, zgâriind po- 
deaua. Lumea era o pată cețoasă. Regurgită sânge și îl 
scuipă afară, destulă vreme ca să înceapă să urle din nou. 

O mână îl prinse de gură. 

- Termină cu urletele tale blestemate, albule! 
Acum mă auzi? Un glas, șoptindu-i agitat în ureche. 

Ă A 
O voce străină, aspră. Încetează cu urletele sau te las 
aici, înţelegi? Ai o singură șansă! 

Mâna se îndepărtă. Aerul ieși prin dinţii încleștați 
ai lui Logen într-un geamăt enorm, ascuţit, tânguitor, 
dar nu prea sonor. 

O mână i se strânse în jurul încheieturii, trăgându-l 
in sus. Icni, când umărul i se întinse și fu târât peste 
ceva tare. O tortură. 

- Sus, ticălosule, nu pot să te car. Sus, acum! Ai 
o singură șansă, pricepi? 

Fu ridicat încet și el încercă să se împingă cu pi- 

e J A. . e Ae se A A . 
cioarele. Răsuflarea îi șuiera şi îi horcăia în gâtlej, dar 

reușea. Stângul, dreptul. Uşor. Genunchiul i se îndoi 
şi durerea îi străpunse piciorul. Ţipă din nou şi căzu, 
se târi pe jos. Era mai bine să stea neclintit. Ochii 
1 se închiseră. 

Ceva îl plesni cu putere peste față. Și iarăși. Gemu. 
Ceva îi alunecă sub braţ și începu să-l ridice. 

- Sus, albule! Sus, sau te las aici. O singură șansă, 
m-auzi? 

Inspiră, expiră. Stângul, dreptul. 


Picior-Lung se vânzolea şi se frământa, bătând cu 
degetele pe braţul scaunului, apoi numărându-și-le, 
clătinând din cap și mormăind ceva despre maree. 
Jezal rămase tăcut, sperând zadarnic că cei doi sălba- 
tici s-ar fi putut îneca în șanț şi că, în consecință, s-ar 
putea să nu se mai aleagă nimic din toată aventura. 
Ar mai fi timp berechet să ajungă în Englia. Poate 
nu era totul pierdut... 

Auzi ușa deschizându-se în spatele lui și visurile 
e v e v . o A - . 

1 se năruiră. Nefericirea îl copleși din nou, dar fu cu- 
A A . yu . A . v A A 
rând înlocuită de o uluire îngrozită, când se întoarse. 
Două siluete zdrențuite stăteau în pragul ușii, 
. . A . . v v . 
murdare și pline de sânge. Diavoli, fără doar și poate, 
1eșiți pe cine știe ce poartă spre iad. Femeia gurkiană 
injura în timp ce intra, clătinându-se, în încăpere. 
Nouădegete o ținea pe după umeri cu un braţ, celălalt 
atârnând liber, picurând sânge din vârfurile degete- 
lor, cu capul plecat. 

Se clătinară impreună, un pas, doi, apoi piciorul 

omului Nordului: se împiedică de un picior de scaun 

și se prăbușiră la podea. Femeia mârâi și se scutură de 
braţul lui lipsit de vlagă. Nouădegete se rostogoli încet, 
gemând, și în umărul lui se căscă o rană adâncă, din 
care curgea sânge pe covor. Era roșie pe dinăuntru, ca 
o carne moale dintr-o măcelărie. Jezal înghiți, oripi- 
lat și fascinat în același timp. 

- Pentru Dumnezeul! 

- Vin după noi. 

- Ce? 

- Cine vine? 

O femeie se strecură cu prudență pe după cadrul 
ușii, cu părul roșu, înveșmântată în negru din cap 
până-n picioare, purtând mască. O practiciană, spu- 
nea creierul amorţit al lui Jezal, dar nu putea înțelege 
de ce era atât de plină de vânătăi sau de ce șchiopăta 
așa. O altă siluetă se ivi în spatele ei: un bărbat inar- 
mat cu o sabie grea. 

- Tu vii cu noi, spuse femeia. 

- Obligă-mă, îi scuipă Maljinn. 

Jezal fu şocat să vadă că scosese un cuţit de un- 
__deva și, pe deasupra, plin de sânge. N-ar trebui să fie 
inarmată! Nu aici! 

Jezal își dădu seama, prostește, că purta sabie. 
Fireşte că purta. Bâjbâi după mâner și o scoase, cu 
intenția vagă de a o lovi după ceafă, cu latul sabiei, pe 
diavolița gurkiană, înainte de a apuca să mai facă vreun 
rău. Dacă Inchiziția o voia, n-avea decât s-o aibă și pe 
toți ceilalți. Din nefericire, practicienii înțeleseră greșit. 

- Las-o Jos, șuieră femeia roșcată, uitându-se fu- 
rioasă la el, cu ochii îngustați. 

- Ba nu, răspunse Jezal, teribil de jignit că femeia 
ar putea crede că el era de partea acestor ticăloși. 

- Ăă... făcu Quai. 

- Aaa, gemu Nouădegete, apucând zdravăn co- 
vorul, trăgându-l spre el și făcând masa să se clatine 
pe podea. 

Un al treilea practician se strecură pe ușă, o ocoli 
pe femeia roșie, cu o măciucă grea în pumnu-i îinmă- 
nușat. O armă respingătoare. Jezal nu putea să nu își 
imagineze efectul pe care l-ar putea avea asupra cra- 
niului său, dacă ar fi legănată cu furie. Pipăi șovăielnic 
mânerul sabiei, simțind teribila nevoie să-i spună ci- 
neva ce să facă. 

- Vii cu noi, repetă femeia, pe când cei doi amici 
ai ei înaintau încet în încăpere. 

- O, Doamne, murmură Picior-Lung, adăpos- 
tindu-se în spatele mesei. 

Apoi ușa spre baie se izbi de perete. Bayaz stătea 
acolo, complet gol, picurând apă cu săpun. Privirea 
lui domoală o cuprinse întâi pe Ferro, încruntându-se, 
cu cuțitul scos, apoi pe Picior-Lung, ascunzându-se 
în spatele mesei, pe Jezal, cu sabia trasă, pe Quai, stând 
cu gura deschisă, pe Nouădegete, rășchirat într-o baltă 
de sânge, și, în cele din urmă, cele trei figuri mascate, 
cu armele pregătite. 

Urmă o pauză grea. 

- Ce naiba e asta? răcni el, înaintând cu pași mari 
spre mijlocul încăperii, cu apa picurândusi din barbă 
printre firele sure de păr de pe piept și săltându-i de 
pe bărbăție. 

Era o priveliște ciudată. Un bătrân gol îinfruntând 
trei practicieni ai Inchiziției, înarmați. Ridicol și 
totuşi nimeni nu râdea. Prezenţa lui avea ceva ciudat 
de înfricoșător, chiar și fără haine și șiroind de apă. 
Practicienii se retraseră, vânzolindu-se nedumeriţi, 
speriaţi chiar. 

- Vu cu noi, repetă femeia, deși în glasul ei părea 
că se strecurase o oarecare undă de îndoială. Unul din- 
tre însoțitorii ei păși cu băgare de seamă spre Bayaz. 

Jezal simţi o senzaţie ciudată în stomac. Un zbu- 
cium, un gol, o senzaţie de greață. Era ca și cum s-ar 
fi aflat înapoi pe pod, în umbra Casei Creatorului. 
Numai că era mai rău. Faţa vrăjitorului devenise 
ingrozitor de aspră. 

- Am ajuns la capătul răbdării. 

Ca o sticlă aruncată de la mare înălțime, cel mai 
apropiat practician explodă în bucăți. Nu se auzi nicio 
detunătură, doar un lipăit domol. Acum înainta spre 
bătrân, cu sabia ridicată, întreg. În clipa următoare 
era o mie de bucăţi. O parte necunoscută a lui lovi 
cu un zgomot surd tencuiala de lângă capul lui Jezal. 
Sabia îi căzu și zăngăni pe scânduri. 

- Ce spuneai? mârâi Întâiul dintre Magi. 

Lui Jezal îi tremurau genunchii. Gura i se deschise. 
Căzu leșinat, îngrețoșat şi îngrozitor de gol pe dină- 
untru. Avea pete de sânge pe față, dar nu îndrăznea să 
se miște ca să și le şteargă. Se holba la bărbatul gol, ne- 
venindu-i să-și creadă ochilor. Se părea că urmărise un 
bătrân bufon bine intenționat transformându-se într-o 
clipă într-un criminal brutal, fără pic de remușcare. 

Femeia cu păr roșu rămase acolo o clipă, plină de 
sânge și bucăţi de carne și oase, cu ochii mari ca două 
farfurii, apoi începu să se retragă încet către uşă. 
Celălalt o urmă, aproape împiedicându-se de picio- 
rul lui Nouădegete, în graba lui de a scăpa. Toți cei- 
lalți rămaseră neclintiți ca niște statui. Jezal auzi pași 
iuți pe coridorul de afară, pe când cei doi practicieni 
fugeau să se salveze. Aproape că-i invidia. Ei, se părea, 
aveau să scape. El era captiv în acest coșmar. 

- Trebuie să plecăm acum, zise Bayaz, strâm- 
bându-se de parcă ar fi fost chinuit de durere, de în- 
dată ce-mi pun pantalonii. Ajută-l, Picior-Lung! strigă 
el peste umăr. 

O dată în viaţă, navigatorul nu-și găsea cuvintele. 
Clipi, apoi se ridică din spatele mesei și se aplecă peste 
nordicul inconștient, smulse o fâșie din cămașa-i pătată, 
ca s-o folosească drept bandaj. Se opri, incruntându-se, 
de parcă n-ar fi ştiut sigur de unde să înceapă. 

Jezal înghiţi în sec. Avea încă sabia în mână, dar 
părea că-i lipseşte puterea s-o lase deoparte. Prin toată 
incăperea erau împrăștiate bucăți din trupul neferi- 
citului practician, lipite de pereţi, de tavan, de oa- 
meni. Jezal nu mai văzuse un om murind, darămite 
într-o manieră atât de hidoasă și de nefirească. Bănuia 
că ar fi trebuit să fie îngrozit, dar, în schimb, simțea 
doar un copleșitor sentiment de ușurare. Grijile lui 
păreau acum lucruri mărunte. 

El, cel puţin, era încă viu. 


UNELTELE PE CARE LE AVEM 


Glokta stătea pe culoarul îngust, sprijinit în toiag 
şi așteptând. Dincolo de ușă, auzea glasuri ridicate. 

- Am spus fără musafiri! 

Ofră. Avea multe lucruri mai bune de făcut decât 
să stea acolo, sprijinit pe piciorul care-l durea, dar 
iși dăduse cuvântul și avea de gând să și-l respecte. 
Un coridor înghesuit, banal, într-o casă înghesuită, 
banală, printre multe sute de altele asemenea. Între- 
gul cartier era recent construit, terase de case, într-un 
stil nou: pe jumătate din lemn, cu trei niveluri, bune, 
poate, pentru o familie și vreo doi servitori. Sute de 
case, fiecare semănând leit cu cealaltă. Case pentru 
mica nobilime. Noii bogaţi. Oameni de rând parve- 
niți, i-ar fi numit probabil Sult. Bancheri, negustori, 
meșteșugari, proprietari de prăvălii, funcţionari. Poate 
e casa ciudată de la țară a vreunul moșier de succes, pre- 
cum cea de aici. 

Glasurile tăcuseră acum. Glokta auzi mișcare, un 
clinchet de sticlă, pe urmă ușa se crăpă și o slujnică 

se uită afară. O fată slută, cu ochi apoși. Avea un aer 
speriat și vinovat. Totusi, sunt obișnuit cu asta. Toți 
par speriaţi şi vinovaţi în prezența Inchiziției. 

- Vă primește acum, mormăi fata. 

Glokta clătină din cap şi șontacăi pe lângă ea, in- 
trând în încăperea de dincolo. 

Avea anumite amintiri cețoase despre o vară când 
locuise o săptămână sau două cu familia West, în En- 
glia, cu vreo doisprezece ani în urmă, poate, deși 
păreau mai degrabă o sută. Își amintea că se duelase 
cu West în curtea casei lor, că era urmărit în fiecare 
zi de o fată brunetă, cu un chip serios. Își amintea că, 
nu de mult, întâlnise în parc o femeie care îl între- 
base ce mai face. Avusese dureri cumplite în momen- 
tul acela, abia mai vedea, și faţa ei era o pată cețoasă 
în amintirea lui. Așadar, Glokta nu era sigur la ce să 
se aștepte, dar cu siguranță nu se așteptase la vânătăi. 
Fu puţin șocat, preț de o clipă. Dar maschez bine. 

Negru, purpuriu, maro şi galben, sub ochiul ei 
stâng, pleoapa de jos umflată bine. În jurul colțului 
gurii, la fel, buza spartă și cicatrizată. Glokta știa multe 
despre vânătăi, puţini oameni știau mai multe. $i nu 
cred că s-a ales cu astea accidental. A fost lovită în faţă, 
de cineva care exact asta a intenționat. Privi acele semne 
urâte și se gândi la vechiul său prieten, Collenn West, 
plângând în sufragerie și cerșind ajutor. Făcu legătura. 

Interesant. 

Fata rămase acolo, în tot acest timp, privindu-l 
cu bărbia ridicată, cu obrazul cel mai învineţit întors 
spre el, provocându-l parcă să spună ceva. Nu prea 

seamănă cu fratele ei. Nu seamând deloc. Nu cred că 
ea ar izbucni în lacrimi în sufrageria mea sau oriunde 
altundeva. 

- Cu ce îţi pot fi de folos, Inchizitorule? îl întrebă 
ea cu răceală. 

Glokta detectă o foarte ușoară stâlcire a cuvântu- 
lui inchizitor. A băut... desi o ascunde bine. Nu destul 
cât s-o prostească. Glokta își ţuguie buzele. Dintr-un 
oarecare motiv, avea senzația că trebuia să fie prudent. 

- Nu mă aflu aici în calitate profesională. Fratele 
tău m-a rugat să... 

Ea îl intrerupse violent: 

- Chiar așa? Zău? Vrei să te asiguri că nu mă culc 
cu cine nu trebuie, nu-i așa? Glokta aşteptă o clipă, 
lăsând vorbele să se așeze, apoi începu să chicotească 
încetişor. O, nemaipomenit! Începe chiar să-mi placă 
fatal E ceva amuzant? se răsti ea. 

- Iartă-mă, spuse Glokta, ștergându-și ochiul care-i 
lăcrima cu un deget, dar am petrecut doi ani în 
temniţele împăratului. Îndrăznesc să spun, dacă aș fi 
ştiut de la început că voi sta acolo numai pe jumătate, 
m-aș fi străduit mai mult să mă sinucid. Șapte sute 
de zile, cu aproximaţie, în întuneric. Aș fi crezut că 
mai aproape de iad nu poate ajunge un om în viaţă. 
Vreau să spun că dacă vrei să mă superi, ai nevoie 
de mai mult decât de un limbaj grosolan. 

Glokta îi oferi cel mai revoltător, ştirb, nebun zâm- 
bet al său. Puţini oameni puteau să-l suporte multă 
vreme, dar ea nu își feri privirea nicio clipă. De fapt, 
curând îi întorcea zâmbetul. Un zâmbet strâmb și 

acesta, și unul pe care Glokta îl găsea neobișnuit de 
dezarmant. O altă tactică, poate. 

- Treaba e că fratele tău m-a rugat să am grijă de 
bunăstarea ta cât timp e plecat. Din partea mea, te 
poți culca oricând cu cine poftești, dar observația mea 
generală a fost aceea că, atunci când este vorba despre 
reputaţia tinerelor femei, cu cât mai puţin desfrau, 
cu atât mai bine. Reversul este valabil pentru tinerii 
bărbați, desigur. Nu e corect, dar, pe de altă parte, 
viața e nedreaptă în atâtea feluri, încât acesta nici nu 
merită comentat. 

- Ha! Aici ai dreptate. 

- Bun, zise Glokta, așadar ne înțelegem. Văd că 
eşti lovită la față. 

Fata ridică din umeri. 

- Am căzut. Sunt o impiedicată proastă. 

- Ştiu cum ai căzut. Eu sunt atât de prost încât 
mi-am smuls jumătate din dinți și mi-am ciopârțit pi- 
ciorul până l-am făcut terci. Uită-te cum am ajuns, un 
schilod. E uimitor unde te poate aduce puţină prostie, 
dacă nu e stăvilită. Noi, ăştia împiedicaţii, ar trebui 
să fim uniți, nu crezi? 

r 

Il privi gânditoare, o clipă, mângâindu-și vânătăile 
de pe maxilar. 

- Da, răspunse ea. Presupun că ar trebui. 


Practiciana lui Goyle, Vitari, era tolănită într-un 
scaun în fața lui Glokta, imediat după imensele uși 
intunecate ale biroului Arhilectorului. Era prăbușită 
în el, adâncită în el, învelindu-l ca o haină udă, cu 

membrele lungi atârnând, cu capul odihnindu-se pe 
spătar. Ochii îi zvâcneau leneși, din când în când, prin 
încăpere, sub pleoape grele, uneori ajungând să se 
oprească la Glokta însuși, perioade insultător de lungi. 
Dar nu-și întorcea capul niciodată, nu mișca un mușchi, 
de parcă efortul ar fi putut fi prea dureros. 

Cum, probabil, ai şi fi. 

În mod limpede, fusese implicată într-o încăierare 
extrem de violentă, de la om la om. Deasupra gule- 
rului negru, gâtul ei era o adunătură de vânătăi mar- 
morate. Erau și altele în jurul măștii sale negre, mult 
mai multe, şi o tăietură lungă pe frunte. Una dintre 
mâinile pleoștite ale femeii era bandajată aproape cu 
totul, încheieturile celeilalte erau zgâriate şi desco- 
jite. A încasat mai mult de câteva lovituri. S-a luptat 
din greu împotriva cuiva care nu glumea. 

Clopoţelul sări și scoase un clinchet. 

- Inchizitor Glokta, zise secretarul, ieșind în grabă 
de după biroul său, să deschidă ușa. Eminenţa Sa vă 
primește acum. 

Glokta oftă, gemu și se sprijini în baston, când 
se ridică în picioare. 

- Succes, spuse femeia, când trecu şchiopătând pe 
lângă ea. 

- Ce? 

Ea făcu un semn aproape imperceptibil cu capul 
către biroul Arhilectorului. 

- E într-o dispoziţie ingrozitoare astăzi. 

Când ușa se deschise, glasul lui Sult pătrunse în 
anticameră, transformându-se dintr-o șoaptă înăbușită 

intr-un țipăt răsunător. Secretarul tresări, de parcă ar 
fi fost pălmuit peste față. 

- Douăzeci de practicieni! răcni Arhilectorul, de 
dincolo de ușa boltită. Douăzeci! Ar fi trebuit s-o 
interogăm pe ticăloasa aia acum, în loc să stăm aici, 
lingându-ne rănile. Câţi practicieni? 

- Douăzeci, Arhilec... 

- Douăzeci! Fir-ar să fie! Glokta trase adânc aer în 
piept și se insinuă pe ușă. Și câți morți? Arhilectorul 
străbătea în lung și-n lat, cu pași mari și iuți, podeaua 
de dale a biroului său circular, fluturându-și în aer 
braţele lungi. Era înveşmântat în alb, mai nepătat ca 
oricând. Câţi? 

— Șapte, mormăi Superiorul Goyle, chircit în scaun. 

- O treime dintre ei! O treime! Câţi răniți? 

- Opt. 

- Majoritatea dintre cei rămași! Contra câți? 

- În total, au fost șase... 

- Zău? Arhilectorul izbi cu pumnul în masă, aple- 
cându-se spre Superiorul care se făcea tot mai mic. 
Eu am auzit că doi. Doi! răcni el, reluându-și plim- 
barea în jurul mesei, și amândoi erau sălbatici! O fe- 
meie! Lovi sălbatic cu piciorul scaunul de lângă Goyle 
Și acesta se clătină înainte și înapoi pe picioare. Și, ceea 
ce e mai rău, au fost nenumărați martori la această 
rușine! N-am spus discret? Ce parte din cuvântul dis- 
cret e mai presus de înţelegerea ta, Goyle? 

- Dar, Eminenţa Voastră, circumstanţele nu pot... 

- Nu pot? Scrâșnetul lui Sult urcă o octavă mai 
sus. Nu pot? Cum indrăznești să-mi spui mie nu pot, 

Goyle? Am cerut discreţie și tu mi-ai dat un măcel 
afurisit prin tot Agriontul și ai eșuat în misiune! 
Arătăm ca niște nătărăi! Mult mai rău, arătăm ca niște 
nătărăi slabi! Duşmanii mei din Consiliul Închis nu 
vor pregeta să folosească această farsă în avantajul lor. 
Marovia face deja vâlvă, meliţa bătrână, jeluindu-se 
despre libertate și frâie mai strânse și toate celelalte! 
Avocaţi afurisiși! Dacă ar fi după ei, noi n-am face 
nimic! Iar tu le vii în întâmpinare, Goyle! Calc în 
noroi, îmi cer scuze și încerc să pun lucrurile în cea 
mai bună lumină, dar o baligă e o baligă, în orice 
lumină ai pune-0! Îți dai seama ce pagube ai provocat? 
Cum ai stricat luni de trudă? 

- Dar, Arhilectore, n-au părăsit ei acum... 

- S-au intors, cretinule! Nu s-au ostenit atâta, doar 
ca să plece, netotule! Da, au plecat, idiotule, și au 
luat răspunsurile cu ei! Cine sunt, ce vor, cine se 
află în spatele lor! Au plecat? Au plecat? Lua-te-ar 
naiba, Goyle! 

- Sunt un netrebnic, Eminenţă. 

- Eşti mai puţin decât un netrebnic! 

- Nu pot decât să-mi cer scuze. 

- Ai noroc că nu-ţi ceri scuze dintr-o frigare! își 
mârâi Sult dezgustul. Acum piei din ochii mei! 

Goyle îi aruncă lui Glokta o privire plină de cea 
mai profundă ură, în timp ce se retrăgea din încăpere. 
Adio, Superior Goyle, adio. Furia Arhilectorului nu 
putea să se abată asupra unui candidat mai merituos. 
Glokta nu-și putea înăbuși un zâmbet infim, în timp 
ce-l privea ieșind. 

- Ţi se pare ceva amuzant? Glasul lui Sult era de 
gheaţă, în timp ce-și întindea mâna înmănușată în alb, 
cu o piatră purpurie scânteindu-i pe deget. 

Glokta se aplecă s-o sărute. 

- Fireşte că nu, Eminenţă. 

- Bine, fiindcă n-ai de ce să te amuzi, îţi pot spune! 
Chei? rânji el. Poveşti? Suluri? Ce m-o fi apucat să-ţi 
ascult balivernele? 

- Știu, Arhilectore, îmi cer scuze. Glokta se vâri 
umil în scaunul pe care Goyle îl eliberase atât de 
recent. 

- Îşi ceri scuze, nu-i așa? Toată lumea își cere scuze! 
Ce să zic, cât imi folosește! Mai puţine scuze și mai 
multe succese, de asta am eu nevoie! Și când te 
gândeşti că am avut speranţe atât de mari pentru tine! 
Totuși, bănuiesc că trebuie să lucrăm cu uneltele pe 
care le avem. 

Adică? Dar Glokta nu spuse nimic. 

- Avem probleme. Probleme foarte serioase, în Sud. 

-İn Sud, Arhilectore? 

- În Dagoska. Situaţia de acolo e gravă. Trupe gur- 
kiene înaintează spre peninsulă. Sunt deja de zece ori 
mai mulți decât garnizoana noastră și toate forțele 
noastre sunt angajate în Nord. Trei regimente din 
Garda Regelui rămân în Adua, dar cu țăranii scăpaţi 
de sub control în jumătate de Midderland, nu ne 
putem lipsi de ele. Superiorul Davoust mă informa 
prin scrisori săptămânale. Era ochii mei, Glokta, înţe- 
legi? Bănuia că se pune la cale o conspirație în oraș. 
O conspirație menită să predea Dagoska în mâinile 

gurkienilor. Acum trei săptămâni, scrisorile au înce- 
tat, iar ieri am aflat că Davoust a dispărut! Un Su- 
perior al Inchiziției! Dispărut în neant! Sunt orb, 
Glokta, bâjbâi în întuneric într-un moment crucial! 
Am nevoie acolo de cineva în care pot avea încre- 
dere, înţelegi? 

Inima lui Glokta bubusa. 

- Eu? 

- O, începi să înveţi, rânji Sult. Eşti noul Supe- 
rior de Dagoska. 

- Eu? 

— Sincere felicitări, dar iartă-mă dacă trebuie să 
amân ospăţul pentru vremuri mai liniștite! Tu, Glokta, 
tu! Arhielctorul se aplecă spre el. Du-te la Dagoska 
și sapă. Află ce s-a întâmplat cu Davoust. Curăţă de 
buruieni grădina de acolo. Smulge din rădăcini tot 
ce e neloial. Tot şi pe oricine. Pune-i pe foc! Trebuie 
să știu ce se petrece, chiar dacă trebuie să-l ţii pe fri- 
gare pe Lordul Guvernator până picură! 

Glokta înghiţi în sec. 

- Să-l pun pe frigare pe Lordul Guvernator? 

- Nu se aude bine aici? mârâi Sult, aplecându-se 
și mai mult. Adulmecă putregaiul și nimicește-l! Dis- 
truge-l! Arde-l! Pe tot, oriunde s-ar afla! Preia tu însuți 
comanda apărării orașului, dacă e nevoie. Ai fost sol- 
dat! Sult întinse mâna și strecură o singură coală de 
pergament peste masă. Aceasta este ordonanța regală, 
semnată de toți cei doisprezece membri ai Consiliu- 
lui Închis. Toţi doisprezece. Am obținut-o cu sudoare 
și sânge. În orașul Dagoska, vei avea puteri depline. 

Glokta se holbă la document. O simplă coală de 
hârtie de culoarea untului, cu scris negru și un imens 
sigiliu roșu în partea de jos. 

Noi, subsemnaţii, îi conferim slujitorului credincios 
al Maiestăţii Sale, Superiorul Sand dan Glokta, întreaga 
noastră putere și autoritate... 

Urmau mai multe paragrafe de scris ordonat și, 
dedesubt, două coloane de nume, pete greu de deslușit, 
inflorituri frumoase, mâzgălituri aproape ilizibile. 
Hoff, Sult, Marovia, Varuz, Halleck, Burr, Torlichorm 
și toți ceilalți. Nume puternice. Glokta simți că-l apucă 
leşinul când luă documentul în mâinile-i tremură- 
toare. Părea greu. 

-Nu lăsa să ți se urce la cap! Trebuie încă să 
pășeşti cu prudență. Nu mai putem tolera alte situaţii 
stânjenitoare, dar gurkienii trebuie să fie ţinuţi la dis- 
tanță, cu orice preţ, cel puţin până când se rezolvă 
treburile în Englia. Cu orice preţ, înţelegi? 

Înţeleg. O detaşare într-un oras înconjurat de 
dușmani şi mișunând de trădători, unde un Superior 
a dispărut deja în mod misterios. Mai degrabă un cuţit 
în spate decât o promovare, dar trebuie să lucrăm cu 
uneltele pe care le avem. 

- Înţeleg, Arhilectore. 

- Bine. Informează-mă cum se cuvine. Vreau să 
fiu asaltat de scrisorile tale. 

- Desigur. 

- Ai doi practicieni, corect? 

- Da, eminență, Frost şi Severard, amândoi foarte... 

- Nici pe departe destul. Nu te vei putea încrede 
în nimeni acolo, nici măcar în Inchiziţie. Sult păru 
să cugete la asta preț de o clipă. Mai cu seamă în In- 
chiziție. Am mai ales alți câțiva ale căror calități sunt 
dovedite, inclusiv Practiciana Vitari. 

Femeia ata, să mi se uite peste umăr? 

- Dar, Arhilectore... 

- Niciun „dar“, Glokta, şuieră Sult. Să nu îndrăz- 
neşti să-mi spui mie „dar“. Nu astăzi. Nu ești nici pe 
jumătate atât de schilod pe cât ai putea fi. Nici 
pe jumătate, pricepi? 

Glokta își plecă creștetul. 

- Îmi cer scuze. 

- Te gândeşti, nu-i așa? Văd rotiţele învârtindu-se. 
Te gândești că nu vrei ca unul dintre oamenii lui 
Goyle să-ți stea în cale? Ei, bine, înainte de a lucra 
pentru el, a lucrat pentru mine. E styriană, din Sı- 
pano. Sunt reci ca gheața oamenii aceia și ea e cea 
mai rece dintre ei, pot să-ți spun. Așa că nu trebuie 
să-ți faci griji. Oricum, nu în privinţa lui Goyle. Nu. 
Doar în privinţa ta, ceea ce e mult mai rău. 

- Voi fi onorat s-o am alături. Voi fi al naibii 
de prudent. 

-Fii cât de onorat vrei, dar nu mă dezamăgi. 
Încurcă numai lucrurile şi vei avea nevoie de mai mult 
decât bucata aia de hârtie ca să te salveze. Pe chei te 
așteaptă o corabie. Pleacă. Acum. 

- Desigur, Eminenţă. 

Sult se întoarse și păși ţanţoș spre fereastră. Glokta 
se ridică fără zgomot, strecură scaunul sub masă fără 

zgomot, traversă camera târşâindu-și picioarele fără zgo- 
mot. Arhilectorul continua să stea în picioare, cu mâi- 
nile la spate, când Glokta închise ușile cu mare băgare 
de seamă în urma lui. Abia atunci când se închiseră 
cu un păcănit își dădu seama că își ţinea respirația. 

- Cum a mers? 

Glokta se întoarse brusc, cu gâtul pârâind dureros. 

Ciudat cum nu mă învăţ minte să nu fac asta. Prac- 
ticiana Vitari stătea şi acum tolănită în scaun, ridi- 
cându-și privirea spre el, cu ochi obosiţi. Nu părea 
să se fi mişcat în tot acel timp. Cum a mers? Își plimbă 
limba prin gură, peste gingiile goale, gândindu-se la 
asta. Asta rămâne de văzut. 

- Interesant, răspunse el, în cele din urmă. Plec 
la Dagoska. 

- Aşa am auzit. 

Femeia avea într-adevăr accent, acum, că se gândea 
la asta. Un ușor iz din Oraşele Libere. 

- Înţeleg că vii cu mine. 

- Așa înţeleg și eu. Dar Vitari nu se clinti. 

- Ne grăbim oarecum. 

- Ştiu, Întinse mâna: Ai putea să mă ajuţi să mă ridic? 

Glokta ridică sprâncenele. Mă întreb când mi s-a 
adresat ultima oară întrebarea asta. Li trecu prin minte 
să refuze, dar, în cele din urmă, întinse mâna, fie şi 
numai de dragul noutății. Degetele ei i se închiseră 
în jurul mâinii și începură să tragă. Avea ochii mijiți, 
îi auzea răsuflarea șuierând în timp ce se ridica incet 
din scaun. Îl durea, să-l tragă așa, îl durea braţul, spa- 
tele. Dar pe ea o doare mai mult. În spatele măștii, 

Glokta era convins că scrâșnea din dinţi de durere. 
Îşi mişcă membrele, unul după altul, cu grijă, fără să 
știe sigur ce o va durea și cât. Glokta nu-și putu stă- 
pâni un zâmbet. O rutină prin care trec în fiecare di- 
mineaţă. E ciudat de înviorător să vezi pe altcineva 
făcând același lucru. 

În cele din urmă, femeia stătea în picioare, cu 
mâna bandajată strânsă pe coaste. 

- Poţi să umbli? întrebă Glokta. 

- O să se domolească. 

- Ce-ai păţit? Câini? 

Ea izbucni într-un râs lătrător. 

- Nu. Un nordic mare m-a bătut de m-a îndoit. 

Glokta pufni. Ei, bine, sinceră în sfârșit. 

- Mergem? 

Practiciana își cobori privirea spre bastonul lui. 

- Bănuiesc că nu ai vreunul în plus, nu-i așa? 

- Mă tem că nu. Nu-l am decât pe ăsta și nu pot 
umbla fără el. 

- Ştiu ce simţi. 

Nu tocmai. Glokta se întoarse şi începu să se 
îndepărteze, șchiopătând, de biroul Arhilectorului. 
Nu tocmai. O auzea șchiopătând în spatele lui. Ciu- 
dat de înviorâtor să văd pe cineva încercând să ţină pasul 
cu mine. Grăbi pasul și asta îl duru. Dar pe ea o doare 
mai tare. 

Înapoi spre Sud, așadar. Îşi linse gingiile goale. Nu 
tocmai locul unor amintiri plăcute. Să înfrunt gurkie- 
nii, după ceea ce m-a costat asta ultima oară. Să smulg 
din rădăcină neloialitatea într-un oraş unde nu poti 


tăişul sabiei 491 


avea încredere în nimeni, cu atât mai puțin în cei 
trimiși să mă ajute. Să te lupti pe zăpușeală și praf, într-o 
misiune ingrată, care aproape Sigur se va sfârși cu un 
eșec. lar eșecul, cel mai probabil, va însemna moarte. 

Simţi obrazul zvacnindu-i, pleoapa tresărind. La 
mâna gurkienilor. La mâna unor uneltitori împotriva 
Coroanei. La mâna Eminenţei Sale, sau a agenţilor lui? 
Sau pur şi simplu să dispar, așa cum a făcut predeceso- 
rul meu A mai avut vreodată cineva o paletă atât de 
largă de feluri de a muri din care să aleagă? Colţurile 
gurii îi zvâcniră în sus. Abia aştept să încep. 

Aceeaşi întrebare îi venea în minte, iar şi iar, Și 
încă nu avea răspunsul. 

De ce fac asta? 

De ce? 

